ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΘ΄

Πέμπτη 5 Νοεμβρίου 2015

Αθήνα, σήμερα στις 5 Νοεμβρίου 2015, ημέρα Πέμπτη και ώρα 9.31΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ.**

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Ψυχογιό, Βουλευτή Κορινθίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι σελ. 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι σελ. 1β)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ψυχογιό.

Κυρίες και κύριοι συνάδελφοι, ολοκληρώθηκε η ανάγνωση των αναφορών.

Έχω την τιμή να ανακοινώσω στο Σώμα το δελτίο των επίκαιρων ερωτήσεων της Παρασκευής 6ης Νοεμβρίου του 2015.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 72/3-11-2015 επίκαιρη ερώτηση του Βουλευτή Β' Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Περιβάλλοντος και Ενέργειας, σχετικά με την ελληνική εκπροσώπηση στη Σύνοδο της Διάσκεψης των μερών της Σύμβασης-Πλαισίου των Ηνωμένων Εθνών για την Κλιματική Αλλαγή (COP21).

2. Η με αριθμό 80/3-11-2015 επίκαιρη ερώτηση του Βουλευτή Επικρατείας της Νέας Δημοκρατίας κ. Βασιλείου Οικονόμου προς τον Υπουργό Οικονομικών, σχετικά με τη διαχείριση της υπόθεσης της «Λίστας Λαγκάρντ».

3. Η με αριθμό 70/2-11-2015 επίκαιρη ερώτηση του Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με τη διαχείριση μεικτών μεταναστευτικών ροών.

4. Η με αριθμό 76/3-11-2015 επίκαιρη ερώτηση του Βουλευτή Β' Αθηνών του Κομμουνιστικού Κόμματος Ελλάδος κ. Χρήστου Κατσώτη προς τον Υπουργό Εσωτερικών και Διοικητικής Ανασυγκρότησης, σχετικά με τη μετακύλιση της αρμοδιότητας των προνοιακών επιδομάτων και βοηθημάτων στους δήμους.

5. Η με αριθμό 69/2-11-2015 επίκαιρη ερώτηση του Βουλευτή Αττικής του Ποταμιού κ. Γεωργίου Μαυρωτά προς τον Υπουργό Πολιτισμού και Αθλητισμού, σχετικά με τις αθλητικές διακρίσεις στους Ευρωπαϊκούς Αγώνες στο Μπακού του Αζερμπαϊτζάν και τα συνακόλουθα ευεργετήματα για τους αθλητές που συμμετείχαν.

6. Η με αριθμό 68/2-11-2015 επίκαιρη ερώτηση του Βουλευτή Β' Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με την επαναπρόσληψη διακοσίων ογδόντα ατόμων στις Σταθερές Συγκοινωνίες «(ΣΤΑΣΥ Α.Ε.)».

7. Η με αριθμό 71/2-11-2015 επίκαιρη ερώτηση του Βουλευτή Α' Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με την εθνική εξωτερική πολιτική και τη δημοσιογραφική διαμεσολάβηση.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 75/3-11-2015 επίκαιρη ερώτηση του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Ναυτιλίας και Νησιωτικής Πολιτικής, σχετικά με την ανάγκη άμεσης απομάκρυνσης του Ε/Γ - 0/Γ πλοίου «Μυτιλήνη» από τον λιμένα Καρλοβασίου Σάμου.

2. Η με αριθμό 79/3-11-2015 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων του Ελληνικού Ανοικτού Πανεπιστήμιου.

3. Η με αριθμό 83/3-11-2015 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ -ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με τα προβλήματα φοιτητικής μέριμνας στο Πανεπιστήμιο του Ρεθύμνου.

4. Η με αριθμό 77/3-11-2015 επίκαιρη ερώτηση του Βουλευτή Λαρίσης του Κομμουνιστικού Κόμματος Ελλάδος κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με τη μείωση στην παραγωγή βαμβακιού λόγω έντονων βροχοπτώσεων σε όλους τους νομούς της Θεσσαλίας.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν εισέλθουμε στη συζήτηση της πρώτης ερώτησης, επιτρέψτε μου να πω ότι η δεύτερη με αριθμό 66/2-11-2015 επίκαιρη ερώτηση πρώτου κύκλου του Βουλευτή Λαρίσης της Νέας Δημοκρατίας κ. Μάξιμου Χαρακόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συντάξεις του ΟΓΑ, δεν θα συζητηθεί λόγω κωλύματος του κυρίου Υπουργού και διαγράφεται.

Επίσης, η τρίτη με αριθμό 57/30-10-2015 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Οικονομίας, Ανάπτυξης και Τουρισμού, σχετικά με την προοπτική ανάπτυξης της χώρας, δεν συζητείται λόγω κωλύματος του κυρίου Υπουργού και διαγράφεται.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κρεμαστινέ, έχετε τον λόγο για ένα λεπτό.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Ζήτησα τον λόγο, κύριε Πρόεδρε, διότι είναι η τρίτη φορά που δεν συζητείται η ερώτηση. Και εφόσον υποβάλλεται από ένα κόμμα το οποίο επιμένει να έχει μία απάντηση για το πώς εξελίσσονται τα πράγματα στον τομέα της ανάπτυξης, νομίζω πια ότι δεν είναι προνομία του Υπουργού να μην απαντά, είναι υποχρέωσή του. Διότι στη Βουλή οι Υπουργοί οφείλουν να απαντούν, επειδή δεν απαντούν στον Βουλευτή αλλά στον ελληνικό λαό.

Όταν, λοιπόν, ο ελληνικός λαός αυτήν τη στιγμή αντιμετωπίζει αυτό το τεράστιο οικονομικό πρόβλημα και το μείζον θέμα είναι η ανάπτυξη και ένα κόμμα υποβάλλει τρεις φορές ερωτήσεις, τότε ο Υπουργός είναι υποχρεωμένος να έρθει εδώ.

Επίσης, πρέπει να ενημερώσει τον Πρόεδρο και το Προεδρείο της Βουλής ποιοι είναι ο λόγοι για τους οποίους δεν προσέρχεται. Διότι, αν ήταν η πρώτη φορά το αντιλαμβάνομαι. Αν ήταν η δεύτερη, το αντιλαμβάνομαι. Το τρεις εξαρματείν, όμως, δεν εμπίπτει στο «ουκ ανδρός σοφού». Το δις εξαμαρτείν εμπίπτει στο «ουκ ανδρός σοφού». Το τρις εξαμαρτείν δεν γνωρίζω τι είναι.

Οπότε, κύριε Πρόεδρε, θα ήθελα να παρακαλέσω να έχουμε την απάντηση του Υπουργού ως προς το ποιο είναι το κώλυμά του.

**ΠΡΟΕΔΡΕΥΩΝ (Γεώργιος Λαμπρούλης):** Σε ό,τι αφορά στην ερώτησή σας αμιγώς προς τον Υπουργό Οικονομίας, Ανάπτυξης και Τουρισμού που δεν συζητείται σήμερα, είναι η δεύτερη φορά και όχι τρίτη. Όμως, ανεξάρτητα από αυτό, κύριε Κρεμαστινέ, έχετε απόλυτο. Και δεν είναι η πρώτη που ακούγονται διαμαρτυρίες Βουλευτών…

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Είναι η δεύτερη φορά…

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό να σας πω και θα σας ακούσω με προσοχή.

Δεν είναι η πρώτη φορά που παρεμβαίνουν οι Βουλευτές, ζητώντας την παρουσία των Υπουργών της Κυβέρνησης, των Υφυπουργών στις ερωτήσεις που έχουν καταθέσει και μια και δύο φορές. Σήμερα, από τις έντεκα που ήταν να συζητηθούν, θα συζητηθούν οι έξι. Είμαστε λίγο πάνω από το 50%. Πριν από λίγες μέρες -την προηγούμενη εβδομάδα- θυμάστε ότι από τις έντεκα, δώδεκα συζητήθηκε η μια. Υπάρχει ζήτημα. Το έχουμε πει. Και σήμερα που έχουμε Διάσκεψη Προέδρων, θα το θέσουμε. Το Προεδρείο θα καταβάλει κάθε δυνατή προσπάθεια προς την κατεύθυνση να «εξαναγκάσει» -επιτρέψτε μου τον όρο- τους Υπουργούς να έρθουν να απαντήσουν. Από εκεί και πέρα, εκτιμώ ότι κάθε κόμμα μπορεί να συμβάλει σε αυτή την κατεύθυνση.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, οι δύο φορές που είπατε, είναι πράγματι σε αυτή τη Βουλή. Η τρίτη ήταν στο ενδιάμεσο, τότε που είχαμε τις ιστορίες με τις εκλογές κι όλα αυτά, οπότε δεν έγινε η συνεδρίαση. Συνεπώς είναι η τρίτη φορά.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Κρεμαστινέ.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Συμφωνώ μαζί σας με το θέμα αυτό, γιατί είναι μείζον θέμα και πρέπει να συζητηθεί στη Διάσκεψη των Προέδρων που έχουμε σήμερα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμεθα στη συζήτηση της πρώτης με αριθμό 60/2-11-2015 επίκαιρη ερώτηση δεύτερου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την αποπληρωμή δανείων από την ΑΤΕ μέσω «balloon payment».

Θα απαντήσει ο Αναπληρωτής Υπουργός κ. Δημήτριος Παπαγγελόπουλος.

Κύριε Καραγιαννίδη, έχετε τον λόγο για την πρωτολογία σας.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, η ΑΤΕ είναι ένα δύσκολο κομμάτι του τραπεζικού συστήματος. Δεν θα αναφερθώ καθόλου στο χάρισμα προς την Τράπεζα Πειραιώς της καλής ΑΤΕ. Θα μιλήσουμε λίγο για την κακή ΑΤΕ.

Από το 2000, περίπου, μέχρι και το 2012 υπάρχουν χίλιες τριακόσιες περιπτώσεις, όπως είχε ανακοινώσει ο πρώην Υπουργός Επικρατείας, αρμόδιος για την καταπολέμηση της διαφθοράς κ. Νικολούδης, που αφορούν ένα κομμάτι χρημάτων που αγγίζει τα 5 δισεκατομμύρια. Κι αυτό είναι τα καθαρά χρήματα που είχε δώσει ως δάνεια η ΑΤΕ. Σε αυτά δεν συμπεριλαμβάνονται καν οι τόκοι.

Αυτό δεν είναι απλώς ένα σκάνδαλο. Είναι μια κατασπατάληση δημοσίου χρήματος από μια τράπεζα η οποία θα μπορούσε να ειπωθεί ότι ήταν και ειδικού σκοπού. Αφορούσε, δηλαδή, τους αγρότες, τους κτηνοτρόφους, την αγροτική ανάπτυξη και την κτηνοτροφική ανάπτυξη στη χώρα. Μεταβλήθηκε, όμως, την τελευταία εικοσαετία σε μια τράπεζα η οποία ουσιαστικά δώριζε χρήματα σε αποτυχημένους επιχειρηματίες, σε ΜΜΕ και κόμματα.

Μετά απ’ αυτή την αποκάλυψη τον περασμένο Αύγουστο, περιμένουμε να δούμε ποιες είναι οι προθέσεις της αρμοδιότητάς σας, με τι τρόπο θα κατευθυνθείτε, ώστε κατ’ αρχάς να επιστραφούν τα χρήματα. Δεν είναι μόνο να τεθούν προ της δικαιοσύνης οι συγκεκριμένοι άνθρωποι που έδωσαν αυτά τα χρήματα, αλλά θα πρέπει να γνωρίζουμε, με ένα χρονοδιάγραμμα πολύ συγκεκριμένο, με τι τρόπο θα επιστραφούν τα χρήματα στο σύνολό τους ή κομμάτι αυτών των χρημάτων, για έναν και μοναδικό λόγο: Σύμφωνα με την προ-προηγούμενη κυβέρνηση και το νομοσχέδιο που ψηφίστηκε τότε για την πώληση της Αγροτικής Τράπεζας, από το 2017 το κομμάτι που λέγεται «κακή Αγροτική Τράπεζα» θα περάσει στην αποπληρωμή από λεφτά των Ελλήνων φορολογουμένων. Αυτό σημαίνει ότι οι Έλληνες φορολογούμενοι από το 2017 και μετά θα πληρώνουν αυτό το υποτιθέμενο κακό κομμάτι, το οποίο είναι πολύ μεγάλο βάρος για τους Έλληνες φορολογούμενους αντιλαμβανόμενοι όλα αυτά τα πέντε χρόνια τι έχει συμβεί.

Ποιες είναι οι δικές σας προθέσεις ώστε να αποκομίσουμε όσο το δυνατόν περισσότερα χρήματα απ’ αυτή την υπόθεση και ποιες είναι οι δικές σας προθέσεις όσον αφορά και το κομμάτι των ευθυνών που έχουν οι διοικήσεις της Αγροτικής Τράπεζας;

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καραγιαννίδη.

Τον λόγο έχει ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Δημήτριος Παπαγγελόπουλος.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Έχετε απόλυτο δίκιο σε όσα είπατε για το σκάνδαλο της Αγροτικής Τράπεζας.

Σχετικά με την ερώτησή σας θέλω να σας ενημερώσω ότι η μηνυτήρια αναφορά του Προέδρου της Ένωσης Φορολογουμένων κ. Γιάννη Σιάτρα, έχει τεθεί στο αρχείο, σύμφωνα με το άρθρο 43.

Η αρχειοθέτηση της υπόθεσης οφείλεται στη διάταξη του άρθρου 78 του ν.4146/2013, η οποία στην ουσία παρέχει ασυλία στους προέδρους, στα μέλη διοικητικών συμβουλίων και στα τραπεζικά στελέχη για μια κατηγορία δανείων, όπως αυτή που εγκάλεσε ο κ. Σιάτρας.

Όμως, εκτός απ’ αυτή τη μηνυτήρια αναφορά -η οποία, όπως σας είπα, για λόγους ουσιαστικά ασυλίας που παρείχε η προαναφερθείσα διάταξη- η ελληνική δικαιοσύνη ερευνά άλλα δάνεια της Αγροτικής Τράπεζας. Υπάρχει μια δικογραφία στην Εισαγγελία Εγκλημάτων Διαφθοράς που ερευνά τα δάνεια της Αγροτικής Τράπεζας, τα οποία περιλαμβάνονται στο πόρισμα ελέγχου δανειοδοτήσεων της πρώην Αγροτικής Τράπεζας της Αρχής Καταπολέμησης της Νομιμοποίησης Εσόδων από εγκληματική δραστηριότητα.

Επίσης, ο Εισαγγελέας Οικονομικού Εγκλήματος ερευνά τα δάνεια των μέσων μαζικής ενημέρωσης στην ΑΤΕ. Στο σημείο αυτό πρέπει να σημειωθεί ότι υπήρχε κι άλλη δικογραφία, η οποία αφορούσε τα δάνεια της ΑΤΕ προς τα πολιτικά κόμματα, η οποία όμως κι αυτή τέθηκε στο αρχείο, σύμφωνα με την προαναφερθείσα διάταξη. Και κατά την άποψή μου, η προαναφερθείσα διάταξη γι’ αυτό ψηφίστηκε.

Πρέπει να σας διαβεβαιώσω ότι η ελληνική δικαιοσύνη στις υποθέσεις που ερευνά, θα ρίξει άπλετο φως για τις συνθήκες δανειοδότησης των δανείων που ερευνά. Κανένα εμπόδιο δεν θα υπάρξει στο έργο της και την ανεξαρτησία της, την οποία έχει εγγυηθεί και ο ίδιος ο Πρωθυπουργός πάρα πολλές φορές. Άλλωστε, το τελευταίο διάστημα, οι ενέργειες εισαγγελέων και δικαστών επιβεβαιώνουν ότι κάτι αλλάζει στον χώρο μας, σχετικά με την καταπολέμηση της διαφθοράς.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Καραγιαννίδη, έχετε τον λόγο για τη δευτερολογία σας.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Νομίζω ότι σε ένα κομμάτι το ζήτημα είναι δικαστικό και νομικό και σε ένα κομμάτι το ζήτημα είναι και πολιτικό. Θα σας πω τρία παραδείγματα για να ακουστούν, γιατί το ξέρω ότι τα γνωρίζετε.

Υπήρξε στο παρελθόν αγροτικός συνεταιρισμός που πήρε 105 εκατομμύρια δάνειο από την Αγροτική Τράπεζα. Με τι εγγυήσεις; Ποιος υπέγραψε το δάνειο αυτό; Ποιος είναι αυτός ο αγροτικός συνεταιρισμός που τα πήρε αυτά τα χρήματα και τι τα έκανε; Υπήρξε επιχειρηματίας που πήγε μια μέρα σε ένα κεντρικό κατάστημα της Αγροτικής Τράπεζας στην Αθήνα και ζήτησε 35 εκατομμύρια. Οι υπάλληλοι προφανέστατα του είπαν ότι αυτό δεν γίνεται. Το μεσημέρι αργά τον κάλεσαν να πάρει τα 35 εκατομμύρια. Αυτά τα στοιχεία που σας αναφέρω είναι από ρεπορτάζ που έχει κάνει ένας πολύ καλός δημοσιογράφος, ο κ. Τριάντης, στην «HUFFINGTON POST», στα οποία πρέπει να δοθούν απαντήσεις.

Υπάρχει το σκάνδαλο των κομμάτων. Το ΠΑΣΟΚ και η Νέα Δημοκρατία έχουν πάρει 220 εκατομμύρια. Θα επιστραφούν ποτέ αυτά τα χρήματα πίσω; Διότι με αυτήν τη λογική απαξιώνεται όλο το πολιτικό σύστημα και δεν είναι δυνατόν να μπαίνουν όλα τα κόμματα ή όλοι οι πολιτικοί οργανισμοί στο ίδιο τσουβάλι. Αν με μία διάταξη μπει κι αυτό στο αρχείο, να έρθει μια άλλη διάταξη που να το βγάλει από το αρχείο. Διότι ο κόσμος περιμένει σε έναν βαθμό τις καταστροφές που υπομένει την τελευταία πενταετία, να τις επωμιστούν και κάποιοι που δεν έχουν όχι απλώς πληρώσει, αλλά έχουν βγάλει και κέρδος απ’ αυτά τα πράγματα. Δηλαδή, θα πρέπει να αποδοθεί δικαιοσύνη για να μπορέσει και ο απλός πολίτης να νιώσει ότι σε έναν βαθμό όλοι επιμερίζονται αυτό το βάρος.

Ξαναλέω, είναι και πολιτικό ζήτημα. Θα τεθούν οι πρόεδροι της ΑΤΕ, όσοι ήταν μέχρι το 2012, ενώπιον της δικαιοσύνης με άλλη διάταξη; Θα πάρουμε πίσω χρήματα, τα οποία δίνονταν έτσι, ελαφρά τη καρδία, από τις διοικήσεις αυτές; Και θα διαλευκανθεί το σκάνδαλο της ΑΤΕ, όσον αφορά ποια ήταν η καλή και ποια η κακή, και ποιο είναι το τίμημα που πουλήθηκε στην προ-προηγούμενη κυβέρνηση;

Και να σας πω και κάτι ακόμα. Δεν είναι μόνο η Αγροτική Τράπεζα, είναι και η Εμπορική, κομμάτι της οποίας εκποιήθηκε για πενταροδεκάρες και ο εκποιητής αυτής της τράπεζας είναι σήμερα Διοικητής της Τράπεζας της Ελλάδος. Υπάρχει και το σκάνδαλο του Ταχυδρομικού Ταμιευτηρίου. Θέλω να πω ότι το τραπεζικό σύστημα για πολλά χρόνια ήταν ένα μαγαζί στο οποίο οι «ημέτεροι» δάνειζαν» τους «ημέτερους», μέσω του οποίου οι κυβερνήσεις του ΠΑΣΟΚ και της Νέας Δημοκρατίας δάνειζαν σε πολύ συγκεκριμένους επιχειρηματίες.

Έναν δε εξ αυτών –για να μην τα ξεχνάμε αυτά- τον βραβεύαμε ως κράτος, εννοώ μέχρι το 2011, 2012, ως τον καλύτερο και πιο επιτυχημένο επιχειρηματία. Ήταν στις φυλακές Κορυδαλλού και βγήκε με πρόβλημα υγείας και καλώς βγήκε. Μιλάω για την Proton Bank και τη δανειοδότηση που πήρε ο συγκεκριμένος επιχειρηματίας.

Έτσι δεν υπήρχε ανάπτυξη. Και όχι μόνο δεν υπήρχε ανάπτυξη, αλλά υπήρχαν και χρήματα τα οποία ο κόσμος με τις δυσκολίες που είχε τα κατέθετε στην τράπεζα και αυτή τη στιγμή έχουν γίνει αέρας κοπανιστός.

Αυτό που ζητάμε, λοιπόν, -λέω ξανά και το είπατε πριν- είναι μια πολιτική απόφαση. Η διάταξη που έχει θέσει σε ασυλία και τους διοικητές και τα κόμματα που δανειοδοτήθηκαν πρέπει να αλλάξει με μια άλλη διάταξη.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καραγιαννίδη.

Τον λόγο έχει ο κύριος Υπουργός.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Και πάλι στα περισσότερα απ’ όσα είπατε, έχετε δίκιο. Διάταξη, όμως, που να επαναφέρει ποινικές διατάξεις που έχουν ήδη τεθεί στο αρχείο δεν μπορεί να υπάρξει. Αυτό που μπορώ να σας διαβεβαιώσω είναι ότι η σημερινή Κυβέρνηση δεν πρόκειται να νομοθετήσει μέτρα που παρέχουν ασυλία σε οποιονδήποτε σαν τη διάταξη του άρθρου 78 του ν.4146/2013.

Πρέπει, όμως, να σημειωθεί ότι το Υπουργείο Δικαιοσύνης σε συγκεκριμένη περίπτωση δανειοδότησης μέσου μαζικής ενημέρωσης από την Αγροτική Τράπεζα, μόλις διαπίστωσε καθυστέρηση οκτώ ετών –επαναλαμβάνω ότι οκτώ χρόνια εκκρεμούσε αυτή η υπόθεση στην ανάκριση- παρήγγειλε πειθαρχική έρευνα προς διερεύνηση πειθαρχικών ευθυνών των αρμοδίων δικαστών.

Αποδείχθηκε έτσι άλλη μια φορά ότι η σημερινή συγκυβέρνηση ΣΥΡΙΖΑ-Ανεξαρτήτων Ελλήνων πράττει όλα όσα απαιτούνται για να καταπολεμηθεί η διαφθορά στη χώρα μας. Και αυτή η παραγγελία πειθαρχικού ελέγχου σε βάρος δικαστών έχει τη σημειολογία της.

Επίσης, για τις άλλες περιπτώσεις που είπατε, υπάρχουν δικογραφίες για όλες αυτές και ερευνώνται από τις αρμόδιες δικαστικές αρχές. Όπως γνωρίζουμε όλοι μας, οι δικαστικές αρχές δρουν ανεξάρτητα. Το Υπουργείο δεν μπορεί να παρέμβει. Το μόνο που μπορεί να κάνει είναι να διευκολύνει το έργο τους -ήδη έχει αρχίσει και το διευκολύνει και νομίζω ότι τα αποτελέσματα, όπως είπα και πριν, είναι απτά- και, βεβαίως, να λάβει όλες τις αναγκαίες πρωτοβουλίες ώστε να ενισχυθούν στο έργο τους.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Εισερχόμεθα στην πρώτη με αριθμό 59/2-11-2015 επίκαιρη ερώτηση πρώτου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Παιδείας, Έρευνας και Θρησκευμάτων,σχετικά με την κάλυψη των κενών θέσεων διδακτικού προσωπικού στα σχολεία πρωτοβάθμιας εκπαίδευσης του Νομού Χαλκιδικής.

Θα απαντήσει ο Υπουργός κ. Νικόλαος Φίλης.

Ορίστε, κυρία Ιγγλέζη, έχετε τον λόγο.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Πρόεδρε.

Κύριε Υπουργέ, όταν κατατέθηκε αυτή η ερώτηση, σημαντικές ελλείψεις εκπαιδευτικών παρατηρούνταν στα σχολεία της πρωτοβάθμιας εκπαίδευσης του Νομού Χαλκιδικής με αποτέλεσμα να χάνονται πολύτιμες διδακτικές ώρες, γεγονός που δημιούργησε εμπόδια στο διδακτικό έργο και στη μόρφωση των μαθητών. Συγκεκριμένα παρατηρούνταν οι εξής ελλείψεις: Σαράντα δύο κενά δασκάλων και δύο κενά νηπιαγωγών.

Επιπλέον, το γεγονός ότι η δυνατότητα πρόσληψης διδακτικού προσωπικού, που θα χρηματοδοτείται μέσω των προγραμμάτων ΕΣΠΑ, περιορίζεται μόνο στο ολοήμερο σχολείο, δημιουργεί τεράστιο πρόβλημα στη λειτουργία των σχολείων με συμβατικό πρόγραμμα, μιας και εκεί οι ελλείψεις μπορούν να καλυφθούν πολύ δυσκολότερα.Το αποτέλεσμα είναι η δημιουργία τεράστιων τάξεων με υπέρογκο αριθμό μαθητών, γεγονός που δυσχεραίνει ακόμα περισσότερο την προσπάθεια των εκπαιδευτικών και τη μαθησιακή διαδικασία εν γένει.

Με την τροπολογία, όμως, που κατέθεσε ο Υπουργός Παιδείας και η οποία υπερψηφίστηκε από τη Βουλή, εγκρίθηκε η πρόσληψη άλλων δύο χιλιάδων αναπληρωτών εκπαιδευτικών. Αυτό είχε ως αποτέλεσμα να καλυφθεί στις αρχές της εβδομάδας το σύνολο των οργανικών θέσεων στη Χαλκιδική.

Θα ήθελα, λοιπόν, εκπροσωπώντας τον λαό της Χαλκιδικής, αλλά και ειδικότερα τους γονείς των μαθητών, μιας και είμαι μία απ’ αυτούς, να ευχαριστήσω απ’ αυτό το Βήμα τόσο τον Υπουργό προσωπικά αλλά πολύ περισσότερο τις υπηρεσίες του Υπουργείου Παιδείας, που κινήθηκαν πολύ γρήγορα, ώστε να αναλάβουν άμεσα τα καθήκοντά τους οι νεοπροσληφθέντες και να μη χαθούν και άλλες πολύτιμες διδακτικές ώρες.

Σήμερα, όμως, προέκυψε ένα άλλο πρόβλημα: Πέντε σχολεία της Χαλκιδικής, ενώ οργανικά είναι πενταθέσια, λειτουργούσαν μέχρι σήμερα ως εξαθέσια, πράγμα που σημαίνει ότι δεν υπήρχε στις συγκεκριμένες περιπτώσεις οργανικό κενό που έπρεπε να καλυφθεί. Σίγουρα η λειτουργία αυτών των σχολείων με μια περισσότερη θέση από την οργανική τους ήταν παράτυπη, αλλά και η φετινή σχολική χρονιά ξεκίνησε έτσι, με κάθε τάξη να έχει τον δάσκαλό της. Είναι άδικο και παιδαγωγικά λάθος Νοέμβριο μήνα, αφού έχει προχωρήσει η εκπαιδευτική διαδικασία, να βρεθεί, παραδείγματος χάριν, η Γ΄ τάξη να κάνει συνδιδασκαλία με τη Δ΄ τάξη. Αυτό είναι ένα πρόβλημα που δημιούργησε αναστάτωση στους γονείς και στα παιδιά αυτών των σχολείων, οι οποίοι από σήμερα ξεκίνησαν κινητοποιήσεις. Αλλά είναι κι ένα πρόβλημα που πιστεύω ότι εύκολα λύνεται με την τοποθέτηση πέντε δασκάλων συνολικά σε αυτά τα σχολεία.

Ερωτάται, λοιπόν, ο Υπουργός αν σκοπεύει να μεριμνήσει άμεσα, ώστε να αρθεί αυτή η αδικία και οι σχολικές μονάδες να λειτουργήσουν εύρυθμα και ομαλά.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Ιγγλέζη.

Τον λόγο έχει ο Υπουργός Παιδείας κ. Φίλης.

Κύριε Φίλη, έχετε τον λόγο για τρία λεπτά.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Σας ευχαριστώ.

Θέλω να ξεκινήσω εισαγωγικώς απαντώντας στην κυρία συνάδελφο ότι θα είναι πάγια επιλογή του Υπουργείου Παιδείας να απαντούμε στις ερωτήσεις που θα κατατίθενται από την πλευρά των Βουλευτών και θα προκαλούμε προγραμματισμένα συζήτηση κι εδώ και στην Επιτροπή Μορφωτικών Υποθέσεων, προκειμένου το θέμα της εκπαίδευσης να μη συζητείται ευκαιριακά και μερικές φορές με εντυπωσιοθηρικό τρόπο στη Βουλή, αλλά μελετημένα και πάντοτε με αντίληψη επίλυσης προβλημάτων, τα οποία παρουσιάζονται συνεχώς. Γιατί η εκπαίδευση είναι ένας ζωντανός οργανισμός και στις καλύτερες εποχές συνεχώς παρουσιάζονταν νέα προβλήματα, πόσω μάλλον στη σημερινή εποχή, όπου η εκπαίδευση περνάει δύσκολα, διότι δύσκολα περνάει και η χώρα μας.

Είναι προφανές ότι το θέμα της αδιοριστίας βαραίνει πάνω στην εκπαίδευση και θα προσπαθήσουμε την επόμενη χρονιά να σπάσουμε τον φαύλο κύκλο της αδιοριστίας και των κενών.

Σχετικά με τα όσα αναφέρατε, είμαστε κι εμείς ικανοποιημένοι από τις δράσεις των υπηρεσιών, όπως επίσης και από την άμεση ανταπόκριση της Βουλής στο αίτημα για επιπλέον πιστώσεις για εκπαιδευτικούς.

Επίσης, θέλω να σας διαβεβαιώσω ότι τα προηγούμενα τα οποία παρουσιάστηκαν και αναφέρατε προ ολίγου, θα μεριμνήσουμε κατά το δυνατόν να αντιμετωπιστούν.

Η εικόνα της εξομάλυνσης που παρουσιάζεται στη μεγάλη πλειοψηφία των σχολείων, παρά τις περιορισμένες πιστώσεις που έχουμε στη διάθεσή μας, αναγνωρίζεται πια από την κοινωνία. Θέλω να σας πω ότι είναι αποτέλεσμα συγκεκριμένων επιλογών που μέσα στο δυσμενές δημοσιονομικό πλαίσιο αναγκαστήκαμε να κάνουμε. Από την αρχή της σχολικής χρονιάς μέχρι αυτή τη στιγμή έχουν παρουσιαστεί στις σχολικές αίθουσες περίπου δεκαέξι χιλιάδες αναπληρωτές. Πρόκειται το επόμενο διάστημα, ικανοποιώντας και ανάγκες που προβλέπεται να υπάρξουν στα σχολεία, να προσληφθούν άλλοι πέντε χιλιάδες διακόσιοι ενενήντα τέσσερις αναπληρωτές, σύνολο είκοσι δύο χιλιάδες τριακόσιοι εβδομήντα τέσσερις αναπληρωτές. Αν αθροίσουμε και τους προβλεπόμενους για την ενισχυτική διδασκαλία, την οποία θα επαναφέρουμε με νόμο συντόμως από φέτος στα σχολεία, θα έχουμε άλλους χίλιους είκοσι τρεις αναπληρωτές ενισχυτικής διδασκαλίας. Θυμίζω ότι πέρυσι είχαμε δεκαοκτώ χιλιάδες τετρακόσιοι εξήντα εννέα αναπληρωτές και φέτος ξεπερνάμε τους είκοσι τρεις χιλιάδες αν αθροίσουμε και την ενισχυτική διδασκαλία, δηλαδή, έχουμε επιπλέον τρεις χιλιάδες εννιακόσιοι πέντε αναπληρωτές στα σχολεία, ποσοστό αύξησης 21,4%.

Αυτό είναι ένα έμπρακτο δείγμα του ενδιαφέροντος της Κυβέρνησης ότι η παιδεία, η υγεία και η δημόσια διοίκηση είναι προτεραιότητες για τη χώρα μας, για μια χώρα η οποία σήμερα -όπως ξέρετε- βρίσκεται σε οικονομική κρίση, όπου πρέπει το σχολείο να αποτελέσει ένα από τα σημεία αιχμής για να σπάσει αυτός ο φαύλος κύκλος της οικονομικής κρίσης.

Πρέπει να δώσουμε μαζί τη μάχη, κυρία συνάδελφε, όλοι στη Βουλή, για να αποκτήσει ακόμη μεγαλύτερη αξιοπιστία το δημόσιο σχολείο. Αυτή είναι η θέση, αυτή είναι η υποχρέωση που έχουμε. Είναι μια δύσκολη μάχη, γιατί πρέπει να απαντήσουμε στα προβλήματα της οικονομικής εξαθλίωσης των οικογενειών, της κοινωνικής ανισότητας, που δεν δημιουργήσαμε εμείς και καλούμαστε να ανατρέψουμε.

Είναι προφανές ότι τα προβλήματα που αντιμετωπίζει σήμερα η Κυβέρνηση τα κληρονόμησε. Καθ’ ολοκληρίαν, τα έχει κληρονομήσει. Και δίνουμε μάχη, σιγά σιγά, με τα προβλήματα που έχουν να κάνουν με δεκαπενταετία και εικοσαετία πίσω τους, προβλήματα που έχουν να κάνουν με την κατασπατάληση ή τουλάχιστον τη μη επαρκή και επιτυχή αξιοποίηση έξι κοινοτικών κονδυλίων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συγγνώμη, έχετε και δικαίωμα δευτερολογίας. Κοντεύουμε στα πέντε λεπτά της πρωτολογίας σας.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ολοκληρώνω, κύριε Πρόεδρε.

Αυτά αντιμετωπίζουμε σήμερα με δυσμενείς δημοσιονομικές συνθήκες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει η κ. Ιγγλέζη για τη δευτερολογία της.

**ΑΙΚΑΤΕΡΙΝΗ ΙΓΓΛΕΖΗ:** Χαίρομαι ιδιαίτερα με τη δέσμευση του Υπουργού και είμαι σίγουρη ότι θα εξετάσει με ιδιαίτερη ευαισθησία και θα επιλύσει το απλό, αλλά σημαντικό αυτό πρόβλημα.

Είναι αλήθεια ότι ο τομέας της παιδείας στην Ελλάδα αντιμετώπιζε και συνεχίζει να αντιμετωπίζει σημαντικά προβλήματα, τα οποία μπορούν μάλιστα να χαρακτηριστούν χρόνια. Τα προβλήματα αυτά εμφανίστηκαν, φυσικά, πολύ πριν την έναρξη της οικονομικής κρίσης. Σήμερα, όμως, δεδομένων και των δύσκολων συνθηκών που αντιμετωπίζουμε, έχουν κάνει την κατάσταση στα σχολεία μας ακόμη πιο δύσκολη. Οι ελλείψεις είναι σημαντικές, με κυριότερη, όπως προανέφερα, αυτή της έλλειψης διδακτικού προσωπικού. Είναι κατανοητό ότι πολλά από τα θέματα στον τομέα της εκπαίδευσης δεν μπορούν να λυθούν από τη μια μέρα στην άλλη και χωρίς διαβούλευση με την κοινωνία.

Το φλέγον, όμως, θέμα της εύρυθμης λειτουργίας των σχολείων μας δεν μπορεί να αναβληθεί για το μέλλον. Έτσι, παρά τις δυσκολίες, θα πρέπει να γίνουν υπεράνθρωπες προσπάθειες, ώστε η κατάσταση στην παιδεία να βελτιωθεί. Δεν είναι δυνατόν στην Ελλάδα του 21ου αιώνα να χάνονται πολύτιμες διδακτικές ώρες, αλλά και να υπάρχουν τμήματα με τριάντα και περισσότερους μαθητές, λόγω της έλλειψης δασκάλων.

Αυτό οδηγεί, αναπόφευκτα, στο να μην αποδίδει σωστά το εκπαιδευτικό σύστημα, στη φυσική και ψυχολογική κούραση του ήδη υπάρχοντος διδακτικού προσωπικού, αλλά κυριότερα, οδηγεί στην απογοήτευση τους μαθητές, οι οποίοι σε αυτήν την ευαίσθητη ηλικία δεν πρέπει μόνο να αποκτήσουν τις γνωσιακές βάσεις και πολλές από τις δεξιότητες που θα χρειαστούν σε όλη την υπόλοιπη ζωή τους, αλλά πρέπει να αγαπήσουν το σχολείο και γενικότερα την όλη διαδικασία της μάθησης.

Είναι, βεβαίως, γνωστό ότι οι προθέσεις και οι προσπάθειες του Υπουργού κατευθύνονται προς την επίλυση πολλών ζητημάτων που προκύπτουν στην έναρξη κάθε σχολικής χρονιάς. Πρέπει, όμως, να τονιστεί ότι οι διαδικασίες πρέπει να επισπευστούν ακόμη περισσότερο και ιδιαίτερα σε περιοχές που θεωρούνται απομακρυσμένες και δεν αποτελούν την πρώτη επιλογή των εκπαιδευτικών.

Μία από αυτές τις περιοχές είναι, βεβαίως, και η Χαλκιδική και ιδιαίτερα η βορειανατολική Χαλκιδική και η Σιθωνία, στις οποίες τα προβλήματα στην παιδεία ήταν πάντοτε ιδιαίτερα οξυμμένα. Οι ιδιαίτερες συνθήκες της περιοχής μας και το γεγονός ότι πολλά από τα χωριά μας είναι δύσκολα προσβάσιμα, κυρίως τον χειμώνα, απαιτούν την ιδιαίτερη μέριμνα του Υπουργείου, διότι η Κυβέρνηση της Αριστεράς πρέπει να έχει ως πρώτη προτεραιότητα την παροχή ίσων ευκαιριών προς όλους και ιδιαίτερα προς τη νέα γενιά που αποτελεί και το μέλλον αυτού του τόπου.

Τελικά, η επένδυση στην παιδεία είναι αυτή που δημιουργεί ένα αξιόλογο ανθρώπινο κεφάλαιο, ικανό να αντιμετωπίσει κάθε είδους κρίση και να χτίσει μια καινούργια κοινωνία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Ιγγλέζη.

Κύριε Υπουργέ, έχετε τον λόγο για τρία λεπτά.

Σας ευχαριστώ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Σας ευχαριστώ.

Είναι προφανές ότι το αυτονόητο, δηλαδή η εύρυθμη λειτουργία των σχολείων και οι μαθητές να ξεκινούν τη σχολική περίοδο από την πρώτη μέρα με τους δασκάλους, τους καθηγητές, τα βιβλία τους, είναι ο πρώτος στόχος του Υπουργείου. Δυστυχώς την τελευταία εικοσαετία, που μπορώ να έχω ανάμνηση του τι έχει συμβεί, αυτός ο στόχος δεν είχε επιτευχθεί και ήταν η εποχή των παχιών αγελάδων, της λεγόμενης ισχυρής Ελλάδας.

Τώρα δεσμευόμαστε ενώπιον της Εθνικής Αντιπροσωπείας ότι θα προχωρήσουμε σε μέτρα, σε διάλογο με τις ομοσπονδίες των εκπαιδευτικών και της πρωτοβάθμιας και δευτεροβάθμιας εκπαίδευσης, σε συνεργασία με τις διοικητικές υπηρεσίες, με μέτρα που αφορούν τον διορισμό από τη νέα χρονιά μόνιμου προσωπικού. Θα προχωρήσουμε στον εξορθολογισμό της κατανομής του διδακτικού προσωπικού, έτσι ώστε η πρώτη μέρα της έναρξης της σχολικής χρονιάς να είναι πραγματικά μέρα έναρξης.

Συγκροτούμε αυτές τις ημέρες και μια επιτροπή υπηρεσιακών μεταβολών, όπου θα προσπαθήσουμε να δούμε συγκεκριμένα τα προβλήματα, τα οποία παρουσιάζονται, πέρα από το γενικό πρόβλημα της αδιοριστίας στο οποίο αναφέρθηκα.

Θέσατε και άλλο ένα θέμα, το θέμα των δυσπρόσιτων περιοχών. Πιο πολύ από εσάς είναι τα νησιά και άλλες ορεινές περιοχές. Είναι προφανές ότι όταν μιλάμε για αναλογία διδασκόντων-διδασκομένων, που κάποιοι λένε ότι είναι πολυτελής στη χώρα μας σε σχέση με άλλες χώρες, πρέπει να λαμβάνουμε υπ’ όψιν μας αυτές τις ιδιομορφίες. Το ελληνικό κράτος έχει υποχρέωση, ακόμα και αν υπάρχει ένας μαθητής σε μια απομονωμένη περιοχή που δεν μπορεί να μεταφερθεί για να μάθει γράμματα, να του στείλει έναν δάσκαλο. Και έχουμε περιπτώσεις αρκετές αυτήν τη στιγμή που έχουμε δύο μαθητές, δυο παιδιά του δημοτικού, με έναν δάσκαλο. Θα συνεχίσουμε.

Τελειώνοντας θέλω να πω ότι παρά τα προβλήματα κατορθώσαμε να μην υπάρξει σε ευρεία κλίμακα υπέρβαση του ορίου των είκοσι πέντε μαθητών ανά τμήμα. Μόνο το 5% των τμημάτων αυτήν τη στιγμή έχει ξεπεράσει το όριο των είκοσι πέντε μαθητών ανά τμήμα. Αυτό είναι ένας άθλος που θα προσπαθήσουμε να τον βελτιώσουμε και αυτόν με τα μέτρα που ανέφερα νωρίτερα.

Είναι προφανές ότι μοιραζόμαστε όλοι, ανεξαρτήτως των ιδεολογικών διαφορών, το ίδιο όραμα για το σχολειό, ένα σχολειό συνεργατικό και όχι σκληρά ανταγωνιστικό, ένα σχολειό που θα στηρίζεται στον μαθητή, στην αυτενέργεια του μαθητή και θα αναγνωρίζει τον ρόλο του δάσκαλου και δεν θα απαξιώνει τον δάσκαλο, όπως δυστυχώς συμβαίνει από πολλές πλευρές στην κοινωνία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τρεις εκπαιδευτικοί συνοδοί τους από το 26ο Δημοτικό Σχολείο Καλλιθέας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Εισερχόμεθα στην τέταρτη με αριθμό 65/2-11-2015 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ**.** Ιωάννη Δελή προς τον ΥπουργόΠαιδείας, Έρευνας και Θρησκευμάτων,σχετικά με την αντιμετώπιση των προβλημάτων που προκύπτουν σε όλες τις δομές της ειδικής αγωγής και εκπαίδευσης.

Θα απαντήσει ο Υπουργός κ. Νικόλαος Φίλης.

Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Το θέμα που θίγουμε σήμερα, κύριε Υπουργέ, με την ερώτησή μας αφορά το πιο ευαίσθητο κομμάτι της εκπαίδευσης, η κατάσταση της οποίας κάθε φορά είναι αυτή που αποτυπώνει, αν θέλετε, και χαρακτηρίζει την ποιότητα συνολικά του εκπαιδευτικού συστήματος, της κοινωνίας και εν τέλει του κοινωνικοοικονομικού συστήματος στα οποία αυτή λειτουργεί.

Έχουμε μπει στον Νοέμβριο, κύριε Υπουργέ, και η κατάσταση στην ειδική αγωγή παραμένει τραγική και εξοργιστική ταυτόχρονα. Οι γονείς παιδιών με αναπηρία ανεβαίνουν τον δικό τους γολγοθά και βλέπουν σε αυτήν τους την προσπάθεια το κράτος να είναι αδιάφορο και πολλές φορές εχθρικό. Δεν είναι λεκτική υπερβολή, αλλά είναι, δυστυχώς, η πραγματικότητα.

Δεν υπάρχει δημόσια εκπαιδευτική δομή, ειδικό σχολείο σε όλες τις βαθμίδες της εκπαίδευσης, που να λειτουργεί αυτήν τη στιγμή κανονικά, ενώ μέχρι πρότινος αρκετά, πάρα πολλά απ’ αυτά τα σχολεία δεν είχαν καν ανοίξει. Και όλα αυτά όταν με τους μετριότερους επιστημονικούς υπολογισμούς τα παιδιά που έχουν την ανάγκη ειδικής αγωγής και εκπαίδευσης προσεγγίζουν τις διακόσιες χιλιάδες περίπου και μόλις τα δεκαοκτώ με είκοσι χιλιάδες απ’ αυτά φοιτούν σε κάποια δημόσια εκπαιδευτική δομή και πολύ λιγότερα στις ιδιωτικές.

Βλέπετε, είμαστε στον 21ο αιώνα και ακόμα το ελληνικό κράτος δεν έχει μεριμνήσει για μια στοιχειώδη, υποτυπώδη καταγραφή παιδιών με αναπηρία. Η ηρωική και πολλές φορές συγκινητική προσπάθεια όλων των εργαζομένων στην ειδική εκπαίδευση δεν μπορεί να κρύψει σε καμμία περίπτωση τις τεράστιες ελλείψεις της, ούτε μπορεί να γίνει το άλλοθι των βαρύτατων κυβερνητικών σας ευθυνών.

Αλήθεια, κύριε Υπουργέ, πώς λειτουργεί ένα ειδικό σχολείο, όταν του λείπουν εκπαιδευτικοί, όταν του λείπει το ειδικό εκπαιδευτικό προσωπικό, οι ψυχολόγοι, οι κοινωνικοί λειτουργοί, οι λογοθεραπευτές, οι φυσιοθεραπευτές, οι εργοθεραπευτές, όταν του λείπει το βοηθητικό προσωπικό, χωρίς έστω έναν σχολικό νοσηλευτή; Και μπορούμε, άραγε, να τα ονομάζουμε σχολικά κτήρια της ειδικής αγωγής ή αίθουσες αυτά που λειτουργούν σε ακατάλληλες αίθουσες, σε επικίνδυνους χώρους, που στεγάζονται σε πρώην αποθήκες, σε γωνιές από αίθουσες εκδηλώσεων, σε διαδρόμους, σε ενοικιαζόμενα κτήρια της κακιάς ώρας, ακόμα και σε λυόμενα; Μπορούμε να λέμε, κύριε Υπουργέ, ότι διαθέτουμε δημόσια κέντρα διάγνωσης, αξιολόγησης και υποστήριξης –για τα ΚΕΔΔΥ μιλάω- όταν εξαιτίας των τεράστιων ελλείψεών τους σε επιστημονικό προσωπικό μια αξιολόγηση ενός παιδιού με αναπηρία μπορεί να περιμένει μέχρι και τρία χρόνια;

Δεν είναι τυχαία αυτά τα φαινόμενα, είναι οι συνέπειες μιας ολόκληρης πολιτικής που συνεχίζεται και από τη δική σας Κυβέρνηση και τα οποία προβλήματα φυσικά σιγά-σιγά επιδεινώνονται. Χρόνια τώρα, δεκαετίες…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δελή, ξεπεράσατε τα τρία λεπτά. Συντομεύετε.

**ΙΩΑΝΝΗΣ ΔΕΛΗΣ:** Μόνο το 30% των εργαζόμενων σ’ αυτές τις δομές έχουν μόνιμη και σταθερή εργασία, ενώ το 70% δουλεύει με ελαστικές εργασιακές σχέσεις, απολύεται και ξαναδουλεύει την επόμενη χρονιά σε άλλο σχολείο, όταν η σταθερή παιδαγωγική σχέση εκπαιδευτικού και παιδιών με αναπηρία ειδικά σ’ αυτή την κατηγορία είναι ο ακρογωνιαίος λίθος για οποιαδήποτε ειδική αγωγή.

Σε αυτόν, λοιπόν, τον πιο ευαίσθητο και απαιτητικό τομέα της εκπαίδευσης, κύριε Υπουργέ, δεν έχει γίνει τα τελευταία δεκαπέντε χρόνια ούτε ένας μόνιμος διορισμός.

Σταματώ εδώ και σας ρωτάμε: Τι θα κάνετε, για να καλυφθούν όλα αυτά τα κενά και να λειτουργήσουν τώρα, άμεσα, όλες οι δομές της ειδικής αγωγής, από τα ΚΕΔΔΥ, τα ΣΜΕΑ, τις σχολικές μονάδες δηλαδή και να χρηματοδοτηθεί επιτέλους με τα αναγκαία κονδύλια από τον κρατικό προϋπολογισμό η ειδική εκπαίδευση;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Φίλης, ο Υπουργός Παιδείας.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε συνάδελφε, είναι αλήθεια ότι η εικόνα της ειδικής αγωγής δεν περιποιεί τιμή στην ευρωπαϊκή Ελλάδα του 21ου αιώνα, ότι τα παιδιά με ειδικές ανάγκες νιώθουν διπλά και τριπλά το βάρος των κοινωνικών ανισοτήτων, ότι οι οικογένειές τους περνούν έναν γολγοθά και ότι το εκπαιδευτικό προσωπικό, το κύριο ή το βοηθητικό που έχει αναλάβει τη λειτουργία των σχολείων, στα οποία πράγματι φοιτά ένα μικρό μέρος από τις εκατόν πενήντα χιλιάδες ή και διακόσιες χιλιάδες, όπως είπατε, παιδιών με ειδικές ανάγκες, αυτό το προσωπικό με ηρωισμό, χωρίς σταθερές εργασιακές σχέσεις οι περισσότεροι από αυτούς, αλλά με αλτρουισμό δίνει τη μάχη.

Όλα, θα μου πείτε, έχουν ένα τέλος. Εδώ, όμως, θέλω να τονίσω αυτή την αστείρευτη προσφορά των εκπαιδευτικών και των άλλων εργαζομένων στα σχολεία ειδικής αγωγής και να συμφωνήσω μαζί σας ότι πρέπει να υπάρξει άμεσα αντιμετώπιση σταθερή, μόνιμη, αυτού του προβλήματος.

Δεν συμφωνώ και είναι υπερβολική η περί αδιαφορίας και εχθρότητας κατηγορία που απευθύνατε στην Κυβέρνηση. Παραλάβαμε ό,τι παραλάβαμε και φέτος δεσμευθήκαμε και υλοποιήσαμε ένα πρόγραμμα πρόσληψης προσωπικού με διπλάσιο αριθμό απ’ αυτόν που υπήρχε πέρυσι και σε δύσκολες συνθήκες μάλιστα, γιατί, όπως ξέρετε, το ΕΣΠΑ δεν επέτρεπε φέτος να προσλάβουμε προσωπικό για την Αττική, για το νότιο Αιγαίο και για τη δυτική Μακεδονία. Παρ’ όλα αυτά, κινητοποιήσαμε εθνικούς πόρους από το πρόγραμμα δημοσίων επενδύσεων και προσλάβαμε, επαναλαμβάνω, διπλάσιο αριθμό αναπληρωτών από πέρυσι. Αυτό φαίνεται ήδη στη λειτουργία των σχολείων που είχαν προβλήματα, τα οποία έχουν εξομαλυνθεί πάρα πολύ, όχι βεβαίως στον βαθμό που θα θέλαμε.

Τελειώνοντας θέλω να σας πω ότι πράγματι για εμάς είναι προτεραιότητα οι μόνιμοι διορισμοί στην εκπαίδευση. Και προτεραιότητα μέσα στην προτεραιότητα είναι οι μόνιμοι διορισμοί στην ειδική αγωγή, στην ειδική εκπαίδευση.

Θα το συζητήσουμε, δεδομένου ότι, όπως είπαμε -και εμπράκτως το αποδεικνύουμε- θα επιδείξουμε το αναγκαίο ενδιαφέρον, θα ανταποκριθούμε στην υποχρέωση της πολιτείας, θα συστήσουμε και μία ειδική επιτροπή που θα συζητήσει το σύνολο της νομοθετικής λειτουργίας των σχολείων της ειδικής αγωγής.

Θα έχουμε πολλές ευκαιρίες να συζητήσουμε όχι με όρους αντιπολίτευσης και συμπολίτευσης, αλλά με όρους ενδιαφέροντες για ένα κοινό καλό, για το καλό αυτών των παιδιών το ζήτημα της ειδικής αγωγής.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε κύριε Υπουργέ.

Ο κ. Δελής έχει τον λόγο για να δευτερολογήσει.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Σας άκουσα με προσοχή, κύριε Υπουργέ. Για άλλη μία φορά κάνατε τις διαπιστώσεις που είναι ορατές, βέβαια, και με γυμνό μάτι στον χώρο της εκπαίδευσης και ιδιαίτερα στον χώρο της ειδικής αγωγής. Δείξατε τη συγκατάβασή σας για τα προβλήματα και είπατε και εσείς ένα ακόμα «θα», ένα από αυτά που πολύ πριν από εσάς και στη θέση σας και σε άλλα Υπουργεία τα είπαν, και όπως λέει και ο λαός μας τα «θα» τα σπέρνεις, αλλά δεν φυτρώνουν ποτέ.

Επικαλείστε τη δύσκολη οικονομική συγκυρία. Λέτε επιπλέον ότι παραλάβατε και εσείς –και σε αυτό δεν πρωτοτυπείτε- χάος, καμένη γη, «γι’ αυτό και δεν μπορούμε να κάνουμε τίποτα». Τα ίδια έλεγαν και οι προηγούμενες κυβερνήσεις και οι προηγούμενοι Υπουργοί γι’ αυτούς που διαδέχθηκαν, μονάχα που πρέπει να σας θυμίσουμε εδώ ότι συνεχίζετε την ίδια πολιτική, κύριε Υπουργέ. Υλοποιείτε και εσείς τη στρατηγική της Ευρωπαϊκής Ένωσης, για την οποία θα αναφερθώ παρακάτω.

Τα χρήματα που χρειάζονται, κύριε Υπουργέ, και που δυσκολεύετε το Υπουργείο σας να τα βρει, βρίσκονται πάρα πολύ εύκολα, όταν είναι να καλύψουν τις ανάγκες των τραπεζιτών, όταν είναι να καλύψουν τις νατοϊκές δαπάνες για αεροπλάνα-αντίκες που στην ουσία δεν είναι απαραίτητα στην Ελληνική Αεροπορία, όταν είναι να δώσετε προνόμια στο κεφάλαιο, να διαγράψετε χρέη και πρόστιμα, ακόμα και για φοροδιαφυγή και μιλώ για τη θητεία της προηγούμενης κυβέρνησής σας.

Υλοποιείτε συγκεκριμένα και εσείς στον χώρο της ειδικής αγωγής -και με την ευκαιρία να σας ρωτήσουμε αν θα υλοποιήσετε αυτό που είπατε για το ότι θα προσπαθήσετε να λειτουργήσετε ένα ειδικό σχολείο ανά διεύθυνση, γιατί κάτι τέτοιο καταλαβαίνετε πολύ απλά σημαίνει ότι θα κλείσουν τα υπόλοιπα ειδικά σχολεία που υπάρχουν, όσα υπάρχουν- μία στρατηγική που οδηγεί στην ουσία στο όνομα της διαφορετικότητας και στο όνομα της αποασυλοποίησης, στο να πεταχτούν κυριολεκτικά αυτά τα παιδιά που έχουν ανάγκη ειδικής αγωγής και εκπαίδευσης από τα ειδικά σχολεία στα σχολεία της γενικής αγωγής.

Εκεί θα επιχειρήσετε τις λεγόμενες παράλληλες στηρίξεις. Και να πούμε εδώ ότι για την παράλληλη στήριξη τώρα, αυτή τη στιγμή που μιλάμε, ενώ θα έπρεπε να είναι ένας εκπαιδευτικός για ένα μαθητή, έχουμε παράλληλη στήριξη ενός εκπαιδευτικού σε δύο, τρεις, ακόμη και τέσσερις μαθητές. Κατανέμει, δηλαδή, το χρόνο. Κάθε μαθητής δικαιούται το 1/4 ή το 1/3 των ωρών του εκπαιδευτικού. Πρόκειται για μια παράλληλη στήριξη που κάθε χρόνο αλλάζει, μια παράλληλη στήριξη με βάση παλαιότερο νόμο, τον οποίο εσείς βέβαια διατηρείτε. Μπορεί και γονείς από την τσέπη τους να πληρώσουν. Να, λοιπόν, πώς μπαίνει και η ιδιωτικοποίηση, ιδιαίτερα στα παιδιά που έχουν αυτισμό.

Ολοκληρώνοντας, κύριε Πρόεδρε, δεν θέλω να απαριθμήσω εδώ τα σοβαρότατα κτηριακά προβλήματα. Να πω μονάχα ότι έχουν αποφοιτήσει μέχρι τώρα δύο χιλιάδες και πλέον εκπαιδευτικοί από τα πανεπιστημιακά τμήματα Ειδικής Αγωγής και δεν έχει διοριστεί ούτε ένας από αυτούς.

Να πω ότι στο Ειδικό Σχολείο Κωφών και Βαρήκοων στη Θεσσαλονίκη φοιτούν όσα παιδιά μπορούν να πάνε από μόνα τους, όσα παιδιά μπορούν να τα μετακινήσουν οι ίδιοι οι γονείς τους -σήμερα που μιλάμε, αυτή τη στιγμή- και τα υπόλοιπα περιμένουν ακόμα να λυθεί το πρόβλημα της μετακίνησης.

Τέλος, να πω κάτι που είναι άμεσο και επιτακτικό. Ξέρετε, κύριε Υπουργέ, υπάρχουν παιδάκια με αναπηρία, τα οποία έχουν ανάγκη λογοθεραπείας και εργοθεραπείας και έχουν κοπεί οι δωρεάν εργοθεραπείες και λογοθεραπείες. Πάρα πολλοί γονείς από τέτοιες λαϊκές οικογένειες πολύ απλά δεν κάνουν αυτά τα απαραίτητα για τα παιδιά τους γιατί δεν έχουν τα απαραίτητα χρήματα.

Νομίζουμε ότι θα πρέπει να πείτε κάτι γι’ αυτό, να δεσμευθείτε. Επειδή, βεβαίως, η κατάσταση δεν μπορεί να περιμένει και ούτε μπορεί ο κόσμος να περιμένει πότε εσείς θα ξεκινήσετε του χρόνου να εφαρμόσετε μία πολιτική διορισμών -πολιτικές που εξαγγέλθηκαν, όπως είπα, και από άλλους πολλές φορές πριν από εσάς- νομίζω ότι οι αγώνες που έχουν ήδη ξεκινήσει στην ειδική αγωγή εντείνονται και πρέπει να ενταθούν. Θα πρέπει να κορυφωθούν στην απεργία της 12ης Νοέμβρη την ερχόμενη Πέμπτη. Πολεμάμε τώρα για όλα και πολεμάμε ιδιαίτερα γι’ αυτόν τον ευαίσθητο και ιδιαίτερο χώρο της ειδικής αγωγής.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Καταλαβαίνω ότι κάθε κόμμα της Αντιπολίτευσης πρέπει να αντιπολιτεύεται, αλλά κάνω μία έκκληση, να μη μηδενίζουμε όσα έχουν γίνει στον ευαίσθητο χώρο της εκπαίδευσης που είναι η ειδική αγωγή.

Εμείς ως Κυβέρνηση αναγνωρίζουμε ότι η συνολική εικόνα του χώρου της ειδικής αγωγής μόλις τελευταία έχει αρχίσει να καταγράφεται συστηματικά, παρ’ ότι η ειδική αγωγή λειτουργεί στη χώρα μας οργανωμένα πάνω από τριάντα χρόνια. Όμως, οι κινήσεις που έγιναν τα τελευταία χρόνια –μπορεί να κατηγορηθούν οι κυβερνήσεις ότι κάνουν βεβιασμένες και πρόχειρες κινήσεις ως προς την υλοποίησή τους- ήταν προς τη σωστή κατεύθυνση.

Οι νέες σχολικές δομές που δημιουργήθηκαν, τα τμήματα ένταξης ΑΜΕΑ μέσα στα σχολεία γενικής εκπαίδευσης, τα ειδικά σχολεία για διάφορες κατηγορίες μαθητών με σύνθετες ανάγκες, τα προγράμματα συνεκπαίδευσης, τα εργαστήρια ειδικής επαγγελματικής εκπαίδευσης και κατάρτισης, τα ΤΕΕ ειδικής αγωγής, τα κέντρα διάγνωσης, αξιολόγησης και υποστήριξης των μαθητών με ειδικές ανάγκες και άλλα πολλά έθεσαν τις βάσεις για την αντιμετώπιση των αναγκών του παιδιού που χρειάζεται ειδικό εκπαιδευτικό χειρισμό.

Άρα θα αξιοποιήσουμε αυτές τις δυνατότητες για να τις βελτιώσουμε και να δώσουμε σταδιακά, βήμα-βήμα, λύσεις στα προβλήματα. Δεν καταστροφολογούμε. Επισημαίνουμε τα προβλήματα και αυτά που υπήρχαν και αυτά που υπάρχουν σήμερα.

Θα ήταν, κατά τη γνώμη μου, άδικο να κατηγορείτε την Κυβέρνηση των ολίγων μηνών ή των ολίγων εβδομάδων ότι δεν αντιμετώπισε στο μέτρο των δυνατοτήτων της το πρόβλημα του διορισμού του προσωπικού στα ειδικά σχολεία. Οι πίνακες είναι αδιάψευστοι μάρτυρες των όσων μπορέσαμε να κάνουμε και, εν πάση περιπτώσει, του έμπρακτου ενδιαφέροντος που έχουμε επιδείξει.

Φέτος σε όλες τις δομές -εξατομικευμένη σε ειδικά σχολεία, εξειδικευμένη, βοηθητικό προσωπικό, ΚΕΔΔΥ κ.λπ.- προσλάβαμε αναπληρωτές και ο αριθμός είναι δύο χιλιάδες τετρακόσιοι ενενήντα τέσσερις. Οι περισσότεροι από αυτούς έχουν πάει ήδη στις θέσεις τους και συνεχώς βελτιώνεται και αυτή η κατάσταση, του να πάνε δηλαδή οι αναπληρωτές στα σχολεία.

Πέρυσι ο αντίστοιχος αριθμός ήταν χίλιοι διακόσιοι σαράντα τέσσερις αναπληρωτές. Το ξαναλέω: Πέρυσι διακόσιοι σαράντα τέσσερις προσλήφθηκαν και φέτος δύο χιλιάδες τετρακόσιοι ενενήντα τέσσερις. Διπλασιασμός. Και αυτή η εικόνα που φαίνεται ήδη στα σχολεία ειδικής αγωγής θα φανεί ακόμη περισσότερο όταν ολοκληρωθεί τις επόμενες ημέρες το πρόγραμμα στο οποίο αναφερθήκαμε νωρίτερα.

Άρα δεν είναι «θα». Αντιθέτως, είναι δέσμευση που υλοποιείται. Και παρακαλώ να μας ελέγξετε με τον πιο αυστηρό τρόπο εάν το επόμενο διάστημα -όχι του χρόνου- αν τους επόμενους μήνες, δεν προκαλέσουμε εμείς με σχέδιο, με πρόγραμμα, με προτάσεις, με αποφάσεις διάλογο προκειμένου να αντιμετωπισθούν τα προβλήματα που έχουν τα σχολεία της ειδικής αγωγής.

Και κάτι τελευταίο: Δεν θα αντιδικήσουμε για τα ζητήματα τα οποία αναφέρατε. Δεν είναι ότι έχουμε χρήματα και δεν τα αξιοποιούμε. Μην πάμε στη γενική συζήτηση περί των τραπεζών και των εξοπλισμών. Είναι μία μεγάλη συζήτηση αυτή που ξεφεύγει από τη σημερινή μας διαδικασία εδώ πέρα. Είναι σαφές ότι η Κυβέρνηση έχει ως προτεραιότητα τα σχολεία, την εκπαίδευση, την υγεία και την δημόσια διοίκηση. Θα φανεί αυτό το επόμενο διάστημα.

Είμαστε Κυβέρνηση –επαναλαμβάνω- ολίγων εβδομάδων ή μηνών και θα είμαστε Κυβέρνηση τετραετίας. Θα κριθούμε στο τέλος της τετραετίας, αλλά σταδιακά μέχρι το τέλος της τετραετίας θα δείτε τι μέτρα θα λάβουμε για την ιστορία της εκπαίδευσης.

Αναφερθήκατε σε μία εξαγγελία δική μου. Έχει γίνει μία παρανόηση. Δεν είπα «ένα σχολείο σε κάθε περιφέρεια». Είπα τουλάχιστον ένα σχολείο ειδικής αγωγής ανά περιφέρεια. Το τονίζω για να μην υπάρχει καμμία παρεξήγηση. Τουλάχιστον ένα σχολείο ανά περιφέρεια ειδικής αγωγής.

Θα μπορούσαμε να αναφερθούμε και σε άλλα ζητήματα. Επαναλαμβάνω ότι το θέμα της εκπαίδευσης είναι θέμα εθνικού κοινωνικού διαλόγου. Η εκπαίδευση αποτελεί αυτό που θα ονομάζαμε το «κοινό καλό» για την κοινωνία μας. Δεν σβήνω τις διαφορετικές ιδεολογικές αφετηρίες ούτε τις κοινωνικές αντιπαραθέσεις που οργανώνονται και τις ανισότητες γύρω από το θέμα της εκπαίδευσης. Όμως, καθήκον όλων μας εδώ είναι να ενισχύσουμε μία πορεία εξομάλυνσης αυτών των κοινωνικών ανισοτήτων που μία κραυγαλέα και δραματική –κατά τη γνώμη μου- όψη είναι η κατάσταση των ειδικών σχολείων.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Επιτρέψτε μου, κύριε Υπουργέ, τα στοιχεία που μόλις προηγουμένως διαβάσατε να τα καταθέσετε στα Πρακτικά για να διανεμηθούν σε όσους από τους συναδέλφους ενδιαφέρονται.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Θα δώσω όλους τους πίνακες. Δεν θέλω να μπερδέψω το Σώμα με στοιχεία αριθμητικά. Ανέφερα τα κύρια. Είναι πέντε πίνακες.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Υπουργέ. Καταθέστε τα και θα επιληφθούν οι Υπηρεσίες.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Βεβαίως, κύριε Πρόεδρε.

(Στο σημείο αυτό ο Υπουργός Παιδείας, Έρευνας και Θρησκευμάτων κ. Νικόλαος Φίλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ.

Η έκτη με αριθμό 61/2-11-2015 επίκαιρη ερώτηση πρώτου κύκλου του Βουλευτή Αχαΐας των Ανεξαρτήτων Ελλήνων κ. Νικολάου Νικολόπουλου προς τον Υπουργό Οικονομικών, σχετικά με τον σχεδιασμό της Κυβέρνησης περί επιβολής και άλλης έκτακτης εισφοράς δεν συζητείται λόγω αναρμοδιότητας και διαγράφεται.

Εισερχόμαστε στην πέμπτη με αριθμό 58/2-11-2015 επίκαιρη ερώτηση πρώτου κύκλου του Βουλευτή Λαρίσης του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με την αντιμετώπιση των προβλημάτων στη λειτουργία του Πανεπιστημιακού Γενικού Νοσοκομείου Λάρισας (ΠΓΝΛ).

Στην ερώτηση θα απαντήσει ο Αναπληρωτής Υπουργός Υγείας κ. Παύλος Πολάκης.

Κύριε Μπαργιώτα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε συνάδελφε, μπορείτε να μετακινηθείτε σε κάποιο διπλανό έδρανο, γιατί υπάρχει κάποιο τεχνικό πρόβλημα με το μικρόφωνό σας;

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Μάλιστα, κύριε Πρόεδρε.

Δεν ανοίγει κανένα μικρόφωνο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ας διακόψουμε για λίγο, κύριοι συνάδελφοι, μέχρι να αποκατασταθεί το πρόβλημα από την Τεχνική Υπηρεσία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Βεβαίως, κύριε Πρόεδρε.

(Στο σημείο αυτό ελέγχεται και αποκαθίσταται το τεχνικό πρόβλημα)

**ΠΡΟΕΔΡΕΥΩΝ (Γεώργιος Λαμπρούλης):** Αποκαταστάθηκε το πρόβλημα, κύριε συνάδελφε.

Ορίστε, έχετε τον λόγο για να αναπτύξετε την ερώτησή σας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Κύριε Υπουργέ, καλημέρα. Η ερώτηση αφορά το άθροισμα των δύο νοσοκομείων της πόλης πρακτικά της Λάρισας, τα οποία, όπως γνωρίζετε, έχουν συγχωνευτεί διοικητικά τουλάχιστον και αποτελούν ως άθροισμα μία από τις μεγαλύτερες μονάδες της χώρας. Πολύ φοβάμαι ότι το νοσοκομείο αυτό έχει τα γνωστά προβλήματα -θα τα πούμε και στη συνέχεια- που δυστυχώς λίγο-πολύ έχουν τα νοσοκομεία της χώρας και δεν αποτελεί εξαίρεση.

Όπως είπε και ο Υπουργός αυτές τις ημέρες στα κανάλια και στα ΜΜΕ, επίκειται το μπλακάουτ στο σύστημα υγείας, κάτι που δεν θα σχολιάσω. Το μπλακάουτ υπήρξε στο Νοσοκομείο της Λάρισας και υπήρξε όχι μόνο λόγω των μνημονιακών ρυθμίσεων αλλά και λόγω της εμμονής που παρουσίασε η προηγούμενη κυβέρνηση του ΣΥΡΙΖΑ -και πολύ φοβάμαι και η νυν- με την απομάκρυνση των διοικήσεων.

Έτσι, λοιπόν, το νοσοκομείο έμεινε για μήνες ακέφαλο χωρίς διοίκηση, δηλαδή χωρίς διοικητή και υποδιοικητή, λειτουργεί σήμερα μετά τη μετακίνηση του διοικητή του Νοσοκομείου του Βόλου προσωρινώς στη Λάρισα και χωρίς κανέναν αναπληρωτή. Αποτέλεσμα αυτού είναι να μην έχει νόμιμο διοικητικό συμβούλιο και να έχει συσσωρεύσει πάνω από χίλια διακόσια θέματα στην ημερήσια διάταξη που εκκρεμούν, να έχει απλήρωτους τους πάντες ουσιαστικά από τον Δεκέμβριο, σε ό,τι αφορά προμηθευτές και προμήθειες και να γίνεται ένας αγώνας δρόμου πραγματικά για το ΕΣΠΑ, το οποίο κινδυνεύει να χαθεί. Επίσης, κινδυνεύει να χαθεί ο στεφανιογράφος, ο μαγνητικός τομογράφος στο παλιό νοσοκομείο, ο εξοπλισμός του χειρουργείου για το παλιό νοσοκομείο και ο καινούργιος αξονικός για το καινούργιο, μεταξύ άλλων πολλών.

Επιτέλους, χθες βράδυ κατατέθηκε μια τροπολογία, η οποία λύνει το πρόβλημα του πανεπιστημιακού νοσοκομείου, όσον αφορά στη λειτουργία του Δ.Σ., ανοίγει όμως άλλα, που θα τα σχολιάσουμε αναγκαστικά –θα μου επιτρέψετε- στη συνέχεια.

Θέλω να επισημάνω ότι η τροπολογία αυτή έγινε μετά από μια πάνδημη, θα έλεγα, πίεση από τη Θεσσαλία με χαρακτηριστική βραδύτητα, τέτοια που να λύνει σίγουρα μεσοπρόθεσμα το πρόβλημα της διοίκησης του νοσοκομείου, αλλά να δημιουργεί μεγάλη ανασφάλεια αναφορικά με το θέμα του ΕΣΠΑ.

Ένα μέρος του ΕΣΠΑ, λοιπόν, φαίνεται από τις πληροφορίες ότι εξακολουθεί να κινδυνεύει να χαθεί, λόγω του γεγονότος ότι δεν υπήρχε διοικητικό συμβούλιο στο νοσοκομείο για πάρα πολύ καιρό.

Κατά πάσα πιθανότητα, θα χρειαστεί γεφύρωση και θα ήθελα να το δούμε αυτό. Θα απευθυνθώ και στον αρμόδιο Υπουργό Ανάπτυξης και θα ήθελα την υποστήριξή σας γι’ αυτό. Θα χρειαστεί κατά πάσα πιθανότητα να δούμε όλο το ΕΣΠΑ υγείας και πώς μπορούμε να σώσουμε πολλά πράγματα από αυτό, γιατί όπως ξέρετε είναι η μοναδική ευκαιρία για την εγκατάσταση υποδομών στα ελληνικά νοσοκομεία για πολλά χρόνια. Το επόμενο ΕΣΠΑ έχει ελάχιστα έως καθόλου χρήματα για μηχανήματα και τεχνολογία.

Έτσι, λοιπόν, στο νοσοκομείο δημιουργήθηκε το κομφούζιο που δημιουργήθηκε λόγω της απομάκρυνσης των διοικητών. Η τροπολογία έρχεται να λύσει το θέμα. Όμως, υπάρχει μια παραφιλογογία όλους αυτούς τους μήνες σχετικά με τις διοικήσεις των νοσοκομείων και η Κυβέρνηση έχει δείξει εμμονή για την απομάκρυνση σώνει και καλά όλων των διοικητών όλων των νοσοκομείων και η χωρίς όρους αντικατάστασή τους. Θυμίζω την πολύ κακή τροπολογία Κουρουμπλή, η οποία αναπέμφθηκε από την τρόικα. Για μένα ήταν μια ντροπιαστική κατάσταση, δεκαπέντε ημέρες μετά την ψήφιση ενός νόμου να αναλαμβάνετε ουσιαστικά την υποχρέωση να καταργήσετε αυτή τη διαδικασία-γιατί δεν το έχετε κάνει ακόμα- και να γυρίζουμε στον παλιό νόμο.

Σπεύσατε να αξιολογήσετε δημοσίως εσείς ο ίδιος -και σας έχω ακούσει επανειλημμένα- όλους τους διοικητές των νοσοκομείων πριν συσταθεί η επιτροπή που προβλέπει ο σε ισχύ νόμος και πριν υπάρξει αξιολόγηση. Και από χθες που κατατέθηκε η τροπολογία, που είπαμε ότι λύνει το πρόβλημα του πανεπιστημιακού νοσοκομείου έχει αναπτυχθεί μια παραφιλολογία, κύριε Υπουργέ, και εκεί θέλω να καταλήξω, η οποία λέει ότι αυτή η τροπολογία ανοίγει τον δρόμο για την εκδίωξη όλων ή πολλών διοικήσεων των νοσοκομείων, καθώς επιτρέπει να λειτουργήσουν τα νοσοκομεία ακέφαλα για ένα χρονικό διάστημα.

Νομίζω ότι λόγω της επικαιρότητας είναι επίσης ένα καίριο ερώτημα, στο οποίο θα ήθελα μια απάντηση. Θα ήθελα να μας πείτε τι σκοπεύετε να κάνετε με τις διοικήσεις των νοσοκομείων και εάν σκοπεύετε να τις αντικαταστήσετε με τις διατάξεις του νόμου που ισχύει, δηλαδή μετά από αξιολόγηση και κατάρτιση καταλόγου ή εάν σκοπεύετε να εκδιώξετε διοικήσεις και να αφήσετε τα νοσοκομεία με το διευθυντή των ιατρικών υπηρεσιών και το κολοβό Δ.Σ., όπως προβλέπει η δεύτερη παράγραφος της τροπολογίας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπαργιώτα.

Ο Αναπληρωτής Υπουργός Υγείας κ. Παύλος Πολάκης έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Μπαργιώτα, ευχαριστώ για την ερώτηση, γιατί μου δίνετε την ευκαιρία να υπερασπίσω προκαταβολικά την τροπολογία, που έχει κατατεθεί από χθες το βράδυ στο νομοσχέδιο του Υπουργείου Περιβάλλοντος και Ενέργειας για τις συνταξιοδοτικές ρυθμίσεις κ.λπ., η οποία λύνει ένα οξύτατο πρόβλημα που έχει υπάρξει τους τελευταίους μήνες σε κάποια νοσοκομεία της χώρας.

Κατ’ αρχάς, θα απαντήσω στο σύνολο της ερώτησής σας γιατί απ’ ό,τι κατάλαβα αφιερώσατε τον μεγαλύτερο χρόνο στο θέμα των διοικήσεων των νοσοκομείων. Έχετε βάλει και κάποια άλλα ερωτήματα στην ερώτησή σας, τα οποία θα απαντήσω συνολικά. Για διάφορους λόγους, λοιπόν, κάποιοι διοικητές ή υποδιοικητές νοσοκομείων, οι οποίοι εκτελούν αντίστοιχα χρέη προέδρου και αντιπροέδρου του διοικητικού συμβουλίου του νοσοκομείου έχουν παραιτηθεί ή έχουν φύγει για διάφορους λόγους, ακόμα και για λόγους υγείας, τους προηγούμενους μήνες σε διάφορα νοσοκομεία της χώρας. Έχει περάσει πάνω από ένα τρίμηνο που δεν έχουν αντικατασταθεί και με βάση των κώδικα των διοικητικών και των συλλογικών οργάνων θεωρείται παράνομη η σύνθεση των διοικητικών συμβουλίων και δεν μπορούν αυτά να πάρουν αποφάσεις, δημιουργώντας μεγάλα προβλήματα σε πάρα πολλά ζητήματα, σε ό,τι αφορά το προσωπικό, το ΕΣΠΑ, όπως είδατε, σε μελέτες και έργα που γίνονται και γενικά ζητήματα εύρυθμης λειτουργίας των νοσοκομείων.

Αυτή την κατάσταση θεραπεύει η τροπολογία. Είναι αίτημα και του δικού σας νοσοκομείου, όπως και άλλων νοσοκομείων. Με τη συγκεκριμένη διάταξη νομιμοποιείται η δυνατότητα να συνεδριάζουν τα Δ.Σ. ακόμα και μετά την παρέλευση του τριμήνου. Επίσης, δίνεται η δυνατότητα σε απουσία διοικητή, εάν υπάρχει αναπληρωτής, να είναι νόμιμη η σύνθεση, σε απουσία αναπληρωτή διοικητή, αν υπάρχει διοικητής, δηλαδή υπάρχει πρόεδρος, να υπάρχει νόμιμη σύνθεση. Τέλος, στα εννεαμελή Δ.Σ., στα διασυνδεόμενα νοσοκομεία, εάν εκλείπουν και οι δύο, θα μπορεί να είναι πρόεδρος ο διευθυντής διοικητικής οικονομικής υπηρεσίας, δυνατότητα που δεν έδινε ο νόμος ο οποίος είχε ψηφιστεί. Θεραπεύουμε αυτήν την ατέλεια του νόμου, δίνοντας τη δυνατότητα να λειτουργούν τα διοικητικά συμβούλια.

Από εκεί και πέρα, έρχομαι στα υπόλοιπα ζητήματα που έχετε θέσει με την ερώτησή σας και θα πω και πιο αναλυτικά για τη διοίκηση. Ρωτάτε εάν θα προκηρυχθούν άμεσα αυτές οι θέσεις μόνιμου προσωπικού.

Μα, προκηρύξαμε θέσεις μόνιμου προσωπικού, εννιακόσιες ογδόντα πέντε σε όλη την Ελλάδα, από αυτές έξι θέσεις στο Νοσοκομείο της Λάρισας αφορούν ΤΕ νοσηλευτικής, δύο ΥΕ βοηθητικού υγειονομικού προσωπικού, τρεις βοηθούς θαλάμων, έναν χειριστή ιατρικών συσκευών, έναν ΠΕ φαρμακοποιών και σε εξέλιξη από παλαιότερες κρίσεις, οι οποίες είχαν χαθεί σε κάποια συρτάρια του Υπουργείου για γνωστούς λόγους, είναι πέντε προσλήψεις μόνιμου προσωπικού γιατρών του ΕΣΥ, που μαζί με άλλες περίπου τετρακόσιες τις έχουμε βάλει μπροστά και αρχίζουν σιγά σιγά και διορίζονται.

 Και βέβαια, για τα όποια αιτήματα υπάρχουν και από τα δικά σας τα νοσοκομεία σε σχέση με επικουρικούς γιατρούς, με την αύξηση της χρηματοδότησης, την οποία δώσαμε πρόσφατα -και απαντώ και σε ένα άλλο ερώτημά σας σε σχέση με το ενδεχόμενο έκτακτης χρηματοδότησης- δώσαμε, εάν δεν το καταλάβατε, έκτακτη χρηματοδότηση, η οποία όσον αφορά τα νοσοκομεία της δικής σας ΥΠΕ από τα 150 περίπου εκατομμύρια τα 12 εκατομμύρια…

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Τα πέντε εκατομμύρια είναι για το Πανεπιστημιακό Νοσοκομείο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μα μισό λεπτό. Είναι κάποια πράγματα που θα έπρεπε να τα ξέρετε γιατί είστε και συνάδελφος.

Λοιπόν, τα 12 εκατομμύρια…

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Οκτώ είναι συνολικά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μη με διακόπτετε όμως.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπαργιώτη, ό,τι έχετε μπορείτε να το πείτε στη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τα 12 εκατομμύρια ευρώ πήγαν στην 5η ΥΠΕ και από εκεί τα 3,6 εκατομμύρια πήγαν στο Νοσοκομείο της Λάρισας και 1,2 στο «Κουτλιμπάνειο», συνολικά 4,8 εκατομμύρια ευρώ. Με αυτά εδόθη η δυνατότητα όλα τα αιτήματα που υπάρχουν από τα νοσοκομεία για προκήρυξη επικουρικών γιατρών να υλοποιηθούν.

Και, βέβαια, σήμερα ανακοινώνω ότι μέσα σε δεκαπέντε ημέρες έχουν ήδη διοριστεί -έχουν αναρτηθεί οι σχετικές πράξεις στη «ΔΙΑΥΓΕΙΑ»- ενενήντα επικουρικοί γιατροί και αυτό θα είναι επιταχυνόμενο πολύ τις επόμενες ημέρες, όταν ολοκληρωθεί η διαδικασία της αναμόρφωσης των προϋπολογισμών σε όλα τα νοσοκομεία της χώρας. Αυτήν τη στιγμή είμαστε στους εβδομήντα πέντε στο σύνολο των ενενήντα και θα μπορέσουν να ικανοποιηθούν όλα τα αιτήματα, τα οποία έχουν διατυπώσει τα νοσοκομεία και οι ΥΠΕ προς το Υπουργείο.

Από εκεί και πέρα, όσον αφορά το σκέλος της ερώτησης που αφορά τις υπερωρίες, το Υπουργείο έχει χρηματοδοτήσει και τη δική σας ΥΠΕ, αλλά και όλες τις ΥΠΕ.

Συγκεκριμένα, για τα τρία πρώτα τρίμηνα του τρέχοντος έτους έχει χρηματοδοτηθεί με 3.464.640 ευρώ από τα οποία 2.651.340 ευρώ για εφημερίες στις 20 Μαΐου, στις 23 Ιουλίου και στις 18 Σεπτεμβρίου και 813.00 ευρώ για υπερωρίες στις 16 Ιουνίου, στις 21 Ιουλίου και στις 17 Σεπτεμβρίου. Υπάρχουν και οι πιστώσεις για το τέταρτο τρίμηνο. Είναι εξασφαλισμένες για όλα τα νοσοκομεία της χώρας. Από εκεί και πέρα, είναι σαφές ότι από περιοχή σε περιοχή υπάρχει ένας διαφορετικός ρυθμός ανταπόκρισης του μηχανισμού.

Το Υπουργείο έκανε αυτό που έπρεπε να έχει κάνει. Τα χρήματα τα έχει πιστώσει στους λογαριασμούς των νοσοκομείων, αλλά παρατηρούνται ανεπάρκειες και δυσλειτουργίες σε ορισμένες περιοχές. Για παράδειγμα, στη δυτική Μακεδονία ή στην Κρήτη έχουν πληρωθεί όλοι κανονικότατα. Στην Πελοπόννησο μέχρι τις 20 Νοεμβρίου θα έχουν πληρωθεί.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε, σας παρακαλώ. Φθάνουμε ήδη στα έξι λεπτά. Έχετε και δικαίωμα δευτερολογίας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Από εκεί και πέρα υπάρχουν κάποιες δυσλειτουργίες σε κάποιες ΥΠΕ ή σε κάποια κέντρα υγείας, τα οποία όμως πιέζουμε για να λυθούν μέσα από την αναδιοργάνωση του διοικητικού μηχανισμού μέσα στο επόμενο διάστημα.

Αυτά έχω να πω κατ’ αρχάς και θα επανέλθω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Κύριε Μπαργιώτα, ορίστε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Η τοποθέτηση του Υπουργού ήταν κατά τον μοντέρνο όρο, του συρμού, της μόδας δηλαδή, εμπροσθοβαρής σήμερα, αφού απάντησε και στα ερωτήματα που είχα σκοπό να θέσω και στη δευτερολογία μαζικά. Δεν απαντήσατε, βέβαια, για το τι σκοπεύετε να κάνετε με τις διοικήσεις των νοσοκομείων. Το επαναφέρω, λοιπόν, αφού έχετε χρόνο στη δευτερομιλία σας.

Θα ήθελα να επισημάνω ότι όλα αυτά που λέτε είναι λίγο-πολύ σωστά και συμφωνώ. Η χρηματοδότηση υπάρχει, αλλά δεν φθάνει. Αυτό το νόημα είχε η ερώτηση για έκτακτη χρηματοδότηση. Είναι ένα μεγάλο νοσοκομείο. Είναι ένα νοσοκομείο το οποίο ξέρετε ότι καλύπτει όλη την κεντρική Ελλάδα σε δευτεροβάθμιο και τριτοβάθμιο επίπεδο. Απ’ αυτήν την άποψη έχει τεράστιες ανάγκες.

Όμως, μου δίνετε την ευκαιρία να προχωρήσω και να επισημάνω για τους εργαζόμενους ότι υπάρχει μία κακή συνήθεια η οποία κρατά –και όχι μόνο στη Θεσσαλία- το να υπάρχουν, δηλαδή, αυθαίρετες περικοπές δεδουλευμένων της τάξης του 25%-30%. Αυτό αφορά και τις εφημερίες αλλά και τις υπερωρίες των νοσηλευτών, οι οποίες πληρώνονται μεν όταν πληρώνονται, αλλά «κουρεμένες» παρανόμως πρακτικά. Είναι δεδουλευμένα, τα οποία «κουρεύονται» παρανόμως και αυτό ακόμα και σε προϋπολογισμούς θα το βρούμε μπροστά μας στην υγεία, γιατί τα περισσότερα απ’ αυτά θα τελεσιδικήσουν κάποια στιγμή στο άμεσο μέλλον, με αποτέλεσμα να προσθέσουν κόστος στο νοσοκομείο, θέμα το οποίο απλώς τώρα το ρίχνουμε κάτω από το χαλί.

Αυτό είναι ένα μεγάλο θέμα που δεν αφορά μόνο το νοσοκομείο. Τα κέντρα υγείας της περιοχής βρίσκονται σε επίσχεση, γιατί οι πάντες είναι απλήρωτοι από την 1-1-2015 ή από την 1-5-2015 κατά περίπτωση. Δεν είναι τόσο καλή η εικόνα με τις πληρωμές στην περιφέρεια και αυτό έχει να κάνει με τον ρυθμό της χρηματοδότησης και με τις αδυναμίες της διοίκησης και των διοικήσεων των ΥΠΕ, οι οποίες απέτυχαν παταγωδώς το προηγούμενο εξάμηνο στο να διαχειριστούν, για παράδειγμα, τα κέντρα υγείας. Επίσης, το Υπουργείο καθυστέρησε δραματικά να καταθέσει την τροπολογία που χρειαζόταν, για να μπορέσουν να κινηθούν τα ασθενοφόρα και να αρχίσουν να τροφοδοτούνται τα κέντρα υγείας, με τη γνωστή ιστορία που ξέρετε, για να μην επεκταθούμε.

Το νοσοκομείο έχει σοβαρές ελλείψεις σε προσωπικό. Είπατε από μόνος σας –είχα σκοπό να το επισημάνω κι εγώ- ότι από τους εννιακόσιους ογδόντα που διορίζονται με τις δύο προκηρύξεις που βγήκαν, παίρνει οκτώ, εκ των οποίων κανείς δεν είναι νοσηλευτής, σε ένα νοσοκομείο το οποίο έχει πολλά μεγάλα κενά και λειτουργεί με 90% - 95% πληρότητα. Δεν πρέπει να ξεχνάμε ότι οι οριζόντιες περικοπές και οι οριζόντιες κατανομές είναι εξ ορισμού άδικες. Όταν δεν αξιολογείς και δεν ξέρεις τι έργο παράγει το κάθε νοσοκομείο, δεν μπορείς να κάνεις κατανομές. Αυτό είναι ένα μεγάλο πρόβλημα.

Υπάρχει το μεγάλο ερώτημα με τι κριτήρια γίνονται οι κατανομές των καινούργιων διορισμών, των λίγων, των ελάχιστων. Εκ των πραγμάτων είναι λίγες. Ήταν τέσσερις χιλιάδες πεντακόσιες, σύμφωνα με τον Πρωθυπουργό, έγιναν τρεις χιλιάδες διακόσιες και πολύ φοβάμαι –μακάρι να διαψευσθώ- ότι θα είναι κατά πάσα πιθανότητα λιγότερες. Με τι κριτήρια γίνονται οι κατανομές;

Το παλαιό νοσοκομείο, το «Κουτλιμπάνειο», για παράδειγμα, ολοκλήρωσε τη ΜΑΦ μετά από μία μαραθώνια διαδικασία ετών. Δεν υπάρχει καμμία πρόβλεψη στελέχωσης. Για να λειτουργήσει, θέλει στοιχειωδώς προσωπικό. Δεν υπάρχει πουθενά καμμία πρόβλεψη. Μπαίνουν αυτά στον αλγόριθμο ή θα συνεχίσουμε να κάνουμε μεγάλες, φαραωνικές κατασκευές και θα τις ξεχνάμε να αραχνιάζουν; Μπορούμε να το λύσουμε το θέμα; Υπάρχει η κατανομή;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ζητήσω από τον κ. Λαμπρούλη την ευαισθησία του και λίγο χρόνο, γιατί θέλω να θίξω ένα πολύ σημαντικό θέμα το οποίο ταλανίζει τη Θεσσαλία, κύριε Υπουργέ και το έχουμε συζητήσει και κατ’ ιδίαν εδώ απ’ έξω. Αυτό είναι το θέμα του «σέρβις» των καρκινοπαθών, της θεραπείας των καρκινοπαθών στη Θεσσαλία που είναι η μεγάλη «τρύπα», η μεγάλη ντροπή, αν θέλετε του Εθνικού Συστήματος Υγείας για ένα εκατομμύριο πληθυσμού, καθώς οι συνθήκες και οι υποδομές είναι ελάχιστες, προφανώς όχι με δική σας ευθύνη.

Το μοναδικό μηχάνημα, λοιπόν, ακτινοθεραπείας στη Θεσσαλία είναι πέραν ορίου ζωής εδώ και πολλά χρόνια. Λειτουργεί χάρη στον «κανιβαλισμό» του μικρού, που είναι κατεστραμμένο από χρόνια και πολύ σύντομα θα πάψει να λειτουργεί. Η μόνη ελπίδα να αντικατασταθεί είναι η εκκρεμούσα δωρεά Νιάρχου, όπως γνωρίζετε, που αφορά επτά μηχανήματα σε όλη τη χώρα και η οποία κινδυνεύει να χαθεί εξαιτίας του γεγονότος ότι δεν υπάρχει προσωπικό.

Το Ίδρυμα Νιάρχου θέλει εξασφάλιση ότι με την εγκατάσταση των δωρεών θα μπορούν να λειτουργήσουν. Το Πανεπιστημιακό, όπως σας είπα και κατ’ ιδίαν, έχει τη δυνατότητα να το λειτουργήσει. Έχει τμήμα και προσωπικό. Όμως, λείπουν δύο ακτινοφυσικοί. Η διοίκηση του νοσοκομείου ισχυρίζεται ότι έχοντας έναν προϋπολογισμό ισοσκελισμένο -και τέλος πάντων νοικοκυρεμένο, για να μη λέω μεγάλες κουβέντες-, μπορεί να απορροφήσει τη δαπάνη της πρόσληψης δύο ακτινοφυσικών.

Θα σας παρακαλούσα, λοιπόν, να δείτε το θέμα με ιδιαίτερη ευαισθησία, καθώς κινδυνεύει μαζί με το ΕΣΠΑ να χαθεί και η δωρεά του Νιάρχου. Το έχουμε συζητήσει και το έχουμε πει πάρα πολλές φορές ότι βρισκόμαστε σε μια κρίσιμη κατάσταση από εδώ και πέρα. Με τους πεπερασμένους προϋπολογισμούς που υπάρχουν, ο εξοπλισμός και οι επενδύσεις σε εξοπλισμό είναι ελάχιστες έως μηδενικές.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπαργιώτα, σας παρακαλώ να συντομεύετε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Νομίζω ότι είναι πολύ σημαντικό να μη χαθεί η δυνατότητα ακτινοθεραπείας στη Θεσσαλία, η οποία είναι ήδη ελάχιστη και οδηγεί την πλειοψηφία των ασθενών με τέτοιες ανάγκες στο «Διαβαλκανικό», σε ιδιωτικά κέντρα των Αθηνών και σε μεγάλα νοσοκομεία εκτός Θεσσαλίας, επιβαρύνοντάς τα και αυτά, που έτσι κι αλλιώς είναι συμφορημένα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Μπαργιώτα, όπως έχετε καταλάβει, είναι πολιτική επιλογή της Κυβέρνησής μας η στήριξη του δημόσιου συστήματος υγείας. Ό,τι βοηθάει σε αυτήν την κατεύθυνση, θα «βάλουμε πλάτη» να γίνει.

Τα κριτήρια επιλογής των θέσεων του προσωπικού έχουν να κάνουν με τις προτάσεις που μας στέλνουν τα νοσοκομεία και οι ΔΥΠΕ και με βάση τις αναγκαιότητες που υπάρχουν, κάτι που ξέρετε πολύ καλά. Υπάρχουν επείγουσες, πιο επείγουσες και μεσαίες ανάγκες. Γίνεται, λοιπόν, μια κατανομή. Όμως, δεν έχει τελειώσει η κατανομή των δύο χιλιάδων τετρακοσίων θέσεων, εκ των οποίων οι εξακόσιες είναι για γιατρούς, οι εκατό για το ΕΚΑΒ και οι χίλιες επτακόσιες είναι για το προσωπικό των νοσοκομείων. Με βάση τις προτάσεις που θα μας έρθουν από τα νοσοκομεία και τις ΥΠΕ, θα γίνει η αξιολόγηση της κατανομής αυτού του προσωπικού.

Πάντως, θα ήθελα να είστε λίγο πιο μεγαλόκαρδος και να πείτε ένα «μπράβο» σ’ αυτήν την Κυβέρνηση, γιατί μετά από πέντε χρόνια σταματήματος των διορισμών, εμείς σταματήσαμε να διώχνουμε και αρχίσαμε να προσλαμβάνουμε στο Εθνικό Σύστημα Υγείας. Μετά από έξι χρόνια βγήκε προκήρυξη για εννιακόσια ογδόντα πέντε άτομα μόνιμου προσωπικού στο σύστημα υγείας. Και μέχρι τον Φλεβάρη θα βγει η άλλη προκήρυξη για δύο χιλιάδες τετρακόσια άτομα.

Άρα, πραγματικά, δεν πρέπει να μηδενίζουμε. Δεν μπορούμε να τα λύσουμε όλα σε μια στιγμή και ένα λεπτό. Έχουμε αρχίσει να λύνουμε πολλά προβλήματα και ταυτόχρονα σε όλη την Ελλάδα. Κάθε μέρα και εγώ και ο Ανδρέας Ξανθός ασχολούμαστε με τα πιο μικρά και τα πιο μεγάλα προβλήματα, διότι παραλάβαμε ένα σύστημα και ένα πράγμα το οποίο βρωμάει από την κορφή ως τα νύχια και το οποίο πρέπει να αλλάξει. Και θα αλλάξει! Και επειδή πρέπει να αλλάξει, γι’ αυτό τον λόγο θα αλλάξουν και οι διοικήσεις.

Κύριε Μπαργιώτα, για να έρθω στο πότε, θα ήθελα να σας πω ότι δεν αξιολόγησα εγώ διοικητές. Οι διοικητές των ΥΠΕ έκαναν, ως όφειλαν, αξιολόγηση των διοικήσεων των νοσοκομείων. Και αυτήν την αξιολόγηση…

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ο νόμος που ισχύει λέει άλλα. Αλλάξτε τον!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με, κύριε Μπαργιώτα! Σας άκουσα πολύ προσεκτικά. Μην πετάγεστε! Είμαι πολύ καλύτερος στο να πετάγομαι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπαργιώτα, σας παρακαλώ! Μην πετάγεστε. Αφήστε τον κύριο Υπουργό να ολοκληρώσει!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Οι διοικητές των ΥΠΕ…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, με συγχωρείτε για δέκα δευτερόλεπτα. Ακούστε! Θα προτιμούσαμε να ακούμε τους Υπουργούς, όπως και οι Υπουργοί ακούνε τους Βουλευτές. Αυτό είναι το ένα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι κακό το χούι!

**ΠΡΟΕΔΡΕΥΩΝ (Γεώργιος Λαμπρούλης):** Δεύτερον, ήδη πλησιάζουμε την ώρα που θα αρχίσει το νομοθετικό έργο. Υπάρχουν κι άλλοι συνάδελφοι που περιμένουν στωικότατα τη σειρά τους για τις επίκαιρες. Σας παρακαλώ, λοιπόν, μη διακόπτετε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι λίγο κακό το χούι να πεταγόμαστε. Και ξέρετε, και εγώ το κάνω και το κάνω και πολύ καλύτερα όταν χρειαστεί.

Το θέμα είναι το εξής: Τα πρόσωπα είναι φορείς πολιτικής. Το πολιτικό σχέδιο της ανασυγκρότησης του Εθνικού Συστήματος Υγείας, δηλαδή της αύξησης των υπηρεσιών προς τους πολίτες και της δικαιότερης λειτουργίας του συστήματος, δεν μπορούν να το υπηρετήσουν, κύριε Μπαργιώτα, άνθρωποι οι οποίοι τα προηγούμενα τρία - τέσσερα χρόνια έδωσαν δείγματα γραφής και συμμετείχαν ενεργά στη διάλυση του συστήματος υγείας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Το «πώς» είναι αυτό που ρωτάω. Αλλάξτε τους!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μην πετάγεστε! Σαφώς λοιπόν και θα γίνει…

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Τον τρόπο ρωτάω! Τον τρόπο πείτε μου!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας απαντάω! Έχετε μεγάλο άγχος με το να μην αλλάξουν οι διοικήσεις. Γιατί άραγε;

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κανένα!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπαργιώτα, σας παρακαλώ, μη διακόπτετε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Έχω συγκεκριμένη πολιτική θέση. Την είπα και χθες…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Υπάρχει επιτροπή αξιολόγησης, η οποία με βάση την αξιολόγηση που έκαναν οι διοικητές των ΥΠΕ, θα αξιολογήσει τους υπάρχοντες και θα αποφασίσει ποιοι θα παραμείνουν και ποιοι θα φύγουν. Είναι σαφές;

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Υπάρχει επιτροπή; Δεν υπάρχει επιτροπή!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα υπάρξει ανοιχτή προκήρυξη για διοικητή και υποδιοικητή μετά από αυτό και πάλι με ανοιχτή διαδικασία και με αξιολόγηση θα κριθούν οι επόμενοι. Αυτά είναι τα πράγματα. Έτσι θα γίνει. Θα το ανατάξουμε το σύστημα…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώνετε, παρακαλώ, αν και διακοπήκατε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μα με έχουν διακόψει. Δεν μπορώ να απαντήσω σε όλα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κάντε μία προσπάθεια, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κάνω. Νομίζω ότι έχω κάνει.

Σας απάντησα στο θέμα των διοικήσεων. Έτσι θα προχωρήσουμε. Θα αλλάξουν τα μέλη των διοικητικών συμβουλίων τις επόμενες ημέρες. Αυτή η τροπολογία καλύπτει νομοθετικά κενά λειτουργίας και αναπλήρωσης του συστήματος.

Θα υπάρξει ένα μεταβατικό διάστημα, στο οποίο τα διοικητικά χρέη του διοικητή θα τα εκτελεί ο Διευθυντής της Ιατρικής Υπηρεσίας, τη συνεδρίαση του Δ.Σ. θα την καλύπτει ο αναπληρωτής του ή, αν έχει παραμείνει, ο ίδιος κ.λπ..

Θα υπάρξει η αξιολόγηση και η εγκατάσταση των νέων διοικήσεων σε έναν ορατό και κοντινό χρονικό ορίζοντα, για να μπορέσουμε να λύσουμε μια σειρά από προβλήματα, κύριε Μπαργιώτα, που αναφέρατε προηγουμένως. Γιατί κάτι φταίει όταν είναι τα λεφτά στις ΥΠΕ και στα νοσοκομεία και δεν δίνονται στους ανθρώπους, έστω με τις περικοπές. Αυτά τα χρήματα ήταν ο προϋπολογισμός. Και για πρώτη φορά, πάλι μετά από πέντε χρόνια, δώσαμε αύξηση με τα 150 εκατομμύρια ευρώ και του χρόνου θα είναι παραπάνω και θα το δείτε αυτό. Κι αυτό για πρώτη φορά έγινε και έπρεπε κι αυτό να το αναγνωρίσετε. Όταν, λοιπόν, τα χρήματα είναι από τις 17 Σεπτεμβρίου στα νοσοκομεία, κάτι φταίει και δεν δίνονται -ακόμα κι αυτά.

Αυτός είναι άλλος ένας λόγος για να αλλάξουν κάποιες διοικήσεις.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και δύο εκπαιδευτικοί συνοδοί τους από το 2ο Δημοτικό Σχολείο Αιγάλεω.

Επίσης, τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαέξι μαθητές και μαθήτριες και ένας εκπαιδευτικός συνοδός τους από το 5ο Δημοτικό Σχολείο Παλαιού Φαλήρου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

 Κυρίες και κύριοι συνάδελφοι, εισερχόμεθα τώρα στη δεύτερη με αριθμό 67/2-11-2015 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Οικονομικών, σχετικά με την αδυναμία προμήθειας μηχανημάτων «POS» από μικρομεσαίους έμπορους και ελεύθερους επαγγελματίες, λόγω των οφειλών τους στο ελληνικό δημόσιο, στα ασφαλιστικά ταμεία και στις τράπεζες.

Θα απαντήσει ο αναπληρωτής Υπουργός Οικονομικών κ. Τρύφων Αλεξιάδης.

Κύριε Μπουκώρο, έχετε τον λόγο για την πρωτολογία σας.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ευχαριστώ.

Θα μου επιτρέψετε, όμως, να παρατηρήσω κάτι, που δεν αφορά προσωπικά εσάς αλλά γενικότερα τη συνήθεια του Προεδρείου να δείχνει μια υπέρμετρη ανοχή -χρονικά εννοώ- στις τοποθετήσεις των Υπουργών και να εξαντλεί την αυστηρότητά του στις τοποθετήσεις των Βουλευτών. Εδώ, όμως, είναι Κοινοβούλιο. Δεν είναι Υπουργικό Συμβούλιο. Είπα ότι δεν αφορά προσωπικά εσάς, κύριε Πρόεδρε. Αφορά γενικότερες συνήθειες.

Εγώ κρατάω τους χρόνους και περιμένω στωικότατα, όπως είπατε. Από τις 9.30΄ το πρωί είμαι εδώ και είδα ότι οι Υπουργοί και στις πρωτολογίες τους και στις δευτερολογίες τους ξεπέρασαν το εξάλεπτο και το επτάλεπτο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρο, μισό λεπτό. Θα αφαιρεθεί από τον χρόνο σας η παρέμβασή μου.

Τουλάχιστον στη σημερινή συνεδρίαση, αλλά και στις προηγούμενες…

**ΧΡΗΣΤΟΣ ΜΠΟΥΚΩΡΟΣ:** Αναφέρθηκα γενικότερα, κύριε Πρόεδρε. Και σήμερα, όμως, συνέβη.

**ΠΡΟΕΔΡΕΥΩΝ (Γεώργιος Λαμπρούλης):** Τουλάχιστον για τη σημερινή συνεδρίαση είστε άδικος και δεν είναι προσωπικό ζήτημα αυτό.

**ΧΡΗΣΤΟΣ ΜΠΟΥΚΩΡΟΣ:** Όχι, βεβαίως. Δεν είναι προσωπικό.

**ΠΡΟΕΔΡΕΥΩΝ (Γεώργιος Λαμπρούλης):** Υπήρξε ανοχή και στους Υπουργούς αλλά και στους Βουλευτές και νομίζω ότι δόθηκε επαρκέστατος χρόνος υπέρ του δέοντος, για να αναπτύξουν τις ερωτήσεις τους.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, δεν επιθυμώ να εξαντλήσουμε τον χρόνο στα διαδικαστικά.

**ΠΡΟΕΔΡΕΥΩΝ (Γεώργιος Λαμπρούλης):** Έτσι, λοιπόν, το Προεδρείο -αν θέλετε και κατά γενική ομολογία- είναι ανεκτικό, ειδικά στη διάρκεια του κοινοβουλευτικού ελέγχου.

**ΧΡΗΣΤΟΣ ΜΠΟΥΚΩΡΟΣ:** Ναι, με μια υπέρμετρη ευαισθησία προς τους Υπουργούς.

**ΠΡΟΕΔΡΕΥΩΝ (Γεώργιος Λαμπρούλης):** Ας περάσουμε στην ερώτησή σας. Συγγνώμη για τη διακοπή.

**ΧΡΗΣΤΟΣ ΜΠΟΥΚΩΡΟΣ:** Ας περάσουμε, λοιπόν, στην ερώτηση.

Κύριε Υπουργέ, σύμφωνα με την Εθνική Συνομοσπονδία Ελληνικού Εμπορίου, λειτουργούν ως τώρα περίπου εκατόν πενήντα χιλιάδες τερματικές συσκευές -τα γνωστά POS- ενώ υπάρχει ανάγκη για λειτουργία περίπου τετρακοσίων χιλιάδων τέτοιων τερματικών μηχανών.

Μετά τους κεφαλαιακούς ελέγχους γνωρίζετε εσείς καλύτερα από όλους μας ότι οι καταναλωτικές συνήθειες των Ελλήνων άλλαξαν δραματικά και βεβαίως η χρήση πιστωτικών και χρεωστικών καρτών καθίσταται αναγκαία. Αυτή είναι η προσέγγιση από την πλευρά των καταναλωτών, γιατί από την πλευρά των επαγγελματιών και των εμπόρων έχει ανακύψει πλήθος προβλημάτων. Δηλαδή, εκατοντάδες χιλιάδες μικρομεσαίοι ουσιαστικά είναι εκτός οικονομικού γίγνεσθαι, επειδή ακριβώς δεν μπορούν να προμηθευτούν αυτές τις συγκεκριμένες τερματικές συσκευές. Και δεν είναι ούτε ζήτημα αδυναμίας προμήθειας ούτε ζήτημα κόστους και τραπεζικών χρεώσεων. Αυτά λίγο έως πολύ έχουν επιλυθεί. Οι τράπεζες στους φερέγγυους πελάτες παραχωρούν και δωρεάν ακόμα ή χρηματοδοτούν οι ίδιες τις τερματικές συσκευές. Εξάλλου, υπάρχει και η δυνατότητα ένταξης χρηματοδότησης από κοινοτικά ταμεία για την προμήθεια τέτοιων συσκευών, όπως απάντησε ο Επίτροπος Χρηματοοικονομικών Υποθέσεων, ο κ. Τζόναθαν Χιλ, απαντώντας σε ερώτηση του Ευρωβουλευτή κ. Δημήτρη Παπαδημούλη.

Κατά συνέπεια κάτι άλλο συμβαίνει και τα 4/5 της αγοράς έχουν μείνει ουσιαστικά εκτός προμήθειας τερματικών συσκευών. Βεβαίως, το γνωρίζετε κι εσείς και οι Βουλευτές και η Κυβέρνηση τι σημαίνει αυτό τόσο για τη λειτουργία της οικονομίας γενικότερα όσο και για τα έσοδα του κράτους, κυρίως όμως για την επαγγελματική επιβίωση όλων αυτών των μικρομεσαίων.

Θα ήθελα λοιπόν, κύριε Υπουργέ, να μας ενημερώσετε αν σκέπτεσθε να αναλάβετε οποιαδήποτε, νομοθετική πρωτοβουλία που θα δώσει τη δυνατότητα σε αυτή τη μεγάλη μάζα, σε αυτόν τον μεγάλο αριθμό των μικρομεσαίων να επανενταχθούν ουσιαστικά στο οικονομικό γίγνεσθαι. Γιατί περί αυτού πρόκειται. Και ξέρετε ότι οι τράπεζες αρνούνται να προμηθεύσουν με τερματικές συσκευές τους μικρομεσαίους κυρίως εξαιτίας οφειλών, είτε αυτές είναι τραπεζικές είτε είναι προς το δημόσιο είτε είναι προς τα ασφαλιστικά τους ταμεία. Άνω του 60% των μικρομεσαίων είναι οφειλέτες των ασφαλιστικών τους ταμείων. Ουσιαστικά, δηλαδή, μιλάμε για αλλαγή των καταναλωτικών συνηθειών και των οικονομικών συνθηκών στη χώρα μετά τους κεφαλαιακούς ελέγχους, αλλά ένα μεγάλο μέρος των μικρομεσαίων, που θέλουμε να πιστεύουμε ότι παραμένουν η ραχοκοκαλιά της οικονομίας –έμποροι, επαγγελματίες, γιατροί, δικηγόροι, κ.λπ.- που αναζητούν την εγκατάσταση τερματικών συσκευών, αδυνατούν να τις προμηθευτούν.

Τι πρωτοβουλίες θα πάρετε, κύριε Υπουργέ;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπουκώρο.

Τον λόγο έχει ο κ. Τρύφων Αλεξιάδης, Αναπληρωτής Υπουργός Οικονομικών.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, θέτετε πολύ σωστά ένα τεράστιο ζήτημα που έχουμε μπροστά μας να αντιμετωπίσουμε, ένα ζήτημα το οποίο πρέπει να λυθεί άμεσα. Διότι όλη αυτή η μεγάλη αλλαγή που σχεδιάζουμε να κάνουμε στο θέμα της επέκτασης των ηλεκτρονικών συναλλαγών -για λόγους που έχουν εξηγηθεί πολλές φορές και δεν χρειάζεται να χάσουμε χρόνο γι’ αυτό- δεν θα μπορέσει να γίνει με το υφιστάμενο θεσμικό πλαίσιο.

Έχουμε δύο μεγάλα προβλήματα: Το ένα πρόβλημα είναι αυτό που θέτετε πολύ ορθά, ότι δυστυχώς πάρα πολλές επιχειρήσεις, ενώ πιέζονται από το Υπουργείο Οικονομικών, δεν μπορούν να προμηθευτούν τέτοια μηχανήματα διότι είναι εκτός τραπεζικού συστήματος, επειδή έχουν ενταχθεί στον «ΤΕΙΡΕΣΙΑ» ή δεν μπορούν να ανταποκριθούν στις τραπεζικές τους υποχρεώσεις. Το ένα μεγάλο πρόβλημα είναι αυτό. Και το δεύτερο μεγάλο πρόβλημα είναι ότι και όσοι ακόμα μπορούν να ενταχθούν, εάν συνεχίσει το υφιστάμενο θεσμικό πλαίσιο και στα χρέη προς την εφορία και στα χρέη προς την τράπεζα, ό,τι εισπράττουν μέσω των POS που θα εγκατασταθούν -αφού επιτραπούν- την επόμενη μέρα το πρωί θα πηγαίνει η τράπεζα ή η εφορία και θα κατάσχει από τους λογαριασμούς αυτούς τα σχετικά ποσά.

Τα γνωρίζουμε αυτά τα προβλήματα. Δεν έχουμε διάθεση να τα περιγράψουμε. Έχουμε διάθεση να τα λύσουμε. Θα φέρουμε, λοιπόν, νομοθετικές ρυθμίσεις για αυτά τα ζητήματα που θα λύνουν πρώτον, το ζήτημα της δυνατότητας εγκατάστασης POS από όλες τις κατηγορίες των φορολογούμενων. Και μάλιστα σε αυτή την κατεύθυνση σχεδιάζουμε από τις αρχές του έτους να γίνει και υποχρεωτική η ύπαρξη τέτοιου μηχανήματος σε όποιον ξεκινάει να κάνει έναρξη μιας επιχείρησης.

Δεύτερον, θα φέρουμε άλλη διάταξη, με την οποία θα υπάρχει η δυνατότητα του ακατάσχετου για τις τράπεζες και το δημόσιο αυτών των χρημάτων από τους λογαριασμούς. Διαφορετικά, δεν θα πετύχει αυτή η μεγάλη αλλαγή, που πρέπει να κάνουμε για τους λόγους που έχουμε εξηγήσει, δηλαδή ενός λογαριασμού, ο οποίος θα έχει ως έσοδο τα χρήματα που θα έχει από το POS ή από τις ηλεκτρονικές συναλλαγές της επιχείρησης που γίνονται μέσω των τραπεζών και ως έξοδο αυτός ο λογαριασμός θα έχει ό,τι καταναλώνει με την ειδική κάρτα που θα έχει η επιχείρηση για επαγγελματικές δαπάνες ή ό,τι ξοδεύει για ηλεκτρονικές συναλλαγές για να πληρώνει τους προμηθευτές της. Πρέπει να πάμε σε αυτές τις αλλαγές, εάν θέλουμε να πετύχει αυτό το σύστημα.

Και πρέπει να αλλάξει νοοτροπία πρώτα από όλα το Υπουργείο Οικονομικών και μετά και οι τράπεζες και εκτός από αυτό πρέπει να δώσουν ανταγωνιστικές χρεώσεις. Μας έχει καταγγελθεί ότι υπάρχουν περιπτώσεις που πάει ο άλλος να πληρώσει έναν λογαριασμό της ΔΕΗ μέσω διαδικτύου αξίας 33 ευρώ και του παίρνει προμήθεια η τράπεζα 5 ευρώ, πάει σε άλλο τραπεζικό κατάστημα να πληρώσει με την κάρτα του τον λογαριασμό της ΔΕΗ και του παίρνει προμήθεια 0,30 ευρώ. Αυτά ανήκουν στο χθες και πρέπει να σταματήσουν, αν θέλουμε να προχωρήσουμε σε ένα άλλο επίπεδο.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Μπουκώρο, έχετε τον λόγο για τη δευτερολογία σας.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κύριε Υπουργέ, αναφορικά με τις χρεώσεις είμαι βέβαιος ότι γνωρίζετε -αναφέρομαι στις χρεώσεις για συναλλαγές με πιστωτικές και χρεωστικές κάρτες- ότι από τις 9 Δεκεμβρίου θα εφαρμοστεί ο νέος ευρωπαϊκός Κανονισμός -που αν δεν με απατάει η μνήμη μου, ψηφίστηκε τον προηγούμενο Μάρτιο- όπου οι χρεώσεις για τις πιστωτικές κάρτες δεν μπορεί να υπερβαίνουν το 0,3% και οι χρεώσεις για τις χρεωστικές κάρτες δεν μπορεί να υπερβαίνουν το 0,2%. Εν πάση περιπτώσει, έχουμε έναν σημαντικό εξορθολογισμό με τον νέο Κανονισμό της Ευρωπαϊκής Ένωσης.

Κατά τα λοιπά, χαίρομαι που επικεντρώσατε στον πυρήνα του ερωτήματος, που είναι ο αποκλεισμός εκατοντάδων χιλιάδων μικρομεσαίων από τη δυνατότητα προμήθειας τερματικών συσκευών.

Με μία προϋπόθεση, κύριε Υπουργέ. Η Κυβέρνηση αυτή μας έχει συνηθίσει να λέει πολλά και να πράττει λίγα. Εσείς όμως ασχολείστε ακριβώς με αυτό το ζήτημα, το οποίο έχει να κάνει και με την είσπραξη των δημοσίων εσόδων και με την εύρυθμη λειτουργία της αγοράς. Μας δώσατε μία «είδηση» για τη διάταξη που θα φέρετε, ότι δηλαδή από 1-1-2016 θα καταστεί υποχρεωτική η ύπαρξη τέτοιου μηχανήματος με την έναρξη λειτουργίας μιας επιχείρησης. Φαντάζομαι ότι αυτό θα ισχύει, εφόσον προϋπάρξει και το απαραίτητο νομοθετικό πλαίσιο, και για τις εν λειτουργία επιχειρήσεις για τις οποίες τώρα συζητάμε. Με την προϋπόθεση, λοιπόν, ότι όλα αυτά θα γίνουν πάρα πολύ σύντομα, δηλαδή ότι θα δοθεί η δυνατότητα προμήθειας τερματικών συσκευών σε αυτούς τους έμπορους, επαγγελματίες και γενικότερα μικρομεσαίους επιχειρηματίες, -βεβαίως η υποχρεωτικότητα από 1-1-2016 είναι στη θετική κατεύθυνση και για λόγους αντιμετώπισης της φοροδιαφυγής και για λόγους εύρυθμης λειτουργίας της αγοράς, όπως προανέφερα- θα ήθελα από εσάς μία πιο συγκεκριμένη δέσμευση στη δευτερολογία σας, αν είστε έτοιμος αυτήν τη στιγμή, για τις διατάξεις που έχουν να κάνουν με την ένταξη και των αποκλεισμένων σήμερα μικρομεσαίων από την προμήθεια τερματικών συσκευών.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπουκώρο.

Κύριε Υπουργέ, έχετε τον λόγο για τη δευτερολογία σας.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Θα κατατεθούν το επόμενο χρονικό διάστημα, μέσα από τις διαδικασίες που προβλέπονται, οι πλήρεις προτάσεις της Κυβέρνησης στο θέμα των ηλεκτρονικών συναλλαγών, που καλύπτουν τα θέματα αυτά που θίξατε και μια σειρά από άλλα ζητήματα, διότι σταθερή θέση και προσανατολισμός της Κυβέρνησης είναι η πλήρης επέκταση των ηλεκτρονικών συναλλαγών.

Σε αυτό δεν θα μας σταματήσει τίποτα. Δεν θα διστάσουμε να συγκρουστούμε με όποια συμφέροντα, δεν θα διστάσουμε να δώσουμε λύσεις, διότι και τους πολίτες και τις επιχειρήσεις θα εξυπηρετήσουμε και τη φοροδιαφυγή θα χτυπήσουμε, αλλά και θα μπορέσουμε να εισπράξουμε άμεσα έσοδα.

Αυτήν τη στιγμή ο ΦΠΑ που εισπράχθηκε από μία επιχείρηση στη Μύκονο στις 25 Αυγούστου ακόμα δεν έχει έρθει στα ταμεία του Υπουργείου Οικονομικών. Περιμένουμε να έρθει Οκτώβριο και Νοέμβριο. Αν όμως είχαμε συνδέσει τις ταμειακές μηχανές και αν είχαμε μηχανήματα POS σε αυτά τα καταστήματα, θα είχε έρθει ήδη ο ΦΠΑ την επόμενη μέρα.

Σε αυτόν τον τομέα, λοιπόν, να είστε σίγουροι ότι θα έρθει το πλήρες σχέδιο της Κυβέρνησης για την πλήρη επέκταση των ηλεκτρονικών συναλλαγών που θα λύσουν όλα αυτά τα ζητήματα.

Δεν συμφωνώ, όμως, μαζί σας στη διαπίστωση ότι λέμε πολλά και κάνουμε λίγα. Στον τομέα της φορολογικής πολιτικής κάνουμε –δυστυχώς- το αντίθετο. Λέμε πολύ λίγα και κάνουμε πάρα πολλά. Όμως, σκοπός δεν είναι να προβάλουμε αυτά που κάνουμε, δεν έχουμε και προεκλογική περίοδο, σκοπός είναι να έχουμε αποτελέσματα.

Εγώ με μεγάλη ευχαρίστηση, αν υπάρχει αίτημα από την Επιτροπή Οικονομικών Υποθέσεων, να έρθω μία μέρα και να έχουμε άνεση χρόνου και να εξηγήσουμε πλήρως το τι κάναμε και να δώσουμε όποια στοιχεία είναι. Όπως επίσης να δώσουμε και έναν σχεδιασμό ως προς το τι σκοπεύει να κάνει το Υπουργείο Οικονομικών, γιατί στο Υπουργείο Οικονομικών, όπως είναι σαφές, αυτήν την ώρα κοιτάμε να λύσουμε τα άμεσα προβλήματα, κοιτάμε να αντιμετωπίσουμε το θέμα των προαπαιτούμενων, που είναι μία πολύ σοβαρή και σημαντική δουλειά, αλλά σχεδιάζουμε και τι είναι να κάνουμε για το αύριο. Διότι δεν έχουμε μόνο τις συμφωνίες του Υπουργείου Οικονομικών. Πρέπει να πάμε σε μεγάλες φορολογικές αλλαγές, που να είστε σίγουροι ότι θα χτυπήσουν το λαθρεμπόριο, τη φοροδιαφυγή και τη διαφθορά και θα μεταφέρουν το φορολογικό βάρος από τα χαμηλά και μεσαία στα ψηλά και πολύ υψηλά εισοδήματα και περιουσίες.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Υπουργό.

Πριν περάσουμε στην τελευταία επίκαιρη ερώτηση, επιτρέψτε μου να σας πω ότι η τέταρτη με αριθμό 64/2-11-2015 επίκαιρη ερώτηση δεύτερου κύκλου της Βουλευτού Β΄ Αθηνών του Κομμουνιστικού Κόμματος Ελλάδος κ. Λιάνας Κανέλλη προς τον Υπουργό Υγείας, σχετικά με την αύξηση του ΦΠΑ στις ιδιωτικές υπηρεσίες φροντίδας ηλικιωμένων και ψυχικά ασθενών, δεν συζητείται λόγω αναρμοδιότητας και διαγράφεται.

Επίσης, η πέμπτη με αριθμό 62/2-11-2015 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με την γερμανική αυτοκινητοβιομηχανία «VOLKSWAGEN», δεν συζητείται λόγω κωλύματος του κυρίου Υπουργού και διαγράφεται.

Εισερχόμεθα στην τρίτη με αριθμό 55/29-10-2015 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων,σχετικά με τη φοροεισπρακτική, εισφοροεισπρακτική καταιγίδα για τους αγρότες, καθώς και την καθυστέρηση της καταβολής των ενιαίων ενισχύσεων του 2015.

Στην ερώτηση θα απαντήσει ο Υπουργός κ. Ευάγγελος Αποστόλου.

Κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κύριε Υπουργέ, μετά τις εκλογές στις 20 Σεπτεμβρίου φαίνεται ξεκάθαρα ότι η Κυβέρνηση ΣΥΡΙΖΑ-ΑΝΕΛ παρουσιάζει πλέον το πραγματικό της πρόσωπο στον αγροτικό κόσμο και στον πρωτογενή τομέα. Φαίνεται ξεκάθαρα ότι όλο αυτό το χρονικό διάστημα δεν υπήρξε προτεραιότητα από την πλευρά σας απέναντι στον αγροτικό χώρο.

Αντίθετα, φαίνεται ότι όλα τα ισοδύναμα κατά το τρίτο μνημόνιο φορτώθηκαν στις πλάτες των αγροτών, όταν αυτά που έχουν δει το φως της δημοσιότητας, περίπου τα 7 δισεκατομμύρια από τα 14,5 δισεκατομμύρια φόρους, στην τριετία ’16-’18 θα προέλθουν από τον αγροτικό χώρο.

Οι αγρότες όχι μόνο καλούνται να πληρώσουν δυσβάσταχτους φόρους και εισφορές, αλλά χάνουν κι αυτά που μέχρι σήμερα είχαν: Την έγκαιρη καταβολή των επιδοτήσεων, των αποζημιώσεων –έχουν να πληρωθούν του 2014 και του 2015-την επιστροφή του ΦΠΑ και του ειδικού φόρου κατανάλωσης από το ’13 και μετά.

Στην πιο κρίσιμη παραγωγική περίοδο η συγκυβέρνηση ΣΥΡΙΖΑ–ΑΝΕΛ στερεί, κύριε Υπουργέ, από τους αγρότες τη χρηματοδότηση για να καλλιεργήσουν. Αυτήν την κρίσιμη στιγμή όπου αρχίζει η νέα καλλιεργητική περίοδος –έχει αρχίσει από την 1η Οκτωβρίου- η κατάσταση γίνεται ακόμα κρισιμότερη λόγω της καθυστέρησης της καταβολής των άμεσων ενισχύσεων της προκαταβολής για το 2015, όπου είχατε τη δυνατότητα φέτος να δώστε και το 75% -είναι περίπου 1,5 δισεκατομμύριο- για να μπουν οι αγρότες να καλλιεργήσουν, για να μπορέσουν οι κτηνοτρόφοι μας να πάρουν τις ζωοτροφές τους.

Και ρωτώ: Πότε θα βγουν πλέον τα δικαιώματα των αγροτών; Πότε θα γίνει η πληρωμή της προκαταβολής, αν και είναι πλέον πολύ αργά από εδώ και πέρα; Όμως, έστω και τώρα, κάντε κάτι. Και πότε θα αποπληρωθούν οι αποζημιώσεις του ΕΛΓΑ των προηγούμενων χρόνων αλλά και τη χρονιά που διανύουμε;

Αποτελεί λανθασμένη επιλογή και ανακολουθία και αντίφαση να μιλάμε για επανεκκίνηση της οικονομίας μέσω του αγροτικού τομέα και από την άλλη να νομοθετείτε σε αντίθετη κατεύθυνση μόνο αυτά τα οποία έχουν διαρρεύσει προς τα έξω και μάλιστα έχουμε και τον κοινωνικό αυτοματισμό τώρα μέσα από non paper.

Ακούμε για φορολόγηση του εισοδήματος των αγροτών από 13% στο 20% για το 2016 και στο 26% για το 2017, φορολόγηση των ενισχύσεων των ΚΑΠ από το πρώτο ευρώ -πάνε οι 12.000 του αφορολόγητου!- εξομοίωση των αγροτικών εκμεταλλεύσεων με επιχειρήσεις, με επιχειρήσεις, με προκαταβολή φόρων, διπλασιασμό για φέτος και πάμε για 100%. Ακούγεται αύξηση, τριπλασιασμός της ασφαλιστικής εισφοράς, αύξηση της τιμής του αγροτικού ρεύματος, καταργήσαμε την επιδότηση στο αγροτικό πετρέλαιο, αύξηση στις πρώτες ύλες στον αγροτικό τομέα στο 23%.

Πραγματικά, κύριε Υπουργέ, όλα αυτά θα έχουν ως συνέπεια τη δραματική μείωση της παραγωγικής βάσης του αγροτοκτηνοτροφικού τομέα της χώρας μας, τη μείωση της αξίας της αγροτικής παραγωγής, τη μείωση του αγροτικού εισοδήματος, την αύξηση της αξίας των εισροών της αγροτικής παραγωγής. Σταματήστε, επιτέλους, να σπέρνετε φόρους, γιατί θα θερίσετε θύελλες!

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Τζελέπη.

Τον λόγο έχει ο κύριος Υπουργός.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, σας παρακαλώ για μια ανοχή στον χρόνο -εξάλλου δεν υπάρχει άλλη ερώτηση- γιατί ειπώθηκαν τόσα πολλά και αν τα συνδυάσουμε, αγαπητέ συνάδελφε…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, το Προεδρείο πάντα δείχνει ανοχή και στους Υπουργούς και στους Βουλευτές, το επαναλαμβάνω, μετά την κουβέντα που είχαμε με τον κ. Μπουκώρο. Όμως, αυτή η ανοχή να μην ξεπεράσει τα όρια.

Έχετε και το δικαίωμα της δευτερολογίας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα προσπαθήσω, όσο το δυνατόν, να απαντήσω στα πολλά ερωτήματα που μπήκαν.

Θέλω, όμως, αγαπητέ συνάδελφε, να ξεκαθαρίσουμε ένα πράγμα. Εσείς, για τα δύο προηγούμενα μνημόνια που εφαρμόσατε μόνοι σας, λέτε ότι «όλα καλά καμωμένα». Εμείς που πάμε να υλοποιήσουμε το τρίτο μνημόνιο, θα τα κάνουμε όλα θάλασσα, καταιγίδα.

Να ξεκαθαρίσουμε μεταξύ μας ότι τουλάχιστον συμφωνήσαμε μαζί για το τρίτο μνημόνιο. Διότι κι εσείς κι εμείς έχουμε μια ευαισθησία ιδιαίτερα για τον αγροτικό χώρο. Θέλουμε την ευρωπαϊκή του πορεία και δεν θέλουμε να χάσουμε αυτά τα ποσά που αφορούν, είτε ενισχύσεις είτε πρόγραμμα αγροτικής ανάπτυξης.

Εμείς, λοιπόν, τώρα καλούμαστε να εφαρμόσουμε το τρίτο μνημόνιο. Παραμονές εκλογών και μετά τις εκλογές, είπαμε πως θα προσπαθήσουμε όσο το δυνατόν τις επώδυνες επιπτώσεις που υπάρχουν να τις απαλύνουμε, να τις κάνουμε πιο ήπιες. Είναι ξεκάθαρη η θέση μας. Σας καλέσαμε σε αυτήν την προσπάθεια και δεν είδαμε τίποτα από εσάς. Έχουμε επεξεργαστεί πάρα πολλά σενάρια, τα οποία θα τα πούμε.

Εκείνο, όμως, που από την αρχή θέλω εγώ να ξεκαθαρίσω είναι το τι παραλάβαμε και το τι βρήκαμε στον χώρο. Είμαι υποχρεωμένος να το πω, από την στιγμή που τοποθετηθήκατε έτσι. Μόνο από το ότι βρήκαμε πάνω από 3 δισεκατομμύρια δημοσιονομικές διορθώσεις και ανακτήσεις αντιλαμβάνεστε τη δυσκολία που είχαμε. Ιδιαίτερα για το κομμάτι των ανακτήσεων που αφορά συνεταιρισμούς, δόθηκαν χρήματα χωρίς την έγκριση της Ευρωπαϊκής Επιτροπής.

Θα σας καταθέσω την πρόσφατη απάντηση της Ευρωπαϊκής Επιτροπής, όπου απειλείται η χώρα μας να υποστεί ένα καινούργιο Κουρουπητό, κάθε μέρα να υπάρχουν πρόστιμα -την ξέρετε την περίπτωση- τα οποία καταλαβαίνετε ότι θα είναι άκρως επώδυνα, ιδιαίτερα θα έλεγα και για τον κρατικό προϋπολογισμό.

Θα την καταθέσω την απάντηση, η οποία κλείνοντας λέει ότι «οι υπηρεσίες της Ευρωπαϊκής Επιτροπής επιφυλάσσονται του δικαιώματος να προσφύγουν κατά της Ελλάδος, ενώπιον του Δικαστηρίου, σύμφωνα με το άρθρο 108».

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό να ξέρετε ότι ήρθε γιατί επί χρόνια, από το 1992 μέχρι σήμερα, δεν είχατε κάνει ούτε μια κίνηση. Αν θέλετε, να σας ονοματίσω Υπουργούς δεν έχω κανένα πρόβλημα. Από του Χατζηγάκη την περίφημη ρύθμιση, από του Κοσκινά από το 1992 με τους συνεταιρισμούς, από του Μωραΐτη το 1994 πάλι με τους συνεταιρισμούς, από του Κοντού πάλι διάφορες αποφάσεις για τα δημητριακά. Όλα αυτά τα βρήκαμε μπροστά μας.

Τι παραλάβαμε, ιδιαίτερα όσον αφορά τον αγροτικό χώρο από πλευράς φορολογίας. Εσείς δεν φέρατε τον ν. 4172/13, όπου -πραγματικά αυτό που έγινε ήταν πρωτοφανές- κατατάξατε τους αγρότες στους επαγγελματίες, αντί να υποστηρίξετε ότι η αγροτική δραστηριότητα είναι αγροτική εκμετάλλευση. Είναι αυτό που λέμε μια «ξεσκέπαστη» δραστηριότητα, η οποία δεν έχει καμμία σχέση με τις δραστηριότητες των υπολοίπων επαγγελματιών. Αυτό, λοιπόν, το ξεχάσατε, φέρατε τη ρύθμιση με 13% από το πρώτο ευρώ, εντάξατε και τις ενισχύσεις και τις επιδοτήσεις στη συγκεκριμένη…

(Θόρυβος στην Αίθουσα)

Υπάρχει σχετική εγκύκλιος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ** Αυτό είναι αστείο!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συντομεύετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όχι, πρέπει να τα ξεκαθαρίσουμε τα πράγματα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ** Τα έλεγαν στην επιτροπή, αλλά τα μάζεψαν. Ανακρίβειες, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Μα έχετε και δευτερολογία.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Υπάρχει σχετική εγκύκλιος, ρωτήστε…

**ΠΡΟΕΔΡΕΥΩΝ (Γεώργιος Λαμπρούλης):** Ακούστε: Σε μία ερώτηση δεν μπορεί να ξεκαθαριστεί το αγροτικό ζήτημα.

Κύριε Υπουργέ…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εμείς ξεκαθαρίσαμε ένα πράγμα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συγγνώμη. Μη με διακόπτετε. Παρακαλώ πολύ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εμείς, λοιπόν, φέραμε μία…

**ΠΡΟΕΔΡΕΥΩΝ (Γεώργιος Λαμπρούλης):** Τα πήγαμε καλά έως τώρα, στην τελευταία ερώτηση θα πρέπει να…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Το καλοκαίρι του ’15 όπου…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, τρίτη φορά και τέταρτη μαζί. Θα σας παρακαλέσω να είστε σύντομος. Η ερώτηση είναι συγκεκριμένη. Δεν μπορούμε να συζητήσουμε εκτενώς το αγροτικό ζήτημα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όχι. Από την ώρα…

**ΠΡΟΕΔΡΕΥΩΝ (Γεώργιος Λαμπρούλης):** Απαντήστε στις ερωτήσεις του ερωτώντος Βουλευτή, για να συνεχίσουμε τη διαδικασία.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, δεν είναι δυνατόν, όταν έχει υποστεί τέτοιες επιθέσεις ο αγροτικός κόσμος, να ακούμε σήμερα δίκην προθέσεων ότι εμείς καταστρέψαμε φοροεισπρακτικά τον χώρο. Θα τα δείτε, θα τα δούμε στη διαδρομή.

Απλά θα πω ότι εσείς φέρατε τη φορολογία με 13% και στις ενισχύσεις και με μας το καλοκαίρι του ’15, 12.000 ευρώ από τις ενισχύσεις βγήκε εκτός φορολογητέας ύλης. Αυτό ισχύει και για το εισόδημα του ’15. Ισχύει η συγκεκριμένη ρύθμιση. Από κει και πέρα, θα δούμε τι θα κάνουμε περαιτέρω. Τα θέτω αυτά για να δούμε τι συνέπειες είχε ο χώρος.

Δεν μου επιτρέπει ο χρόνος να συνεχίσω. Θα δευτερολογήσω…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε και δευτερολογία. Να ακούσουμε και τον κ. Τζελέπη και θα απαντήσετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** ...γιατί όντως υπάρχει ένα θέμα σχετικά με τις πληρωμές. Θα τα πούμε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζελέπη, έχετε τον λόγο και θα παρακαλούσα εντός του τριλέπτου της δευτερολογίας σας. Θα σας παρακαλέσω πολύ.

**ΜΙΧΑΗΛ ΤΖΕΛΕΠΗΣ:** Εγώ είμαι αυστηρά στον χρόνο μου. Δέκα δευτερόλεπτα πήρα επιπλέον.

Θεωρώ ότι ο κύριος Υπουργός δεν έχει κατανοήσει ότι είναι Υπουργός και ότι πρέπει να δίνει λύσεις πλέον. Δεν είναι στην Αντιπολίτευση.

Κύριε Υπουργέ, εγώ δεν άκουσα τίποτα σε σχέση με τα ερωτήματα για το πότε θα δοθούν οι άμεσες ενισχύσεις και τι θα γίνει μ’ όλα αυτά. Εσείς ο ίδιος χαρακτηρίσατε αυτά τα μέτρα «ταφόπλακα» για τον αγροτικό χώρο και πραγματικά είναι δυσβάσταχτο το βάρος που καλείται να σηκώσει ο αγροτικός τομέας. Είναι δυσανάλογα αυτά τα ειδικά φορολογικά μέτρα. Αυτά τα είπατε εσείς, κύριε Υπουργέ.

Σχετικά με το τι έγινε σε σχέση με τα πρώτα μνημόνια, οφείλω να σας υπενθυμίσω ότι τον Οκτώβριο του 2009 που ανέλαβε η κυβέρνηση ΠΑΣΟΚ μέχρι τον Νοέμβριο του 2011, που είχε τον αποκλειστική πολιτική ευθύνη της κυβέρνησης, διπλασιάσαμε την επιστροφή του ειδικού φόρου κατανάλωσης πετρελαίου, διπλασιάσαμε την επιστροφή του ΦΠΑ και δεν θίξαμε στο παραμικρό τον αγροτικό τομέα.

Από κει και πέρα, ναι, υπήρξε φορολόγηση με το ν. 4192/2013 για το αγροτικό εισόδημα, της τάξης όμως του 13%. Επαφιόταν στον Υπουργό στην πορεία, βάσει του νόμου, αν θα φορολογηθούν οι επιδοτήσεις ή όχι.

Τελικά εσείς πότε λέγατε την αλήθεια; Τότε που ζητούσατε αφορολόγητες επιδοτήσεις και βάλατε και το αφορολόγητο 12.000 ευρώ, ή τώρα που έρχεστε να το καταργήσετε; Τώρα που πάτε τις ασφαλιστικές εισφορές στον τριπλασιασμό, τώρα που μ’ αυτά που βλέπουμε προς τα έξω πάτε στο 26% τη φορολογία από το 13%;

Μάλιστα, θα ήθελα να σας υπενθυμίσω ότι πραγματικά αυξήθηκε η φορολογία από το 2009 μέχρι το 2013. Από 141 εκατομμύρια πήγε στα 449 εκατομμύρια. Εγώ αμφισβητώ αυτά τα οποία βγήκαν με το non paper προς τα έξω, τα φυλλάδια, ότι οι αγρότες δεν πληρώνουν. Είχαμε, δηλαδή, μία αύξηση 211%.

Εσείς πού θέλετε να το πάτε τώρα με το 26%, όταν σήμερα ο αγρότης πληρώνει -σε σχέση με την εκκαθάριση- την προστιθέμενη αξία στην αγροτική παραγωγή, 7,5% ασφαλιστικές εισφορές έναντι του μέσου όρου των Ευρωπαίων στο 3% και τα όμορα ανταγωνιστικά κράτη, Βουλγαρία, Ουγγαρία, στο 0,3% με 0,1%;

Κύριε Υπουργέ, είπατε επίσης ότι δεν κάνουμε προτάσεις. Κατ’ αρχάς, δεν καλεστήκαμε, αλλά υπάρχει μία τροπολογία κατατεθειμένη, αυτή που ήλθε προχθές με το νομοσχέδιο που συζητούσαμε για την κατάργηση του ειδικού φόρου κατανάλωσης πετρελαίου.

Εμείς κάναμε μία πρόταση να θεσμοθετήσετε εδώ και τώρα το αγροτικό πετρέλαιο, την κάρτα του αγρότη, το ψηφιακό μητρώο. Δεν θα ανακαλύψετε εσείς το πώς θα μειώσουμε σήμερα το κόστος παραγωγής, ιδιαίτερα ως προς την ενέργεια. Αυτό εφαρμόζεται στην Ιταλία και σε άλλες ευρωπαϊκές χώρες. Δεν αντίκειται στις ευρωπαϊκές οδηγίες. Ιδού πεδίον δόξης λαμπρό. Καλέστε μας και είμαστε εδώ για να σας κάνουμε προτάσεις.

Από τη δική μας πλευρά ως Δημοκρατική Συμπαράταξη ΠΑΣΟΚ-ΔΗΜΑΡ, πάντα είχαμε μία ιδιαίτερη σχέση με τον αγροτικό χώρο και τον κόσμο της υπαίθρου. Σ’ αυτήν την προσπάθεια που γίνεται τώρα, εμείς θα είμαστε μπροστά και δίπλα στον αγροτικό κόσμο, για να αποτρέψουμε αυτόν τον φορομπηχτικό, φοροεισπρακτικό στόχο που έχετε βάλει, αυτήν την καταιγίδα που προμηνύεται στον αγροτικό χώρο.

Γιατί εμείς θέλουμε πραγματικά αυτόν τον τομέα της οικονομίας που είναι αναπτυξιακός, είναι κοινωνικός, έχει εθνική σημασία να τον στηρίξουμε για να κρατήσουμε τους Έλληνες αγρότες στην περιφέρεια, για να μη διαρραγεί και ο κοινωνικός ιστός.

Ιδού, λοιπόν, να αποδείξετε εσείς πλέον με έργα το τι θα πράξετε. Αλλά περιμένω απάντηση συγκεκριμένη σε σχέση με την ημερομηνία της καταβολής των άμεσων ενισχύσεων. Αυτό ενδιαφέρει σήμερα να ακούσουν από εσάς οι Έλληνες αγρότες που μας παρακολουθούν.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τζελέπη.

Τον λόγο έχει ο κύριος Υπουργός.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Νομίζω πως πρέπει να απαντήσουμε τώρα σ’ αυτά που ιδιαίτερα αφορούν τους αγρότες.

Έχουμε μία συμφωνία δύσκολη. Θα προσπαθήσουμε στο φορολογικό κομμάτι να προσεγγίσουμε το θέμα μέσα από την τήρηση βιβλίων εσόδων εξόδων, όπου πραγματικά εκεί πιστεύουμε θα υπάρξει μια εισπραξιμότητα ΦΠΑ τέτοια που μπορεί ακόμα να λειτουργήσει ως ισοδύναμο.

Δεύτερον, επειδή υπάρχει ιδιαίτερα το αίτημα για αυστηρότερο προσδιορισμό του επαγγέλματος του αγρότη, θα προσπαθήσουμε να υπάρξει μια ιδιαίτερη μεταχείριση για τους κατά κύριο επάγγελμα αγρότες. Και, βεβαίως, όσον αφορά το θέμα των ενισχύσεων θα επιμείνουμε για τα 12.000 ευρώ. Αρχίζουν να μπαίνουν πολλά σενάρια. Δεν μας επιτρέπει ο χρόνος. Δεν είναι δυνατόν, για παράδειγμα, η εξισωτική αποζημίωση που θεωρείται βοήθημα να μπει ως φορολογητέα ύλη. Δεν μου επιτρέπει ο χρόνος. Αυτά όσον αφορά το φορολογικό.

Το δεύτερο κομμάτι που αφορά ιδιαίτερα τον ΟΓΑ, το ασφαλιστικό ζήτημα, η γενική πρόταση που υπάρχει είναι η καθιέρωση εθνικής σύνταξης και για τον αγρότη, δηλαδή αυτά τα 330 ευρώ που παίρνει σήμερα να ανεβούν στα 385 ευρώ, τα 390 ευρώ. Το δε ασφάλιστρο να αφορά το από εκεί και πάνω κομμάτι και να έχει την ανταποδοτική λειτουργία του. Αυτά είναι ζητήματα για τα οποία, κυρίως, θα επιμείνουμε στη σχετική διαπραγμάτευση που θα κάνουμε.

Από εκεί και πέρα, στα άλλα θέματα που βάλατε και όσον αφορά τις πληρωμές θέλω να ξεκαθαρίσω ένα πράγμα: Πληρωμές έγιναν και γίνονται και ξεκινάνε από το 2009, 2010, 2012, 2013. Μέχρι τις 15 Δεκεμβρίου όλες οι οφειλές μέχρι τέλους του 2014 θα έχουν ξεκαθαρίσει. Θα έχουν πληρωθεί όλοι.

Τι γίνεται τώρα με την ενίσχυση, όσον αφορά την προκαταβολή: Ξέρετε, το ξέρουμε όλοι ότι μπαίνουμε σε μια νέα κοινή αγροτική πολιτική.

**ΜΙΧΑΗΛ ΤΖΕΛΕΠΗΣ:** Τι κάνατε το εννιάμηνο;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζελέπη, μη διακόπτετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ.

Είχαμε εφαρμογή νέας κοινής αγροτικής πολιτικής. Άλλαζαν τα δεδομένα και υπήρχε κάποια καθυστέρηση. Ποτέ δεν έχει πληρωθεί πριν από τις 10-15 Νοεμβρίου τις χρονιές που ξεκίναγε η καινούργια αγροτική πολιτική μέχρι σήμερα.

Εμείς, λοιπόν, δεσμευόμαστε ότι μέχρι τέλος Νοεμβρίου θα καταβληθούν, όπως προβλέπεται, πάνω από το 70%. Να το έχετε, όμως, υπ’ όψιν και να το επικοινωνήσουμε με τους αγρότες ότι στη νέα κοινή αγροτική πολιτική είναι κατά 10-15% λιγότερα τα ποσά. Υπάρχει το «πρασίνισμα», το 30% που πάει τον Φλεβάρη. Εμείς, λοιπόν, θέλουμε να είμαστε ξεκάθαροι απέναντι στους αγρότες.

Όσον αφορά άλλα ζητήματα που βάλατε, ειλικρινά δεν έχω μπορέσει να καταλάβω ακόμα ότι επιμένετε σε αυτό που έγινε με τον ΟΠΕΚΕΠΕ, τα χρήματα που ήταν κατατεθειμένα σε ένα τραπεζικό ίδρυμα χωρίς τόκο εμείς τα χρησιμοποιήσαμε για ζητήματα οπωσδήποτε δημοσιονομικά, αλλά αποδίδοντας ταυτόχρονα 2,3 - 2,4%. Αυτά τα χρήματα αφορούσαν προκαταβολές του προγράμματος αγροτικής ανάπτυξης και θα συμψηφιστούν, όταν ολοκληρωθεί και τότε τα χρήματα αυτά θα πάνε από εκεί που τα πήραμε. Γιατί το βάζετε διαρκώς αυτό το πράγμα; Ή γιατί βάζετε το θέμα του ΕΛΓΑ;

Θα σας πω ένα πράγμα.

**ΜΙΧΑΗΛ ΤΖΕΛΕΠΗΣ:** Πληρώστε της ζημιές του 2014! Γιατί δεν τις πληρώνετε;

**ΠΡΟΕΔΡΕΥΩΝ (Γεώργιος Λαμπρούλης):** Όχι διάλογο, κύριε Τζελέπη. Όχι διάλογο.

Κύριε Υπουργέ, ολοκληρώστε σιγά σιγά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Το 2015 ο ΕΛΓΑ πλήρωσε 124 εκατομμύρια ευρώ για αποζημιώσεις. Πέρσι, το 2014, πλήρωσε 104 εκατομμύρια ευρώ.

Πρέπει να ξεκαθαρίσουμε ορισμένα πράγματα. Δεν μπορεί σε ένα χώρο που πραγματικά οι επιπτώσεις από τη θητεία σας, από τα μνημόνιά σας ήταν αυτές που τον οδήγησαν στη σημερινή κατάσταση, να λέτε ότι εμείς θα πολεμήσουμε για τον χώρο.

(Θόρυβος στην Αίθουσα)

**ΜΙΧΑΗΛ ΤΖΕΛΕΠΗΣ:** Ποια μνημόνια;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα γελάσει και το παρδαλό κατσίκι!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Από τα δικά σας μνημόνια δεν μας λέτε! Σαν δεν ντρέπεστε! Δεν ντρέπεστε που μιλάτε κιόλας;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Τζαβάρα.

Ευχαριστούμε τον κύριο Υπουργό.

Κυρίες και κύριοι Βουλευτές, ολοκληρώθηκε η συζήτηση των επικαίρων ερωτήσεων.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν κοκκινίζετε επιτέλους; Ακόμα κουνάτε το δάχτυλο;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Τζαβάρα. Σεβαστείτε το Προεδρείο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μα είναι απαράδεκτο. Απευθύνεστε στην Εθνική Αντιπροσωπεία ακόμα και τώρα που θα έπρεπε να κάθεστε στη φωλιά σας και να μη μιλάτε; Έχετε αντιληφθεί ότι προσβάλλετε τους αντιπροσώπους του λαού με αυτό το ύφος;

**ΠΡΟΕΔΡΕΥΩΝ (Γεώργιος Λαμπρούλης):** Σεβαστείτε, σας παρακαλώ, το Προεδρείο! Ήδη ανακοινώθηκε από το Προεδρείο η ολοκλήρωση της διαδικασίας.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Συνταξιοδοτικές ρυθμίσεις, ενσωμάτωση στο Ελληνικό Δίκαιο της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, «Για την ενεργειακή απόδοση, την τροποποίηση των Οδηγιών 2009/125/ΕΚ και 2010/30/ΕΕ και την κατάργηση των Οδηγιών 2004/8/ΕΚ και 2006/32/ΕΚ», όπως τροποποιήθηκε από την Οδηγία 2013/12/ΕΕ του Συμβουλίου της 13ης Μαΐου 2013 «Για την προσαρμογή της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση, λόγω της προσχώρησης της Δημοκρατίας της Κροατίας» και άλλες διατάξεις».

Προτείνουμε να συνεχιστεί η συζήτηση επί της αρχής, όπως εξάλλου εξαγγέλθηκε, μέχρι το μεσημέρι στις 14.00΄-15.00΄, να προχωρήσει, δηλαδή, ο κατάλογος των ομιλητών, όπως έχει καταγραφεί επί της αρχής.

Περίπου εκείνη την ώρα -το υπολογίζουμε περίπου στις 14.00΄-15.00΄- θα εισέλθουμε στη συζήτηση επί των άρθρων και των τροπολογιών. Θα συνεχίσουν να μιλούν ενδεχομένως από τον κατάλογο των ομιλητών που έχουν εγγραφεί στη συζήτηση επί της αρχής και θα ξεκινήσει, βεβαίως, περίπου εκείνη την ώρα και η εγγραφή του καταλόγου των ομιλητών επί των άρθρων.

Στο τέλος, βεβαίως, θα μιλήσουν όσοι Βουλευτές είχαν εγγραφεί. Αν συμφωνεί το Σώμα, να περάσουμε στον πρώτο ομιλητή.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θα ήθελα τον λόγο για ένα δευτερόλεπτο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, επί της διαδικασίας μια παρατήρηση θα ήθελα να κάνω.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μανωλάκου, παρακαλώ.

**ΔΙΑΜΑΝΤΩ ΜΑΝΩΛΑΚΟΥ:** Ζητάμε από τον Υπουργό να μας ξεκαθαρίσει αν υπάρχουν άλλες τροπολογίες ή όχι. Μιλάω για τις κυβερνητικές. Ήδη έχουν αναρτηθεί περισσότερες από έξι. Πρόκειται στη διάρκεια της ημέρας να καταθέσετε κι άλλες; Αυτό ρωτάω.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Αυτές που γνωρίζετε. Αυτές γνωρίζω εγώ. Θα έρθουν οι Υπουργοί να τις υποστηρίξουν.

**ΠΡΟΕΔΡΕΥΩΝ (Γεώργιος Λαμπρούλης):** Είναι και του Προεδρείου παράκληση. Έχετε δίκιο.

**ΔΙΑΜΑΝΤΩ ΜΑΝΩΛΑΚΟΥ:** Δεν μπορεί να έρχονται μέχρι τελευταία στιγμή και να μην προλαβαίνουμε να τις διαβάσουμε. Υπάρχουν κι όρια.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μανωλάκου, έχετε δίκιο, όπως και οι άλλοι Βουλευτές. Καλούμε, αν θέλετε, και από το Προεδρείο την Κυβέρνηση, τους Υπουργούς που σχετίζονται με το νομοσχέδιο, αν έχουν σκοπό, να καταθέσουν τροπολογίες, να το κάνουν σε εύλογο διάστημα, ούτως ώστε οι Βουλευτές, τα κόμματα στον χρόνο που θα έχουν ως το πέρας της διαδικασίας συζήτησης του νομοσχεδίου και ψήφισής του να μπορέσουν να διαβάσουν και να επεξεργαστούν τις τροπολογίες.

Έχω την τιμή να ανακοινώσω στο Σώμα ότι ο Βουλευτής ΣΥΡΙΖΑ Καβάλας, κ. Εμμανουηλίδης Δημήτρης αιτείται άδειας απουσίας στο εξωτερικό από τις 13-11-2015 ως και τις 16-11-2015. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Η δική μου παρατήρηση έρχεται συμπληρωματικά σ’ αυτά τα οποία ειπώθηκαν αλλά πιστεύω ότι είναι χρήσιμη εμφατικά.

Κατατέθηκαν κάποιες τροπολογίες. Λέω, λοιπόν, ότι πρέπει οι Υπουργοί να έρθουν να τις δικαιολογήσουν και να τις αναλύσουν.

Ανάμεσά τους είναι η τροπολογία για τα πρόστιμα που έχουν επιβληθεί πιθανόν σε επιχειρήσεις εκπαίδευσης, όπου έχει επιβληθεί το 23% και υπάρχουν επιχειρήσεις που έχουν δεχθεί κυρώσεις. Έρχεται η τροπολογία και ακυρώνει αυτές τις κυρώσεις. Είναι στη σωστή κατεύθυνση, όμως ανοίγει το θέμα του ΦΠΑ στην εκπαίδευση, που υποδηλώνει ή ότι μένει το ΦΠΑ 23% ή ότι η Κυβέρνηση σήμερα θα πρέπει να φέρει τροπολογία η οποία να αλλάζει και σύμφωνα με τις δεσμεύσεις της, τα ποσοστά κλίμακας του ΦΠΑ στην εκπαίδευση.

Περιμένουμε τον Υπουργό Οικονομικών ή τον Αναπληρωτή να έρθει για τη συγκεκριμένη τροπολογία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Βρούτση.

Ισχύει ό,τι ειπώθηκε προηγουμένως και με την παρέμβαση της κ. Μανωλάκου και με τη δική σας και από το Προεδρείο και νομίζω ότι εκφράζουμε το σύνολο των μελών του Κοινοβουλίου. Η Κυβέρνηση ή οι αρμόδιοι Υπουργοί τέλος πάντων θα πρέπει να προσέλθουν για να υποστηρίξουν ή να καταθέσουν τις τροπολογίες τους. Μόλις τώρα με ενημέρωσαν και συγκεκριμένα, ο κ. Πολάκης, ο Αναπληρωτής Υπουργός Υγείας -επειδή έγινε μια αντίστοιχη ανακοίνωση ότι θα καταθέσει σήμερα τροπολογία- ότι γύρω στις 13.00΄ θα έρθει να καταθέσει και να υποστηρίξει την τροπολογία του Υπουργείου Υγείας.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Πρόεδρε, μπορώ να ρωτήσω κάτι επί της διαδικασίας;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε.

**ΝΙΚΟΛΑΟΣ ΗΓΟΥΜΕΝΙΔΗΣ:** Η κατάσταση των ομιλητών που υπάρχει αυτή τη στιγμή θα ισχύσει μέχρι τις 14.00΄ και στις 14.00΄ θα ανοίξει άλλη κατάσταση; Δηλαδή, θα μιλήσουν μόνο όσοι είναι μέχρι τις 14.00΄;

**ΠΡΟΕΔΡΕΥΩΝ (Γεώργιος Λαμπρούλης):** Ναι, ξεκινούμε τη σημερινή διαδικασία με όσους έχουν εγγραφεί στο χθεσινό κατάλογο επί της αρχής. Οριοθετούμε ένα χρονοδιάγραμμα, όπως σας είπα και πριν, ώστε στις 14.00΄ με 15.00΄, να λήξει, ας πούμε άτυπα, η συζήτηση επί της αρχής για να ξεκινήσει η συζήτηση επί των άρθρων. Εφόσον υπάρχουν Βουλευτές, οι οποίοι είναι στον κατάλογο εγγεγραμμένοι και δεν έχουν ομιλήσει από τον κατάλογο επί της αρχής, θα συνεχίσουν να ομιλούν. Αυτοί θα μπορούν να μιλούν και επί των άρθρων. Παράλληλα, εκείνη την ώρα θα ξεκινήσει και η διαδικασία εγγραφής Βουλευτών που θέλουν να μιλήσουν επί των άρθρων.

Τον λόγο έχει η κ. Χριστοφιλοπούλου από τη Δημοκρατική Συμπαράταξη.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριοι Υπουργοί, είχαμε προειδοποιήσει διά του εισηγητού μας, του κ. Μανιάτη, πολλές φορές και στην επιτροπή και χθες στην Ολομέλεια να μην έρθουν τελευταία στιγμή όχι μόνο εκπρόθεσμες, αλλά και άλλες άσχετες τροπολογίες.

Ήδη έχουν αναρτηθεί και δεν ξέρετε και εσείς οι ίδιοι πόσες ακόμη θα αναρτηθούν. Και επειδή οι τροπολογίες αυτές δεν έχουν σχέση με τον πυρήνα του νομοσχεδίου, εμείς ρωτούμε το εξής: Τι σας εμπόδισε να τις φέρετε στην επιτροπή; Διότι πολλές από αυτές είναι εξαιρετικά σύντομες και θα έπρεπε να έχουν συζητηθεί επί της ουσίας στην επιτροπή με τους Υπουργούς.

Κύριε Πρόεδρε, νομίζω ότι έπρεπε και εσείς να ζητήσετε να σταματήσει επιτέλους αυτός ο ορυμαγδός τροπολογιών για τον οποίο είχαμε και εμείς υποστεί πάρα πολλά σχόλια από την πλευρά του ΣΥΡΙΖΑ.

Όμως, δεν είναι μόνο οι άσχετες και οι εκπρόθεσμες τροπολογίες.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Εδώ, κυρίες και κύριοι συνάδελφοι, είμαστε μάρτυρες πραγματικά μιας διαδικασίας ευτελισμού του Κοινοβουλίου, της νομοθετικής λειτουργίας και του τρόπου που εισέρχονται νομοσχέδια στη Βουλή. Δεν είναι μόνο ότι αυτή η οδηγία εισέρχεται με πλήθος διατάξεων, οι οποίες είναι και άσχετες και θα έλεγε κανείς μη συναφείς όχι μόνο με τα θέματα της ενεργειακής απόδοσης, που είναι ο πυρήνας του νομοσχεδίου, αλλά μη συναφείς και με τα πραγματικά προβλήματα αυτής της χώρας.

Άρα έχουμε μια νομοθετική λειτουργία την οποία η Κυβέρνηση προσπαθεί με κάθε τρόπο να ξεπεράσει και να ευτελίσει, φέρνοντας ρυθμίσεις τελευταίας στιγμής. Έχουμε, όμως, από το άρθρο 1 αρχίζοντας και μια απαράδεκτη λειτουργία μέσω της διόρθωσης προηγούμενων αμαρτιών.

Τι ψήφισε η Βουλή, κυρίες και κύριοι συνάδελφοι; Τι ψηφίσατε; Εμείς το καταψηφίσαμε. Τι ψηφίσατε πριν από δεκαπέντε μέρες; Ψηφίσατε συγκεκριμένη ρύθμιση για τα συνταξιοδοτικά την οποία είχαν υπογράψει οι Υπουργοί σας -οι Υπουργοί του ΣΥΡΙΖΑ και των ΑΝΕΛ- και είχαν άλλο έγγραφο υπογράψει οι κύριοι Υπουργοί και άλλο έγγραφο ψηφίσατε και ψήφισε η Βουλή των Ελλήνων. Δηλαδή, φτάσαμε σε σημείο να μην ξέρει η Κυβέρνηση τι νομοθετικές πρωτοβουλίες φέρνει στη Βουλή και να ψηφίζει άλλα η Βουλή και να εισηγείται άλλα η Κυβέρνηση. Εκεί το φέρατε. Αυτό δεν έχει προηγούμενο.

Αυτό που έγινε με το άρθρο 1 δεν έχει προηγούμενο.

Αλλά επί της ουσίας των συνταξιοδοτικών δικαιωμάτων, εμείς ως Δημοκρατική Συμπαράταξη ΠΑΣΟΚ-ΔΗΜΑΡ έχουμε καταθέσει σχετική τροπολογία, κύριε Υπουργέ, ούτως ώστε να διευκρινιστεί επιτέλους το θέμα των θεμελιωμένων συνταξιοδοτικών δικαιωμάτων. Διότι ο κ. Πετρόπουλος «είπε» και «ξείπε» στη Βουλή. Είπε ότι δέχτηκε τη διευκρίνισή μας την οποία προτείναμε και μετά από δύο ώρες αναίρεσε τον εαυτό του και είπε «δεν τη δέχομαι».

Εμείς, λοιπόν, καταθέσαμε τροπολογία η οποία ξεκαθαρίζει το θέμα και παρακαλούμε να τη δείτε και να την κάνετε δεκτή. Διότι δεν είναι δυνατόν ασφαλισμένοι και συνταξιούχοι να εμπαίζονται με αυτόν τον τρόπο. Και ευρύτερα, όμως.

Γιατί αν, κυρίες και κύριοι συνάδελφοι, όλοι εδώ μέσα μπορούμε να ομονοήσουμε ότι το ασφαλιστικό ζήτημα είναι κρίσιμης εθνικής κοινωνικής σημασίας και για την οικονομία -κοινωνικής πρώτα αλλά και για την οικονομία- τότε θα έπρεπε στοιχειωδώς να έχουμε μια σοβαρότητα.

Και σήμερα ακόμα έχει βγει στα sites και στα περισσότερα blogs νέα δήλωση του Υπουργού κ. Κατρούγκαλου ότι θα συνδυαστεί –λέει- η σύνταξη με την ηλικία. Άλλο αυτό. Τις προάλλες είχαμε εξαγγελίες περί έκτακτης εισφοράς, άλλες εξαγγελίες, είχαμε τον ίδιο τον Πρωθυπουργό τον κ. Τσίπρα να λέει «δεν με δεσμεύει το πόρισμα». Έχουμε μια Κυβέρνηση που κρύβεται πίσω από ένα πόρισμα και που σήμερα είναι 5 Νοεμβρίου και ακόμα δεν έχουμε δει τις επίσημες θέσεις της Κυβέρνησης γι’ αυτό το τόσο σοβαρό θέμα.

Τι βλέπουμε; Υπουργούς που λένε και ξελένε και μια Βουλή που ψηφίζει και ξεψηφίζει όχι μόνο ό,τι καλό ψήφισε -και είχαμε ψηφίσει μαζί το καλοκαίρι- αλλά και αυτές τις ρυθμίσεις που σήμερα ξεψηφίζετε, που τις είχατε ψηφίσει μόνοι σας δεκαπέντε μέρες πριν. Και, βεβαίως, και μια Βουλή που είναι όπισθεν ολοταχώς, διότι μόνος ο ΣΥΡΙΖΑ στήριξε την κατάργηση ενός μικρού κλάδου δυναμικού της ελληνικής βιομηχανίας, τις μικρές ζυθοποιίες. Κι εδώ μείνατε μόνοι να υπερασπίζεστε ποιους; Τα μονοπώλια που ελέγχουν το μεγαλύτερο ποσοστό κατανάλωσης της μπίρας;

Γιατί, κύριε Υπουργέ; Είναι κι αυτό στην αντιμετώπιση της ολιγαρχίας και την πάταξή της; Είναι κι αυτό μέτρο κοινωνικής δικαιοσύνης; Περιμένατε από τους ακροδεξιούς συντρόφους σας στην Κυβέρνηση, για να μη γίνει αυτό το μέτρο, κι εσείς πιστοί, σε τι άραγε; Μέχρι το τέλος στην επιτροπή θέλατε να περάσει η ρύθμιση; Περίεργα πράγματα.

Και τι ακριβώς κάνετε στην παιδεία; Και όχι μόνο στην παιδεία γιατί θα μιλήσω και για την υγεία σε λίγο. Φέρνετε μια επαίσχυντη ρύθμιση στο άρθρο 42 που κάνει τι; Θέλει κομματικά να χειραγωγήσει τα υπηρεσιακά συμβούλια. Τι κάνει λοιπόν αυτή η ρύθμιση του άρθρου σας; Αίρει κάθε προσόν και κάθε κριτήριο διοικητικής εμπειρίας βαθμού των εκπαιδευτικών, σε σχέση με τη δυνατότητά τους να επιλεγούν ως μέλη των υπηρεσιακών συμβουλίων. Δίνει, δηλαδή, το ανεξέλεγκτο στον περιφερειακό διευθυντή -τον κομματικό σας εγκάθετο με καμία διαδικασία κριτηρίων και με καθόλου προσόντα- να επιλέγει όποιον εκπαιδευτικό επιθυμεί σε μια προσπάθεια να ελέγξετε την κατάσταση.

Πήγατε να ελέγξετε την κατάσταση βάζοντας το πρωτάκουστο και καινοφανές, με την αρνητική έννοια του όρου, των εκλογών μέσα στα σχολεία και τους διευθυντές σχολείων, δεν σας «έκατσε». Η πιάτσα λέει ότι στο 40% μόνο των διευθυντών σχολείων καταφέρατε να βάλετε τους δικούς σας «συριζοκαμμένους» και μετά από αυτό είπατε να φέρετε τη λειτουργία για να ελέγξετε τα υπηρεσιακά συμβούλια της παιδείας. Αυτά είναι επαίσχυντα. Είστε το νέο; Είστε το αδιάβλητο; Έχει πει ο Πρωθυπουργός ότι είναι υπέρ της αξιοκρατίας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, ένα-δύο λεπτά την ανοχή σας, παρακαλώ.

Η ισχύουσα ρύθμιση έλεγε, κύριε Υπουργέ της Παιδείας, ότι οι υπάλληλοι εκπαιδευτικοί, οι οποίοι ορίζονταν ως μέλη των υπηρεσιακών συμβουλίων έπρεπε να έχουν τουλάχιστον βαθμό Γ΄ και συγκεκριμένα κριτήρια εκπαιδευτικής και διοικητικής εμπειρίας. Τώρα με τη νέα ρύθμιση; «Μπάτε σκύλοι, αλέστε!». Αρκεί να είστε οι αρεστοί, οι κομματικά αρεστοί και οι ελεγχόμενοι.

Και τελειώνω με μια τροπολογία της τελευταίας στιγμής, εκπρόθεσμης στο χώρο της υγείας.

Πρώτον, φταίτε, διότι, όταν παραιτούνται διοικήσεις νοσοκομείων, ξεκινήστε τις διαδικασίες. Ξεκινήστε τις, τι περιμένετε; Δέκα χρόνια είστε Κυβέρνηση.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τι δέκα χρόνια Κυβέρνηση;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Αφήστε με λίγο να ολοκληρώσω.

Φέρνετε τώρα μία τροπολογία για τις διοικήσεις των νοσοκομείων, η οποία έτσι όπως τη διάβασα και την είδα, έχει και σωστές και απαράδεκτες ρυθμίσεις μέσα. Γιατί δεν φέρατε την τροπολογία αυτή να συζητηθεί; Αν στα αλήθεια θέλατε διαδικασίες κρίσης των διοικητικών συμβουλίων και των διοικητών, γιατί δεν τις είχατε ξεκινήσει από την αρχή που αναλάβατε ως Κυβέρνηση; Και φέρνετε τώρα στην Ολομέλεια την τελευταία στιγμή μία διάταξη για τον τρόπο που μπορούν να αναπληρωθούν οι διοικήσεις των νοσοκομείων και να διορθωθεί μία κατάσταση, την οποία αφήσατε εσείς οι ίδιοι εννιά μήνες. Εμείς, λοιπόν, είμαστε υπέρ οποιασδήποτε διαφανούς διαδικασίας βάλετε μπροστά, αλλά θα μας βρείτε κάθετα απέναντί σας σε τέτοιου είδους τερτίπια.

Ολοκληρώνω, λέγοντας ότι δεν είναι δυνατόν η Δημοκρατική Συμπαράταξη όχι μόνο να ψηφήσει επί της αρχής –παρότι, όπως σας είπε ο εισηγητής μας, συμφωνούμε βεβαίως και είχαμε εμείς ετοιμάσει τη σχετική οδηγία και θα ψηφίσουμε τα σχετικά άρθρα- αυτό το νομοσχέδιο, το οποίο είναι προϊόν μιας προπαγάνδας ιδεοληψιών σε διάφορες ρυθμίσεις που φέρατε, γιατί είστε ακριβώς ιδεοληπτικοί και σταλινικής προπαγάνδας πρωταγωνιστές. Είστε άριστοι στα να κάνετε προπαγάνδα για να βάζετε κομματικούς εγκάθετους. Έχετε πάρει άριστα! Σχέδιο για τη χώρα…

 **ΝΙΚΟΛΑΟΣ ΠΑΠΑΔΟΠΟΥΛΟΣ:** Ξεχάσατε το πέντε – δύο – ένα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δυσανασχετείτε, κύριε συνάδελφε. Τι να κάνουμε; Έχουμε μνημόνιο, αλλά δεν έχουμε σχέδιο, δεν έχουμε επενδύσεις. Έχουμε δυνατότητα μόνο να ελέγξουμε τους κομματικούς μηχανισμούς και να τους βάλουμε μέσα στο κράτος.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το πέντε – δύο – ένα μας το εξηγήσατε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα επτά μαθητές και μαθήτριες και τέσσερις εκπαιδευτικοί συνοδοί τους από το Δημοτικό Σχολείο Αγίου Νικολάου Εύβοιας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κωνσταντίνος Χατζηδάκης για επτά λεπτά.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κυρία Πρόεδρε, κυρίες και κύριοι συνάδελφοι, πιστεύω ότι ολοένα και περισσότερο στους συμπολίτες μας δημιουργείται η εικόνα, η εντύπωση ότι καίτοι έχουν περάσει μόνο σαράντα πέντε μέρες από τις εκλογές, έχουμε να κάνουμε με μια Κυβέρνηση κουρασμένη, πρόωρης γηράνσεως. Έχουμε να κάνουμε με μια Κυβέρνηση που αυτές τις μέρες μετά τις εκλογές έχει, νομίζω, δύο βασικά χαρακτηριστικά.

Το πρώτο χαρακτηριστικό είναι ότι δεν έχει πάρει σχεδόν καμμία πρωτοβουλία για να μπει ξανά μπροστά η μηχανή της ελληνικής οικονομίας, πράγμα το οποίο είναι ιδιαίτερα αναγκαίο, καθώς από ανάπτυξη, έστω αμυδρή, ξαναγυρίσαμε σε ύφεση. Έπεσε ξανά η Ελλάδα στο πηγάδι της ύφεσης. Έτσι προσπάθειες, πρωτοβουλίες μεταρρυθμίσεων δεν υπάρχουν, ιδιωτικοποιήσεις δεν γίνονται. Τα αεροδρόμια που είναι μία εξαίρεση ίσως, ως πρωτοβουλία βάλλεται εκ των ένδον των κυβερνήσεων. Ο κ. Σπίρτζης, ο Υπουργός Υποδομών λέει θα κλάψουμε γι’ αυτήν την πρωτοβουλία της Κυβέρνησης. Το ΕΣΠΑ είναι κολλημένο, τα δημόσια έργα είναι ημιλιπόθυμα ή απολύτως σταματημένα, συμπεριλαμβανομένων και των τεσσάρων μεγάλων αυτοκινητοδρόμων.

 Το δεύτερο χαρακτηριστικό είναι ότι την ίδια στιγμή έχουμε μια Κυβέρνηση με απόψεις, πολλές απόψεις, συμπεριλαμβανομένων και των απόψεων του κ. Φίλη για τη Γενοκτονία των Ποντίων, αντιτιθέμενες μεταξύ τους απόψεις που φτάνουν στο όριο της κολοκυθιάς.

Δείτε τι έχει γίνει με τον ΦΠΑ στην ιδιωτική εκπαίδευση, με το βοδινό, το χοιρινό, το ΤΖΟΚΕΡ, το ΚΙΝΟ, κ.λπ.. Και περιμένουμε να δούμε, τελικά, πού θα κάτσει η μπίλια των διαφορετικών απόψεων της Κυβέρνησης.

Ωστόσο, η βασική διαπίστωση είναι μία. Έχουμε να κάνουμε με μια Κυβέρνηση που το δυνατό της σημείο, εν πάση περιπτώσει, δεν είναι το έργο, δεν είναι η ουσία, δεν είναι η τεχνογνωσία, δεν είναι το αποτέλεσμα. Γι’ αυτό και η οικονομία πάει προς τα πίσω, γι’ αυτό η ανεργία φουντώνει, γι’ αυτό και ο ορίζοντας είναι γκρίζος.

Αυτό εδώ το νομοσχέδιο, το οποίο δεν έχει, φυσικά, σπονδυλική στήλη, έχει πολλά παραδείγματα που αναδεικνύουν αυτά τα χαρακτηριστικά της Κυβέρνησης. Θα σταθώ σε τρία.

Τα περισσότερα άρθρα του νομοσχεδίου αφορούν στην ενεργειακή εξοικονόμηση. Σωστή πρωτοβουλία; Σωστή. Είχε ξεκινήσει και επί των ημερών της κυβέρνησης Σαμαρά να προωθείται αυτή η πρωτοβουλία. Η Κυβέρνηση, όμως, όπως και η χώρα, δεν θα κριθούν στο θεωρητικό επίπεδο, κυρίες και κύριοι συνάδελφοι. Θα κριθούν στην ουσία.

Η ουσία έχει να κάνει με ένα πολύ συγκεκριμένο πρόγραμμα που ήταν σε εξέλιξη και ακούει στο όνομα «Εξοικονομώ κατ’ Οίκον». Στο πρόγραμμα αυτό, λοιπόν –κι έχω στοιχεία και θα μιλήσω με στοιχεία- είχαμε μέχρι τον περασμένο Ιανουάριο πενήντα χιλιάδες υπαγωγές νοικοκυριών. Από τις πενήντα χιλιάδες υπαγωγές είχαν πληρωθεί μέχρι τότε σαράντα τρεις με σαράντα τέσσερις χιλιάδες νοικοκυριά και απέμεναν να πληρωθούν τα υπόλοιπα.

Από εκεί και πέρα, ο ρυθμός πληρωμής έχει ελαττωθεί, όπως και οι υπαγωγές έχουν. Θα σας πω πόσες. Από τον Ιανουάριο μέχρι τον Σεπτέμβριο έγιναν πεντακόσιες είκοσι επτά, ενώ έχουμε προεγκρίσεις από τις τράπεζες για τριάντα τέσσερις χιλιάδες.

 Για ένα πρόγραμμα, λοιπόν, που στην πράξη στηρίζει την ενεργειακή αναβάθμιση, που στηρίζει τον κατασκευαστικό τομέα, η Κυβέρνηση που φέρνει αυτήν την οδηγία και επαίρεται και επί τρεις μέρες ο Υπουργός μιλάει γι’ αυτό το «κατόρθωμα», δεν έχει κάνει απολύτως τίποτα.

Ερώτημα, λοιπόν, προς τον κ. Σκουρλέτη. Και δεν είναι ρητορικό το ερώτημα, περιμένω μία απάντηση. Έχει καμιά γεύση για το τι γίνεται τελικώς με αυτό το πρόγραμμα «Εξοικονομώ κατ’ Οίκον»; Πού είναι ο σχεδιασμός; Τι θα γίνει με τις τριάντα τέσσερις χιλιάδες νοικοκυριά που περιμένουν να στηριχθούν από αυτό το πρόγραμμα; Τι θα γίνει με τον κατασκευαστικό τομέα, που περιμένει κάπως να δουλέψει από αυτό το πρόγραμμα;

Η προηγούμενη «τρισκατάρατη» κυβέρνηση, έδωσε 540 εκατομμύρια ευρώ στα πλαίσια αυτού του προγράμματος. Η σημερινή Κυβέρνηση έκανε, σας είπα, απλώς και μόνο πεντακόσιες είκοσι επτά υπαγωγές. Τίποτα! Σχεδόν μηδέν. Ποιος είναι ο σχεδιασμός, λοιπόν, μιας και είστε –και σωστά- υπερασπιστές της ενεργειακής εξοικονόμησης; Ποιος είναι ο σχεδιασμός και ποιο το αποτέλεσμα;

Δεύτερο θέμα. Περιφερειακά σχέδια διαχείρισης αποβλήτων. Ορθά, έγινε συζήτηση για το ότι υπήρξε μία συγκεντρωτική φιλοσοφία από την πλευρά της Κυβέρνησης, έτσι όπως εκφράστηκε στις αρχικές ρυθμίσεις, αλλά ως έναν βαθμό και από τις νομοτεχνικές βελτιώσεις. Διότι, οι περιφέρειες δεν είναι ευχαριστημένες. Και η κ. Δούρου η ίδια –δική σας- δεν είναι ευχαριστημένη.

Το θέμα, όμως, δεν είναι καθόλου θεωρητικό. Δεν έχει να κάνει μόνο με το κατά πόσον το κράτος είναι συγκεντρωτικό ή όχι, αν στηρίζει την περιφερειακή αυτοδιοίκηση ή όχι. Έχει να κάνει και με τον σχεδιασμό, αυτόν καθ’ αυτόν, για τα απόβλητα.

Κυρίες και κύριοι συνάδελφοι, το Υπουργείο Περιβάλλοντος και Ενέργειας έχει παγώσει τέσσερις συμπράξεις δημοσίου και ιδιωτικού τομέα για την ολοκληρωμένη διαχείριση των αποβλήτων, διότι δογματικά, ιδεοληπτικά, δεν ήταν υπέρ. Ήθελε να κάνει τον καινούργιο αυτόν εθνικό σχεδιασμό για τα απόβλητα, που θέλει να τον κάνει μόνο του και να μην έχουν ανάμειξη και οι περιφέρειες.

Έχουν παγώσει τα έργα, έχουμε 800 εκατομμύρια που περιμένουν από το καινούργιο ΕΣΠΑ και ταυτοχρόνως, έχουμε το Υπουργείο Περιβάλλοντος να «παλεύει» με το Υπουργείο Ανάπτυξης για το αν θα προχωρήσουν ή όχι αυτά τα έργα ΣΔΙΤ. Δεν το λέω εγώ. Στο Ελεγκτικό Συνέδριο, που εξέτασε τον σχεδιασμό της Πελοποννήσου για το συγκεκριμένο έργο ΣΔΙΤ, εμφανίστηκε με άλλες θέσεις το Υπουργείο Ανάπτυξης και με άλλες θέσεις το Υπουργείο Περιβάλλοντος, της ίδιας Κυβέρνησης.

Εάν ο κ. Σκουρλέτης διαφωνεί με αυτό που λέω, ας βγει να το πει, διότι γι’ αυτά υπάρχουν συγκεκριμένα κείμενα και συγκεκριμένα στοιχεία.

Επομένως, κυρίες και κύριοι συνάδελφοι, εντάξει και οι περιβαλλοντικές σας ευαισθησίες, αλλά όπως το πάτε θα κινδυνεύσουμε να χάσουμε και τα κονδύλια της Ευρωπαϊκής Ένωσης για το περιβάλλον. Διότι, οι μικρές, οι πολύ μικρές μονάδες που προωθούνται από την Κυβέρνηση φοβάμαι ότι δεν είναι συμβατές με τον ίδιο τον σχεδιασμό του ΕΣΠΑ και με τις αντιλήψεις της Ευρωπαϊκής Επιτροπής για το συγκεκριμένο θέμα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μικρές ή μεγάλες;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Τελευταίο παράδειγμα. Εμείς είχαμε προχωρήσει τα ΣΔΙΤ και εσείς τα παγώσατε. Εμείς θέλουμε τον σχεδιασμό, αυτόν που προχωρούσαμε και τον οποίο υποστηρίζει, αγαπητέ κύριε συνάδελφε, το Υπουργείο Ανάπτυξης σήμερα, αλλά δεν τον υποστηρίζει το Υπουργείο Περιβάλλοντος.

Από εκεί και πέρα κλείνω με ένα τελευταίο θέμα που αφορά το περιβόητο ζήτημα της μπίρας. Πολύ παράξενη συζήτηση είχαμε στην επιτροπή και στην ολομέλεια μέχρι στιγμής για το ζήτημα αυτό. Το μόνο που ακούσαμε από κάποιους συναδέλφους του ΣΥΡΙΖΑ ήταν: «Μπα, ήταν από την εργαλειοθήκη του ΟΟΣΑ που εσείς τη φέρατε». Πράγματι υπήρξαν κάποιες σχετικές προτάσεις του ΟΟΣΑ στην εργαλειοθήκη 2 αφού είχα φύγει εγώ από το Υπουργείο. Η εργαλειοθήκη του ΟΟΣΑ, όμως, δεν είναι ευαγγέλιο, κυρίες και κύριοι συνάδελφοι. Ο ΟΟΣΑ κάνει προτάσεις. Εμείς οι ίδιοι απορρίψαμε καμμιά πενηνταριά τέτοιες προτάσεις του ΟΟΣΑ στο πλαίσιο της πρώτης εργαλειοθήκης.

Δεύτερον, εσείς που είπατε ναι χθες στην επιτροπή και πέρασε με μειοψηφία του ΣΥΡΙΖΑ, καταλάβατε γιατί το υποστηρίζετε;

**ΓΕΩΡΓΙΟΣ ΑΜΥΡΑΣ:** Δεν πέρασε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Δεν πέρασε, γιατί μόνο ο ΣΥΡΙΖΑ το ψήφισε. Αυτό λέω όμως. Ο ΣΥΡΙΖΑ που το ψήφισε, κατάλαβε γιατί το υποστηρίζει. Κανένας Βουλευτής του ΣΥΡΙΖΑ δεν τοποθετήθηκε επί της ουσίας παρά μόνο με αναφορές για την εργαλειοθήκη. Κυρίως, όμως, οι Υπουργοί που έφεραν τη συγκεκριμένη ρύθμιση στη Βουλή δεν την στήριξαν. Δεν εξήγησαν καθόλου.

Επομένως έχουμε να κάνουμε με μια Κυβέρνηση η οποία στην πράξη αποδεικνύεται ανίκανη. Έχουμε να κάνουμε με μια Κυβέρνηση αλαζονική, μια Κυβέρνηση που αρκείται σε θεωρίες. Να το πω –αν θέλετε- πιο ήπια; Μια Κυβέρνηση που θέλει να δείξει ότι έχει καλές προθέσεις. Να ξέρετε, όμως, ότι δεν θα φτάσουμε στον προορισμό μας ως χώρα σίγουρα ούτε με την αλαζονεία ούτε με τις θεωρίες ούτε και με τις καλές προθέσεις. Κάντε, λοιπόν, μια στροφή στον ρεαλισμό εάν θέλετε πράγματι να υπηρετήσετε αυτή τη χώρα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Κωνσταντόπουλος που τον εκφωνήσαμε και πριν.

Ορίστε, έχετε τον λόγο για επτά λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κυρίες και κύριοι συνάδελφοι, πριν αναφερθώ στις διατάξεις του νομοσχεδίου θα ήθελα να αναφερθώ αρχικά σε δύο σημεία. Πρώτον, αποσύρθηκε –ευτυχώς- χθες το άρθρο 52 για τον ειδικό φόρο κατανάλωσης μπίρας, μια ρύθμιση που προωθούσε τα ολιγοπώλια και καταδίκαζε την εγχώρια παραγωγή, μια πρόταση που άνοιγε το δρόμο σε ξένα συμφέροντα. Εσείς, κύριοι της Κυβέρνησης δεν είστε που μιλούσατε για την παραγωγική ανασυγκρότηση της χώρας; Σήμερα φωνή βοώντος εν τη ερήμω.

Δεύτερον, περιμένουμε μια υπεύθυνη απάντηση από τον κύριο Πρωθυπουργό για τις δηλώσεις του κ. Φίλη. Διότι, η Κυβέρνηση εκπροσωπείται από τον κύριο Πρωθυπουργό. Δεν μπορεί ένα τόσο σοβαρό ζήτημα να κλείνει με διαρροές από το Μαξίμου, διαρροές ότι είναι προσωπικές απόψεις του Υπουργού Παιδείας.

Εδώ, κυρίες και κύριο συνάδελφοι, πρέπει να ξεκαθαρίσουμε ένα πράγμα. Η Βουλή πριν από είκοσι ένα χρόνια το 1994 αναγνώρισε με ομόφωνη απόφασή της τη Γενοκτονία των Ποντίων και είναι υποχρέωση όλων μας, οι πάντες, τέλος πάντων, να τη σεβαστούν. Να υπογραμμίσω εδώ ότι αυτό είναι το επισφράγισμα μιας μεγάλης προσπάθειας που άρχισε το 1991 με πρωτοβουλία του Ανδρέα Παπανδρέου.

Κύριε Υπουργέ, με τις δηλώσεις σας απαξιώνετε την απόφαση του Κοινοβουλίου, απαξιώνετε ένα μαρτυρικό κομμάτι του Ελληνισμού. Κανένας σεβασμός από μέρος σας στις τριακόσιες πενήντα χιλιάδες των θυμάτων της τουρκικής θηριωδίας. Είναι ντροπή.

Χρησιμοποιείτε έναν διαφορετικό όρο, ιστορικά αποδυναμωμένο, τον όρο «εθνοκάθαρση», για να επικαλύψετε την πρωτοφανή αρχική σας θέση ότι δεν υφίσταται ποντιακή Γενοκτονία! Και εδώ ερωτώ: Προς τι ο μειωτικός και ανιστόρητος ισχυρισμός σας; Σε ποια επιστημονική βιβλιογραφία βασίζεται;

Το ότι υπάρχουν συνιστώσες στον ΣΥΡΙΖΑ είναι γνωστό. Το να υπάρχουν, όμως, συνιστώσες στην Κυβέρνηση δεν το κατανοώ, κύριε Φίλη. Γι’ αυτό οποιοσδήποτε έχει διαφορετική άποψη, παραιτείται. Εκτός κι αν με τις δηλώσεις σας, κύριε Υπουργέ, στοχεύετε στον αποπροσανατολισμό της κοινής γνώμης.

Επί του νομοσχεδίου έχουμε καταθέσει σημαντικές τροπολογίες, τις οποίες σας καλούμε να αποδεχτείτε. Καταθέσαμε τροπολογία για τη θεσμοθέτηση κάρτας αγροτικού πετρελαίου. Αποφάσισε η Κυβέρνηση να τα βάλει με τους αγρότες και να καταργήσει τη μειωμένη φορολογία του πετρελαίου. Προτείνεται, λοιπόν, από μέρους μας ειδική κάρτα για το αγροτικό πετρέλαιο, ώστε να μη φορτωθούν και άλλα βάρη οι αγρότες -όχι, βέβαια, ανεξέλεγκτα, αλλά με κριτήρια, με αντικειμενικότητα και διαφάνεια- γιατί ήδη οι αγρότες έχουν να αντιμετωπίσουν τη φοροκαταιγίδα ΣΥΡΙΖΑ-ΑΝΕΛ.

Έχουμε, λοιπόν, φορολογία εισοδήματος στο 20% για το 2016 και 26% για το 2017, φορολογία επιδοτήσεων από το πρώτο ευρώ και αύξηση ΦΠΑ από το 13% στο 23% για τα αγροεφόδια.

Ταυτόχρονα, τριπλασιάσατε τις ασφαλιστικές εισφορές του ΟΓΑ. Ένας αγρότης στην πρώτη ασφαλιστική κατηγορία από 62 ευρώ τον μήνα θα πληρώνει 180 ευρώ. Νέο πλήγμα, επίσης, το χαράτσι σε γεωτρήσεις και στάνες, αλλά και στον προσδιορισμό του φρέσκου γάλακτος.

Κύριοι της Κυβέρνησης, βάζετε ταφόπλακα στον πρωτογενή τομέα. Η στήριξη του πρωτογενούς τομέα και η ανάπτυξή του πρέπει να αποτελεί προτεραιότητα όλων μας, διότι η παραγωγή εγχώριου πλούτου και η αναδιανομή του στους πολίτες είναι μονόδρομος για την έξοδο από την κρίση.

Τα δανεικά, κυρίες και κύριοι συνάδελφοι, έλαβαν τέλος. Πρέπει να παραχθεί εγχώριος πλούτος, ο οποίος θα αναδιανεμηθεί στους πολίτες.

Και σας ρωτώ: Φέρατε έστω ένα νομοσχέδιο που να αφορά την παραγωγική ανασυγκρότηση της χώρας; Όχι, βέβαια.

Καταθέσαμε, επίσης, τροπολογία για την άρση στρεβλώσεων στον σύγχρονο κλάδο των θερμοκηπιακών μονάδων υδροπονίας που λειτουργούν με συμπαραγωγή.

Ακόμη, ζητήσαμε με τροπολογία την κατάργηση του 23% ΦΠΑ στην ιδιωτική εκπαίδευση. Είναι πολλές και έντονες οι κοινωνικές αντιδράσεις από μαθητές, γονείς, καθηγητές, από τα ΙΕΚ και τους επαγγελματίες του χώρου.

Βάλατε ΦΠΑ στα φροντιστήρια χωρίς να έχετε ένα σχέδιο για το πώς θα λειτουργήσουν στα σχολεία αντίστοιχες υποστηρικτικές δομές. Λέγατε ότι θα αποκαταστήσετε την αξιοπρέπεια των εκπαιδευτικών όλων των βαθμίδων. Ξεχάσατε, όμως, να μας πείτε πώς θα το πέτυχετε αυτό. Με μισθούς πείνας; Με το να καταργείτε θέσεις εργασίας με την επιβολή ΦΠΑ ή με εθελοντική εργασία, όπως δηλώσατε και πάλι, κύριε Υπουργέ;

Δίνετε ένα ηχηρό χτύπημα στην παιδεία. Τέτοιες αποφάσεις θέλουν ευρεία κοινωνική συναίνεση. Δεν την έχετε. Οφείλετε να δεχθείτε την τροπολογία.

Πόσο αριστερό είναι, κύριε Υπουργέ, να αυξάνετε τις οικογενειακές δαπάνες για την παιδεία; Σήμερα κάθε νοικοκυριό παλεύει να πληρώσει τον αυξημένο ΕΝΦΙΑ που λέγατε ότι θα καταργήσετε.

Ζητήσαμε να μην αυξηθεί ο ΦΠΑ στις μονάδες φροντίδας ηλικιωμένων. Βάζετε ταξικό πρόσημο στη φροντίδα των ηλικιωμένων. Κάνετε, δηλαδή, την φροντίδα των ηλικιωμένων ταξική, ένα προνόμιο μόνο για πλουσίους. Βάζετε στο κοινωνικό περιθώριο μια από τις πιο ευπαθείς ομάδες της κοινωνίας μας, δηλαδή τους ηλικιωμένους, τους ανήμπορους. Πάρτε πίσω τον αυξημένο συντελεστή!

Επίσης, σχετικά με τις εκατό δόσεις προτείνουμε μια ρύθμιση για όσους έχασαν το δικαίωμα των εκατό δόσεων το προηγούμενο διάστημα λόγω των capital controls, με την προϋπόθεση να καταβάλουν, φυσικά, τις δόσεις που παρέλειψαν. Πρέπει να τους δοθεί ξανά η δυνατότητα καταβολής των υποχρεώσεών τους. Οι μικρομεσαίες επιχειρήσεις και ο ιδιωτικός τομέας είναι στο κόκκινο.

Επί των άρθρων σας καλώ να λάβετε υπ’ όψιν σας, κύριοι της Κυβέρνησης, τα εξής:

Στο άρθρο 42 οδηγείτε τα υπηρεσιακά συμβούλια εκπαιδευτικού προσωπικού σε πλήρη κομματικό έλεγχο. Απαξιώνετε με μια ρύθμιση τους εκπαιδευτικούς που τα στελεχώνουν μέχρι τώρα και τα συγκροτείτε με απόλυτα κομματικά κριτήρια. Δεν ζητήσατε ούτε καν τις παραιτήσεις των Προέδρων και των μελών του ΚΥΣΠΕ-ΚΥΣΔΕ που είναι άμεσοι συνεργάτες σας.

Ο χώρος της παιδείας, κυρίες και κύριοι της Κυβέρνησης, είναι χώρος διαλόγου και διαβούλευσης και όχι «αποφασίζουμε και διατάσσουμε».

Προτείνετε, ουσιαστικά, επιλογή χωρίς κριτήρια από ελεγχόμενους περιφερειακούς διευθυντές με μόνη προϋπόθεση τη δεκαπενταετή εκπαιδευτική προϋπηρεσία. Είναι προφανής η πρόθεση για πλήρη έλεγχο των συμβουλίων από τον κομματικό μηχανισμό του ΣΥΡΙΖΑ. Σας εφιστώ την προσοχή, γιατί το θέμα αναφέρθηκε στο Ευρωπαϊκό Κοινοβούλιο. Εγκλωβίζετε την εκπαίδευση μέσα σε κομματικούς μηχανισμούς.

Κύριε Υπουργέ, κύριε Φίλη, περιμένουμε ρυθμίσεις για να λυθεί το θέμα με τα κενά στα σχολεία, όχι ρυθμίσεις που θυσιάζουν την παιδεία στον βωμό του κόμματος.

Σήμερα υπάρχουν χιλιάδες κενά στα σχολεία με δική σας ευθύνη. Στο άρθρο 43 για τον Οργανισμό του Υπουργείου Παιδείας οι αλλαγές θα έπρεπε να είναι προϊόν διαλόγου και σύνθεσης με τους εργαζόμενους στο Υπουργείο Παιδείας.

Ολοκληρώνοντας θέλω να πω ένα πράγμα. Δεν θα γίνει η Βουλή κολυμβήθρα του Σιλωάμ, για να ξεπλύνει τη δημαγωγία και τον λαϊκισμό σας. Κύριοι Υπουργοί, βάλτε και αυτό καλά στο μυαλό σας.

Για τους παραπάνω λόγους εμείς ως Δημοκρατική Συμπαράταξη καταψηφίζουμε επί της αρχής το νομοσχέδιο. Θα στηρίξουμε, βέβαια, τις διατάξεις που κινούνται προς τη σωστή κατεύθυνση.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς.

Κυρίες και κύριοι συνάδελφοι, ο Βουλευτής Κορινθίας του ΣΥΡΙΖΑ κ. Γεώργιος Ψυχογιός ζητά άδεια ολιγοήμερης απουσίας στο εξωτερικό για προσωπικούς λόγους, από τις 6-11-2015 μέχρι τις 10-11-2015.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Τον λόγο έχει ο κ. Δημήτριος Κυριαζίδης από τη Νέα Δημοκρατία για επτά λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Συναδέλφισσες και συνάδελφοι, κυρία Πρόεδρε, κύριοι Υπουργοί, καλημέρα!

Κύριε Υπουργέ, κατά τη χθεσινή σας τοποθέτηση ξεφύγατε από την αναφορά σε ό,τι αφορά ενδεχομένως τη μικροπολιτική, όπως θέλετε να τονίσετε, εκμετάλλευση της τοποθέτησης του Υπουργού Παιδείας, με τον οποίο γνωριζόμαστε χρόνια και μου είναι ιδιαίτερα συμπαθής, της ατυχούς αναφοράς-δήλωσής του σε ό,τι αφορά τη γενοκτονία ενός μεγάλου κομματιού του Ελληνισμού. Καταλήξατε, βεβαίως, στην τοποθέτησή σας ότι πρόκειται περί πατριδοκαπηλίας.

Κύριε Υπουργέ, ένα εθνικό ζήτημα δεν μπορεί να ξεπερνιέται με ελαφρά τη καρδία, πολύ περισσότερο από απογόνους προσφύγων ή από Βουλευτές προσφυγικών νομών, όπου ξέρετε ότι έντονο είναι το συναίσθημα και όχι μόνο, αλλά και μία καταφορά σε ό,τι αφορά αυτού του είδους τις δηλώσεις.

Όταν ακόμη και ξένα Κοινοβούλια έχουν αναγνωρίσει αυτή τη Γενοκτονία των τριακοσίων πενήντα τριών χιλιάδων Ποντίων και όλων εκείνων των κομματιών του Ελληνισμού της Μικράς Ασίας, δεν είναι δυνατόν να μείνουμε σιωπηλοί. Περιμένουμε ακόμη και σήμερα, λοιπόν, με την εδώ παρουσία σας, κύριε Υπουργέ της Παιδείας, να τοποθετηθείτε, διότι γνωρίζετε καλύτερα από εμένα ότι χθες αποτελέσατε πρωτοσέλιδο στην ευρείας κυκλοφορίας εφημερίδα «SABAH» της Τουρκίας. Δώσαμε, λοιπόν, τη λαβή στους απέναντι από εμάς, φίλους πλέον γείτονες, να κάνουν την αναφορά ότι και εμείς δεν αναγνωρίζουμε αυτή τη γενοκτονία και να σας έχουν από τη δική τους πλευρά ως εκείνο το πρόσωπο που προβάλλει αυτήν ακριβώς τη διαπίστωση.

Κύριοι Υπουργοί, συναδέλφισσες και συνάδελφοι, εμείς με την επίσκεψη του Πρωθυπουργού στην Τουρκία περιμέναμε και περιμένουμε να ζητηθεί, να απαιτηθεί από τη φίλη χώρα Τουρκία μια συγγνώμη γι’ αυτό το γεγονός, της γενοκτονίας. Δεν θέλω να πιστέψω και να αποδεχθώ ότι αποτελεί μια κίνηση καλής θέλησης προς τον Πρωθυπουργό της Τουρκίας η αναφορά του Υπουργού Παιδείας.

Ούτε, βεβαίως, θα ανατρέξω στις αναφορές σας περί προσκυνημένων, διότι προσφάτως είδαμε πάρα πολλές επισκέψεις, του κ. Ντομπρόφσκι, του κ. Μοσκοβισί, σημερινά δημοσιεύματα ξένου, αμερικανικού Τύπου, πρωτοσέλιδα σε ό,τι αφορά την παρέμβαση των Αμερικανών για την επιμήκυνση του χρέους και όλα αυτά.

Ορθά ποιείτε. Όμως, εμείς κατά την προηγούμενη κοινοβουλευτική θητεία της Νέας Δημοκρατίας ως κυβέρνηση, δυστυχώς, είχαμε έναν καταιγισμό από αναφορές, καταφορές αυτού του τύπου, που πάρα πολλές φορές ως νέοι Βουλευτές βρεθήκαμε σε τρομερά δύσκολη θέση. Ούτε θέλω να πιστέψουμε ότι ως χώρα μοναδική στην Ευρώπη δεχθήκαμε –και καλώς για εμένα αποδεχτήκαμε- τους πενήντα χιλιάδες πρόσφυγες. Θα δούμε, βεβαίως, πώς θα γίνει η κατανομή τους και πού αυτοί θα κατασταλάξουν, αλλά πιστεύω ότι έγινε με ανταλλάγματα, διότι καμμία άλλη χώρα της Ευρώπης δεν πήρε μία τέτοια θέση.

Εμείς προστρέξαμε να αναλάβουμε αυτή την ευθύνη, όταν οι άλλοι κλείνουν σύνορα. Δεν μπορεί να συμβεί στη χώρα μας αυτό, άλλη ώρα πρέπει να συζητήσουμε το θέμα του προσφυγικού και πιστεύω ότι θα μας δοθεί η ευκαιρία και η δυνατότητα στο αμέσως προσεχές διάστημα να υπάρχει μία συζήτηση, έτσι ώστε η χώρα να έχει μία συγκεκριμένη θέση.

Συζητούμε σήμερα την ενσωμάτωση μίας οδηγίας που βεβαίως, όπως είπατε, κύριε Υπουργέ, θα έπρεπε πριν από δύο χρόνια να έχει ενσωματωθεί στη χώρα μας. Άρα πάρα πολλές οδηγίες ήρθαν, θα έλεγα, με καθυστέρηση, όπως και εσείς καθυστερήσατε εδώ και εννέα μήνες για την ενσωμάτωση αυτή, αλλά, όπως είδατε, η Νέα Δημοκρατία συμφωνεί σε ό,τι αφορά αυτή την ενσωμάτωση. Δεν αρνείται -αυτό που εσείς κάνατε, θα μου επιτραπεί να πω, κατ’ επάγγελμα- αποδεχόμενη αυτή την ενσωμάτωση. Βλέπουμε, όμως, ότι αυτή η ενσωμάτωση περιέχει μία σωρεία ρυθμίσεων και άλλων τροπολογιών που δεν έχουν καμμία σχέση με την οδηγία. Και, βεβαίως, αναφέρθηκαν προαπαιτούμενα, όπως η φορολόγηση των μικρών εκείνων επιχειρήσεων παραγωγής ζύθου. Εκείνες τις μικρές επιχειρήσεις που κρατούν και παράγουν στη χώρα, κύριε Υπουργέ, εάν τις κλείσουμε και αυτές, τι θα γίνει; Διότι βλέπουμε ότι αυτή είναι η πρόθεσή σας και κρινόμαστε εκ του αποτελέσματος. Βεβαίως, έχει αποσυρθεί, αλλά σήμερα το πρωί ακούσαμε την Κυβερνητική Εκπρόσωπο ότι θα επανέλθει η σχετική τροπολογία-ρύθμιση με άλλον τρόπο.

Άρα, λοιπόν, πώς διασφαλίζετε εσείς, που είχατε μία ιδιαίτερη ευαισθησία για τις μικρές επιχειρήσεις, αν θέλετε, για τη μεσαία τάξη; Τουναντίον, δεν βλέπουμε κάτι, εκτός αν θεωρείται αυτό ως ένα ισοδύναμο ή ως ένα παράλληλο μέτρο όσων προεκλογικά αναφέρατε. Νομίζω ότι άλλα μας λέγατε προεκλογικά και άλλα εφαρμόζετε σήμερα και μάλιστα με έναν πάρα πολύ σκληρό τρόπο, όπως αυτήν την κατάργηση του ειδικού φόρου κατανάλωσης σε ό,τι αφορά το αγροτικό πετρέλαιο που έρχεστε εδώ να εφαρμόσετε, ενώ μέχρι και πρότινος, ακόμη και στην τοποθέτησή σας, μιλούσατε για τη μη εφαρμογή οριζόντιων μέτρων. Αυτό δεν είναι ένα οριζόντιο μέτρο που αφορά τον αγροτικό κόσμο;

Κάνατε την αναφορά για τους αγρότες, ιδιαίτερα με την έννοια του οικονομικού μέτρου, με τα υπεροχήματα μεγάλου κυβισμού κ.λπ. και τους εντάξατε όλους σε μία κατηγορία. Συμφωνούμε σε μία ταξινόμηση των αγροτών, αλλά όχι με μία ισοπέδωση την οποία επιχειρείτε.

Περιμένουμε, βεβαίως, συναδέλφισσες και συνάδελφοι, να υπερψηφίσετε την τροπολογία που κατατέθηκε από πλευράς των συναδέλφων της Νέας Δημοκρατίας σε ό,τι αφορά την ιδιωτική εκπαίδευση, την κατάργηση του 23%, όπως επίσης και για τις μονάδες φροντίδας ηλικιωμένων στο 13%, έτσι ώστε να έχουν τη δυνατότητα οι άνθρωποι αυτοί της τρίτης ηλικίας, οι άνθρωποί μας, να έχουν ένα δικό τους σπίτι και στοργή.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και εμείς ευχαριστούμε για την τήρηση του χρόνου.

Τον λόγο έχει ο κ. Καββαδάς για επτά λεπτά.

Είναι πάρα πολλοί οι ομιλητές και νομίζω ότι η ροή με την τήρηση του χρόνου θα επιτρέψει να μιλήσουν αρκετοί συνάδελφοι.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κυρία Πρόεδρε.

Αρχικά θα κάνω μία σύντομη αναφορά στον Υπουργό Παιδείας κ. Φίλη -και χαίρομαι που βρίσκεται σήμερα εδώ- και στις δηλώσεις του περί ανυπαρξίας της Γενοκτονίας των Ποντίων.

Ας αντιληφθεί ο κ. Φίλης ότι ως Υπουργός θα πρέπει να σκέφτεται τα λόγια του και να κρατά για τον ίδιο τις προσωπικές του απόψεις. Δύο μέρες τώρα ο τουρκικός Τύπος πανηγυρίζει. Οι δηλώσεις του κ. Φίλη είναι πρωτοσέλιδο στις τουρκικές εφημερίδες και λένε για γενναία παραδοχή του Υπουργού Παιδείας της Ελλάδας. Και ο κύριος Υπουργός επιμένει!

Είστε επικίνδυνοι, κύριοι της Κυβέρνησης! Δεν επιχειρείτε μόνο την εσωτερική ισοπέδωση αλλά ισοπεδώνετε και αλλοιώνετε και την ιστορία μας!

Κυρίες και κύριοι συνάδελφοι, καλούμαστε σήμερα να τοποθετηθούμε επί ενός πολυνομοσχεδίου με το οποίο η Κυβέρνηση επιχειρεί να εξοντώσει τον εργαζόμενο, τον μικρό επιχειρηματία, τον παραγωγό. Επιχειρεί να ισοπεδώσει ό,τι έχει μείνει όρθιο, ό,τι έχει επιβιώσει και ό,τι μπορεί να αφήσει μία μικρή ελπίδα για την ανόρθωση της οικονομίας. Πρόκειται για ένα νομοσχέδιο που σε όλους τους τομείς φέρνει ανατροπές και το μόνο που μπορεί να υποσχεθεί είναι επιπλέον επιβαρύνσεις, επιπλέον φόρους, καμμία προοπτική ανάπτυξης και μεγαλύτερη ύφεση. Βέβαια, ικανοποιεί και την επιδίωξη της Κυβέρνησης να τοποθετήσει υμετέρους οργανώνοντας τον κομματικό της στρατό.

Κυρίες και κύριοι, θα ξεκινήσω με το άρθρο 42 με το οποίο ξεκάθαρα και χωρίς περιστροφές η Κυβέρνηση επιχειρεί τη δημιουργία κομματικής «παρέας» στην εκπαίδευση. Επιχειρείται η βίαιη και χωρίς καμμία αξιολόγηση μεταβολή των υπηρεσιακών συμβουλίων πρωτοβάθμιας και δευτεροβάθμιας εκπαίδευσης. Ουσιαστικά, με το άρθρο αυτό απαξιώνονται τα διοικητικά προσόντα των μη αιρετών μελών και -για να μη μακρηγορώ- ενισχύονται οι εξουσίες των περιφερειακών διευθυντών που προσφάτως διορίστηκαν με κομματικά κριτήρια από εσάς.

Και ερωτώ: Προκειμένου να τοποθετήσετε τα δικά σας παιδιά, ετοιμάζεστε να διορίσετε ανθρώπους σε θέσεις ευθύνης χωρίς διοικητική εμπειρία; Δυστυχώς, οι αδιαφανείς διαδικασίες και τα νομοθετήματα αυτού του είδους διαλύουν το κράτος αξιών και πάνε πίσω τη χώρα σε εποχές που καταδικάζετε και με πάθος πολεμούσατε ως αντιπολίτευση.

Πέρα από το κομματικό κράτος, η Κυβέρνηση έχει σχέδιο εξόντωσης για οτιδήποτε μπορεί να ανασυγκροτήσει την ελληνική οικονομία. Η Κυβέρνηση, κυρίες και κύριοι συνάδελφοι, με το άρθρο 51 βάζει ταφόπλακα στον πρωτογενή τομέα και επιβεβαιώνει για πολλοστή φορά την πολιτική ψεύδους και κοροϊδίας που χρησιμοποίησε προεκλογικά για να υφαρπάξει την ψήφο των Ελλήνων πολιτών.

Θυμίζω εν τάχει τις υποσχέσεις για κατάργηση της υποχρέωσης τήρησης βιβλίων και του ΕΝΦΙΑ των αγροτών και για αφορολόγητο μέχρι τις 12.000 ευρώ. Αντί αυτών, στο νομοθετικό της έργο για τους αγρότες περιλαμβάνονται μέχρι στιγμής η υπέρμετρη αύξηση των ασφαλιστικών εισφορών, η φορολόγηση όλων των αγροτικών επιδοτήσεων και ενισχύσεων, η επιπλέον φορολόγηση του αγροτικού εισοδήματος, η αύξηση ΦΠΑ στα εφόδια των αγροτών και όλα όσα ψηφίστηκαν το καλοκαίρι. Και έρχεστε τώρα, χωρίς να συνεκτιμήσετε όλες αυτές τις επιβαρύνσεις, και καταργείτε τη μειωμένη φορολογία πετρελαίου σε αγρότες, κτηνοτρόφους και ψαράδες.

Κύριοι της Κυβέρνησης, νομοθετείτε με τέτοια προχειρότητα που έρχεστε δύο μήνες μετά να ανακαλύψετε κενά στο μνημονιακό νομοσχέδιο του Αυγούστου. Την ώρα που προσλαμβάνετε καθαρίστριες ως γραμματείς στα δικαστήρια, φορτώνετε τους αγρότες, τους κτηνοτρόφους και τους αλιείς με δυσβάστακτη αύξηση του ειδικού φόρου κατανάλωσης στα καύσιμα. Οδηγείτε τους ελάχιστους παραγωγικούς κλάδους της χώρας σε αδιέξοδο. Έχετε βάλει στόχο κάθε παραγωγό και άρα κάθε πολίτη που επιθυμεί να δημιουργήσει. Και η βλάβη δεν μένει εδώ, γιατί για να επιβιώσουν από τη φοροεπιδρομή στο κόστος παραγωγής και σε αυτή την περίπτωση, θα αυξήσουν την τιμή του τελικού προϊόντος.

Αντί να προωθείτε νομοτεχνικές βελτιώσεις, σας καλούμε να συνειδητοποιήσετε, επιτέλους, τη σημασία του πρωτογενούς τομέα για την ελληνική οικονομία, να αναθεωρήσετε την αγροτική φορολογική πολιτική που ακολουθείτε, να πάρετε πίσω τη διάταξη και να αφήσετε τον αγροτικό κόσμο να παλέψει για την οικογένειά του και την ανάπτυξη της χώρας.

Η πρακτική που ακολουθείτε, κύριε Τσίπρα, δεν πάει άλλο. Η Κυβέρνησή σας φθείρεται και οδηγείται σε μαρασμό. Και, δυστυχώς, μαζί σας φθείρεται ολόκληρος ο ελληνικός λαός. Ακόμα και σήμερα, λίγες ώρες πριν έρθει το πολυνομοσχέδιο στην Ολομέλεια, στέφθηκε με επιτυχία η προχειρότητα που νομοθετείτε!

Ευτυχώς, αποσύρθηκε το άρθρο 52, που ήταν ουσιαστικά ένα άριστο σχέδιο αφανισμού μικρών και μεσαίων ελληνικών ζυθοποιείων. Για να εξοικονομήσετε μόλις 3,5 εκατομμύρια ευρώ, προσπαθήσατε να εξοντώσετε έναν μικρό αλλά ισχυρό κλάδο. Προσπαθήσατε εσείς, μία αριστερή Κυβέρνηση, να στραγγαλίσετε υγιείς ελληνικές επιχειρήσεις και να βάλετε εμπόδια σε όσους προσπαθούν, σε όσους επιμένουν να επιχειρούν, να παράγουν, να δίνουν δουλειές και να στηρίζουν τον τόπο, να παράγουν ελληνικά προϊόντα και να στηρίζουν την ελληνική παραγωγή.

Δεν γίνεται καθημερινά να μιλάτε για ανάπτυξη και να αναζητάτε επενδυτές από το εξωτερικό κι από την άλλη να τιμωρείτε τους Έλληνες επενδυτές. Οι δράσεις αυτές θέλουν κίνητρα στήριξης μέσα στην κρίση, όχι πολιτικές λουκέτων.

Ευτυχώς, πρυτάνεψε η λογική στους ΑΝΕΛ, με τους οποίους συγκυβερνάτε, και καταψηφίστηκε το άρθρο. Και αναρωτιέται κανείς: Ποιο είναι το δεξί και ποιο το αριστερό χέρι σε αυτήν τη συγκυβέρνηση; Ο χρόνος θα δείξει τελικά ποιο από τα δύο θα σπάσει.

Από ό,τι φαίνεται, κυρίες και κύριοι, έχετε ξεπεράσει τους όποιους ιδεολογικούς φραγμούς μπορεί να είχατε. Το νομοθετικό σας έργο το επιβεβαιώνει αυτό καθημερινά. Είναι το έργο της «φιλελεύθερης Αριστεράς». Η φοροκαταιγίδα που επιβάλλετε, δεν μπορεί να κρύψει τα προεκλογικά σας ψεύδη. Το μνημόνιο είναι εδώ μαζί με την τρόικα! Οι Έλληνες πληρώνουν ακόμα ΕΝΦΙΑ! Το κοινωνικό, αριστερό κράτος μειώνει στο 50% τους δικαιούχους του πετρελαίου θέρμανσης, καθυστερεί τα οικογενειακά επιδόματα, μειώνει τους μισθούς και τις συντάξεις, σχεδιάζει την κατάργηση των επικουρικών συντάξεων και φορολογεί με ΦΠΑ 23% τα γηροκομεία! Αν είναι δυνατόν! Υπερφορολογεί την οικονομική δραστηριότητα και κάνει ό,τι μπορεί για να αυξηθούν οι άνεργοι και να διατηρηθεί η ύφεση!

Έχετε, βέβαια, κύριε Τσίπρα, βρει άλλοθι για αυτό. Συνέχεια ακούμε να λέτε πως τη στιγμή που ο ελληνικός λαός μας ψήφισε, γνώριζε τα μέτρα που θα ληφθούν. Κι αυτό το λέτε και το ξαναλέτε και εσείς και οι Υπουργοί σας.

Νομοθετείτε, όμως, υπό πανικό, κύριοι της Κυβέρνησης. Ψηφίζετε νόμους που την επόμενη μέρα τους ακυρώνετε, προαναγγέλλοντας νέους, βελτιωτικούς νόμους. Προαναγγέλλετε φόρους και τους παίρνετε πίσω, αναζητώντας, χωρίς αποτέλεσμα, ισοδύναμα. Ψάχνετε μάταια τόσο καιρό ισοδύναμα για τον ΦΠΑ στην εκπαίδευση. Κι ακόμα περιμένουμε.

Αυτοακυρώνεστε, κύριε Τσίπρα. Δεν έχετε σχεδιασμό. Η Κυβέρνησή σας αντιδρά μόνο αντανακλαστικά. Και, δυστυχώς, δεν βλέπω βελτίωση ούτε διέξοδο στην πολιτική σας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και τρεις εκπαιδευτικοί συνοδοί τους από το 4ο Γυμνάσιο Άνω Λιοσίων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Αλέξανδρος Μεϊκόπουλος από τον ΣΥΡΙΖΑ για επτά λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κυρία Πρόεδρε.

Κυρίες και κύριοι Βουλευτές, τις τελευταίες μέρες γίνεται πολύς λόγος για ένα πολύ σημαντικό ζήτημα, όπως αυτό της Γενοκτονίας των Ποντίων. Επειδή υπάρχει ένας παραληρηματικός λόγος, ο οποίος νομίζω ότι οξύνεται τις τελευταίες μέρες μέσα στο Κοινοβούλιο, θεωρώ ότι χρειάζεται μία πολύ ξεκάθαρη τοποθέτηση για να διαλυθεί αυτός ο παροξυσμός.

Έτσι, λοιπόν, υπάρχουν πάγιες εθνικές θέσεις στα εθνικά ζητήματα, υπάρχουν φυσικά και οι προσωπικές απόψεις. Εμείς, ως ΣΥΡΙΖΑ και ως Κυβέρνηση, αναγνωρίσουμε τη Γενοκτονία των Ποντίων, όπως αυτή ψηφίστηκε από τη Βουλή το 1994. Δεν υπάρχει κανένα ζητούμενο πάνω σε αυτό το πεδίο.

Κι εγώ θα παρακαλούσα πάρα πολύ την Αξιωματική Αντιπολίτευση, αλλά και τα κόμματα γενικότερα της Αντιπολίτευσης, να σταματήσουν. Ένα τέτοιο ζήτημα είναι λυπηρό να το εκμεταλλεύονται και να εκφέρουν ακραίο εθνικιστικό λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Εσείς το ανοίξατε το θέμα. Εσείς έχετε παραληρηματικό λόγο τώρα.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Παρακαλώ, πάρα πολύ. Ήμουν ξεκάθαρος. Οι όποιες προσωπικές απόψεις δεν επικαθορίζουν πάγιες εθνικές θέσεις.

Κυρίες και κύριοι Βουλευτές, το παρόν πολυνομοσχέδιο έρχεται να ολοκληρώσει την πρώτη δέσμη των προαπαιτούμενων μέτρων, ύστερα από αυτό της ανακεφαλαιοποίησης των τραπεζών. Η ψήφισή του, λοιπόν, αποτελεί επιτακτική ανάγκη στο πλαίσιο των δεσμεύσεων που λάβαμε ύστερα από τη συμφωνία της 12ης Ιουλίου, προκειμένου να μπορέσει να σταθεροποιηθεί σταδιακά η οικονομία της χώρας μας και να εξέλθουμε επιτέλους από το σημερινό αδιέξοδο.

Πέρα από αυτό, το παρόν νομοσχέδιο είναι και μία δέσμη μέτρων και πολιτικών που καλύπτει πολλαπλούς τομείς, έρχεται να διορθώσει κενά και ελλείψεις χρόνων και να θέσει και μία νέα αντίληψη –αν θέλετε- στο ενεργειακό πεδίο.

Πριν προχωρήσω στην ανάλυση κάποιων επιμέρους ζητημάτων, θα ήθελα να απαντήσω πρωτίστως σε μερικές αιτιάσεις από τη μεριά της Αντιπολίτευσης.

Όσον αφορά, λοιπόν, την αύξηση του συντελεστή ειδικού φόρου κατανάλωσης για το πετρέλαιο ντίζελ που χρησιμοποιείται από τους αγρότες από 66 ευρώ σε 200 ευρώ ανά χιλιόλιτρο για την περίοδο από 1η Οκτωβρίου 2015 έως 30 Σεπτεμβρίου 2016, εν προκειμένω στο άρθρο 51 του νομοσχεδίου γίνεται νομοτεχνική διόρθωση, συμπληρώνοντας την ημερομηνία 30 Σεπτεμβρίου 2016 που είχε παραληφθεί στο προηγούμενο ν. 4336 στις 14 Αυγούστου 2015. Έτσι, λοιπόν, οι αγρότες δεν επιβαρύνονται επιπλέον από όσα είχαν ήδη ψηφιστεί έως την παραπάνω ημερομηνία.

Δευτερευόντως, υπάρχει μία κατηγορία ότι προκειμένου κάποιος να διατηρήσει το μηδενικό επιτόκιο στη ρύθμιση των εκατό δόσεων σε περίπτωση οφειλής έως 5.000 ευρώ, πρέπει πέραν του εισοδηματικού κριτηρίου να πληροί και το περιουσιακό κριτήριο, σύμφωνα με το οποίο η αξία των ακινήτων του δεν μπορεί να υπερβαίνει τις 150.000 ευρώ.

Πρέπει να επισημάνουμε σε αυτό το σημείο ότι αυτό που συμβαίνει στην πραγματικότητα είναι η προστασία των οικονομικά ασθενέστερων μικροοφειλετών, χωρίς μάλιστα κάποιο συγκεκριμένο όριο, αλλά καθοριζόμενο από την πράξη προσδιορισμού του ΕΝΦΙΑ, οι οποίοι εφόσον πληρούν αθροιστικά κάποιες προϋποθέσεις δεν επιβαρύνονται περαιτέρω.

Τέλος, η «αποφόρτιση» του ΣΔΟΕ, εν αντιθέσει με αυτό που γράφεται και λέγεται και στα μέσα ενημέρωσης ότι διαλύεται το ΣΔΟΕ από υποθέσεις φορολογικού, τελωνειακού ενδιαφέροντος με μεταφορά τους στη Γενική Γραμματεία Εσόδων, αλλά και με μεταφορά πεντακοσίων οργανικών θέσεων από το ΣΔΟΕ στη Γενική Γραμματεία Δημοσίων Εσόδων, αποδεικνύει εν τοις πράγμασι την ενίσχυση του ρόλου της στη χάραξη της οικονομικής μας πολιτικής.

Πέραν λοιπόν των παραπάνω, βασικό τμήμα αυτού του νομοσχεδίου αποτελεί η εισαγωγή μίας ολοκληρωμένης ενεργειακής πολιτικής, ενσωματώνοντας την οδηγία 2012 της Ευρωπαϊκής Ένωσης, προκειμένου να θεσπιστεί ένα κοινό πλαίσιο προώθησης ενεργειακής απόδοσης σε όλα τα κράτη-μέλη της Ευρωπαϊκής Ένωσης, ώστε να αξιοποιηθεί το αξιόλογο ανεκμετάλλευτο δυναμικό εξοικονόμησης ενέργειας.

Με το παρόν, λοιπόν, νομοσχέδιο τίθεται ένας εθνικός ενδεικτικός στόχος ενεργειακής απόδοσης έως το 2020 μέσω της εκπόνησης ενός εθνικού σχεδίου δράσης ενεργειακής απόδοσης ανά τριετία από περιφέρειες και δήμους για την κινητοποίηση επενδύσεων με την υποχρέωση ενεργειακής ανακαίνισης 3% της επιφάνειας των ιδιόκτητων των δημοσίων κτηρίων της κεντρικής διοίκησης με ωφέλιμη επιφάνεια άνω των διακοσίων πενήντα τετραγωνικών.

Επιπλέον, από την 1η Ιουλίου 2017 καθιερώνεται καθεστώς επιβολής σε διανομείς ενέργειας ή και εταιρείες λιανικής πώλησης ενέργειας σε ανταγωνιστικές τιμές για την επίτευξη στόχου εξοικονόμησης ενέργειας έως το 2020, ενώ καθιερώνεται και σύστημα ενεργειακών ελεγκτών από ανεξάρτητους πιστοποιημένους ελεγκτές.

Σε αυτό το σημείο, θα ήθελα, κύριε Υπουργέ, να επισημάνω το εξής: Αναφορικά με την πιστοποίηση για την ιδιότητα του ενεργειακού ελεγκτή, εάν μείνει ως έχει η εν λόγω διάταξη, θα πρέπει να γνωρίζουμε ότι αδικούνται κάποιες επιστημονικές κατηγορίες πολυπληθείς, όπως οι χωροτάκτες και οι τοπογράφοι.

Ιδιαίτερα για τους χωροτάκτες, βάσει προγράμματος σπουδών το γνωστικό τους αντικείμενο είναι πολύ πιο συναφές με αυτό του ενεργειακού επιθεωρητή. Κανονικά –και αυτήν την άποψη τη συμμερίζονται και αρκετοί συνάδελφοι του ΣΥΡΙΖΑ- δεν θα έπρεπε να υπάρχει για τους μηχανικούς η διαδικασία της πιστοποίησης, καθώς μπορούν εκ του γνωστικού τους αντικειμένου να ελέγχουν, να επιθεωρούν, να μελετούν και να εκτελούν έργα. Νομίζω ότι στο επόμενο διάστημα θα πρέπει να επανεξετάσουμε την εν λόγω ρύθμιση.

Το ως άνω πλαίσιο, λοιπόν, συνδυαστικά με την επιβολή κυρώσεων σε περιπτώσεις μη συμμόρφωσης για τα υπόχρεα μέρη στα καθεστώτα επιβολής, τις μεγάλες επιχειρήσεις, τους διανομείς ενέργειας και επιχειρήσεων λιανικής πώλησης ενέργειας, ακόμη και στους ενεργειακούς ελεγκτές θέτει ένα αυστηρό πλαίσιο συμμόρφωσης προς μία ενεργειακή πολιτική προσαρμοσμένη σε σύγχρονα ευρωπαϊκά πρότυπα.

Κυρίες και κύριοι Βουλευτές, ως Κυβέρνηση έχουμε λάβει μία εντολή ανανεωμένη στις 20 Σεπτεμβρίου να μπορέσουμε να οδηγήσουμε την ελληνική κοινωνία με ασφάλεια στο δρόμο της εξόδου από την κρίση. Οι σημερινές, λοιπόν, αποφάσεις όσο δύσκολες κι αν είναι, βρίσκονται στο πλαίσιο αυτής της προσπάθειας.

Καθημερινό, λοιπόν, μέλημα αυτής της Κυβέρνησης είναι η όσο το δυνατόν διανομή των βαρών με κοινωνικό πρόσωπο προστατεύοντας τους ασθενέστερους. Οι όποιες μικροπολιτικές πρακτικές αναπτύσσονται το τελευταίο διάστημα, δεν υποβοηθούν σε καμμία περίπτωση το τιτάνιο έργο μας, αλλά βάζουν συνεχώς αναχώματα, ιδίως σε μία περίσταση που το εθνικό συμφέρον επιτάσσει ομοψυχία.

Ας μην ξεχνάμε, όμως, ότι ο κόσμος γνωρίζει ποιος παλεύει μέχρι στιγμής για τα δίκαιά του με όραμα και συγκεκριμένο σχέδιο, αλλά και ποιος με διάφορες άστοχες πολιτικές τον έχει φέρει σε αυτήν τη σημερινή δεινή κατάσταση.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Μεϊκόπουλε, για τον χρόνο σας.

Τώρα τον λόγο έχει ο κ. Μαυρωτάς από το Ποτάμι.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κυρία Πρόεδρε.

Ερχόμενος σήμερα το πρωί στη Βουλή άκουσα στο ραδιόφωνο ότι θα ψηφιστεί το νομοσχέδιο με τα προαπαιτούμενα. Το βλέπουμε και στις εφημερίδες, το βλέπουμε και στα sites, έτσι έχει περάσει στον κόσμο. Είναι ένα νομοσχέδιο, όμως, το οποίο έχει λίγα προαπαιτούμενα, αρκετά καθυστερούμενα και πολλά αμφισβητούμενα.

Έχει και κάποια άρθρα για την παιδεία. Θα ξεκινήσω, λοιπόν, με την παιδεία, όχι με τα άρθρα που περιλαμβάνει το νομοσχέδιο αυτό αλλά με ένα γεγονός που συνέβη προχθές στο Πανεπιστήμιο Αθηνών. Στο πλαίσιο της αξιολόγησης των πανεπιστημίων είχαν έρθει εξωτερικοί αξιολογητές, οι οποίοι ουσιαστικά είναι Έλληνες καθηγητές που διδάσκουν σε πανεπιστήμια του εξωτερικού -αυτούς που ουσιαστικά θέλουμε να επαναπατρίσουμε- και όταν επισκέφτηκαν τη Νομική Σχολή και τη Σχολή Φυσικών Επιστημών δέχτηκαν επίθεση με φρούτα και λαχανικά από φοιτητές που αντιδρούν στον δαίμονα της αξιολόγησης, μια αξιολόγηση η οποία είναι αναγκαία για να υπάρξει μετά η πιστοποίηση και στη συνέχεια η κρατική χρηματοδότηση με βάση τον ν. 4009.

Εμείς ως Ποτάμι καταδικάσαμε από την πρώτη στιγμή αυτά τα περιστατικά που ξεφτιλίζουν την εικόνα του ελληνικού πανεπιστημίου. Δεν ξέρω αν έκανε το ίδιο και το Υπουργείο Παιδείας. Δεν είδα πάντως μέχρι σήμερα τίποτα στην ιστοσελίδα του. Πιστεύουμε ότι τα πανεπιστήμια-φέουδα των οργανωμένων μειοψηφιών πρέπει να αφήσουμε οριστικά στο παρελθόν, αλλιώς τα πανεπιστήμιά μας δεν θα έχουν ούτε παρόν ούτε μέλλον.

Πάμε στο νομοσχέδιο, το οποίο έχει ως πυρήνα την οδηγία 27/2012 περί ενεργειακής απόδοσης, την οποία ασφαλώς και θα υπερψηφίσουμε. Είναι καλοδεχούμενη έστω κι αν άργησε και θεωρούμε ότι η ενέργεια είναι ένα κατ’ εξοχήν πολιτικό ζήτημα για το οποίο θα έπρεπε να αφιερώνουμε στη Βουλή πολύ περισσότερο πολιτικό χρόνο. Όπως λέει κι ένας συνάδελφός μου στο Πολυτεχνείο, η καθαρότερη και φθηνότερη κιλοβατώρα είναι αυτή που δεν κάηκε ποτέ, θέλοντας να δώσει έμφαση σ’ αυτό ακριβώς το πράγμα, στην εξοικονόμηση ενέργειας.

Στην Ελλάδα υπάρχει μεγάλο δυναμικό εξοικονόμησης ενέργειας, γιατί είμαστε μία χώρα σχετικά υψηλής ενεργειακής έντασης και οι ενεργειακές επενδύσεις, παρ’ όλο που είναι επωφελείς και οικονομικά σε όρους καθαρά παρούσας αξίας και περιβαλλοντικά, έχουν το φρένο του κόστους επένδυσης, δηλαδή του αρχικού κεφαλαίου. Μία διέξοδος σε αυτό είναι οι προσπάθειες που γίνονται και στο νομοσχέδιο να θεσμοθετηθούν οι εταιρείες ενεργειακών υπηρεσιών, οι «ESCO» όπως λέμε, που θα διευκολύνουν τις ενεργειακές επενδύσεις. Κάποιες λεπτομέρειες, όμως, όπως αναφέρθηκε και από συναδέλφους στις επιτροπές, αλλά και στην Ολομέλεια, χρειάζονται αποσαφήνιση.

Αυτό που δεν καταλαβαίνουμε τώρα σε σχέση με την ενσωμάτωση της οδηγίας αυτής είναι γιατί θα πρέπει στο άρθρο 21 να δημιουργηθεί ένας καινούργιος δημόσιος φορέας, το Ειδικό Ταμείο Ενεργειακής Απόδοσης, αφού υπάρχει ήδη το πράσινο ταμείο ως υπερσύνολο.

Ας επιστρέψουμε στην παιδεία. Υπερψηφίζουμε το άρθρο 41 που αναφέρεται στην εισαγωγή σε ΑΕΙ διακριθέντων από Μαθητικές Ολυμπιάδες, Ολυμπιάδες Μαθηματικών, Φυσικής, Χημείας, Βιολογίας. Είναι σωστό μέτρο και βλέπουμε ότι τώρα πια με το ΣΥΡΙΖΑ η αριστεία παύει να είναι ρετσινιά.

Για να μην αδικώ, όμως, τον κ. Μπαλτά, ουσιαστικά το άρθρο αυτό είναι copy-paste από το δικό του πολυνομοσχέδιο, το οποίο έμεινε ορφανό και δεν πρόλαβε να έρθει στη Βουλή. Μάλιστα είναι τόσο copy-paste που ο Υπουργός αναφέρεται ως Υπουργός Πολιτισμού, Παιδείας και Θρησκευμάτων στην παράγραφο 1.γ και θα πρέπει να διορθωθεί αυτό στο τελικό κείμενο, γιατί τώρα έχουμε και Υπουργό Πολιτισμού και Υπουργό Παιδείας, μην γίνει κανένα μπέρδεμα.

Η επέμβαση στο άρθρο 42 για τη συγκρότηση των ΠΥΣΠΕ και ΠΥΣΔΕ, που έχουμε αναφερθεί πολλές φορές, δεν μας ξένισε. Είναι καθαρά μια προσπάθεια να δοθούν περισσότεροι βαθμοί ελευθερίας στο ρουσφετολογικό κομματικό σύστημα. Ήταν προαπαιτούμενο; Όχι. Ήταν απλώς απαιτούμενο από το σχέδιό σας να αλώσετε τη διοίκηση της εκπαίδευσης. Περιφερειακοί διευθυντές -η γνωστή υπόθεση με το 11-2- έντεκα από τον ΣΥΡΙΖΑ και δύο από τους ΑΝΕΛ, θα αποφασίζουν αυθαίρετα ουσιαστικά για δύο από τα πέντε μέλη.

Στο προηγούμενο νόμο, τον ν. 4283, υπήρχαν τουλάχιστον κάποια αξιοκρατικά κριτήρια, ενώ τώρα ουσιαστικά το μοναδικό κριτήριο είναι η δεκαπενταετής προϋπηρεσία γενικά στην εκπαίδευση. Όταν όμως αδυνατίζεις τα κριτήρια επιλογής, αυτό μυρίζει βόλεμα ημετέρων.

Η ελπίδα έρχεται, λοιπόν, αλλά μόνο γι’ αυτούς, τους ημέτερους. Για το λόγο αυτό καταθέσαμε μία συμβιβαστική τροπολογία, ώστε να κάνουμε την επιλογή αυτών των δύο μελών πιο αντικειμενική και αδιάβλητη. Συγκεκριμένα, να κληρώνονται οι δύο θέσεις μεταξύ των είκοσι διευθυντών με τη μεγαλύτερη διοικητική υπηρεσία ανά περιφέρεια. Ελπίζουμε να γίνει δεκτή για να μας διαψεύσετε, όταν λέμε ότι ενδιαφέρεστε μόνο για την κομματικοποίηση της εκπαίδευσης κι έτσι να συμπλεύσετε και με την επιταγή της συμφωνίας για αποκομματικοποίηση της δημόσιας διοίκησης, γιατί απ’ ό,τι φαίνεται, μας έχουν πάρει χαμπάρι και οι ξένοι.

Σε ό,τι αφορά τώρα το άρθρο 43 για τον Οργανισμό του Υπουργείου, εκεί αναφέρεται ότι σε τμήματα και διευθύνσεις του Υπουργείου θα μπορούν να προΐστανται και εκπαιδευτικοί πρωτοβάθμιας και δευτεροβάθμιας εκπαίδευσης, ενώ πριν τρεις μέρες στην επιτροπή, σας ακούσαμε, κύριε Φίλη να λέτε ότι υπάρχουν πολλοί αποσπασμένοι εκπαιδευτικοί εκτός τάξεων και θα πρέπει να γυρίσουν στα σχολεία για να καλυφθούν τα πολλά κενά. Αυτό κάνει εδώ το συγκεκριμένο νομοσχέδιο ή το ακριβώς αντίθετο μοιράζοντας διευθυντικές θέσεις; Ήταν κι αυτό προαπαιτούμενο από τους θεσμούς; Όχι. Ήταν απαιτούμενο από τους δεσμούς σας με το πελατειακό κράτος.

Εμείς πιστεύουμε ότι πρέπει να πάψει το Υπουργείο Παιδείας να είναι ένα κομματικό φέουδο και να περιλαμβάνει πραγματικά αξιοκρατικά επιλεγμένα στελέχη για το πολύ σημαντικό έργο, το οποίο έχει να επιτελέσει. Ειδικά για το συγκεκριμένο θέμα, δηλαδή της στελέχωσης της διοίκησης εκπαίδευσης θα συμβάλλουμε στον διάλογο που ελπίζουμε να ξεκινήσει σύντομα με συγκεκριμένες ολοκληρωμένες προτάσεις. Η πελατειακή σας αντίληψη -όπως και των προηγούμενων κομμάτων, για να μην είμαι άδικος- βλάπτει σοβαρά την εκπαίδευση και η εκπαίδευση είναι πολύ σοβαρή υπόθεση για να την αφήσουμε στα χέρια ρουσφετοπατέρων. Κι αν κάποιοι παγίωσαν τέτοιες τακτικές στο παρελθόν, κόψτε τις, μην τις συνεχίζετε.

Και μιας και μιλάμε για προαπαιτούμενα στο χώρο της εκπαίδευσης, το μοναδικό προαπαιτούμενο από τη συμφωνία, είναι ότι πρέπει μέχρι τα τέλη Οκτωβρίου να έχει ανακοινωθεί το χρονοδιάγραμμα της διαβούλευσης για τη διασύνδεση έρευνας και εκπαίδευσης. Δεν είδαμε, όμως, δυστυχώς κάτι γι’ αυτό.

Το άρθρο 52 για τις μικρές ζυθοποιίες τελικά δεν θα έρθει στην Ολομέλεια μετά από διαφωνία των κυβερνητικών εταίρων και διακρίνω εδώ ένα μικρό κάταγμα στο δεξί χέρι της Κυβέρνησης. Η απορία, όμως, που παραμένει είναι γιατί επιλέχθηκε απ’ όλη την εργαλειοθήκη του ΟΟΣΑ αυτό το μέτρο να έρθει κατά προτεραιότητα. Αυτό θα πρέπει να εξηγηθεί κάποια στιγμή.

Τέλος, εκτός από την τροπολογία που προανέφερα καταθέσαμε και τροπολογία για το σίριαλ του ΦΠΑ 23% στην ιδιωτική εκπαίδευση, όπου προτείνουμε την κατάργησή του, όχι όμως στον αέρα αλλά αναλαμβάνοντας την ευθύνη να προτείνουμε και τρία συγκεκριμένα ισοδύναμα, κάποια από τα οποία φαίνεται ότι λαμβάνει υπ’ όψιν της και η Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Τριάντα δευτερόλεπτα θέλω ακόμα, κυρία Πρόεδρε.

Κυρίες και κύριοι συνάδελφοι, η Κυβέρνηση στο νομοθετικό έργο έχει το καρπούζι και το μαχαίρι. Αν θέλει περνάει τα νομοσχέδια, ακούγοντας μόνο τους Βουλευτές της. Αυτό είναι το εύκολο. Το δύσκολο θα είναι να ακούει και την Αντιπολίτευση κάνοντας συμβιβασμούς και σύνθεση για να περνάνε τα νομοσχέδια με την ευρύτερη δυνατή πλειοψηφία και συναίνεση. Μην μας κατηγορείτε, λοιπόν, ότι δεν βάζουμε πλάτη. Αν στην Κυβέρνηση έχετε ανοιχτά τα αυτιά σας στις προτάσεις μας, μπορούμε να βάζουμε πλάτη. Αν τα έχετε κλειστά, θα βαδίζετε μόνοι σας. Δυστυχώς, από την εμπειρία μας, το τελευταίο εννιάμηνο δεν είμαστε καθόλου σίγουροι ότι ξέρετε το δρόμο.

Ευχαριστώ πολύ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Μαυρωτά.

Τον λόγο έχει ο κ. Θεόδωρος Φορτσάκης από τη Νέα Δημοκρατία.

**ΘΕΟΔΩΡΟΣ ΦΟΡΤΣΑΚΗΣ:** Ευχαριστώ πολύ, κυρία Πρόεδρε.

Έχουν ακουστεί ήδη πολλά, ο χρόνος είναι περιορισμένος, γι’ αυτό, συγχωρείστε με, θα περιοριστώ στο μεγάλο κεφάλαιο που περιέχει το νομοσχέδιο για την παιδεία. Είναι το κεφάλαιο επτά κι έχει επτά σημαντικά άρθρα για την παιδεία.

Μία γενική παρατήρηση: Πρώτα πρώτα όλες αυτές οι διατάξεις που έχουν περιληφθεί στο νομοσχέδιο αυτό για την παιδεία δεν έχουν καμμία σχέση με τα περίφημα προαπαιτούμενα, ούτε συνδέονται με κανένα τρόπο με τα υπόλοιπα κεφάλαια του νομοσχεδίου και Συνεπώς κύριε Υπουργέ, θα ήταν ευκταίο να μπορούσαν να έχουν έρθει σε ένα ξεχωριστό νομοσχέδιο.

Είναι διαρκής πρακτική, από δεκαετίες τώρα να μην τηρείται το Σύνταγμα, το οποίο προβλέπει ότι πρέπει το αντικείμενο του νομοσχεδίου να είναι ενιαίο, αλλά όταν έχουμε τόσες πολλές και τόσο σημαντικές διατάξεις, θα είναι πραγματικά προτιμότερο να μπορούμε να τις έχουμε σε ένα κείμενο χωριστό.

Υπογραμμίζω ότι ορισμένες από αυτές τις διατάξεις όχι μόνο δεν είναι διατάξεις που έχουν προβλεφθεί κατ’ απαίτηση των προαπαιτουμένων αλλά είναι και διατάξεις που έρχονται σε αντίθεση με αυτά τα οποία έχουμε συμφωνήσει με τους εταίρους.

Επειδή γίνεται πολύ μεγάλος λόγος τελευταία για το ζήτημα της γενοκτονίας και επειδή αυτό έχει ένα μεγάλο αντίκτυπο στην παιδεία, εγώ, κύριε Υπουργέ, δεν θα μπω ούτε σε εθνικιστικές κορώνες ούτε στην ουσία του ζητήματος, δηλαδή εάν πραγματικά είναι εθνοκάθαρση ή γενοκτονία.

Θα πω μόνο δύο πράγματα: Το πρώτο είναι ότι το εάν είναι εθνοκάθαρση ή γενοκτονία αυτό είναι ένα ζήτημα επιστημονικό και ο καθένας –και εσείς φυσικά- δικαιούται να έχει τις απόψεις του. Όμως, έχει σημασία ο χαρακτηρισμός διότι διαφορετικά μεταχειρίζεται η διεθνής κοινότητα την εθνοκάθαρση και διαφορετικά τη γενοκτονία. Και εκεί η Ελλάδα χάνει ένα σημαντικό πλεονέκτημα, εάν φύγουμε από τη γενοκτονία και πάμε στην εθνοκάθαρση;

Επίσης, θα ήθελα να πω κάτι από άποψη καθαρά εκπαιδευτικού πλαισίου: Πώς θα σκεφθούν οι μαθητές μας, όταν στα βιβλία τους διδάσκουμε ότι έχουμε γενοκτονία, όταν η Βουλή των Ελλήνων έχει αποφασίσει ότι πρόκειται για γενοκτονία και όταν ο Υπουργός Παιδείας έρχεται και τους λέει ότι δεν είναι γενοκτονία αλλά εθνοκάθαρση;

Τα παιδιά δεν μπορούν να αντιληφθούν καλά τις διακρίσεις αυτές. Είναι καλό το Υπουργείο να λαμβάνει υπ’ όψιν και αυτά τα ζητήματα, τα οποία είναι πολύ σημαντικά και να μην παρεμβάλει, εάν θέλετε, ζητήματα που δεν έχουν να κάνουν με την παιδεία μας και να δημιουργούνται με τον τρόπο αυτό κύματα μέσα στο χώρο της παιδείας.

Η σημερινή συγκυρία με αυτά που συνέβησαν στο πανεπιστήμιο προχθές με την είσοδο των αξιολογητών, που δεν κατάφεραν να μπουν και με τη συμπεριφορά των φοιτητών, είναι και αυτό φυσικά ένα πολύ θλιβερό φαινόμενο. Εγώ δεν θα σταθώ σε αυτή τη θλιβερή μικρή ομάδα φοιτητών, η οποία δημιουργεί τα προβλήματα αλλά θα σταθώ στο ζήτημα της πανεπιστημιακής συμπεριφοράς.

Δεν είναι το ζήτημα, εάν μερικοί φοιτητές είναι βίαιοι ή εάν μερικοί φοιτητές αντιδρούν. Αυτό στο κάτω κάτω της γραφής είναι και δικαίωμά τους και ανεκτό, όχι βέβαια με τον τρόπο αυτό.

Όμως, αυτό που έχει σημασία είναι ότι το πανεπιστήμιο δεν παίρνει κανένα μέτρο για να προφυλάξει τον εαυτό του από τέτοιες συμπεριφορές. Και αυτό είναι θλιβερό. Εγώ θα ανέμενα και από το πανεπιστήμιο να είναι πολύ πιο έντονο στην αποδοκιμασία του φαινομένου αλλά και από το Υπουργείο Παιδείας να λάβει μια καθαρή στάση και να πει ότι τέτοια φαινόμενα δεν είναι ανεκτά στο χώρο του πανεπιστημίου και να λάβει και τα μέτρα εκείνα τα οποία πρέπει, για να διορθωθούν.

Σχετικά με τις συγκεκριμένες ρυθμίσεις, θα σας πω και καλά πράγματα και λιγότερο ευχάριστα. Γιατί δεν είναι καλό να προβάλουμε μόνο τα κακά αλλά να πούμε και τα καλά. Θα σας κάνω και δύο προτάσεις, εάν θελήσετε να τις σκεφθείτε, για να είμαστε και εποικοδομητικοί.

Πρώτα από όλα, για το άρθρο 39, με το οποίο αναβάλλεται για πολλοστή φορά η πλήρωση της υποχρέωσης του κάθε εκπαιδευτή που επιθυμεί να ασκήσει καθήκοντα σε δημόσιο πρόγραμμα μη τυπικής εκπαίδευσης να διαθέτει πιστοποιημένη εκπαιδευτική επάρκεια, είναι μια αναβολή η οποία κατά τη γνώμη μου είναι αρνητική.

Η πιστοποίηση της εκπαιδευτικής επάρκειας έχει να κάνει και με την αξιολόγηση και συμβάλλει σημαντικά στην αναβάθμιση της ποιότητας των εκπαιδευτικών υπηρεσιών, ενώ η δικαιολογία, η οποία προβάλλεται αυτήν τη στιγμή για την ανεπάρκεια του αριθμού των πιστοποιημένων εκπαιδευτών, δεν βασίζεται σε συγκεκριμένα στοιχεία.

Θα ήθελα, κύριε Υπουργέ, να σας παρακαλέσω να μας πείτε πόσοι είναι αυτοί που λείπουν, ποιες είναι οι ανάγκες που καλύπτουν, πόσα είναι τα κενά που πρέπει να καλυφθούν από μη πιστοποιημένους. Επίσης, να μας πείτε με ποιες συγκεκριμένες δράσεις θα οδηγηθούμε τον Σεπτέμβριο του 2017 στο να μπορέσουμε να έχουμε πλέον μια πιστοποίηση.

Στην περίπτωση κατά την οποία εμμείνετε στην σημερινή ρύθμιση, χωρίς να την αναθεωρήσετε επί τη βάσει των αναγκών και των κενών, τουλάχιστον να προβλέψετε μια απόλυτη προτεραιότητα των ήδη πιστοποιημένων εκπαιδευτών, οι οποίοι είναι πολλοί.

Θα μου επιτρέψετε να σας θυμίσω ότι αυτή η πρακτική υιοθετήθηκε και στην πρόσφατη πρόσκληση εκδήλωση ενδιαφέροντος για ωρομίσθιους εκπαιδευτές στα δημόσια ΙΕΚ, όπου έχουμε κατ’ απόλυτη προτεραιότητα τους πιστοποιημένους.

Επίσης, θα ήθελα να υπογραμμίσω ότι και αυτή η διάταξη της παράτασης της μη πιστοποίησης είναι μια διάταξη η οποία δεν φαίνεται να είναι σε συμφωνία με όσα έχουμε πει με τους εταίρους μας.

 Για την εισαγωγή στα πανεπιστήμια είναι πολύ θετική η ρύθμιση και έπρεπε να γίνει. Θα σας παρακαλέσω μόνο να λάβει το Υπουργείο σοβαρά υπ’ όψιν την ανάγκη να υπάρξει μια πιο μόνιμη ρύθμιση, ώστε να μην χρειάζεται κάθε χρόνο να ασχολούμαστε με το τι κάνουμε με τα παιδιά εκείνα, τα οποία δεν επιτυγχάνουν από την πρώτη φορά. Αυτό είναι ένα φαινόμενο που φυσικά κάθε χρόνο θα επαναλαμβάνεται. Πρέπει λοιπόν να βρούμε μια πιο μόνιμη λύση.

Για το ζήτημα της εγγραφής των βραβευμένων σε Ολυμπιάδες, φυσικά είναι πολύ θετικό και μπράβο που αναδεικνύετε για μια φορά τα ζητήματα της αριστείας.

Για τα υπηρεσιακά συμβούλια με τη μεταβολή της σύνθεσης και της διαδικασίας συγκρότησής τους έχουμε μία ρύθμιση η οποία ενισχύει την έλλειψη διαφάνειας και την αυθαιρεσία. Είναι μια ρύθμιση ιδιαίτερα αρνητική. Είναι αδιανόητο να μην απαιτούμε από τους συμμετέχοντες να έχουν διοικητική εμπειρία και να έχουν μόνο εκπαιδευτική εμπειρία. Η εκπαιδευτική εμπειρία είναι πολύτιμη. Δεν αρκεί, όμως, για την άσκηση κυρίως διοικητικών καθηκόντων. Πρέπει, λοιπόν, οπωσδήποτε να εστιάσουμε και στα διοικητικά καθήκοντα.

Φοβάμαι, κύριε Υπουργέ, ότι αυτή η ρύθμιση εγγράφεται στο πλαίσιο μιας ευρύτερης πολιτική, όπου έχουμε μια προσπάθεια ελέγχου της πρωτοβάθμιας και δευτεροβάθμιας δημόσιας εκπαίδευσης. Είδαμε τι έγινε με τους ημετέρους περιφερειακούς διευθυντές εκπαίδευσης. Είδαμε τι έγινε με τους σχολικούς διευθυντές. Και θα είναι καλό να μπορέσουμε να αποφύγουμε την κομματικοποίηση και την πολιτικοποίηση της δευτεροβάθμιας εκπαίδευσης, χωρίς να καταφεύγουμε σε τέτοιους μηχανισμούς, όπως ο συγκεκριμένος μηχανισμός του συγκεκριμένου άρθρου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε μισό λεπτό θα έχω τελειώσει, κυρία Πρόεδρε.

Οι εκπαιδευτικοί πρωτοβάθμιας και δευτεροβάθμιας εκπαίδευσης στους οποίους ανατίθενται καθήκοντα προϊσταμένου σύμφωνα με το άρθρο 43, πρέπει οπωσδήποτε και αυτοί να διαθέτουν εμπειρία, η οποία να είναι εκπαιδευτική και όχι διοικητική. Και θυμίζω, κύριε Υπουργέ, ότι εδώ υπάρχει και μία εκκρεμότητα δικαστική η οποία θα έπρεπε να αφεθεί, να φτάσει στο τέλος της και στη συνέχεια να υπάρξει ρύθμιση. Επίσης, υπογραμμίζω ότι εδώ δεν υπήρξε καμμία διαβούλευση σε σχέση με του διοικητικούς υπαλλήλους του Υπουργείου Παιδείας.

Τελειώνω, αναφερόμενος στο άρθρο 44, το οποίο παρατείνει τη θητεία των υπηρετούντων σχολικών συμβούλων. Είναι η δεύτερη παράταση. Είναι λυπηρό το ότι έχουμε άλλη μία παράταση. Και θα ήταν πολύ καλύτερα να πούμε ότι δεν υπάρχει η έννοια της θητείας πλέον, η οποία έχει χάσει το νόημά της. Νομίζω ότι θα πρέπει να καταλήξουμε στον τρόπο με τον οποίο επιλέγονται οι σχολικοί σύμβουλοι και να σταματήσουμε να έχουμε παρατάσεις, οι οποίες δημιουργούν την υποψία ότι η Κυβέρνηση αναζητεί ένα σύστημα ελέγχου και των σχολικών συμβούλων.

Τέλος, για τις πληρωμές αποζημιώσεων φυσικά είμαστε θετικοί. Και πιστεύουμε ότι θα πρέπει να βρεθεί ένας τρόπος ούτως ώστε να μην καθυστερούμε ποτέ τα οφειλόμενα στους ανθρώπους που έχουν εργαστεί.

Θα πω μισή κουβέντα για να σας παρακαλέσω να στηρίξετε μία τροπολογία που έχουμε καταθέσει και την οποία είχε δεχθεί παλαιότερα ο κ. Κουράκης. Είναι μια τροπολογία η οποία επιτρέπει στους αποφοίτους των ξένων πανεπιστημίων των οποίων τα διπλώματα έχουν αναγνωριστεί από τον ΔΟΑΤΑΠ, να διδάσκουν στη δευτεροβάθμια εκπαίδευση μαθήματα που έχουν να κάνουν με τον τουρισμό και τη διοίκηση τουρισμού.

Αυτήν τη στιγμή επιτρέπεται η διδασκαλία στους αποφοίτους των ελληνικών σχολών. Επειδή, όμως, τα ελληνικά πανεπιστήμια δεν έχουν ειδικότητα, έχουμε αποφοίτους μόνο διετούς φοιτήσεως σχολών οι οποίες είναι δύο και οι οποίες φυσικά παρέχουν στελέχη, αλλά είναι άδικο να μη μπορεί να διδάξει ένας νέος που έχει σπουδάσει με πλήρεις σπουδές και αναγνωρισμένο δίπλωμα σε πανεπιστήμια και να μπορεί ένας νέος ο οποίος έχει κάνει μόνο διετείς σπουδές.

Σας παρακαλώ να το δείτε αυτό θετικά για να μπορέσει να ανοίξει η οδός και σε αυτούς. Είναι πολλοί οι ενδιαφερόμενοι. Είναι πολλά τα αντικείμενα. Και νομίζω εξάλλου ότι δεν θα υπάρξει ζήτημα μη απασχολήσεως αυτών που αποφοιτούν από τις δικές μας σχολές.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΟΥΣΑ (Αναστασία Χριστοδουλοπούλου):** Εν όψει του ότι έχει ανακοινωθεί από χθες ότι 21.00’ θα γίνει και ονομαστική ψηφοφορία, νομίζω να τηρήσουμε όλοι και όλες τον χρόνο, γιατί σε λίγο θα αρχίσει και η εγγραφή για την κατ’ άρθρον συζήτηση.

Τον λόγο έχει ο κ. Δήμας.

**ΧΡΙΣΤΟΣ ΔΗΜΑΣ:** Ευχαριστώ, κυρία Πρόεδρε.

Επιτρέψτε μου να ξεκινήσω την ομιλία μου καταδικάζοντας και εγώ τις δηλώσεις που έκανε ο Υπουργός Παιδείας για τη μη αναγνώριση της Γενοκτονίας των Ποντίων. Θα ήθελα να πω –πιστεύω- πως αυτό δεν συνδέεται με το γεγονός ότι δεν συμπεριλαμβάνεται στην εξεταστέα ύλη, στο βιβλίο της ιστορίας της Γ΄ λυκείου, η Γενοκτονία των Ποντίων.

Όμως, με όλο το σεβασμό στο πρόσωπό σας, θέλω να τονίσω ότι καταλαβαίνω ότι μπορεί να έχει κάποιος προσωπικές απόψεις, όταν όμως έχει ένα τόσο σημαντικό αξίωμα, όπως να κατέχει τη θέση του Υπουργού Παιδείας, αντιλαμβάνεται ότι τέτοιου είδους δηλώσεις παίρνουν άλλη διάσταση και δημιουργούν διαφορετικά προβλήματα. Είμαι σίγουρος ότι θα ανασκευάσετε και θα έρθετε με μία διορθωτική δήλωση.

Σήμερα συζητάμε το νομοσχέδιο για τα προαπαιτούμενα, το οποίο όμως στο μεγαλύτερο βαθμό είναι η κοινοτική οδηγία για την ενεργειακή απόδοση. Η συζήτηση της οδηγίας δυστυχώς έχει περάσει σε δεύτερη μοίρα. Και αυτό εξαιτίας των νέων φορολογικών βαρών που η Κυβέρνηση ενσωματώνει στο παρόν πολυνομοσχέδιο και τις πολλές τροπολογίες. Είναι, όμως, απαραίτητο να αναφερθούμε και στην οδηγία, η οποία επιφέρει άλλωστε σημαντικά κοινωνικά και οικονομικά αποτελέσματα. Ένα από αυτά είναι η εξοικονόμηση ενέργειας έως 20% έως το 2020.

Πολλοί θα αναρωτιούνται βεβαίως εάν τώρα είναι η κατάλληλη στιγμή για να συζητήσουμε για ενεργειακή απόδοση και για το περιβάλλον. Απαντώ: Δεν υπάρχει καταλληλότερη στιγμή από τώρα, διότι τα κίνητρα και οι πολιτικές εξοικονόμησης ενέργειας έχουν πολλαπλά και άμεσα οφέλη για την εθνική οικονομία, τις θέσεις απασχόλησης και ασφαλώς την ανάπτυξη.

Επιτρέψτε μου να γίνω πιο συγκεκριμένος. Η Ελλάδα σήμερα είναι από τις πλέον εξαρτημένες ενεργειακά χώρες στην Ευρώπη. Συγκεκριμένα, το 2014 η ενεργειακή μας εξάρτηση βρισκόταν στο 62,1% έναντι μέσου όρου ευρωπαϊκού στο 53,2%. Παραθέτω για τα Πρακτικά και το σχετικό έγγραφο.

(Στο σημείο αυτό ο Βουλευτής κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αντί, λοιπόν, μονάχα να εισάγουμε ενέργεια, πράγμα το οποίο μας κοστίζει, θα πρέπει κατ’ αρχάς να κάνουμε καλή χρήση της ενέργειας. Σκεφτείτε, για παράδειγμα, πόσα κτήρια υπάρχουν στην Ελλάδα, που επειδή δεν υπάρχει καλή μόνωση ή δεν ακολουθείται κανένα μέτρο εξοικονόμησης ενέργειας, είναι ιδιαίτερα ενεργοβόρα για ψύξη το καλοκαίρι και για θέρμανση το χειμώνα. Είναι σαφές πως μέτρα ενεργειακής απόδοσης σε δημόσια, αλλά και σε ιδιωτικά κτήρια μέσω παροχής κινήτρων θα είχαν θετικό δημοσιονομικό αντίκτυπο και μόνιμα αποτελέσματα στους μελλοντικούς προϋπολογισμούς, αφού θα μειώνονταν αξιοσημείωτα οι δαπάνες για εισαγωγή ενέργειας.

Επομένως, τα μέτρα ενεργειακής απόδοσης όχι μόνο δεν έχουν σημαντικά έξοδα, αλλά αντίθετα θα βοηθήσουν τον δημόσιο τομέα να εξοικονομήσει μελλοντικά πολλά χρήματα από τον περιορισμό ενεργειακών αναγκών. Την ίδια στιγμή το δημόσιο θα αυξήσει τα έσοδά του από τους φόρους λόγω της κινητικότητας της αγοράς που ασχολείται με τις ενεργειακές αναβαθμίσεις. Σημειωτέον, δεν πρόκειται για περικοπή δαπανών, αλλά για αναβάθμιση υποδομών. Δεν μειώνεται, δηλαδή, η ενέργεια λόγω ανάγκης, αλλά εκσυγχρονίζονται οι υποδομές, ώστε να χρειαζόμαστε λιγότερη ενέργεια. Αυτή είναι εμπροσθοβαρής πολιτική. Αξίζει μάλιστα να σημειωθεί ότι τα κτήρια στην Ελλάδα είναι έως και τρεις φορές πιο ενεργοβόρα από τα κτήρια των χωρών της Βόρειας Ευρώπης. Παραθέτω και εδώ για τα Πρακτικά το σχετικό έγγραφο.

(Στο σημείο αυτό ο Βουλευτής κ. Χρίστος Δήμας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πέραν, όμως, των δημοσιονομικών, αντιλαμβάνεστε και πόσες θέσεις εργασίας θα δημιουργηθούν από την ενίσχυση της συγκεκριμένης αγοράς και μάλιστα στον κατασκευαστικό κλάδο, που έχει ιδιαιτέρως πληγεί από την οικονομική κρίση.

Κύριε Υπουργέ, δεν είναι, όμως, μόνο τα κτήρια. Τα κίνητρα για ενεργειακά αποδοτικότερη βιομηχανία και επιχειρήσεις σημαίνει μείωση του κόστους παραγωγής, άρα αύξηση της ανταγωνιστικότητας των ελληνικών επιχειρήσεων, αφού θα εξοικονομηθούν πόροι για νέες επενδύσεις και πρόσληψη προσωπικού. Αυτά όμως για εσάς είναι μάλλον πολύ προχωρημένες σκέψεις!

Θα μου πείτε βέβαια για ποια κίνητρα και επενδύσεις να μιλήσει κανείς, όταν εσείς φορολογείτε τους πάντες και δημιουργείτε τόσο μεγάλη αναστάτωση σε νοικοκυριά και επιχειρήσεις. Και πώς να σας πάρει και κάποιος στα σοβαρά όταν έχετε καταντήσει τα ζητήματα φορολόγησης σε νοικοκυριά και επιχειρήσεις ανέκδοτο.

Στην αρχή είπατε ότι ως ισοδύναμο, για να μην πάει ο ΦΠΑ στο μοσχαρίσιο κρέας στο 23%, θα φορολογήσετε την ιδιωτική εκπαίδευση. Αντιδράσαμε εμείς, αντέδρασαν οι φορείς και προσπαθήσατε ανεπιτυχώς να «τα μαζέψετε».

Στη συνέχεια μας λέτε ότι θα αναζητήσετε ισοδύναμα έσοδα από τα τέλη κυκλοφορίας. Μετά μιλάτε για αύξηση ασφαλιστικών εισφορών, μιλάτε για επιπλέον φορολόγηση στα τυχερά παιχνίδια, ακούμε για ειδικό φόρο στα ΚΤΕΟ, ακούσαμε και πολλά άλλα. Κάθε μέρα ακούγεται και ένας καινούργιος, νέος φόρος. Ίσως έχει φτάσει η στιγμή που θα πρέπει να φορολογήσετε τις ανεύθυνες κυβερνητικές δηλώσεις! Εκεί, πάντως, γόνιμο έδαφος θα βρείτε και ίσως δράσει και ως αντικίνητρο στο να σταματήσουν οι Υπουργοί σας να δημιουργούν τόσο μεγάλη ανασφάλεια και στα νοικοκυριά και στις επιχειρήσεις με όλες αυτές τις ανεύθυνες δηλώσεις που κάνουν.

Όμως, όπως το πάτε, πολύ φοβάμαι ότι στο τέλος θα επιβάλετε όλους τους φόρους που έχετε πει και το χειρότερο είναι ότι, παρ’ όλη την υπερφορολόγηση, δεν θα πετύχετε και τους στόχους που έχετε θέσει στον προϋπολογισμό.

Επιτέλους, κύριε Υπουργέ, δεν έχετε καταλάβει ότι η φοροδοτική ικανότητα των Ελλήνων έχει τελειώσει; Έχετε γονατίσει τον ιδιωτικό τομέα. Σαν να μην φτάνουν όλα αυτά στοχοποιείτε και τον αγροτικό κόσμο. Ξεκινάτε σήμερα με τη σταδιακή κατάργηση των προβλέψεων για το πετρέλαιο και θα συνεχίσετε σε λίγες μέρες με τη σταδιακή αύξηση του φορολογικού συντελεστή των αγροτών από το 13% στο 26%. Μιλάτε για συγκριτικά πλεονεκτήματα του πρωτογενή τομέα και κάνετε την ίδια στιγμή ό,τι περνά από το χέρι σας, ώστε αυτά να χαθούν και να μετατραπεί η αγροτική παραγωγή σε ασύμφορη επαγγελματική επιλογή.

Κλείνοντας, μιας και προσπαθείτε να κάνετε τη μετάλλαξη από τη ριζοσπαστική αριστερά στον σοσιαλισμό, θα ήθελα να σας υπενθυμίσω μια φράση της Θάτσερ: «Ο σοσιαλισμός τελειώνει, όταν εξαντλούνται τα λεφτά των άλλων». Τα λεφτά των άλλων, είτε είναι των Ελλήνων φορολογουμένων είτε είναι τα λεφτά των Ευρωπαίων, εξαντλήθηκαν. Από εδώ και πέρα χρειάζονται μέτρα που θα φέρουν ανάπτυξη και κίνητρα στους ιδιώτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Κύριε Υπουργέ, η ανάπτυξη δεν έρχεται με απλή υπακοή στους θεσμούς, όπως κάνετε. Θέλει σαφή δημιουργικότητα και όχι δημιουργική ασάφεια, θέλει αλλαγές, όραμα, πολιτικές πρωτοβουλίες και μεταρρυθμίσεις, για τις οποίες φαίνεστε αδύναμοι να προχωρήσετε. Σας τελείωσαν τα ιδεολογικά σας αποθέματα και μέχρι να αντιληφθείτε την πραγματικότητα έχετε ήδη πάρει τη χώρα στο λαιμό σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Αναστασιάδης από τη Νέα Δημοκρατία.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κυρία Πρόεδρε.

Η συζήτηση, κυρίες και κύριοι συνάδελφοι, του σημερινού νομοσχεδίου γίνεται κάτω από το βάρος και τη σκιά των δηλώσεων του Υπουργού Παιδείας του κ. Φίλη, περί Γενοκτονίας των Ελλήνων του Πόντου.

Προφανώς, δεν θα μπορούσα να μην αναφερθώ στο θέμα αυτό, γιατί δεν το επιτρέπει, κύριε Υπουργέ, ούτε η καταγωγή μου ούτε η πατριωτική μου συνείδηση. Διότι, κύριε Υπουργέ και κυρίες και κύριοι συνάδελφοι, αυτά που εσείς διαβάζετε από την ιστορία και προσπαθείτε να τα αναλύσετε, ο ομιλών τα άκουσε σε ζωντανές αφηγήσεις από τους παππούδες του. Έχουμε θύματα στην οικογένεια και έχουμε μεγάλη ευαισθησία για το θέμα αυτό, της θηριωδίας των Τούρκων. Και δεν θα μπορούσα ούτε στη μνήμη τους, αλλά ούτε και στη μνήμη των εκατοντάδων χιλιάδων αδικοχαμένων άλλων συμπατριωτών μας να σιωπήσω σήμερα. Έχω μεγάλη ευαισθησία και θα αναφερθώ μόνο σε αυτό το θέμα, γιατί νομίζω ότι το θέμα του νομοσχεδίου έχει αρκούντως αναλυθεί και θα αναλυθεί.

Δεν είναι, κύριε Σκουρλέτη, η έκφραση της δική μας αντίδρασης, αλλά και χιλιάδων άλλων συμπατριωτών μας Ελλήνων ούτε λαϊκισμός, ούτε πατριδοκαπηλία, ούτε στημένη υπόθεση, όπως χθες αναφέρατε στην τοποθέτησή σας. Ρωτήστε τους Πόντιους Βουλευτές του κόμματός σας. Ρωτήστε τον κ. Τριανταφυλλίδη, αν είναι εδώ, ρωτήστε τον κ. Μιχελογιαννάκη που έκανε και δήλωση, την κ. Σταματάκη που τοποθετήθηκε στην Επιτροπή Διασποράς. Ρωτήστε τον κ. Λαζαρίδη της συγκυβέρνησής σας με τους ΑΝΕΛ.

Εμείς, κύριε Υπουργέ και κυρίες και κύριοι συνάδελφοι, την πατρίδα μας την αγαπάμε, την υπηρετούμε, υπερασπιζόμαστε τα δίκαιά μας και δεν ντρεπόμαστε να το πούμε. Να τα αφήσετε αυτά, όταν στριμώχνεστε να φτιάχνετε φανταστικούς εχθρούς και στημένα παιγνίδια.

Ποια είναι η θέση των Βουλευτών σας; Είναι λαϊκίστικη η θέση που εκφράζουν οι Πόντιοι Βουλευτές, αυτοί που ανέφερα; Είναι και αυτοί στο στημένο παιγνίδι; Είναι πατριδοκάπηλοι ή μήπως δεν είναι προοδευτικοί, όπως εσείς και πώς τους δέχεστε τότε;

Σείστηκε το πανελλήνιο, κύριε Υπουργέ, κυρίες και κύριοι συνάδελφοι του ΣΥΡΙΖΑ, από τις δηλώσεις σας. Δεν το καταλάβατε. Θα το καταλάβετε, όμως, σε λίγο, όταν στην Πλατεία Συντάγματος συγκεντρωθούν δεκάδες χιλιάδες Ποντίων –και μη- Ελλήνων, για να διαδηλώσουν την οργή τους και την αγανάκτησή τους απέναντι στις δηλώσεις σας, κύριε Υπουργέ. Εμείς θα είμαστε εκεί και σας καλούμε κι εσάς. Θα αποδεχθούμε με χαρά να είστε κι εσείς εκεί.

Όμως, κυρίες και κύριοι συνάδελφοι, η Κυβέρνηση και ο ΣΥΡΙΖΑ με τη στάση τους, ακόμα και ο ίδιος ο Πρωθυπουργός, δεν υπερασπίζονται τις δηλώσεις του κ. Φίλη. Τις ίδιες τις θέσεις τους υπερασπίζονται. Αυτές είναι οι θέσεις του ΣΥΡΙΖΑ και του κ. Τσίπρα. Αυτές ήταν και πέρυσι. Αυτή ήταν η στάση τους απέναντι στην ψήφιση του αντιρατσιστικού. Αυτές τις θέσεις εκφράζουν οι δηλώσεις του κ. Φίλη. Γι’ αυτό δεν τις καταδικάζει και δεν παίρνει θέση ο Πρωθυπουργός. Κάτω από τη γενική κατακραυγή, κρύβεται πίσω από διάφορα ευφυολογήματα περί ελευθερίας έκφρασης επιστημονικών απόψεων και άλλων τέτοιων ελαφροτήτων. Δεν έχετε το θάρρος να πείτε την άποψή σας και τη θέση σας ξεκάθαρα. Τρομάξατε κάτω από τη γενική κατακραυγή και μιλάτε για επιστημονικές απόψεις.

Ακούστε, κύριε Υπουργέ, κυρίες και κύριοι της Κυβέρνησης, εμείς δεν κρίνουμε τις απόψεις σας ως επιστημονικές ούτε εσάς ως επιστήμονα. Αυτό θα ήταν και αστείο και ανέκδοτο. Κρίνουμε τις απόψεις σας ως πολιτικές και εσάς ως Υπουργό. Δεν θα το αποφύγει, όμως, ο κ. Τσίπρας, όσο και αν το προσπαθεί. Θα αναγκαστεί να πάρει θέση και μέχρι να το κάνει, δεν θα τον αφήσουμε σε χλωρό κλαρί.

Το θέμα της Γενοκτονίας των Ελλήνων του Πόντου από τους Τούρκους είναι ιστορικά αποδεδειγμένο και δεν χωρά καμμία αμφισβήτηση. Εδώ δεν βρισκόμαστε σε ένα επιστημονικό συνέδριο, για να συζητήσουμε ξανά το θέμα από την αρχή. Εδώ βρισκόμαστε στη Βουλή, όπου παράγεται πολιτική. Αφού πρώτα έγινε η ιστορική τεκμηρίωση της γενοκτονίας, έγινε αποδεκτή και ψηφίστηκε και από το ελληνικό Κοινοβούλιο ομόφωνα το 1994.

Άρα, το θέμα έχει λυθεί και πολιτικά. Έκτοτε, αποτελεί εθνική πολιτική και εθνική στρατηγική. Δεν αμφισβητήθηκε ποτέ μέχρι σήμερα και από κανέναν. Μάλιστα, αναγνωρίστηκε και από πάρα πολλά κοινοβούλια ξένων χωρών, όπως είναι της Αρμενίας, της Σουηδίας, της Κάτω Ουαλίας, της Κάτω Αυστραλίας, της Ολλανδίας και περίπου δέκα πολιτειών των Ηνωμένων Πολιτειών.

Μπορείτε να μου πείτε τι θα έκανε η πολιτεία αν σε μία παρουσία της σε ένα ξένο κοινοβούλιο για να αποδεχθεί τη γενοκτονία, οι αντίπαλοί μας αντέτειναν απέναντι σ’ αυτό τις δηλώσεις σας, κύριε Υπουργέ; Πώς μπορούμε να περάσουμε και πώς θα μπορούσαμε να υπερασπιστούμε τις θέσεις μας;

Οι δηλώσεις σας, κύριε Υπουργέ, κάνουν μεγάλη ζημιά στην άσκηση της εξωτερικής πολιτικής της χώρας. Με τις δηλώσεις σας γίνατε ο καλύτερος σύμμαχος των Τούρκων Κεμαλιστών. Αναμασάτε τις ίδιες θέσεις μ’ αυτούς. Γίνατε ο καλύτερος πρεσβευτής των Γκρίζων Λύκων.

Πανηγυρίζουν τα τουρκικά μέσα ενημέρωσης. Ενδεικτικά, αναφέρω τα εξής: «Ajans 34, Δήλωση του Υπουργού Φίλη ότι δεν έγινε γενοκτονία», εφημερίδα «SABAH» «Γενναία δήλωση Έλληνα Υπουργού», «NATIONAL TURK» «Έλληνας Υπουργός Παιδείας: Αυτό που έκαναν οι Τούρκοι δεν ήταν γενοκτονία», ιστοσελίδα «TR.Sputnik» «Ο ΣΥΡΙΖΑ δεν αναγνωρίζει τη Γενοκτονία του Πόντου», πρωτοσέλιδο της εφημερίδας «MILLET» «Επιχείρηση λιντσαρίσματος του Υπουργού Φίλη που είπε ότι δεν έγινε γενοκτονία», «HABERLER» «Ο Έλληνας Υπουργός Φίλης είπε ότι δεν έγινε Γενοκτονία στους Έλληνες του Πόντου».

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Θα ήθελα ένα λεπτό ακόμα, κυρία Πρόεδρε.

Κυρίες και κύριοι συνάδελφοι, αυτά τα καταθέτω στα Πρακτικά.

(Στο σημείο αυτό ο Βουλευτής κ. Σάββας Αναστασιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, η τελευταία πράξη μιας γενοκτονίας είναι η άρνησή της. Και αυτό γιατί όσοι εργάζονται προς αυτήν την κατεύθυνση είναι σαν να τοποθετούν ταφόπλακα λήθης πάνω στα πτώματα των αδικοχαμένων, απενοχοποιώντας έτσι ταυτοχρόνως και τους πρωταγωνιστές και τους δράστες. Και από τη στιγμή που αυτό είναι γνωστό και οι αρνητές της είναι και αυτοί στην ουσία γενοκτόνοι.

Υπ’ αυτήν την έννοια, μπορούμε να πούμε ότι η Κυβέρνηση ΣΥΡΙΖΑ-ΑΝΕΛ από προχθές που έγιναν οι δηλώσεις σας, κύριε Υπουργέ, είναι αγκαλιά με τους γενοκτόνους. Είναι πραγματικά λυπηρό και τραγικό το γεγονός ένας Υπουργός της Κυβέρνησης να είναι δημοσίως αρνητής της Γενοκτονίας των Ελλήνων από τους Τούρκους.

Ζητάμε, απαιτούμε από τον Πρωθυπουργό να πάρει δημόσια θέση. Ή να αποδεχθεί τη θέση του κ. Φίλη –η οποία είναι ξεκάθαρη θέση- ή να τον αποπέμψει από Υπουργό. Μόνο τότε θα εξιλεωθεί!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ:** Πάντως, είναι προφανές ότι επί του νομοσχεδίου δεν είχατε να πείτε τίποτα!

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Κυρία Πρόεδρε, θέλω το λόγο επί της διαδικασίας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ποιας διαδικασίας; Επειδή μίλησε εκτός θέματος;

**ΣΩΚΡΑΤΗΣ ΦΑΜΕΛΛΟΣ:** Βεβαίως, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει. Δεν έχω την εξουσία να τον διακόψω γι’ αυτό. Καταλαβαίνουν όλοι, όπως και εσείς, αλλά και οι τηλεθεατές ότι ο συνάδελφος δεν μίλησε για το νομοσχέδιο.

**ΣΩΚΡΑΤΗΣ ΦΑΜΕΛΛΟΣ:** Υπάρχει Κανονισμός, κυρία Πρόεδρε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτό είναι μια επιλογή εντός του χρόνου του.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Ρωτάω επί της διαδικασίας, κυρία Πρόεδρε, για να μη μιλήσω για το περιεχόμενο της τοποθέτησης του κυρίου συναδέλφου. Παραλείπω αυτό το παραλήρημα. Όμως, εν πάση περιπτώσει, ρωτάω το εξής: Μπορεί η διαδικασία να είναι επί ενός θέματος το οποίο συζητάμε και οι τοποθετήσεις που γίνονται να αφορούν ένα εντελώς διαφορετικό θέμα; Νομίζω ότι ο Κανονισμός λέει άλλα πράγματα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κοιτάξτε, ο Κανονισμός και οι ομιλίες έχουν να κάνουν πάντα και με την επικαιρότητα. Εδώ βλέπουμε ότι η επικαιρότητα διατηρείται για πολλές μέρες.

**ΣΩΚΡΑΤΗΣ ΦΑΜΕΛΛΟΣ:** Από το Βήμα, όμως, κυρία Πρόεδρε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εν πάση περιπτώσει, μίλησε εντός του χρόνου. Κάνω έκκληση, λοιπόν, γιατί γι’ αυτό το θέμα έχουν ειπωθεί τόσα πολλά και έχουν βγει τόσες ανακοινώσεις.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Εγώ φαντάζομαι ότι δύο μέρες εδώ μέσα οι περισσότεροι συζητάμε πιο πολύ γι’ αυτό το θέμα παρά για το νομοσχέδιο!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ας κάνουμε, λοιπόν, μια συζήτηση επί του νομοσχεδίου, για την οποία θα μας κρίνει και ο ελληνικός λαός. Όλα τα υπόλοιπα, εν πάση περιπτώσει, έχουν καταναλωθεί τόσο που δεν υπάρχει λόγος.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Κυρία Πρόεδρε, «απορία ψάλτου, βηξ»! Αυτό συμβαίνει!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, αυτό θα μπορέσετε να το πείτε και στην τοποθέτησή σας.

**ΧΡΗΣΤΟΣ ΜΠΟΥΚΩΡΟΣ:** Κυρία Πρόεδρε, ορισμένοι δεν είναι εκτός θέματος απλά και μόνο, αλλά και εκτός τόπου και χρόνου. Ορισμένοι! Ο κ. Αναστασιάδης είχε την εντιμότητα να πει και να ξεκαθαρίσει εκ των προτέρων ότι θα μιλήσει για ένα συγκεκριμένο θέμα. Εδώ οι πάντες εκφεύγουν του θέματος. Οι πάντες!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε συνάδελφε, ας αφήσουμε τώρα το διάλογο. Το θέμα είναι ότι εδώ συζητείται μια οδηγία και ένα νομοσχέδιο για τα οποία ο κ. Αναστασιάδης δεν έκανε τον κόπο να πει τίποτα. Τέθηκαν τα διαδικαστικά ζητήματα και το θέμα έληξε. Νομίζω ότι ο καθένας καταλαβαίνει και κυρίως ο λαός που παρακολουθεί.

Τον λόγο έχει ζητήσει ο κ. Βενιζέλος.

Κύριε Βενιζέλο, θα έχετε επτά λεπτά. Έχουμε κάνει πολλές εκκλήσεις για το χρόνο, γιατί στις 21.00΄ θα γίνει ονομαστική ψηφοφορία και οι ομιλητές είναι πολλοί.

Ορίστε, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Κυρίες και κύριοι Βουλευτές, παρακολουθώ τη συζήτηση, ακούω τις ομιλίες των Βουλευτών του ΣΥΡΙΖΑ, ως ένα βαθμό και των Ανεξαρτήτων Ελλήνων που ομνύουν στο μνημόνιο και επικαλούνται την ανάγκη να ψηφιστούν εγκαίρως τα προαπαιτούμενα, ώστε να ολοκληρωθεί η πρώτη αξιολόγηση.

Και αντιμετωπίζω αυτό το φαινόμενο με ένα συγκαταβατικό, πικρό χαμόγελο, γιατί θα ήταν πραγματικά μια ιστορική εισφορά του κ. Τσίπρα και του κόμματός του η μετατόπιση ενός μεγάλου τμήματος του εκλογικού Σώματος και του Κοινοβουλίου στην δική μας στρατηγική, την υπεύθυνη στρατηγική, αυτή που λέγαμε ότι είναι η μόνη, η μόνη ασφαλής, η μόνη που μπορεί να οδηγήσει τη χώρα στην ανασυγκρότησή της με το μικρότερο δυνατό κόστος.

Οι θυσίες είναι μεγάλες, ο πόνος είναι βαθύς, είναι ανυπόφορο να χάνεις σημαντικό τμήμα του κεκτημένου σου, αλλά δυστυχώς αυτός ήταν ο πιο εύκολος και ο πιο ανώδυνος συγκριτικά δρόμος σε σχέση με την απόλυτη καταστροφή. Τα λέγαμε, αλλά αντιμετωπίζαμε απαντήσεις σκληρές, απαξιωτικές, συκοφαντικές που στόχευαν όχι μόνο στις πολιτικές μας επιλογές, αλλά στην ηθική μας υπόσταση.

Πού βρισκόμαστε ενάμιση μήνα μετά τις δεύτερες εκλογές του 2015; Προσχωρήσατε, κυρίες και κύριοι Βουλευτές της Πλειοψηφίας, στη λογική του μνημονίου. Δυστυχώς, το κάνατε με το χειρότερο τρόπο τη στιγμή που δεν χρειαζόταν και τη στιγμή που θα μπορούσαμε να έχουμε προχωρήσει σε άλλη φάση με πολύ ηπιότερους όρους και με επάνοδο στη δημοσιονομική κυριαρχία, δηλαδή με επάνοδο στις αγορές.

Το θέμα είναι το εξής: Το κάνατε που το κάνατε αυτό. Άλλαξε το κλίμα; Έχετε καταφέρει να συνεγείρετε τις δημιουργικές δυνάμεις του τόπου, να διαμορφώσετε ένα πλαίσιο εθνικής συναίνεσης και συστράτευσης; Ενώ πρακτικά υποτάσσεσθε στην τρόικα, ενώ το άγχος είναι η ψήφιση ή και η κατάργηση ψηφισμένων από εσάς νόμων, προκειμένου να υπάρξει πλήρης εφαρμογή του μνημονίου, ανθίστασθε ρητορικά σε αυτό που κάνετε με έναν εντυπωσιακό διχασμό της πολιτικής, συλλογικής προσωπικότητάς σας και εξακολουθείτε να συντηρείτε επικίνδυνες ψευδαισθήσεις, ενώ η χώρα δεν έχει καμμία στρατηγική. Αυτή η αντίφαση δημιουργεί άγχος, νευρικότητα. Αναπαράγει την αβεβαιότητα που είναι ο μεγάλος εχθρός του τόπου. Φυσικά αυτό σημαίνει ότι η Κυβέρνηση, και άρα η χώρα, δεν έχει στρατηγική.

Η Κυβέρνηση έχει επιπλέον εμφανές πρόβλημα συντονισμού, ενώ υπάρχει μια κόπωση από την αρχή της προσπάθειας αυτής. Η κόπωση είναι εμφανής σε όλες τις κινήσεις, σε όλες τις πρωτοβουλίες, σε όλες τις συζητήσεις. Η κόπωση μετατρέπεται σε αυτοσχεδιασμό. Υπάρχει ένας συνεχής αυτοσχεδιασμός για όλα: για το ασφαλιστικό, για το φορολογικό. Δεν θέλω να αναφερθώ σε κοινότοπα παραδείγματα, όπως στην περιπέτεια του ΦΠΑ στην εκπαίδευση και στη μάταιη αναζήτηση ισοδυνάμων στο ΦΠΑ στους οίκους ευγηρίας. Και είμαστε ακόμα στην αρχή. Μόλις σαράντα πέντε ημέρες έχουν περάσει. Επίκεινται πολύ δυσκολότερα μέτρα. Ανοίγει το ασφαλιστικό, τα μέτρα για τους αγρότες ακόμα είναι στην αρχή τους. Θα δούμε πώς θα εξελιχθεί η πορεία των δημοσίων εσόδων, τι θα γίνει με τον προϋπολογισμό του 2016, όχι με το μικρό κείμενο του προσχεδίου του προϋπολογισμού. Και προκειμένου να συντηρείται αυτή η ψευδαίσθηση και η διπλή ρητορεία, η Κυβέρνηση και ο κ. Τσίπρας προσωπικά επινοεί διάφορα πράγματα. Η τελευταία επινόηση είναι η σύνδεση του προσφυγικού με τη χαλάρωση του μνημονίου. Άνοιξε ξανά ο κ. Τσίπρας χθες το ζήτημα του ΦΠΑ στα νησιά, συνδέοντάς το με το προσφυγικό.

Κυρίες και κύριοι της κυβερνητικής πλειοψηφίας, στο προσφυγικό υπάρχει μία ανθρωπιστική διάσταση ανεπίδεκτη οποιουδήποτε συμψηφισμού. Στο προσφυγικό υπάρχει μία διάσταση εξωτερικής πολιτικής ανεπίδεκτη οποιασδήποτε έκπτωσης. Και το λέω αυτό γιατί υπάρχουν πάρα πολύ σοβαρά ζητήματα όχι μόνο θαλασσίων συνόρων, όχι μόνο κυριαρχικών δικαιωμάτων, αλλά και διοικητικών αρμοδιοτήτων που αφορούν την έρευνα και διάσωση στο Αιγαίο, στην Ανατολική Μεσόγειο.

Ένα δεύτερο τέχνασμα είναι η παραπλανητική επικοινωνιακή διαχείριση επισκέψεων ξένων παραγόντων: Πρόεδρος Ολάντ, Πρόεδρος Σουλτς, Επίτροπος Μοσκοβισί. Τι έρχονται να κάνουν όλοι αυτοί; Να συζητήσουν τη χαλάρωση; Έρχονται να θέσουν το δάχτυλο εις τον τύπον των ήλων. Να δουν αν ο κ. Τσίπρας είναι πράγματι ο Τσίπρας 2, δηλαδή ο διπλασιασμός της ψευδαίσθησης. Χαίρονται γιατί το 80% της ελληνικής Βουλής και του εκλογικού Σώματος είναι πλέον υπέρ της ευρωπαϊκής στρατηγικής και του μνημονίου.

Όμως, το επιμύθιό τους ποιο είναι; «Εκπληρώστε τις υποχρεώσεις, να ολοκληρώσουμε την αξιολόγηση και μετά θα δούμε και παραμετρικές αλλαγές στο χρέος στο πλαίσιο των αποφάσεων του 2012». Και ενώ το έχω πει πολλές φορές, ότι δεν υπάρχει άλλη λύση από την εφαρμογή των αποφάσεων του 2012 στο χρέος και έχετε αρχίσει να γλύφετε εκεί που φτύνατε -και αυτό θα οδηγήσει σε αποτέλεσμα θετικό για τη χώρα, συμπληρωματικό της παρέμβασης του 2012- δεν ρωτάτε, δεν μαθαίνετε, δεν σχεδιάζετε.

Δεν θέλω να μπω σε λεπτομέρειες, αλλά ξέρω πάρα πολύ καλά ότι η Κυβέρνηση αρχίζει να συζητά ιδέες των Ευρωπαίων εταίρων, οι οποίες έχουν ως μόνο στόχο να μειώσουν το ύψος του νέου δανείου από τον Ευρωπαϊκό Μηχανισμό Σταθερότητας, αλλά όχι να διευκολύνουν την ανασυγκρότηση της χώρας και την πορεία της στο μέλλον.

Κάνατε στο ζήτημα των τραπεζών στροφή εκατόν ογδόντα μοιρών στα μουλωχτά. Μας κατηγορούσατε για τις ανακεφαλαιοποιήσεις, είχατε ως σημαία την κρατικοποίηση των τραπεζών και ορθώς τώρα προσπαθείτε να προστατεύσετε την ιδιωτική συμμετοχή. Πάντα λέγαμε ότι προστατεύουμε τις τράπεζες και όχι τους τραπεζίτες, τις καταθέσεις και όχι τους μεγαλομετόχους. Στόχος μας είναι η ρευστότητα στην οικονομία. Όλα αυτά τα αποκρούατε μετά βδελυγμίας και τώρα τι κάνατε; Τα κάνατε πλήρως και ερήμην της Βουλής, όπως είχα πει στο νομοσχέδιο για την ανακεφαλαιοποίηση των τραπεζών. Την επομένη της ψήφισης από τη Βουλή απεφάσισε το Υπουργικό Συμβούλιο το πραγματικό σχήμα της ανακεφαλαιοποίησης.

Όμως, παρ’ όλα αυτά, ο κ. Δραγασάκης είπε την καταπληκτική ιδέα του για το παράλληλο τραπεζικό σύστημα των μη συστημικών τραπεζών, το οποίο φυσικά δεν προβλέπεται στον νόμο ούτε έχει δυνατότητες χρηματοδότησης. Είναι το παράλληλο σύμπαν, είναι η κβαντομηχανική, για την οποία είχα μιλήσει άλλες φορές. Αυτά δεν υπάρχουν. Προσγειωθείτε σε αυτόν τον σκληρό κόσμο, στον οποίο βρίσκεστε και βάσει του οποίου θα κριθείτε.

Το ίδιο συμβαίνει και στις ιδιωτικοποιήσεις με τα περιφερειακά αεροδρόμια.

Υπάρχουν βέβαια και τα πέραν του μνημονίου, τα οποία είναι εξαιρετικά προβληματικά έως απειλητικά. Υπάρχει, κυρίες και κύριοι Βουλευτές, πρόβλημα κράτους δικαίου. Καταργήθηκαν οι ανεξάρτητες αρχές και θα δούμε πότε η χώρα θα ξαναποκτήσει ανεξάρτητες αρχές. Έχει εγκαθιδρυθεί ένα εξαιρετικά περίεργο και απειλητικό κλίμα στον χώρο της δικαιοσύνης. Διακυβεύεται η εσωτερική ανεξαρτησία των δικαστικών και εισαγγελικών λειτουργών. Συνεχώς προβάλλονται από στελέχη της Κυβέρνησης και από έντυπα φιλικά προς την Κυβέρνηση πειθαρχικές διώξεις εισαγγελικών λειτουργών που ασκούν κομβικούς ρόλους μέσα στο σύστημα της ποινικής δικαιοσύνης.

Δημιουργείται και επιτείνεται η αβεβαιότητα στον χώρο της επικοινωνίας και της ενημέρωσης. Εδώ εξαγγέλλονται πρωτοβουλίες σχετικές με το περιεχόμενο του δημοσιογραφικού και πολιτικού λόγου και την ποινική και αστική ευθύνη. Και στο πλαίσιο αυτό υπάρχει το περίεργο φαινόμενο της διπλής ρητορείας. Η Κυβέρνηση είναι εθνικολαϊκιστική ιδεολογικά. Ηγεμονεύει ο κ. Καμμένος και οι αντιλήψεις του. Παρ’ όλα αυτά κάποιοι, όπως ο κ. Φίλης, διατηρούν την αχνή ανάμνηση ενός διεθνιστικού αριστερού λόγου δήθεν χωρίς στοιχεία ιδεολογικής χρήσης της Ιστορίας και φτάνουμε έτσι στην χειρότερη ιδεολογική χρήση της Ιστορίας.

Αυτά που ειπώθηκαν για τη γενοκτονία θα μπορούσαν να συζητηθούν στη Διεθνή Ένωση Επιστημόνων περί γενοκτονιών, στο International Association of Genocide Scholars που, όπως ξέρετε, εξέδωσε απόφαση το 2007 για τη Γενοκτονία των Ελλήνων του Πόντου και της Ανατολίας. Δεν είναι μία θέση μόνον της Βουλής των Ελλήνων, είναι μία θέση της παγκόσμιας επιστημονικής κοινότητας από το 2007.

Όμως, ποιος τα λέει αυτά; Τα λέει ένα πολιτικό στέλεχος, ένας Υπουργός που με άνεση λέει ότι στην Ελλάδα έχουμε ανθρωπιστική κρίση. Δεν σέβεται τον ορισμό του ΟΗΕ περί ανθρωπιστικής κρίσης, τι σημαίνει ανθρωπιστική κρίση στη Συρία, στην Υεμένη, στο Σουδάν. Εμείς έχουμε φτώχεια, έχουμε κρίση, έχουμε μείωση εισοδημάτων, έχουμε ανεργία, αλλά δεν έχουμε ανθρωπιστική κρίση κατά την έννοια που έχει ο όρος αυτός στη διεθνή συζήτηση.

Και το ίδιο βέβαια συμβαίνει και στον χώρο των πανεπιστημίων. Αυτά που έγιναν στο Πανεπιστήμιο Αθηνών με τους αξιολογητές, που τα εντόπισαν πολλοί συνάδελφοι, είναι τμήμα της διπλής ρητορείας της Κυβέρνησης, η οποία είναι υποτεταγμένη και δήθεν ανεξάρτητη. Είναι αυτήν τη στιγμή βαθιά βουτηγμένη στην ευθύνη της πραγματικότητας και ταυτόχρονα, ελεύθερη, ελευθεριάζουσα, μπορεί να είναι ριζοσπαστική σε μια σειρά από θέματα! Δηλαδή, δουλεύονται μεταξύ τους, όπως δουλευόντουσαν και μέχρι τις εκλογές ο κ. Τσίπρας με τον κ. Λαφαζάνη.

Και κανείς δεν κάνει κουβέντα για το Εθνικό Σχέδιο Ανασυγκρότησης, που όπως είπα κι άλλες φορές από το Βήμα αυτό, ξεκινά από την εφαρμογή του μνημονίου, αλλά την υπερβαίνει. Είναι άλλο αυτό κι άλλο ένα παράλληλο πρόγραμμα που δημιουργεί την αίσθηση ότι μπορεί να υπονομεύσουμε το μνημόνιο ή να ξεφύγουμε από υποχρεώσεις και στην πραγματικότητα δεν γίνεται καμμία διαπραγμάτευση, αλλά υπάρχει η πλήρης υποταγή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βενιζέλε, ολοκληρώστε παρακαλώ.

**ΕΥΑΓΓΕΛΟΣ ΒΕΝΙΖΕΛΟΣ:** Δεν υπάρχει το περιθώριο ενός διχασμού στρατηγικής. Χρειάζεται μια ενιαία εθνική γραμμή. Αλλιώς –και τελειώνω, κυρία Πρόεδρε- θα υπάρχει η γραμμική εξέλιξη, το σύρσιμο. Δεν θα έρθει το Grexit. Δεν μας θέλουν εκτός ευρώ, δεν μας θέλουν χρεοκοπημένους, κατεστραμμένους, σε πραγματική ανθρωπιστική κρίση, μετανάστες και εμάς στην είσοδο των άλλων χωρών της Ευρωπαϊκής Ένωσης, αλλά κινδυνεύουμε να μείνουμε μόνοι μας σε μια κατάσταση, όπως έχω πει, στασιμοχρεοκοπίας, δηλαδή να μην γίνει η εθνική ανάταση, η απογείωση, να μην κερδίσουμε το χαμένο έδαφος, να μην βυθιστούμε, αλλά να σερνόμαστε και αυτό να τροφοδοτείται από τη διπλή ρητορεία και τη διπλή στρατηγική, δηλαδή την απουσία στρατηγικής και τις βαθιές ενοχές του κ. Τσίπρα και της Κυβέρνησής του.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ζητήσει ο Υπουργός κ. Σκουρλέτης.

Κύριε Σκουρλέτη, επειδή έχετε μιλήσει, πόσο χρόνο θα χρειαστείτε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Πέντε λεπτά, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο για πέντε λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κυρίες και κύριοι συνάδελφοι, έχουν ακουστεί ορισμένα πράγματα τα οποία νομίζω ότι χρήζουν κάποιου σχολιασμού.

Αναφέρθηκε πριν από λίγες ώρες ο κ. Χατζηδάκης στο τι γίνεται με το πρόγραμμα «Εξοικονόμηση κατ’ Οίκον» και μάλιστα επέρριψε ευθύνες στη δικιά μας Κυβέρνηση για έλλειψη σχεδιασμού για την από εδώ και πέρα φάση. Κανείς δεν αμφισβητεί ότι το συγκεκριμένο πρόγραμμα έχει αναπτυξιακή διάσταση, συμβάλλει στη δημιουργία νέων θέσεων εργασίας. Όμως ας βάλουμε τα πράγματα στη θέση τους κι ας πούμε όλη την αλήθεια.

Πρέπει να πούμε, λοιπόν, ότι υπάρχουν αιτήσεις για νέες εντάξεις, υπάρχει μια ουρά τριάντα πέντε χιλιάδων τέτοιων αιτήσεων, όμως δεν ήταν γνωστό στον κόσμο από την προηγούμενη κυβέρνηση ότι τα χρήματα είχαν τελειώσει, με αποτέλεσμα να δημιουργούνται ψεύτικες προσδοκίες.

Το κυριότερο, όμως, που δεν έκαναν οι προηγούμενες κυβερνήσεις ήταν το εξής: Δεν έκαναν τίποτα για να επανασχεδιάσουν την από εδώ και πέρα φάση, την επανεκκίνηση του προγράμματος, έτσι ώστε να μην υπάρχουν προβλήματα με τις αιρεσιμότητες, πράγμα για το οποίο εμείς δεσμευόμαστε κι έχουμε ήδη δρομολογήσει, έτσι ώστε πολύ σύντομα πλέον να μπούμε στη νέα φάση του προγράμματος, να λύσουμε το θέμα των αιρεσιμοτήτων έτσι ώστε να εκταμιευθούν τα αντίστοιχα χρήματα από το νέο ΕΣΠΑ.

Πέρα από τον επανασχεδιασμό που σκοπεύουμε να κάνουμε έτσι ώστε να ξεπεράσουμε στρεβλώσεις, γραφειοκρατικές διαδικασίες οι οποίες στεκόντουσαν ένα εμπόδιο, τίθεται ένα άλλο ζήτημα. Για πόσο καιρό μπορούν να φτάσουν τα νέα χρήματα του νέου προγράμματος από το νέο ΕΣΠΑ; Το θέμα της εξοικονόμησης της ενέργειας σταματάει όταν τελειώσουν αυτά τα χρήματα ή πρέπει να αποτελεί μια μόνιμη, σταθερή επιλογή της ελληνικής πολιτείας; Εάν απαντήσουμε στο θέμα αυτό, θα καταλάβετε γιατί υπάρχει ανάγκη για το διακριτό αντίστοιχο ταμείο. Και δεν είναι βέβαια αυτά που λέτε ότι δημιουργούμε έναν επιπλέον οργανισμό για να βάλουμε ένα επιπλέον διοικητικό συμβούλιο, αλλά είναι η δικιά μας αταλάντευτη στάση, έτσι ώστε να πορευτούμε με μια συνέχεια στο θέμα της εξοικονόμησης ενέργειας.

Βεβαίως σ’ αυτήν εδώ την Αίθουσα, σ’ αυτήν εδώ τη συζήτηση τα περισσότερα που ειπώθηκαν δεν αφορούσαν το περιεχόμενο του συγκεκριμένου νομοσχεδίου, τουλάχιστον όσον αφορά τα ζητήματα της εξοικονόμησης ενέργειας. Ακούστηκαν κι άλλα, πάρα πολλά πράγματα, τα οποία χρήζουν ενός σχολιασμού.

Χθες το βράδυ για παράδειγμα, από τα έδρανα της Νέας Δημοκρατίας άκουσα τον κ. Βρούτση να εγκαλεί εμένα προσωπικά –προσέξτε- για το θέμα του 751. Ο άνθρωπος ο οποίος έφερε τον νόμο, κατάργησε τον κατώτατο μισθό με διοικητικό τρόπο, ο άνθρωπος ο οποίος έκανε λάστιχο τις εργασιακές σχέσεις, ο άνθρωπος ο οποίος έβαλε στον γύψο τον κοινωνικό διάλογο, ο άνθρωπος ο οποίος άνοιξε δρόμους στην κατεύθυνση του εργασιακού μεσαίωνα, εγκαλεί ποιον; Τον ΣΥΡΙΖΑ, για τα θέματα του κατώτατου μισθού! Φαίνεται ότι πλέον έχετε χάσει κάθε επαφή με την πραγματικότητα.

Αλήθεια, δεν υπάρχουν τύψεις για τα όσα έχετε κάνει εσείς, η παράταξή σας, εις βάρος του κόσμου της εργασίας; Φαίνεται, όμως, πως το γεγονός ότι δεν έχετε συνείδηση και συναίσθηση των πράξεών σας σάς κάνει πλέον να μην αντιλαμβάνεστε ότι όχι μόνο τώρα, με βάση την πρόσφατη ψήφο του ελληνικού λαού, αλλά για πολύ καιρό ακόμα θα είστε στο περιθώριο. Συνεχίστε να κάνετε αυτήν την Αντιπολίτευση. Συνεχίστε να μην αντιλαμβάνεστε τις τεράστιες ευθύνες των προηγούμενων επιλογών σας. Είναι ό,τι καλύτερο μπορείτε να κάνετε για την παρουσία της σημερινής Κυβέρνησης.

Από εκεί και πέρα, όμως, δεν μπορώ να μην σχολιάσω πράγματα που ακούστηκαν πριν από λίγο από τον κ. Βενιζέλο. Ο κ. Βενιζέλος μίλησε για την Κυβέρνηση, λέγοντας ότι πάσχει από έναν διχασμό. Από τη μια, λέει, ότι δεν είναι στη λογική της τα εφαρμοζόμενα μέτρα και από την άλλη καλείται να τα εφαρμόσει. Αυτόν τον διχασμό τον αποδεχόμαστε. Εμείς δεν θα συμβιβαστούμε με την ιδέα ότι το πρόγραμμά μας μπορεί να αρχίζει και να τελειώνει σε ακραίες πολιτικές λιτότητας, σε μέτρα που εξαναγκαστήκαμε να πάρουμε, στα μέτρα τα οποία τα θεωρούμε απαραίτητα σε αυτήν τη φάση, αλλά για να τα αφήσουμε πίσω, ώστε να κινηθούμε σε άλλα πεδία.

Κύριε Βενιζέλο, αυτά που είπατε πριν είναι αποκαλυπτικά, διότι είναι μια ομολογία ότι διεκδικείτε την πατρότητα των μνημονιακών πολιτικών, ότι έχετε πλήρως ταυτιστεί με αυτές και βέβαια, αυτά σας φέρνουν σε τεράστια απόσταση πρώτα από όλα με όλον αυτόν τον θετικό προβληματισμό που υπάρχει στην ευρωπαϊκή σοσιαλδημοκρατία. Γι’ αυτό δεν μπορείτε να καταλάβετε γιατί έρχεται ο κ. Ολάντ εδώ κι ο κ. Μοσκοβισί, και κάνουν θετικές δηλώσεις όχι μόνο για το ελληνικό χρέος αλλά και για το πού πάει η Ευρώπη.

Είστε πραγματικά μέσα στην ευρωπαϊκή σοσιαλδημοκρατία το καθυστερημένο εγχώριο κομμάτι της. Μη μου πείτε ότι χτυπάμε την πόρτα της. Δεν μας ενδιαφέρει, είτε είναι κλειστή είτε είναι ανοικτή η πόρτα. Εμείς μιλάμε από το έδαφος των ιδεών της Αριστεράς. Μιλάμε με βάση τη διακριτότητα τη δική μας, τη διακριτή δική μας ιστορική πορεία. Όμως, βεβαίως, αναγνωρίζουμε την ανάγκη της διαμόρφωσης πλειοψηφικών κοινωνικών και πολιτικών μπλοκ, για να υπάρχουν μεγάλες αλλαγές, και είναι θετικό το ότι ύστερα από δεκαετίες υπάρχει ένας ενδιαφέρων προβληματισμός στην ευρωπαϊκή σοσιαλδημοκρατία. Εσείς φαίνεται να μην το αντιλαμβάνεστε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΙΩΑΝΝΗΣ ΜΑΝΙΑΤΗΣ:** Κι αν χτυπάτε την πόρτα, κι αν παρακαλάτε, δεν θα σας ανοίξει κανείς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Τελειώνω.

Λέγοντας για το θέμα της ανακεφαλαιοποίησης των τραπεζών, έχετε αντιληφθεί ότι το θέμα της ανακεφαλαιοποίησης των τραπεζών διαχωρίστηκε από το θέμα της αξιολόγησης, κάτι το οποίο είναι πάρα πολύ θετικό; Το αντιλήφθηκε και ο κ. Ντράγκι. Αυτήν τη στιγμή διασφαλίζετε ένα μέρος του σταθερού εδάφους, που η ελληνική οικονομία το έχει ανάγκη.

Από εκεί και πέρα, επί της ουσίας αυτό που φαίνεται ότι προωθείται με τη συγκεκριμένη ανακεφαλαιοποίηση είναι η παρουσία του ελληνικού δημοσίου με δικαιώματα ψήφου, η οποία να είναι σε τέτοιο βαθμό ώστε να μην λειτουργεί αποτρεπτικά στο να έρθουν και ξένα κεφάλαια. Έτσι έχει η κατάσταση. Αυτή είναι η πραγματικότητα.

Εμείς θεωρούμε αναγκαία αυτήν τη δύσκολη φάση, αλλά για να μπορέσουμε, όπως σας είπα και πριν, να την αφήσουμε πίσω και όχι να πάμε βέβαια σε ένα παράλληλο σύμπαν, αλλά να δημιουργήσουμε τους όρους απεμπλοκής από τις σημερινές ακραίες πολιτικές λιτότητας.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα δύο μαθητές και μαθήτριες και τρεις εκπαιδευτικοί-συνοδοί τους από το Γενικό Λύκειο Μολάων Λακωνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρία Πρόεδρε, παρακαλώ τον λόγο.

**ΙΩΑΝΝΗΣ ΜΑΝΙΑΤΗΣ:** Κυρία Πρόεδρε,...

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, τι ακριβώς θέλετε;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα ήθελα τον λόγο για δύο λεπτά ως Κοινοβουλευτικός Εκπρόσωπος, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε να απαντήσετε στον κ. Σκουρλέτη;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Βεβαίως.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρία Πρόεδρε, ακούσαμε πριν από λίγο μια τοποθέτηση που δεν ασχολήθηκε με τα ζητήματα τα οποία έθεσαν όλοι οι Βουλευτές αυτές τις μέρες, σε σχέση με το νομοσχέδιο. Συγκεκριμένα θέματα, συγκεκριμένα άρθρα, συγκεκριμένες ρυθμίσεις. Αντί γι’ αυτό, ακούσαμε για τον διχασμό της Κυβέρνησης και για το τι κάνει η ευρωπαϊκή σοσιαλδημοκρατία καθώς και για το τι κάνει η Αριστερά και θέλω να πω ορισμένα πράγματα.

Κύριε Σκουρλέτη και κύριοι Υπουργοί της Κυβέρνησης, διχασμός της Κυβέρνησης να θυμίσουμε πως ήταν την περίοδο πριν από τον Γενάρη, όταν λέγατε ότι θα διαγράψετε μονομερώς το χρέος, με βάση τη Διάσκεψη της Γερμανίας. Αυτήν τη στιγμή, το μόνο το οποίο λέει και επικαλείται η Κυβέρνηση είναι η απόφαση του Νοεμβρίου του 2012, η οποία είναι η μόνη που έχει καταγραφεί. Δεν υπάρχει καμμία άλλη απόφαση αυτήν τη στιγμή για το δημόσιο χρέος. Αυτήν τη στιγμή προσπαθούμε ως χώρα να το πετύχουμε αυτό.

Αναφερθήκατε στη σοσιαλδημοκρατία με μία αρνητική χροιά, ξεχνώντας ότι οι δυνάμεις της ευρωπαϊκής σοσιαλδημοκρατίας, αλλά και της μεταρρυθμιστικής, της ανανεωτικής Αριστεράς, της Αριστεράς που δεν λαϊκίζει, που λέει τα πράγματα όπως πρέπει να τα πει κάθε χρονική στιγμή, που δεν λέει σήμερα όσα αύριο αναιρεί, αυτή η δημοκρατική Αριστερά, η μεταρρυθμιστική και η σοσιαλδημοκρατία, σας βοήθησε πάρα πολύ σε ευρωπαϊκό επίπεδο, βοήθησε δηλαδή τη χώρα να παραμείνει στην Ευρωζώνη. Το καλοκαίρι, τον Αύγουστο, λίγους μήνες πριν, θα είχαμε βγει εκτός Ευρωζώνης αν δεν γίνονταν τότε οι προσπάθειες της ελληνικής, της εδώ Κοινοβουλευτικής Ομάδας να υπάρξει η αλλαγή στάσης του κ. Ολάντ. Ο κ. Ολάντ βοήθησε σ’ αυτήν τη διαδικασία και το γνωρίζετε πάρα πολύ καλά.

Μιλάτε, όμως, για τη λιτότητα και για τη συνέχιση των πολιτικών λιτότητας. Κοιτάξτε, για να ξεκαθαρίσουμε κάτι: Φέρνετε μέτρα σ’ αυτό το νομοσχέδιο τα οποία δεν έχουν προηγούμενο και σας τα εξηγήσαμε. Για τους αγρότες ποτέ δεν φαντάστηκε κάποιος να βάλει αυτά τα συγκεκριμένα μέτρα, να καταργήσει την επιστροφή φόρου πετρελαιοειδών, να φορολογεί τις ενισχύσεις πέραν του όσο φορολογούνται σε οποιαδήποτε χώρα της Ευρωζώνης. Ποτέ δεν διανοήθηκε κάποιος να καταργήσει, να μην δεσμεύεται από τις ανεξάρτητες αρχές της χώρας, όπως το προσπαθήσατε στις προηγούμενες ρυθμίσεις. Ποτέ δεν προσπάθησε κάποιος στις περιφερειακές αρχές και στην περιφερειακή αυτοδιοίκηση –σας τα είπαν οι περιφερειάρχες προχθές, σας τα είπε και η κ. Δούρου- να κάνουν αυτά τα οποία προσπάθησε να κάνει η Κυβέρνηση στην αρχή. Και έχετε αναιρέσει μόνο κατά το ήμισυ σε σχέση με τη σύμφωνη γνώμη και όχι συνολικά.

Μην βρίσκετε, λοιπόν, ευθύνες αλλού. Κοιταχθείτε στον καθρέφτη, δείτε ποιος ασκεί αυτήν τη στιγμή ακραίες νεοφιλελεύθερες πολιτικές λιτότητας οι οποίες ουσιαστικά, αν ασκηθούν, θα τελειώσουν την ελληνική οικονομία και δεν θα παράγει κανένας. Μην προσπαθείτε να βρείτε συνενόχους εκεί που σας βοηθούν, στους Ευρωπαίους σοσιαλδημοκράτες και στις δυνάμεις οι οποίες ζητούν συναίνεση.

Εμείς καταθέσαμε συγκεκριμένες τροπολογίες και ζητήσαμε τη συναίνεσή σας. Να αποδεχθείτε ορισμένες τροπολογίες που ήταν θέση δική σας μέχρι πριν από λίγο χρονικό διάστημα. Μέχρι αυτήν τη στιγμή δεν έχετε αποδεχθεί καμμία τροπολογία.

Αντί γι’ αυτό, πώς νομοθετείτε; Φέρατε έξι τον αριθμό υπουργικές τροπολογίες μέχρι σήμερα το πρωί, για να προσπαθήσουμε να νομοθετήσουμε μ’ αυτόν τον τρόπο, όχι μόνο με τη μορφή του επείγοντος, αλλά και μ’ αυτήν τη διαδικασία. Δεν σας τιμά αυτό, δεν τιμά τον χώρο της Αριστεράς.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε να απαντήσετε;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Δώστε μου τον λόγο για ένα λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο για ένα λεπτό.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, επαναλαμβάνετε την ίδια επωδό σ’ ένα ζήτημα που έχει ξεκαθαρίσει. Συνέχεια λέτε για την αυτοτέλεια της αυτοδιοίκησης. Ο ν. 4042 δεν είναι δικός μας νόμος. Είναι νόμος των προηγούμενων κυβερνήσεων και λέει ρητά ότι τα περιφερειακά σχέδια διαχείρισης απορριμμάτων οφείλουν να εναρμονίζονται με το εθνικό σχέδιο. Δεν λέει πουθενά ότι τα περιφερειακά σχέδια είναι ό,τι θέλει ο κάθε περιφερειάρχης. Το λέει ρητά.

Το μόνο, λοιπόν, που κάνουμε εμείς είναι να ορίσουμε –γιατί ήταν κενό- το ποια είναι η διαδικασία με την οποία γίνεται αυτή η εναρμόνιση. Μπορούμε επιτέλους να το ξεκαθαρίσουμε αυτό; Τόσο απλά. Όχι μόνο αυτό, αλλά ξέρετε πολύ καλά ότι οφείλουν να εναρμονίζονται και με την ευρωπαϊκή οδηγία. Ποιος το πιστοποιεί, λοιπόν, αυτό; Τόσο απλά σας έχω ρωτήσει και σας έχω προκαλέσει: Φέρτε μία άλλη διάταξη. Αν δεν θέλετε να είναι οι υπηρεσίες των Υπουργείων που καθορίζουν την εναρμόνιση, πείτε μου ποια αρχή θα καθορίζει την εναρμόνιση, για να λήξει αυτή η συζήτηση.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρία Πρόεδρε, μόνο για μισό λεπτό θα ήθελα τον λόγο…

(Θόρυβος από τις πτέρυγες του ΣΥΡΙΖΑ και της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν γίνεται διάλογος. Με άλλη ευκαιρία θα σας δώσω τον λόγο, για να προχωρήσει λίγο ο κατάλογος των εγγεγραμμένων ομιλητών, κύριε Θεοχαρόπουλε. Δεν γίνεται.

**ΑΝΔΡΕΑΣ ΛΟΒΕΡΔΟΣ:** Τι είναι αυτά τα πράγματα, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσείς τι θέλετε, κύριε Λοβέρδε; Τι φωνάζετε; Σας παρακαλώ.

**ΑΝΔΡΕΑΣ ΛΟΒΕΡΔΟΣ:** Να απαντήσει ο κύριος συνάδελφος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Παρακαλώ, ανοίξτε το…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχουμε κάνει έκκληση να μιλήσουν…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρία Πρόεδρε,…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε, αφήστε, θα βρείτε και άλλη ευκαιρία. Θα μιλήσουν κι άλλοι. Καθίστε, ηρεμήστε.

Τον λόγο έχει ο κ. Βλάσης.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ο λαός σάς έδωσε τον ρόλο της Κυβέρνησης και μάς έδωσε τον ρόλο της Αντιπολίτευσης. Πρέπει να το καταλάβετε, όπως το έχουμε καταλάβει κι εμείς…

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

**ΠΡΟΕΔΡΕΥΩΝ (Αναστάσιος Κουράκης):** Κύριε Θεοχαρόπουλε, δεν ακούγεστε. Αν έχετε την καλοσύνη σας παρακαλώ, καθίστε για να μπορέσουμε να συνεννοηθούμε. Θα σας δώσω τον λόγο, αλλά με μια διαδικασία.

Έχει έρθει ο ομιλητής στο Βήμα. Να παρακαλέσουμε τον κ. Βλάση αν έχει την καλοσύνη…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Αναστάσιος Κουράκης):** Κύριε Βλάση, καθίστε μισό λεπτό παρακαλώ, να ολοκληρώσουμε την προηγούμενη διαδικασία, γιατί αλλιώς δημιουργείται όντως θέμα.

**ΚΩΝΣΤΑΝΤΙΝΟΣ ΒΛΑΣΗΣ:** Εντάξει.

**ΠΡΟΕΔΡΕΥΩΝ (Αναστάσιος Κουράκης):** Χίλια συγγνώμη, κύριε Βλάση.

Ο κ. Θεοχαρόπουλος, Κοινοβουλευτικός Εκπρόσωπος της Δημοκρατικής Συμπαράταξης, έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δεν θα απασχολήσω πολύ το Σώμα σε αυτό το σημείο, απλώς είναι κρίσιμο να ακουστεί.

Κύριε Υπουργέ, είστε στην Κυβέρνηση, είμαστε στην Αντιπολίτευση. Μας έχει δώσει ο ελληνικός λαός αυτόν τον ρόλο και σας έχει δώσει αυτόν τον ρόλο. Ζητάτε σε κάθε δύσκολη στιγμή από την Αντιπολίτευση να βρει τη λύση, γιατί δεν μπορείτε να τη βρείτε.

Είπατε και πάλι πριν από λίγο: «Φέρτε μας εσείς την πρόταση». Μπορείτε να καταλάβετε ότι η λογική είναι να φέρνετε τις προτάσεις, να σας απαντούμε εδώ μέσα και να κάνουμε εποικοδομητικές προτάσεις, τροπολογίες και αλλαγές πάνω σε αυτά που φέρνετε; Αυτός είναι ο ρόλος.

Και όσον αφορά το θέμα σε σχέση με τις περιφέρειες, σας λέω το εξής: «Εισάγεται μία ακόμα φάση έγκρισης προσθέτοντας γραφειοκρατία. Τα περιφερειακά συμβούλια από κυρίαρχα όργανα γίνονται διαμεσολαβητικοί μηχανισμοί, με την κεντρική εξουσία να έχει τον τελευταίο λόγο έναντι των περιφερειών. Έρχεται ως επείγουσα αυτή η ρύθμιση, ενώ δεν έχει ζητηθεί από κανέναν αιρετό φορέα και βρίσκεται σε εξέλιξη η διαδικασία αναθεώρησης των ΠΕΣΔΑ των περιφερειών». Δεν είναι δικά μου λόγια. Είναι λόγια της κ. Δούρου αυτά. Αυτή είναι η απάντηση.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Ο κ. Θεοχάρης από το Ποτάμι έχει ζητήσει επίσης τον λόγο.

Ορίστε, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε. Δεν θα απασχολήσω πολύ το Σώμα.

Άκουσα τον Υπουργό να μιλάει για αξιολόγηση. Νομίζω ότι θέλει πολύ θράσος να μιλάει για αξιολόγηση αυτή η Κυβέρνηση δυο μέρες μετά το κυνήγι των αξιολογητών των πανεπιστημίων με μήλα και ντομάτες…

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ-ΔΗΜΑΡ)

 …και όταν έχουν όλο αυτό το χρονικό διάστημα, όλα αυτά τα χρόνια παλέψει -και με όποια συνδικαλιστικά όργανα ο ΣΥΡΙΖΑ ήλεγχε- ενάντια σε κάθε έννοια της αξιολόγησης. Αιδώς Αργείοι!

**ΠΡΟΕΔΡΕΥΩΝ (Αναστάσιος Κουράκης):** Καλώς. Προχωρούμε.

Κύριε Βλάση, έχετε τον λόγο και ζητούμε συγγνώμη για το προηγούμενο.

**ΚΩΝΣΤΑΝΤΙΝΟΣ ΒΛΑΣΗΣ:** Κύριε Πρόεδρε, κυρίες και κύριοι συνάδελφοι, πραγματικά είναι απίστευτο αυτό που ζούμε. Εγώ είμαι νέος Βουλευτής, μόλις οκτώ μηνών. Θεωρώ ότι βλέπω τα πράγματα λίγο πιο καθαρά, ενδεχομένως και από δικούς μου συναδέλφους που έχουν μεγαλύτερη εμπειρία από εμένα. Όμως εκεί που κάποια στιγμή λέμε ότι οι κυβερνώντες αρχίζουν να καταλαβαίνουν τι τους γίνεται, μπαίνουν στον ίσιο δρόμο, γίνονται Ευρωπαίοι, βγαίνει ο κάθε Υπουργός, ο κ. Σκουρλέτης, και μας λέει τι; Μας κάνει να θυμηθούμε παλιότερες εποχές, να θυμηθούμε πως ήταν αντιμνημονιακοί, έχουν γίνει μνημονιακοί. Ούτε ξέρουμε τι σύγχυση υπάρχει. Λυπάμαι πραγματικά.

Είναι γεγονός ότι ο ελληνικός λαός εμπιστεύτηκε για δεύτερη φορά και σε απόσταση μόλις οκτώ μηνών από την πρώτη τις τύχες του στην συγκυβέρνηση ΣΥΡΙΖΑ-ΑΝΕΛ. Για τους γνωρίζοντες έστω και όχι σε βάθος την πολιτική μας ιστορία και τη ψυχολογία των ψηφοφόρων, το αποτέλεσμα των εκλογών του Σεπτεμβρίου ήταν αναμενόμενο ή βέβαιο. Σπάνια ή ουδέποτε ο λαός αίρει την εμπιστοσύνη του προς μια κυβέρνηση εντός τόσο ολίγων μηνών. Πάντοτε ή σχεδόν πάντοτε πείθεται και παρασύρεται από υποσχέσεις και δημαγωγίες. Και είναι γεγονός ότι στις εκλογικές αναμετρήσεις του Ιανουαρίου και του Σεπτεμβρίου κυριάρχησαν από την πλευρά των δύο συμπολιτευόμενων κομμάτων –επαναλαμβάνω ότι κυριάρχησαν- οι υποσχέσεις και οι παροχές προς όλους.

Ισχυρίζεται βέβαια η «δεύτερη φορά Αριστερά» ότι τον Σεπτέμβριο δεν έταξε σκίσιμο του μνημονίου, κατάργηση του ΕΝΦΙΑ, αύξηση μισθών και συντάξεων, τα δώρα των μάγων, όπως έκανε όταν ήταν Αντιπολίτευση, όπως έταζε στις εκλογές του Ιανουαρίου, κι ότι τώρα ο λαός ήξερε ότι ψηφίζει για το τρίτο μνημόνιο.

Έκπληκτοι όλοι εσείς οι συνάδελφοι του ΣΥΡΙΖΑ και των ΑΝΕΛ που φέρατε και ψηφίσατε το αριστερό μνημόνιο τώρα ανακαλύπτετε δήθεν τις υποχρεώσεις που αυτό συνεπάγεται. Τις υποχρεώσεις και τα βάρη που συσσώρευσε η «πρώτη φορά Αριστερά» Κυβέρνηση, η βαρουφάκειος τακτική, η καμμένειος αλαζονεία, προπαντός, όμως, και η επικίνδυνη άγνοια της ευρωπαϊκής και παγκόσμιας πολιτικής πραγματικότητας και οι παλινωδίες ενός άτολμου και ιδεοληπτικού πρωθυπουργού. Παλινωδίες για τις οποίες και ο ίδιος έχει τώρα μετά την προσγείωσή του μετανοήσει. Το δείχνει. Τον βαρύ, όμως, λογαριασμό για όλα αυτά καλείται να τον πληρώσει ο ελληνικός λαός.

Ασφαλώς έκαναν λάθη και οι προηγούμενες κυβερνήσεις. Και οι δικές μας. Έχουν ευθύνες, άλλοι μεγαλύτερες, άλλοι μικρότερες. Σήμερα, όμως, ουδείς αμφισβητεί ότι η προηγούμενη κυβέρνηση μετά από κοπιώδεις προσπάθειες, με θυσίες βέβαια των πολιτών, με πολιτικό κόστος οδηγούσε το εθνικό σκάφος σε ήρεμα νερά με σιγουριά, με ασφάλεια, με προβλέψιμο ελλιμενισμό.

Ήρκεσαν, όμως, η καταδημαγώγηση των πάντων, η ακατάσχετη παροχολογία, η πατριδοκαπηλία ενίοτε, τα ταξίματα και τα ταξίμια με νταούλια και ζουρνάδες, για να μπάσει πάλι νερά το σκάφος, σαν τα νερά που μπάζουν οι σαπιόβαρκες και πνίγονται δυστυχισμένοι συνάνθρωποί μας στο Αιγαίο.

Πόσοι δύστυχοι έχουν άραγε χαθεί στα κρύα νερά της Μεσογείου; Πόσες εκατοντάδες χιλιάδες έχουν βρεθεί στη χώρα μας, για να φτάσει ο κύριος Πρωθυπουργός μόλις προχθές να κάθεται και να κομπάζει για τους τριάντα που κατάφερε με αεροπλάνο να διώξει προς το Λουξεμβούργο. Ακόμα και εκεί λαϊκισμός, ακόμα και εκεί προσπαθείτε με την εικόνα να οικειοποιηθείτε τα πάντα! Ελπίζω να είστε υπερήφανοι απ’ αυτή την εικόνα.

Επαληθεύθηκε, όμως, και πάλι ο εθνικός μας ποιητής: «Δυστυχισμένε μου λαέ, καλέ και αγαπημένε, πάντοτε ευκολοπίστευτε και πάντα προδομένε».

Μόλις πρόσφατα προεκλογικά ακούσαμε για πρώτη φορά τα παράλληλα προγράμματα, τα ισοδύναμα, τα φιλολαϊκά μέτρα, τα εύκολα λόγια τα μεγάλα, τα ψεύτικα, αυτά που χρειάστηκαν για να πάρετε κι άλλη μια φορά, μια δεύτερη φορά την ψήφο του ελληνικού λαού. Κουβέντα για τη σύλληψη της φοροδιαφυγής, για τη φορολογία του μεγάλου κεφαλαίου, για την καταπολέμηση του λαθρεμπορίου, για τα οποία τάχα οι προηγούμενες κυβερνήσεις δεν έκαναν τίποτα.

Εξ όσων γνωρίζω, ποτέ και κανένας πολιτικός δεν έταξε τόσα, δεν εψεύσθη τόσο ασύστολα, δεν έκανε τέτοια μεταβολή. Για να μη χρησιμοποιήσω τον όρο κωλοτούμπα, που τον λέγατε συνεχώς εσείς, τέτοια που για να ντραπούν και οι πιο στενοί του συνεργάτες, να αποσχιστούν, αυτοί που μέχρι πριν από δυο μήνες ήσασταν μαζί και οι οποίοι δεν είναι στη Βουλή κι αυτό είναι καλό για τη χώρα.

Κάποιοι αποφάσισαν μάλιστα πρόσφατα να ξαναγράψουν την ιστορία, όπως εδώ ο Υπουργός μας τελευταία με προσωπικές πεποιθήσεις. Δεν θα το αναλύσω. Ο συνάδελφός μου έκανε μεγάλη ανάλυση. Και αντί κάποιος να βγει και να συμφωνήσει με αυτά, το μόνο που βρήκατε να πείτε είναι ότι είναι εκτός θέματος. Είναι εκτός θέματος, δηλαδή, το να μην είμαστε πιστοί στην ιστορία μας, αυτά που εδώ η Βουλή ψήφισε σύσσωμη πριν από λίγα χρόνια. Και μας καλεί τώρα μια Κυβέρνηση ανερμάτιστη, με ολοφάνερη έλλειψη στρατηγικής ή έστω προγραμματισμού, με ομολογούμενη απέχθεια προς τον πολιτικό δρόμο που η ίδια χάραξε. Και ακολουθεί;

Μας καλεί να ψηφίσουμε και να εγκρίνουμε τις δικές της λύσεις στα δυσεπίλυτα προβλήματα που αυτή δημιούργησε. Μας λέτε να ψηφίσουμε το περίφημο άρθρο 13, που στερεί από τους δήμους σε ετήσια βάση θεσμοθετημένους πόρους δεκάδων εκατομμυρίων ευρώ.

Δημιουργεί συνθήκες αθέμιτου ανταγωνισμού που ευνοεί τα μεγάλα επιχειρηματικά συμφέροντα σε βάρος των υπολοίπων πολιτών –άκουσον, άκουσον η Αριστερά με συμφέροντα!- και υποχρεώνει τους δήμους να καλύπτουν έξοδα των ανταποδοτικών υπηρεσιών τους από μειωμένο αριθμό υποχρέων, με αποτέλεσμα την άδικη επιβάρυνση νοικοκυριών κι επιχειρήσεων.

Μας ζητάτε να ψηφίσουμε τον διπλασιασμό του φόρου πετρελαίου κίνησης των αγροτών. Δημιουργείτε νέους κρατικούς φορείς για την ενεργειακή πολιτική. Αθεράπευτος ο κρατισμός σας! Και περιμένετε όλα αυτά να τα ψηφίσουμε;

Ως νέος Βουλευτής, λοιπόν -για να τελειώσω- με έγνοια μία, τη σωτηρία της χώρας και το καλό του λαού μας, αλλιώς φανταζόμουν και ήθελα τον Πρωθυπουργό της χώρας, αλλιώς περίμενα την κυβέρνησή σας, με ξεκάθαρη πορεία, με συμφέρον όλων των Ελλήνων ως οδηγό, με δημοκρατική ευαισθησία.

Λυπάμαι, κύριοι συνάδελφοι, σήμερα το βράδυ θα είσαστε πάλι μόνοι σας να ψηφίσετε τα μέτρα που εσείς φέρατε με το αριστερό σας μνημόνιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κωνσταντίνο Βλάση, Βουλευτή της Νέας Δημοκρατίας.

Τον λόγο έχει τώρα ο κ. Κυριάκος Μητσοτάκης από τη Νέα Δημοκρατία, για επτά λεπτά.

**ΚΥΡΙΑΚΟΣ ΜΗΤΣΟΤΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το κύριο αντικείμενο του νομοσχεδίου που συζητούμε σήμερα είναι η ενσωμάτωση της κοινοτικής οδηγίας για την ενεργειακή απόδοση και την εξοικονόμηση ενέργειας.

Βρίσκεται αυτή η ενσωμάτωση στο Εθνικό Δίκαιο σε ένα νομοσχέδιο προαπαιτουμένων και αυτό από μόνο του γεννά ένα ερώτημα: Γιατί έπρεπε για άλλη μια φορά να περιμένουμε την τελευταία στιγμή να ενσωματώσουμε μια κοινοτική οδηγία η οποία δεν έχει, κύριοι Υπουργοί, πολιτικό κόστος. Έχει θετικό περιβαλλοντικό πρόσημο και, υπό προϋποθέσεις, αναπτυξιακή δυναμική.

Για άλλη μια φορά, λοιπόν, αναγκαζόμαστε να κάνουμε τα αυτονόητα, υπό την μεγάλη πίεση της ενδεχόμενης καταδικαστικής απόφασης του Ευρωπαϊκού Δικαστηρίου.

Γνωρίζετε πολύ καλά ότι το πρόσημο που επικρέμεται πάνω από τη χώρα είναι σημαντικό και φαίνεται ότι μπορείτε να νομοθετείτε με εθνικά ωφέλιμο τρόπο μόνο υπό τέτοια πίεση, κυρίες και κύριοι Υπουργοί.

Και βέβαια, εδώ πέρα -απ’ ό,τι είχα την ευκαιρία να παρακολουθήσω- διαπιστώνω ότι απουσιάζει επί της ουσίας ένα συγκροτημένο εθνικό σχέδιο για το πώς μπορούμε να μετατρέψουμε τις πολιτικές εξοικονόμησης ενέργειας σε πραγματική αναπτυξιακή δυναμική για τη χώρα.

Αναφέρθηκαν και άλλοι συνάδελφοι στην πολύ μεγάλη επιτυχία του προγράμματος «Εξοικονομώ κατ’ Οίκον», το οποίο έδωσε τη δυνατότητα σε δεκάδες χιλιάδες νοικοκυριά να αναβαθμίσουν ενεργειακά τα σπίτια τους, να κάνουν σημαντικές επενδύσεις, επενδύσεις οι οποίες στήριξαν σε μια δύσκολη εποχή τον κλάδο της κατασκευής.

Κι εδώ πέρα τουλάχιστον, φαντάζομαι ότι μπορούμε να συμφωνήσουμε, κύριοι Υπουργοί, ότι η ενεργειακή αναβάθμιση των σπιτιών και των δημοσίων κτηρίων αποτελεί μια πολύ μεγάλη ευκαιρία, όχι μόνο για να μειώσουμε το ενεργειακό αποτύπωμα των κτηρίων αυτών, αλλά και για να δώσουμε μια τόνωση, μια ένεση, μια φυσική δυναμική σε έναν κλάδο της κατασκευής, ο οποίος δυστυχώς έχει πληγεί πάρα πολύ σοβαρά τα τελευταία χρόνια.

Βέβαια, ο νόμος αυτός προβλέπει μια σειρά από εξοντωτικές πράξεις. Είναι αμφίβολο πότε όλες αυτές οι κανονιστικές πράξεις θα εκδοθούν και είναι, επίσης, άγνωστο ότι θα μπορέσετε, πράγματι, αυτήν τη στρατηγική να την υλοποιήσετε με ένα εθνικό σχέδιο και όχι μόνο από ευρωπαϊκή υποχρέωση.

Έρχομαι τώρα, κύριοι Υπουργοί, σε ένα ειδικό άρθρο, το οποίο πρέπει να σας πω ότι με απασχόλησε πάρα πολύ. Είναι το άρθρο 28, το οποίο αναφέρεται στο παράκτιο μέτωπο της Δραπετσώνας και στην απόφασή σας να αλλάξετε τις χρήσεις γης και τους συντελεστές δόμησης σε μια μεγάλη έκταση εξακοσίων σαράντα στρεμμάτων, μια έκταση που, κατά την άποψή μου, αποτελεί την τελευταία μεγάλη ευκαιρία για μια μεγάλης εμβέλειας αστική ανάπλαση στο παράκτιο μέτωπο του Πειραιά.

Κι αναρωτιέμαι με τι στρατηγικό σχεδιασμό ακριβώς προβαίνετε σε αυτήν την κίνηση. Είναι απλά ένα κλείσιμο του ματιού στις τοπικές κοινωνίες, ίσως στους παλιούς σας συντρόφους οι οποίοι σας πίεζαν ασφυκτικά να κάνετε αυτήν την κίνηση;

Κύριοι Υπουργοί, καλό είναι να μην μιλάτε στο τηλέφωνο, όταν υπάρχει ομιλητής στο Βήμα. Κύριε Υπουργέ! Φαίνεται ότι δεν ακούει ο κύριος Υπουργός. Είναι νέος, φαίνεται, στη Βουλή και ίσως αντιμετωπίζει τους Βουλευτές με κάποια σχετική περιφρόνηση.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Το πιστεύετε αυτό που λέτε;

**ΚΥΡΙΑΚΟΣ ΜΗΤΣΟΤΑΚΗΣ:** Θα ήθελα να ακούτε αυτά που λέω, ειδικά όταν αφορούν το δικό σας αντικείμενο. Έτσι δεν είναι; Παρακαλώ, λίγος σεβασμός!

Δεν γνωρίζετε ότι εκατό στρέμματα από αυτήν την έκταση ανήκουν στον ΟΛΠ; Με το να αλλάξετε τις χρήσεις γης σε αυτήν την έκταση, επί της ουσίας, μειώνετε το τίμημα το οποίο μπορεί να πάρει ο ΟΛΠ ως αποτέλεσμα της πώλησής του. Το γνωρίζετε φαντάζομαι αυτό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Γι’ αυτό και εξαιρέθηκε.

**ΚΥΡΙΑΚΟΣ ΜΗΤΣΟΤΑΚΗΣ:** Το γνωρίζετε αυτό, λοιπόν.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Είναι υπέρ του κόσμου της περιοχής.

**ΚΥΡΙΑΚΟΣ ΜΗΤΣΟΤΑΚΗΣ:** Το τι είναι υπέρ του κόσμου και τι δεν είναι, θα το δούμε, κύριε Υπουργέ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Δημόσια είναι.

**ΚΥΡΙΑΚΟΣ ΜΗΤΣΟΤΑΚΗΣ:** Σας βλέπω πολύ εκνευρισμένο. Γιατί εκνευρίζεστε;

**ΠΡΟΕΔΡΕΥΩΝ (Αναστάσιος Κουράκης):** Αν είναι δυνατόν, να μην έχουμε διάλογο. Συνεχίστε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ:** Θα έχετε την ευκαιρία μετά να απαντήσετε, κύριε Υπουργέ.

Αυτό το οποίο κάνετε, για άλλη μια φορά, είναι χωρίς σχέδιο, χωρίς προγραμματισμό, χωρίς κανένα εργαλείο χρηματοδότησης, να έρθετε εκ των υστέρων να αλλάξετε τους κανόνες του παιχνιδιού σε μια δρομολογημένη επένδυση. Είναι πάγια πρακτική σας, ξέρετε. Δεν είναι η πρώτη φορά που το κάνετε. Το κάνατε εσείς προσωπικά και στις Σκουριές.

Με αυτόν τον τρόπο και με αυτές τις πρακτικές τις οποίες ακολουθείτε, καμμία ξένη επένδυση δεν πρόκειται να έρθει στην Ελλάδα. Και αν το τίμημα είναι μειωμένο –που θα είναι μειωμένο, εκ των πραγμάτων, γιατί εξαιρείτε ένα μέρος της έκτασης το οποίο προβλεπόταν για μια αξιοποίηση- η ευθύνη αποκλειστικά θα βαραίνει αυτή την Κυβέρνηση. Εσείς έχετε την ευθύνη γι’ αυτό.

Και εν πάση περιπτώσει, πώς παρεμβαίνετε με το «έτσι θέλω» σε κατοχυρωμένα δικαιώματα ιδιοκτησίας; Υπάρχουν κι άλλοι ιδιοκτήτες, ξέρετε, σε αυτήν την έκταση. Η Εθνική Τράπεζα, της οποίας ανήκει ένα κομμάτι αυτής της έκτασης, έχει εγγράψει την αξία αυτής της έκτασης στον ισολογισμό της, για 100 εκατομμύρια ευρώ. Πού είναι η αξία σήμερα αυτού του περιουσιακού στοιχείου που ανήκει στην Εθνική Τράπεζα, κύριε Υπουργέ;

Χωρίς καμμία πρόβλεψη, λοιπόν, αποζημίωσης έρχεστε και παρεμβαίνετε σε ιδιοκτησιακά δικαιώματα; Πρέπει να δώσετε κάποιες απαντήσεις για τα ζητήματα αυτά.

Δυστυχώς, όμως, αυτή είναι συνολικά η πολιτική σας. Χωρίς σχέδιο, στο περίπου, για να ικανοποιήσουμε μόνο για το θεαθήναι τις ανάγκες τις τοπικής κοινωνίας, έρχεστε και πετάτε ένα πυροτέχνημα, χωρίς να έχετε καμμία απολύτως πρόβλεψη για το πώς μπορεί να αξιοποιηθεί αυτή η περιοχή.

Πείτε μου, κύριε Υπουργέ, δεν θα ήταν πιο ωφελημένη η τραυματισμένη αυτή περιοχή από μία σημαντική, αστική ανάπλαση, με εμπορικές χρήσεις, η οποία θα μπορούσε να μετέτρεπε αυτήν την έκταση σε έναν πραγματικό πόλο ανάπτυξης;

Δεν γνωρίζετε ότι για την έκταση αυτή είχε συζητηθεί μέχρι και η προοπτική να δημιουργηθεί πίστα Φόρμουλα 1; Εγώ σας λέω ότι το σχέδιο αυτό μπορεί να ήταν τραβηγμένο, αλλά δεν υπήρχαν άλλες δυνατότητες να προσελκύσει αυτή η έκταση σημαντικούς επενδυτές και να γίνει κάτι το οποίο θα είναι πραγματικά ωφέλιμο για την τοπική κοινωνία; Δεν θα ήταν πολύ πιο ωφέλιμο από το να υπόσχεσθε έναν χώρο πρασίνου, που στην πράξη ποτέ δεν πρόκειται γίνει, γιατί ούτε τα λεφτά δεν έχετε να το κάνετε;

Αυτή είναι συνολικά η λογική σας. Πυροτεχνήματα, χωρίς σχέδιο, στο περίπου. Τα ίδια κάνατε και στις Σκουριές, τα ίδια κάνετε και σε όλες τις μεγάλες επενδύσεις, γι’ αυτό δεν έρχεται κανείς επενδυτής σε αυτήν τη χώρα και γι’ αυτό η Κυβέρνηση του ΣΥΡΙΖΑ είναι παντελώς αναξιόπιστη, όταν σήμερα μιλάει για αναπτυξιακή δυναμική.

Είστε αναξιόπιστοι, επειδή δεν καταλαβαίνετε τους κανόνες με τους οποίους ξένοι και ντόπιοι επενδυτές επενδύουν στη χώρα και είστε αναξιόπιστοι, διότι δεν αποτελείτε σοβαρούς συνομιλητές για οποιοδήποτε επενδυτή θέλει σήμερα να επενδύσει στην Ελλάδα.

Κλείνω, κύριε Πρόεδρε, λέγοντας ότι μου έκανε εντύπωση πως ο κύριος Υπουργός αναφέρθηκε –μάλιστα ήταν απών ο κ. Βρούτσης- στο ζήτημα του κατώτατου μισθού. Αλήθεια, κύριε Υπουργέ, εμείς υποσχεθήκαμε ότι θα ανεβάσουμε τον κατώτατο μισθό στα 751 ευρώ; Δικιά μας δέσμευση ήταν; Γιατί αισθάνεσθε τόσο μεγάλη ανάγκη να επιτίθεστε στη Νέα Δημοκρατία, κάθε φορά που απλώς σας υπενθυμίζουμε τα μεγάλα ψέματα με τα οποία εκλεγήκατε;

Δική σας δέσμευση ήταν το 751, εσείς δεν το υλοποιήσατε και εσείς είστε υπόλογοι για τα μεγάλα ψέματα τα οποία δώσατε και τις πολιτικές που δεν μπορείτε να υλοποιήσετε.

Άρα, λίγο παραπάνω προσοχή και λίγη σεμνότητα, κύριε Υπουργέ, σε αυτά τα ζητήματα δεν βλάπτει. Γνωρίζουμε την πάγια τακτική σας να περνάτε στην επίθεση, κάθε φορά που απλώς σας υπενθυμίζουμε αυτά τα οποία λέγατε. Όμως, αυτά τα οποία λέγατε θα σας συνοδεύουν, δυστυχώς, και θα σας κυνηγάνε συνέχεια, για να καταδεικνύουν την αναξιοπιστία της δεύτερης φοράς κυβέρνησης ΣΥΡΙΖΑ.

Σας ευχαριστώ.

(Χειροκροτήματα απ’ την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, ζητώ τον λόγο ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κυριάκο Μητσοτάκη.

Κύριε Αμυρά, περιμένετε για λίγο, σας παρακαλώ.

Τον λόγο έχει ο κ. Φάμελλος, Κοινοβουλευτικός Εκπρόσωπος του ΣΥΡΙΖΑ.

**ΣΩΚΡΑΤΗΣ ΦΑΜΕΛΛΟΣ:** Θα χρησιμοποιήσω τη δευτερομιλία μου, αλλά θα είναι μόνο για τρία λεπτά. Δεν θέλω παραπάνω, κύριε Πρόεδρε.

Νομίζω ότι η τοποθέτηση του κ. Μητσοτάκη μας δίνει τη δυνατότητα για σπάνια φορά να κάνουμε στη Βουλή μια συζήτηση επί της ουσίας της πολιτικής.

Το μοντέλο, λοιπόν, το οποίο μας πρότεινε να χρησιμοποιήσουμε στην περιοχή της αστικής ανάπλασης της Δραπετσώνας είναι το μοντέλο της προτεραιότητας του ιδιωτικού χώρου, της ιδιωτικής οικονομίας με χρήσεις οι οποίες τροφοδοτούν την ιδιωτική οικονομία.

Το αντίβαρο σε αυτήν τη συζήτηση είναι το μοντέλο πολεοδόμησης και ανάπτυξης με βάση τα χαρακτηριστικά και τις προτεραιότητας του δημόσιου χώρου. Δεν θέλω να μείνω στους τίτλους, αλλά θέλω να μείνω λίγο στην ουσία. Τι συμβαίνει στις περιπτώσεις που η ιδιωτική οικονομία έχει προτεραιότητα στον σχεδιασμό;

Κύριε Μητσοτάκη, χωρίς να κάνω καμμία κομματική αντιπαράθεση, η εμπειρία της παγκόσμιας οικονομίας λέει ότι όταν ο ιδιωτικός χώρος λειτουργεί χωρίς όρια και χωρίς προγραμματισμό, αυτό που συμβαίνει τις περισσότερες φορές είναι να καταναλώνονται οι φυσικοί πόροι χωρίς προγραμματισμό, να καταναλώνονται, όμως, και τα δικαιώματα της κοινωνίας χωρίς προγραμματισμό και να καταλήγουμε σε περιπτώσεις όπως ήταν το φαινόμενο της όξινης βροχής στην Κεντρική Ευρώπη, όταν η βαριά βιομηχανία κατανάλωνε εκεί φυσικούς πόρους και περιβάλλον εις βάρος της ισορροπίας και του οικοσυστήματος και τελικά της ίδιας της οικονομίας.

Τελικά το αποτέλεσμα, στην περίπτωση που ο ιδιωτικός χώρος δουλεύει χωρίς προγραμματισμό και χωρίς -αν θέλετε- έλεγχο από την κοινωνία και ρύθμιση, είναι να αναιρεί τους όρους που ο ίδιος ο χώρος χρειάζεται για να λειτουργήσει. Πρακτικά η ιδιωτική οικονομία τις περισσότερες φορές καταναλώνει τους πόρους ύπαρξής της, γιατί αυτό το μοντέλο του καπιταλισμού είναι αυτοκαταστροφικό.

Μπορούμε να βρούμε μία άλλη ισορροπία, ώστε να έχουμε και οικονομία και περιβάλλον και εργασία; Γιατί το ζητούμενο στην περίπτωση της ανάπλασης είναι αυτό ακριβώς. Μπορούμε, δηλαδή, υπό τον έλεγχο της Βουλής; Επιτρέψτε μου να σας θυμίσω, γι’ αυτό που είπατε, ότι είναι αρμοδιότητα της Βουλής συνταγματικά κατοχυρωμένη η ρύθμιση του χώρου και η πολεοδομική λειτουργία. Άρα, κακώς μας κατηγορήσατε ότι παίρνουμε γη από ιδιωτικούς χώρους, όπως είναι η Εθνική τράπεζα ή η «LAFARGE» χωρίς αποζημίωση. Είναι υποχρέωση στην πολεοδομική νομοθεσία να υπάρχει εισφορά σε γη, σε χρήμα και ανταπόδοση. Αυτό κάνουμε. Νόμο που δεν έχουμε ψηφίσει εμείς υλοποιούμε. Άρα, απόλυτα εξασφαλίζουμε τα δικαιώματα και του δημόσιου και του ιδιωτικού χώρου.

Αντιθέτως συνεισφέρουμε σε ένα τοπικό μοντέλο ανάπτυξης εξασφαλίζοντας τα συμφέροντα του δημοσίου, άρα και της οικονομίας και της κοινωνίας, πώς; Κρατώντας την παράμετρο της αειφορίας, της ισορροπίας των πόρων, ώστε να μην θίξουμε ούτε το δικαίωμα της σημερινής γενιάς να ζήσει, αλλά ούτε και των επόμενων. Αυτή είναι η διαφορετικότητα στη δική μας προσέγγιση, ότι, δηλαδή, δεν βάζουμε σε προτεραιότητα τα συμφέροντα του ιδιωτικού, άρα του μονοπωλιακού ή πιθανά του επιχειρηματικού συμφέροντος, εις βάρος της κοινωνίας, αλλά κάνουμε μία ανάγνωση η οποία βάζει ταυτόχρονα τα συμφέροντα της κοινωνίας, του περιβάλλοντος και της οικονομίας στον ίδιο παρονομαστή. Μόνο με τέτοιες ολιστικές προσεγγίσεις που έχουν και το αειφορικό στοιχείο και βάζουν, λοιπόν, το δημόσιο συμφέρον μπορούμε να ανταποκριθούμε στις σημερινές ανάγκες.

Η δική σας προσέγγιση, η φιλελεύθερη πιθανά κατ’ εσάς, είναι μία καταναλωτική και προς το περιβάλλον και προς την εργασία και προς την οικονομία. Αυτό οδήγησε σε αδιέξοδο την Ευρώπη που τώρα εισάγει με αυτήν την Οδηγία μια άλλη προσέγγιση και στο περιβάλλον και στην οικονομία.

Καλούμε, λοιπόν, να δείτε υπό αυτό το πρίσμα την τοποθέτησή μας όχι αναίρεσης της οικονομίας αλλά δημιουργίας ενός πλαισίου που, μέσα στο περιβάλλον, με ισορροπία των πόρων και των ανθρώπινων και των φυσικών, μπορούμε να προχωρήσουμε στην επόμενη ημέρα.

Αλλιώς, η κατανάλωση, η κατανάλωση και η κατανάλωση είναι αντίθετη προς οποιαδήποτε έννοια εξοικονόμησης, ανακύκλωσης και αειφορίας. Εμείς επιλέγουμε, λοιπόν, την ανακύκλωση, την εξοικονόμηση και την αειφορία.

Αν θέλετε την κατανάλωση μόνο από την μεριά της ιδιωτικής σφαίρας, δηλαδή, μόνο για κάποια συμφέροντα, που μπορεί να μην τα υποστηρίζετε εσείς προσωπικά, αλλά το κόμμα στο οποίο είστε τα υποστηρίζει μονοσήμαντα τα τελευταία χρόνια, θα μας βρείτε απέναντι. Αν θέλετε, όμως, να βρούμε έναν κοινό τόπου, που πιστεύω ότι μπορούμε να βρούμε, σε μια συζήτηση αντικειμενική προς το συμφέρον της πολιτείας, νομίζω ότι μπορούμε να συνεχίσουμε τον διάλογο.

Ευχαριστώ πολύ.

**ΠΡΟΔΡΕΥΩΝ (Αναστάσιος Κουράκης):** Ευχαριστούμε.

Να παρακαλέσω τους κοινοβουλευτικούς να κάνουν μεγάλη οικονομία στο χρόνο, ώστε να μιλήσουν όσο γίνεται περισσότεροι Βουλευτές.

Πριν δώσω τον λόγο στον κ. Αμυρά, θα ήθελα να κάνω μια σύντομη ανακοίνωση προς το Σώμα, με σημερινή ημερομηνία.

Η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους καταθέτει την Έκθεσή της στα σχέδια νόμου του Υπουργείου Οικονομικών:

Α) «Κύρωση του Απολογισμού του Κράτους Οικονομικού Έτους 2013»

Β) «Κύρωση του Ισολογισμού του Κράτους Οικονομικού Έτους 2013»

Κύριε Αμυρά, έχετε τον λόγο για επτά λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο για την ενσωμάτωση της οδηγίας 27/2012 περί Ενεργειακής Απόδοσης στο Εθνικό Δίκαιο είναι άλλο ένα μνημείο προχειρότητος. Η Κυβέρνηση μονίμως νομοθετεί με το ποδάρι, με μια πρωτοφανή ρηχότητα. Και ελάτε να δούμε πώς και γιατί.

Πρώτα από όλα, ενώ το ζήτημα θεωρητικώς είναι η ενεργειακή απόδοση -να σας το πω εγώ διαφορετικά- ο ενεργειακός χάρτης της χώρας, εδώ έχει συνταξιοδοτικά θέματα, τα οποία εκ παραδρομής σε προηγούμενο νομοσχέδιο είχαν γραφεί διαφορετικά, είχαν ψηφιστεί διαφορετικά.

Επίσης, έχει ζητήματα για τη διαχείριση των απορριμμάτων, έχει διατάξεις για τη Σχολή Τυφλών, έχει διατάξεις για την απαλλαγή, κυρίες και κύριοι συνάδελφοι του ΣΥΡΙΖΑ ιδιαίτερα, του Μεγάρου Μουσικής από την υποχρέωση φορολογικής και ασφαλιστικής ενημερότητος. Είναι η δεύτερη φορά που αυτή η Κυβέρνηση δίνει τέτοιου είδους απαλλαγή στο Μέγαρο Μουσικής.

Εσείς, οι Βουλευτές του ΣΥΡΙΖΑ, δεν λέγατε ότι αυτή η τακτική, όταν την έκαναν οι προηγούμενοι, οι δεξιοί, ήταν σύμβολο διαπλοκής; Άρα, γίνατε και εσείς διαπλεκόμενοι και δεν το έχετε πάρει χαμπάρι;

Επίσης, έχει τις διατάξεις, βεβαίως, για την φορολόγηση των μικρών εγχώριων, ελληνικών, χειροποίητων μονάδων ζυθοποιίας, οι οποίες βεβαίως εξαφανίζονται προς χάρη δύο πολυεθνικών, μιας δανέζικης και μιας ολλανδικής, οι οποίες κατέχουν το 86% της αγοράς. Τι συμβαίνει, κύριοι συνάδελφοι του ΣΥΡΙΖΑ; Ούτε για αυτό δεν έχετε να πείτε τίποτα; Πού πήγε η επαναστατικότητά σας;

Επίσης, θέλω να σας πω ότι φέρατε το άρθρο 32 για τα δάση. Στην επιτροπή κατά την πρώτη μέρα συζήτησης ξεσηκωθήκαμε εμείς του Ποταμιού και σας είπαμε ότι είναι μια λάθος διάταξη, διότι αυτή η διάταξη όριζε ότι δεν θα κηρύσσονται αναδασωτέα τα δάση και οι περιοχές που έχουν καταπατηθεί ή έχουν υλοτομηθεί και αποψιλωθεί παράνομα. Περιόριζε την προστασία και την κήρυξη αναδασωτέων των δασών που έχουν υποστεί πυρκαγιά.

Όταν, λοιπόν, έθεσα το ζήτημα αυτό στην επιτροπή κοντέψατε να με φάτε. Βεβαίως, μετά από τρεις ώρες, όταν κατάλαβε η Κυβέρνηση το λάθος της και ο κ. Σκουρλέτης αναίρεσε αυτή τη διάταξη, ήσασταν όλοι πιο «ποταμίσιοι» και από τους «ποταμίσιους» στο ζήτημα αυτό.

Εν πάση περιπτώσει, σας τα λέω αυτά, γιατί προκαλείται μια ψυχολογική αβεβαιότητα. Και όπως πολύ καλά ο γκουρού σας στα οικονομικά μέχρι πρόσφατα, ο κ. Βαρουφάκης, θα σας έλεγε, η αβεβαιότητα σημαίνει θάνατο της οικονομικής δραστηριότητας.

Όμως, θα μείνω στα θέματα της ενέργειας και θα σας πω το εξής: Δεν ξέρω αν έχετε εντρυφήσει στην ευρωπαϊκή οδηγία, αλλά η ευρωπαϊκή οδηγία, η οποία ενσωματώνεται σήμερα, αύριο στο Εθνικό Δίκαιο θέτει ως στόχο πανευρωπαϊκά για εξοικονόμηση ενέργειας 20% ως το 2020 με επενδύσεις από 60 έως 110 δισεκατομμύρια ευρώ. Πού είναι ο στόχος σας στα καθ’ ημάς; Ποια θα είναι η εξοικονόμηση; Σε τι ποσοστό θα κυμανθεί και μέσω ποιων επενδύσεων θα έρθει; Δεν το λέτε πουθενά.

Εδώ τι λέμε; Η έκθεση αξιολόγησης των συνεπειών του νομοσχεδίου στη σελίδα 260 αναφέρει ότι δεν έχουν μετρηθεί οι συνέπειες των διατάξεων αυτού του νομοσχεδίου μέσω κάποιας μελέτης περιβαλλοντικών επιπτώσεων. Οποία αντίφασις! Αλλά η αντίφαση γίνεται ακόμη βαθύτερη και μεγαλύτερη, εάν δούμε αυτό το υπέροχο κτήριο, το ιστορικό κτήριο, φορτωμένο με μνήμες, ένα καταπληκτικό αρχιτεκτόνημα.

Μάθετε τα εξής: Πρώτον, όλοι το ξέρετε, βγείτε στους διαδρόμους και δείτε. Τα καλοριφέρ καίνε στο φουλ, οι αίθουσες είναι κλειστές και πάνω από τα καλοριφέρ ανοιχτά τα παράθυρα. Φανταστείτε το παράδοξο. Αυτό το υπέροχο κτήριο που έχει χαρακτηριστεί μνημείο εξαιρείται -προσέξτε- από τις διατάξεις του ν. 3661/2008 για βελτίωση ενεργειακής απόδοσης. Δηλαδή, μέσα σε αυτό το κέλυφος αποφασίζουμε για ενεργειακή απόδοση και εξοικονόμηση και το ίδιο αυτό το κτήριο εξαιρείται από τις διατάξεις και προβλέψεις μιας τέτοιας πολιτικής.

Κυρίες και κύριοι συνάδελφοι, έχω στείλει δύο επιστολές για το ζήτημα του κτηρίου της Βουλής όπου έκανα συγκεκριμένες προτάσεις για εξοικονόμηση και προς την κ. Ζωή Κωνσταντοπούλου, όταν ήταν Πρόεδρος –Παγκόσμια Ημέρα Περιβάλλοντος στις 6 Ιουνίου- και προς τον κ. Βούτση και τις καταθέτω στα Πρακτικά.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε σε ένα δεύτερο θέμα, γιατί εμένα με ενδιαφέρει να ασχοληθώ ιδιαίτερα με τα ενεργειακά. Τα συζητήσαμε και στις επιτροπές. Σε είκοσι πέντε μέρες από σήμερα ξεκινά στο Παρίσι η Παγκόσμια Διάσκεψη του ΟΗΕ για το κλίμα. Με διόλου υπερηφάνεια σας ανακοινώνω ότι η Ελλάδα είναι η μόνη από τις ευρωπαϊκές χώρες που δεν έχει καταθέσει, δεν έχει δώσει στη δημοσιότητα τις εθνικές της θέσεις. Ποιες θα είναι οι θέσεις της χώρας για το ζήτημα του κλίματος; Ο στόχος είναι να συγκρατηθεί η άνοδος της θερμοκρασίας παγκοσμίως κατά 2 βαθμούς Κελσίου, να μην την υπερβεί κατά δύο παραπάνω βαθμούς Κελσίου και εδώ η Ελλάδα τηρεί σιγήν ιχθύος. Άλλο ένα σημάδι της προχειρότητας με την οποία αντιμετωπίζει η Κυβέρνηση τα ζητήματα του περιβάλλοντος.

Ίσως θα μας πει ο κύριος Υπουργός, που χθες συναντήθηκε με τον Βρετανό Πρέσβη, τον κ. Κίττμερ, ποιες είναι οι θέσεις της ελληνικής Κυβέρνησης, διότι σ’ αυτή τη συνάντηση, όπως μαθαίνουμε, ο κ. Κίττμερ παρουσίασε και παρέθεσε τις θέσεις της δικής του κυβέρνησης, της αγγλικής κυβέρνησης, με τις οποίες θα κατέβει στην Παγκόσμια Διάσκεψη για το κλίμα. Εμείς από ποιον θα τις μάθουμε; Να πάρουμε τηλέφωνο τον κ. Πρέσβη; Δεν τον γνωρίζουμε. Ίσως εσείς να μας κάνετε την επικοινωνία, για να μάθουμε ποια είναι η ελληνική θέση μέσω Αγγλίας. Είναι, όμως, δυνατόν να τις μαθαίνει τις ελληνικές θέσεις πρώτος ο Βρετανός πρέσβης και όχι εμείς οι Έλληνες Βουλευτές;

Ποια θα είναι η σύνθεση της αντιπροσωπείας; Με ποια κριτήρια θα γίνει αυτή η σύνθεση; Πότε θα ανακοινώσετε τα ονόματα; Σας κατέθεσα, επίσης, ερώτηση γι’ αυτό το συγκεκριμένο θέμα με αριθμό πρωτοκόλλου 857 και την καταθέτω και αυτήν στα Πρακτικά.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, κυρίες και κύριοι συνάδελφοι, υπάρχει ένα άλλο ενεργειακό ζήτημα πολύ σημαντικό. Δεν είναι εδώ ο κ. Φάμελλος, που άκουσα ότι μίλησε για την αειφορία κ.λπ.. Τρία υπέροχα ελληνικά νησιά, η Ρόδος με τη μεγαλύτερη ηλιοφάνεια στη Μεσόγειο, που τριακόσιες εξήντα ημέρες το χρόνο έχει ηλιοφάνεια, η Σαντορίνη και η Μύκονος θα καλύπτονται ενεργειακά από εδώ και στο εξής πώς λέτε; Προχθές, την Τρίτη, 3 Νοεμβρίου, η ΔΕΗ πήρε δάνειο 190 εκατομμυρίων ευρώ από την Ευρωπαϊκή Τράπεζα Επενδύσεων για εγκατάσταση νέων πετρελαϊκών μονάδων σ’ αυτά τα τρία νησιά που σας είπα.

Προσέξτε τώρα, η μελέτη των περιβαλλοντικών όρων για την έγκριση αυτών των τριών νέων πετρελαϊκών μονάδων της ΔΕΗ σε Ρόδο, Σαντορίνη και Μύκονο λέει ότι θα ρυπαίνουν σοβαρά. Θα συμβάλει, λέει η περιβαλλοντική μελέτη, το κάθε εργοστάσιο στις εκπομπές αερίου, θα υπάρχει η σπατάλη οικονομικών πόρων για εισαγωγή πετρελαίου και βεβαίως, θα ενισχυθεί η εξάρτηση και η ανασφάλεια της χώρας μας από τα ορυκτά καύσιμα. Και είναι να λες: Αυτοί οι Σουηδοί τι έχουν περισσότερο από εμάς τους Έλληνες, που έως το 2050 θα έχουν πλήρως απεξαρτηθεί από τα ορυκτά καύσιμα; Εμείς δεν έχουμε ήλιο; Δεν έχουμε κύματα; Δεν έχουμε αέρα; Γιατί μονίμως να είμαστε καθυστερημένοι; Γιατί η Κυβέρνηση έχει ιδεοληψίες ή δεν έχει βιώσιμη λύση.

Ποια είναι η βιώσιμη λύση ενεργειακά για τα νησιά μας; Είναι η στροφή κατά 100% σε ανανεώσιμες πηγές ενέργειας, η διασύνδεση των νησιών μεταξύ τους για καλύτερη σταθεροποίηση του δικτύου, η ανάπτυξη των έξυπνων δικτύων, των smart grids, αποθήκευση ενέργειας σε μπαταρίες και ηλεκτρικά αυτοκίνητα, λεωφορεία και σκάφη. Αυτά είναι τα ζητούμενα περί ενεργειακών, που μας τα φέρατε σ’ αυτό το πολυνομοσχέδιο με προχειρότητα, με μια ρηχότητα και έτσι όπως δεν αξίζει στις πραγματικές ενεργειακές ανάγκες της χώρας.

Καταλήγοντας, κυρίες και κύριοι συνάδελφοι, δεν βλέπω εδώ τον κ. Φίλη, αλλά φαντάζομαι ότι κάποιος θα του μεταφέρει αυτήν την ερώτηση. Θα ήθελα, λοιπόν, να τον ρωτήσω το εξής: Για την εθνοκάθαρση ή γενοκτονία των αξιολογητών στο Πανεπιστήμιο της Αθήνας κουβέντα δεν θα πει; Τσιμουδιά; Είναι Υπουργός Παιδείας, δεν είναι Υπουργός περί ιστορικών θεμάτων, για να μας μιλά για Γενοκτονία ή μη των Ποντίων. Να έρθει και να μας πει εδώ για τους αξιολογητές που τους πήραν με τις ντομάτες. Σοβαρά επιστημονικά μέλη, Έλληνες που διαπρέπουν στο εξωτερικό ήρθαν για την αξιολόγηση και δεν τους άφησαν να μπουν στο πανεπιστήμιο, αλλά τους πήραν με τις ντομάτες. Τίποτα δεν θα πει γι’ αυτό; Τσιμουδιά ο κ. Φίλης; Τι Υπουργός είναι αυτός;

Κυρίες και κύριοι συνάδελφοι, αυτά είχα να σας πω και θα έλεγα, κυρίως απευθυνόμενος προς τους Βουλευτές τους ΣΥΡΙΖΑ, να είστε λίγο πιο ευαίσθητοι στα ζητήματα του περιβάλλοντος.

**ΓΕΩΡΓΙΟΣ ΟΥΡΣΟΥΖΙΔΗΣ:** Κι εσείς λίγο πιο σύντομος.

**ΓΕΩΡΓΙΟΣ ΑΜΥΡΑΣ:** Ναι, θα είμαι εγώ σύντομος! Να μην τα βλέπετε έτσι στο άρπα-κόλλα, διότι κρύβονται φίδια σε αυτές τις διατάξεις.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς.

Τον λόγο έχει …

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, ζητώ τον λόγο επί της διαδικασίας για ένα λεπτό.

**ΠΡΟΕΔΡΕΥΩΝ (Αναστάσιος Κουράκης):** Επί της διαδικασίας, ποιας διαδικασίας;

 **ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, η συνεννόηση είναι να υπάρχει και εγγραφή ομιλητών επί των άρθρων, η οποία ήταν να γίνει γύρω στις 2 η ώρα.

**ΠΡΟΕΔΡΕΥΩΝ (Αναστάσιος Κουράκης):** Θα σας απαντήσω αμέσως. Είχαμε πει 2 με 3 η ώρα. Να σας πω ποιος είναι ο προγραμματισμός, για να ξέρει το Σώμα.

Έχει ζητήσει για πολύ λίγο τον λόγο ο Υφυπουργός κ. Πετρόπουλος για να δώσει ορισμένες εξηγήσεις σε κάποιες τροπολογίες που έχουν αναφερθεί.

Θα μιλήσουν άλλοι δύο ομιλητές, σταματάει η διαδικασία και μπαίνουμε κατευθείαν στη συζήτηση επί των άρθρων με τους εισηγητές και τους ειδικούς αγορητές. Αυτή είναι η διαδικασία και μετά βεβαίως, θα συνεχιστεί ο κατάλογος των ομιλητών.

Ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, έχει τον λόγο.

Για λίγο, σας παρακαλώ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε, θα είμαι πολύ σύντομος.

Πρόκειται για μία παρανόηση, η οποία όμως έχει σημασία να ξεκαθαριστεί, διότι από ό,τι άκουσα και διαβάζω και από τα Πρακτικά της Βουλής, αν ξεκαθαριστεί αυτό, η Κοινοβουλευτική Ομάδα του ΠΑΣΟΚ και της Δημοκρατικής Συμπαράταξης θα ψηφίσει το νομοσχέδιο που συζητείται.

 Αναφέρθηκε ότι είπα-ξείπα σχετικά με μία διάταξη του νόμου στο άρθρο 1 που λύνει προβλήματα τα οποία παρεισέφρησαν με έναν τρόπο που αφορά τις υπηρεσίες από τις οποίες διέφυγε και εκ παραδρομής συνέβη ένα σφάλμα που διορθώνεται τώρα με το νόμο.

Να ξεκαθαρίσω το εξής: Η αναφορά του κ. Μανιάτη στην επιτροπή, αφορούσε την εξής διατύπωση: Ότι θα πρέπει να υπάρξει –θα το διαβάσω ακριβώς, για να μην κάνω λάθος- διάταξη που θα λέει ότι «από 31-8-2015 θεμελιωμένα δικαιώματα δεν θίγονται και το δικαίωμα της συνταξιοδότησης μπορεί να ασκηθεί οποτεδήποτε».

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Από 18.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει, θα το πω, κύριε Θεοχαρόπουλε. Λέει τι είπε η αρχική διατύπωση, αλλά δεν είναι εκεί το πρόβλημα. Είναι από τα Πρακτικά της συζήτησης όταν προέκυψε το θέμα. Δηλαδή, τα μέχρι 31-8-15 θεμελιωμένα δικαιώματα δεν θίγονται και το δικαίωμα της συνταξιοδότησης μπορεί να ασκηθεί οποτεδήποτε.

Απάντησα σε αυτό ότι δεν έχει νόημα να εισαχθεί σε συζήτηση η τροπολογία, διότι πράγματι δεν θίγονται τα θεμελιωμένα δικαιώματα και μάλιστα σε πρόσφατη υπουργική απόφαση που έχω συνυπογράψει με τον κ. Κατρούγκαλο, αυτό γίνεται με σαφήνεια και διατυπώνεται ρητά και κατηγορηματικά ότι δεν θίγονται θεμελιωμένα δικαιώματα. Και βεβαίως, δεν προκύπτει και οποιαδήποτε προσβολή θεμελιωμένων δικαιωμάτων και από το νόμο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είναι στην τροπολογία.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εισάγεται –χθες- μία πρόταση τροπολογίας, την οποία συνυπογράφουν τέσσερις Βουλευτές της Κοινοβουλευτικής σας Ομάδας που θέτει άλλο θέμα, δηλαδή ότι θα γίνεται ο υπολογισμός της σύνταξης με τον τρόπο που γινόταν πάντα.

Πρέπει να σας πω ότι κάτι τέτοιο δεν μπορεί να υπάρξει στο νόμο και δεν υπήρξε ποτέ μα ποτέ σε οποιονδήποτε νόμο της κοινωνικής ασφάλισης και άλλωστε το Δικαστήριο του Στρασβούργου δέχεται παγίως ότι τα θέματα του τρόπου καταβολής των συντάξεων, είναι θέματα που πάντα προσαρμόζονται προς το συμφέρον της κοινωνικής ασφάλισης και στην προστασία του ασφαλιστικού δικαιώματος.

Επομένως πρέπει να ξεκαθαρίσω, πρώτα απ’ όλα ότι και οι διατάξεις της υπουργικής απόφασης κάνουν σαφές ότι δεν θίγονται τα θεμελιωμένα δικαιώματα. Πρέπει να δείτε πάντως με μεγάλη προσοχή ότι ο ν. 4336 που ψηφίσατε κι εσείς αναφέρεται με έναν τρόπο που προκαλεί πρόβλημα, διότι λέει ότι η βασική σύνταξη καταβάλλεται σε όσους αποχωρούν από 1-1-2015 και εν συνεχεία λέει ότι η αναλογική σύνταξη καταβάλλεται από 1-9. Από 30-8 έλεγε, αλλά το σωστό θα ήταν να λέει 1-9. Ήρθε ο ν. 4337 να διορθώσει και έγινε αυτό το σφάλμα.

Αντιλαμβάνεστε -και είναι πολύ απλό- ότι αν δεν διορθωθεί αυτή η διάταξη, πρακτικά από το νόμο θα προκύπτει το δικαίωμα κάποιων να παίρνουν σύνταξη μόνο τη βασική, αν αποχωρήσουν από 1-1 μέχρι 30-8 και μόνο όσοι φεύγουν μετά την 1η Σεπτεμβρίου θα παίρνουν και τα δύο μέρη των συντάξεων.

Είναι ο ν.4336 που τα λέει αυτά και πρέπει να ξεκαθαριστεί αυτό το θέμα. Δεν είναι δυνατόν να μην το διορθώσετε. Πρέπει να το διορθώσει η Βουλή, δηλαδή. Αυτό λέω.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα ήθελα τον λόγο ένα λεπτό να απαντήσω, γιατί αναφέρθηκε ο κύριος Υπουργός στο συγκεκριμένο θέμα και θέλω να το ξεκαθαρίσω. Νομίζω ότι για αυτό δίνει ο Κανονισμός στον Κοινοβουλευτικό Εκπρόσωπο το δικαίωμα να μιλήσει, αφού τοποθετηθεί ένας Υπουργός.

**ΠΡΟΕΔΡΕΥΩΝ (Αναστάσιος Κουράκης):** Κύριε Θεοχαρόπουλε, έχετε τον λόγο για ένα λεπτό.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κοιτάξτε, κύριε Υπουργέ, θα περίμενα μετά από αυτό το οποίο ειπώθηκε στις επιτροπές και είναι καταγεγραμμένο στα Πρακτικά να έρθετε και να πείτε: «Ίσως έκανα λάθος την πρώτη φορά που είπα ότι υπερκαλύπτω τη συγκεκριμένη τροπολογία ή έκανα λάθος τη δεύτερη φορά, όταν είπα ότι δεν την υπερκαλύπτω». Αντίθετα, σας ακούσαμε σήμερα να υποστηρίζετε και τις δύο περιπτώσεις, ότι καλώς τα είπατε.

Λοιπόν, για να ξεκαθαρίσουμε τα ζητήματα. Η τροπολογία η οποία έχουμε καταθέσει -και είναι ό,τι καταθέσαμε και μέσα στη διαδικασία των επιτροπών- το μόνο που λέει -και την έχω μπροστά μου- είναι ότι: «Συνταξιοδοτικά δικαιώματα που έχουν θεμελιωθεί μέχρι και την 18η Αυγούστου του 2015 με βάση τις οικείες διατάξεις δεν θίγονται από τις συνταξιοδοτικές μεταβολές, οι οποίες προβλέπονται». Αυτό λέει η τροπολογία.

Θα μπορούσατε να το έχετε αποδεχθεί αυτήν τη στιγμή ή την πρώτη στιγμή που το θέσαμε και να είχε τελειώσει. Την πρώτη στιγμή, λοιπόν, σύμφωνα με τα Πρακτικά, είπατε ότι δεν χρειάζεται αυτή η τροπολογία, γιατί την υπερκαλύπτουμε με βάση το νόμο. Και στη συνέχεια στείλατε ενημερωτικό σημείωμα στον Πρόεδρο της επιτροπής και είπατε ότι δεν υπερκαλύπτετε την συγκεκριμένη τροπολογία.

Κοιτάξτε, για να το ξεκαθαρίσουμε, είναι τόσο απλό ζήτημα να μην αλλάζουμε το τι λέει μία τροπολογία ή το τι δεν λέει. Εμείς είπαμε το ίδιο ακριβώς και στις επιτροπές και το ίδιο καταθέσαμε και στην τροπολογία, την οποία σας διαβάζω αυτολεξεί. Δείτε τα Πρακτικά. Είπατε την πρώτη στιγμή ότι την υπερκαλύπτετε και το βράδυ στείλατε ενημερωτικό σημείωμα και είπατε ότι δεν την υπερκαλύπτετε. Δεν μπορεί να έχετε δίκιο και τις δύο φορές. Μία από τις δύο έχετε άδικο.

Κάντε δεκτή την τροπολογία για να προχωρήσουμε μπροστά από τη στιγμή που δεν θέλετε, όπως λέτε, να θίξετε κατοχυρωμένα ασφαλιστικά δικαιώματα.

Και, βεβαίως, δεν θα έπρεπε να ανοίξουμε κουβέντα για το άρθρο 1, για το άλλο ζήτημα, το ότι αναφέρετε μέσα ότι εκ παραδρομής έγιναν όλα. Και προφανώς πραγματοποιήθηκαν όλα τα λάθη εκ παραδρομής και αυτό καθιστά τις οικείες διατάξεις ανεφάρμοστες. Αυτά γράφονται στο συγκεκριμένο άρθρο και αυτό δείχνει και την προχειρότητα με την οποία νομοθετείτε.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Θεοχαρόπουλο.

Προχωρούμε στον κατάλογο. Τον λόγο έχει ο κ. Απόστολος Καραναστάσης, εκπρόσωπος του ΣΥΡΙΖΑ για επτά λεπτά.

**ΑΠΟΣΤΟΛΟΣ ΚΑΡΑΝΑΣΤΑΣΗΣ.** Κύριε Πρόεδρε, κύριοι Υπουργοί, κυρίες και κύριοι συνάδελφοι, αρχίζοντας την αναφορά μου στα άρθρα του νομοσχεδίου από το τέλος, θα αναφέρω απλώς ότι με βρίσκουν σύμφωνο άρθρα και διατάξεις του νομοσχεδίου που ρυθμίζουν τρέχοντα θέματα αρμοδιότητας όλων σχεδόν των Υπουργείων.

Θα ήταν άλλωστε παράλογο να διαφωνήσει κανείς με διατάξεις, όπως παραδείγματος χάριν αυτές των άρθρων 40 και 41 για την εισαγωγή στην τριτοβάθμια εκπαίδευση.

Θα κάνω μία αναφορά στο άρθρο 33 και την παράταση ενός έτους που δίνεται για την πιστοποίηση των ενεργειακών επιθεωρητών. Καλώς δίνεται η παράταση, γιατί χωρίς αυτή θα βρεθούμε χωρίς ή με ελάχιστους ενεργειακούς επιθεωρητές με ό,τι αυτό συνεπάγεται.

Θεωρώ, όμως, ότι όλη η διαδικασία πιστοποίησης αδικεί τους επιστήμονες μηχανικούς, οι οποίοι έχουν εκ του νόμου την άδεια να μελετήσουν, να επιβλέψουν και να κατασκευάσουν κτήρια σύμφωνα με τις προδιαγραφές των σύγχρονων Κανονισμών. Δεν έχουν όμως την άδεια να τα επιθεωρήσουν και τους στέλνουμε για πιστοποίηση.

Αυτό που δημιουργεί κόστος -χρονικό και οικονομικό- εν πολλοίς δυσβάσταχτο στη σημερινή οικονομική συγκυρία είναι και ο βασικός λόγος για τον οποίον, όπως γράφεται και στο άρθρο 33, η συμμετοχή στις διαδικασίες πιστοποίησης είναι εξαιρετικά περιορισμένη.

Πιστεύω ότι μπορούν και πρέπει να εξαιρεθούν από τη διαδικασία αυτοί οι μηχανικοί που έχουν το δικαίωμα εκπόνησης των αντίστοιχων μελετών επίβλεψης και εφαρμογής τους.

Η άλλη μου επισήμανση στις διατάξεις αυτές αφορά τη χρήση των φωτοβολταϊκών για την παραγωγή και πώληση ηλεκτρικής ενέργειας από ιδιώτες προς τη ΔΕΗ.

Πιστεύω ότι οι προηγούμενες κυβερνήσεις χειρίστηκαν το θέμα με τρόπο που επιβάρυνε με μεγάλα ποσά τον τελικό καταναλωτή μέσω του ειδικού τέλους της μείωσης εκπομπών αερίων ρύπων, το γνωστό ΕΤΜΕΑΡ - αυτό που πληρώνει όλος ο ελληνικός λαός για τα τέλη των ανανεώσιμων πηγών ενέργειας. Για συγκεκριμένες πηγές ανανεώσιμων πηγών ενέργειας -θα πω ένα παράδειγμα- από τα 100KW μέχρι τα 500KW πληρώνουμε 1 δισεκατομμύριο ευρώ το χρόνο. Και όλα αυτά πηγαίνουν στον ελληνικό λαό.

Έρχομαι τώρα στο βασικό κορμό, στις διατάξεις του Μέρους Β΄ του νομοσχεδίου.

Είδα, κύριε Πρόεδρε, τόσο στον Τύπο, όσο και σε έγγραφα της Βουλής να χαρακτηρίζονται οι διατάξεις αυτές ως προαπαιτούμενα, πράγμα το οποίο είναι βεβαίως αληθές. Κυρίες και κύριοι συνάδελφοι, είναι προαπαιτούμενα, όχι μόνο επειδή είναι μέρος της συμφωνίας της χώρας μας με τους δανειστές, ούτε επειδή εδώ και πάρα πολλά χρόνια, ασχέτως οικονομικής κρίσης και μνημονίων ήταν υποχρέωσή μας να τις θεσπίσουμε -πράγμα που δεν κάναμε, με συνέπεια η χώρα μας να αντιμετωπίσει πρόστιμα κι άλλες κυρώσεις από την Ευρωπαϊκή Ένωση- αλλά είναι προαπαιτούμενα για τη λειτουργία της οικονομίας κάθε χώρας, πλούσιας ή φτωχής, μέλος ή όχι της Ευρωπαϊκής Ένωσης, με ή χωρίς μνημόνιο.

Τα μέτρα για εξοικονόμηση κάθε μορφής ενέργειας σήμερα, που οι ενεργειακοί πόροι του πλανήτη εξαντλούνται με γρήγορους ρυθμούς, είναι περισσότερο από ποτέ αναγκαία. Σε μία χώρα σαν τη δική μας με το βασικό όγκο κτισμάτων να έχει ηλικία μεγαλύτερη από τριάντα έως σαράντα ετών με τον πρώτο και ατελή κανονισμό θερμομόνωσης να έχει εφαρμογή από το 1985 με την πλειονότητα των κτισμάτων να είναι κατασκευασμένα χωρίς ή με υποτυπώδη θερμομόνωση, με υλικά και τεχνολογίες παρωχημένες μπορούμε με σιγουριά να πούμε ότι τα κτήρια μας είναι ενεργοβόρα και συνακόλουθα, η λειτουργία τους είναι δυσμενής για το περιβάλλον.

Έτσι, ακόμη και χωρίς διεθνείς δεσμεύσεις θα έπρεπε εδώ και πολλά χρόνια να έχουμε δημιουργήσει τις συνθήκες με τη θέσπιση κινήτρων, αλλά και με μέτρα επιβολής για την ενεργειακή αναβάθμιση των κτηρίων.

Οι προηγούμενες κυβερνήσεις σε βάθος εικοσαετίας τουλάχιστον χειρίστηκαν το θέμα επιδερμικά, χωρίς μηχανισμού ελέγχου, χωρίς σχέδιο. Μετά την έκδοση των σχετικών οδηγιών της Ευρωπαϊκής Ένωσης το αντιμετώπισαν με τον παραδοσιακό τρόπο της ελληνικής διοίκησης: Έθαψαν τα σκουπίδια κάτω από το χαλί. Όταν μεσούσης της οικονομικής κρίσης έληξαν και οι προθεσμίες προσαρμογής της νομοθεσίας κι άρχισαν οι κυρώσεις, τις χρησιμοποίησαν σαν πρόσχημα να αυξήσουν τις εισπράξεις του δημόσιου ταμείου. Δεν κατάφεραν να πείσουν τον ελληνικό λαό ότι η αναβάθμιση των σπιτιών του ήταν και προς το οικονομικό τους συμφέρον μεσοπρόθεσμα, αλλά τον έβαλαν απέναντι. Έτσι, ο λαός ενέταξε και την προσπάθεια αυτή στο σύνολο των χαρατσιών που τους είχε επιβληθεί.

Φτάσαμε στο σημείο, στη χώρα με τις περισσότερες κατ’ έτος ημέρες ηλιοφάνειας από όλη την Ευρώπη, πλην της Κύπρου και φυσικά της Μάλτας, στη χώρα με τις τεράστιες προοπτικές εκμετάλλευσης της αιολικής ενέργειας, στη χώρα με τα μεγάλα αποθέματα φυσικού αερίου άλλων ορυκτών καυσίμων και της γεωθερμίας, μόλις η συγκυβέρνηση Νέας Δημοκρατίας-ΠΑΣΟΚ εξίσωσε ατελέσφορα, όπως αποδείχτηκε, το φόρο κατανάλωσης στο πετρέλαιο κατανάλωσης και κίνησης να κάψουμε κάθε πιθανό και απίθανο καύσιμο ή μη καύσιμο υλικό σε βάρος της υγείας μας, του περιβάλλοντος και σε βάρος της τσέπης μας και παρ’ όλα αυτά να έχουμε και νεκρούς από το κρύο. Άφρονες, απρογραμμάτιστες, αντιεπιστημονικές πολιτικές των περασμένων ετών, προσανατολισμένες σε μικροπολιτικές σκοπιμότητες καθήλωσαν τη χώρα σε ενεργειακό Μεσαίωνα και σημαντική οικονομική αιμορραγία.

Όπου κατασκευάζονται δημόσια κτήρια, η στόχευση πρέπει να είναι κατά το δυνατό πλήρως η βιοκλιματική λειτουργία τους με εκμετάλλευση των κατά τόπους διαφορετικών φυσικών πηγών ενέργειας: ηλιακή, αιολική, γεωθερμία.

Σε ό,τι αφορά τα ιδιωτικά κτήρια, πρέπει αμέσως να γίνει υποχρεωτική αναγραφή του αριθμού πρωτοκόλλου του συνοδευτικού ενεργειακού πιστοποιητικού σε κάθε σύμβαση μίσθωσης κινητού που υποβάλλεται στο TAXIS. Θα πρέπει, επίσης, να εξεταστεί η παροχή κινήτρων και πέραν της ευνοϊκής δανειοδότησης, όπως μείωση του φόρου στα ενοίκια της υψηλής ενεργειακής κλάσης ακινήτων και αντίστοιχα αύξηση του φόρου για τα ενεργοβόρα ακίνητα.

Κυρίες και κύριοι συνάδελφοι, το πρόγραμμα «Εξοικονομώ κατ’ Οίκον» θα πρέπει να επανεργοποιηθεί. Εμείς λέμε άμεσα. Ο κ. Σκουρλέτης νομίζω ότι απήντησε πάρα πολύ σωστά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Το πρόγραμμα «Εξοικονομώ κατ’ Οίκον» ήταν στο πρόγραμμα 2007-2013 και εξήντλησε τα χρήματα αυτά, τα οποία είχαν. Το 2014-2020 δεν είχε αρχίσει γιατί υπάρχουν αιρεσιμότητες, τις οποίες έπρεπε οι προηγούμενες κυβερνήσεις να τις κάνουν.

Έπρεπε να είχε σχεδιαστεί εδώ και πάρα πολύ χρόνο ώστε να ξεκινήσει άμεσα. Έχουν εγκλωβιστεί πάρα πολλοί άνθρωποι οι οποίοι θέλουν να ενταχθούν στο πρόγραμμα αυτό, αλλά όμως, όποιος το γνωρίζει πολύ καλά κι έχει ασχοληθεί σε βάθος πιθανώς με το θέμα αυτό, θα έπρεπε να σιωπήσει.

Κύριε Πρόεδρε, πριν κλείσω κι αφού παρακαλέσω τους αρμόδιους Υπουργούς να δουν τις παρακάτω επισημάνσεις, θα ήθελα να κάνω μία καίρια επισήμανση, όπως τη θεωρώ.

**ΠΡΟΕΔΡΕΥΩΝ (Αναστάσιος Κουράκης):** Λίγο σύντομα, όμως, αν έχετε την καλοσύνη.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Είναι γεγονός ότι το ενεργειακό είναι μείζον πρόβλημα για όλες τις χώρες του κόσμου. Η χώρα μας, όμως, έχει ένα θλιβερό προνόμιο να αντιμετωπίζει ένα ακόμη μεγαλύτερο πρόβλημα σχετικά με τα κτίσματά της, που η υπόλοιπη Ευρώπη, πλην εξαιρέσεων, δεν το αντιμετωπίζει. Είναι αυτό της σεισμικότητας της περιοχής. Τα κτήριά μας είναι το ίδιο παλαιά για τους σεισμούς και πρέπει η Κυβέρνηση να σκεφτεί και να υλοποιήσει ένα πρόγραμμα αντισεισμικής αναβάθμισης του συνόλου των κτισμάτων, ώστε οι άλλες αναβαθμίσεις να γίνονται επί υγειών κτηρίων και μαζί με το οικονομικό όφελος να έχουμε και τη διασφάλιση της ανθρώπινης ζωής και περιουσίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Απόστολο Καραναστάση, Βουλευτή του ΣΥΡΙΖΑ.

Πριν δώσουμε τον λόγο στον επόμενο ομιλητή, έχει ζητήσει τον λόγο ο Αναπληρωτής Υπουργός Υγείας κ. Παύλος Πολάκης, για να μιλήσει για μία τροπολογία για τις διοικήσεις των νοσοκομείων.

Ορίστε, κύριε Υπουργέ, έχετε τον λόγο με οικονομία χρόνου, αν θέλετε αναπτύξτε την τροπολογία.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Μιλάω για την τροπολογία με γενικό αριθμό 37 και ειδικό αριθμό 23 που υπεγράφη από τους Υπουργούς και αφορά τη σύνθεση των διοικητικών συμβουλίων των νοσοκομείων. Έχει προκύψει ένα πρόβλημα στα νοσοκομεία που αφορά τη νόμιμή τους σύνθεση, διότι σε αρκετές περιπτώσεις -πάνω από δέκα ή δώδεκα σε όλη την Ελλάδα- έχουν αποχωρήσει ο διοικητής ή ο υποδιοικητής του νοσοκομείου, που εκτελούν αντίστοιχα χρέη προέδρου και αντιπροέδρου του διοικητικού συμβουλίου, κι έχει παρέλθει το τρίμηνο που στον κώδικα της σύνθεσης συλλογικών οργάνων θεωρείται το ανώτατο όριο με το οποίο υπάρχει νόμιμη σύνθεση του διοικητικού συμβουλίου.

Αυτό έχει δημιουργήσει σειρά προβλημάτων σε πολλά νοσοκομεία -παραδείγματος χάριν της Λάρισας, που σήμερα το πρωί κατατέθηκε και μια επίκαιρη ερώτηση και απαντήσατε- τα οποία δεν μπορούν να λύσουν στοιχειώδη και καθημερινά προβλήματα της λειτουργίας τους, αλλά και γενικότερα και σοβαρά, όπως υλοποίηση προγραμμάτων ΕΣΠΑ κλπ..

Με αυτήν την τροπολογία -γι’ αυτό έχει αυτό τον επείγοντα χαρακτήρα- λύνεται το θέμα της νομιμότητας της σύνθεσής τους και της δυνατότητάς τους να λειτουργούν και πέραν του τριμήνου που έχει παρέλθει από τότε που αποχώρησαν οι άλλοι διοικητές και υποδιοικητές.

Αποτελείται από δύο άρθρα. Πρακτικά λέει ότι σε περίπτωση αποχώρησης του διοικητή είναι δυνατή η νόμιμη λειτουργία του νοσοκομείου, εφόσον υπάρχει αναπληρωτής διοικητής. Η δεύτερη παράγραφος λέει πως, εάν έχει φύγει ο αναπληρωτής διοικητής και υπάρχει διοικητής, θεωρείται ότι είναι νόμιμη η λειτουργία του. Οι αποφάσεις που έχουν ληφθεί μετά το πέρας του τριμήνου ή του διοικητή ή του αναπληρωτή διοικητή και μέχρι το διορισμό του νέου διοικητή ή αναπληρωτή διοικητή θεωρείται ότι έχουν ληφθεί με τη νόμιμη σύνθεση. Και για μια ειδική κατηγορία νοσοκομείων, που είναι τα λεγόμενα διασυνδεόμενα νοσοκομεία και τα οποία έχουν εννεαμελή Δ.Σ. συνήθως, στην περίπτωση στην οποία έχουν εκλείψει ή έχουν αποχωρήσει κι ο πρόεδρος και ο αντιπρόεδρος -δηλαδή ο διοικητής ή ένας από τους αναπληρωτές διοικητές, που έπαιζε το ρόλο του αντιπροέδρου- αν υπάρχει άλλος αναπληρωτής, εκτελεί αυτός τα καθήκοντα, ενώ αν δεν υπάρχει –υπήρχε ένα κενό του νόμου για τη συγκρότηση αυτή- τα εκτελεί ο διευθυντής της διοικητικής οικονομικής υπηρεσίας.

Άρα, έτσι μπορούν να λειτουργούν νόμιμα τα διοικητικά συμβούλια και με το διορισμό των νέων μελών που θα αρχίσει τις επόμενες μέρες, αλλά υπάρχουν κι αυτήν τη στιγμή μέλη, και μέχρι να γίνει η διαδικασία της αντικατάστασης των διοικητών με βάση τη διαδικασία που μέχρι τώρα προβλέπεται, την αξιολόγηση των διοικητών και την ανοιχτή πρόσκληση.

Ευχαριστώ πολύ.

**ΧΡΗΣΤΟΣ ΚΕΛΛΑΣ:** Κύριε Πρόεδρε, μπορώ να ρωτήσω κάτι διευκρινιστικά;

**ΠΡΟΕΔΡΕΥΩΝ (Αναστάσιος Κουράκης):** Δεν προβλέπεται από τη διαδικασία να ρωτήσετε κάτι αλλά κατ’ εξαίρεση ναι.

**ΧΡΗΣΤΟΣ ΚΕΛΛΑΣ:** Κύριε Υπουργέ, αναφέρεστε στα ήδη υπάρχοντα κενά ή και σε αυτά που θα δημιουργηθούν από δω και πέρα;

**ΠΡΟΕΔΡΕΥΩΝ (Αναστάσιος Κουράκης):** Απαντήστε, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αναφέρομαι κατ’ αρχάς στα κενά τα οποία υπάρχουν αυτήν τη στιγμή και έχουν δημιουργήσει πολύ μεγάλο πρόβλημα. Σήμερα το πρωί συζητήσαμε μια επίκαιρη ερώτηση του Βουλευτή του κ. Μπαργιώτα για το νοσοκομείο της Λάρισας. Έχουν συσσωρευτεί εκατοντάδες αποφάσεις τις οποίες δεν μπορεί να πάρει το διοικητικό συμβούλιο, γιατί δεν έχει νόμιμη σύνθεση και δίνουμε την δυνατότητα να λειτουργήσει.

Από κει και πέρα, επειδή καταλαβαίνω το νόημα της ερώτησής σας, όπως καταλαβαίνετε, είμαστε σε μία διαδικασία στην οποία υπάρχει αξιολόγηση των διοικητών και υποδιοικητών των νοσοκομείων που έχει γίνει από τους ΥΠΕάρχες.

Αυτή η αξιολόγηση θα ληφθεί υπ’ όψιν από την Κεντρική Επιτροπή Αξιολόγησης, η οποία επανασυστήνεται –θα δημοσιευθεί μέσα στην επόμενη εβδομάδα- και η οποία θα προχωρήσει σε αποφάσεις σε σχέση με το ποιες διοικήσεις παραμένουν ή δεν παραμένουν.

Από εκεί και πέρα, θα υπάρξει ανοιχτή πρόσκληση με κατάθεση βιογραφικών, για να εκτιμήσουμε ποιοι θα στελεχώνουν αυτές τις θέσεις. Δίνουμε τη δυνατότητα της εύρυθμης λειτουργίας των νοσοκομείων, κυρίως των δέκα ή δώδεκα που αυτήν τη στιγμή έχουν οξύτατο πρόβλημα και που δημιουργείται μεγάλο κοινωνικό πρόβλημα στις περιοχές όπου βρίσκονται, τα οποία λειτουργούν παράνομα, χωρίς νόμιμη σύνθεση ΔΣ. Επίσης, λύνουμε προκαταβολικά προβλήματα που πιθανόν θα δημιουργηθούν από την αντικατάσταση των διοικητικών τους συμβουλίων.

Αυτή είναι η εκφρασμένη θέση της Κυβέρνησης.

**ΧΡΗΣΤΟΣ ΚΕΛΛΑΣ:** Κύριε Υπουργέ…

**ΠΡΟΕΔΡΕΥΩΝ (Αναστάσιος Κουράκης):** Δεν θα γίνει άλλος διάλογος. Σας παρακαλώ, εάν θέλετε μπορείτε να ρωτήσετε κατ’ ιδίαν. Πρέπει να προχωρήσουμε, γιατί έχουμε μείνει πάρα πολύ πίσω.

Τελευταίοι ομιλητές επί της αρχής είναι ο κ. Νικόλαος Θηβαίος, Βουλευτής του ΣΥΡΙΖΑ και ο κ. Ουρσουζίδης.

Κύριε Θηβαίε, έχετε τον λόγο.

**ΝΙΚΟΛΑΟΣ ΘΗΒΑΙΟΣ:** Ευχαριστώ, κύριε Πρόεδρε.

Αγαπητοί συνάδελφοι, θα σταθώ σε δύο άρθρα του πολυνομοσχεδίου. Ειλικρινά, θα ήθελα να απαντήσω σε μια υποκρισία που περισσεύει σε σχέση με τη σύνθεση των υπηρεσιακών συμβουλίων.

Μέχρι πριν ενάμιση μήνα, συνάδελφοι, ήμουν εκπαιδευτικός στη δευτεροβάθμια εκπαίδευση στο νομό μου. Πρέπει να σας πω, συνάδελφοι της Αντιπολίτευσης, ότι είστε πολύ κακοί μαθητές όσον αφορά στην πραγματικότητα σήμερα στα σχολεία.

Πραγματικά, είναι να απορεί κανείς, όταν δεν έχει λάβει υπ’ όψιν του τι συμβαίνει μέχρι σχεδόν σήμερα στα δημόσια σχολεία σε επίπεδο ΠΥΣΔΕ και ΠΥΣΠΕ αντίστοιχα. Εγώ θα μιλήσω ως καθηγητής της δευτεροβάθμιας εκπαίδευσης.

Τα Συμβούλια αυτά είναι πενταμελή. Είναι ο γνωστός μέχρι πρότινος, μέχρι πριν από λίγο, διευθυντής διευθύνσεως, ο διορισμένος με το γνωστό τρόπο, το δημοκρατικό, των συνεντεύξεων. Σε αυτές τις συνεντεύξεις καταξεφτιλίστηκαν αξιόλογοι συνάδελφοι, άνθρωποι με κύρος στην κοινωνία, άνθρωποι με αξιοπρέπεια! Αυτοί, λοιπόν, ήταν μέχρι πρότινος οι προϊστάμενοι. Δύο διορισμένοι με το γνωστό τρόπο, από αυτούς που εξελέγησαν με το γνωστό τρόπο των συνεντεύξεων. Και δύο αιρετοί, που εκλέγουν οι συνάδελφοι όποτε γίνονται εκλογές, μια φορά στα δύο χρόνια. Αυτή ήταν η σύνθεση.

Θέλετε να γυρίσουμε εκεί; Τόσα χρόνια δεν άκουσα κανέναν να διαμαρτύρεται γι’ αυτό το πράγμα. Έχουν γίνει κακουργήματα σε ρουσφετολογικό επίπεδο με αυτές τις συνθέσεις. Έχει αδικηθεί κόσμος! Ο υποφαινόμενος έχει διοριστεί στα πενήντα του με αυτές τις πολιτικές.

Εντάξει, εσείς κυβερνούσατε τόσα χρόνια. Αυτά κάνατε. Αυτά ξέρετε. Όμως, ας έρθουμε λίγο στην ουσία σήμερα. Πώς εκλέχθηκαν οι νέοι διευθυντές; Ψήφισαν οι καθηγητές. Γι’ αυτό δεν έχετε να πείτε τίποτα. Και ποιοι βγήκαν; Οι περισσότεροι ήταν οι ίδιοι, γιατί κάποια πράγματα δεν ωριμάζουν εύκολα σε ένα εκλογικό Σώμα. Δεν είναι κακό αυτό. Δεν φοβόμαστε…

(Θόρυβος από την πτέρυγα της Νέας Δημοκρατίας)

Μη βιάζεστε! Ξέρετε πολύ λίγα από την εκπαίδευση. Δεν τα ξέρετε όλα!

**ΜΙΛΤΙΑΔΗΣ ΒΑΡΒΙΤΣΙΩΤΗΣ!** Να μάθετε να σέβεστε! Σεβασμό.

**ΝΙΚΟΛΑΟΣ ΘΗΒΑΙΟΣ:** Μη διακόπτεις, συνάδελφε.

**ΠΡΟΕΔΡΕΥΩΝ (Αναστάσιος Κουράκης):** Μην κάνετε διάλογο σας παρακαλώ.

**ΝΙΚΟΛΑΟΣ ΘΗΒΑΙΟΣ:** Λέω, λοιπόν, πολύ απλά ότι αυτό το οποίο προσπαθείτε σήμερα να γίνει και που στην πράξη καθιερώνει αυτό που ζητάει η ΟΛΜΕ -το οποίο είναι ένα άλλο θέμα που πρέπει να συζητήσουμε, δεν είναι της παρούσης- είναι να υπάρχουν τρεις εκλεγμένοι στα ΠΥΣΔΕ. Ερχόμαστε, λοιπόν, σήμερα και ακούμε μια κριτική από αυτούς που κομματικοποίησαν πλήρως τα ΠΥΣΔΕ, ότι πάμε να επαναφέρουμε το κομματικό κράτος στα ΠΥΣΔΕ!

Εντάξει, οι καθηγητές που μας άκουγαν –αν μας άκουγαν- θα γελούσαν γιατί έχουν μια πολύ καλή αντίληψη για το τι συμβαίνει.

Θέλω να μπω τώρα σε ένα άλλο θέμα. Είναι επίσης άξιο απορίας - κυριολεκτικά άξιο απορίας- το ότι δεν έχει ακουστεί τι πρέπει να κάνουμε. Ακούστηκε να αποσυρθεί το άρθρο 31.

Σε σχέση με το νέο ΕΣΔΑ και την αναθεώρηση των ΠΕΣΔΑ, στο όνομα, βέβαια, του ρόλου που έρχεται να παίξει το Υπουργείο σε σχέση με τις αποφάσεις των περιφερειακών συμβουλίων: Διευκρινίστηκε από τον Υπουργό και εχθές. Περιμένω ακόμα να ακούσω γιατί να αποσυρθεί.

 Εγώ ξέρω γιατί αυτοί το ζητούν. Το ζητούν γιατί δεν θέλουν να εφαρμοστεί ο νέος ΕΣΔΑ και η αναθεωρημένη ΠΕΣΔΑ. Είναι απλό. Δεν το θέλουν. Είναι πολιτική επιλογή τους. Αυτή είναι η ουσία, συνάδελφοι. Δεν τολμούν, όμως, να το πουν. Τι να πουν; Ότι διαφωνούν για το νέο ΕΣΔΑ, που ακολουθεί κατά γράμμα τις ευρωπαϊκές οδηγίες για τη διαχείριση των αστικών αποβλήτων; Ας βγουν να το πουν. Δεν το λένε.

Νομίζω, λοιπόν, συνάδελφοι, ότι εδώ το θράσος περισσεύει. Εμείς θέλουμε να δηλώσουμε ξεκάθαρα ότι αυτοί σήμερα που κρύβονται πίσω από τη δήθεν χρεοκοπημένη αυτοτέλεια της τοπικής υατοδιοίκησης έχουν άλλα πράγματα στο μυαλό τους. Έχουν, αν θέλετε, σύμμεικτα απορρίμματα, φαραωνικές εγκαταστάσεις και τριτοκοσμικές πολιτικές λογικές περί καύσης. Τους λέμε ξεκάθαρα ότι δεν θα τους κάνουμε τη χάρη.

Να σταθούμε και σε ένα ακόμα θέμα: Η Κυβέρνηση έχει μια σαφή ευρωπαϊκή πολιτική σε αυτό το θέμα, όπως εκφράζεται από το νέο ΕΣΔΑ. Συνεργάζεται με την τοπική αυτοδιοίκηση για ΦοΔΣΑ που θα εξυπηρετούν ευέλικτες ομάδες δήμων. Στόχος μας είναι η ορθολογική διαχείριση στερεών αποβλήτων, η προστασία του περιβάλλοντος χωρίς υπέρογκα δημοτικά τέλη, τα οποία βλέπουν σαν αρπακτικά για μια ακόμα φορά οι γνωστοί εθνικοί μας εργολάβοι.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Νικόλαο Θηβαίο, Βουλευτή του ΣΥΡΙΖΑ.

Τον λόγο έχει ο κ. Γεώργιος Ουρσουζίδης, ομοίως Βουλευτής του ΣΥΡΙΖΑ, για επτά λεπτά ή λιγότερο αν θέλετε.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, πόσοι ομιλητές είναι ακόμη για να ολοκληρωθεί η διαδικασία;

**ΠΡΟΕΔΡΕΥΩΝ (Αναστάσιος Κουράκης):** Ο κ. Ουρσουζίδης είναι ο τελευταίος ομιλητής. Αμέσως μετά προχωράμε στη συζήτηση επί των άρθρων.

**ΚΩΝΣΤΑΝΤΙΝΟΣ ΣΚΡΕΚΑΣ:** Και μετά θα συνεχίσουν οι ίδιοι ομιλητές.

**ΠΡΟΕΔΡΕΥΩΝ (Αναστάσιος Κουράκης):** Ναι, βεβαίως, αφού προηγηθούν οι εισηγητές και οι ειδικοί αγορητές.

Κύριε Ουρσουζίδη, έχετε τον λόγο.

**ΓΕΩΡΓΙΟΣ ΟΥΡΣΟΥΖΙΔΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, σήμερα ερχόμαστε να υλοποιήσουμε κάτι το οποίο υποσχεθήκαμε στον ελληνικό λαό ότι θα εφαρμόσουμε, προκειμένου να ξεκινήσει η τριετής προσπάθεια να ανακτηθούν –όσο είναι δυνατόν- αυτά που έχουν χαθεί τα προηγούμενα χρόνια.

Είναι τουλάχιστον υποκριτικό οι άνθρωποι που είχαν την ευθύνη της διακυβέρνησης της χώρας για τις τελευταίες τέσσερις δεκαετίες, να έρχονται εδώ, με έναν τρόπο πρωτοφανή, θα έλεγα, λες κι έπαθαν αμνησία, να ισχυρίζονται πως ό,τι συμβαίνει στη χώρα δεν είναι απόρροια αυτής της κοινοβουλευτικής αβελτηρίας των προηγούμενων δεκαετιών και της άσκησης της εξουσίας από τις κυβερνήσεις, αλλά ότι η ιστορία ξεκινάει από το Μάιο του 2010 και μετά. Δεν είναι έτσι.

Σήμερα, λοιπόν, εμείς είμαστε υποχρεωμένοι να πάρουμε κάποια μέτρα, προκειμένου να εξορθολογιστούν οι δαπάνες του δημοσίου, το συνταξιοδοτικό σύστημα, το φορολογικό, στο πλαίσιο μιας πολιτικής η οποία είναι μεν πολύ σκληρή, από την άλλη μεριά όμως είναι αναγκαία.

Στο συνταξιοδοτικό δεν θα αναφερθώ πολύ, παρά μόνο στα απολύτως αναγκαία μέτρα που έπρεπε να παρθούν. Ο όρος πρόωρη σύνταξη από καιρό έπρεπε να έχει καταργηθεί.

Με το υπό συζήτηση νομοσχέδιο τίθενται τα όρια ηλικίας, τα οποία ναι μεν είναι δυσάρεστα, αλλά είναι η απαραίτητη προϋπόθεση προκειμένου να αποκτηθεί ένα σύστημα το οποίο να είναι βιώσιμο.

Σε ό,τι αφορά το φορολογικό, το υπ’ όψιν νομοσχέδιο θέτει όρους οι οποίοι εξορθολογίζουν κάποια πρόστιμα τα οποία επιβάλλονταν με τελείως ανεγκέφαλο, θα έλεγα, τρόπο. Δηλαδή όταν ένας άνθρωπος δεν μπορούσε να κάνει τζίρο 10.000 ευρώ, έπεφτε ένα πρόστιμο τέτοιο που τον εξόντωνε κυριολεκτικά και τον πετούσε από το σύστημα. Βεβαίως, υπάρχει η πρόνοια αυτά τα μέτρα, εάν επαναλαμβάνονται τα ίδια παραπτώματα, να αυξάνονται με γεωμετρική πρόοδο.

Αναφέρθηκαν, επίσης, θέματα τα οποία αφορούν στο περιβάλλον. Έγινε λόγος για τη δραστηριότητα στη βόρειο Χαλκιδική. Είναι απορίας άξιο πώς άνθρωποι οι οποίοι λειτουργούν μέσα στην ακαδημαϊκή κοινότητα, αγνοούν αυτά που λένε οι δικοί τους συνάδελφοι στο Πανεπιστήμιο Θεσσαλονίκης. Αναφέρομαι στο ΑΠΘ. Τριάντα δύο σχολές θετικών επιστημών έχουν εκφράσει άποψη για την υπ’ όψιν δραστηριότητα. Είκοσι έξι από αυτές ήταν κατά της δραστηριότητας αυτής και οι έξι εξέφρασαν άποψη χωρίς να είναι υπέρ.

Το Τεχνικό Επιμελητήριο Κεντρικής Μακεδονίας επίσης ήταν κατά της έγκρισης των περιβαλλοντικών όρων του συγκεκριμένου έργου. Και δημιουργήθηκε μία εγκατάσταση με έναν τρόπο απολύτως απαράδεκτο, υπό την έννοια ότι οι προηγούμενες κυβερνήσεις δημιούργησαν τις προϋποθέσεις στους επενδυτές να καταστρέψουν τον Κάκαβο και κυρίως να πάρουν το μετάλλευμα, χωρίς να προσδοκά η Ελλάδα ούτε ψήγμα από τον εξορυσσόμενο πλούτο της περιοχής, παρά μόνο να προσβλέπει στην απασχόληση και στις ασφαλιστικές εισφορές. Αυτό έλειπε, να τους κάναμε δώρο και αυτά!

Αυτή είναι η πραγματικότητα και δεν μπορεί ουδείς να επιχαίρει. Και ενδεχομένως τα δικαστήρια θα κρίνουν -και οφείλουν να κρίνουν- σύμφωνα με τη διοικητική διαδικασία που προηγήθηκε, η οποία πάσχει, αλλά είναι δύσκολο να ανατραπεί, αφού ήδη δημιουργήθηκαν τετελεσμένα.

Τέλος, θα ήθελα να αναφερθώ στο χρέος. Είναι τουλάχιστον υπερβολικό να ακούγεται εδώ από τους ανθρώπους της Αντιπολίτευσης, που είχαν την ευθύνη της χώρας, επαναλαμβάνω, για πάρα πολλά χρόνια, ότι έχουν ρυθμίσει το ζήτημα της διευθέτησης του χρέους είτε κουρέματος από το 2012, όταν οι ίδιοι άνθρωποι προσπαθούσαν να πείσουν τον ελληνικό λαό ότι αυτές οι θυσίες, στις οποίες υποβλήθηκαν τα τελευταία χρόνια, καθιστούν το χρέος βιώσιμο. Είναι αδιανόητο να ακούγεται αυτό το πράγμα. Προσβάλλει τη νοημοσύνη του ελληνικού λαού. Εξάλλου, η δυσανεξία σε συγκεκριμένα πρόσωπα των Ελλήνων πολιτών δεν είναι καθόλου τυχαία.

Δεν αφορά, λοιπόν, συνολικά όλη την πορεία των κομμάτων αυτών από το 1974 και μετά, αλλά συγκεκριμένα πρόσωπα και την υποκρισία που αυτά επέδειξαν απέναντι στους πολίτες.

Κλείνοντας, θα ήθελα να πω δύο λόγια για τα πρόσφατα γεγονότα σε σχέση με τις δηλώσεις του κ. Φίλη. Είμαι από τους ανθρώπους που υποστηρίζω την άποψη ότι κάθε πολίτης αυτής της χώρας έχει δικαίωμα στην έκφραση της άποψής του με τρόπο δημοκρατικά ελεύθερο. Είμαι, όμως, Βουλευτής ενός Κοινοβουλίου, σέβομαι τις αποφάσεις αυτού του Κοινοβουλίου. Το 1994, επί κυβέρνησης Ανδρέα Παπανδρέου, πάρθηκε μία απόφαση που χαρακτηρίζει γενοκτονία τη σφαγή που συνέβη από το 1914 μέχρι το 1920 στον Πόντο και μετά από τέσσερα χρόνια, το 1998, πάρθηκε μία παρόμοια απόφαση για τις 14 του Σεπτέμβρη σε ό,τι αφορά στους πρόσφυγες της Μικράς Ασίας.

Αυτά, λοιπόν, τα θέματα είναι λυμένα και θεωρώ πως ό,τι περνάει από εδώ δεν είναι απαραίτητα ορθό, αλλά υπόκειται σε μία στοιχειώδη επιστημονική επεξεργασία.

Όποιος, λοιπόν, θέλει να ανατρέψει αυτά -και είναι θεμιτό, αν θέλετε- οφείλει να τα θέσει υπ’ όψιν της επιστημονικής κοινότητας και όχι με ευκαιριακό τρόπο, σε ένα κανάλι, να αναφέρει και να ανοίγει ζητήματα για τα οποία ο ελληνικός λαός -και ειδικότερα ένα κομμάτι του ελληνικού λαού- έχει δικαίωμα στη μνήμη των άταφων νεκρών του. Αυτό το απλό πράγμα μου μετέφεραν εμένα οι παππούδες μου και κανένα αίσθημα μίσους απέναντι σε κανέναν λαό. Όμως, το δικαίωμα μνήμης απέναντι στους άταφους νεκρούς έπρεπε να οριστεί. Η 19 του Μάη είναι για τους Πόντιους, η 14 του Σεπτέμβρη είναι για τους πρόσφυγες της Μικράς Ασίας. Αυτό δεν αλλάζει. Αυτό είναι ένα γεγονός το οποίο συνέβη, όπως και να το ονομάσει κανείς.

Από εκεί και ύστερα, ό,τι έχει σχέση με υπερφίαλες εκφράσεις που καπηλεύονται την έννοια αυτού του αγνού συναισθήματος που αισθάνεται ο ελληνικός λαός, δεν τις υποκαθιστά καμμία, μα καμμία δήλωση κανενός.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γεώργιο Ουρσουζίδη από το ΣΥΡΙΖΑ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής του σχεδίου νόμου του Υπουργείου Περιβάλλοντος και Ενέργειας «Συνταξιοδοτικές ρυθμίσεις, ενσωμάτωση στο Ελληνικό Δίκαιο της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012, «Για την ενεργειακή απόδοση, την τροποποίηση των Οδηγιών 2009/125/ΕΚ και 2010/30/ΕΕ και την κατάργηση των Οδηγιών 2004/8/ΕΚ και 2006/32/ΕΚ», όπως τροποποιήθηκε από την Οδηγία 2013/12/ΕΕ του Συμβουλίου της 13ης Μαΐου 2013, «Για την προσαρμογή της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση, λόγω της προσχώρησης της Δημοκρατίας της Κροατίας» και άλλες διατάξεις».

Κυρίες και κύριοι συνάδελφοι, θα ήθελα να ενημερώσω το Σώμα ότι επί της αρχής του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας από Βουλευτές της Νέας Δημοκρατίας, η οποία θα διεξαχθεί μετά το τέλος της συζήτησης επί των άρθρων και των τροπολογιών.

Εισερχόμαστε τώρα στη συζήτηση επί των άρθρων και των τροπολογιών. Η διαδικασία έχει ως εξής: Θα μιλήσουν πρώτα οι εισηγητές και οι ειδικοί αγορητές επί των άρθρων και των τροπολογιών, κατόπιν οι εναπομείναντες ομιλητές επί της αρχής, οι οποίοι θα μιλήσουν και επί των άρθρων και επί των τροπολογιών και στη συνέχεια θα πάρουν τον λόγο όσοι τυχόν εγγραφούν επί των άρθρων και των τροπολογιών.

Τον λόγο έχει ο εισηγητής της Πλειοψηφίας κ. Ιωάννης Σηφάκης.

Ορίστε, κύριε Σηφάκη, έχετε τον λόγο για οκτώ λεπτά.

**ΙΩΑΝΝΗΣ ΣΗΦΑΚΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, τα άρθρα του προτεινόμενου σχεδίου νόμου που περιλαμβάνει ως κύριο νομοθετικό έργο την ενσωμάτωση στην ελληνική νομοθεσία της οδηγίας 27 του 2012 για την ενεργειακή αποδοτικότητα, περιέχουν ρυθμίσεις που εισάγουν οκτώ Υπουργεία της Κυβέρνησης. Μέσα σ’ αυτά τα άρθρα περιέχονται και προαπαιτούμενες δράσεις στο πλαίσιο της συμφωνίας που ψηφίστηκε στις 14 Αυγούστου, όσο και αν ο κ. Σκρέκας επιμένει να μη διαβάζει τη συμφωνία που και ο ίδιος ψήφισε για να τις ανακαλύψει.

Η ίδια η ενσωμάτωση της οδηγίας 2012/27 αποτελεί απαίτηση της συμφωνίας για ενσωμάτωσή της ως το τέλος Οκτωβρίου 2015 –σελίδα 1029 του ΦΕΚ της συμφωνίας, εδάφιο 4.3- όπως ακόμα και οι ρυθμίσεις για τη Γενική Γραμματεία Δημοσίων Εσόδων και ο καθορισμός ημερομηνίας μετάβασης από το ένα καθεστώς στο άλλο για τον ειδικό φόρο κατανάλωσης στο πετρέλαιο (diesel) των αγροτών.

Η ψήφιση των εν λόγω μέτρων θα συμβάλει στην απολύτως αναγκαία, άμεση ολοκλήρωση της πρώτης αξιολόγησης, την εκταμίευση της υποδόσης των 2 δισεκατομμυρίων ευρώ, την πληρωμή ληξιπρόθεσμων οφειλών του δημοσίου και εν τέλει στη σταθεροποίηση της οικονομίας, καθώς είναι απαραίτητη για την επανεκκίνησή της και τη δυνατότητα να σκεφτόμαστε πιο πέρα για το παράλληλο πρόγραμμα που έχει ψηφίσει ο ελληνικός λαός.

Ακόμα, το σχέδιο νόμου περιέχει πολλές χρήσιμες ρυθμίσεις για τη ρύθμιση ανοιχτών θεμάτων, την ικανοποίηση αιτημάτων της κοινωνίας και την προώθηση πολιτικών και δράσεων σε διάφορους τομείς.

Δυστυχώς, εχθές τόσο ο κ. Σκρέκας και ο κ. Βρούτσης, όσο και η συντριπτική πλειοψηφία των Βουλευτών της Αξιωματικής Αντιπολίτευσης –από αυτούς που μίλησαν- έβγαζαν λογύδρια επί παντός επιστητού για ό,τι κινείται όρθιο, εκτός της ουσίας του συγκεκριμένου σχεδίου νόμου που –υποτίθεται- ότι συζητάμε. Σχεδόν το ίδιο συνέβη και στη συζήτηση στις επιτροπές, ακόμα και επί των άρθρων.

Ειλικρινά, και τι δεν ακούσαμε εχθές! Αν δεν ήξερε κανείς ποιο είναι τι αντικείμενο του νόμου, ακούγοντας τους Βουλευτές της Νέας Δημοκρατίας κυρίως θα νόμιζε ότι βρεθήκαμε εδώ με ελεύθερο θέμα, για να μιλήσουμε για ό,τι θυμόταν ο καθένας. Ακόμα και γλαφυρές κορώνες υπέρ των Ποντίων αδελφών μας ακούσαμε, όταν προφανώς δεν υπάρχει κανείς σ’ αυτό το Κοινοβούλιο που να μην υπερασπίζεται το δίκιο τους και την ιστορία τους που αποτελεί αναπόσπαστο και σημαντικό τμήμα από τα βάσανα και τα έπη του υπερήφανου ελληνικού λαού που κάποιοι τον έφεραν ως εδώ, ιδιαίτερα τα τελευταία χρόνια και τώρα ψάχνουν την κάθε ευκαιρία για να τον κοροϊδέψουν, χωρίς βέβαια κανένα αποτέλεσμα.

Όμως, τι είπαν ο κ. Σκρέκας, ο κ. Βρούτσης, η Νέα Δημοκρατία για το νομοσχέδιο; Είπαν ότι η ενσωμάτωση της οδηγίας είναι θετική και μίλησαν για τον ειδικό φόρο κατανάλωσης στο αγροτικό πετρέλαιο. Είναι τουλάχιστον προκλητικό και παράλληλα είναι να απορεί κανείς για τη σοβαρότητα της Αξιωματικής Αντιπολίτευσης που θεσμικά τουλάχιστον παίζει σημαντικό ρόλο στις δημοκρατίες –εδώ, δυστυχώς, δεν τον παίζει, ειδικά σ’ αυτήν τη φάση- να έχουν ψηφίσει ακριβώς αυτό το μέτρο όσον αφορά τον ειδικό φόρο κατανάλωσης πετρελαίου για τους αγρότες πριν δυόμισι μήνες, στις 14 Αυγούστου, και τώρα να κάνουν αντιπολίτευση στον ίδιο τους τον εαυτό.

Όλο το θέμα κινείται μόνο στο πλαίσιο φθηνών θεατρινισμών, κύριε Σκρέκα.

**ΚΩΝΣΤΑΝΤΙΝΟΣ ΣΚΡΕΚΑΣ:** Όχι. Δεν το ψηφίσαμε.

**ΙΩΑΝΝΗΣ ΣΗΦΑΚΗΣ:** Κύριε Σκρέκα, σταθείτε στο ύψος των περιστάσεων. Μην προσπαθείτε μάταια –το έργο το είδατε πριν από ενάμιση μήνα- να κοροϊδέψετε τον ελληνικό λαό, χύνοντας κροκοδείλια δάκρυα γι’ αυτούς που διαλύσατε τόσα χρόνια, τους αγρότες. Καταφέρατε να φθάσετε τον πρωτογενή τομέα μόλις στο 3% του Ακαθάριστου Εθνικού Προϊόντος και τα παιδιά των αγροτών να φεύγουν στο εξωτερικό μη θεωρώντας την αγροτική δουλειά σαν δουλειά με την οποία μπορεί κάποιος να ζήσει, ιδιαίτερα στη συντριπτική πλειοψηφία της υπαίθρου που ο αγροτικός κλήρος είναι δεκαπέντε έως σαράντα στρέμματα.

Συμβάλλετε σήμερα με την ψήφιση των άρθρων στην προσπάθεια για την ενεργειακή αποδοτικότητα και την αναγκαία σταθεροποίηση της χώρας και αφήστε τις πολιτικάντικες προσπάθειες που δεν πείθουν κανέναν, ιδιαίτερα όταν η ετυμηγορία του ελληνικού λαού είναι αχνιστή, κι όταν ακόμα έχετε να λύσετε σημαντικά θέματα φυσιογνωμίας και εκπροσώπησης της παράταξής σας.

Όσον αφορά τις αιτιάσεις του κ. Μανιάτη: η κυβέρνηση Νέα Δημοκρατία-ΠΑΣΟΚ ήταν αυτή που δεν ενσωμάτωσε την οδηγία αυτή μέχρι τον Ιούνιο του 2014, ως όφειλε. Τον Σεπτέμβριο του 2014, λέει ο κ. Μανιάτης, τι περιμένατε; Δεν θυμάστε τι εποχή ήταν; Εσείς, λέει, γιατί δεν το κάνατε επτά μήνες;

Κύριε Μανιάτη, πρώτον, είχατε ετοιμάσει μια απλή μετάφραση της οδηγίας χωρίς να εξειδικεύετε σχεδόν τίποτα. Στη διάρκεια της διακυβέρνησης από ΣΥΡΙΖΑ-ΑΝΕΛ και παρά το γεγονός ότι ήταν η πρώτη φορά που αναλάβαμε τη διακυβέρνηση της χώρας και θα δικαιολογείτο κάποια καθυστέρηση, επεξεργαστήκαμε κάποια σημαντικά θέματα της συμφωνίας, όπως η επέκταση της εφαρμογής της σε όλο το δημόσιο τομέα, αλλά και στα κτήρια περιφερειών και δήμων, αλλά κυρίως στον ιδιωτικό τομέα στη σύνθετη επιβολή καθεστώτος επιβολής σε διανομείς ενέργειας και επιχειρήσεις λιανικής πώλησης, και μέτρων πολιτικής. Διότι έπρεπε να βρεθεί ένας τρόπος χρηματοδότησης της εξοικονόμησης στον ιδιωτικό τομέα, κάτι που μπορεί να γίνει με τα καθεστώτα επιβολής και την ίδρυση ενεργειακών εταιρειών και όχι χωρίς αυτά, με τον τρόπο που εσείς είχατε προωθήσει την ενσωμάτωση αυτής της οδηγίας.

Και μιλάτε για το Σεπτέμβριο του 2014, κύριε Μανιάτη; Μήπως ήταν ανετότερες οι συνθήκες της χώρας από το Φλεβάρη και μετά, όταν μας παραδώσατε μια χώρα με τη θηλειά στο λαιμό προσδοκώντας σε μια ολιγόμηνη αριστερή παρένθεση;

Αφήστε, κύριε Μανιάτη, την ανέξοδη Αντιπολίτευση και συμβάλλετε με την ψήφιση του εν λόγω νομοσχεδίου σε θέματα που αφορούν τουλάχιστον την ενσωμάτωση της οδηγίας, που εσείς βέβαια είχατε φέρει στο παρελθόν με αρκετά μεγάλη καθυστέρηση.

Το νέο ταμείο -για την ίδρυση του οποίου διαφωνείτε- που θα ιδρυθεί είναι απολύτως απαραίτητο για να υπάρχει σαφής και συγκεκριμένος προσανατολισμός στην επίτευξη του πολύ σημαντικού έργου της ενεργειακής εξοικονόμησης.

Η ενεργειακή απόδοση είναι εξειδικευμένο θέμα, αφορά όλο το δημόσιο τομέα και είναι απαραίτητος ο έλεγχος της προώθησης του στόχου και στον ιδιωτικό τομέα.

Εμείς θέλουμε και θα επιτύχουμε σοβαρά αποτελέσματα και δεν σκεφτόμαστε να δημιουργήσουμε άλλη μια δομή -με τον τρόπο που εσείς δημιουργούσατε στο παρελθόν- η οποία λόγω γραφειοκρατίας και πελατειακών σχέσεων δεν επιτελούσε το ρόλο για τον οποίο ιδρύθηκε.

Και έρχομαι στα βασικά άρθρα του σχεδίου νόμου.

Στο άρθρο 4 καθορίζεται ενδεικτικός στόχος ενεργειακής απόδοσης, ώστε να επιτευχθεί εξοικονόμηση 20% στην τελική κατανάλωση ενέργειας ως το 2020.

Στο άρθρο 7 θεσπίζεται η υποχρέωση στο δημόσιο τομέα να γίνεται ετήσια ανακαίνιση του 3% επί της επιφάνειας των ιδιόκτητων κτηρίων του δημόσιου με ωφέλιμη επιφάνεια άνω των διακοσίων πενήντα τετραγωνικών μέτρων. Επίσης, θεσπίζεται η υποχρέωση των περιφερειών και των δήμων στο πλαίσιο της οικονομικής εφικτότητας να εκπονούν σχέδια δράσης για την ενεργειακή ανακαίνιση των κτηρίων.

Στο άρθρο 8 καθορίζεται ότι το δημόσιο θα αγοράζει ή θα ενοικιάζει κτήρια ενεργειακής κλάσης τουλάχιστον Γ΄.

Στο άρθρο 9, όσον αφορά την εξοικονόμηση στον ιδιωτικό τομέα, θεσπίζεται καθεστώς επιβολής στους διανομείς ενέργειας και στις επιχειρήσεις λιανικής πώλησης ενέργειας σε συνδυασμό με μέτρα πολιτικής, με σαφή στόχο ως το 2020 να επιτευχθεί εξοικονόμηση 3332,7 χιλιάδων τόνων ισοδύναμου πετρελαίου.

Το σχέδιο νόμου ουσιαστικά προτρέπει τους διανομείς και τις επιχειρήσεις λιανικής πώλησης να εισέλθουν οι ίδιες στις ενεργειακές υπηρεσίες επιτυγχάνοντας εξισορρόπηση της απώλειας που θα υποστούν από τη μειωμένη κατανάλωση λόγω της εξοικονόμησης, σε όποια περίπτωση τα υπόχρεα μέρη έχουν τη δυνατότητα να συμβάλλουν στο ειδικό ταμείο ενεργειακής απόδοσης με ποσό ισοδύναμο προς τις επενδύσεις που απαιτούνται για την υλοποίηση των υποχρεώσεών τους.

Στο άρθρο 11 ορίζεται η υποχρέωση των διανομέων να προμηθεύουν τους καταναλωτές με ατομικούς μετρητές σε ανταγωνιστικές τιμές. Καθιερώνεται σύστημα ενεργειακών ελέγχων από ανεξάρτητους πιστοποιημένους ελεγκτές, ενώ προωθείται η μέγιστη στήριξη στη συμπαραγωγή και στην αποδοτική θέρμανση και ψύξη για την ανάπτυξη αποδοτικών υποδομών τηλεθέρμανσης, τηλεψύξης και ΣΥΘΗΑ. Τέλος, ιδρύεται μητρώο εταιρειών ενεργειακών υπηρεσιών και προωθούνται οι ESCO’s.

Με το άρθρο 21 καθορίζεται η ίδρυση του εν προκειμένω νέου ταμείου ενεργειακής απόδοσης και καθορίζεται από πού θα προκύψουν οι πόροι του νέου ταμείου.

Με το άρθρο 24 ρυθμίζονται θέματα των πράσινων δημοσίων συμβάσεων, με τις οποίες ο δημόσιος τομέας προμηθεύεται προϊόντα, υπηρεσίες και εργασίες χρησιμοποιώντας πράσινα κριτήρια κατά την αξιολόγηση των προσφορών.

Με το άρθρο 25 και εντός των επόμενων έξι μηνών γίνεται η εκπόνηση σχεδίου που προωθείται για την αντιμετώπιση της ενεργειακής πενίας και στο οποίο θα αποτυπώνονται δράσεις που σχετίζονται με τη βελτίωση της ενεργειακής αποδοτικότητας και άλλα μέτρα κοινωνικής πολιτικής και τιμολόγησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε δυο λεπτά.

Με την προτεινόμενη διάταξη επιχειρείται η αντιμετώπιση του φαινομένου της ενεργειακής πενίας, εντοπίζοντας ενεργειακά ευάλωτες κοινωνικές ομάδες και προτείνοντας μέτρα για την ανακούφισή τους. Ορίζεται το ΚΑΠΕ ως εθνικό συντονιστικό κέντρο των δραστηριοτήτων που αφορούν την εξοικονόμηση ενέργειας.

Στο άρθρο 28 προωθείται η πολύ σημαντική ρύθμιση όσον αφορά το Κερατσίνι και τη Δραπετσώνα και δεν καταλαβαίνουμε, κύριε Μητσοτάκη, προφανώς θα γίνουν νόμιμα αυτές οι διαδικασίες. Μην εκτίθεστε στην προσπάθειά σας να εξυπηρετήσετε συγκεκριμένα συμφέροντα.

Στο άρθρο 31 δηλώνεται ότι το Εθνικό Σχέδιο Διαχείρισης Αποβλήτων θα εγκρίνεται από το Υπουργικό Συμβούλιο και τα περιφερειακά σχέδια διαχείρισης αποβλήτων θα εγκρίνονται από τα περιφερειακά συμβούλια με γνώμη βεβαίως και των γενικών γραμματέων και με απόφαση όσον αφορά τη συμμόρφωσή τους με το εθνικό σχέδιο από την κεντρική κυβέρνηση. Καταλαβαίνετε πάρα πολύ καλά ότι με αυτόν τον τρόπο κατοχυρώνεται η αυτοτέλεια της τοπικής αυτοδιοίκησης.

Στο άρθρο 32, μετά τις τροποποιήσεις του Υπουργού, ρυθμίζονται μέτρα προς την κατεύθυνση της προστασίας των δημοσίων εκτάσεων και δυνατότητας κάποιων που έχουν βγάλει έγκριση επέμβασης να υλοποιήσουν τα έργα τους και μετά την καταστροφή των δασών από πυρκαγιά.

Ακόμη, ρυθμίζονται θέματα διαφόρων Υπουργείων, του Υπουργείου Παιδείας, του Υπουργείου Νησιωτικής Πολιτικής, του Υπουργείου Πολιτισμού και του Υπουργείου Περιβάλλοντος, όπως και δημοσιονομικές ρυθμίσεις.

Είπαμε για τον ειδικό φόρο κατανάλωσης των αγροτών ότι δεν αλλάζει τίποτα. Είναι ψηφισμένο στις 14 Αυγούστου. Εδώ καθορίζεται απλά η ημερομηνία που ολοκληρώνεται το πρώτο καθεστώς και ξεκινάει το δεύτερο.

Τι δεν καταλαβαίνετε, κύριε Σκρέκα; Το ψηφίσατε και μάλιστα ψηφίσατε και τις ημερομηνίες, ότι από 01-10-2016 μεταπίπτουμε από το ένα εκατοστό στο άλλο. Δεν θα ψηφίσετε τώρα ότι το πρώτο λήγει στις 30-09-2015; Δεν καταλαβαίνουμε. Λαϊκίζετε και παρακαλώ, επειδή αυτό το πράγμα το καταλαβαίνει ο κόσμος, να μην συνεχίσετε να το κάνετε.

Κυρίες και κύριοι συνάδελφοι, η φύση του παρόντος νομοσχεδίου είναι τέτοια που θα επέτρεπε συγκλίσεις από όλες τις πτέρυγες της Βουλής. Παρ’ όλα αυτά και παρά το γεγονός ότι η μεγάλη πλειοψηφία των άρθρων του παρόντος αφορούν την ενσωμάτωση της οδηγίας για την ενεργειακή αποδοτικότητα που έτυχε της γενικής αποδοχής από όλες τις πτέρυγες, η Αντιπολίτευση επέλεξε τον δρόμο της άρνησης της ψήφισης επί της αρχής κατά τη διάρκεια της συζήτησης στις επιτροπές.

Σας καλούμε στη μέγιστη υποστήριξη συγκεκριμένων άρθρων και δράσεων που θα συμβάλουν και στη μεγαλύτερη υποστήριξη στη μεγάλη προσπάθεια που γίνεται να παράξει πρακτικά αποτελέσματα η ενσωμάτωση της οδηγίας για την ενεργειακή αποδοτικότητα, αλλά και σε ρυθμίσεις που επιλύουν προβλήματα συμπολιτών μας και προωθούν τις δράσεις αρκετών Υπουργείων.

Σας καλούμε να συμβάλλετε στην ταχύτερη επιστροφή της αναγκαίας σταθερότητας, ανοίγοντας τον δρόμο για τη χρηματοδότηση της χώρας στη συζήτηση για τη μείωση του δημοσίου χρέους και την επανεκκίνηση της οικονομίας με στόχο την παραγωγική ανασυγκρότηση και την ανάπτυξη, προσανατολισμένη στις κοινωνικές ανάγκες, στην κοινωνική προστασία και στην αναδιανομή.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Σηφάκη, εισηγητή του ΣΥΡΙΖΑ.

Τον λόγο έχει τώρα ο εισηγητής της Νέας Δημοκρατίας κ. Κωνσταντίνος Σκρέκας, επίσης για οκτώ λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ:** Ευχαριστώ, κύριε Πρόεδρε.

Πρέπει να έχει μεγάλο θράσος, κύριε Πρόεδρε, ο εισηγητής της Συμπολίτευσης για να εγκαλεί τη Νέα Δημοκρατία για λαϊκισμό και κοροϊδία.

Κύριε εισηγητά, πραγματικά έχετε πολύ μεγάλο θράσος να μιλάτε για λαϊκισμό, όταν εσείς ήσασταν εκείνοι που μιλάγατε για όλα αυτά τα ωραία πράγματα, τα οποία θα κάνατε τον Ιανουάριο του 2015 μόλις θα ανερχόσασταν στην εξουσία, όταν υποσχεθήκατε ότι υπήρχε πρόγραμμα, ότι είχατε τον τρόπο τότε για να καταργήσετε τον ΕΝΦΙΑ, για να αυξήσετε τις συντάξεις, για να βοηθήσετε τους αδυνάμους, για να καταργήσετε φόρους. Και όταν ήρθατε προεκλογικά τον Σεπτέμβριο του 2015 και πάλι υποσχεθήκατε ένα παράλληλο πρόγραμμα που θα μετέφερε τους φόρους -τον φόρο που θα ακύρωνε για παράδειγμα τον φόρο στην εκπαίδευση- που θα έδινε λύσεις στους αδυνάμους, που θα έφερνε ανάπτυξη.

Όλα αυτά εσείς τα υποσχεθήκατε. Γιατί τα υποσχεθήκατε τότε; Δεν ξέρατε ότι δεν μπορείτε να τα κάνετε; Δεν ξέρατε ότι όλα αυτά τα οποία λέγατε, αυτό το παράλληλο πρόγραμμα, ήταν ένα πρόγραμμα, το οποίο θα μπορούσε να εφαρμοστεί μόνο σε έναν παράλληλο κόσμο, σε έναν κόσμο που δεν είχε καμμία σχέση με αυτό που ζούσατε; Μιλάτε εσείς για λαϊκισμό και εγκαλείτε τη Νέα Δημοκρατία, όταν επί δυόμισι χρόνια -από το 2012 έως το 2014- δεν ψηφίσατε τίποτα σε αυτήν τη Βουλή, ούτε καν εκείνους τους νόμους που μείωναν τον ΦΠΑ στην εστίαση, στις ταβέρνες και στα εστιατόρια, που ήρθατε εσείς και αυξήσατε;

Όταν φέρναμε αναπτυξιακά projects, έργα, όπως τον αεραγωγό μεταφοράς φυσικού αερίου από το Αζερμπαϊτζάν στην Ελλάδα κι από εδώ με κάθετες συνδέσεις προς τη Βόρεια Ευρώπη και προς την Ιταλία, δεν ψηφίσατε ούτε αυτό.

Δεν ψηφίσατε ούτε τα δεκατέσσερα αεροδρόμια, τα οποία θα έφερναν στα ταμεία του κράτους 1,2 δισεκατομμύριο. Έπρεπε να είχαν έρθει. Θα δούλευαν εκεί και χίλιοι εξακόσιοι άνθρωποι, θα γίνονταν επενδύσεις και θα είχε έσοδα το κράτος, θα είχαν έσοδα τα ασφαλιστικά ταμεία.

Και εγκαλείτε εσείς τη Νέα Δημοκρατία για δημαγωγία και λαϊκισμό, εσείς που δεν ψηφίσατε τίποτα; Εσείς που δεν ψηφίσατε ούτε καν την αύξηση του αφορολόγητου ορίου στους συνταξιούχους και στους μισθωτούς, όταν το παραλάβαμε εμείς από την κ. Κατσέλη -που την έχετε τώρα Πρόεδρο στην Εθνική Τράπεζα- στις 5.000 ευρώ και σχεδόν το διπλασιάσαμε στις δικές μας ημέρες και φτάσαμε το αφορολόγητο στις 9.500 ευρώ;

Και μιλάτε εσείς για λαϊκισμό και δημαγωγία όταν παραλάβατε μια χώρα με ανάκαμψη στο 0,8% το 2014, όταν δύο χρόνια πριν εμείς την είχαμε παραλάβει με 7,5% ύφεση; Και σήμερα, μόλις σήμερα το πρωί, οι φθινοπωρινές αξιολογήσεις-εκτιμήσεις της Ευρωπαϊκής Επιτροπής, της Κομισιόν μιλάνε για ύφεση 1,4% το 2015, αλλά και 1,3% το 2016. Μιλάνε και για αύξηση της ανεργίας και το 2016 και το 2017. Θα έρθει ανάπτυξη στη χώρα δύο χρόνια μετά, ενώ την παραλάβατε σε ανάκαμψη. Και την παραλάβατε με την ανεργία να μειώνεται κατά δύο ποσοστιαίες μονάδες μέσα στο 2014, όπως εσείς οι ίδιοι παραδέχεστε και ο κ. Τσακαλώτος, ο αρμόδιος Υπουργός, στο προσχέδιο του προϋπολογισμού, το οποίο κατέθεσε.

Δεν μπορείτε να μιλάτε εσείς, κύριε εισηγητά, για λαϊκισμό και δημαγωγία, δεν μπορείτε να μιλάτε εσείς για κοροϊδία, όταν είσαστε η προσωποποίηση της κοροϊδίας.

**ΙΩΑΝΝΗΣ ΣΗΦΑΚΗΣ:** Το ψηφίσατε για τους αγρότες, κύριε Σκρέκα;

**ΚΩΝΣΤΑΝΤΙΝΟΣ ΣΚΡΕΚΑΣ:** Έχετε κοροϊδέψει επανειλημμένα δέκα μήνες τον ελληνικό λαό! Αλλά έρχεται τώρα η ώρα και πληρώνετε. Πληρώνεστε εσείς με το ίδιο νόμισμα για αυτά τα οποία είπατε και τα οποία υποσχεθήκατε.

 Γι’ αυτό θα το ψηφίσετε μόνοι σας το άρθρο 51, το οποίο τριπλασιάζει το κόστος πετρελαίου στους αγρότες, στους κτηνοτρόφους και στους ψαράδες. Μόνοι σας θα το ψηφίσετε. Κανένας από εμάς δεν θα το ψηφίσει. Βέβαια, δεν ξέρω αν θα το ψηφίσετε κιόλας κι αν θα περάσει, γιατί περιμένω να δω τι θα κάνουν και οι συνέταιροί σας στην Κυβέρνηση, οι ΑΝΕΛ, γιατί είδαμε τι έγινε με τις μικροζυθοποιίες. Είδαμε τι έγινε.

Και επειδή ακούστηκαν πολλά, πάρα πολλά για την περιβόητη εργαλειοθήκη του ΟΟΣΑ, που υποτίθεται την έχετε κληρονομήσει από μας, έλα που έρχεται η πραγματικότητα και ο ίδιος ο Αρχηγός σας, ο Πρωθυπουργός σήμερα της χώρας, ο κ. Τσίπρας σάς διαψεύδει. Είναι εκείνος ο οποίος είχε πει τον Μάρτιο του 2015 ότι η προηγούμενη εργαλειοθήκη του ΟΟΣΑ, το toolkit 1, ήταν εφεύρημα της τότε ελληνικής κυβέρνησης και του κ. Χατζηδάκη, ενώ η νέα εργαλειοθήκη -12 Μαρτίου του 2015 ο κ. Τσίπρας επισκέφτηκε στο Παρίσι τον κ. Κουρία, τον Πρόεδρο του ΟΟΣΑ- το νέο περιεχόμενο, είπε ο Πρωθυπουργός της χώρας, ο κ. Τσίπρας, των μεταρρυθμίσεων έγκειται στο ότι αυτές βασίζονται σε δικό μας σχέδιο, σε δικό σας σχέδιο δηλαδή, της Κυβέρνησης ΣΥΡΙΖΑ και στις πραγματικές ανάγκες της χώρας και της κοινωνίας και θα έχουν υψηλό οικονομικό και κοινωνικό όφελος. Αυτό το οποίο φέρατε πονηρά, πονηρά μέσα σ’ αυτήν την εναρμόνιση της κοινοτικής οδηγίας για να το περάσετε και το οποίο καταψηφίστηκε στην επιτροπή, δεν ήρθε στην Ολομέλεια, αλλά απ’ ό,τι ακούμε και μαθαίνουμε πρόκειται να το φέρετε πάλι δια της πλαγίας οδού με τροπολογία.

Σας προειδοποιούμε, κύριε Υπουργέ, μην το φέρετε. Δεν θα περάσει από μας. Θα καταψηφιστεί. Και βέβαια εδώ θα κριθεί και η αξιοπρέπεια των ΑΝΕΛ. Περιμένουμε να δούμε αν θα φέρετε κάτι -αν θέλετε διαψεύστε το, άμα κάνω λάθος- σε ό,τι αφορά την καταστροφή των μικρομεσαίων ελληνικών ζυθοποιίων.

**ΣΩΚΡΑΤΗΣ ΦΑΜΕΛΛΟΣ:** Εντάξει, θέλετε απάντηση;

**ΚΩΝΣΤΑΝΤΙΝΟΣ ΣΚΡΕΚΑΣ:** Και δεν είπε αυτά μόνο, κύριε Φάμελλε, ο κ. Τσίπρας. Δεν μας υποχρεώνει κανείς, λέει, να κάνουμε τις μεταρρυθμίσεις. Θέλουμε να τις κάνουμε, είναι δικές μας. Είναι δικό σας αυτό το σχέδιο.

Η εργαλειοθήκη νούμερο δύο, την οποία θα δούμε τις επόμενες μέρες να έρχεται –ένα, ένα τα άρθρα από ό,τι κατάλαβα, γιατί δεν τολμάτε να το φέρετε όλο μαζί σαν νομοσχέδιο- είναι 100% δική σας εργαλειοθήκη. Είναι ιδιοκτησία σας. Μάλιστα, στοχεύουν στην εμπέδωση της κοινωνικής δικαιοσύνης και έχουν κοινωνικό πρόσημο. Αυτό λέτε για τη νέα εργαλειοθήκη. Περιμένουμε να την δούμε.

Ο κ. Κουρία, όμως, είχε πει κι άλλα πράγματα, όταν ο υποφαινόμενος τον είχε επισκεφθεί ως νέος Υπουργός Ανάπτυξης στις 28 Νοεμβρίου του 2014. Μάλιστα, ο κ. Κουρία, ο οποίος έκανε κοινές δηλώσεις με τον κ. Τσίπρα, έλεγε ότι η Ελλάδα πρέπει να επαινεθεί για την τεράστια μεταρρυθμιστική προσπάθεια των τελευταίων ετών. Αυτά έλεγε τον Νοέμβριο του 2014 ο κ. Κουρία από τον ΟΟΣΑ. «Οι μεταρρυθμίσεις για την ενίσχυση της ανταγωνιστικότητας, τον περιορισμό των διοικητικών βαρών και τη βελτίωση της διαφάνειας στις δημόσιες προμήθειες έχουν ήδη θετικό αντίκτυπο στην απόδοση της ελληνικής οικονομίας, τη διεθνή ανταγωνιστικότητα της χώρας και την αποκατάσταση της ανάπτυξης». Αυτά έλεγε ο κ. Κουρία, ο φίλος σας με τον οποίο σχεδιάζεται την εργαλειοθήκη νούμερο δύο και περιμένουμε να δούμε το κοινωνικό πρόσημο αυτής.

Άρα, για το παρόν νομοσχέδιο, φυσικά και θα συμφωνούσαμε με την εναρμόνιση της κοινοτικής οδηγίας, που αφορά τα ενεργειακά θέματα και που φυσικά την έχετε φέρει, χωρίς να περιλαμβάνει κανένα σχέδιο, κανέναν ολοκληρωμένο σχεδιασμό, κανένα πλάνο για το πώς πραγματικά αυτό θα υλοποιηθεί, θα πραγματοποιηθεί και θα γίνει πράξη. Μόνο στα χαρτιά την φέρνετε. Δεν λέτε πως αυτό θα γίνει, με ποια κίνητρα, με ποιες πολιτικές. Είναι ένα όχημα αυτό το νομοσχέδιο, για να περάσετε αυτά τα προαπαιτούμενα, αλλά και να φέρετε αυτές τις τροπολογίες της ντροπής που φέρνετε. Να δούμε τι θα φέρετε μέχρι το τέλος της ημέρας σήμερα.

Στο άρθρο 21 ιδρύετε ένα νέο ταμείο. Γιατί ιδρύετε νέα δημόσια δομή που θα κοστίσει στους Έλληνες φορολογούμενους, όταν υπάρχει το πράσινο ταμείο; Θα μπορούσατε ίσως εκεί να μεταφέρετε -όπως κάνατε με τις καθαρίστριες που τις μεταφέρατε από το Υπουργείο Οικονομικών ως γραμματείς στα δικαστήρια- από το πράσινο ταμείο αξιόλογο, πλεονάζον προσωπικό στις άλλες δημόσιες υπηρεσίες το οποίο θα μπορούσε να βοηθήσει και να επιτελέσει αυτό το έργο κι όχι να επιβαρύνετε με νέα διοικητικά συμβούλια, με νέους προέδρους, με νέους εργαζόμενους τον ήδη σκληρά φορολογούμενο Έλληνα πολίτη, που δεν μπορεί να πληρώσει άλλους φόρους. Και το βλέπετε αυτό από το έλλειμμα και τη δημοσιονομική τρύπα που έχετε το πρώτο εννεάμηνο.

Το άρθρο 28 είναι το άρθρο της εξαπάτησης των πολιτών και των κατοίκων του Κερατσινίου. Εξαπατάτε τον κόσμο με δύο παραγράφους. Θα δώσετε λύση στην αναβάθμιση της περιοχής εκείνης; Κοροϊδεύετε τον κόσμο! Τίποτα δεν κάνετε. Χωρίς σχεδιασμό, χωρίς πρόγραμμα, χωρίς μελέτη ή εκτίμηση των επιπτώσεων στην περιοχή εκεί και στις υφιστάμενες μονάδες που δουλεύουν, αλλά και στον κόσμο που περιμένει να δει τη γειτονιά του να βελτιώνεται. Πώς θα το κάνετε αυτό; Με τι σχέδιο, με τι χρήματα, πού θα τα βρείτε; Κοροϊδεύετε τον κόσμο!

Το άρθρο 51 δεν θα ψηφιστεί από εμάς. Θα το ψηφίσετε μόνοι σας αυτό το άρθρο που αφορά τους αγρότες, τους κτηνοτρόφους και ψαράδες. Μόνοι σας, 100%.

Τελειώνω -και χαίρομαι που μπήκε ο Υπουργός Παιδείας, ο κ. Φίλης- με την αναφορά του σε ό,τι αφορά τη Γενοκτονία των Ελλήνων του Πόντου που έχει γίνει πολύ μεγάλος λόγος.

Θα ήθελα να πω δύο πράγματα, κύριε Φίλη. Πολύ χαίρομαι που είστε εδώ και ακούτε, γιατί δεν είναι καλό να ακούγονται πράγματα χωρίς να έχετε τη δυνατότητα να απαντήσετε. Δύο πράγματα, λοιπόν, συμβαίνουν. Ή έχετε κάνει ένα τεράστιο λάθος, ένα τεράστιο ατόπημα, μια γκάφα την οποία δεν είναι κακό να παραδεχτείτε με θάρρος. Είναι καλύτερο, είναι προτιμότερο, είναι πιο θαρραλέο να παραδεχτείτε ότι κάνατε ένα λάθος και να ζητήσετε μια μεγάλη συγγνώμη, παρά να κάθεστε πεισματικά και να μην απαντάτε. Εκτός αν υπάρχει κάποιο άλλο σχέδιο, το οποίο θέλουμε να μας το πείτε.

Μήπως υπάρχει κάποιο άλλο σκοτεινό σχέδιο; Μήπως υποκρύπτεται κάτι άλλο; Μήπως προσπαθείτε εν όψει της επίσκεψης του Πρωθυπουργού στη γειτονική Τουρκία να προσφέρετε καλές υπηρεσίες και να προβάλετε μία πολιτική κατευνασμού προς τους Τούρκους, δημιουργώντας τεράστια προβλήματα στις διαπραγματευτικές και στις διεκδικητικές θέσεις της Ελλάδας;

Έχετε καταλάβει τι έχετε κάνει; Έχετε προκαλέσει την κατακραυγή και την οργισμένη αντίδραση όχι μόνο της Αξιωματικής Αντιπολίτευσης αλλά όλου του ελληνικού λαού και ιδιαίτερα των Ελλήνων με καταγωγή από τον Πόντο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, κύριε Σκρέκα.

**ΚΩΝΣΤΑΝΤΙΝΟΣ ΣΚΡΕΚΑΣ:** Το έχετε καταλάβει αυτό; Ποιος είναι ο σκοπός της εμμονής σας; Για ποιον λόγο ο κ. Τσίπρας, ο Πρωθυπουργός της χώρας, δεν βγαίνει να κατακρίνει και να απορρίψει τα δικά σας λεγόμενα; Συμφωνεί; Δεν έχει λόγο ο κ. Τσίπρας; Για όλα τα άλλα μιλάει, είναι λαλίστατος.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, εκείνο το οποίο θέλω να πω προς τους συναδέλφους της Συμπολίτευσης είναι το εξής: Αλλάξτε δρόμο, αλλάξτε ρότα, πείτε την αλήθεια στον κόσμο, γιατί αυτό το οποίο κάνετε στη χώρα μας είναι πολύ κακό. Κάνετε κακό στην πατρίδα μας. Δεν προσφέρετε υπηρεσίες. Αλλάξτε γρήγορα, γιατί φοβάμαι πολύ ότι το κακό το οποίο κάνετε θα είναι ανεπανόρθωτο αν συνεχίσετε μ’ αυτόν τον τρόπο.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον εισηγητή της Νέας Δημοκρατίας κ. Σκρέκα.

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Για ποιο πράγμα ζητάτε τον λόγο;

**ΓΕΩΡΓΙΟΣ ΛΑΖΑΡΙΔΗΣ:** Επί προσωπικού. Θα ήθελα να ανακαλέσει ο κ. Σκρέκας. Είπε προηγουμένως ότι κρίνεται η αξιοπρέπεια των Ανεξάρτητων Ελλήνων. Εδώ πιστεύω ότι και οι τριακόσιοι είμαστε αξιοπρεπείς. Μπορεί να έχουμε τις όποιες πολιτικές αντιπαραθέσεις και διαφορές, αλλά θέμα αξιοπρέπειας δεν τίθεται. Ζητώ από τον κ. Σκρέκα να ανακαλέσει.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Αναστάσιος Κουράκης):** Σας δίνω τον λόγο μόνο γιατί ζήτησε να ανακαλέσετε, αλλά μην το τραβήξουμε περισσότερο.

**ΚΩΝΣΤΑΝΤΙΝΟΣ ΣΚΡΕΚΑΣ:** Ήθελα να πω «αξιοπιστία», όχι «αξιοπρέπεια». Εκ παραδρομής είπα «αξιοπρέπεια».

**ΠΡΟΕΔΡΕΥΩΝ (Αναστάσιος Κουράκης):** Εντάξει.

Τον λόγο έχει η ειδική αγορήτρια της Χρυσής Αυγής κ. Ελένη Ζαρούλια για οκτώ λεπτά.

**ΕΛΕΝΗ ΖΑΡΟΥΛΙΑ:** Θα σας παρακαλέσω κι εγώ για λίγη ανοχή στον χρόνο.

**ΠΡΟΕΔΡΕΥΩΝ (Αναστάσιος Κουράκης):** Bεβαίως.

Ορίστε, έχετε τον λόγο.

**ΕΛΕΝΗ ΖΑΡΟΥΛΙΑ:** Σας ευχαριστώ πολύ.

Παρακολουθώντας τις αντιπαραθέσεις μεταξύ της Νέας Δημοκρατίας και του ΣΥΡΙΖΑ, μου έρχεται στο νου ένα πάρα πολύ σοφό λαϊκό ρητό το οποίο λέει: «Είπε ο γάιδαρος τον πετεινό κεφάλα». Το θράσος, ο λαϊκισμός και η κοροϊδία ρέουν άφθονα και στις δύο αυτές πολιτικές παρατάξεις. Μόνο και μόνο που η Νέα Δημοκρατία τολμάει να ακουμπήσει και να μιλάει για θέματα που άπτονται του πατριωτισμού των Ελλήνων και των εθνικών μας θεμάτων, είναι προκλητικό. Είναι το κόμμα που νομιμοποίησε το εγκληματικό Κομμουνιστικό Κόμμα της Ελλάδος, το κόμμα που πριν από δύο χρόνια στη Θεσσαλονίκη ίδρυσε το μουσείο Κεμάλ Ατατούρκ. Έλεος.

Συνεχίζουμε σήμερα τη συζήτηση του σχεδίου νόμου για την ενσωμάτωση της οδηγίας περί ενεργειακής απόδοσης και λοιπές διατάξεις, αλλά στην πραγματικότητα είναι και αυτό άλλο ένα πολυνομοσχέδιο που περιλαμβάνει τα νέα προαπαιτούμενα, δηλαδή νέες επιβαρύνσεις προς τον ελληνικό λαό. Πλέον μόνο έτσι μπορούν να ερμηνευθούν τα μέτρα που επιτάσσουν οι θεσμοί.

Στο άρθρο 11 αναφέρεστε σε εγκατάσταση θερμιδομετρητών σε διαμερίσματα πολυκατοικιών που έχουν κεντρική θέρμανση και σε χρήση ατομικών μετρητών. Οι δε δαπάνες για την εγκατάσταση μπορούν να θεωρηθούν επιλέξιμες στο πλαίσιο υλοποίησης συγχρηματοδοτούμενων προγραμμάτων ή άλλων μέτρων πολιτικής, δηλαδή να επιδοτηθούν μέσω κοινοτικών προγραμμάτων.

Κύριοι, μπορείτε να μας πείτε τι στόχο έχει αυτή η υποχρέωση και βεβαίως τι κόστος έχει αυτή η εγκατάσταση; Οι πολυκατοικίες που έχουν αποφασίσει να μην ανάβουν θέρμανση, γιατί να πληρώσουν μια τέτοια εγκατάσταση; Σ’ αυτές που ακόμη μπορούν να πληρώσουν για θέρμανση, η ρύθμιση αυτή θα συνεπάγεται και πληρωμή κοινοχρήστων βάσει του μετρητή αυτού; Όλα αυτά τα έξυπνα συστήματα πώς θα ωφελήσουν τον καταναλωτή; Θα ισχύει και στην Ελλάδα ό,τι ισχύει και σε άλλες χώρες, δηλαδή θα έχουν υψηλότερες χρεώσεις οι καταναλωτές που θα χρησιμοποιούν ρεύμα στις ώρες αιχμής;

Το λέω αυτό γιατί οι εν λόγω ψηφιακοί μετρητές θα μπορούν να μετρούν τρεις, τέσσερις διαφορετικές ωρολογιακές ζώνες κατανάλωσης. Ποσοτικά πώς ορίζεται η έννοια της ανταγωνιστικής τιμής;

Να ξεκαθαρίσουμε ότι ο σκοπός της εγκατάστασης δεν είναι κάτι το μεμπτό, όμως το ζήτημα δεν είναι μόνο η ορθή τιμολόγηση των παρεχόμενων υπηρεσιών παροχής ενέργειας, αλλά η δυνατότητα αποπληρωμής σε περίπτωση που υπάρχουν καθυστερημένες οφειλές λόγω ανεργίας ή απώλειας εισοδήματος.

Η αναγκαιότητα εγκατάστασης αυτόματων συστημάτων απαιτεί κάποια έξοδα. Ακόμη και για τις πιο μικρές εγκαταστάσεις απαιτούνται χρήματα. Δύσκολο πράγμα όμως αυτό σε μια περίοδο λιτότητας. Υποτίθεται ότι προσπαθείτε να λανσάρετε ένα σύστημα διαχείρισης της ενέργειας που «θα» βοηθήσει στην αντιμετώπιση της ενεργειακής φτώχειας και πως «θα» δημιουργηθούν νέες θέσεις εργασίας. Όμως, τα πολλά «θα» και υποθετικά σενάρια έχουν κουράσει τον ελληνικό λαό που δεν βλέπει να ωφελείται από πουθενά. Αυτό που καταλαβαίνει ο Έλληνας πολίτης είναι ότι πρέπει για μια ακόμη φορά να βάλει το χέρι του πολύ βαθιά στην τσέπη. Οι έξυπνες συσκευές, τα έξυπνα δίκτυα και κατ’ επέκταση οι έξυπνες πόλεις θα ήταν καλά μόνο εάν η ενέργεια δεν αντιμετωπιζόταν σαν εμπόρευμα, αλλά σαν ένα αναγκαίο και απαραίτητο κοινωνικό αγαθό.

Ο Υπουργός Περιβάλλοντος και Ενέργειας σε ραδιοφωνική συνέντευξή του είπε ότι για τη μείωση των τιμολογίων του ηλεκτρικού δημιουργούνται οι προϋποθέσεις ώστε το 2016 τα νοικοκυριά και οι επιχειρήσεις να δουν τους λογαριασμούς του να μειώνονται. Να τονίσουμε σε αυτό το σημείο ότι πρόκειται για αυξήσεις της τάξεως του 31% στο ρεύμα για να καλυφθούν οι αυξήσεις των εργαζομένων στη ΔΕΗ, τις οποίες δώσατε στους νυν Συριζαίους συνδικαλιστές.

Η απόφαση της Ρυθμιστικής Αρχής Ενέργειας για την αύξηση του ειδικού τέλους μείωσης εκπομπών αερίων ρίπων ελήφθη στις 20 Δεκεμβρίου του 2014, δηλαδή στις αρχές της προεκλογικής περιόδου. Έγιναν εκλογές στις 25 Ιανουαρίου και ο λαός επέλεξε να γίνει ρήξη. Έγιναν και οι εκλογές στις 21 Σεπτεμβρίου. Το αποτέλεσμα ήταν το ίδιο. Ο ΣΥΡΙΖΑ στην εξουσία. Όμως η ρήξη δεν ήρθε ποτέ. Και όχι μόνο αυτό αλλά κατακλέβετε το λαό. Αυτή είναι η επανάσταση της Αριστεράς!

Η Κυβέρνηση δεν στάθηκε σε καμμία περίπτωση αντάξια απέναντι στις φιλολαϊκές προεκλογικές της δεσμεύσεις. Η Χρυσή Αυγή είναι ο μόνος πολιτικός φορέας του τόπου που στέκεται με ειλικρίνεια και ανιδιοτέλεια στο πλευρό του Έλληνα πολίτη. Ο εξαθλιωμένος πλέον λαός μας αδυνατεί να αντεπεξέλθει ακόμα και στα στοιχειώδη, όπως είναι η πρόσβασή του στην ηλεκτρική ενέργεια, αγαθό επιβεβλημένο για την καθημερινότητα. Η Χρυσή Αυγή απαιτεί δραστική μείωση στα οικιακά τιμολόγια, ρύθμιση των χρεών στη ΔΕΗ με ρεαλιστικά, κοινωνικά κριτήρια.

Συνεχίζουμε με το άρθρο 30, «Δικαιώματα έρευνας και διαχείρισης γεωθερμικού δυναμικού υψηλών θερμοκρασιών». Αφορά στην παράταση κατά πέντε έτη των συμβάσεων μίσθωσης δικαιωμάτων έρευνας και διαχείρισης γεωθερμικού πεδίου υψηλής θερμοκρασίας, που ήταν σε ισχύ κατά την 31η Δεκεμβρίου του 2014. Το ζήτημα που ανακύπτει είναι σε τι στάδιο βρίσκονται οι έρευνες, οι μελέτες και η αξιοποίηση των γεωθερμικών πεδίων.

Είναι σημαντική η αξιοποίηση αυτής της ανανεώσιμης πηγής ενέργειας που υπάρχει σε αφθονία στη χώρα μας, αλλά δεν βλέπουμε να υπάρχει πρόοδος. Τα πεδία γεωθερμίας αποδεδειγμένα βρίσκονται σε όλη την επικράτεια και εξαιτίας μάλλον οικονομικών συμφερόντων πολυεθνικών εταιριών, η Κυβέρνηση κωλυσιεργεί ως προς την εκμετάλλευσή τους.

Θα ήθελα να κάνω μια επισήμανση για τους υδρογονάνθρακες προς τον Υπουργό Περιβάλλοντος και Ενέργειας. Κατηγορήσατε την προηγούμενη κυβέρνηση ότι καλλιεργούσε ψεύτικες ελπίδες και πως η τωρινή ηγεσία δεν θα το επαναλάβει. Θα επαναλάβω αυτό που είχε πει ο καθηγητής γεωλογίας κ. Ζελελίδης και που την υιοθετούμε στις πολιτικές μας θέσεις. Αν αξιοποιηθούν οι περιοχές νότια της Κρήτης, τα ευρήματα στη δυτική Ελλάδα, το Καστελόριζο και η λεκάνη του Ηροδότου που εκτείνεται μεταξύ Ελλάδος, Κύπρου και Αιγύπτου τότε καλύπτεται η ενεργειακή αυτονομία της Ευρώπης για πενήντα χρόνια. Η ενεργειακά γυμνή Ευρώπη σύντομα θα αντιμετωπίσει τεράστιο πρόβλημα ενεργειακής αυτάρκειας. Οι Ευρωπαίοι βλέποντας αυτόν τον κίνδυνο να πλησιάζει συντάσσουν τις οδηγίες ώστε να καθυστερήσει όσο το δυνατόν γίνεται. Για την ενσωμάτωση μιας τέτοιας οδηγίας δεν μιλάμε και εμείς εδώ;

Το νομοσχέδιο ορίζει έναν εθνικό στόχο ενεργειακής απόδοση έως το 2020, ο οποίος θα καθοριστεί με υπουργική απόφαση. Η ενεργειακή ένωση προωθείται από την Ευρωπαϊκή Ένωση και θα μας καλέσετε να την κυρώσουμε, αν φυσικά δεν το κάνετε με μία υπουργική απόφαση. Έχετε βάλει σκοπό να προσδεθούμε περισσότερο στο ιμπεριαλιστικό άρμα των Ηνωμένων Πολιτειών της Αμερικής με την εισαγωγή υγροποιημένου αερίου. Αυτό θα οδηγήσει στην κατάργηση του ΤΑP και του αγωγού Μπουργκάς- Αλεξανδρουπόλεως.

Με το άρθρο 51 ορίζεται η κατάργηση του αγροτικού πετρελαίου, διαλύεται και εσείς τον πρωτογενή τομέα, την ελληνική αγροτιά, τη βάση ανάπτυξης της πραγματικής οικονομίας.

Η Χρυσή Αυγή απαιτεί την άμεση κατάργηση αυτού του άρθρου.

Το εν λόγω σχέδιο νόμου περιλαμβάνει μια πληθώρα διατάξεων άλλων Υπουργείων. Τα θέματα αρμοδιότητας του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης εξακολουθούν να αντιμετωπίζονται πρόχειρα και επιπόλαια και στην προκειμένη περίπτωση με την εισαγωγή δυο άρθρων, του άρθρου 37 και 38, στο συγκεκριμένο σχέδιο νόμου, το οποίο στο σύνολό του ουδεμία σχέση έχει με το αντικείμενο του ως άνω Υπουργείου.

Ωσότου αποφασίσει η Κυβέρνηση να αντιμετωπίσει εν συνόλω και με μακροπρόθεσμη στρατηγική, με γνώμονα το συμφέρον του έθνους και του λαού τα κρίσιμα ζητήματα που αφορούν στο συγκεκριμένο Υπουργείο, θα συνεχίσουν να ταλανίζουν την κοινωνία μας τα κρίσιμα θέματα των εργασιακών σχέσεων, της ανεργίας και της πρόνοιας, τα οποία δεν μπορούν να αντιμετωπιστούν με ημίμετρα.

Προς τη σωστή κατεύθυνση ωστόσο κινείται η ρύθμιση με το άρθρο 38 για τους δικαιούχους εργαζόμενους στον ιδιωτικό τομέα της άδειας φροντίδας τέκνου.

(Στο σημείο αυτό κτυπάει το κουδούνι λήξης της ομιλίας της κυρίας Βουλευτού)

Θα χρειαστώ ένα με δυο λεπτά ακόμα. Ευχαριστώ.

Αυτή η ρύθμιση θα αποτελέσει μια ανάσα για τις οικογένειες που έχουν εργαζόμενους γονείς. Βέβαια, κινδυνεύουμε να φτάσουμε στο σημείο να μη χρειάζεται να εφαρμοστεί η συγκεκριμένη ρύθμιση γιατί με την καλπάζουσα ανεργία υπάρχουν πολλοί γονείς και θα υπάρξουν περισσότεροι –εμείς το απευχόμαστε- που δεν θα έχουν ανάγκη την άδεια αυτή καθώς θα είναι και οι δυο άνεργοι. Αλλά και πάλι πρόκειται για ένα ημίμετρο. Τουλάχιστον αυτό φαίνεται να έχει κάποια εφαρμογή προς το παρόν.

Τα άρθρα 39-45 αρμοδιότητας του Υπουργείου Παιδείας, τα οποία περιλαμβάνονται στο εν λόγω σχέδιο νόμου, θα μπορούσαν να χαρακτηριστούν ως διαδικαστικά, τακτοποιητικά και σε συνέχεια του προηγούμενου νόμου Μπαλτά που ψηφίστηκε το Μάιο του τρέχοντος έτους. Αφορούσαν διάφορα διοικητικά κυρίως θέματα της εκπαίδευσης και έχουν εντελώς αποσπασματικό χαρακτήρα αποτελώντας λύσεις ανάγκης της τελευταίας στιγμής και ημίμετρα, αφού σε περίπτωση που δεν ψηφιστούν θα δημιουργηθεί σοβαρό πρόβλημα νομιμοποίησης στελεχών με θητείες που λήγουν την 31η Δεκεμβρίου 2015 και στελεχών της λειτουργίας υφισταμένων δομών.

Στο ίδιο πνεύμα κινούνται και οι ρυθμίσεις που αφορούν στη δυνατότητα δεύτερης ευκαιρίας σε απόφοιτους παλαιότερων ετών για την εισαγωγή τους στην τριτοβάθμια εκπαίδευση, δεδομένου ότι το σύστημα εισαγωγής αλλάζει από το τρέχον σχολικό έτος. Σε γενικές γραμμές, η προκείμενη νομοθετική εισαγωγή επτά σχετικών περί παιδείας άρθρων σε σχέδιο νόμου άσχετο στο σύνολό του με το Υπουργείο Παιδείας αποτελεί την πιο χειροπιαστή απόδειξη της προχειρότητας με την οποία αντιμετωπίζονται τα θέματα της εκπαίδευσης από την Κυβέρνηση και την παντελή απουσία οποιουδήποτε σχεδιασμού και μακρόπνοης προοπτικής. Δεν θα ήταν άστοχο να ειπωθεί ότι η περίοδος της διακυβέρνησης από τη σημερινή κυβερνητική πλειοψηφία αποτελεί μοναδικό μνημείο ανοργανωσιάς, αποσπασματικής αντιμετώπισης και μάλιστα λανθασμένης των κρίσιμων ζητημάτων που αφορούν στην εκπαίδευση, όπως έχει συμβεί επανειλημμένα και στο παρελθόν.

Πρέπει να επισημανθεί ότι η ρύθμιση του άρθρου 40 αποτελεί απλά ένα ημίμετρο στην προσπάθεια αντιμετώπισης των δυσμενών συνεπειών και της σύγχυσης που προκαλούν στους υποψηφίους οι συνεχείς νομοθετικές αλλαγές στο σύστημα εισαγωγής στην τριτοβάθμια εκπαίδευση. Στόχος πρέπει να είναι η σε βάθος χρόνου σταθερότητα και βιωσιμότητα του συστήματος εισαγωγής στην τριτοβάθμια εκπαίδευση πράγμα που είναι προφανές ότι η τωρινή ηγεσία του Υπουργείου Παιδείας αδυνατεί να επιτύχει λόγω ανεπάρκειας και ανικανότητας.

Κατά τα λοιπά, έχουμε άλλη μια δέσμη προαπαιτουμένων για την εκταμίευση της δόσης. Δεν διαφέρει από τα υπόλοιπα που έχετε φέρει ως τώρα. Ακολουθείτε πιστά τα χνάρια των προηγουμένων κυβερνήσεων με εξοντωτικές μνημονιακές πολιτικές που στόχο έχουν την υποδούλωση και εξάρτηση της Ελλάδος από τις ξένες τοκογλυφικές δυνάμεις. Παρατηρούμε πως η Αριστερά είναι πιστή στον υπερατλαντικό αφέντη, στους «φονιάδες των λαών» όπως αρέσκεστε να τους αποκαλείτε –δεν ξέρω βέβαια αν αυτό ισχύει τώρα που έχετε την εξουσία στα χέρια σας.

Η Χρυσή Αυγή δεν πρόκειται να υπερψηφίσει νέα μέτρα, νέα προαπαιτούμενα που εξαθλιώνουν τον ελληνικό λαό και δεν προσφέρουν καμμία ελπίδα σωτηρίας. Αυτό που χρειάζεται η πατρίδα είναι μια Ελλάδα ελεύθερη, χωρίς δουλείες προς τοκογλύφους και μεγάλους αφέντες. Και μια τέτοια Ελλάδα δεν μπορεί να υπάρξει με αριστερή Κυβέρνηση παρά μονάχα με μια εθνική ηγεσία.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

 **ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την ειδική αγορήτρια της Χρυσής Αυγής κ. Ελένη Ζαρούλια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο εκπαιδευτικοί από το 49ο Δημοτικό Σχολείο Πάτρας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με τον κ. Μανιάτη Ιωάννη, ειδικό αγορητή της Δημοκρατικής Συμπαράταξης για οκτώ λεπτά.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το χειρότερο που μπορεί να πάθει μια κυβέρνηση είναι να καταντήσει να είναι ακούσιος Ιανός, να είναι ένα πρόσωπο που έχει δυο όψεις και να μην έχει καταλήξει ποια από τις δυο όψεις κάθε φορά θέλει, να είναι ταυτόχρονα ή εναλλάξ Δόκτωρ Τζέκιλ ή Μίστερ Χάιντν.

Κύριε Υπουργέ, θέλω να σας ρωτήσω ευθέως: Το μνημόνιο Τσίπρα, το μνημόνιο που διαπραγματευτήκατε και υπογράψατε εσείς, το αποδέχεστε; Η πατρότητά του είναι δική σας; Ολόδική σας; Ναι ή όχι; Εάν δεν λύσετε αυτό το βαθύτατα υπαρξιακό σας πρόβλημα, τότε το μόνο που έχετε να προσφέρετε στον ελληνικό λαό είναι μόνο παραπανίσιο πόνο και παραπανίσιες θυσίες. Λύστε, λοιπόν, πρώτα απ’ όλα τα προβλήματα με τον εαυτό σας. Ξεκαθαρίστε εάν προτίθεστε να σεβαστείτε την αξιοπρέπεια της υπογραφής σας.

Λυπάμαι να πω, κυρίες και κύριοι συνάδελφοι, ότι το μόνο που ακούω είναι εναλλακτικά μέτρα, ισοδύναμα που γίνονται ανύπαρκτα, μπρος-πίσω, είπα-ξείπα και στην πραγματικότητα είμαστε διαρκώς βαλτωμένοι στον ίδιο βούρκο της ακινησίας και της μη λήψης απόφασης.

Έχουμε χαρακτηρίσει τη σημερινή Κυβέρνηση ως μια εθνικολαϊκιστική Κυβέρνηση. Θα σας δώσω δυο τρία χαρακτηριστικά παραδείγματα, πριν περάσω στο νομοσχέδιο:

Πριν λίγες μέρες είχαμε ένα ράπισμα, ένα χαστούκι, σε βάρος της Κυβέρνησης από το Ανώτατο Δικαστήριο της χώρας, από το Συμβούλιο Επικρατείας. Το Συμβούλιο της Επικρατείας για τρίτη φορά αποφάσισε εν ολομελεία ότι η επένδυση στις Σκουριές, η επένδυση στα μεταλλεία Χαλκιδικής, είναι απόλυτα συμβατή με τις αυστηρότερες ευρωπαϊκές κι εθνικές προδιαγραφές και ακύρωσε την απόφαση του αρμόδιου Υπουργού, με την οποία σταμάτησαν οι εργασίες των δυόμισι χιλιάδων εργαζομένων.

Μετά την απόφαση αυτή, τι ακούσαμε από την Κυβέρνηση; Ένα ψέλλισμα ότι «ξέρετε, δεν έχει δημοσιευθεί η απόφαση της Ολομελείας». Μα, προφανώς, η απόφαση της Ολομελείας θα δημοσιευθεί μετά από ένα ενάμιση μήνα. Όμως, είναι ψευδές ότι έτσι αποφάσισε η Ολομέλεια; Και αν δεν είναι ψευδές και είναι αληθές, η Κυβέρνηση δεν θεωρεί ότι έχει χρέος να ανακρούσει πρύμναν και να στείλει ένα ξεκάθαρο μήνυμα περί ταυτόχρονης προσέλκυσης ιδιωτικών επενδύσεων με αυστηρότατη εφαρμογή όλων των περιβαλλοντικών κανόνων; Αλλιώτικα, για τι άλλο συζητάμε;

Κατά σύμπτωση είναι εδώ και ο αξιότιμος κύριος Υπουργός Παιδείας. Κύριε Υπουργέ, θεωρώ ότι διαπράξατε ολίσθημα. Κανένας δεν ρώτησε την επιστημονική σας άποψη για τη γενοκτονία των Ποντίων. Ομολογώ ότι δεν αντελήφθην γιατί θεωρήσατε χρέος σας να μας κοινοποιήσετε μια προσωπική άποψη, η οποία μάλιστα δεν συνάδει με τον θεσμικό σας ρόλο που οφείλει να υπακούει στο ομόφωνο ψήφισμα της Βουλής των Ελλήνων του 1994 για τη γενοκτονία των Ποντίων. Γιατί το πράξατε αυτό, κύριε Υπουργέ; Αν πείτε ότι «μου ξέφυγε και ήταν λάθος», είναι αποδεκτό. Δεν βλέπω, όμως, να υπάρχει κάποια διάθεση διόρθωσης των ημαρτημένων.

Και να σας πω και κάτι άλλο; Με ενοχλεί, επίσης, βαθύτατα ότι δεν είδα μια δήλωση-καταδίκη σας ως εποπτεύοντος Υπουργού στα πανεπιστήμια για την αθλιότητα να μπουκάρει προχθές μια ομάδα φοιτητών στο Καποδιστριακό Πανεπιστήμιο και να διαλύει τη συνάντηση των επικεφαλής του Καποδιστριακού Πανεπιστημίου με τους ξένους αξιολογητές, οι οποίοι είχαν έρθει και ήταν ό,τι καλύτερο μπορεί να έχει ο τόπος μας κι εκδιώχθησαν κακήν κακώς.

Και δεν είδα επίσης και καμμία δήλωση δική σας για την πιθανότητα απώλειας τριών χιλιάδων θέσεων υποτροφιών από το Ίδρυμα Κρατικών Υποτροφιών. Θα τις χάσουμε αυτές τις τρεις χιλιάδες υποτροφίες, κύριε Υπουργέ; Γιατί αν πρόκειται να τις χάσουμε, δηλαδή αν χάσουμε δέκα εκατομμύρια ευρώ από τρεις χιλιάδες παιδιά της πατρίδας μας, αριστούχους, που πρέπει να τους επιβραβεύσουμε, γιατί δώσαμε σαράντα εκατομμύρια προκαταβολή στα σαπάκια της «LOCKHEED»; Για να κάνουμε το χατίρι του κ. Καμμένου; Σε αυτά οφείλετε να απαντήσετε. Δεν μπορείτε να υπεκφεύγετε.

Κυρίες και κύριοι συνάδελφοι, έχει ενδιαφέρον πολιτικό ότι το τελευταίο χρονικό διάστημα, στην Κυβέρνηση Τσίπρα 2, στην Κυβέρνηση ΣΥΡΙΖΑ-ΑΝΕΛ 2, έχουμε επισκέψεις σοσιαλδημοκρατών ηγετών.

Ο Πρόεδρος Ολάντ έπαψε πια να είναι «Ολαντρέου». Ο ίδιος βεβαίως, ως ασκών τη γαλλική εθνική πολιτική, δεν άλλαξε άποψη. Οι δικοί μας άλλαξαν άποψη. Εσείς δηλαδή αλλάξατε άποψη. Και είδα με χαρά και τον επίσης σοσιαλδημοκράτη Πρόεδρο του Ευρωπαϊκού Κοινοβουλίου κ. Μάρτιν Σούλτς και τον επίσης σοσιαλδημοκράτη Επίτροπο επί των Οικονομικών κ. Μοσκοβισί.

Βρήκατε μήπως πουθενά αλλού βοήθειες, κύριε Υπουργέ, μήπως στη δική σας Ευρωκοινοβουλευτική Ομάδα; Διότι σε συνέχεια της παρέμβασης της Προέδρου του ΠΑΣΟΚ Φώφης Γενηματά στο Summit του καλοκαιριού όπου ζήτησε από τους Ευρωπαίους ηγέτες, τους σοσιαλδημοκράτες να στηρίξουν την πατρίδα, εγώ το μόνο που βλέπω είναι συνέχεια μόνο τους σοσιαλδημοκράτες να στηρίζουν την Ελλάδα κι εσείς απλώς να γλείφετε εκεί που πραγματικά φτύνατε τον κ. Ολάντ ως «Ολαντρέου». Βέβαια, όμως, όπως σας έχουμε πει ούτε ως λαθρεπιβάτες δεν μπορείτε να επιβιβαστείτε στη σοσιαλδημοκρατία.

Θα κλείσω με κάτι τελευταίο. Χθες, είχαμε την ατυχή στιγμή να ακούσουμε τον αρμόδιο Αναπληρωτή Υπουργό να επαίρεται ότι η Ελλάδα είναι μία χώρα η οποία δεν θα αξιοποιήσει τα εθνικά κοιτάσματα υδρογονανθράκων, διότι θέλει να έχουμε απεξάρτηση από τα ορυκτά καύσιμα. Του ανταπάντησα ότι η γειτονική Ιταλία στην τουριστικά αναπτυγμένη Αδριατική έχει πενήντα εξέδρες εξόρυξης φυσικού αερίου και πετρελαίου. Με ποιο δικαίωμα μία εθνική πολιτική την αλλάζετε και μας ξαναδίνετε βορά στους δανειστές και δεν θέλετε να αξιοποιήσετε τα εθνικά κοιτάσματα υδρογονανθράκων;

Κυρίες και κύριοι συνάδελφοι, μερικές φορές εγκαλείται κακώς η Αντιπολίτευση ότι δεν καταθέτει προτάσεις με ισοδύναμα. Δόξα τω θεώ, τα ισοδύναμα τα έχει βρει, τα έχει ανακαλύψει όλα η κυβερνώσα παράταξη.

Εμείς όμως σήμερα θα κάνουμε μία εξαίρεση. Θα καταθέσουμε ως Κοινοβουλευτική Ομάδα της Δημοκρατικής Συμπαράταξης ΠΑΣΟΚ-ΔΗΜΑΡ μία πλήρως τεκμηριωμένη πρόταση που σχετίζεται με το συζητούμενο νομοσχέδιο, την εξοικονόμηση ενέργειας, με την οποία προτείνουμε στην Κυβέρνηση να βρει 200 εκατομμύρια έσοδα την επόμενη χρονιά ως ισοδύναμα, προκειμένου να μην εφαρμόσει το ΦΠΑ στην ιδιωτική εκπαίδευση.

Καταθέτω για τα Πρακτικά την πρότασή μας.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά την προαναφερθείσα πρόταση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μπορώ να έχω ένα λεπτό, σας παρακαλώ;

**ΠΡΟΕΔΡΕΥΩΝ (Αναστάσιος Κουράκης):** Βεβαίως.

**ΙΩΑΝΝΗΣ ΜΑΝΙΑΤΗΣ:** Σας ευχαριστώ.

Περί τίνος πρόκειται, λοιπόν; Ζητούμε πλήρη φοροαπαλλαγή για εξοικονόμηση ενέργειας όλων των κτηρίων, στα οποία θα επενδυθούν έως δεκαπέντε χιλιάδες ευρώ από όλους τους Έλληνες πολίτες, από οποιονδήποτε πολίτη. Λέω τους αριθμούς για τα Πρακτικά της Βουλής των Ελλήνων.

Απώλεια εσόδων: Το σενάριο είναι πενήντα χιλιάδες επεμβάσεις. Πενήντα χιλιάδες επεμβάσεις στην οικοδομή για ενεργειακή αναβάθμιση σημαίνει τριάντα μία χιλιάδες ανθρωποέτη εργασίας. Με άλλα λόγια, αυτό σημαίνει τριάντα μία χιλιάδες θέσεις εργασίας για ένα χρόνο.

Η πρόταση μας, λοιπόν, το μοντέλο που έχει για πενήντα χιλιάδες αναβαθμίσεις προβλέπει 95 εκατομμύρια απώλεια εσόδων από τις φοροαπαλλαγές. Επιπλέον, όμως, αυτό σημαίνει άμεση επίδραση στην προστιθέμενη αξία κατά 251 εκατομμύρια. Συνυπολογίζοντας, δε, και τις έμμεσες επιδράσεις, τη μόχλευση έχουμε 1,2 δισεκατομμύριο. Άρα, από την απώλεια των 95 εκατομμυρίων έχουμε 64 εκατομμύρια άμεσες εισπράξεις από ΦΠΑ και φόρο εισοδήματος αυτών που θα εκδώσουν τα τιμολόγια, συν ένα ποσό των 305 εκατομμυρίων ευρώ από τις έμμεσες επιδράσεις.

Συνοπτικά, λοιπόν, με την πρότασή μας προτείνουμε στην Κυβέρνηση να κάνει το εξής πολύ απλό: Να δώσει τη δυνατότητα σε πενήντα χιλιάδες φτωχά ελληνικά νοικοκυριά να επενδύσουν στα σπίτια τους, να γλιτώνουν περίπου χίλια ευρώ από δαπάνες ενέργειας κάθε χρόνο, να δημιουργηθούν τριάντα μία χιλιάδες νέες θέσεις εργασίας και στο ελληνικό δημόσιο να εισρεύσουν περίπου 180 εκατομμύρια ευρώ από ΦΠΑ και δαπάνες εσόδων. Περιμένουμε, κύριε Υπουργέ, την απάντηση της Κυβέρνησης στη συγκεκριμένη πρόταση.

Και τελειώνω με μια πολύ σύντομη αναφορά. Ζητήσαμε να μην καταθέσετε στην Ολομέλεια τροπολογίες. Καταθέσατε ένα κάρο τροπολογίες. Με συγχωρείτε, ζητάτε με τροπολογία να αποδεχθούμε να μην πληρώσουν τα τζιπάκια του Κολωνακίου και των Βορείων Προαστίων τα τέλη κυκλοφορίας μέχρι 21 Μαρτίου 2016 και, όπως λέει το Γενικό Λογιστήριο του Κράτους, να έχουμε απώλεια δημοσίων εσόδων; Περιμένετε να υπερψηφίσει η Βουλή των Ελλήνων αυτήν την τροπολογία;

Και μας ζητάτε με άλλη τροπολογία, σε περιπτώσεις εξαιρετικά επικίνδυνων υποθέσεων του ΣΔΟΕ και της Γενικής Γραμματείας Δημοσίων Εσόδων, την ευθύνη του να δίνει προτεραιότητες να μην την έχει όπως τώρα ο Γενικός Διευθυντής και να τη δώσουμε στο διορισμένο πολιτικό πρόσωπο το Γενικό Γραμματέα; Δηλαδή κάτω απ’ το τραπέζι ο διορισμένος Γενικός Γραμματέας να επιλέγει ποιες από τις επικίνδυνες υποθέσεις του ΣΔΟΕ θα ελέγχει και να την αφαιρέσουμε –επαναλαμβάνω- αυτήν την αρμοδιότητα από τη δημόσια διοίκηση; Περιμένετε το εθνικό Κοινοβούλιο να υπερψηφίσει τέτοιες διατάξεις;

Κύριε Πρόεδρε, ευχαριστώντας σας για την κατανόηση, θέλω να υπενθυμίσω ότι ως Δημοκρατική Συμπαράταξη έχουμε καταθέσει τροπολογίες για πολύ συγκεκριμένα καυτά θέματα της ελληνικής οικονομίας, της ελληνικής κοινωνίας και αναμένουμε τη θετική απάντηση της Κυβέρνησης.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μανιάτη Ιωάννη, ειδικό αγορητή της Δημοκρατικής Συμπαράταξης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ζητήσει ο Υπουργός Περιβάλλοντος και Ενέργειας, κ. Πάνος Σκουλέτης.

Κύριε Υπουργέ, δύο λεπτά;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Και λιγότερο.

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Υπάρχει ένα πολύ σοβαρό ζήτημα, κύριε Μανιάτη. Αναφερθήκατε σε κάποια απόφαση του ΣτΕ, την οποία γνωρίζετε εσείς και δεν τη γνωρίζει ο Πρόεδρος του ΣτΕ, ο οποίος έβγαλε ανακοίνωση και διέψευσε τα φιλικά προς εσάς μέσα μαζικής ενημέρωσης, τα οποία μιλούσαν για μια υποτιθέμενη απόφαση του Συμβουλίου της Επικρατείας για τις Σκουριές -γνωρίζετε κάτι;- όταν ο ίδιος ο Πρόεδρος του ΣτΕ είπε ότι δεν έχουν ολοκληρωθεί οι διαδικασίες. Και δεν μιλάμε για την καθαρογραφή, μίλησε για άλλες δύο επικείμενες συσκέψεις γι’ αυτό το συγκεκριμένο ζήτημα.

Πάψτε να υπονομεύετε, λοιπόν ή να υπαγορεύετε στο ΣτΕ τις απόψεις σας. Αυτό που κάνετε είναι απαράδεκτο. Σας παρακαλώ πολύ, λοιπόν, να ανακαλέσετε. Πείτε ότι σας διέφυγε, ότι είστε κακά πληροφορημένος, αλλά μην συνεχίζετε να παίζετε έτσι με τους θεσμούς της δικαιοσύνης.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, παρακαλώ το λόγο.

**ΠΡΟΕΔΡΕΥΩΝ (Αναστάσιος Κουράκης):** Ο κ. Ιωάννης Μανιάτης έχει τον λόγο.

**ΙΩΑΝΝΗΣ ΜΑΝΙΑΤΗΣ:** Όπως αντιλαμβάνεστε, είναι αδιόρθωτοι οι της Κυβέρνησης. Κύριε Υπουργέ, διαψεύδετε το σύνολο των εφημερίδων, την «ΚΑΘΗΜΕΡΙΝΗ», τα «ΝΕΑ», όλους όσοι έγραψαν αυτό που έγραψαν και θέλετε να πιστέψουμε εσάς, όταν όλοι γνωρίζουμε ότι και η προηγούμενη απόφαση του Τμήματος του Συμβουλίου της Επικρατείας ήταν ενάντια στην απόφαση που είχατε βγάλει;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ο Πρόεδρος του ΣτΕ το διέψευσε, κύριε Μανιάτη. Συνεχίζετε; Έλεος!

**ΙΩΑΝΝΗΣ ΜΑΝΙΑΤΗΣ:** Εσείς δεν αισθάνεστε την ανάγκη να πείτε «έκανα λάθος»; Δεν αισθάνεστε ούτε μία στιγμή την ανάγκη να ζητήσετε συγγνώμη από τους δυόμιση χιλιάδες ανθρώπους, που τους έχετε να περιμένουν μέσα στις στοές των μεταλλείων;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο κύριος Υπουργός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Είναι βαρύ το ατόπημα. Εδώ υπαγορεύεται στο ΣτΕ, το οποίο δεν έχει ολοκληρώσει τις διαδικασίες οι απόψεις του κ. Μανιάτη να ληφθούν και να υιοθετηθούν. Έλεος, δηλαδή. Δεν το καταλαβαίνω αυτό. Είστε αδιόρθωτος και αναλαμβάνετε πλήρως την ευθύνη των όσων είπατε. Είναι απαράδεκτο αυτό που συμβαίνει στο ελληνικό Κοινοβούλιο, να υπονομεύεται το κύρος του Συμβουλίου της Επικρατείας.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εσείς είστε απαράδεκτοι. Έλεος!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Έλεος δηλαδή! Και επιμένετε; Βεβαίως και διαψεύδω, όχι εγώ, το ίδιο το ΣτΕ το σύνολο των δημοσιευμάτων.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΓΕΩΡΓΙΟΣ ΒΑΡΕΜΕΝΟΣ**)

Και μάλιστα όσοι είχαν τη στοιχειώδη δημοσιογραφική δεοντολογία, έκαναν την αυτοκριτική τους. Βεβαίως, αυτό είναι κάτι σπάνιο. Η δημοσιογραφική δεοντολογία στα συστημικά μέσα ενημέρωσης, τα οποία σας στηρίζουν όλα τα προηγούμενα χρόνια, δεν τη συναντάει ποτέ κανείς.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Μανιάτης έχει τον λόγο.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, συνεχίζεται η διολίσθηση της Κυβέρνησης σε αηθέστατες, εξωκοινοβουλευτικές, αδιανόητες προσεγγίσεις ενός ζητήματος που χτυπά βαθιά την καρδιά της απασχόλησης της χώρας και του τρόπου που αντιμετωπίζουμε τις επενδύσεις και τη δημιουργία νέων θέσεων εργασίας.

Κύριε Υπουργέ, επαναλαμβάνω, υπάρχει έστω και μία απόφαση του ΣτΕ, ολομέλειας ή τμήματος που δικαίωσε τις αποφάσεις σας; Υπάρχει έστω και μία;

Και δεύτερο ερώτημα: Λέτε ότι είναι μίσθαρνα όργανα του κατεστημένου και των επενδυτών όλοι οι δημοσιογράφοι του δικαστικού ρεπορτάζ, που γράφουν ότι αυτή είναι η απόφαση; Απαντήστε επί αυτού.

Οι μαγκιές και οι τσαμπουκάδες εδώ δεν περνάνε! Θα τεκμηριώσετε την άποψή σας, διαφορετικά απλώς υβρίζετε το ελληνικό Κοινοβούλιο και υβρίζετε και το Συμβούλιο Επικρατείας. Οφείλετε να υπακούσετε στις αποφάσεις του ανωτάτου δικαστηρίου της χώρας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κύριε Πρόεδρε, παρακαλώ τον λόγο.

**ΠΡΟΕΔΡΕΩΝ (Γεώργιος Βαρεμένος):** Ορίστε, κύριε Υπουργέ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Είναι απίστευτο αυτό που ακούγεται εδώ πέρα, διότι βλέπω κατ’ εξακολούθησιν, γράφετε στα παλιά σας τα παπούτσια τις διαδικασίες, το κύρος του ΣτΕ.

Είναι κάτι πολύ συγκεκριμένο και αποφεύγετε να απαντήσετε. Διαψεύδετε τον Πρόεδρο του ΣτΕ, που έβγαλε ανακοίνωση ότι δεν είναι αληθή τα δημοσιεύματα; Σε αυτό απαντήστε κι αφήστε τη φιλολογία «περί επενδύσεων».

Και κάνετε πολύ μεγάλο λάθος, αν θεωρείτε ότι υπηρετείτε την υπόθεση των ξένων επενδύσεων, εάν τελικά υπηρετείτε μία αντίληψη επενδυτών, οι οποίοι δεν σέβονται το περιβάλλον, δεν σέβονται τη χώρα, δεν σέβονται τις ζωές των ανθρώπων.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, αν ο Υπουργός θέλει να το συνεχίσουμε, θα το πάμε μέχρι τέλους.

**ΣΩΚΡΑΤΗΣ ΦΑΜΕΛΛΟΣ:** Βάσει ποιου σημείου του Κανονισμού παίρνετε τον λόγο;

**ΙΩΑΝΝΗΣ ΜΑΝΙΑΤΗΣ:** Επί προσωπικού.

**ΣΩΚΡΑΤΗΣ ΦΑΜΕΛΛΟΣ:** Όχι, δεν υπάρχει προσωπικό!

**ΙΩΑΝΝΗΣ ΜΑΝΙΑΤΗΣ:** Κύριε συνάδελφε, ακούστε.

**ΣΩΚΡΑΤΗΣ ΦΑΜΕΛΛΟΣ:** Δεν είναι μαγαζί του κ. Μανιάτη η Βουλή!

**ΙΩΑΝΝΗΣ ΜΑΝΙΑΤΗΣ:**  Εδώ, ο αδιόρθωτος κύριος Υπουργός συνεχίζει μια τακτική, η οποία είναι αδιανόητη.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, παρακαλώ εφαρμόστε τον Κανονισμό.

**ΙΩΑΝΝΗΣ ΜΑΝΙΑΤΗΣ:** Κύριε Φάμελλε, δεν σας έχει δώσει το λόγο ο Πρέοδρος.

**ΣΩΚΡΑΤΗΣ ΦΑΜΕΛΛΟΣ:** Δεν είναι μαγαζί σας η Βουλή! Αυτά ανήκουν στο παρελθόν!

**ΠΡΟΕΔΡΕΥΩΝ (Γεώργιος Βαρεμένος):** Κύριε Φάμελλε, καθίστε κάτω. Σας παρακαλώ.

Βάλτε μια τελεία, κύριε Μανιάτη.

**ΣΩΚΡΑΤΗΣ ΦΑΜΕΛΛΟΣ:** Να απαντήσει στο θέμα!

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, επειδή έχει προϊστορία το συγκεκριμένο θέμα από την επιτροπή, εμείς δηλώνουμε ευθέως ότι η Κυβέρνηση οφείλει να εφαρμόσει άμεσα όλες τις αποφάσεις του Συμβουλίου της Επικρατείας. Και το γεγονός ότι αποφάσεις δεν καθαρογράφονται τη μέρα που λαμβάνονται, δεν συνιστά καμία δικαιολογία για τον Υπουργό να μην διορθώσει τα δικά του λάθη.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Καταγράφηκε η άποψή σας, κύριε Μανιάτη. Σας ευχαριστώ.

Η κ. Μανωλάκου έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Η ουσία είναι, κύριοι, ότι αν οι Σκουριές ήταν κοινωνικοποιημένη επιχείρηση θα λειτουργούσε με σεβασμό στο περιβάλλον και θα δούλευε σε όφελος και της χώρας και της απασχόλησης. Όμως, έτσι γίνεται. Τσακωνόσαστε για τα συμφέροντα του ιδιώτη.

Χθες, μας μίλησε ο κύριος Υπουργός για το σύγχρονο καπιταλισμό που περνάει μέσα από την εξοικονόμηση της ενέργειας και που εμείς οι κομμουνιστές δεν καταλαβαίνουμε. Προφανώς, σας ενοχλεί η αλήθεια ότι το πρόγραμμα εξοικονόμησης αλλά και προώθησης των ΑΠΕ δεν είναι για να έχει επαρκή και φθηνή ενέργεια η λαϊκή οικογένεια, αλλά γιατί η Ευρωπαϊκή Ένωση των μονοπωλίων είναι εξαρτώμενη από την ενέργεια που εισάγει, ξοδεύοντας ένα δισεκατομμύριο την ημέρα και ενδιαφέρονται οι αστικές κυβερνήσεις, μέσα από τέτοια προγράμματα, να μειώσει τις εισαγωγές και την εξάρτηση.

Γι’ αυτό ξεκινάει υποχρεωτικά από μεγάλους δημόσιους χώρους, που μόνο όμιλοι μπορούν να κάνουν, γιατί έχουν και τεχνογνωσία και κεφάλαια κι έτσι ευνοείται η συγκέντρωση και συγκεντροποίηση του κλάδου. Εξάλλου, η συγκέντρωση και συγκεντροποίηση προωθείται σε όλους τους κλάδους της οικονομίας. Είναι ο στρατηγικός στόχος της Ευρώπης 2020. Αυτόν προωθείτε κι εσείς, καταστρέφοντας μικρομεσαία στρώματα, με μεγάλη ταχύτητα. Αυτός είναι ο σύγχρονος καπιταλισμός σας, που καμαρώνετε. Δημιουργείτε συντρίμμια στα μεσαία στρώματα για να γιγαντωθεί το μονοπώλιο και οι όμιλοι.

Στο ερώτημά σας «μα τελικά, εσείς του ΚΚΕ, δεν θέλετε να έχουν δουλειά εργάτες, μπογιατζήδες, οικοδόμοι και άλλες ειδικότητες;», εμείς λέμε καθαρά ότι όσο τα συγκεντρωμένα μέσα παραγωγής είναι στα κέντρα των επιχειρηματικών ομίλων, οι αστικές κυβερνήσεις και τέτοια ακόμα προγράμματα θα τα αξιοποιούν όχι βέβαια για την λαϊκή ευημερία, αλλά για το κέρδος των καπιταλιστών.

Εξάλλου, ας σκεφθεί κάποιος: Πώς ιεραρχούνται οι ανάγκες; Δίνεται προτεραιότητα στην αντιπλημμυρική προστασία και στα αναγκαία έργα για να μην πνίγεται κόσμος και καταστρέφονται μικροϊδιοκτησίες, για να μην πλημμυρίζουν ακόμα και τα χωράφια; Όχι. Εξάλλου τέτοια έργα δεν είναι στα επιλέξιμα της Ευρωπαϊκής Ένωσης των μονοπωλίων, γιατί δεν βγάζουν κέρδος.

Μήπως προωθείτε την αντισεισμική προστασία σε σχολεία, νοσοκομεία, στέκια νεολαίας και άλλους μαζικούς χώρους; Ή μήπως ακόμα προωθούνται αποχετευτικά έργα που λείπουν σε μεγάλες περιοχές ακόμα και στο λεκανοπέδιο Αττικής στον 21ο αιώνα; Όχι βέβαια. Εάν τα προωθούσατε, όμως, θα ήταν ωφελημένα τα λαϊκά στρώματα και πολύς άνεργος κόσμος και διάφορες ειδικότητες θα είχαν δουλειά και όχι ανεργία.

Ο σύγχρονος καπιταλισμός σας τελικά εξαντλείται στην ενεργειακή αποδοτικότητα που συνυπολογίζεται στον τρόπο λειτουργίας της απελευθερωμένης ενεργειακής αγοράς, για να έχουν διέξοδο τα συσσωρευμένα κεφάλαια. Αυτή είναι η αλήθεια και σας πειράζει.

Και δεν μας απαντήσατε στο γιατί το νομοσχέδιο εξαιρεί τον τομέα της ναυτιλίας και των αεροπορικών μεταφορών -ισχυρό κεφάλαιο!- από την ενεργειακή αποδοτικότητα. Πρόκειται για κραυγαλέα αντίφαση, που τελικά αποκαλύπτει τον πραγματικό χαρακτήρα του νομοσχεδίου ως εργαλείου τόνωσης της κερδοφορίας των μονοπωλίων.

Η αύξηση της αποδοτικότητας στις ναυτιλιακές και στις αεροπορικές μεταφορές βρίσκεται σε αντίθεση με την κερδοφορία του κεφαλαίου στους τομείς αυτούς, όπου είναι επενδεδυμένα με τη μορφή σταθερού κεφαλαίου τεράστια κεφάλαια. Και γι’ αυτό, στην παρούσα φάση αυτοί οι τομείς εξαιρούνται. Βλέπετε, λοιπόν, τις ιεραρχήσεις και τις εξαιρέσεις που γίνονται και ποιοι είναι οι ωφελημένοι;

 Εξάλλου, η εισηγητική έκθεση για το άρθρο 9 που αναφέρεται στην υποχρεωτική ενεργειακή απόδοση στην τελική κατανάλωση αναφέρει –δεν θα αλλάξω τίποτα- κατά λέξη: «Οι εταιρείες παροχής θα δραστηριοποιηθούν στον κλάδο υπηρεσιών εξοικονόμησης για να καλύψουν τις ενδεχόμενες απώλειες από τη μείωση των πωλήσεων». Τις απώλειες, όμως, από τις δραστικές μειώσεις σε μισθούς και συντάξεις δεν τις έχετε στο πρόγραμμά σας, αλλά θα τις συνεχίσετε. Αυτή είναι η ταξική πολιτική σας.

Με λίγα λόγια φωτογραφίζει το άρθρο πώς οι ενεργειακοί όμιλοι δεν πρόκειται να χάσουν, αλλά αντίθετα θα δραστηριοποιηθούν στον τομέα ενεργειακής εξοικονόμησης. Δημιουργείται έτσι ένα νέο πεδίο τοποθέτησης υπερσυσσωρευμένων κεφαλαίων των μονοπωλιακών ομίλων στον τομέα εξοικονόμησης, που αποτελεί τον βασικό στόχο του νομοσχεδίου.

Στο άρθρο 10 προβλέπεται η διεξαγωγή ενεργειακών ελέγχων σε κατοικίες, βιοτεχνίες και επιχειρήσεις από πιστοποιημένο επιστημονικό προσωπικό. Μάλιστα, γίνεται λόγος για συστάσεις και υλοποίησή τους, φωτογραφίζοντας τον τρόπο με τον οποίο θα εξελιχθεί στο μέλλον. Μέσα από τις διατάξεις αυτές ανοίγει ο δρόμος για την καθιέρωση υποχρεωτικών προτύπων ενεργειακής απόδοσης για τα σπίτια, τις βιοτεχνίες, για την υποχρεωτική υλοποίηση συστάσεων, που θα ρίξει νέα βάρη στη λαϊκή οικογένεια και στους αυτοαπασχολούμενους. Μέτρα, λοιπόν, ενεργειακής απόδοσης υποχρεωτικά θα έχουν. Μπορεί, όμως, να πνίγονται από την έλλειψη αντιπλημμυρικών έργων σπίτια και μαγαζιά.

Συγχρόνως, η κατηγοριοποίηση των ενεργειακών ελεγκτών αποτελεί σημαντική τομή στην αποσύνδεση πτυχίου-επαγγέλματος.

Ολοκληρώνοντας για το ενεργειακό έχουμε να πούμε ότι βεβαίως καλή είναι η εξοικονόμηση ενέργειας και καλό είναι να γίνεται. Το καλύτερο, όμως, είναι να έχει ο καθένας το σπίτι του και να μην απειλείται με πλειστηριασμό και κατάσχεση για να γίνει άστεγος, γιατί η πολιτική σας με τα κόκκινα δάνεια εκεί οδηγεί. Αυτός είναι ο σύγχρονος καπιταλισμός που στηρίζετε.

Για το άρθρο 31, επειδή προκάλεσε ο Αναπληρωτής Υπουργός–δεν είναι εδώ, αλλά δεν πειράζει- θα πω το εξής. Εμείς θεωρούμε ότι βελτιώνεται η διαχείριση βεβαίως, όμως ο σχεδιασμός είναι στην υπηρεσία των ομίλων και συνεχίζεται και διευκολύνεται η κερδοφορία τους. Γι’ αυτόν ακριβώς τον λόγο εκφραζόμαστε με «παρών».

Όσον αφορά το άρθρο 32 δεν αμφισβητούμε ότι βελτιώθηκε ο ορισμός σε σχέση με τον αρχικό, όμως συνεχίζουν να εξαιρούνται εκείνες οι εκτάσεις από την αναδάσωση που είχαν έγκριση επέμβασης και δεν έχουν υλοποιηθεί ακόμα. Ανακαλείται η πράξη αναδάσωσης και η προθεσμία των τριών ετών. Ξεμπλοκάρετε επενδύσεις που έχουν καθυστερήσει. Όμως, είναι επικίνδυνο αυτό και σας είπαμε τους λόγους. Μπορούν να εμφανιστούν ισχυρά ιδιοκτησιακά δικαιώματα ιδιωτών διεκδίκησης κυριότητας από το κράτος. Και θέτουμε το εξής ερώτημα: Έστω αν εξαιρούνται από την αναδάσωση αυτές οι εκτάσεις που θέλετε, διατηρεί τον δασικό χαρακτήρα και την κυριότητα το δημόσιο; Γράψτε το καθαρά, γιατί έτσι όπως είναι εμείς το καταψηφίζουμε.

**ΠΡΟΕΔΡΕΥΩΝ (Γεώργιος Βαρεμένος):** Κυρία Μανωλάκου, έκκληση για ισότητα στη διαχείριση του χρόνου

**ΔΙΑΜΑΝΤΩ ΜΑΝΩΛΑΚΟΥ:** Θέλω όσο χρόνο μίλησαν και οι άλλοι εισηγητές που πήγαν στα έντεκα με δώδεκα λεπτά, κύριε Προεδρεύοντα. Είναι πολλά τα άρθρα και οι τροπολογίες. Θα συντομεύσω όσο μπορώ.

Σε ό,τι αφορά το άρθρο 37, το ΚΕΑΤ έχει περάσει από χίλια κύματα, είναι το μοναδικό δημόσιο κέντρο εκπαίδευσης των τυφλών. Έχει χρόνια και οξυμένα προβλήματα, λόγω της τραγικής υποχρηματοδότησης και υποστελέχωσης σε μια περίοδο που οι ανάγκες μεγαλώνουν, πληρώνοντας μέχρι και τον ΕΝΦΙΑ. Συνεχίζει να υπάρχει χάρη στους μεγάλους αγώνες του συλλόγου των εργαζομένων του ΚΕΑΤ, του συλλόγου των γονέων και κηδεμόνων, της Ενωτικής Συνδικαλιστικής Κίνησης Τυφλών, της Συντονιστικής Επιτροπής Αγώνα των Αναπήρων και λαϊκών επιτροπών της περιοχής. Ωστόσο, στην αλλαγή που κάνετε στη σύνθεση του νέου διοικητικού συμβουλίου αφαιρείτε την ειδικότητα του οφθαλμίατρου, που χρειάζεται το γνωστικό του αντικείμενο, γιατί υπάρχουν πολλές περιπτώσεις χαμηλής όρασης, που συνδέονται με πολλές παθήσεις. Συνεπώς η ύπαρξή του είναι αναγκαία.

Στο άρθρο 51 καταψηφίζουμε την άγρια επίθεση στην αγροτιά με την κατάργηση του ειδικού φόρου κατανάλωσης πετρελαίου και χαιρετίζουμε τις σημερινές δυναμικές κινητοποιήσεις των αγροτών στην Καρδίτσα, στα Χανιά, στο Αγρίνιο, στο Ηράκλειο, και συνεχίζουν τις επόμενες ημέρες σε άλλες περιοχές, με κλιμάκωση του αγώνα τους.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Βαρεμένος):** Κυρία Μανωλάκου, για να αξιωθούμε να φτάσουμε και στον κατάλογο των Βουλευτών, παρακαλώ συντομεύστε.

**ΔΙΑΜΑΝΤΩ ΜΑΝΩΛΑΚΟΥ:** Σε ό,τι αφορά τα άρθρα του νομοσχεδίου, τα σχετικά με τη ναυτιλία, ψηφίζουμε το άρθρο 55. Είχαμε καταθέσει και εμείς πολλές τροπολογίες, για να πληρωθούν οι εργαζόμενοι τα δεδουλευμένα τους.

Στο άρθρο 56 ψηφίζουμε την τρίτη παράγραφο, για την πρόσληψη των λιμενικών. Ήταν αδικία σε εκκρεμότητα. Ωστόσο, πρέπει να αυξηθεί ο αριθμός των οργανικών θέσεων, γιατί υπάρχουν μεγάλες ανάγκες που σχετίζονται με την υποδοχή, περίθαλψη και μετακίνηση των προσφύγων.

Με την ευκαιρία, καλούμε και τον λαό να δημιουργήσει το δικό του πραγματικό λαϊκό ποτάμι ανθρωπιάς και αλληλεγγύης και να απομονώσει τον ρατσισμό όπου και όπως εκδηλώνεται.

Σε ό,τι αφορά τις τροπολογίες του ΚΚΕ για το άρθρο 28 και συγκεκριμένα για την κατάργηση του ΦΠΑ στην ιδιωτική εκπαίδευση που αναπληρώνει ελλείψεις δημοσίου, σας καλούμε να την υπερψηφίσετε.

Διορθώνουμε την ψήφο μας στο άρθρο 40 και το λέω με την ευκαιρία της παρουσίας εδώ του Υπουργού Παιδείας. Μετά την τροποποίηση που έκανε ο Υπουργός βάζει μαθητές ΕΠΑΛ να δίνουν ίδιες εξετάσεις με μαθητές ΓΕΛ, αν και έχουν διαφορετικά προγράμματα σπουδών. Είναι άνισες οι συνθήκες.

Τέλος, κύριε Πρόεδρε, υπάρχουν και ένα σωρό κυβερνητικές τροπολογίες. Πρέπει να μας δώσετε τουλάχιστον ένα πεντάλεπτο για να τοποθετηθούμε και να πούμε ποιες απορρίπτουμε και ποιες δεχόμαστε.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Λυκούδης έχει τον λόγο, με την ευχή για καλύτερη διαχείριση του χρόνου.

**ΣΠΥΡΙΔΩΝ ΛΥΚΟΥΔΗΣ:** Τέσσερα λεπτά, κύριε Πρόεδρε.

**ΔΙΑΜΑΝΤΩ ΜΑΝΩΛΑΚΟΥ:** Δεν φταίμε, είναι πολλά τα θέματα.

**ΣΠΥΡΙΔΩΝ ΛΥΚΟΥΔΗΣ:** Κυρίες και κύριοι συνάδελφοι, ακριβώς επειδή έπονται και άλλοι συνάδελφοι οι οποίοι θα μιλήσουν επί των άρθρων, θα προσπαθήσω να είμαι πάρα πολύ σύντομος.

Για το άρθρο 1, κυρίες και κύριοι συνάδελφοι, η Κυβέρνηση μετά από μία επτάμηνη παρένθεση της δικής της διαπραγμάτευσης –δεν είναι ώρα τώρα, για να αρχίσουμε πάλι να αναφερόμαστε στις δικές μας κρίσεις γι’ αυτό το επτάμηνο- έρχεται σήμερα και νομοθετεί απέναντι στα δικά της νομοθετήματα όλα εκείνα που ψηφίστηκαν εκ παραδρομής, μόνο που τώρα τα αποσύρει με τη γροθιά υψωμένη, θα έλεγα. Όλα τα παραπάνω, κατά τη γνώμη μου, δεν είναι τίποτε άλλο παρά ένα δείγμα προχειρότητας με την οποία αντιμετωπίζει η Κυβέρνηση ζητήματα υψηλής προτεραιότητας, όπως το ασφαλιστικό, αλλά και γενικότερα είναι ο τρόπος δυστυχώς που νομοθετεί.

Εμείς είχαμε από την αρχή καταψηφίσει την εν λόγω διάταξη και είχαμε ζητήσει ονομαστική ψηφοφορία κατά τη συζήτηση του προηγούμενου νομοσχεδίου με προαπαιτούμενα μέτρα. Ο νόμος των προηγούμενων κυβερνήσεων που εναρμόνισε τη νομοθεσία που ψηφίστηκε το 2010 και δέχθηκε αμέτρητες κατηγορίες από την τότε Αντιπολίτευση φαίνεται τώρα πως είναι η κυβερνητική πρόταση σε μια πορεία προς εξυγίανση του ασφαλιστικού συστήματος. Όπως το βλέπει η Κυβέρνηση, εμείς, κυρίες και κύριοι συνάδελφοι, αυτό το άρθρο δεν το ψηφίζουμε.

Για την οδηγία και τα άρθρα 2 έως 36 θέλω να τοποθετηθώ πάνω σ’ αυτά, επαναλαμβάνοντας κρίσεις που έχω κάνει και στις επιτροπές. Από την αρχή της συζήτησης αυτού του νομοσχεδίου είχαμε επισημάνει την ανάγκη του εκσυγχρονισμού των ενεργειακών υποδομών, η οποία είναι παραπάνω από προφανής. Κανείς δεν διαφωνεί με αυτό ούτε στο εσωτερικό ούτε στην Ευρώπη. Σε συνθήκες, όμως, οικονομικής κρίσης –το έχω ξαναπεί και το ξαναλέω, γιατί θέλω να επιμείνω σ’ αυτό- φοβούμαι ότι είναι εύκολο να αγνοηθούν πράσινοι στόχοι και πράσινες δράσεις. Εάν συμβεί κάτι τέτοιο, θα πρόκειται αναμφισβήτητα για ένα μεγάλο, στρατηγικού χαρακτήρα λάθος, που θα προξενήσει πλήγμα, όχι μόνο στο φυσικό περιβάλλον, αλλά πολύ περισσότερο και στην οικονομία και στην κοινωνική συνοχή. Τον περασμένο Ιούνιο η Ευρωπαϊκή Επιτροπή είχε αποφασίσει την παραπομπή της χώρας μας στο Ευρωπαϊκό Δικαστήριο, προτείνοντας μάλιστα ημερήσιο πρόστιμο ύψους σχεδόν 30.000 ευρώ ως ποινή για τη μη ενσωμάτωση της παρούσας Οδηγίας που θα θωράκιζε το ελληνικό νομοθετικό πλαίσιο με όλα τα απαραίτητα εργαλεία και με σκοπό τη βελτίωση της ενεργειακής απόδοσης στον τελικό καταναλωτή.

Εμείς δίνουμε έμφαση, σε συνθήκες οικονομικής ύφεσης, στην υλοποίηση μέτρων που αποσβένουν γρήγορα και δημιουργούν πολλαπλές θέσεις απασχόλησης. Προϋπόθεση, όμως, για να συμβεί αυτό, είναι η αναγκαία θέσπιση προτεραιοτήτων στην αναπτυξιακή πολιτική της χώρας και βεβαίως η απόρριψη αμφιβόλου ποιότητας επενδύσεων, που οδηγούν μαθηματικά σε περαιτέρω παγίδευση της οικονομίας και σε έμπρακτη ακύρωση των δεσμεύσεων για «πράσινη» ανάπτυξη.

Εμείς, κυρίες και κύριοι συνάδελφοι, την οδηγία και τα άρθρα 2 έως 36 τα ψηφίζουμε. Λέμε σε όλα τα άρθρα «ναι».

Έρχομαι στο άρθρο 32. Θα υπερψηφίσουμε το άρθρο με τη νέα μορφή που έχει λάβει μετά από την άμεση παρέμβαση που νομίζω ότι κάναμε και εμείς και ήταν χρήσιμη -την έκανε ο συνάδελφος κ. Γιώργος Αμυράς- για να κάνουμε μια προσπάθεια να σώσουμε τα δάση. Η αρχική ρύθμιση προέβλεπε ότι δεν θα κηρύσσονται πλέον αναδασωτέα όσα δάση της χώρας καταστρέφονται ή αποψιλώνονται, παραδείγματος χάρη από παράνομη υλοτομία και καταπατήσεις, αλλά θα κηρύσσονται αναδασωτέα μόνο όσα καταστρέφονται από πυρκαγιές. Υπήρξε άμεση αλλαγή πλεύσης και διορθωτική τροποποίηση από τον Υπουργό. Είναι θετικό, παρ’ όλο που η Επιστημονική Επιτροπή της Βουλής εξαρχής είχε επισημάνει αυτό το θέμα. Η νέα ρύθμιση αναφέρει ότι τα δάση και οι δασικές εκτάσεις που καταστρέφονται συνεπεία πυρκαγιάς, αποψίλωσης ή άλλης αιτίας, κηρύσσονται υποχρεωτικά αναδασωτέα. Είναι θετική η παρέμβαση και ψηφίζουμε το άρθρο 32.

Θα ήθελα να πω δυο λόγια για τις δυο τροπολογίες που καταθέτουμε εμείς. Κατ’ αρχάς, για τη συγκρότηση των περιφερειακών υπηρεσιακών συμβουλίων πρωτοβάθμιας και δευτεροβάθμιας εκπαίδευσης εμείς προτείνουμε την κλήρωση σε δημόσια διαδικασία. Προτείνουμε διαφάνεια, κυρίες και κύριοι συνάδελφοι, για να μην έχουμε ξανά φαινόμενα που έχουμε ζήσει στο παρελθόν. Είναι προφανής η σκοπιμότητα της δικής μας πρότασης, μετά την περίπτωση του διορισμού των περιφερειακών διευθυντών εκπαίδευσης με απόλυτα κομματικά κριτήρια, όπως έγινε στην προηγούμενη φάση, κάτι που είχε εμφανίσει σοβαρά ζητήματα αξιοπιστίας στην όλη διαδικασία.

Με την προτεινόμενη τροποποίηση η στελέχωση των ΠΥΣΠΕ και ΠΥΣΔΕ γίνεται, κατά τη γνώμη μας πάντα, με έναν πιο αντικειμενικό τρόπο. Ταυτόχρονα, εξασφαλίζονται ορισμένα εχέγγυα διοικητικής εμπειρίας, καθ’ ότι η επιλογή με κλήρωση γίνεται από τα κατά τεκμήριο πιο έμπειρα διοικητικά στελέχη της εκπαίδευσης σε κάθε περιφέρεια. Είναι φανερό ότι με την τροποποιητική αυτή διάταξη εξασφαλίζεται μια πιο αξιοκρατική και αδιάβλητη στελέχωση των οργάνων διοίκησης, όπως είναι και το ορθό και όπως αυτό υπαγορεύεται και με βάση τη συμφωνία του Αυγούστου και τον ν.4336 περί αποπολιτικοποίησης, αποκομματικοποίησης, θα έλεγα, της ελληνικής διοίκησης, μια άλλη μνημονιακή υποχρέωση, όνειδος για το πολιτικό μας σύστημα της πελατοκρατίας, της κομματοκρατίας που με περισσή αφοσίωση και προφανείς στόχους στο σύνολό του το σύστημα ακολουθούσε στο παρελθόν.

Τέλος, θα ήθελα να αναφερθώ στην τροπολογία-προσθήκη που έχουμε καταθέσει, σχετικά με την επαναφορά της απαλλαγής ΦΠΑ στην ιδιωτική εκπαίδευση. Ήμασταν οι πρώτοι που καταθέσαμε τροπολογία, προτείνοντας ισοδύναμα για την αντικατάσταση του 23% που κρατάει ανάστατη την ελληνική κοινωνία και την εκπαιδευτική κοινότητα, εδώ και μήνες.

Δώσαμε εναλλακτικές που διασφαλίζουν, πάντα κατά τη γνώμη μας, σωρευτικά -είναι θέμα διαλόγου, βεβαίως- το δημοσιονομικό ισόποσο, μιας και η Κυβέρνηση αναζητεί παντού τα δικά της ισοδύναμα επί εβδομάδες, χωρίς καμμιά συγκεκριμένη πρόταση.

Ακούμε και διαβάζουμε από τα μέσα -ελπίζουμε να έχουμε και μια επίσημη τοποθέτηση κατά τη διαδικασία- ότι το ισοδύναμο βρέθηκε και είναι τα τυχερά παιχνίδια. Ήταν και αυτό μέσα στις δικές μας προτάσεις, ένα από τα ισοδύναμα που καταθέσαμε. Νομίζω, όμως, ότι η πραγματικότητα είναι πιο σκληρή από ευχολόγια, κυρίες και κύριοι συνάδελφοι. Σήμερα έχει κατατεθεί τροπολογία που δίνει παράταση στην ημερομηνία καταβολής ΦΠΑ από τους εμπλεκόμενους φορείς και παράλληλα καταργεί όσα βεβαιωμένα πρόστιμα έχουν προκύψει. Δεν έχω καταλάβει ακριβώς τι κάνουμε, κυρίες και κύριοι της Κυβέρνησης. Δίνουμε μια παράταση ακόμη προς είσπραξη σε έσοδα, χωρίς να δίνεται οριστική λύση στο ζήτημα; Δεν ξέρω, βοηθάει αυτό συνολικά; Σε εκκρεμότητα θα συνεχίζουν να είναι οι γονείς, οι φορείς ιδιωτικής εκπαίδευσης και βεβαίως οι δημοσιονομικοί στόχοι της χώρας;

Εμείς πάντως, επιλέξαμε, προτείναμε και καταθέσαμε μια συγκεκριμένη τροπολογία και νομίζουμε ότι το περιεχόμενό της έχει ιδιαίτερο ενδιαφέρον και ότι πρέπει να προσεχθεί ιδιαίτερα.

Σας ευχαριστώ πολύ, αυτά ήθελα να καταθέσω ως απόψεις.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κ. Λυκούδη.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Για ποιο πράγμα, κυρία Μανωλάκου;

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, μόλις πήραμε μια νέα κυβερνητική τροπολογία που αφορά το Υπουργείο Ναυτιλίας και παρατείνει για έναν χρόνο τα υπερήλικα πλοία των εφοπλιστών.

Παρακαλώ, να μας εξηγήσει ο κύριος Υπουργός, διότι δεν μπορούν να μπαίνουν έτσι τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Θα σας το διευκρινίσει ο κύριος Υπουργός, είναι εδώ.

Ο κ. Λαζαρίδης έχει τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Το νομοσχέδιο είναι στη σωστή κατεύθυνση και το στηρίζουμε. Η ορθή διαχείριση της ενέργειας, με στόχο την εξοικονόμηση καυσίμων και την προστασία του περιβάλλοντος είναι επιβεβλημένη, πρώτον, για λόγους ευνόητους, που έχουν να κάνουν με την ποιότητα και προστασία του περιβάλλοντος και δεύτερον, με την υποχρέωση που έχουμε απέναντι στην Ευρωπαϊκή Ένωση για την ενσωμάτωση της κοινοτικής οδηγίας, όπου η μη συμμόρφωση σημαίνει ποινή 30.000 ευρώ ημερησίως. Επίσης, όσο λιγότερη εξάρτηση έχουμε από τα ορυκτά καύσιμα τόσο προς όφελος της πατρίδας μας είναι.

 Θα ήθελα να σταθώ σε ορισμένα άρθρα, στα οποία θεωρώ ότι πρέπει να σταθούμε και είναι πολύ θετικά, δηλαδή απέναντι σε αυτό που λέμε εξοικονόμηση της ενέργειας και ορθή διαχείριση της ενέργειας.

Στο άρθρο 4 θεσπίζεται εθνικός ενδεικτικός στόχος ενεργειακής απόδοσης για τελική κατανάλωση ενέργειας έως το 2020, με την προοπτική εξοικονόμησης κατά 20% κατανάλωσης πρωτογενούς ενέργειας.

Στο άρθρο 5 καθορίζονται τα μέτρα για την παρακολούθηση του στόχου, με την εκπόνηση εθνικού σχεδίου δράσης ενεργειακής απόδοσης ανά τριετία, δηλαδή η παρακολούθηση είναι διαρκής, επιμελής και μάλιστα από κοντά.

Το άρθρο 6 αναφέρεται στην εκπόνηση μακροχρόνιας στρατηγικής για την ανακαίνιση και ενεργειακή αναβάθμιση των κτηρίων.

Το άρθρο 7 αναφέρει ότι είναι υποχρεωτική η αναβάθμιση των δημόσιων και δημοτικών κτηρίων. Εδώ θα ήθελα να σταθώ λίγο παραπάνω. Αυτά τα δύο άρθρα θα έχουν θετικά αποτελέσματα, πέρα από το περιβάλλον και στη δημιουργία θέσεων εργασίας. Πολλοί ειδικοί τεχνίτες που σήμερα είναι άνεργοι λόγω της κρίσης στον κατασκευαστικό κλάδο, θα απασχοληθούν. Ακόμη βιομηχανίες, βιοτεχνίες και μαγαζιά που παράγουν και διακινούν υλικά και προϊόντα, θα ξαναζωντανέψουν, με λίγα λόγια θα αρχίσει να κινείται η οικονομία.

Διάβασα χθες για την Ανδαλουσία στην Ισπανία, όπου με αντίστοιχα προγράμματα αναβάθμισης και ανακαίνισης των κτηρίων έχει ξεκινήσει η οικονομία της και μάλιστα με βήματα γοργά.

Στο άρθρο 8 αναφέρεται ότι τα Υπουργεία και οι ανεξάρτητες αρχές αγοράζουν προϊόντα, υπηρεσίες και κτήρια υψηλής ενεργειακής απόδοσης, εφόσον αυτό συνάδει με την οικονομική αποδοτικότητα. Τα κτήρια, δε, που αγοράζει ή νοικιάζει το δημόσιο θα πρέπει να είναι ενεργειακής κλάσης τουλάχιστον Γ΄.

Άρθρο 9: Από 1-1-2017 καθιερώνεται καθεστώς επιβολής της υποχρέωσης ενεργειακής απόδοσης σε διανομείς ενέργειας και εταιρείες πώλησης ενέργειας, για την επίτευξη στόχου εξοικονόμησης ενέργειας έως το 2020. Με υπουργική απόφαση θα καθοριστούν τα υπόχρεα μέρη και οι λοιπές διαδικασίες. Ο στόχος αφορά σε ετήσιες νέες εξοικονομήσεις και ισούται με το 1,5% των κατ’ όγκο ετήσιων πωλήσεων ενέργειας των επιχειρήσεων λιανικής πώλησης ενέργειας του μέσου όρου των ετών 2010, 2011 και 2012 στους τελικούς καταναλωτές όλων των διανομών ενέργειας.

Το άρθρο 10 αναφέρεται στην καθιέρωση ενεργειακών ελέγχων από ανεξάρτητους πιστοποιημένους ελεγκτές των επιχειρήσεων. Ορθή και η εξαίρεση αυτών που εφαρμόζουν σύστημα ενεργειακής ή περιβαλλοντικής διαχείρισης πιστοποιημένο από ανεξάρτητο φορέα υπό τον όρο ότι το εν λόγω σύστημα διαχείρισης περιλαμβάνει ενεργειακό έλεγχο.

Άρθρο 11: Εδώ θέλω να σταθώ λίγο και να ζητήσω να μην επιβαρυνθούν οι καταναλωτές με την προμήθεια νέων μετρητών. Οι μετρητές αυτοί διευκολύνουν τους διανομείς ενέργειας και όχι τους καταναλωτές. Επομένως, αυτό πρέπει να είναι ένα έξοδο που θα επιβαρύνει τους διανομείς είτε αυτό αφορά την κατανάλωση ηλεκτρικής ενέργειας είτε την κατανάλωση ύδατος ή θέρμανσης, γιατί σε ορισμένες περιοχές της πατρίδας μας έχουμε και την τηλεθέρμανση. Επομένως, πρέπει να επιβαρυνθούν οι πάροχοι με αυτό το έξοδο.

Άρθρο 15: Είναι σημαντικό το πλαίσιο μέτρων για την ανάπτυξη αποδοτικών υποδομών τηλεθέρμανσης και τηλεψύξης.

Άρθρο 21: Δημιουργία Ταμείου Ενεργειακής Απόδοσης για την χρηματοδότηση μέτρων βελτίωσης ενεργειακής απόδοσης, με προεδρικό διάταγμα.

Έρχομαι στο άρθρο 25. Το ζήτημα της ενεργειακής πενίας αποτελεί ένα μείζον κοινωνικό ζήτημα της χώρας, όταν η οικονομική κρίση των τελευταίων πέντε ετών στερεί από πολλούς συμπολίτες μας ακόμη και τα απαραίτητα. Με τη συγκεκριμένη διάταξη επιχειρείται αντιμετώπιση του φαινομένου, με στόχο την ανακούφιση και την στήριξη των αδύναμων κοινωνικών ομάδων.

Άρθρο 26: Με τη διάταξη αυτή ορίζεται το Κέντρο Ανανεώσιμων Πηγών Ενέργειας ως Εθνικό Κέντρο για την υποστήριξη της εφαρμογής της εθνικής πολιτικής για τη βελτίωση της ενεργειακής απόδοσης.

Άρθρο 27: Ρυθμίζονται θέματα που αφορούν τους κατόχους αδείας παραγωγής ηλεκτρικής ενέργειας, όσον αφορά το ετήσιο τέλος.

Άρθρο 28: Αφορά ρυθμίσεις για τον Δήμο Κερατσινίου-Δραπετσώνας. Με την τροποποίηση του πολεοδομικού σχεδίου της Δημοτικής Ενότητας Κερατσινίου το 2014 στην περιοχή επιτρέπονται -και το μεταφέρω εδώ ως έχει- «χρήσεις δευτερογενούς τομέα μη οχλούσας βιομηχανίας–βιοτεχνίας τριτογενούς τομέα κατοικίας καθώς και χώροι κοινόχρηστου πρασίνου και αναψυχής».

Παράλληλα, προτείνεται συντελεστής δόμησης έξι δέκατα ή αλλιώς 0,6, υπολογιζόμενος στο σύνολο των αρχικών ιδιοκτησιών της περιοχής ανάπλασης.

Σε αντιδιαστολή με τις παραπάνω ρυθμίσεις, η παρούσα διάταξη διατηρεί την πρόβλεψη δημιουργίας στην εν λόγω έκταση ενός πόλου ευρύτερης εμβέλειας με διαφορετικό, ωστόσο, χαρακτήρα που προσδιορίζεται από την ανάπτυξη των δραστηριοτήτων πολιτισμού, εκπαίδευσης, υγείας, αθλητισμού, πρασίνου και αναψυχής.

Η έμφαση που δίνεται στην ανάπτυξη ήπιων δραστηριοτήτων, οι οποίες είναι άμεσα συνδεδεμένες με τη λειτουργία του αστικού ιστού, ενισχύεται από τη μείωση του προβλεπόμενου συντελεστή δόμησης σε 0,15, δηλαδή κατεβαίνει πολύ ο συντελεστής.

Επίσης, προτείνεται και πάλι πολεοδόμηση της περιοχής, για να εξασφαλιστούν οι απαιτούμενοι αναγκαίοι κοινόχρηστοι και κοινωφελείς χώροι που θα καθοριστούν από την πολεοδομική μελέτη ανάπλασης.

Βασικό στόχο της παρούσας διάταξης αποτελεί η βελτίωση της επιβαρυμένης ποιότητας ζωής των κατοίκων και η ποιοτική αναβάθμιση του Δήμου Κερατσινίου-Δραπετσώνας και γενικότερα του δυτικού Πειραιά, με την εξασφάλιση υψηλής ποιότητας περιβάλλοντος και υποδομών, ενισχύοντας έτσι δραστηριότητες αναψυχής.

Κλείνοντας, ξαναλέω, κύριε Πρόεδρε, κυρίες και κύριοι συνάδελφοι, ότι στηρίζουμε το νομοσχέδιο και είναι προς την ορθή κατεύθυνση.

Ευχαριστώ πολύ.

(Χειροκροτήματα από την πτέρυγα των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθητές και μαθήτριες και δύο εκπαιδευτικοί συνοδοί τους από το 4ο Γενικό Λύκειο Πύργου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Μεγαλομύστακας από την Ένωση Κεντρώων.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, κυρίες και κύριοι συνάδελφοι, με το παρόν νομοσχέδιο τίθενται ζητήματα προχειρότητας, έλλειψης σχεδίου και συνοχής ως προς το περιεχόμενο και την ουσία των εν λόγω άρθρων. Εντούτοις, η εναρμόνιση της Ευρωπαϊκής Οδηγίας για την ενέργεια στο ελληνικό δίκαιο είναι προς τη σωστή κατεύθυνση, όσον αφορά τους επιδιωκόμενους στόχους και σκοπούς, αναφορικά με την ενεργειακή αναβάθμιση της χώρας μας και είναι απολύτως σαφές ότι αυτό κρίνεται θετικό από μέρους μας.

Ωστόσο, υπάρχουν επιφυλάξεις για το κατά πόσο είναι μετρήσιμοι οι στόχοι στην ελληνική πραγματικότητα, όταν ακόμα και σε ανεπτυγμένες ευρωπαϊκές χώρες η εφαρμογή και η επίτευξη της ενεργειακής αναβάθμισης είναι δυσχερής και δίχως απτά αποτελέσματα. Βεβαίως, εφόσον αφορά εφαρμογή ευρωπαϊκών οδηγιών, δεν μπορούμε παρά να το δούμε θετικά.

Ειδικότερα, επί των άρθρων του νομοσχεδίου, οφείλουμε σαν Ένωση Κεντρώων να κάνουμε τις ακόλουθες παρατηρήσεις:

Το άρθρο 21, το οποίο φυσικά θα καταψηφίσουμε, αφορά την ίδρυση ενός νέου ταμείου, το οποίο επιβαρύνει τον κρατικό προϋπολογισμό. Μπορεί, βέβαια, να δημιουργεί θέσεις εργασίας, αλλά σημασία έχει ο τρόπος επιλογής του προσωπικού, ο οποίος δεν είναι ξεκάθαρος και υποφώσκει κομματική αξιολόγηση. Με ποιον τελικά σκοπό; Την επίτευξη των στόχων εναρμόνισης της οδηγίας ή την επαναφορά παλαιών προσφιλών τακτικών των μέχρι σήμερα κομμάτων; Θέλουμε να νοικοκυρευτούμε ή απλά να βολέψουμε;

Το Ταμείο της Πράσινης Ανάπτυξης έχει υψηλά αποθεματικά. Και μια τέτοια διάταξη το μόνο που θα προκαλέσει είναι η αύξηση των κρατικών δαπανών -κάτι που έρχεται σε πλήρη αντίθεση με την παρούσα ευρωπαϊκή οδηγία και τους επιδιωκόμενους σκοπούς.

Το άρθρο 31 τι μας λέει; Με το παρόν άρθρο η περιφέρεια καθίσταται όμηρος των αποφάσεων του εκάστοτε Υπουργού Εσωτερικών, εφόσον με το περιφερειακό σχέδιο διαχείρισης αποβλήτων υποβαθμίζεται ο θεσμικός ρόλος της περιφέρειας, καθώς στερείται θεμελιωδών αρμοδιοτήτων. Είναι, άλλωστε, σαφές ότι τα ειδικά σχέδια διαχείρισης των αποβλήτων χρήζουν συνολικής αντιμετώπισης με τον πρωταγωνιστικό ρόλο που αρμόζει στην περιφέρεια. Αυτό το άρθρο είπαμε ότι θα το καταψηφίσουμε.

Το ίδιο θα συμβεί και με το άρθρο 42. Είναι αδιανόητο, η σύνθεση των υπηρεσιακών συμβουλίων εκπαιδευτικού προσωπικού να μεταβάλλεται πριν από τη λήξη της θητείας τους. Είναι πρόδηλο ότι κάτι κρύβεται εκεί πίσω. Ο κομματικός χαρακτήρας της διάταξης είναι εμφανής.

Κυρίες και κύριοι Υπουργοί, συνεχίζετε να δημιουργείτε κομματικούς στρατούς, αποδεικνύοντας ότι δεν έχετε κατανοήσει γιατί είστε εκεί. Οι εμμονές σε αυτές τις νοοτροπίες δεν μας αφήνουν το περιθώριο να ελπίζουμε ότι είναι ποτέ δυνατόν να αλλάξουμε ρότα. Τι θα κάνετε; Θα ακολουθήσετε την αποτυχημένη τακτική της προηγούμενης κυβέρνησης ή θα κάνετε ό,τι έκαναν οι προηγούμενοι;

Το άρθρο 43, τώρα, το οποίο κι αυτό το βλέπουμε αρνητικά. Με βάση το άρθρο αυτό, ζητάτε να ψηφίσουμε, ενώ δεν έχει γίνει καν διαβούλευση με τους αρμόδιους φορείς, Συνεπώς δίχως εποικοδομητικό διάλογο και ανταλλαγή επιχειρημάτων. Διαφωνούμε, διότι δεν θεωρούμε ορθό, λόγω πολιτικής βούλησης, να απαλλάσσονται από τα καθήκοντά τους ανώτατα στελέχη, ήτοι διευθυντές και προϊστάμενοι, και να καταργηθεί το ήδη ισχύον πλαίσιο.

Το άρθρο 44 κι αυτό μάλλον θα το καταψηφίσουμε.

Και αφήνουμε στο τέλος το άρθρο 51. Φυσικά, δεν πρόκειται να ψηφίσουμε το άρθρο 51, το οποίο αποτελεί χαριστική βολή στο πρωτογενή τομέα. Ένας τομέας ο οποίος θα έπρεπε να συνιστά τον βασικό μοχλό οικονομικής επανεκκίνησης. Δεν είναι δυνατό να ψηφίζουμε τέτοια άρθρα. Δεν είναι δυνατόν να αυξήσουμε την τιμή του πετρελαίου από 66 ευρώ σε 200 ευρώ το χιλιόλιτρο για το 2016 και να καταργήσουμε εντελώς το αγροτικό πετρέλαιο.

Χθες άκουσα από την επόμενη ομιλήτρια ότι μιλούσα με γενικότητες. Δεν το έκανα αυτό. Πρέπει να λάβουμε υπ’ όψιν και τα υπόλοιπα βαρίδια που θα βάλουμε στους αγρότες. Αυτό είναι ένα από τα μικρά. Αν ψάξετε, θα βρείτε ότι οι αγρότες που δεν τους περισσεύουν τα χρήματα που θέλουμε εμείς να τους πάρουμε, ειδικά αυτοί που αυτή την περίοδο έπρεπε να σπέρνουν τα σιτηρά, δεν έχουν καν χρήματα, επειδή εσείς καθυστερείτε τις επιδοτήσεις τους να σπείρουν. Κι αυτό που τους λέτε είναι «από Δεκέμβρη». Δεν γίνεται να παγώσουν τα χωράφια τους κι αυτοί να σπέρνουν. Δεν υπάρχει περίπτωση να το ψηφίσουμε.

Επίσης, αυτό το άρθρο μάς φαίνεται ένα ιδιωτικό συμφωνητικό, μια σύμβαση μίσθωσης μεταξύ της ΑΕ με την επωνυμία «Οργανισμός Διεξαγωγής Ιπποδρομιών Ελλάδος» και της εταιρείας ιδιωτικού ειδικού σκοπού ΙΠΠΟΔΡΟΜΙΕΣ ΑΕ, τη στιγμή που θα έπρεπε αυτό να έχει συζητηθεί κατά τη συνεδρίαση της προηγούμενης Ολομέλειας, η οποία αφορούσε αποκλειστικά αυτό το ζήτημα.

Αυτά είχα να καταθέσω. Δεν έχω να πω κάτι άλλο.

Ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κύριοι συνάδελφοι, πριν εισέλθουμε στον κατάλογο των ομιλητών, Βουλευτών εννοώ, θα δώσω τον λόγο στον Υπουργό κ. Δρίτσα, προκειμένου να εξηγήσει και να τεκμηριώσει την τροπολογία η οποία, μεταξύ των άλλων, προκάλεσε και απορίες στην κυρία Μανωλάκου.

Να σας πληροφορήσω, επίσης, ότι η Διάσκεψη των Προέδρων αποφάσισε, με δεδομένο ότι η ονομαστική ψηφοφορία θα διεξαχθεί περίπου 10.00΄ με 10.30΄ το βράδυ, ο χρόνος που θα έχουν στη διάθεσή τους οι ομιλητές να περιοριστεί στα έξι λεπτά, προκειμένου να μιλήσουν όσο το δυνατόν περισσότεροι Βουλευτές.

Η εφαρμογή της απόφασης της Διάσκεψης θα αρχίσει από την ομιλία του Υπουργού, του κ. Δρίτσα.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Ζητώ συγνώμη και από τους ομιλητές που μπαίνω λίγο σφήνα στη διαδικασία των ομιλιών, αλλά μετά από λίγες ώρες φεύγω για την Κίνα. Το βράδυ στην ψηφοφορία δεν θα είμαι και έτσι ο χρόνος είναι πολύ πιεστικός. Σας ευχαριστώ, έτσι κι αλλιώς.

Οφείλω, κατ’ αρχάς, μία απάντηση που έμεινε από τη χθεσινοβραδινή συζήτηση που με την παρέμβασή μου παρουσίασα τα άρθρα 55 και 56 και ειδικά για την παράγραφο 1 του άρθρου 56, όπου ο κ. Θεοχαρόπουλος, ο κ. Βαρβιτσιώτης, ο κ. Αθανασίου και ο κ. Κεγκέρογλου μου ζήτησαν στη ρύθμιση που προβλέπεται και που παραπέμπει σε απόφαση του Συμβουλίου Ακτοπλοϊκών Συγκοινωνιών η γνώμη του ΣΑΣ να είναι σύμφωνη γνώμη και όχι απλή γνώμη.

Επιφυλάχθηκα εχθές να απαντήσω, απαντώ σήμερα. Δεν πρέπει να γίνει σύμφωνη γνώμη, κατά την κρίση μου και δεν το εισηγούμαι, διότι όλος ο ν. 2932 είναι δομημένος στη λειτουργία του ΣΑΣ, εκτός από μία ακραία εξαίρεση στο να μην απαιτείται σύμφωνη γνώμη. Θα δημιουργήσουμε αντιθέσεις και ανταγωνισμούς και δεν πρέπει, εκτός και εάν τροποποιήσουμε συνολικά τον ν. 2932. Εφόσον διαμορφώσουμε ασφαλιστικές δικλίδες, τότε μπορεί να γίνει.

Καλώ τους συναδέλφους να το δουν με ευρύ πνεύμα. Δεν υπάρχει σκοπιμότητα, δεν κρύβεται τίποτε πίσω από αυτό. Όμως, επειδή δεν θα είναι καθόλου λειτουργικό -και ας το σκεφτούν και εκείνοι- νομίζω ότι πρέπει να υπερψηφιστεί αυτή η διάταξη.

Η τροπολογία με γενικό αριθμό 45 και ειδικό αριθμό 31 έχει κατατεθεί και από άλλους Υπουργούς, κατά βάση όμως είναι τροπολογία του Υπουργείου Ναυτιλίας. Υπάρχει πολύ καιρό τώρα η συζήτηση για τα πλοία που πλέουν στις ελληνικές θάλασσες και κυρίως στην ακτοπλοΐα, επειδή με βάση το ελληνικό δίκαιο ορίζεται η τριακονταετία και η τριακονταπενταετία για τον χρόνο ζωής τους, ενώ στην Ευρώπη δεν συμβαίνει αυτό. Αντίθετα, κάθε πλοίο αξιολογείται με πολύ αυστηρά και δεσμευτικά κριτήρια, σε σχέση με την αξιοπλοΐα του και την ασφάλειά του.

Γι’ αυτό έχει αρχίσει μια συζήτηση εδώ και πολύ καιρό, που είχε οδηγήσει στην έκδοση ενός προεδρικού διατάγματος, που να αυστηροποιεί όλες αυτές τις προϋποθέσεις και τα προαπαιτούμενα για την αξιοπλοΐα ανεξαρτήτως ηλικίας, το οποίο εγκρίθηκε από το Συμβούλιο Επικρατείας τον Μάιο του 2015. Όμως, το Συμβούλιο Επικρατείας ζήτησε να εγκριθεί και από την αρμόδια Ευρωπαϊκή Επιτροπή. Η υπόθεση βρίσκεται στην αρμόδια Ευρωπαϊκή Επιτροπή. Θα συνεδριάσει στις 23 Νοεμβρίου και αναμένεται η απόφαση, που θα ρυθμίσει όλα αυτά τα ζητήματα, ώστε στη συνέχεια να νομοθετήσουμε με βάση την πληρότητα όλων αυτών των δεδομένων.

Στο μεταξύ και μέχρι να ολοκληρωθεί αυτή η διαδικασία, υπάρχουν εκκρεμότητες που έχουν προκύψει με πλοία, που κανονικά πρέπει να βγουν από τη δρομολόγησή τους και κυρίως πλοία του Αργοσαρωνικού.

Δεν ξέρω εάν έπεσε στην αντίληψή σας, ότι την περασμένη εβδομάδα και στον Πόρο και στην Ύδρα και στις Σπέτσες και στο Πόρτο Χέλι κινητοποιήθηκαν οι δήμαρχοι, προκειμένου να μην φύγουν αυτά τα πλοία, τα ιπτάμενα δελφίνια από την περιοχή, θεωρώντας ότι χωρίς αυτά δεν μπορούν να εξυπηρετηθούν τα νησιά. Υπήρξε και κοινωνική κινητοποίηση για όλα αυτά.

Αυτή η τροπολογία, λοιπόν, αυτό που κάνει είναι, σε πλοία που ήδη έχουν πιστοποιητικό ασφαλείας να δίνει μια παράταση μέχρις ότου ολοκληρωθεί η διαδικασία που περιέγραψα πριν, για να διαμορφωθούν τα νέα δεδομένα. Δίνει μια παράταση σε πλοία που έχουν ήδη πιστοποιητικό ασφαλείας, που όμως, παρ’ όλα αυτά, θεωρείται λήξαν, αφού έληξε ο χρόνος του και για να ξαναμπούν μετά την ψήφιση αυτής της τροπολογίας, θα ξαναεπιθεωρηθούν και θα πάρουν νέο πιστοποιητικό ασφαλείας. Αυτό θα ισχύει -το πολύ- μέχρι 31-10-2016, σε κάθε περίπτωση όμως μόλις ολοκληρωθεί η διαδικασία και εγκριθεί το προεδρικό διάταγμα και θεσμοθετηθούν οι αυστηρές διατάξεις ελέγχου και εξασφάλισης προϋποθέσεων ασφάλειας και αξιοπλοΐας των πλοίων.

Νομίζω ότι αυτό είναι κάτι που πρέπει να το προωθήσουμε. Υπάρχει μια συζήτηση, την οποία ξέρω. Υπάρχουν πολλές κατηγορίες, ακόμα και πολλοί που μιλούν για «πλωτά φέρετρα» κ.λπ.. Στην πραγματικότητα, όλες οι επιστημονικές μελέτες και προσεγγίσεις λένε ότι ένα πλοίο, όταν πραγματικά είναι καλά συντηρημένο και με σοβαρή παρακολούθηση και με εξασφάλιση και λόγω ηλικίας όλων των ενισχύσεων, τότε είναι ασφαλέστερο πολλές φορές και από καινούργια πλοία, γιατί είναι ήδη δοκιμασμένο στη θάλασσα.

Τα έχουμε μελετήσει όλα αυτά και όλες τις παραμέτρους. Ο ελληνικός ακτοπλοϊκός στόλος ολοένα και μικραίνει. Είναι και αυτή μια παράμετρος. Δεν πρέπει να αφήσουμε πλοία να φύγουν από τις ακτοπλοϊκές γραμμές, χωρίς βέβαια να ρισκάρουμε καθόλου ως προς την ασφάλεια και την αξιοπλοΐα τους.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε κι εμείς.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, ένα λεπτό για μία ερώτηση στον κύριο Υπουργό, ως Κοινοβουλευτικός Εκπρόσωπος.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, και εγώ θα ήθελα να υποβάλω ερώτηση στον κύριο Υπουργό.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Χθες,κύριε Υπουργέ, στη συζήτηση που έγινε το βράδυ για το άρθρο 55, πρώην άρθρο 56, το οποίο παρέχει την εξουσιοδότηση στον Υπουργό Εμπορικής Ναυτιλίας να τροποποιεί συμβάσεις δημόσιας υπηρεσίας, σας ρωτήσαμε το εξής: Πώς θα αποτραπούν οι εξυπηρετήσεις συμφερόντων των εφοπλιστών εις βάρος της εξυπηρέτησης του δημοσίου συμφέροντος; Δεν αμφισβητούμε τις προθέσεις.

Είπαμε χθες στη Βουλή –νομίζω και εσείς- στην τοποθέτησή μας ότι πρέπει να μην υπάρξει αδιαφάνεια. Μας είπατε ότι θα παίρνει υπόψη του και την άποψη του ΣΑΣ. Σας επισημάναμε ότι για να μην υπάρχει υποψία αδιαφάνειας και να προστατευθεί ο εκάστοτε Υπουργός Ναυτιλίας, χρειάζεται να υπάρχει σύμφωνη γνώμη του Συμβουλίου Ακτοπλοϊκών Γραμμών. Η «σύμφωνη γνώμη».

Μου απαντήσατε, σύμφωνα με τα Πρακτικά: «Την πρότασή σας για τη σύμφωνη γνώμη θα τη μελετήσω και μέχρι αύριο θα έχω προχωρήσει στην τελική απόφαση. Δεν έχω κατ’ αρχήν κανέναν ιδιαίτερο ενδοιασμό. Απλώς θέλω λίγο να τη μελετήσω, για να δω ακριβώς μήπως υπάρχει κάποιο κενό επ’ αυτού».

**ΠΡΟΕΔΡΕΥΩΝ (Γεώργιος Βαρεμένος):** Το ερώτημα, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είπατε ότι θέλετε γενικώς το Συμβούλιο Ακτοπλοϊκών Συγκοινωνιών στις περισσότερες των περιπτώσεων να δίνει σύμφωνη γνώμη. Το ερώτημα το οποίο τίθεται είναι ξεκάθαρο: Θα υπάρχει σύμφωνη γνώμη;

**ΠΡΟΕΔΡΕΥΩΝ (Γεώργιος Βαρεμένος):** Κυρία Μανωλάκου, έχετε τον λόγο και εσείς για ένα λεπτό, για να απαντήσει μετά ο κύριος Υπουργός.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, τον ν. 4316/2014 που έδινε παράταση στα σαπάκια πλοία για να κερδοφορούν οι εφοπλιστές, εσείς τον είχατε καταψηφίσει.

Έρχεστε σήμερα και δίνετε έναν χρόνο παράτασης σε αυτά τα σαπάκια πλοία τα οποία έπρεπε να έχουν προετοιμαστεί για να αποσυρθούν. Και βεβαίως, οι ιδιοκτήτες, οι εφοπλιστές το ήξεραν.

Εγώ σας ρωτάω: Τι έλεγχοι έγιναν τώρα και τι διαβεβαιώσεις λάβατε για να προβείτε ακριβώς σε αυτήν την παράταση, στην οποία έχουν ταχθεί αντίθετα όλα τα ναυτικά σωματεία, για τη διασφάλιση της ανθρώπινης ζωής;

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, μου επιτρέπετε να κάνω μία ερώτηση στον κύριο Υπουργό. Ως Ποριώτης θέλω να τον ρωτήσω.

**ΠΡΟΕΔΡΕΥΩΝ (Γεώργιος Βαρεμένος):** Τώρα θα μου πείτε ότι σας αδίκησα, αλλά…

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Για το ζήτημα του Πόρου. Αυτό ήθελα.

Κύριε Υπουργέ, αν έχετε την καλοσύνη, να διανεμηθεί η τροπολογία, γιατί δεν έχω λάβει γνώση, και παράλληλα να παρακαλέσω να μας πείτε πότε είναι τα τελευταία πιστοποιητικά ναυσιπλοΐας που παρατείνονται.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κατ’ αρχάς, στον κ. Θεοχαρόπουλο απαντώ ότι ακριβώς μετά τη διερεύνηση που υποσχέθηκα χθες, τον περαιτέρω προβληματισμό, λέω σήμερα –και αυτό προτείνω- η γνώμη του ΣΑΣ να υπάρχει, βέβαια, αλλά να μην βάλουμε την ισχυροποίηση της δεσμευτικής σύμφωνης γνώμης.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Το ίδιο ακριβώς είναι και με τις τηλεοπτικές άδειες του κ. Παππά. Το ίδιο ακριβώς.

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, κάνατε την ερώτησή σας. Ακούστε την απάντηση.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Σας είπα και χθες ότι και δική μου άποψη είναι ότι είναι καλύτερο να ενισχύσουμε τη γνώμη του ΣΑΣ. Όχι όμως μεμονωμένα.

Ο ν. 2932 στο σύνολό του δεν προβλέπει σε όλες τις περιπτώσεις σύμφωνη γνώμη. Αυτό εάν το κάνουμε σε μία περίπτωση, θα υπάρχει ο εξής κίνδυνος: Το Συμβούλιο Ακτοπλοϊκών Συγκοινωνιών συγκροτείται από εκπροσώπους της αυτοδιοίκησης, από εκπροσώπους των επιχειρηματιών, από υπηρεσιακούς παράγοντες, από πολλές πλευρές.

Σκεφτείτε, όταν υπάρχει σύγκρουση συμφερόντων, να διαμορφώνονται λόμπι και να λαμβάνονται αποφάσεις με βάση συσχετισμούς που γίνονται στη βάση συσπειρώσεων εξυπηρέτησης επιλογών, που μπορεί να μην είναι και απολύτως θεμιτές πάντοτε. Εκεί δεν παίρνει κανείς την ευθύνη. Τη χρεώνεται η πολιτική εκπροσώπηση, οι αιρετοί δηλαδή, ο Υπουργός -όχι εγώ, ο κάθε Υπουργός που είναι εκπρόσωπος αιρετής κυβέρνησης- με δεμένα τα χέρια, ενώ στην άλλη περίπτωση ο Υπουργός αναλαμβάνει πλήρη πολιτική ευθύνη, επί τη βάσει μιας εισήγησης ενός συλλογικού οργάνου.

Αν δεν συγκροτηθεί σε ένα ενιαίο πλαίσιο με ασφαλιστικές δικλίδες ως προς τον κίνδυνο που σας περιέγραψα, αυτό δεν πρέπει να το αφήσουμε να γίνει. Γι’ αυτό, μεμονωμένα σε μια περίπτωση, αφού δεν υπάρχει αυτή τη στιγμή δυνατότητα εξασφάλισης αυτών των ασφαλιστικών δικλίδων, δεν πρέπει να το κάνουμε. Γι’ αυτό, ενώ η συζήτηση όντως είναι βάσιμη και θεμιτή, εγώ προτείνω να μην επιμείνουμε και η δική μου εισήγηση είναι τελικά να μην είναι σύμφωνη η γνώμη.

Η τροπολογία για την οποία μιλάμε και την οποία ανέφερε και η κ. Μανωλάκου είναι η τροπολογία με γενικό αριθμό 45 και ειδικό 31. Θα την αναζητήσετε, θα την πάρετε.

Κυρία Μανωλάκου, όντως εμείς μέχρι τώρα, αυτές τις παρατάσεις δεν τις ψηφίζαμε, αλλά αυτή δεν είναι τέτοια. Αυτές ήταν απλώς παρατάσεις επί τη βάσει του ίδιου καθεστώτος. Εδώ εμείς βάλαμε ένα νέο πλαίσιο εξασφάλισης όλων των εγγυήσεων και προϋποθέσεων που προβλέπονται και στην Ευρωπαϊκή Ένωση, που δεν έχει όριο ηλικίας, αλλά έχει αυστηρούς ελέγχους και ασφαλή προαπαιτούμενα. Το συγκροτήσαμε αυτό. Περιέγραψα τη διαδικασία που εκκρεμεί και βρίσκεται στο τέλος της.

Τώρα είμαστε μπροστά στο να μη στερήσουμε νησιά από ολίγα πλοία που έχουν ολοκληρώσει αυτή την ηλικία, αλλά κατά τα άλλα έχουν κριθεί αξιόπλοα μέχρι τώρα. Τώρα έχουν πιστοποιητικό ασφαλείας με τα παλιά προαπαιτούμενα. Θα ελεγχθούν ξανά με τα παλιά προαπαιτούμενα για το αν μπορούν να πλέουν για ένα, δυο, τρεις μήνες ακόμα επί τη βάσει των δεδομένων και μετά, μόλις ολοκληρωθεί αυτή η διαδικασία, θα κληθούν να περάσουν από την Επιθεώρηση, να δεξαμενιστούν και να πάρουν πιστοποιητικό επί τη βάσει πλέον των ισχυρών εγγυήσεων και των επιπλέον πρόσθετων παρεμβάσεων, τεχνικών και άλλων, που θα εξασφαλίζουν αυτές τις εγγυήσεις. Είναι πολύ διαφορετικό πράγμα από αυτό που συνέβαινε στο παρελθόν.

Τέλος, έχουν ενεργά πιστοποιητικά -ετήσια είναι αυτά- τα οποία, όμως, επειδή ακριβώς συμπληρώνουν την τριακονταπενταετία, εκ των πραγμάτων ακυρώνονται. Μπορεί να ήταν για παραπάνω χρόνο, αλλά, αφού συμπλήρωσαν την τριακονταπενταετία και νομίμως δεν μπορούν να πλεύσουν, ακυρώνονται. Γι’ αυτό και θα επανελεγχθούν μόλις ψηφιστεί αυτή η τροπολογία, εφόσον η Βουλή την εγκρίνει.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε πολύ, κύριε Υπουργέ. Καλό ταξίδι!

Ο κ. Τασούλας έχει τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κυρίες και κύριοι συνάδελφοι, έχουμε μπροστά μας ένα νέο νομοσχέδιο, το οποίο αποτελεί κυρίως τη μεταφορά στο εσωτερικό δίκαιο μιας ευρωπαϊκής οδηγίας, που αφορά στην ενεργειακή απόδοση και μέσα σε αυτό το νομοσχέδιο περιέχονται διατάξεις οι οποίες έχουν σχέση σταδιακά -δειλά, μέχρι στιγμής- με την τήρηση των περίφημων ή περιβόητων προαπαιτούμενων.

Αξιοποιώντας τον λίγο χρόνο που έχω και μιλώντας επί της αρχής του νομοσχεδίου, θα ήθελα, κύριοι Υπουργοί, να πω, με κάθε ειλικρίνεια, ότι στην πρώτη περίοδο της διακυβέρνησης ΣΥΡΙΖΑ, δηλαδή την περίοδο που μετατρέψατε την τετραετία σε επτάμηνο, αισθανόμουν μια ανομολόγητη ζήλεια για τον ΣΥΡΙΖΑ, καλοπροαίρετη όμως, όταν άκουγα τον Πρόεδρό σας και στελέχη σας να λένε «εμάς μη μας περνάτε σαν και εσάς, μη μας περνάτε σαν τους άλλους, εμείς αυτά που λέμε τα εννοούμε και θα τα τηρήσουμε».

Είχε μεγάλη γοητεία, μεγάλη ομορφιά, αν ήταν αληθινό αυτό. Μεγάλη γοητεία, απίστευτη, που ούτε εσείς που το εκστομίζατε σε καλοπροαίρετα αυτιά δεν φαντάζεστε πώς ηχούσε! Διεκδικώ το προνόμιο να θεωρώ τον εαυτό μου καλοπροαίρετο.

Η ιστορία, όμως, δυστυχώς στερεί από τον ΣΥΡΙΖΑ και από όσους την παρακολουθούν το προνόμιο αυτής της γοητείας. Ο ΣΥΡΙΖΑ δεν τήρησε αυτά που έλεγε. Απεναντίας, έκανε ακριβώς τα αντίθετα και κυρίως, δεν έχει την ειλικρίνεια -και τολμώ να πω- και το φιλότιμο να παραδεχθεί ότι όχι μόνο δεν διαφέρει από το παρελθόν, επειδή τηρεί αυτά που λέει, αλλά εκφράζει με τον πιο δυσάρεστο τρόπο το παρελθόν.

Αναδιφώντας το παρελθόν έφτασα στην 19η Ιουνίου του 1983. Διαβάζω από την ειδησεογραφία των ημερών εκείνων: «Αίσθηση και αντιδράσεις προκάλεσε το περιεχόμενο ομιλίας του Υπουργού Προεδρίας της Κυβερνήσεως σε συγκέντρωση οπαδών του στην Πάτρα» –μιλάμε για τον μακαρίτη Μένιο Κουτσόγιωργα- «και ιδιαίτερα οι αναφορές του στο πρόσωπο του Προέδρου της Δημοκρατίας και στην πολιτική που ακολουθούσε η παράταξή του επί πρωθυπουργίας του.

Ειδικότερα, ο Υπουργός Προεδρίας βάλλοντας εναντίον της Αντιπολιτεύσεως και της Νέας Δημοκρατίας μίλησε για δυνάμεις του σκοταδισμού, της συντήρησης, της οπισθοδρόμησης που είχαν επιβάλλει στον ελληνικό λαό τριάντα χρόνια δουλείας. Διατύπωσε ισχυρισμούς για παρακράτος και για πολιτική μειοδοσία, για αποικιακό καθεστώς, για πολιτική της εξάρτησης και της δουλείας, της αναξιοπρέπειας που άρχισε με την υπογραφή ατελεύτητων σειρών μυστικών πρωτοκόλλων. Είναι δωσίλογοι απέναντι του ελληνικού λαού», κατέληξε ο Αγαμέμνων Κουτσόγιωργας.

Σε άλλο σημείο της ομιλίας του μετέθεσε την ευθύνη για τη μη πραγματοποίηση της προεκλογικής εξαγγελίας του ΠΑΣΟΚ, ότι ως Κυβέρνηση θα έβγαζε την Ελλάδα από την ΕΟΚ και το ΝΑΤΟ, στον Πρόεδρο της Δημοκρατίας λέγοντας: «Πολλοί μας κατηγορούν γιατί δεν φεύγουμε από την ΕΟΚ. Μας δέσμευσαν όμως με διεθνείς συμφωνίες. Το δικαίωμα να αποχωρήσουμε δεν ανήκει σε εμάς. Ανήκει στον Πρόεδρο της Δημοκρατίας που έχει την αποκλειστικότητα να κηρύξει δημοψήφισμα για να ερωτηθεί ο λαός. Δεν φταίμε εμείς που δεν κάνουμε δημοψήφισμα. Φταίει ο Πρόεδρος της Δημοκρατίας. Εμείς, παρά τις δυσχέρειες, αγωνιζόμαστε να φτιάξουμε μία σχέση για τα συμφέροντα του λαού μας».

Αν αυτή η αναδρομή στο παρελθόν, σε κάποιον ο οποίος διατηρεί ψήγματα καλοπιστίας, δεν θυμίζει τη σημερινή σας αφιλότιμη συμπεριφορά εν σχέσει με τις εξαγγελίες σας, να μου επιτρέψετε να σας πω ότι χάθηκε κάθε έννοια καλοπροαίρετης ακρόασης των πραγμάτων.

Δεν εκφράζετε τίποτε απολύτως νέο. Τα ίδια που λέγατε προ πέντε, έξι, επτά μηνών, τα ίδια που λέτε σήμερα, τα ίδια έλεγε και το ΠΑΣΟΚ -η τότε «πρώτη φορά αριστερά» της δεκαετίας του ΄80- το οποίο, για να δικαιολογήσει τη στροφή του εν σχέσει με την επαφή του με την πραγματικότητα, έριχνε την ευθύνη στο θεσμικό δέσιμο της χώρας από τους προκατόχους, που ήταν αναξιοπρεπείς και δωσίλογοι και στο ότι ο Πρόεδρος της Δημοκρατίας δεν τους αφήνει να τηρήσουν τις δεσμεύσεις τους, ωστόσο θα το παλέψουν μέσα στο υπάρχον καθεστώς να πετύχουν κάτι καλύτερο. Δεν βλέπω την παραμικρή διαφορά, μόνο που αυτά έχουν ξαναλεχθεί και έχουν ξανακριθεί από τον ελληνικό λαό.

Θέλω να πω δηλαδή, μιλώντας πολιτικά μέσα σε αυτό το γλίσχρο χρονικό διάστημα που έχω, ότι αυτή η πραγματικότητα η οποία σάς σάρωσε δεν αντιμετωπίζεται λεκτικά. Είναι θέμα χρόνου το πότε ο ελληνικός λαός θα ξεπεράσει τη σημερινή του απογοήτευση και τη σημερινή αίσθηση ότι τίποτε δεν αλλάζει και θα αρχίσει να διεκδικεί κάτι παραπάνω.

Το ΠΑΣΟΚ, τη δεκαετία του ’80, μπόρεσε να δεσμεύσει τον ελληνικό λαό για περισσότερα χρόνια απ’ ό,τι εσείς θα μπορέσετε, γιατί οι παροχές που έκανε ήταν τέτοιες που δυνάμωσαν τόσο πολύ το πελατειακό κράτος, ώστε το έκαναν πανίσχυρο. Εσείς δεν μπορείτε να κάνετε παροχές. Δεν μπορείτε καν να βελτιώσετε τη ζωή του ελληνικού λαού, ο οποίος όταν σας ψήφιζε, έλεγε στον εαυτό του και στον κύκλο του «Ψηφίζω το ΣΥΡΙΖΑ γιατί δεν έχω τίποτα να χάσω».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι βέβαιο ότι ταιριάζει με την ιδεολογία σας, την ιδεολογία της Αριστεράς του φθόνου, η προσπάθεια της εξίσωσης προς τα κάτω. Αν δούμε αυτά που κάνετε και αυτά που παραλείπετε να κάνετε –και τελειώνω- είναι η προσπάθεια να εξισώσετε το λαό προς τα κάτω.

Αυτό ξέρετε, δεν κρατάει πολύ. Αυτό απευθύνεται σε ένστικτα, όχι σε διαθέσεις ή πολύ περισσότερο σε οράματα. Δεν θα κρατήσει πολύ και ο λαός που σας πίστεψε ή που δεν πρόσεχε ή δεν νοιάστηκε τι λέγατε, γιατί ήθελε να τιμωρήσει εμάς, πολύ σύντομα θα αναλάβει και αυτός πρωτοβουλίες, θα αναλάβει τις ευθύνες του, θα κρίνει και θα συγκρίνει.

Εμείς αυτή τη στιγμή, έχοντας κάνει το χρέος μας απέναντι στο λαό και έχοντας αναλάβει τις ευθύνες μας για την περιπέτεια της χώρας, είμαστε εδώ να ψηφίζουμε αυτά που πρέπει να ψηφιστούν και να καταψηφίζουμε αυτά τα οποία συγκροτούν τα θηριώδη ψέματά σας, όπως είναι η κατάργηση της ευνοϊκής φορολογικής μεταχείρισης των αγροτών.

Όμως, εσείς, να ξέρετε, κύριε Υπουργέ, ότι θα με θυμηθείτε, γιατί είναι επίκαιρο αυτό που θα σας πω και έχει να κάνει με την άποψή σας για τη Γενοκτονία. Ποτέ κανείς δεν μετάνιωσε για κάτι που δεν είπε. Ο ΣΥΡΙΖΑ, δυστυχώς, όχι μόνο δεν είπε, αλλά είπε πάρα πολλά και σύντομα αυτό ο ελληνικός λαός θα το εκτιμήσει και θα τοποθετηθεί αναλόγως.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Όπως βλέπω, ο κ. Κεφαλογιάννης δεν είναι εδώ.

Τον λόγο έχει ο κ. Χρήστος Καραγιαννίδης.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ, κύριε Πρόεδρε.

Θέλω να μιλήσω για δύο άρθρα και μία τροπολογία και θα ολοκληρώσω μ’ αυτήν την περιβόητη γενοκτονία.

Άκουσα από τον εισηγητή της Δημοκρατικής Συμπαράταξης ότι το άρθρο για το αγροτικό πετρέλαιο βάζει ταφόπλακα στην αγροτική οικονομία. Για να συνεννοηθούμε, επιτέλους, σ’ αυτήν την Αίθουσα, στις 14 Αυγούστου τα τρίτα προαπαιτούμενα που τα ψηφίσατε, λένε στην υποπαράγραφο Δ.5 για την τροποποίηση του ν. 2960/2001: «Για το πετρέλαιο εσωτερικής καύσης κινητήρων, το οποίο χρησιμοποιείται αποκλειστικά στη γεωργία, ο συντελεστής ειδικού φόρου κατανάλωσης ορίζεται στα 200 ευρώ ανά χιλιόλιτρο».

Το ψηφίσατε στις 14 Αυγούστου, όσοι το διαβάσατε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Για το πετρέλαιο κίνησης…

**ΧΡΗΣΤΟΣ ΚΑΡΑΓΙΑΝΝΙΔΗΣ:** Λείπατε, βέβαια. Δεν ήσασταν τότε Βουλευτής. Σας θυμίζω ότι το ΠΑΣΟΚ και η Νέα Δημοκρατία ψήφισαν τα τρίτα προαπαιτούμενα, που έγραφαν μέσα αυτό.

Τι λέει το άρθρο που έρχεται σ’ αυτό το πολυνομοσχέδιο; Μία διαφορά έχει. Ορίζει μία ημερομηνία η οποία εκ παραδρομής δεν είχε μπει πριν. Λέει ότι ισχύει από 30 Σεπτεμβρίου 2015 μέχρι 30 Σεπτεμβρίου 2016…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ: …** (δεν ακούστηκε)

**ΧΡΗΣΤΟΣ ΚΑΡΑΓΙΑΝΝΙΔΗΣ:** Αφήστε με, όμως, να τελειώσω. Δεν σας διέκοψα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, έχει δίκιο ο ομιλητής.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Είναι μέσα στα προαπαιτούμενα που ψηφίσατε στις 14 Αυγούστου. Σταματήστε να είστε Ιανός. Σταματήστε να λέτε άλλα τον Αύγουστο και άλλα το Νοέμβριο, γιατί έτσι σας αγαπούν οι αγρότες. Οι αγρότες δεν σας αγαπούν. Τους έχετε πιει το αίμα πέντε χρόνια. Δεν θα τους θυμηθείτε τώρα ξαφνικά.

Δεύτερον, υπάρχει μεγάλο ενδιαφέρον όσον αφορά ένα άρθρο που δεν κατάφερε να μπει στην Ολομέλεια και αφορά τις μικρές ζυθοποιίες. Και τι δεν ακούσαμε! Ακούσαμε «Αρμαγεδδώνας», «καταστροφή», «θα πέσει κάτω όλη η μικρή βιοτεχνία και η βιομηχανία των ζυθοποιών».

Ακούστε μερικά στοιχεία, γιατί δεν ασχολείστε. Παίρνετε ένα non paper και έρχεστε ύστερα και τα λέτε εδώ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ: …**(δεν ακούστηκε)

**ΧΡΗΣΤΟΣ ΚΑΡΑΓΙΑΝΝΙΔΗΣ:** Υπάρχουν είκοσι μία μικρές ζυθοποιίες, εκ των οποίων οι τέσσερις έχουν αναστείλει τη λειτουργία τους. Από τις δεκαεπτά που λειτουργούν, οι δεκαπέντε έχουν μέχρι πέντε χιλιάδες εκατόλιτρα το χρόνο. Τι επιρροή θα είχε σ’ αυτούς η αύξηση του ειδικού φόρου; Ελάχιστη επιρροή θα είχε.

**ΑΙΚΑΤΕΡΙΝΗ ΜΑΡΚΟΥ:** Όταν φέρνετε με τροπολογία…

**ΧΡΗΣΤΟΣ ΚΑΡΑΓΙΑΝΝΙΔΗΣ:** Δεν σας διέκοψα όμως.

**ΑΙΚΑΤΕΡΙΝΗ ΜΑΡΚΟΥ:** Να μας πείτε για τα δύο…

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ναι, αλλά θέλετε να κάτσω από πίσω σας να σας διακόπτω όταν μιλάτε;

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κυρία Μάρκου.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Θα σας πω, λοιπόν, για τα δύο, αν αντέχετε να σας πω αυτό που θέλω να πω.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κάνετε ποσοτική…

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, αφαιρείτε χρόνο από τον ομιλητή.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Όσον αφορά τα δύο μεγάλα, ουσιαστικά μιλάμε για το ένα. Πρόκειται για μία εταιρεία η οποία είναι οριακά κάτω από τις διακόσιες χιλιάδες εκατόλιτρα το χρόνο. Όσον αφορά αυτήν την εταιρεία, αν κάνει προσπάθειες να αναπτυχθεί και φθάσει στα διακόσια πέντε χιλιόλιτρα το χρόνο ή στις τριακόσιες χιλιάδες εκατόλιτρα το χρόνο, τι θα κάνει; Δεν θα πληρώνει κανονικά τον ειδικό φόρο; Θέλει αυτή η εταιρεία να αναπτυχθεί και να πάει στις τριακόσιες χιλιάδες ή στις τετρακόσιες χιλιάδες, δηλαδή να αποκτήσει μεγαλύτερο κομμάτι της αγοράς; Τότε θα μπορεί να πληρώνει το 100% του ειδικού φόρου;

**ΑΙΚΑΤΕΡΙΝΗ ΜΑΡΚΟΥ: …**(δεν ακούστηκε)

**ΧΡΗΣΤΟΣ ΚΑΡΑΓΙΑΝΝΙΔΗΣ:** Σας παρακαλώ. Είναι η τρίτη φορά που με διακόπτετε.

Εμάς, λοιπόν, όπως και τον ιδιοκτήτη αυτής της εταιρείας, μας ενδιαφέρει, αυτή η εταιρεία να φθάσει παραπάνω, να μπορέσει να αναπτύξει την αγορά του δικού του προϊόντος. Γιατί μέχρι τις διακόσιες χιλιάδες καταστρέφεται και πάνω από τις διακόσιες χιλιάδες δεν καταστρέφεται; Πώς θα μπορεί να πληρώσει το 100% του ειδικού φόρου, όταν θα ξεπεράσει τις διακόσιες χιλιάδες εκατόλιτρα; Σ’ αυτό δεν υπάρχει απάντηση.

Άρα, μας ενδιαφέρει η συγκεκριμένη εταιρεία να είναι 199,999 χιλιάδες εκατόλιτρα και να έχει μείωση 50%. Να το πούμε όμως ότι αυτό μας ενδιαφέρει.

**ΑΙΚΑΤΕΡΙΝΗ ΜΑΡΚΟΥ:** …(δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Κυρία Μάρκου, έχετε εγγραφεί για να μιλήσετε.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Συνεχίζω, παρά τα παράσιτα.

Κλείνω, λοιπόν, με την περιβόητη Γενοκτονία. Τρεις μέρες τώρα περίσσεψε η μισαλλοδοξία σ’ αυτήν την Αίθουσα, και γενικότερα στην Ελλάδα ολόκληρη. Γι’ αυτό, λοιπόν, θα σας διαβάσω δύο παραγράφους και θα σας πω μετά τι είναι: «Δυστυχώς, εκτός ελαχίστων εξαιρέσεων, οι πρόσφυγες ούτοι είναι ως επί το πλείστον ατίθασοι, απειθάρχητοι, μεμψίμοιροι, πολλάκις φυγόπονοι, φοβούμαι δε και άρπαγες». Γενικός Διοικητής Μακεδονίας Α. Αδοσίδης, 1920.

Δεύτερη παράγραφος: «Επιτρέψατε να σημειώσω όσα και προφορικώς είπομεν περί ενδεχομένης εις Μακεδονίαν μεταναστεύσεως και εγκαταστάσεως εκεί των εν ταις περιφερείαις Καρς και Τσάλκης του Καυκάσου από πεντήκοντα και πλέον ετών εγκατεστημένων Ελλήνων του Πόντου. Ούτοι, απολέσαντες κατά το πλείστον την γνωστήν εθνικήν συνείδησιν και εν πολλοίς την γλώσσαν, έχοντες δε ψυχήν συγκεκραμένην με τον σλαβισμόν…». Είναι ο κ. Χρύσανθος, Μητροπολίτης τότε Τραπεζούντας και μετά Αρχιεπίσκοπος Αθηνών, πολλάκις δε βραβευόμενος από το ελληνικό κράτος.

Αυτά τα δύο κείμενα, λοιπόν, είναι αρκούντως αντιποντιακά. Ρωτώ αν θέλετε να τους ξεθάψουμε, να τους καταγγείλετε και να τους πάμε και στο δικαστήριο. Διότι τότε αυτά λέγονταν! Και επιτέλους, κάποια στιγμή ανοίξτε και κανένα βιβλίο να διαβάσετε. Ανοίξτε και κανένα βιβλίο να διαβάσετε, όχι τους κομμουνιστές τους ακραίους, αλλά ανοίξτε κανένα βιβλίο να διαβάσετε, γιατί αυτά είναι από βιβλία δικών σας, του κ. Φωτιάδη, του κ. Στρατή Μυριβήλη και του δημοσιογράφου του οποίου –ζητώ συγγνώμη- ξεχνώ το όνομά του. Είναι άνθρωποι δηλαδή της Δεξιάς αυτοί που τα έγραφαν αυτά, τις καταγγελίες, τα περιστατικά που συνέβησαν εκείνα τα χρόνια.

Όλοι αυτοί είναι, λοιπόν, άνθρωποι που είναι εναντίον του ποντιακού στοιχείου και θα πρέπει να τους καταγγείλουμε ή εκφράζουν μια άποψη η οποία μπορεί να σταθεί σε έναν διάλογο;

Διότι μέχρι στιγμής, όσον αφορά το πρόσωπο του κ. Φίλη, δεν ακούω διάλογο, αλλά κατάρες, απειλές και βρισιές. Κατάρες, απειλές και βρισιές ακούω! Δεν έχει τεθεί στο τραπέζι του διαλόγου το να υπάρξουν δύο πλευρές που θα πουν τα επιχείρηματά τους, θα συμφωνήσουν ή θα διαφωνήσουν, αλλά θα αποτυπωθεί από δύο πλευρές μια διαφορετική άποψη. Δεν γίνεται να κυνηγάμε ό,τι κατά την άποψή σας δεν είναι εθνικώς σωστό. Όταν συνέβαινε αυτό, είχαμε άλλα καθεστώτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αποδεχθείτε, λοιπόν, διαφορετικές απόψεις και με τη δύναμη των επιχειρημάτων σας προσπαθήστε να τις κάνετε να καταρρεύσουν. Όχι με απειλές, με βρισιές και με κατάρες!

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, δεν έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, είμαι Κοινοβουλευτικός Εκπρόσωπος!

**ΠΡΟΕΔΡΕΥΩΝ (Γεώργιος Βαρεμένος):** Δεν έχετε το λόγο!

Επόμενος ομιλητής είναι ο κ. Πρατσόλης.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, για μισό λεπτό! Σας παρακαλώ! Είμαι Κοινοβουλευτικός Εκπρόσωπος παράταξης!

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ πολύ! Δεν έχετε τον λόγο!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δώστε μου το λόγο για μισό λεπτό! Δύο πράγματα θα πω μόνο. Δεν θα σας απασχολήσω. Το ένα είναι το εξής…

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, σας παρακαλώ! Δεν έχετε τον λόγο! Είστε νέος Βουλευτής…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, ήσασταν εκτός Κανονισμού –ξέρουμε καλά τον Κανονισμό- όταν καλέσατε να μιλήσει Υπουργός μέσα στους έξι ομιλητές. Εγώ σας λέω εντός Κανονισμού ότι Κοινοβουλευτικός Εκπρόσωπος..

**ΠΡΟΕΔΡΕΥΩΝ (Γεώργιος Βαρεμένος):** Γιατί είναι εκτός Κανονισμού;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Διότι λέει ο Κανονισμός, κύριε Πρόεδρε…

**ΠΡΟΕΔΡΕΥΩΝ (Γεώργιος Βαρεμένος):** Ωραία συζήτηση …

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Μισό λεπτό! Αναφέρθηκε δύο φορές στην Κοινοβουλευτική Ομάδα της Δημοκρατικής Συμπαράταξης…

**ΠΡΟΕΔΡΕΥΩΝ (Γεώργιος Βαρεμένος):** Και επειδή αναφέρθηκε στην Κοινοβουλευτική Ομάδα;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα είχε λήξει το θέμα, κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, καθίστε κάτω! Σας παρακαλώ πολύ! Σας παρακαλώ! Δεν έχετε τον λόγο! Σας παρακαλώ πολύ!

**ΧΡΗΣΤΟΣ ΚΑΡΑΓΙΑΝΝΙΔΗΣ:** Κύριε συνάδελφε…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αν έρθει η τροπολογία, δεν έχουμε πρόβλημα με το άρθρο σας.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Το ψηφίσατε τον Αύγουστο…

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, σας παρακαλώ πολύ! Δεν μπορείτε να αγνοείτε το Προεδρείο! Σας παρακαλώ!

Κύριε Πρατσόλη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Κύριε Πρόεδρε, κυρίες και κύριοι Βουλευτές, στο παρόν νομοσχέδιο, το οποίο εισάγεται στην Ολομέλεια μετά το τέλος της επεξεργασίας του στις συνεδριάσεις των αρμόδιων επιτροπών και αφού ακούστηκαν οι γνώμες όλων των φορέων, υπήρξαν σημαντικές τροποποιήσεις και νομοτεχνικές βελτιώσεις.

Καλούμαστε, λοιπόν, να ψηφίσουμε τα εν λόγω μέτρα ως προαπαιτούμενα για την αξιολόγηση και την εκταμίευση της δόσης των 2 δισεκατομμυρίων για τη σταθεροποίηση της οικονομίας και αργότερα για την πολυπόθητη διαπραγμάτευση για το χρέος.

Είναι σημαντικά και αναγκαία όλα τα θέματα τα οποία ρυθμίζονται. Θα ήθελα όμως να σταθώ περισσότερο και λόγω της προηγούμενης εμπειρίας μου στο χώρο της τοπικής αυτοδιοίκησης, σε δύο κύρια ζητήματα. Το πρώτο αφορά το άρθρο 31 του παρόντος, το οποίο αναφέρεται σε τροποποιήσεις του άρθρου 35 του ν. 4042/12 τόσο για το Εθνικό Σχέδιο Διαχείρισης Αποβλήτων όσο και για το Περιφερειακό Σχέδιο Διαχείρισης Αποβλήτων, το ΠΕΣΔΑ.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε και κύριε Καραγιαννίδη, υπάρχει και το κυλικείο.

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Το δεύτερο αφορά την εναρμόνιση της ελληνικής νομοθεσίας με την ευρωπαϊκή οδηγία του Ευρωπαϊκού Κοινοβουλίου και Συμβουλίου για την ενεργειακή απόδοση.

Όσον αφορά το πρώτο ζήτημα, θα ήθελα να πω πως το Εθνικό Σχέδιο Διαχείρισης Αποβλήτων, το οποίο διαμορφώθηκε μετά από συνεργασία του Υπουργείου Περιβάλλοντος και Ενέργειας και το Υπουργείο Εσωτερικών και Διοικητικής Ανασυγκρότησης καθορίζει τη στρατηγική, τις πολιτικές του, τους στόχους και τις δράσεις για τη διαχείριση των αποβλήτων σε εθνικό επίπεδο για την επόμενη εξαετία ως το 2020.

Τίθεται σε ισχύ ένας νέος σχεδιασμός διαχείρισης αποβλήτων αποσκοπώντας στη δημιουργία ενός εναλλακτικού μοντέλου διαχείρισης αποβλήτων σύγχρονο και φιλικό προς το περιβάλλον. Βασικοί στόχοι του ΕΣΔΑ είναι από τη μία η ιεράρχηση της διαχείρισης των αποβλήτων της εθνικής και κοινοτικής νομοθεσίας και από την άλλη η μείωση της παραγωγής αποβλήτων.

Με τον τρόπο αυτόν ανταποκρίνεται στις σύγχρονες και πιεστικές ανάγκες και στο κοινοτικό κεκτημένο, έτσι ώστε η διαχείριση των αποβλήτων στη χώρα μας να τεθεί στην υπηρεσία του περιβάλλοντος και της βιώσιμης ανάπτυξης, με παράλληλη δραστική μείωση του κόστους διαχείρισης, επ’ ωφελεία της κοινωνίας και των πολιτών.

Το νέο ΕΣΔΑ σηματοδοτεί επίσης την ανατροπή των ακολουθούμενων μέχρι σήμερα πολιτικών των κυβερνήσεων της τελευταίας τουλάχιστον δεκαετίας και κατευθύνει προς μια οικονομία και μία κοινωνία με μηδενικά απόβλητα, μία κοινωνία που θα μετατρέπει τα απόβλητα σε πόρους, προάγοντας την έννοια της κυκλικής οικονομίας στην πράξη.

Κυρίες και κύριοι συνάδελφοι, αν και η διαδικασία έγκρισης του εν λόγω σχεδίου δεν προβλέπεται ρητά στον ν. 4042/12, η νομοθετική αυτή ρύθμιση κρίνεται απαραίτητη, γιατί σε περίπτωση μη υιοθέτησή της υπάρχει κίνδυνος αμφισβήτησης της εγκυρότητας του Εθνικού Σχεδίου, ακόμα και από την Ευρωπαϊκή Επιτροπή, με αποτέλεσμα να μην είναι δυνατή η εκταμίευση όλων των απαραίτητων ποσών χρηματοδότησης έργων υποδομών, διαχείρισης αποβλήτων, εκτιμώμενης δημόσιας δαπάνης άνω των 950 εκατομμυρίων ευρώ, ακόμη και των συνεχιζόμενων έργων του τρέχοντος προγράμματος.

Και εδώ πιστεύω ότι είναι η βασική άρνηση της Αντιπολίτευσης και όλων όσων αντιπολιτεύονται το άρθρο 31, δηλαδή η μη αποδοχή του και η ακύρωση στην πράξη του νέου ΕΣΔΑ και φυσικά όλων πρωτοποριακών που αναφέρονται σε αυτό, σε σχέση με τη διαχείριση των αποβλήτων.

Διότι, αγαπητοί συνάδελφοι, εδώ είναι και η σημαντική διαφορά αντίληψης από μία κυβέρνηση της Αριστεράς και όλων όσων διαχειρίστηκαν τόσα χρόνια τα απορρίμματα, χωρίς βέβαια ουσιαστικό αποτέλεσμα, με δεδομένο ότι σήμερα σε πολλές περιφέρειες δεν έχει λυθεί το θέμα ακόμα. Υπάρχει για παράδειγμα ένας Δήμος της Πελοποννήσου που είχε ζητήσει από Δήμο της Ευβοίας να μεταφέρει εκεί τα απορρίμματά του.

Στο σημείο αυτό θα ήθελα να πω δυο λόγια για το Περιφερειακό Σχέδιο Διαχείρισης Αποβλήτων. Άκουσα με πολλή προσοχή τις τοποθετήσεις των εκπροσώπων της ΚΕΔΕ και της ΕΛΠΕ. Η Κυβέρνηση της Αριστεράς, ποτέ με πολιτικές παρεμβάσεις ούτε τώρα αλλά ούτε και στο μέλλον, δεν θα στρεβλώσει τη δημοκρατική λειτουργία, όπως ακούστηκε.

Πώς μπορούν, όμως, ορισμένοι να μιλούν για αντιδημοκρατικές διατάξεις ή και κατάργηση της αυτοτέλειας των δήμων, όταν στον ν. 4071/12 και στα άρθρα 13 έως 17 προβλέπεται ότι οι περιφερειακοί σύνδεσμοι ΦΟΣΔΑ αποτελούν αναγκαστικούς συνδέσμους και μετέχουν σε αυτούς υποχρεωτικά όλοι οι δήμοι των διαχειριστικών ενοτήτων της οικείας περιφέρειας και μάλιστα, όταν αυτό αποφασιστεί από το 60% των δήμων.

Αγαπητοί συνάδελφοι και συναδέλφισσες, οι λέξεις «αναγκαστικά» και «υποχρεωτικά», πόση άραγε δημοκρατία και αυτοτέλεια πρεσβεύουν;

Μετά τις νομοτεχνικές βελτιώσεις που έκανε ο Υπουργός, ναι μεν το Περιφερειακό Συμβούλιο είναι αρμόδιο να εγκρίνει με απόφαση του ΠΕΣΔΑ και τη συμβατότητά του, όμως με το ΕΣΔΑ θα πρέπει να αποφασίζουν τα κεντρικά όργανα του κράτους, γι’ αυτό κρίθηκε απαραίτητο η κύρωση του ΠΕΣΔΑ να γίνεται με κοινή απόφαση των Υπουργών Εσωτερικών και Διοικητικής Ανασυγκρότησης και Περιβάλλοντος και Ενέργειας. Δεν είναι λίγες οι φορές που ορισμένοι περιφερειακοί σχεδιασμοί, οι οποίοι έχουν υποβληθεί στα Υπουργεία Περιβάλλοντος και Εσωτερικών για γνωμοδότηση, υπολείπονται των στόχων του εθνικού σχεδιασμού και δεν είναι εναρμονισμένοι με τις κατευθύνσεις τους.

Ας μην ξεχνάμε, κυρίες και κύριοι συνάδελφοι, το γεγονός ότι η έγκριση των ΠΕΣΔΑ αποτελεί επίσης αιρεσιμότητα του ΕΣΠΑ. Υπάρχει συνεπώς ανάγκη ουσιαστικού ελέγχου των περιφερειακών σχεδιασμών από την κεντρική διοίκηση, υποχρέωση που άλλωστε επιβάλλεται από τον ν. 4042/12.

Ο χρόνος δεν με καλύπτει. Στο σημείο αυτό, κυρίες και κύριοι συνάδελφοι, θα ήθελα να αναφερθώ και στις διατάξεις με τις οποίες εναρμονίζεται η ελληνική νομοθεσία με την οδηγία 202/27/ΕΕ/ΕΚ και του Συμβουλίου για την ενεργειακή απόδοση. Με τις διατάξεις του παρόντος καθορίζονται στόχοι, κανόνες, μέτρα και ειδικές δράσεις για τη βελτίωση της ενεργειακής απόδοσης σε όλους τους τομείς της οικονομικής δραστηριότητας. Η μείωση της κατανάλωσης της ενέργειας και η εξάλειψη της σπατάλης της ενέργειας αποκτούν διαρκώς αυξανόμενη σημασία σε όλα τα κράτη της Ευρωπαϊκή Ένωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δυστυχώς, ο χρόνος δεν μου φτάνει. Μισό λεπτό, κύριε Πρόεδρε.

Κυρίες και κύριοι συνάδελφοι, ακούμε τους συναδέλφους της Νέας Δημοκρατίας και του ΠΑΣΟΚ, συνεπικουρούμενοι βέβαια από τα συστημικά μέσα ενημέρωσης –γιατί άραγε;- με αφορμή την ψήφιση του παρόντος πολυνομοσχεδίου να αναφέρονται συχνά πυκνά για φοροεπιδρομή, φοροκαταιγίδες κ.λπ. Έφτασαν δε στο σημείο κάποιοι εξ αυτών να επικαλούνται ακόμη και την «οργή» της κοινωνίας για την πολιτική της Κυβέρνησης ΣΥΡΙΖΑ-ΑΝΕΛ, ενώ ακούστηκε από Βουλευτή του ΠΑΣΟΚ αν είμαστε –και αναρωτήθηκε- μέσα στην κοινωνία ή αν την αποφεύγουμε.

Αγαπητοί συνάδελφοι, όχι μόνο είμαστε μέσα στην κοινωνία, γιατί είμαστε κομμάτι της και μάλιστα αυθεντικό, αλλά εισπράττουμε και σε κάθε επαφή μας την εξής έκκληση: Πρέπει να πετύχετε εσείς ως ΣΥΡΙΖΑ, γιατί δεν θέλουμε να ξαναέρθει το παλιό σύστημα, αυτό που μας έφερε σε αυτήν την κατάσταση, αυτό το παλιό σύστημα που κυβέρνησε τη χώρα για σαράντα χρόνια και δημιούργησε την ανθρωπιστική κρίση που βιώνουμε όλοι σήμερα, τη φτώχια, την ανεργία και την οικονομική κατάρρευση της χώρας.

Εμείς δεν είμαστε μέρος της κρίσης που εσείς δημιουργήσατε, αλλά είμαστε και θα παραμείνουμε μέρος της προσπάθειας της λύσης, της λύσης της όσο το δυνατόν γρηγορότερα.

Σήμερα η Κυβέρνηση ΣΥΡΙΖΑ-ΑΝΕΛ συλλέγει δυστυχώς τους πικρούς καρπούς της δικής σας σποράς. Ταυτόχρονα, όμως, οργώνει, για να σπείρει τους καρπούς της δικής της σποράς, οι οποίοι αφού περάσει αυτός ο οικονομικός χειμώνας που φέρατε, θα ανακουφίσουν το λαό, με προτεραιότητα τις ασθενέστερες κοινωνικές ομάδες. Γιατί σήμερα ναι μεν είμαστε η Κυβέρνηση της Αριστεράς που…

**ΠΡΟΕΔΡΕΥΩΝ (Γεώργιος Βαρεμένος):** Κύριε Πρατσόλη, βάλτε μια τελεία, θα απαλλαγείτε κι απ’ το άγχος.

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Σε δύο δευτερόλεπτα τελειώνω.

Ναι μεν, λοιπόν, είμαστε η Κυβέρνηση της Αριστεράς που υποχρεωνόμαστε σε δύσκολα μέτρα, αλλά δεν ξεχνάμε με όλα αυτά την ψυχή μας. Ήμασταν, είμαστε και θα είμαστε κοντά στην κοινωνία και στον λαό, γιατί αισθανόμαστε δικό του κομμάτι, παλεύοντας για ένα καλύτερο αύριο με προοπτική και ανάπτυξη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Η κ. Καρακώστα από τον ΣΥΡΙΖΑ έχει τον λόγο.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Τα θέματα, πολλά και καυτά, που μπαίνουν σ’ αυτό το νομοσχέδιο. Εγώ βέβαια, θα περιοριστώ σε ένα θέμα, σε αυτό που έχει σχέση με την περιοχή μου και τον χώρο των λιπασμάτων. Αλλά πριν απ’ αυτό θέλω να αναφερθώ σε δύο σημαντικά σημεία.

Σε αυτήν τη φάση, αυτά τα νομοσχέδια είναι επιμέρους και κατά τη δική μου άποψη. Και το λέω αυτό, γιατί η δική μας Κυβέρνηση θα πρέπει -και δεν το έχει κάνει ακόμα βεβαίως, γιατί είναι πολύ λίγος ο χρόνος και τεράστια τα εθνικά και τα οικονομικά ζητήματα που έχει να αντιμετωπίσει- να τα αντιμετωπίσει με έναν ευρύτερο σχεδιασμό. Αυτό αναφέρεται και στο σημείο, παραδείγματος χάριν στη διαχείριση των σκουπιδιών και στη σχέση του πώς περνάει αυτή η αντίληψη σαν νοοτροπία στον Έλληνα. Γιατί πρέπει να μιλήσουμε για την ανακύκλωση και να σκεφτούμε ότι στα χωριά μας η ανακύκλωση γινόταν σχεδόν αναγκαστικά, δίνοντας το περίσσευμα της τροφής στα ζώα, καίγοντας τα χαρτιά στο τζάκι κ.λπ., ενώ σήμερα μεταφέρονται σκουπίδια σε ογδόντα χιλιόμετρα, με δεδομένο τον ΚΑΛΛΙΚΡΑΤΗ, που δεν δημιουργήσαμε εμείς, αλλά τον δημιούργησαν οι προηγούμενοι κι εμείς καλούμαστε οπωσδήποτε να το καταργήσουμε.

Άρα, να μην καίγονται οι άνθρωποι της Νέας Δημοκρατίας και του ΠΑΣΟΚ για την αυτοδιοίκηση και τη δημοκρατία, γιατί καταρχήν αναλαμβάνουμε την ευθύνη να τη δημιουργήσουμε εμείς αυτή, καταργώντας σχήματα όπως ο ΚΑΛΛΙΚΡΑΤΗΣ και διαμορφώνοντας νέο σχεδιασμό στα ζητήματα της τοπικής αυτοδιοίκησης, ενοποιώντας χωροταξικά με ίδια χαρακτηριστικά τη χώρα μας.

Σ’ αυτόν το σχεδιασμό πρέπει να μπει και το ενεργειακό ζήτημα. Γιατί πραγματικά και η εξοικονόμηση της ενέργειας πρέπει να γίνεται, αλλά δεν μπορεί παραδείγματος χάριν να συσσωρεύονται τα φωτοβολταϊκά σε χώρους που παράγουμε προϊόντα που θέλουμε να φάμε ούτε όλη η αιολική ενέργεια μπορεί να συσσωρεύεται σε ένα νησί. Άρα, η χωροταξία παίζει πάρα πολύ σημαντικό ρόλο κι εμείς, ως Κυβέρνηση, οφείλουμε πραγματικά να το βάλουμε σε έναν ευρύτερο σχεδιασμό, ανεξάρτητα από τα επιμέρους που περνάμε σήμερα, γιατί πραγματικά η χώρα πρέπει να λειτουργεί και στο ενδιάμεσο.

Ένα πραγματικά πολύ θετικό άρθρο είναι το άρθρο που αναφέρεται στον χώρο των λιπασμάτων, όπως το λέμε εμείς στην περιοχή μας. Είναι ένας ευρύτερος χώρος, για τον οποίο όλη η περιοχή αγωνίζεται για τουλάχιστον είκοσι χρόνια. Τι είναι αυτό; Είναι τρεις, τέσσερις ιδιοκτησίες, δηλαδή, η ιδιοκτησία της ΑΓΕΤ ΗΡΑΚΛΗΣ -περίπου διακόσια είκοσι στρέμματα- τα παλιά λιπάσματα -είναι άλλα τόσα στρέμματα- κι ένα κομμάτι της παλαιάς «BP» που αγόρασε ο Μελισσανίδης και, δυστυχώς, με άρθρο του κ. Μανιάτη τον Αύγουστο του 2014 αλλάζει τη χρήση στην περιοχή κι ενώ είχαμε σταματήσει με τους αγώνες μας τις διαδικασίες της βιομηχανικής χρήσης, ξαναμπήκε από το παράθυρο.

Αυτό, λοιπόν, πραγματικά σώζει μια ευρύτερη περιοχή πάρα πολλών κατοίκων. Άκουσα πολλές φορές σήμερα τη φράση, «Να αυξηθεί ο συντελεστής, γιατί θα αντιδράσουν οι ιδιοκτήτες.». Οι ιδιοκτήτες αυτών των χώρων πρέπει να καταλάβουν ότι έχουν και από άλλες δράσεις κέρδος και να ενταχθούν στη λογική αυτού του τύπου του κέρδους, που βοηθά και την περιοχή συγχρόνως. Δηλαδή, αν κάποιος επισκεφθεί σήμερα την περιοχή και δει το εργοστάσιο της «ΑΓΕΤ ΗΡΑΚΛΗΣ» και πραγματικά έχει μια ευαισθησία αρχιτεκτονική, θα καταλάβει ότι αυτό είναι ένα μνημείο ανώτερης αρχιτεκτονικής ιστορίας. Στις χρήσεις που εμείς βάζουμε -αν το χαρακτηρίσουμε κιόλας το κτήριο- ο όγκος του κτηρίου μπορεί να χωρέσει έναν μεγάλο συντελεστή δόμησης, ανάλογα με τη χρήση που θα κάνεις σε αυτόν τον όγκο μέσα.

Είναι μια διαφορετική αρχιτεκτονική κατεύθυνση, την οποία πρέπει να την αναφέρουμε και στο Κοινοβούλιο. Όσοι είναι αρχιτέκτονες εδώ, αντιλαμβάνονται αυτό που λέω. Ο όγκος είναι ανεξάρτητος από τον συντελεστή δόμησης, καθορίζεται δηλαδή από τη χρήση. Μπορεί να είναι ένα μουσείο και να θέλει ύψος, άρα έχει μικρό συντελεστή δόμησης, μπορεί να είναι ξενοδοχείο ή εκθεσιακός χώρος άλλου τύπου και να είναι μεγάλος ο συντελεστής δόμησης μέσα σε αυτό το κτήριο.

Άρα, έχοντας κατ’ αρχήν αυτό το κομμάτι, αυτό το άρθρο, μπορεί να γίνει μια εκπληκτική επεξεργασία, με πολλούς αγώνες στο χώρο των λιπασμάτων. Εμείς που θέλουμε να κάνουμε πάρκο, σώσαμε τέσσερα κτήρια και τα χαρακτηρίσαμε διατηρητέα μέσα από την αρχαιολογική υπηρεσία. Το ίδιο ισχύει και εκεί. Σκεφτείτε να βάλουμε ενεργειακά συστήματα σε αυτά τα κτήρια. Πραγματικά, σε αυτήν την περιοχή μπορούν να γίνουν δράσεις πολύ κερδοφόρες, αν συνδυαστούν με το γεγονός ότι δίπλα βρίσκεται το επιβατικό λιμάνι κι άρα μπορούν να επισκεφθούν αυτόν τον χώρο με τα πόδια οι πολίτες, οι τουρίστες που θα μείνουν για μια και για δύο ώρες εκεί.

Επίσης, μπορούν να μπουν στοιχεία εμπορίου και βιοτεχνικής χειροτεχνίας στον χώρο –γυαλιού κλπ.- τα οποία να αναδεικνύουν την ιστορία των επεξεργασιών που γίνονταν εκεί, αλλά και δράσεις πολιτισμού, υγείας -γιατί όχι ένα νοσοκομείο που ζητά ένα μέρος των κατοίκων εκεί;- και ποικίλες δράσεις που θα αξιοποιηθούν και θα αξιολογηθούν αν θα μπουν σε αυτόν τον χώρο ή όχι και πώς θα μπουν.

Αν κάποιος επισκεφθεί τον χώρο, θα δει εξαιρετικό σύστημα σιλό. Στην οροφή τους έχουν ένα διώροφο κτίσμα, όπου αν ένας σωστός επιχειρηματίας κάνει ένα εξαιρετικό εστιατόριο -για να βλέπουμε την επιχειρηματικότητα σε σχέση με τον χώρο- πραγματικά θα θησαυρίσει.

Δεν μπορούμε, λοιπόν, να τα δούμε αυτά και λέμε: «Καταργούμε τους ιδιοκτήτες, καταργούμε τους επιχειρηματίες, χρειάζεται χρήματα το κράτος». Όχι. Το κράτος χρειάζεται άποψη, αντίληψη και συνεργασία με τους ιδιοκτήτες, έτσι ώστε να κερδίσουν κι αυτοί.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο κ. Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για κάποιον περίεργο λόγο, ο δημοσιογραφικός λόγος έχει βαπτίσει το νομοσχέδιο το οποίο σήμερα συζητάμε, «νομοσχέδιο για τα προαπαιτούμενα». Η αλήθεια είναι ότι μετά από όσα διαδραματίστηκαν στις επιτροπές όλες αυτές τις ημέρες, νομίζω ότι θα μπορούσε να βαπτιστεί ως «η τρικυμία της Κυβέρνησης σε ένα ποτήρι μπίρας». Νομίζω ότι δεν πρέπει να μας ξεγελάει η μικρής εμβέλειας κοινοβουλευτική ήττα του ΣΥΡΙΖΑ στο άρθρο σχετικά με τις μικρές ζυθοποιίες.

Ο συμβολισμός ήταν τόσο μεγάλος, όσο χρειαζόταν για να στείλει ένα μήνυμα στην κοινωνία ότι ξέρει πως υπό τις νέες συνθήκες μπορούμε να πούμε και κάποιο «όχι», ότι δεν περνάτε όλα τα προαπαιτούμενα ή αυτά που βαφτίζετε εσείς ως «προαπαιτούμενα», έστω και αυτή τη μικρή συμβολική αντίσταση της Κυβέρνησης για να καταπιεί η κοινωνία και την «ουρά». Τώρα δυσκολεύεται να χωνέψει, βέβαια, τον «γάιδαρο» όλων των φοροεισπρακτικών μέτρων, που πέρασε και θα περάσει τις επόμενες μέρες.

Ως «ουρά», βέβαια, βάζετε το σημερινό νομοσχέδιο, ένα νομοσχέδιο με κατ’ επίφαση κορμό την ευρωπαϊκή οδηγία όσον αφορά την ενεργειακή απόδοση, με πρόσχημα κάποια προαπαιτούμενα κι ένα σωρό άσχετες διατάξεις σχεδόν όλων των Υπουργείων.

Κυρίες και κύριοι συνάδελφοι, πιστεύω ειλικρινά ότι ο μόνος λόγος για τον οποίον κανείς αξίζει να θυμάται αυτό το νομοσχέδιο, είναι τα πάρα πολλά αριστερά ρουσφέτια που περιλαμβάνει και ο τρόπος με τον οποίο η Κυβέρνηση αντιλαμβάνεται την παραγωγική ανασυγκρότηση της χώρας.

Νομίζω ότι ακούστηκαν πολλά επιχειρήματα για τις μικρές ζυθοποιίες τόσο στις επιτροπές όσο και στην Ολομέλεια, τα οποία, βέβαια, επιχειρήματα δεν έπεισαν την Κυβέρνηση. Ταμπουρώθηκε πίσω από το επιχείρημα –υποτίθεται- της τρόικας -στην πραγματικότητα, όμως, των μεγάλων παικτών του κλάδου- ότι δήθεν βελτιώνεται ο ανταγωνισμός.

Ξέχασε, βέβαια, να μας πει ότι μία από τις μεγαλύτερες υποθέσεις που έχουν απασχολήσει την Επιτροπή Ανταγωνισμού, ήταν και η υπόθεση «ΒΕΡΓΙΝΑ» εναντίον «ΑΘΗΝΑΪΚΗΣ ΖΥΘΟΠΟΙΙΑΣ», υπόθεση χάρη στην οποία άνοιξε η αγορά σε πολύ μεγάλο βαθμό, όπως είχε ανοίξει παλιότερα και η αγορά του γάλακτος όσον αφορά το καρτέλ με τους μικρούς παραγωγούς το 2006-2007.

Ο ΣΥΡΙΖΑ είχε καταγγείλει τότε ως Αντιπολίτευση την απελευθέρωση του φρέσκου γάλακτος και την απελευθέρωση των ημερών μετά την παστερίωση, όπου ο κάθε παραγωγός θα μπορούσε να παίρνει την ευθύνη τού τι είναι φρέσκο.

Θυμίζω εδώ, κυρίες και κύριοι συνάδελφοι, ότι η πρώτη κυβέρνηση ΣΥΡΙΖΑ και Ανεξαρτήτων Ελλήνων στο τρίτο μνημόνιο δέχθηκε την πλήρη απελευθέρωση στη διάρκεια ζωής του γάλακτος και ότι ο ακριβής αριθμός των ημερών συντήρησης θα καθορίζεται από τις βιομηχανίες παρασκευής.

Τώρα, το κόμμα το οποίο ευαγγελίζεται την παραγωγική ανασυγκρότηση της χώρας, προσπάθησε να κάνει ένα πολύ μεγάλο δώρο στους μεγάλους παίκτες της ζυθοποιίας και να οδηγήσει στην ουσία σε ανεργία πάρα πολλούς οι οποίοι ασχολούνται με τη μικρή ζυθοποιία.

Το δεύτερο δείγμα γραφής σε αυτό το νομοσχέδιο έχει να κάνει με τη διάταξη που αυξάνει τον ειδικό φόρο στο αγροτικό πετρέλαιο, οδηγώντας σε τριπλασιασμό του κόστους στον πρωτογενή τομέα. Ο τρόπος με τον οποίο λειτούργησε και λειτουργεί η Κυβέρνηση ως προς τον πρωτογενή τομέα συνιστά εμπαιγμό απέναντι στους αγρότες και τους κτηνοτρόφους, οι οποίοι παλεύουν καθημερινά κάτω από πραγματικά δύσκολες συνθήκες.

Την ίδια ώρα που με βάση τη συμφωνία οικονομικής πολιτικής που υπέγραψε ο Πρωθυπουργός η φορολογία των αγροτικών εισοδημάτων προβλέπεται να αυξηθεί από το 13% στο 20% για τα ισοδύναμα του 2016 και στο 26% για τα εισοδήματα του 2017, η Κυβέρνηση δημοσιοποιεί φορολογικά στοιχεία για να πείσει ότι οι αγρότες πρέπει να πληρώσουν.

Ίσως ο κύριος Πρωθυπουργός, αλλά και τα υπόλοιπα στελέχη του ΣΥΡΙΖΑ, να θέλουν να ξεχάσουμε όλοι πώς αντιμετώπισαν τους αγρότες, όπως γενικά αντιμετώπισαν και το σύνολο της κοινωνίας, δηλαδή να μετατρέψουν αυτούς και την αγανάκτησή τους σε μία ψήφο διαμαρτυρίας για να οδηγηθούν στην εξουσία. Ίσως να θέλουν να κάνουν και τους αγρότες να ξεχάσουν ότι κέρδισαν τις εκλογές με σημαία το αφορολόγητο 12.000 ευρώ, την κατάργηση βιβλίων εσόδων-εξόδων, τη μη φορολόγηση επιδοτήσεων και την κατάργηση της φορολόγησης του 13%, που είχε καθιερωθεί από την προηγούμενη κυβέρνηση. Ίσως να θέλουν να ξεχάσουμε δηλώσεις κορυφαίων Υπουργών, όπως ο κ. Σταθάκης, ο οποίος κατηγορούσε τότε τη μνημονιακή κυβέρνηση Σαμαρά ότι είναι απούσα από τον καθημερινό αγώνα αγροτών και κτηνοτρόφων και δεν ικανοποιεί τα δίκαια αιτήματά τους και τους φορολογεί λανθασμένα.

Αλήθεια, το 2014 θεωρούσαν ότι πρέπει να φορολογηθούν οι αγρότες και σήμερα όχι; Κι αν το πίστευαν, γιατί δεν το πρότειναν τότε ως ισοδύναμο δήθεν στο e-mail Χαρδούβελη;

Η αλήθεια είναι, κυρίες και κύριοι συνάδελφοι, ότι για πρώτη φορά μετά το 2009 είχαμε επιβράδυνση των αγροτικών εξαγωγών. Για πρώτη φορά οι Έλληνες γεωργοί και κτηνοτρόφοι δεν πληρώνονται μέσα στον Οκτώβριο την προκαταβολή του 50% της ενιαίας ενίσχυσης.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Πέρυσι πότε πληρώθηκαν;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Θα σας πω, κύριε συνάδελφε.

Για πρώτη φορά περιμέναμε οκτώ μήνες μία στοιχειώδη απόφαση για τα σχέδια βόσκησης της χώρας. Για πρώτη φορά δέσμευσαν τα αποθεματικά του ΟΠΕΚΕΠΕ και του ΕΛΓΑ. Για πρώτη φορά έρχεται η φοροκαταιγίδα για τους αγρότες, που φορολογούνται με συντελεστή 26% από το πρώτο ευρώ, ενώ ισχύει η προκαταβολή φόρου 100%. Για πρώτη φορά οι ασφαλιστικές εισφορές στον ΟΓΑ θα τριπλασιαστούν και οι επιδοτήσεις και οι αποζημιώσεις θα φορολογούνται κανονικά ως ισοδύναμα.

Τέλος, για πρώτη φορά αυξάνεται η τιμή του αγροτικού ρεύματος και ο ΦΠΑ πολλών αγροτικών εφοδίων από το 13% στο 23%.

Σε ό,τι αφορά την οικονομική πολιτική, η Κυβέρνηση έχει μία μόνο ιδέα για το πώς θα κυβερνήσει, την ιδέα της αρπαχτής. Κανένα μέτρο δεν αφορά την παραγωγή νέου πλούτου. Όλα στοχεύουν από το κράτος του υπάρχοντος, ώστε να σπαταλούν ανενδοίαστα οι Υπουργοί τα λεφτά μας. Φόροι, τέλη, ξανά φόροι και ξανά τέλη!

Αναφέρω συγκεκριμένα το παράδειγμα της «Εθνικής» για το 2006, όπου θα θυμάστε ίσως πολλούς, οι οποίοι τότε έλεγαν ότι ήταν μία πολύ κακή επιλογή. Μέσω, όμως, της επιλογής αυτής –και αναφέρομαι στην «Finansbank», την οποία θέλει η ελληνική Κυβέρνηση αυτή τη στιγμή να ξεπουλήσει μέσω της «Εθνικής»- η «Εθνική» είχε εισρεύσει στα ταμεία της γύρω στα 9 δισεκατομμύρια ευρώ.

Βεβαίως, όλα αυτά ανήκουν στο παρελθόν. Η σκληρή πραγματικότητα του τρίτου μνημονίου βάζει τέλος -και μάλιστα οριστικό- στην ελληνική κυριαρχία στην Ανατολική Ευρώπη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Σήμερα η Κυβέρνηση πουλάει τη «Finansbank», για να μην πέσει στα δίχτυα του Ταμείου Χρηματοπιστωτικής Σταθερότητας, αλλά και να διασφαλιστούν οι θέσεις, οι τραπεζίτες τους οποίους καταγγέλλει ο κ. Τσίπρας.

Δυστυχώς, αυτή η κίνηση αποτελεί μια από τις πιο εσωστρεφείς πολιτικές πράξεις που προχωρήσατε ποτέ, κύριοι της Κυβέρνησης, και είναι ακόμη ένα δείγμα της φιλοσοφίας σας να καταστούμε για άλλη μία φορά βαλκανική Σοβιετία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Πέρσι, πότε πήραν τα λεφτά;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Το 50% το πήραν.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Πότε το πήραν;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κάθε χρόνο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαδόπουλε, σας παρακαλώ!

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μα, δεν μου λέει.

**ΧΡΗΣΤΟΣ ΚΕΛΛΑΣ:** Μέσα Οκτωβρίου. Το 50% το έπαιρναν. Τώρα θα το πάρουν;

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαδόπουλε, έχουμε φιλοξενούμενος που πρέπει να τους ανακοινώσω.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Συγγνώμη, κύριε Πρόεδρε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Τον δικαιολογούμε.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και ένας εκπαιδευτικός συνοδός τους από το 4ο Γενικό Λύκειο Πύργου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Δημήτριος Σεβαστάκης.

**ΔΗΜΗΤΡΙΟΣ ΣΕΒΑΣΤΑΚΗΣ:** Ευχαριστώ, κύριε Πρόεδρε.

Συνήθως, η ποιότητα ενός νομοθετήματος φαίνεται από τις δυνατότητες ανάπτυξης, επέκτασης και προβολής του στο μέλλον, που μπορεί να διακρίνει κανείς, δηλαδή στο αν χαράζει εκείνες τις πορείες που μπορούν νομοθετικά να θεσπίσουν ένα νέο τύπο ανάπτυξης κι ένα νέο τύπο διαχείρισης του υπάρχοντος πλούτου ή του υπάρχοντος προβλήματος εναλλακτικά.

Αυτό το νομοθέτημα -στο μεγάλο του πυρήνα- νομίζω ότι έχει πολύ μεγάλες δυνατότητες και θα πρέπει να το δούμε με μία τέτοια ευρυχωρία. Η στροφή στο να αντιμετωπίσει για πρώτη φορά συντεταγμένα η ελληνική οίκηση, το ελληνικό κτίσμα, η πόλη, την ενεργειακή πλευρά της, τον ενεργειακό εξορθολογισμό, νομίζω ότι είναι μία και πρωτότυπη και ώριμη στροφή.

Μέχρι και τη δεκαετία του 2000 υπήρξε μία εκτατική ανάπτυξη. Και έχουμε επέκταση της πόλης ανορθολογική, ασχεδίαστη και κυρίως με πυρήνα τη μεγέθυνση.

Αναγκαστικά, η νέα θεώρηση πρέπει να είναι προς την ποιότητα, δηλαδή προς το να εισάγει ορισμένα ποιοτικά χαρακτηριστικά σε αυτό που υλοποίησε τα προηγούμενα χρόνια. Η νεόπλουτη ελληνική αντίληψη που θεώρησε την πόλη ως την αέναα μεγεθυνόμενη αξία, νομίζω ότι με την πρόσφατη κρίση έχει συντριβεί.

Αυτό το νομοσχέδιο ουσιαστικά ενσωματώνει μία οδηγία. Πίσω από αυτήν την οδηγία υπάρχει ένα πρόβλημα: Είναι αστικής κατεύθυνσης. Δεν βάζει, δηλαδή, η οδηγία τις πλευρές της εναλλακτικής οίκησης, της εναλλακτικής κατοίκησης που έχει άλλες ποιότητες, τη φύτευση, τον προσανατολισμό, τον αερισμό, αυτά που έχει ενσωματώσει η αυτοσχέδια εξωαστική αρχιτεκτονική και τα οποία αναγκαστικά θα πρέπει να μπουν σαν ποιότητες, κύριε Υπουργέ, και στη δική μας θεώρηση, σε μία προοδευτική αναθεώρηση όλων των οικιστικών πρωτοκόλλων.

Εάν, λοιπόν, δούμε αυτήν την πλευρά των ποιοτήτων που έχει η εξωαστική, η μη εντατική οίκηση, να ενσωματώνονται στο κτισμένο, νομίζω ότι μας δίνονται μεγάλες δυνατότητες. Αν, δε, κάνουμε και την ευφυή επιλογή να απαλλάσσουμε από τον ΕΝΦΙΑ αυτούς που προχωρούν σε μία ενεργειακή αναβάθμιση των κτηρίων τους –τους ιδιώτες εννοώ- νομίζω ότι θα δώσουμε και μία ισχυρότερη αναπτυξιακή διάσταση στη νομοθετική σύλληψη.

Θέλω να πω ότι το αναπτυξιακό ιδανικό του μεταπολέμου βασίζονταν, μεταξύ των άλλων, και στη φραγή του παραλιακού μετώπου. Το είπε προηγουμένως και η συνάδελφος. Στη Δραπετσώνα η σύλληψη αυτή που ενέχει το νομοσχέδιο, προσπαθώντας να αποκαταστήσει μια φυσιολογική επαφή της πόλης με τη θάλασσα με νέους, σύγχρονους όρους, παρ’ όλες τις επιφυλάξεις για την πολυιδιοκτησία, νομίζω ότι είναι σε μια πολύ σοβαρή κατεύθυνση.

Η αποκατάσταση αυτής της φυσιολογικής σχέσης με έργα πολιτισμού, με επενδύσεις πολιτιστικού ή εναλλακτικού χαρακτήρα -καθόλου μη αναπτυξιακού- νομίζω ότι δίνει μια ώριμη διάσταση. Συνολικά, το νομοσχέδιο έχει πλευρές μιας ωριμότητας και θα πρέπει να το δούμε, παρ’ όλες τις εύλογες επιφυλάξεις που κατατέθηκαν από πολλούς.

Υπάρχουν πλευρές, κυρίως στη γνωστική περιοχή στο χώρο της παιδείας, που προσπαθούμε, διοικητικές αρρυθμίες να τις αποκαταστήσουμε όσοι έχουμε επαφή με το χώρο της παιδείας. Το ΠΥΣΔΕ και οι δομές του έχουν πάρα πολύ συχνά δυσλειτουργίες. Νομίζω ότι προσπαθεί να βάλει ώσεις και λειτουργικές βελτιώσεις. Δεν ξέρω αν είναι οι τελικές, αλλά νομίζω ότι είναι σε μια σοβαρή κατεύθυνση, όπως και η δυνατότητα των αποφοίτων ΓΕΛ και ΕΠΑΛ να δίνουν με εναλλακτικά συστήματα εισαγωγικές εκθέσεις. Θα πρόσθετα μια μέριμνα προς τους πολύτεκνους και τους τρίτεκνους και συνολικά μια μέριμνα προς αυτές τις κατηγορίες μαθητών που έχουν χαμηλότερη εκκίνηση.

Θέλω να πω ότι αυτή η στροφή στην μη εντατική ανάπτυξη, όπου νομίζει ότι η διόγκωση αποτελεί σώνει και καλά εργαλείο αγαθό αναπτυξιακό, νομίζω ότι είναι σημαντική.

Θα ήθελα να έβλεπα από το χώρο της Αντιπολίτευσης αντιπροτάσεις. Θα ήθελα να έβλεπα τους τρόπους με τους οποίους μπορεί να αφομοιώσει το κτισμένο, να αφομοιώσει τις ποιότητες που έχει απόλυτη ανάγκη και που θα δώσουν μια νέα οικοδομική άνθιση με τελείως διαφορετικούς όρους από τις προηγούμενες δεκαετίες.

((Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υπουργός κ. Αλεξιάδης για την εισαγωγή τροπολογιών.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θέλω να εισάγω ορισμένες τροπολογίες.

Η πρώτη είναι η με γενικό αριθμό 42 και ειδικό 28 για το θέμα του ΦΠΑ στην ιδιωτική εκπαίδευση. Με την τροπολογία αυτή τακτοποιούμε νομοτεχνικά όλες τις παρατάσεις στο θέμα του ΦΠΑ στην εκπαίδευση που είχαν δοθεί όλο το προηγούμενο διάστημα και δίνουμε τη δυνατότητα να διαγραφούν πρόστιμα που μπήκαν από την εφαρμογή του νόμου όλο αυτό το χρονικό διάστημα. Τακτοποιούμε, δηλαδή, τις χρονικές παρατάσεις και τα πρόστιμα τα οποία έχουν επιβληθεί μέχρι στιγμής. Και φυσικά, όπως ξέρετε, από μέρα σε μέρα θα λυθεί αυτό το θέμα με τις οριστικές αποφάσεις της Κυβέρνησης.

Η επόμενη τροπολογία είναι με γενικό αριθμό 38 και ειδικό 24 που αφορά την επιλογή υποθέσεων προς έλεγχο. Ενισχύουμε τη διάταξη που υπήρχε από το 2013 η οποία προσδιόριζε ότι με αποφάσεις της Γενικής Γραμματείας Δημοσίων Εσόδων -με μία γενική διατύπωση, είναι στις καταργούμενες διατάξεις- μπορούσε να επιλέξει ποιες υποθέσεις θα ελεγχθούν. Τώρα γίνεται πιο συγκεκριμένο από τον νομοθέτη το ποιες υποθέσεις θα επιλεγούν για έλεγχο. Και για πρώτη φορά στο φορολογικό μας σύστημα δίνεται συγκεκριμένη κατεύθυνση για κάθε έτος τι θα ελέγχουμε από παλιές υποθέσεις φοροδιαφυγής και τι από νέες υποθέσεις φοροδιαφυγής, για να σταματήσει αυτή η κατάσταση που υπήρχε μέχρι τώρα, όπου μπορούσαν με πιο υποκειμενικά κριτήρια –να το πώς έτσι- να επιλεγούν οι υποθέσεις προς έλεγχο. Τώρα, στην πρωτεραιοποίηση των ελέγχων θα έχουμε πιο συγκεκριμένα κριτήρια.

Η τρίτη τροπολογία με γενικό αριθμό 43 και ειδικό 29 αφορά στα ζητήματα των συντελεστών τέλους ταξινόμησης των αυτοκινήτων. Αφορά στα αυτοκίνητα με συντελεστές Euro 5 και Euro 4. Υπάρχουν ήδη τα αυτοκίνητα με Euro 6. Αυτό γίνεται κάθε φορά που δημιουργείται μια καινούρια κατηγορία Euro, 1, 2, 3, 4. Είμαστε στο 6. Είναι ένα αίτημα του χώρου της εμπορίας αυτοκινήτων για να τακτοποιηθούν πάρα πολλά θέματα με πωλήσεις αυτοκινήτων, εισαγωγές κ.λπ..

Επίσης, είναι η τροπολογία με γενικό αριθμό 44 και ειδικό 30 με την οποία τακτοποιούνται θέματα σχετικά με την εκκαθάριση του Οργανισμού Κωπαΐδας.

Η τροπολογία έχει ένα και μοναδικό σκοπό: Να ολοκληρωθεί το συντομότερο δυνατό και να τελειώσει επιτέλους η εκκαθάριση του συγκεκριμένου οργανισμού, ο οποίος έχει πολλές φορές απασχολήσει τη δημόσια συζήτηση και το Κοινοβούλιο, αλλά δεν έχει μέχρι στιγμής τελειώσει. Με την τροπολογία αυτή μπορεί να ολοκληρωθεί η εκκαθάριση. Δίνεται η δυνατότητα στον Υπουργό Οικονομικών να βγάλει απόφαση, με την οποία θα καθορίζει με πολύ πιο συγκεκριμένο τρόπο ό,τι πρέπει να γίνει για να ολοκληρωθεί η εκκαθάριση.

Ευχαριστώ πολύ.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βρούτση, διευκρίνιση θέλετε να κάνετε;

**ΙΩΑΝΝΗΣ ΒΡΟΥΤΣΗΣ:** Ακριβώς, κύριε Πρόεδρε. Διευκρίνιση για τις κατατεθείσες τροπολογίες εκ μέρους του κ. Αλεξιάδη. Είχα κάνει, άλλωστε, αναφορά από το πρωί ότι περίμενα να έρθει ο κ. Αλεξιάδης για να δώσει κάποιες διευκρινίσεις, ειδικά για την τροπολογία που αφορά το ΦΠΑ στην εκπαίδευση.

Κατ’ αρχάς θα ήθελα, κύριε Υπουργέ, να μας ενημερώσετε αν κάνετε αποδεκτή την τροπολογία της Νέας Δημοκρατίας που καταργεί το ΦΠΑ στην εκπαίδευση και μειώνει στο 13% το ΦΠΑ στις μονάδες φροντίδας ηλικιωμένων.

Το δεύτερο, όμως, που θέλω να πω και το οποίο αφορά τη συγκεκριμένη τροπολογία -εκφράστηκα και το πρωί ότι θεωρώ θετικό πως καταργείτε τα πρόστιμα που επεβλήθησαν για την εκπαίδευση- είναι ότι αυτή εδώ η τροπολογία υποκρύπτει ουσιαστικά τη διατήρηση του 23% του ΦΠΑ στην εκπαίδευση. Διότι, αν τελικά ψηφιστεί ο νόμος όπως είναι, με αυτή την τροπολογία ουσιαστικά το ΦΠΑ 23% παραμένει. Διότι εδώ, δεν καταργεί τον κύριο φόρο, το 23%, που έχει επιβληθεί, καταργεί το πρόστιμο. Και δεν λέει μέσα η τροπολογία, καθώς ανοίγει πλέον εκ νέου με την τροπολογία το θέμα 23% στην εκπαίδευση, ότι αυτό το ζήτημα σταματάει. Παραμένει το 23% για τους υποκείμενους στο ΦΠΑ, δηλαδή για την εκπαίδευση και το συγκεκριμένο ζήτημα παραμένει ανοιχτό. Ουσιαστικά, ενσωματώνεται μέσα στο νομοσχέδιο το 23% του ΦΠΑ.

Άρα, η συγκεκριμένη στιγμή, κύριε Πρόεδρε, είναι κρίσιμη. Και παρόντος του κυρίου Υπουργού θέλουμε διευκρινίσεις για τη μοίρα, για την τύχη της τροπολογίας που υπέγραψαν όλοι οι Βουλευτές της Νέας Δημοκρατίας και την κατέθεσε ο Πρόεδρός μας, ο Βαγγέλης ο Μεϊμαράκης –να μην τα επαναλάβω- για την κατάργηση του ΦΠΑ στην εκπαίδευση, αλλά και για το τι υποκρύπτει κι αν υιοθετείται τελικά με αυτή την τροπολογία το 23% στο ΦΠΑ, κάτι με το οποίο είμαστε αντίθετοι.

Ευχαριστώ πολύ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, θα ήθελα να απαντήσω στα θέματα που τέθηκαν.

**ΜΑΥΡΟΥΔΗΣ ΒΟΡΙΔΗΣ:** Κάνετε δεκτή την τροπολογία…

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα σας απαντήσω αμέσως.

 Νομίζω ότι είναι σαφέστατο αυτό που είπα και νομίζω ότι στα Πρακτικά της Βουλής έχει καταγραφεί. Δεν φέρνουμε τροπολογία με την οποία καταργούμε το ΦΠΑ στην εκπαίδευση. Είπαμε ότι είναι σε μια φάση συζήτησης τα θέματα αυτά, τα ισοδύναμα κλπ.. Ξέρετε όλοι με τι αγωνιούμε, για ποιο λόγο απουσιάζουμε από εδώ και για ποια πράγματα τρέχουμε. Αυτή τη στιγμή δεν φέρνουμε μια τροπολογία για να καταργήσουμε το ΦΠΑ στην εκπαίδευση. Φέρνουμε τροπολογία για να τακτοποιήσουμε νομοτεχνικά τις παρατάσεις που έχουν δοθεί μέχρι τώρα.

**ΙΩΑΝΝΗΣ ΒΡΟΥΤΣΗΣ:** Τα πρόστιμα.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Όχι. Και τις παρατάσεις. Δόθηκαν παρατάσεις…

**ΙΩΑΝΝΗΣ ΒΡΟΥΤΣΗΣ:** Τον κύριο φόρο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα σας απαντήσω.

Δόθηκαν παρατάσεις στον ΦΠΑ στην εκπαίδευση στην έναρξη εφαρμογής του και υπήρχε πρόβλημα νομικό. Με αυτή την τροπολογία λύνουμε το θέμα αυτών των παρατάσεων.

**ΙΩΑΝΝΗΣ ΒΡΟΥΤΣΗΣ:** Σωστό.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ήταν νομίζω και δικό σας αίτημα και όλων μέχρι να καταργηθεί ο φόρος. Αυτό είναι το πρώτο.

Δεύτερον, τακτοποιούμε το θέμα των προστίμων, επειδή επιβλήθηκαν κάποια πρόστιμα.

Πάμε τώρα στο αίτημά σας: Εγώ περίμενα να φέρετε τροπολογία και να ζητήσετε την κατάργηση του ΕΝΦΙΑ –και απορώ πώς δεν την έχετε φέρει ακόμα, αλλά μέχρι το βράδυ θα έρθει κι αυτή, εντάξει- και τις φορολογίες εισοδήματος και πολλών άλλων πραγμάτων.

Για το θέμα του ΦΠΑ στην εκπαίδευση, σας είπα, κάντε λίγο υπομονή μέσα στη μέρα, αύριο, θα γίνουν ανακοινώσεις από την Κυβέρνηση, θα έρθει συγκεκριμένη διάταξη και θα λυθεί.

Τώρα, στα άλλα ζητήματα που λέτε για την τροπολογία για τον ΦΠΑ στην εκπαίδευση, φυσικά και δεν γίνεται αποδεκτή με το σκεπτικό που σας ανέλυσα -βεβαίως, είναι εδώ ο κ. Σκουρλέτης που θα τοποθετηθεί γι’ αυτά τα ζητήματα- αλλά και για τις μονάδες φροντίδας ηλικιωμένων απαντήσαμε και σε επίκαιρη ερώτηση και το εξηγήσαμε. Ευτυχείς θα ήμασταν να καταργήσουμε τα πάντα, αλλά μέσα από την πολιτική αναγκαιότητα της συμφωνίας στην οποία οδηγηθήκαμε λόγω της καταστροφικής οικονομικής και κοινωνικής πολιτικής που είχατε τα προηγούμενα χρόνια, είμαστε υποχρεωμένοι να έχουμε μια φορολογική πολιτική.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Υπουργέ. Είναι σαφές.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μπορώ να έχω τον λόγο; Θέλω να πω κάτι συμπληρωματικά.

**ΠΡΟΕΔΡΕΥΩΝ (Γεώργιος Βαρεμένος):** Έχετε δικαίωμα να μιλήσετε.Όχι τώρα…

**ΙΩΑΝΝΗΣ ΒΡΟΥΤΣΗΣ:** Συμπληρωματικά, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Θέλετε να μιλήσετε τώρα; Να πάρετε τον λόγο ως Κοινοβουλευτικός Εκπρόσωπος;

**ΙΩΑΝΝΗΣ ΒΡΟΥΤΣΗΣ:** Για δύο λεπτά, να πω μια κουβέντα πάνω σε αυτό.

**ΠΡΟΕΔΡΕΥΩΝ (Γεώργιος Βαρεμένος):** Δεν χρειάζεται. Θα πάρετε τον λόγο, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Διευκρινιστικά, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Διευκολύνετε τους συναδέλφους σας, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Σας παρακαλώ, διευκρινιστικά.

Δεν είπα, κύριε Αλεξιάδη, αυτό -και έγινα κατανοητός- ότι με την τροπολογία τη συγκεκριμένη καταργείται ο ΦΠΑ. Το αντίθετο είπα.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Το διευκρίνισε, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Ρυθμίζουμε τις προθεσμίες, λογικό. Χαιρετίζουμε την κατάργηση των προστίμων, λογικό. Αλλά ουσιαστικά ενσωματώνεται και διατηρείται το 23% του ΦΠΑ. Για τον κύριο φόρο του ΦΠΑ που προκύπτει, δεν λέτε τίποτα. Επαναλαμβάνω, αν μείνει η παρούσα…

**ΠΡΟΕΔΡΕΥΩΝ (Γεώργιος Βαρεμένος):** Κύριε Βρούτση, το διευκρίνισε. Μπορεί να μην σας ικανοποίησε η απάντηση. Θα πάρετε τον λόγο…

**ΙΩΑΝΝΗΣ ΒΡΟΥΤΣΗΣ:** … τροπολογία, το ΦΠΑ παραμένει…

**ΠΡΟΕΔΡΕΥΩΝ (Γεώργιος Βαρεμένος):** Διευκολύνετε τους συναδέλφους σας!

Κύριε Σταμάτη, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, δεν κράτησε πολύ. Τριάντα δευτερόλεπτα για κάτι τόσο σημαντικό;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Σταμάτη.

**ΔΗΜΗΤΡΙΟΣ ΣΤΑΜΑΤΗΣ:** Για να λύσω εγώ την αμφιβολία του συναδέλφου, του κ. Βρούτση, θα τον παρέπεμπα να διαβάσει τις χθεσινές δηλώσεις του κ. Μοσκοβισί, ο οποίος δήλωσε ότι δεν έχει γίνει καμμία απολύτως συζήτηση για τον ΦΠΑ για την εκπαίδευση.

Τώρα, γιατί κατετέθη ή θα κατατεθεί -δεν ξέρω- τροπολογία παράτασης αυτού του φόρου μέχρι τις 16 Νοεμβρίου, ο λόγος είναι προφανής. Έχει κατατεθεί η δική μας τροπολογία και η Κυβέρνηση προσπαθεί να κερδίσει χρόνο, να φύγουμε από τη σημερινή συνεδρίαση. Όμως, αν ήταν σοβαρή η πρόθεση της Κυβέρνησης να διαπραγματευτεί το θέμα του ΦΠΑ στην ιδιωτική εκπαίδευση, δεν είχε καλύτερη ευκαιρία να το κάνει, παρά τώρα με τον κ. Μοσκοβισί, όπου στα πλαίσια των συζητήσεων που υπάρχουν με βάση το μεταναστευτικό, η Κυβέρνηση εγείρει διάφορα ζητήματα και θα μπορούσε να εγείρει και αυτό το ζήτημα του ΦΠΑ.

Παρακολούθησα, κύριε Σκουρλέτη, την πεντάλεπτη παρέμβαση που κάνατε πριν από μερικές ώρες. Θέλω να πω ότι τιμώ ιδιαίτερα το γεγονός ότι ο κ. Σκουρλέτης καθ’ όλη τη διάρκεια της κοινοβουλευτικής διαδικασίας -και όσον αφορά την περίοδο της προδικασίας και όσον αφορά τη συζήτηση ενώπιον της Ολομελείας- ήταν παρών και αυτό είναι πάρα πολύ σημαντικό, θα έλεγα, για τα δικά μας κοινοβουλευτικά ήθη.

Όμως, διαπράξατε δύο λάθη: Το πρώτο λάθος είναι ότι δεν έχετε καταλάβει ότι είστε Υπουργός Κυβέρνησης, που σημαίνει ότι ο ρόλος σας είναι να υπερασπίζεστε το νομοσχέδιο που εισάγεται στη Βουλή και όχι να επιτίθεστε εναντίον της Αντιπολίτευσης για να δικαιολογήσετε αυτό το οποίο στην πραγματικότητα θέλετε να αποκρύψετε.

Και το δεύτερο είναι ότι πρέπει κάποια στιγμή, σε αυτήν την Αίθουσα, να αποσαφηνίσετε -η δική σας Κυβέρνηση- αν αυτό το τρίτο μνημόνιο, είναι καλό ή κακό. Εάν είναι δικό σας ή είναι κάποιων τρίτων ή είναι δηλαδή των δανειστών. Ο κ. Τσίπρας και η Κυβέρνηση κατά καιρούς έχουν διεκδικήσει την πατρότητα του τρίτου μνημονίου. Άρα, είναι δικό σας είτε καλό είναι είτε κακό. Να το λύσουμε αυτό το θέμα.

Το δεύτερο ζήτημα έχει να κάνει με το αν πράγματι είναι καλό ή κακό. Εσείς βρίσκεστε με τα δυο πόδια σε δυο βάρκες. Όποτε θέλετε πατάτε στο γεγονός ότι είναι μια καλή συμφωνία, αλλά όταν έρχονται τα επιμέρους μέτρα για να την εφαρμόσετε, εκεί λέτε ότι αυτά ήταν προϊόν πιέσεων.

Πρέπει να διαλέξετε, λοιπόν: Είναι καλό ή κακό το μνημόνιο; Κι επειδή κάνατε μία σύγκριση με τα δικά μας μνημόνια και τη δική μας διακυβέρνηση, θα ήθελα να σας ρωτήσω αν κάνατε τον κόπο να διαβάσετε την έκθεση που δημοσιοποιήθηκε σήμερα, την έκθεση της Κομισιόν, όσον αφορά την κατάσταση στην οποία βρίσκεται σήμερα η ελληνική οικονομία. Τι λέει η έκθεση της Κομισιόν; Ότι εξαιτίας της ατέρμονης διαπραγμάτευσης για το κλείσιμο του δευτέρου μνημονίου, εξαιτίας του μη κλεισίματος της πέμπτης αξιολόγησης, εξαιτίας του δημοψηφίσματος που πραγματοποιήσατε εσείς, εξαιτίας του κλεισίματος των τραπεζών, εξαιτίας των πρόωρων εκλογών που κηρύχθηκαν τον περασμένο Σεπτέμβρη, η οικονομία της χώρας πήρε ραγδαία κατιούσα πορεία κι από ανάπτυξη 0,8%, τη μεγαλύτερη στην Ευρωζώνη το 2014, και 2,9% πρόβλεψη για το 2015 και 3,5% για το 2016, έχουμε αρνητική πρόβλεψη 1,4% για το 2015 και 1,3% για το 2016. Αυτή είναι η επιτυχία σας.

Θέλετε να συγκρίνουμε, λοιπόν, τις δύο πολιτικές; Τι σημαίνουν αυτοί οι ρυθμοί; Σημαίνουν ότι ακολουθώντας τη δική μας πορεία, σήμερα θα ήμασταν σε ολοκληρωτική και συγκεκριμένη φάση εξόδου από τα μνημόνια και τις δεσμεύσεις, ενώ εσείς μας βάλατε στο τρίτο μνημόνιο.

Συνέπεια αυτού είναι οι συνεχείς μειώσεις που υφίσταται το εισόδημα των πολιτών, εκείνο που υποτίθεται ότι θα υπερασπιζόσασταν, η αύξηση της ανεργίας, το κλείσιμο των επιχειρήσεων. Σας λέω, μόνο ότι από την αύξηση του ΦΠΑ στην εστίαση από τώρα και στο εξής, μετά το τέλος δηλαδή της θερινής περιόδου, θα μετράτε εκατόν τριάντα πέντε χιλιάδες ανέργους εξαιτίας αυτού του μέτρου. Μόνο απ’ αυτό το μέτρο. Αυτή είναι η πολιτική σας! Αυτά καταφέρατε! Και τολμάτε να κάνετε σύγκριση με τη δική μας πολιτική;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Εσείς δεν κλείσατε την πέμπτη αξιολόγηση;

**ΔΗΜΗΤΡΙΟΣ ΣΤΑΜΑΤΗΣ:** Δεν την κλείσαμε εμείς την πέμπτη αξιολόγηση. Αν την κλείναμε εμείς την πέμπτη αξιολόγηση θα παίρναμε μέτρα 1, 1,5 δισεκατομμύριο, όχι 14 δισεκατομμυρίων που πήρατε εσείς. Θα παίρναμε τα 7,2, κύριοι συνάδελφοι, που τα χάσατε από την πέμπτη αξιολόγηση, θα κρατούσαμε τα 10 δισεκατομμύρια που σας πήραν μέσα από τα χέρια από το ΤΧΣ και δεν θα υπογράφαμε τρίτο μνημόνιο 86 δισεκατομμυρίων. Αυτή είναι η επιτυχία σας. Αυτό είναι το αποτέλεσμα της σκληρής διαπραγμάτευσης.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε συνάδελφε.

**ΔΗΜΗΤΡΙΟΣ ΣΤΑΜΑΤΗΣ:** Ένα λεπτό, κύριε Πρόεδρε.

Προχωρώ γρήγορα, δεν έχω χρόνο. Τα ιδιαίτερα μαθήματα θα σας τα κάνω κατ’ ιδίαν. Αφήστε να τελειώσω.

(Χειροκροτήματα από την πτέρυγα της Νέας Δημοκρατίας)

Έρχομαι τώρα σε δύο άλλα ζητήματα γρήγορα. Η βάση της σημερινής πρότασης νόμου είναι ευρωπαϊκή οδηγία κι αυτό εμφανίζεται ως προαπαιτούμενο. Δεν ξέρω κατά πόσον είναι προαπαιτούμενο. Σας έχουμε ρωτήσει κατ’ επανάληψη στην Αίθουσα αυτή από τα εξήντα ένα άρθρα, ποια είναι προαπαιτούμενα.

Και σας ρωτώ ευθέως, κύριε Σκουρλέτη, παρά το γεγονός ότι δεν είστε ο αρμόδιος Υπουργός, αλλά -τι να κάνουμε;- εκπροσωπείτε την Κυβέρνηση: Πείτε μας, η ειδική αμοιβή των μελών, του Προέδρου και του Διοικητικού Συμβουλίου, του Κέντρου Αποκατάστασης και Εκπαίδευσης Τυφλών, είναι προαπαιτούμενο; Να το ξέρουμε αυτό. Κι εν πάση περιπτώσει, γιατί δεν μας λέτε τι θέλετε να κάνετε; Γιατί υπάρχει αυτή η εξαίρεση;

Πάμε σε ένα δεύτερο ζήτημα. Μας είπατε πριν -το είπατε εσείς, γι’ αυτό το αναφέρω- όσον αφορά το πετρέλαιο των αγροτών ότι το ψηφίσαμε κι εμείς πριν λίγο καιρό. Εμείς τι ψηφίσαμε, κύριε Σκουρλέτη; Εμείς ψηφίσαμε την παραμονή της χώρας στην Ευρωζώνη. Και γιατί το ψηφίσαμε αυτό; Διότι ήταν ανίκανη η προηγούμενη κυβέρνηση να εξασφαλίσει πλειοψηφία στη Βουλή.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Πού το έλεγε αυτό;

**ΔΗΜΗΤΡΙΟΣ ΣΤΑΜΑΤΗΣ:** Σας το δηλώσαμε ενώπιον της Βουλής εις επήκοον όλων, ότι εμείς ψηφίζουμε την παραμονή, αλλά δεν αναγνωρίζουμε και δεν πρόκειται να υιοθετήσουμε τα ειδικά μέτρα που θα έρθουν και αφορούν φορολογικές επιβαρύνσεις. Με αυτό που συζητάμε σήμερα τι κάνετε; Έρχεστε να συγκεκριμενοποιήσετε την ημερομηνία έναρξης αυτής της υποχρέωσης. Κι εμείς σας λέμε ότι αυτήν δεν την ψηφίζουμε.

Σε ένα πράγμα, όμως, έχετε δίκιο και θα το αναγνωρίσω. Σε ποιο; Λέτε: «Το ψηφίσατε». Δηλαδή, για την καλοπροαίρετη δική μας τοποθέτηση να καλύψουμε τη δική σας κυβερνητική αδυναμία, για την οποία πολιτικά είστε υπεύθυνοι, γιατί είχατε αφήσει τη χώρα μετέωρη, στο χείλος του γκρεμού και την κάλυψε η Αντιπολίτευση -εμείς συμπεριφερθήκαμε έτσι- γυρνάτε τώρα και μας λέτε: «Να προσέχατε που το ψηφίσατε». Είναι καλό αυτό και χρήσιμο. Θα το έχουμε υπόψη μας, κύριε Σκουρλέτη και κύριοι της Κυβέρνησης, και για τα επόμενα νομοθετήματα, τον τρόπο δηλαδή με τον οποίον αντιμετωπίζετε εσείς την καλοπροαίρετη δική μας τοποθέτηση.

**ΠΡΟΕΔΡΕΥΩΝ (Γεώργιος Βαρεμένος):** Μέχρι τότε πρέπει να έχει τελειώσει και η ομιλία σας, κύριε Σταμάτη. Βάλτε μία τελεία, σας παρακαλώ.

**ΔΗΜΗΤΡΙΟΣ ΣΤΑΜΑΤΗΣ:** Ένα λεπτό, τελειώνω.

Και φτάνουμε στο θέμα του ζύθου. Μας είπατε ότι αυτό περιλαμβάνεται στην εργαλειοθήκη. Δεν το ήξερα ότι γίνατε τόσο πολύ ευπροσάρμοστοι στις επιταγές του κ. Γκουρία και του ΟΟΣΑ. Εμάς μας λέγατε άλλα. Μας λέγατε: «Πού τον βρήκατε αυτόν τον διεθνή οργανισμό, που είναι ταγμένος στην εξυπηρέτηση συγκεκριμένων συμφερόντων;». Εν πάση περιπτώσει, πέρα απ’ αυτά, αυτό είναι στη δεύτερη εργαλειοθήκη -δεν είναι στην πρώτη- την πατρότητα της οποίας απεδέχθη, επίσης, ο Πρωθυπουργός της χώρας.

Θα σας δώσω όμως κι ένα παράδειγμα από το παρελθόν. Στην πρώτη εργαλειοθήκη, που ήταν δική μας, εμείς δεν αποδεχθήκατε 100% τους ορισμούς του ΟΟΣΑ. Θέλετε ένα παράδειγμα; Το γάλα, που συζητούσαμε πριν από λίγο. Έντεκα ημέρες ήταν οι ημερομηνίες που έθεταν για το χαρακτηρισμό του φρέσκου γάλακτος. Τις κάναμε επτά και για να καλύψουμε τους δικούς μας παραγωγούς καθιερώσαμε το «γάλα ημέρας», κόντρα δηλαδή στην εργαλειοθήκη.

Εσείς, λοιπόν, από πού κι ως πού βρίσκετε το δικαίωμα σήμερα να λέτε…

**ΠΡΟΕΔΡΕΥΩΝ (Γεώργιος Βαρεμένος):** Κύριε Σταμάτη, και Υπουργός να ήσασταν θα μιλούσατε το μισό χρόνο.

**ΔΗΜΗΤΡΙΟΣ ΣΤΑΜΑΤΗΣ:** Ε, τι να κάνουμε; Με διέκοψαν.

**ΠΡΟΕΔΡΕΥΩΝ (Γεώργιος Βαρεμένος):** Τελειώσατε και δεν το πήρα χαμπάρι;

**ΔΗΜΗΤΡΙΟΣ ΣΤΑΜΑΤΗΣ:** Εγώ γράφτηκα για να μιλήσω και επί της αρχής. Ε, δεν μπόρεσα και τα συμπτύξω.

**ΠΡΟΕΔΡΕΥΩΝ (Γεώργιος Βαρεμένος):** Τι να κάνουμε, κύριε Σταμάτη; Βάλτε μια τελεία, σας παρακαλώ.

**ΔΗΜΗΤΡΙΟΣ ΣΤΑΜΑΤΗΣ:** Όσον αφορά, λοιπόν, το ζύθο, που λέτε ότι είναι της εργαλειοθήκης του ΟΟΣΑ, είναι δικό σας δημιούργημα.

Από την άλλη μεριά τίθεται το πρόβλημα: Θα αφήσουμε αυτές τις ελληνικές μονάδες να καταστραφούν; Γιατί ακούστηκε και μια περίφημη θεωρία πριν από λίγο, που έλεγε: «Ας αυξήσουν την παραγωγή». Και η διάθεση; Η διάθεση δεν υπόκειται σε αυτούς τους κανόνες, στη διάθεση δηλαδή του κατασκευαστή.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σταμάτη, η διάθεση η δική μας εξαντλήθηκε. Σας παρακαλώ πολύ!

**ΔΗΜΗΤΡΙΟΣ ΣΤΑΜΑΤΗΣ:** Είναι στον τρόπο με τον οποίο περνάει ένα προϊόν στην αγορά. Όταν ο άλλος είναι παντοκράτορας και εκβιάζει τους καταστηματάρχες, τότε πώς θα αυξήσει την παραγωγή ο μικρός παραγωγός; Να τη διαθέσει πού, αν δεν τον διευκολύνουμε εμείς;

**ΠΡΟΕΔΡΕΥΩΝ (Γεώργιος Βαρεμένος):** Κύριε Σταμάτη, σας παρακαλώ πολύ.

**ΔΗΜΗΤΡΙΟΣ ΣΤΑΜΑΤΗΣ:** Και το ερώτημα, κύριε Σκουρλέτη, επειδή μας είπατε στην προηγούμενη συνάντηση: «Εσείς τι συμφέροντα εξυπηρετείτε;».

**ΠΡΟΕΔΡΕΥΩΝ (Γεώργιος Βαρεμένος):** Με αγνοείτε και κάνετε και διάλογο με τον Υπουργό!

**ΔΗΜΗΤΡΙΟΣ ΣΤΑΜΑΤΗΣ:** Με αυτή τη διάταξη τι συμφέροντα εξυπηρετούνται; Να μας πείτε ποιοι εξυπηρετούνται με αυτήν τη διάταξη.

Και το λέω αυτό γιατί ακούστηκε και το εξής περίεργο, ότι θα επανέλθει αυτή η διάταξη. Εκεί θα διαπιστώσουμε τότε το μέγεθος της κωλοτούμπας και ποιος την κάνει.

(Χειροκροτήματα από την πτέρυγα της Νέας Δημοκρατίας)

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, θα ήθελα να κάνω μια νομοτεχνική βελτίωση.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μια νομοτεχνική βελτίωση θα ήθελα να κάνω. Στην παράγραφο 5, του άρθρου 51, μετά το τέλος της «Σύμβασης Μαρκόπουλου», για το θέμα του ΟΔΙΕ, προστίθενται τα ακόλουθα παραρτήματα: Παράρτημα I, «Περιγραφή Ακινήτου», παράρτημα III, «Εξοπλισμός», παράρτημα ΙV, «Τίτλος και Άδειες» και παράτημα V, «Δικαιώματα Τρίτων» ως εξής.

Ευχαριστώ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να καταχωριστούν οι σελ. 397 – 618)

ΑΛΛΑΓΗ ΣΕΛΙΔΑΣ

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κύριε Πρόεδρε, έχω κι εγώ μια νομοτεχνική βελτίωση.

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Πρόκειται για μία νομοτεχνική βελτίωση που αφορά το Υπουργείο Παιδείας, Έρευνας και Θρησκευμάτων, στο άρθρο 42 και στο δεύτερο εδάφιο της παραγράφου 4, πάλι το άρθρο 42. Είναι μια σειρά νομοτεχνικών βελτιώσεων στα παραρτήματα. Τις καταθέτουμε.

(Στο σημείο αυτό ο Υπουργός Περιβάλλοντος και Ενέργειας, κ. Παναγιώτης (Πάνος) Σκουρλέτης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να καταχωριστούν οι σελ. 620 – 621)

ΑΛΛΑΓΗ ΣΕΛΙΔΑΣ

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Επίσης, θέλω να πω πως γίνονται δεκτές οι τροπολογίες όπως τις παρουσίασε πριν και ο Αναπληρωτής Υπουργός Οικονομικών. Συγκεκριμένα, οι τροπολογίες με γενικό αριθμό 44 και ειδικό 30 –δεν θα αναφέρω περισσότερα, γιατί μόλις πριν λίγο τις ακούσατε- με γενικό αριθμό 43 και ειδικό 29, με γενικό αριθμό 42 και ειδικό 28 και επίσης με γενικό αριθμό 38 και ειδικό 24.

Επίσης, γίνεται δεκτή η βουλευτική τροπολογία που αφορά τη δυνατότητα μεταφοράς προσφύγων και μεταναστών και έχει κατατεθεί από τους Βουλευτές κυρίους Σεβαστάκη, Συρμαλένιο, Καματερό και Πάλλη. Επίσης, οι τροπολογίες που ανέφερε πριν ο κ. Δρίτσας με γενικό αριθμό 45 και ειδικό 31. Έχουν διανεμηθεί όλα αυτά.

**ΜΑΥΡΟΥΔΗΣ ΒΟΡΙΔΗΣ:** Έχουν διανεμηθεί, αλλά ποιες κάνετε δεκτές είναι το ζήτημα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Αυτές που λέω γίνονται αποδεκτές.

Επίσης, η τροπολογία που ανέπτυξε ο κ. Πολάκης με γενικό αριθμό 37 και ειδικό 23, που αφορά τις διοικήσεις των νοσοκομείων, καθώς και η τροπολογία με γενικό αριθμό 39 και ειδικό 25, η οποία έχει να κάνει με θέματα αρμοδιοτήτων διεύθυνσης κτηριακής και υλικοτεχνικής υποδομής. Διορθώνει διάφορες παλαιές και ορισμένες πρόσθετες νέες αρμοδιότητες. Είναι αρμοδιότητας του Υπουργείου Παιδείας.

**ΜΑΥΡΟΥΔΗΣ ΒΟΡΙΔΗΣ:** Κύριε Υπουργέ, επαναλαμβάνετε τους αριθμούς των βουλευτικών τροπολογιών που κάνετε δεκτές;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Βουλευτική μέχρι τώρα ανέφερα μόνο μία. Ήταν του κ. Σεβαστάκη, για τη μεταφορά προσφύγων.

Επίσης, η τροπολογία η οποία κατατίθεται από την κ. Μερόπη Τζούφη με γενικό αριθμό 46 και ειδικό 32 και αφορά την τροποποίηση της ημερομηνίας απαλλαγής της Ανώνυμης Εταιρείας «Μεταλλουργική Βιομηχανία Ηπείρου Α.Ε» και από την προσκόμιση φορολογικής ενημερότητας και μόνο για την περίπτωση είσπραξης οφειλόμενων από την ανώνυμη εταιρεία «Ελληνικά Αμυντικά Συστήματα» για την κάλυψη δημοσίων επιχειρησιακών αναγκών των Ενόπλων Δυνάμεων κατά παρέκκλιση των ισχυουσών διατάξεων.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Καρρά, να κάνω μια ανακοίνωση προς το Σώμα. Αποδεικνύεται τελικά περιπετειώδης η ομιλία σας.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Αισθάνομαι άνετα, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να γνωστοποιήσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι έξι μαθήτριες και μαθητές και τρεις συνοδοί εκπαιδευτικοί από το 10ο Δημοτικό Σχολείο Ιωαννίνων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Καρρά, έχετε επιτέλους τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Πριν ξεκινήσω, να παρακαλέσω τον Υπουργό να μας διευκρινίσει κάτι σε μία τροπολογία. Αναφερθήκατε σε τροπολογία για τις διοικήσεις των νοσοκομείων ή όχι;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ναι, ο κ. Πολάκης την ανέπτυξε το πρωί.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Μάλιστα, ευχαριστώ.

Κυρίες και κύριοι συνάδελφοι, προσπαθώ να κατανοήσω πώς νομοθετούμε. Προσπαθώ να κατανοήσω εάν οι νόμοι αυτοί οι οποίοι εισάγονται με μία βροχή τροπολογιών θα μπορέσουν τελικά να γίνουν κατανοητοί. Η νομοθεσία δεν είναι μόνο για εμάς εδώ που τη συζητούμε. Η νομοθεσία θα εφαρμοστεί στις δημόσιες υπηρεσίες, στα δικαστήρια. Πρέπει να είναι κτήμα του κάθε πολίτη, πρέπει να είναι δημοκρατική κατάρτιση η νομοθεσία.

Δυστυχώς, όμως, σήμερα -τουλάχιστον η νομοθεσία που παρακολουθώ και στις Επιτροπές και σήμερα στην Ολομέλεια- βλέπω ότι κατακλυζόμεθα από άσχετες μεταξύ τους τροπολογίες. Μπορεί να είναι χρήσιμες, μπορεί να είναι επείγουσες –δεν θα το κρίνω αυτή τη στιγμή- αλλά είναι μία σειρά τροπολογιών ασύνδετων μεταξύ τους που καταλύουν τη συνοχή του νομοθετήματος.

Δεν θέλω να σχολιάσω περισσότερο, αλλά θέλω να επισημάνω ότι ο τρόπος αυτός της νομοθεσίας, καλώς ή κακώς δεν μπορεί, να συνεχιστεί. Η νομοθεσία που πρέπει να ψηφίζει η Βουλή των Ελλήνων πρέπει να έχει την κατάκτηση της δημοκρατικής αρχής, δηλαδή να μπορεί ο κάθε Έλληνας πολίτης που γνωρίζει ελάχιστα γράμματα, να τη διαβάζει, να κατανοεί το περιεχόμενό της. Ο τρόπος, όμως, αυτός δεν μπορεί να βοηθήσει.

Έρχομαι, λοιπόν, να πω τα εξής τώρα σε σχέση με τις τροπολογίες αυτές καθ’ αυτές. Ό,τι δημιουργεί δημοσιογραφικό θόρυβο, δημοσιογραφικό σάλο έρχεται ως τροπολογία. Πόσο θα παιδέψει τη Βουλή και την ελληνική κοινωνία το ζήτημα του ΦΠΑ στην εκπαίδευση; Ή θα αποφασίσει η Κυβέρνηση ότι πρέπει να επιβληθεί ή θα τον εξορθολογήσει ή θα τον καταργήσει. Δεν μπορεί αυτήν τη στιγμή με τροπολογίες να μεταθέτει για κάποιες μέρες την ισχύ του νόμου, να καταργεί τα πρόστιμα τα οποία έχουν επιβληθεί όταν ίσχυε ο νόμος και να λέει: «Δεν το έχω μελετήσει ακόμα, αύριο θα φέρω και θα απαντήσω». Νομίζω ότι χάνουμε πλέον τη σοβαρότητά μας. Δεν ήθελα να χρησιμοποιήσω αυτήν την έκφραση, αλλά είμαι αναγκασμένος εκ των πραγμάτων.

Συζητούμε, λοιπόν, το νομοσχέδιο αυτό. Το συζητούμε αναλυτικά στις επιτροπές, στην Ολομέλεια χθες και στην Ολομέλεια σήμερα. Τι να πω; Να πω ότι η ενσωμάτωση της οδηγίας είναι θετικό μέτρο; Ναι, το έχουμε πει εξ αρχής ότι κάποτε πρέπει η εξοικονόμηση της ενέργειας να μην είναι μόνο νομοθετικά κείμενα ή ευχολόγια, αλλά να είναι και πράξη. Θα δούμε, λοιπόν, και αν αυτή ακόμα η ενσωμάτωση της νέας οδηγίας μπορεί να γίνει πράξη και να αποδώσει στην οικονομία την ενέργεια την οποία η Ελλάδα στερείται.

Θέλω να πω κάτι, όμως, στους Υπουργούς για το άρθρο 14 και θέλω να υποβάλω και ένα ερώτημα. Στο άρθρο 14 του σχεδίου νόμου που φέρεται υπό τον τίτλο «Κυρώσεις», διαβάζοντας βλέπουμε μια σειρά προστίμων προς τους παραγωγούς, προς τους λιανοπωλητές, προς κάθε κατηγορία που ασχολείται με το αντικείμενο αυτό. Θέλω να ρωτήσω λοιπόν: Τα πρόστιμα αυτά εισάγονται κατόπιν επιβολής από την ευρωπαϊκή νομοθεσία;

Θα παρακαλέσω τον κ. Σκουρλέτη σε αυτό το σημείο να με ακούσει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Σας ακούω.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Δεν αντιλέγω.

Θέλω να ρωτήσω λοιπόν, το εξής: Διαβάζω για πρόστιμα που κλιμακώνονται από 5.000 ευρώ έως 50.000 ευρώ, διαβάζω για πρόστιμα από 5.000 ευρώ έως 100.000 ευρώ, από 5.000 έως 150.000 ευρώ. Αυτά τα πρόστιμα, κύριε Υπουργέ, αποτελούν υποχρέωση της Ευρωπαϊκής Ένωσης ή είναι κριτήρια τα οποία εισάγει η ελληνική Κυβέρνηση για να τοποθετήσει τα πρόστιμα; Έχουν ένα εύρος τεράστιο, το οποίο δεν δικαιολογείται. Εφόσον ξεκινάμε με 5.000 ευρώ το κατώτατο, ας φτάσουμε στα 15.000 ευρώ, ας φτάσουμε στα 20.000 ευρώ το ανώτατο. Δεν μπορούμε να πηγαίνουμε τριάντα φορές πάνω, στα 150.000 ευρώ.

Προχωρώ. Είχα κατά τη συνεδρίαση της επιτροπής τοποθετηθεί στο θέμα της γεωθερμίας, το οποίο τουλάχιστον η Ένωση Κεντρώων θεωρεί ότι είναι ένα ζήτημα σημαντικό για την ανάπτυξη της χώρας λόγω, τουλάχιστον στον παρόντα χρόνο, της ενεργειακής πενίας την οποία παρατηρούμε.

Ειπώθηκε, λοιπόν, ότι θα πρέπει να παραταθούν οι συμβάσεις με τη ΔΕΗ-ανανεώσιμες για πέντε χρόνια, για να μπορεί να αναπτυχθεί η γεωθερμία. Αναγκάστηκα να προσφύγω στον ιστότοπο της ΔΕΗ-Ανανεώσιμες και στις τράπεζες νομικών πληροφοριών. Τι διαπίστωσα; Διαπίστωσα –και το καταθέτω για τα Πρακτικά- ότι οι πρώτες αποφάσεις που βγήκαν για την παραχώρηση των γεωθερμικών πεδίων στη ΔΕΗ ήταν το 1986 και είχαν τριακονταετή ισχύ.

(Στο σημείο αυτό ο Βουλευτής κ. Γεώργιος-Δημήτριος Καρράς καταθέτει για τα Πρακτικά το προαναφερθέν έγγραφο το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαπίστωσα, όμως, και κάτι άλλο, ότι έρχεται η ΔΕΗ- ανανεώσιμες στον ιστότοπό της και ομολογεί εγκατεστημένη ισχύ μηδέν. Γιατί, λοιπόν, να τα ξαναδώσουμε εκεί που δεν θα χρησιμοποιηθούν, εκεί που θα αδρανοποιηθούν;

Προτείνω να καταργηθεί η διάταξη, να αποσυρθεί, κύριε Υπουργέ, ούτως ώστε να μπορεί να προχωρήσει η Ελλάδα στα πλαίσια, με συνεργασίες, με στρατηγικούς επενδυτές. Γιατί εδώ τίθεται ένα ερώτημα: Παλαιότερα οι εφημερίδες έγραφαν ότι είχαν ενδιαφερθεί κεφάλαια του εξωτερικού για τις ΔΕΗ-ανανεώσιμες, ούτως ώστε να υπάρξει στρατηγικός επενδυτής. Μας λέει η εισηγητική έκθεση ότι οι τράπεζες δεν χρηματοδότησαν. Αφού υπήρχε στρατηγικός επενδυτής, θα ήταν αναγκαία η τράπεζα;

Και τελειώνοντας θα αναφερθώ στην τροπολογία, για την οποία ζήτησα και εξηγήσεις από τον Υπουργό Ναυτιλίας, τον κ. Δρίτσα. Είμαι Ποριώτης και ήμουνα ενημερωμένος για το ζήτημα του ότι οι άδειες των παλιών αυτών πλοίων που κυκλοφορούν στον Αργοσαρωνικό έχουν λήξει και θα πρέπει να αποσυρθούν.

Είδα την τροπολογία του κ. Δρίτσα που δίνει μια μικρή παράταση. Απήντησε και στη δική μου ερώτηση ότι διαθέτουν πιστοποιητικά ασφαλείας ναυσιπλοΐας. Προτείνω να γίνει δεκτή, αλλά υπό χρονικό περιορισμό. Δίδεται παράταση για ένα έτος. Νομίζω ότι δεν χρειάζεται να φθάσουμε στο σημείο, καράβια τριάντα πέντε ετών να κυκλοφορούν μέσα στις θάλασσες και στο Σαρωνικό, που έχει και αυτός τις δικές του ιδιαιτερότητες των ρευμάτων. Ας τους δώσουμε ένα τρίμηνο έως πεντάμηνο, για να φροντίσουν να προσαρμοστούν στη νομοθεσία, ούτως ώστε να λάβουν τα νέα πιστοποιητικά της Ευρωπαϊκής Ένωσης, για να δούμε αν είναι ασφαλή ή όχι.

Επειδή ήδη και ο ειδικός αγορητής της Ενώσεως Κεντρώων και οι λοιποί ομιλητές που θα ακολουθούσουν, εφόσον προλάβουν, κύριε Πρόεδρε, θα αναφερθούν, σταματώ εδώ και σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Καρρά.

Τον λόγο έχει ο κ. Μανιάτης.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Θέλω να κάνω μια παράκληση προς τον Υπουργό, που υπάρχει προφανώς από αβλεψία όλων μας. Ζητώ, αν μπορεί, να κάνει αποδεκτή μια νομοτεχνική βελτίωση. Εκεί που έχουμε τους μηχανικούς που έχουν τα αντίστοιχα προσόντα για ενεργειακοί ελεγκτές έχουμε ξεχάσει τους αγρονόμους τοπογράφους μηχανικούς. Παρακαλώ τον κύριο Υπουργό, για να μην καταθέσουμε τροπολογία, να κάνει αποδεκτή αυτή τη νομοτεχνική βελτίωση που συμπεριλαμβάνει τους αγρονόμους τοπογράφους μηχανικούς στους ενεργειακούς ελεγκτές.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Χατζησάββας έχει τον λόγο.

**ΧΡΗΣΤΟΣ ΧΑΤΖΗΣΑΒΒΑΣ:** Δεύτερη φορά που εκλέγομαι Βουλευτής και τα νομοσχέδια έρχονται στη Βουλή με τον ίδιο τρόπο. Την ίδια μέρα συζητούνται στις επιτροπές και μέχρι να καταλάβουμε τι λέμε στις επιτροπές έχουν ψηφιστεί κιόλας. Οι Βουλευτές δεν ξέρουν πότε και αν θα μιλήσουν, αλλά καθόμαστε και περιμένουμε εδώ τη σειρά μας.

Η Νέα Δημοκρατία, βέβαια, που εγκαλεί τώρα τον ΣΥΡΙΖΑ που φέρνει τα νομοσχέδια με αυτόν τον τρόπο, έκανε ακριβώς τα ίδια ή μάλλον εφηύρε τον τρόπο που γίνονται και συνεχίζει, λέγοντας γι’ αυτούς τους μήνες διακυβέρνησης του ΣΥΡΙΖΑ ότι είναι μια λαίλαπα που κατέκαψε την Ελλάδα.

Εμείς συμφωνούμε. Ήταν μια λαίλαπα που κατέκαψε την Ελλάδα. Σε ποιο ακριβώς σημείο, όμως, διαφώνησε η Νέα Δημοκρατία, όταν ψήφιζε ακόμη και το καλοκαίρι αυτή τη συμφωνία, που ήταν τρίτο μνημόνιο; Τώρα ακούσαμε τον ομιλητή, που λέει ότι δεν έχει σημασία τι έγραφε η συμφωνία, όταν την ψηφίζαμε, σημασία, λέει, έχει πώς μετά κατά το δοκούν ερμηνεύουμε την ψήφο. Ψηφίζουμε πρώτα, όταν μας έχουν ανάγκη, μετά λέμε ότι ψηφίσαμε για να σωθεί η Ελλάδα από μια καταστροφή, που τέτοιες καταστροφές ακούμε κάθε φορά που έρχονται εκλογές και δημοψηφίσματα και τώρα λέει ότι δεν ψηφίζουν. Όλα αυτά τα μέτρα είναι επακόλουθα. Βέβαια, τώρα δεν τους έχει ανάγκη η Κυβέρνηση να ψηφίσουν και το παίζουν αντίσταση, ότι δεν ψηφίζουν. Όταν θα έρθει η ώρα, μια χαρά θα ψηφίσουν πάλι.

Οδήγησαν τους ελεύθερους επαγγελματίες και κάποιους κλάδους, όπως είναι οι ταξιτζήδες παραδείγματος χάρη, σε μια απόδειξη των 10 ευρώ που κόβουν, τα 6 ευρώ να είναι έξοδα. Οι φαρμακοποιοί, σε μια εντελώς μη ανταγωνιστική κατάσταση απέναντι στις πολυεθνικές, οι οποίες θα ανοίξουν παντού φαρμακεία, θα πρέπει να δουλεύουν από το πρωί μέχρι το βράδυ. Για τους αρτοποιούς με τις κατεψυγμένες ζύμες τα έχουμε πει σε άλλες ομιλίες.

Τους γονατίσατε εντελώς. Έχουμε τώρα και το ΦΠΑ της εκπαίδευσης, το οποίο πήρε μια αναβολή για πιο αργά το Νοέμβριο. Δεν είναι μόνο τα κολέγια και τα ιδιωτικά που πηγαίνουν οι πλούσιοι, είναι και τα φροντιστήρια ξένων γλωσσών. Αυτοί που θα γραφτούν, εάν τελικά επιβληθεί το ΦΠΑ, θα συνεχιστεί από εκεί και πέρα στις νέες εγγραφές ή θα πάει αναδρομικά και σ’ αυτούς που έχουν ήδη εγγράψει τα παιδιά τους;

Έρχομαι στο θέμα με τον ειδικό φόρο κατανάλωσης στις μικρές ζυθοποιίες που καταψηφίστηκε. Καλώς καταψηφίστηκε. Νομίζω ότι καταψηφίστηκε, για να έχουν και λόγο ύπαρξης οι ΑΝΕΛ. Διαφορετικά, δεν βλέπω για ποιο λόγο είναι στην Κυβέρνηση.

Τέθηκε από εμάς το ερώτημα για διασφάλιση των καταναλωτών απέναντι στα δήθεν ελληνικά προϊόντα, τα οποία παρουσιάζονται στην τηλεόραση σαν ελληνικά προϊόντα, που μας είπαν οι εκπρόσωποι των ζυθοποιών ότι δεν είναι ελληνικές εταιρείες, αλλά έχουν εξαγοραστεί από πολυεθνικά τραστ, όπως είναι οι «FIX», «MYTHOS», «ALFA» και άλλες παρόμοιες εταιρείες. Εντάξει, δουλεύουν Έλληνες εκεί, αλλά τουλάχιστον να μην υπάρχει αυτή η παραπληροφόρηση στην τηλεόραση και να λένε «αγοράστε αυτό το ελληνικό προϊόν», το οποίο είναι όμως μια ξένη εταιρεία. Μάλιστα, είχα σημειώσει να σας ρωτήσω αν θα το φέρετε, για να το περάσετε κάπου κρυφά σε κάποιο άλλο νομοσχέδιο. Μάλλον μας προλάβατε. Βλέπουμε ότι υπάρχει μια τροπολογία, η οποία οδηγεί σ’ αυτό.

Εμείς, ο Λαϊκός Σύνδεσμος-Χρυσή Αυγή, καταγγέλλουμε ότι τίποτα απ’ αυτά δεν γίνεται τυχαία. Εντοπίσατε, στοχοποιήσατε και καταστρέφετε όλους τους τομείς του πρωτογενούς τομέα, αγρότες, κτηνοτρόφους, αλιείς. Αυξάνετε φόρους και εισφορές και μειώνετε την έκπτωση στο πετρέλαιο των αγροτών. Δηλαδή, σχεδόν με την ίδια τιμή που θα βάζει κάποιος το πετρέλαιο στο τζιπ του για να κάνει βόλτες στο Κολωνάκι θα βάζει και ο αγρότης για να πάει να οργώσει το χωράφι του.

Νομίζετε ότι έτσι θα γίνει ανάπτυξη; Νομίζετε ότι βάζοντας όλα τα ισοδύναμα στην πλάτη των παραγωγών, θα εισπράξετε περισσότερα χρήματα, θα αυξηθεί η εισπρακτικότητα; Τους θεωρείτε εισοδηματίες, τους θεωρείτε ελεύθερους επαγγελματίες ότι κάθε ημέρα έχουν έσοδα, ότι μήνας μπαίνει μήνας βγαίνει αυτοί έχουν έσοδα και μπορούν να πληρώνουν τις αυξημένες εισφορές που θα τους βάλετε, το φόρο για την επόμενη χρονιά; Ούτε καν αν θα έχουν καλλιέργεια την επόμενη χρονιά δεν ξέρουν οι αγρότες με τις πλημμύρες που γίνονται και στο Κιλκίς και στις Σέρρες και σε άλλες περιοχές.

Είδα και μία πρόταση για ηλεκτρονική κάρτα για πετρέλαιο βάσει των δηλώσεων ΟΣΔΕ. Εντάξει, αλλά ξέρετε ΟΣΔΕ κάνουν όλοι οι παραγωγοί, από τον πιο μικρό μέχρι τον πιο μεγάλο. Τι κριτήρια από εκεί και πέρα θα βάλουμε για την κάρτα; Και όταν ήσασταν κυβέρνηση εσείς, που προτείνατε αυτή την κάρτα, γιατί τα ελληνικά κοιτάσματα υδρογοναθράκων ήταν θέμα συνωμοσιολογίας και δεν τα εξορύξατε;

Εμείς, κύριε Κεγκέρογλου, η Χρυσή Αυγή, προτείνουμε να δημιουργηθεί ένα φιλικό περιβάλλον προστασίας του πρωτογενούς τομέα, των παραγωγών, των κτηνοτρόφων, των αλιέων, ένα περιβάλλον προστασίας και παρέμβασης για διασφάλιση παραγωγής και τιμής, όχι βέβαια με τις παθογένειες της παλαιάς ΚΥΔΕΠ ή των ενώσεων που είχαν φτιάξει κάτι μαγαζάκια, που οι πιο πολλοί από εκεί προετοιμάζονταν για να γίνουν Βουλευτές ή Υπουργοί σε κάποια κυβέρνηση.

Η εξόρυξη του φυσικού αερίου και του πετρελαίου, του ελληνικού πετρελαίου της Ελλάδας, είναι η μοναδική λύση. Με αυτό θα πρέπει να φτιάξουμε φτηνά ελληνικά λιπάσματα και να δώσουμε στους Έλληνες αγρότες. Θα πρέπει να δώσουμε φθηνό πετρέλαιο από το ελληνικό που θα εξορύξουμε, στους αγρότες για να γίνει ανάπτυξη. Όλα τα νομοσχέδια που φέρνετε, είναι διαχείριση του μνημονίου και φυσικά οι αντιδράσεις της Αντιπολίτευσης είναι επίσης για τη μη σωστή διαχείριση.

Καταλαβαίνω, βέβαια, τον πόνο σας, εσάς της Αριστεράς, εκεί που λέγατε ότι είστε οι επαναστάτες γκρεμιστές του συστήματος, να γίνετε τελικά απλοί διαχειριστές του συστήματος.

Όσο για τα περί γενοκτονίας ή εθνοκάθαρσης, κύριε Υπουργέ –το έχουμε πει, το έχουμε ξαναπεί, δεν θα ξαναπώ τα ίδια- απλά όλους εσάς τους εκφραστές αυτής της απεθνικοποιημένης Αριστεράς σας καλώ να δείτε τα αφιερώματα για τη σφαγή των νηπίων στη Σάντα, για τις μάνες που έπνιγαν τα παιδιά τους για να μην τα ρίξουν στη φωτιά και να μου πείτε εάν αυτό είναι Γενοκτονία ή όχι. Βέβαια εγώ είμαι Καππαδόκης, δεν είμαι Πόντιος, αλλά εκλέγομαι στο Κιλκίς και εκπροσωπώ το ποντιακό στοιχείο που μας ψηφίζει τουλάχιστον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε πέντε δευτερόλεπτα, κύριε Πρόεδρε.

Θα ήθελα να σας πω ότι εάν δεν το κατέχετε το ζήτημα, μην ασχολείστε. Εάν το κατέχετε, είναι ύποπτο αυτό που κάνετε. Κάντε τουλάχιστον αυτό που κάνουν εδώ οι απόγονοι του Λένιν και του Στάλιν, που δεν τολμούν -και καλά κάνουν- να ασχοληθούν με όρους όπως η γενοκτονία.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Βορίδης έχει τον λόγο.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μιλάμε για την ενσωμάτωση, μεταξύ άλλων, μίας κοινοτικής οδηγίας και έγινε αρκετή συζήτηση για το αν καθυστερήσαμε να την ενσωματώσουμε, για το ποιος φταίει για την καθυστέρηση, για το αν είμαστε συνεπείς στις υποχρεώσεις μας ως χώρα, για μία σειρά από τέτοια ζητήματα.

Εγώ θα πω ότι φυσικά έχουν τη σημασία τους, αλλά μιας και μιλάμε για την αξιοπιστία μας ως χώρα, για τη διεθνή εικόνα μας, για τη σημασία που έχουν όλα αυτά στην εξωτερική μας πολιτική, νομίζω ότι δεν μπορεί κανείς να αποφύγει σκέψεις, για το ποια είναι η επίπτωση που είχε σε μία συγκεκριμένη στόχευση της εξωτερικής μας πολιτικής η δήλωση του παρισταμένου κυρίου Υπουργού.

Ο κύριος Υπουργός αναφέρθηκε σε ένα συγκεκριμένο θέμα και θα ήθελα να ακούσω, επίσης -και ακούω με προσοχή αρκετή, γιατί άκουσα και τον έτερο Υπουργό τον κ. Σκουρλέτη, αλλά άκουσα και συναδέλφους από τον ΣΥΡΙΖΑ- ποια είναι ακριβώς η θέση σας ως προς την τοποθέτηση του κ. Φίλη. Τον υπερασπίζεστε σε ποια βάση; Στη βάση της ελευθερίας λόγου; Αυτό είναι που λέτε; Ότι έχει δικαίωμα να πει κάτι; Αυτή πιστεύετε ότι είναι η συζήτηση μας; Μάλιστα!

Αν η συζήτησή μας είναι αυτή, τότε να την τελειώσουμε γρήγορα, διότι προφανώς υπάρχει ελευθερία λόγου. Αλλά το ερώτημα είναι: Πολιτική επίπτωση υπάρχει από τα λεγόμενα ενός Υπουργού ή όχι; Ο Υπουργός, όχι ο κ. Φίλης, όχι ο ιδιώτης, όχι ο καθηγητής, όχι ο επιστήμων, ο Υπουργός Παιδείας της Ελλάδας δικαιούται να έχει διαφορετική θέση και να την εκφράζει ως Υπουργός από αυτήν που έχει πει το ελληνικό Κοινοβούλιο;

Εδώ, λοιπόν, η ερώτηση είναι ξεκάθαρη και απευθύνεται στο ΣΥΡΙΖΑ, απευθύνεται στις λοιπές πολιτικές δυνάμεις. Υπάρχει πολιτική δύναμη σήμερα που λέει ότι όσον αφορά τη Γενοκτονία των Ελλήνων του Πόντου, έτσι όπως αυτή αναγνωρίστηκε με νόμο από το ελληνικό Κοινοβούλιο, πρέπει να το ξανασκεφτούμε και να αναθεωρήσουμε; Το λέει κανείς στην Αίθουσα; Να ακούσω! Το λέει κανείς στην Αίθουσα;

**ΑΦΡΟΔΙΤΗ ΣΤΑΜΠΟΥΛΗ:** Το έφερε κανείς;

**ΜΑΥΡΟΥΔΗΣ ΒΟΡΙΔΗΣ:** Το λέτε, κυρία μου;

**ΑΦΡΟΔΙΤΗ ΣΤΑΜΠΟΥΛΗ:** Το έφερε κανείς;

**ΜΑΥΡΟΥΔΗΣ ΒΟΡΙΔΗΣ:** Μάλιστα. Να εικάσω, λοιπόν, πως όχι. Δεν το λέει κανείς στην Αίθουσα. Άρα, ο κ. Φίλης είναι μόνος του.

Κύριε Σκουρλέτη, η Κυβέρνηση το λέει αυτό; Γιατί άκουσα συναδέλφους να λένε να ανοίξουμε τη συζήτηση, να συζητήσουμε τι είναι γενοκτονία, να συζητήσουμε τι είναι εθνοκάθαρση. Επαναλαμβάνω: Την ανοίγει κάποιος τη συζήτηση αυτή από τις πολιτικές δυνάμεις; Διότι αν δεν την ανοίγει, τότε μένει ο κ. Φίλης μόνος του.

Και πάμε στο επόμενο. Έκανε ζημιά στην εξωτερική πολιτική της Ελλάδας η δήλωση του κ. Φίλη; Μην το σκέφτεστε πολύ. Ανατρέξτε στα πρωτοσέλιδα του τουρκικού Τύπου. Μάλιστα, έκανε ζημιά.

Και πάμε και στο επόμενο. Ο Πρωθυπουργός στον Υπουργό του που πήρε αυτή τη θέση, παρά τη βούληση του συνόλου των πολιτικών δυνάμεων, που πήρε αυτή τη θέση παρά τη βούληση της ελληνικής Κυβέρνησης, έχει να πει κάτι ή λέει: «εντάξει είμαστε, πάμε παρακάτω, παρά τη ζημιά που δημιούργησε στην εθνική θέση ο κ. Φίλης»; Αφήστε τώρα τα περί ελευθερίας λόγου. Αφήστε τώρα αυτά.

Κοιτάξτε, αν κάποιος δεν μπορεί να κρατά το στόμα του κλειστό, όταν είναι Υπουργός, κατεβαίνει από τη θεσούλα, βγαίνει έξω από την Αίθουσα και λέει ό,τι θέλει. Αλλά αυτές οι θέσεις έχουν δεσμεύσεις γιατί δεν υπηρετείς τον εαυτό σου, δεν είσαι Υπουργός του ΣΥΡΙΖΑ. Είσαι Υπουργός της ελληνικής Κυβέρνησης και υπηρετείς την εθνική θέση!

Άρα, τίθεται το ερώτημα: Εδώ υπάρχει τρόπος να σταματήσει η συζήτηση; Γιατί το άκουσα αυτό από τον κ. Σκουρλέτη. Είστε, λέει, πατριδοκάπηλοι. Είμαστε πατριδοκάπηλοι, επειδή λέμε ότι η δήλωση του συγκεκριμένου Υπουργού κάνει ζημιά στην εξωτερική πολιτική και στο εθνικό θέμα, στην κατεύθυνση που υποτίθεται ότι και εσείς έχετε συμφωνήσει; Και εμείς είμαστε πατριδοκάπηλοι; Θέλετε να κλείσει το θέμα σε τρία δευτερόλεπτα; Διευκολύνετέ μας, κύριε Υπουργέ. Παραιτηθείτε. Κάνω έκκληση. Αναλαμβάνετε την ευθύνη του σφάλματός σας…

(Θόρυβος στην Αίθουσα)

Μου αρέσει που διασκεδάζετε. Διασκεδάζετε γιατί προφανώς δεν αντιλαμβάνεστε τη σημασία…

(Στο σημείο αυτό εισέρχεται στην Αίθουσα ο Βουλευτής της Νέας Δημοκρατίας κ. Γεώργιος Κουμουτσάκος)

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Τα αποτελέσματα της ρητορικής σας ήλθαν, κύριε Βορίδη! Ξυλοκοπημένος Βουλευτής της Νέας Δημοκρατίας!

**ΜΑΥΡΟΥΔΗΣ ΒΟΡΙΔΗΣ:** Τώρα θα συζητήσουμε. Α, αυτό είναι η δική μας ρητορική, κύριε Φίλη; Αυτό καταλάβατε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ποιος οπλίζει το χέρι των τραμπούκων, κύριε Βορίδη;

**ΜΑΥΡΟΥΔΗΣ ΒΟΡΙΔΗΣ:** Να μου πείτε ποιος το οπλίζει!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κι αντί να μου πείτε πρώτα εσείς γι’ αυτό που βλέπετε μπροστά σας, μας λέτε θεωρίες τώρα!

**ΜΑΥΡΟΥΔΗΣ ΒΟΡΙΔΗΣ:** Μάλιστα. Πάμε λοιπόν σε αυτό που βλέπω μπροστά μου και είναι ευαίσθητος ο κ. Σκουρλέτης στο θέμα αυτό και πολύ καλά κάνει. Σας συγχαίρω, κύριε Υπουργέ.

Ποιος οπλίζει άραγε το χέρι; Όχι αυτές οι εμπρηστικές δηλώσεις;

**ΑΦΡΟΔΙΤΗ ΣΤΑΜΠΟΥΛΗ:** Οι δικές σας εμπρηστικές δηλώσεις!

**ΜΑΥΡΟΥΔΗΣ ΒΟΡΙΔΗΣ:** Άρα, αυτό…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Τα δικαιολογείτε δηλαδή αυτά τώρα;

**ΜΑΥΡΟΥΔΗΣ ΒΟΡΙΔΗΣ:** Όχι! Βεβαίως και το καταδικάζω. Μου είπατε ποιος οπλίζει…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Αποκαλυφθείτε, να σας δουν όλοι!

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μιλάει ο ομιλητής μας. Παρακαλώ περιορίστε τον Υπουργό!

**ΜΑΥΡΟΥΔΗΣ ΒΟΡΙΔΗΣ:** Δεν με πειράζει, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βρούτση, ο κ. Βορίδης έδωσε διαλογική υφή στην ομιλία του, …

**ΜΑΥΡΟΥΔΗΣ ΒΟΡΙΔΗΣ:** Δεν πειράζει. Εγώ τον συνηθίζω τον διάλογο.

**ΠΡΟΕΔΡΕΥΩΝ (Γεώργιος Βαρεμένος):** …με αποτέλεσμα να εξαντλήσει το χρόνο του.

**ΜΑΥΡΟΥΔΗΣ ΒΟΡΙΔΗΣ:** Εντάξει, κύριε Πρόεδρε, αλλά επιτρέψτε μου, για να το τελειώσουμε αυτό.

Κύριε Σκουρλέτη, όταν βεβαίως υπάρχει προσβληθείς, δαρείς Βουλευτής της Νέας Δημοκρατίας, αντί να είστε αυτοκριτικός, η Κυβέρνησή σας για τις αθλιότητες τις οποίες έχει πει, έρχεστε και μου λέτε αν δικαιολογώ την πράξη; Η πράξη αυτονοήτως είναι καταδικαστέα, αλλά πρέπει να βρούμε και ποιος την πυροδοτεί.

Αυτό είναι το ζήτημα: Ποιος απαξιώνει το σύνολο του πολιτικού συστήματος και ουσιαστικά, βεβαίως, πυροδοτεί τους άθλιους τραμπουκισμούς.

Κι αντί να είστε εδώ αυτοκριτικοί, έρχεστε και μας εγκαλείτε κι από πάνω; Μας εγκαλείτε κι από πάνω; Αντί να απολογηθείτε, αντί να μετανοήσετε, αντί να τοποθετηθείτε με τον μόνο τρόπο που υπάρχει, που είναι η παραίτηση του Υπουργού, έρχεστε και μας εγκαλείτε;

**ΣΩΚΡΑΤΗΣ ΦΑΜΕΛΛΟΣ:** Επειδή απαξιώσατε εσείς την πολιτική τόσα χρόνια θα απολογηθούμε εμείς, κύριε Βορίδη;

**ΜΑΥΡΟΥΔΗΣ ΒΟΡΙΔΗΣ:** Ποια πολιτική;

**ΣΩΚΡΑΤΗΣ ΦΑΜΕΛΛΟΣ:** Ποιος χρεοκόπησε τη χώρα, κύριε Βορίδη; Ποιος χρεοκόπησε την Ελλάδα; Ποιος δεν εφάρμοσε ποτέ ό,τι ψήφιζε;

**ΜΑΥΡΟΥΔΗΣ ΒΟΡΙΔΗΣ:** Για την χρεοκοπία μιλάμε τώρα. Εσείς μάλλον μπήκατε σε άλλο κλικ της συζήτησης, γιατί τώρα δεν λέγαμε για τα οικονομικά. Τώρα λέγαμε για το εθνικό ατόπημα.

**ΣΩΚΡΑΤΗΣ ΦΑΜΕΛΛΟΣ:** Δεν έχει να κάνει. Η απαξίωση της πολιτικής είναι δική σας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Φάμελλε, σας παρακαλώ.

Κύριε Βορίδη, τώρα πήγατε εις βάθος την ανάλυση του νομοσχεδίου, αλλά εξαντλήθηκε ο χρόνος.

**ΜΑΥΡΟΥΔΗΣ ΒΟΡΙΔΗΣ:** Να πω λοιπόν και δύο πράγματα που με ενδιαφέρουν;

**ΠΡΟΕΔΡΕΥΩΝ (Γεώργιος Βαρεμένος):** Όχι τώρα.

**ΜΑΥΡΟΥΔΗΣ ΒΟΡΙΔΗΣ:** Γιατί «όχι τώρα»;

**ΠΡΟΕΔΡΕΥΩΝ (Γεώργιος Βαρεμένος):** Είναι αργά.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Γιατί ο χρόνος τελειώνει, κύριε Βορίδη. Δεν έχουμε διαφορετικά χρονόμετρα.

**ΜΑΥΡΟΥΔΗΣ ΒΟΡΙΔΗΣ:** Εάν μου επιτρέπετε για είκοσι δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Τέλειωσε ο χρόνος, κύριε Βορίδη.

**ΣΩΚΡΑΤΗΣ ΦΑΜΕΛΛΟΣ:** Να τηρείτε τον Κανονισμό, για να ζητάτε επιείκεια.

**ΧΡΗΣΤΟΣ ΚΕΛΛΑΣ:** Γιατί, τον τηρείτε εσείς, κύριε Φάμελλε;

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριε Φάμελλε.

**ΜΑΥΡΟΥΔΗΣ ΒΟΡΙΔΗΣ:** Εσείς, επειδή είστε υποδειγματικός και ουδείς ποτέ εκ των Βουλευτών του ΣΥΡΙΖΑ υπερέβη τον χρόνο, γι’ αυτό μας εγκαλείτε. Εγώ ζητώ την άδεια από τον κύριο Πρόεδρο. Εάν δεν μου τη δώσει, δεν μου την έδωσε.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, έχετε τον λόγο για ένα λεπτό.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ πολύ.

Δύο θέματα: Το πρώτο είναι ότι έχουμε καταθέσει μία τροπολογία. Αυτή αφορά το γνωστό ζήτημα των ανταποδοτικών τελών που αφορά στο αεροδρόμιο. Η προηγούμενη απόφαση που έχετε πάρει, η νομοθεσία που έχετε κάνει, στην πραγματικότητα παρεμβαίνει σε εκκρεμείς δικαστικές διενέξεις.

Έχετε τη δυνατότητα, δεχόμενοι την τροπολογία, να μην κάνετε αυτή την άθλια παρέμβαση, η οποία είναι υπέρ μίας εταιρίας και εις βάρος οργανισμών τοπικής αυτοδιοικήσεως. Μπορείτε να την κάνετε δεκτή και να ξεκινήσει η ρύθμιση από τούδε. Έχετε τη δυνατότητα να το κάνετε αυτό.

Και το τελευταίο είναι η τροπολογία για τους διοικητές των νοσοκομείων. Με συγχωρείτε, αφήνετε τους διοικητές στις διοικήσεις των νοσοκομείων χωρίς να τους διορίζετε. Παραιτούνται και δεν αναπληρώνονται. Δεν βάζετε αναπληρωτές και δεν βάζετε διοικητές. Δεν λειτουργούν νομίμως τα νοσοκομεία. Παίρνουν παράνομες αποφάσεις, επειδή δεν θέλετε να εφαρμόσετε τον ισχύοντα νόμο. Και μας φέρνετε τροπολογία, που στρώνει ουσιαστικά το χαλί για παράνομες αλλαγές διοικήσεων;

Είναι δυνατόν να πάμε σε εκ των υστέρων νομιμοποίηση, επειδή αφήσατε εσείς τις διοικήσεις χωρίς διοικητές, γιατί δεν θέλετε να εφαρμόσετε το νόμο; Είναι δυνατόν να φέρνετε τέτοιες ακραίες πια ρουσφετολογικές τροπολογίες και εσείς, συνάδελφοι του ΣΥΡΙΖΑ, να μην αντιδράτε σε αυτές;

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Δημαράς έχει τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, μπορώ να έχω τον λόγο, παρακαλώ;

**ΠΡΟΕΔΡΕΥΩΝ (Γεώργιος Βαρεμένος):** Για ποιο λόγο;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Νομίζω ότι μπορώ να έχω τον λόγο για ένα λεπτό.

**ΠΡΟΕΔΡΕΥΩΝ (Γεώργιος Βαρεμένος):** Εγώ δεν νομίζω, κύριε Κουμουτσάκο.

**ΜΑΥΡΟΥΔΗΣ ΒΟΡΙΔΗΣ:** Εντάξει, είναι σημαντικό, κύριε Πρόεδρε. Είναι Βουλευτής, να γίνει μια εξαίρεση.

**ΑΝΔΡΕΑΣ ΛΟΒΕΡΔΟΣ:** Ελάτε τώρα, κύριε Πρόεδρε. Δώστε του τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Εάν μου επιτρέπει το Σώμα, κύριε Πρόεδρε.

**ΜΑΥΡΟΥΔΗΣ ΒΟΡΙΔΗΣ:** Έχει χτυπηθεί ένας Βουλευτής και έχει δικαίωμα να απευθυνθεί στο Σώμα, κύριε Πρόεδρε. Δώστε του τον λόγο.

(Θόρυβος στην Αίθουσα)

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ρωτήστε το Σώμα, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Δεν ρωτάω το Σώμα.

Ορίστε, έχετε τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, κυρίες και κύριοι συνάδελφοι, κυρίες και κύριοι της Κυβέρνησης, κύριε Υπουργέ Παιδείας και Θρησκευμάτων, έπρεπε να γνωρίζετε ότι η ιστορία και μάλιστα οι πιο τραγικές της στιγμές, οι πιο δραματικές της στιγμές για ένα έθνος, ούτε παραγράφεται ούτε διαγράφεται. Επίσης, κύριε Υπουργέ, δεν παραχαράσσεται. Κι έχουν υπάρξει πολλοί που επιχείρησαν την παραχάραξη της εθνικής μας ιστορίας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κουμουτσάκο, θα κάνετε ομιλία τώρα;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Δεν φανταζόμουν ποτέ ότι μεταξύ αυτών μπορεί να συγκαταλεχθεί Υπουργός Παιδείας της χώρας μου.

**ΓΕΡΑΣΙΜΟΣ ΜΠΑΛΑΟΥΡΑΣ:** Δεν είναι σωστό τώρα αυτό. Ζητήσατε τον λόγο για να μιλήσετε για άλλο θέμα.

**ΜΑΥΡΟΥΔΗΣ ΒΟΡΙΔΗΣ:** Θα αναφερθεί και σε αυτό.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Είμαι πεπεισμένος …

**ΠΡΟΕΔΡΕΥΩΝ (Γεώργιος Βαρεμένος):** Κύριε Κουμουτσάκο, βάλτε μία τελεία.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Έχοντας υποστεί τη βιαιοπραγία ακραίων απαράδεκτων τραμπούκων, είμαι πεπεισμένος ότι το έδαφος και το νερό για να αναπτυχθεί αυτή η βιαιοπραγία και τέτοιες συμπεριφορές τα προσφέρουν δηλώσεις όπως αυτές που κάνατε.

Από εκεί και πέρα, ξέρω πρόσωπα, είδα πρόσωπα, και ξέρω υπό την καθοδήγηση ποίων έδρασαν αυτοί οι τραμπούκοι, αυτοί οι οποίοι επιχείρησαν να καπηλευθούν τον πόνο και την δικαιολογημένη αγανάκτηση των ποντιακών σωματείων. Και αυτοί που το έκαναν, οι πνευματικοί πατέρες, είναι αυτοί οι οποίοι έχουν δολοφονήσει, οι οποίοι είναι οι φορείς του ρατσισμού, της ξενοφοβίας και ό,τι πιο ακραίου υπάρχει στην κοινωνική και πολιτική ζωή της χώρας μας.

Περιμένω μια συνολική καταδίκη γι’ αυτά. Πιστεύω ταυτόχρονα ότι ο κύριος Υπουργός ήρθε η ώρα να αναλογιστεί τι έχει πυροδοτήσει και να πράξει αναλόγως.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κατ’ αρχάς, κύριε Κουμουτσάκο, θέλω να ζητήσω συγνώμη…

**ΓΕΡΑΣΙΜΟΣ ΜΠΑΛΑΟΥΡΑΣ:** Κύριε Κουμουτσάκο, πείτε μας τι έγινε. Να μάθουμε κι εμείς τι έγινε.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, αυτό λέω κι εγώ!

Κύριε Κουμουτσάκο, κατ’ αρχάς ζητάω συγγνώμη. Ευρισκόμουν στην Έδρα και δεν είχα γνώση του περιστατικού. Είναι αυτονόητη η καταδίκη και η αποδοκιμασία της ενέργειας, την οποία από ό,τι πληροφορήθηκα διέπραξαν ακραία στοιχεία. Είναι αυτονόητη κι εδώ τελεία και παύλα.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Η Χρυσή Αυγή, κύριε Πρόεδρε.

(Θόρυβος-διαμαρτυρίες από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Ησυχία!

**ΓΕΩΡΓΙΟΣ ΓΕΡΜΕΝΗΣ:** Σας παρακαλούμε, κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Ησυχία! Καθίστε κάτω!

**ΓΕΩΡΓΙΟΣ ΓΕΡΜΕΝΗΣ:** Κάνε μας τη χάρη!

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω είπα!

**ΓΕΩΡΓΙΟΣ ΓΕΡΜΕΝΗΣ:** Κάνε μας τη χάρη! Στους Μπάμπηδες έπρεπε να τα πεις αυτά! Έδωσες συγχωροχάρτι στον Υπουργό Παιδείας!

(Θόρυβος-διαμαρτυρίες από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω λέω!

Κύριε Δημαρά, έχετε τον λόγο.

**ΓΕΡΑΣΙΜΟΣ ΜΠΑΛΑΟΥΡΑΣ:** Επί της διαδικασίας, κύριε Πρόεδρε, υπάρχει ένα μείζον θέμα, παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Μπαλαούρα.

**ΓΕΡΑΣΙΜΟΣ ΜΠΑΛΑΟΥΡΑΣ:** Ο κ. Κουμουτσάκος έρχεται εδώ και κάνει μία ημιτελή καταγγελία. Το Σώμα απαιτεί περισσότερα στοιχεία για να μπορούμε να πληροφορηθούμε. Ούτε εσείς, κύριε Πρόεδρε, είπατε ότι γνωρίζατε…

**ΠΡΟΕΔΡΕΥΩΝ (Γεώργιος Βαρεμένος):** Εντάξει.

**ΓΕΡΑΣΙΜΟΣ ΜΠΑΛΑΟΥΡΑΣ:** Παρακαλώ, λοιπόν, τον κ. Κουμουτσάκο. Είναι σοβαρά τα πράγματα αυτά και απ’ ό,τι άκουσα –λέει- ήταν εντός του κτηρίου.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μισό λεπτό θέλω τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βρούτση, δεν έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Είναι πάνω σε αυτό που είπατε, σημαντικό πιστεύω.

Είχαμε λίγο πριν την καταδίκη της βιαιοπραγίας εναντίον του κ. Κουμουτσάκου. Αυτό να είναι σύσσωμο από όλο το Κοινοβούλιο.

**ΓΕΩΡΓΙΟΣ ΓΕΡΜΕΝΗΣ:** Να ανακαλέσετε!

**ΙΩΑΝΝΗΣ ΒΡΟΥΤΣΗΣ:** Να το πείτε, κύριε Πρόεδρε. Είναι σύσσωμο από όλους!

**ΠΡΟΕΔΡΕΥΩΝ (Γεώργιος Βαρεμένος):** Νομίζω πως εκφράζω…

**ΙΩΑΝΝΗΣ ΒΡΟΥΤΣΗΣ:** Να πείτε ότι είναι σύσσωμο από όλα τα μέλη του Κοινοβουλίου. Είναι κρίσιμο μέγεθος!

**ΠΡΟΕΔΡΕΥΩΝ (Γεώργιος Βαρεμένος):** Νομίζω πως εκφράζω τη θέληση του Σώματος.

**ΓΕΩΡΓΙΟΣ ΓΕΡΜΕΝΗΣ:** Να ανακαλέσει, κύριε Πρόεδρε! Όλες οι παρατάξεις να ζητήσουν να ανακαλέσει!

**ΙΩΑΝΝΗΣ ΒΡΟΥΤΣΗΣ:** Εγώ λέω κάτι άλλο τώρα. Να είναι σύσσωμη η καταδίκη.

**ΓΕΡΑΣΙΜΟΣ ΜΠΑΛΑΟΥΡΑΣ:** Πείτε μας τι ακριβώς έγινε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μπαλαούρα, …

**ΓΕΩΡΓΙΟΣ ΓΕΡΜΕΝΗΣ:** Να ανακαλέσει!

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς θέλω να εκφράσω τη συμπάθειά μου για όσα υπέστη ο κ. Κουμουτσάκος, όπως επίσης για όσα παρ’ ολίγον να υποστεί ο κ. Βαρβιτσιώτης, που μόλις και διέφυγε από τη μανία των τραμπούκων της ακροδεξιάς, πάνω στο χώρο του Αγνώστου Στρατιώτη. Ήταν μερικές εκατοντάδες, οι οποίοι βεβαίως κερδοσκοπούν πολιτικά, μερικοί οι οποίοι με τρόπο επαγγελματικό διαχειρίζονται τις μνήμες των ανθρώπων με τρόπο εξοργιστικό, τραμπούκικο, φασιστικό.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Τους τρέφετε, κύριε Φίλη!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Θα παρακαλούσα να μην διακόπτετε.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, από αυτά που είπατε προκλήθηκαν.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Λίγο σεβασμό τουλάχιστον σε αυτούς που εδάρησαν.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κυριαζίδη, εσείς τουλάχιστον πρέπει να εφαρμόσετε την τάξη.

**ΔΗΜΗΤΡΙΟΣ ΚΥΡΙΑΖΙΔΗΣ:** Ναι, αλλά κάποια θέματα είναι…

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Προχωρώ.

Πώς συνέβη αυτό; Το πυροδότησε η, όπως ειπώθηκε, προκλητική και εξοργιστική δήλωση του Υπουργού Παιδείας; Αυτός όπλισε το χέρι των τραμπούκων στη Βουλή μέσα ουσιαστικά, εδώ μπροστά, να επιτίθενται εναντίον Βουλευτών και να φωνασκούν συνθήματα «Αλήτες, προδότες, πολιτικοί» κατονομάζοντας κι εμένα βεβαίως μόνο ως προδότη, αλλά εν συνόλω, συλλήβδην όλους, εκτός από τους Χρυσαυγίτες, ως προδότες και αλήτες πολιτικούς;

**ΑΝΔΡΕΑΣ ΛΟΒΕΡΔΟΣ:** Ό,τι λέγατε ακριβώς εσείς!

(Θόρυβος στην Αίθουσα)

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Μην επιδεινώνετε τη θέση σας.

**ΑΝΔΡΕΑΣ ΛΟΒΕΡΔΟΣ:** Εσείς τα λέγατε αυτά! Επί πέντε χρόνια τα λέγατε αυτά!

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Θα παρακαλούσα να υπάρξει μία ηρεμία και η μόλις προ ολίγου εκφρασθείσα ομόθυμη καταδίκη της ενέργειας εις βάρος των συναδέλφων Βουλευτών να μη διαταράσσεται με παρεμβάσεις οι οποίες μπορεί να εκληφθούν ότι αναιρούν αυτήν την καταδίκη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αυτό δεν σε απαλλάσσει. Άντε μπράβο!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, θα κάνουμε διάλογο τώρα; Σας παρακαλώ. Στη Βουλή είμαστε. Δεν είμαστε στην πλατεία Συντάγματος.

**ΑΝΔΡΕΑΣ ΛΟΒΕΡΔΟΣ:** Σας πήρε ο πόνος τώρα!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μαζί ήσασταν πάνω-κάτω στην πλατεία.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ποιοι οπλίζουν το χέρι των τραμπούκων; Ποιοι όπλιζαν μόλις πρόπερσι με μαχαίρια τους εγκληματίες, για να σκοτώνουν φτωχούς ανθρώπους στο κέντρο της Αθήνας;

(Θόρυβος στην Αίθουσα)

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Τα τσιράκια σας ήταν.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ποιοι όπλισαν το χέρι του δολοφόνου του Φύσσα; Ποιοι συνεχίζουν σήμερα να οπλίζουν το χέρι των τραμπούκων;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Εσείς το κάνατε, κύριε Φίλη, με τις δηλώσεις σας.

**ΜΑΥΡΟΥΔΗΣ ΒΟΡΙΔΗΣ:** Εσείς ήσασταν. Τους δώσατε τροφή.

**ΓΕΩΡΓΙΟΣ ΓΕΡΜΕΝΗΣ:** Τον Χατζηδάκη ποιος τον είχε χτυπήσει;

(Θόρυβος -έντονες διαμαρτυρίες στην Αίθουσα)

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Είναι προφανές ότι η δημοκρατία δεν πρέπει να διαιρείται μπροστά στην απειλή του νεοφασισμού, στην απειλή του ρατσισμού, μπροστά στους τραμπούκους, οι οποίοι αν και υπόδικοι δεν υποχωρούν και είναι εδώ μπροστά μας και προκαλούν τη δημοκρατία!

(Χειροκροτήματα από την πτέρυγα του ΣΥΡΙΖΑ)

(Θόρυβος στην Αίθουσα)

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:**  Με τους φασισμούς…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Χριστοφιλοπούλου, λίγη ηρεμία και ψυχραιμία. Με τα ποντιακά τα έχετε ή με τον ΣΥΡΙΖΑ; Ηρεμήστε επιτέλους. Αποφασίστε με τι είσαστε θυμωμένη και να παρεμβαίνετε εκεί που είσαστε. Σας παρακαλώ!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Και είναι άλλη μία απόδειξη ότι αυτό το οποίο απειλείται σήμερα δεν είναι…

(Θόρυβος στην Αίθουσα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** ...(δεν ακούστηκε)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Είναι εντυπωσιακό ότι οι Βουλευτές του ΠΑΣΟΚ διασπούν την μόλις εκφρασθείσα καταδίκη για τους τραμπουκισμούς της Χρυσής Αυγής εις βάρος Βουλευτών με ανοίκειες επιθέσεις εναντίον της Κυβέρνησης. Είναι λυπηρό αυτό το πράγμα. Αποφασίστε.

**ΓΕΩΡΓΙΟΣ ΓΕΡΜΕΝΗΣ:** Ψεύδεσαι. Είσαι συκοφάντης!

**ΗΛΙΑΣ ΚΑΣΙΔΙΑΡΗΣ:** Να ανακαλέσεις!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Στο δικαστήριο εσείς.

**ΗΛΙΑΣ ΚΑΣΙΔΙΑΡΗΣ:** Να το πάρεις πίσω! Ψεύδεσαι! Να το πάρεις πίσω τώρα!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Είστε υπόλογοι και συνεχίζετε.

(Έντονες διαμαρτυρίες από την πτέρυγα της Χρυσής Αυγής)

**ΗΛΙΑΣ ΚΑΣΙΔΙΑΡΗΣ:** Να το πάρεις πίσω και να ζητήσεις συγγνώμη! Να το πάρεις πίσω και να ζητήσεις συγγνώμη!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εδώ είναι η Βουλή και όλοι οι ομιλητές λένε τις απόψεις τους.

Κύριε Κασιδιάρη, σας παρακαλώ, καθίστε κάτω.

**ΗΛΙΑΣ ΚΑΣΙΔΙΑΡΗΣ:** Να το πάρεις πίσω και να ανακαλέσεις τώρα! Δεν σέβεσαι τίποτα! Να σέβεσαι!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσείς λέτε ό,τι θέλετε. Δεν σας το απαγορεύει κανείς. Δεν θα απαγορεύσετε στους πολιτικούς να λένε τις απόψεις τους.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Το μείζον θέμα, το οποίο αναδεικνύεται σήμερα με τρόπο, ευτυχώς όχι όσο θα μπορούσε να είναι τραγικός, αλλά πάντως αποκρουστικό, είναι μία απειλή κατά των δημοκρατικών δικαιωμάτων των πολιτών. Το ζήσαμε με προπηλακισμούς, με παραχάραξη απόψεων που ξεκίνησαν με την παραποίηση της δικής μου άποψης σχετικά με τη Γενοκτονία των Ποντίων.

Ρωτήθηκα και απάντησα με σαφήνεια ότι ως Υπουργός υποστηρίζω και υλοποιώ την επίσημη θέση της Πολιτείας για την Γενοκτονία των Ελλήνων του Πόντου κι ότι τιμώ τα θύματα. Τιμώ τους ανθρώπους οι οποίοι έπεσαν θύματα εγκλημάτων της τουρκικής θηριωδίας στον Πόντο και ότι σέβομαι τον πόνο των σημερινών απογόνων τους. Αυτά τα είπα από την πρώτη στιγμή. Είναι φτωχό και περιττό να συζητούμε γύρω από αυτό το ζήτημα.

Ρωτήθηκα –και δεν είχα εγώ την πρωτοβουλία- εάν έχω διαφορετική επιστημονική άποψη, όχι πολιτική. Η πολιτική άποψη είναι σαφής και είναι της Βουλής. Δεν τη διατύπωσα εγώ τώρα. Παρέπεμψα σε παλαιότερο άρθρο μου.

(Θόρυβος από την πτέρυγα της Νέας Δημοκρατίας)

**ΔΗΜΗΤΡΙΟΣ ΚΥΡΙΑΖΙΔΗΣ:** Υπουργέ, μην το συνεχίζεις.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ηθικός αυτουργός είστε, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι ακριβώς επιδιώκετε, κύριοι; Τι θέλετε;

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):**

Κι εδώ τελειώνω, διότι σέβομαι την ταλαιπωρία την οποία υπέστησαν οι δύο συνάδελφοι της Νέας Δημοκρατίας, θύματα μίας μισαλλοδοξίας η οποία προκλήθηκε όχι από τη δική μου δήλωση, αλλά από την προσπάθεια χρησιμοποίησης με μικροκομματικό τρόπο αυτών των προβλημάτων, από την προσπάθεια να αναζωπυρωθεί ο εθνικιστικός λόγος στη χώρα μας, αυτός που βύθισε τη χώρα μας στην κρίση, αυτός που την είχε κατατάξει και την είχε οδηγήσει στην καθυστέρηση και σε μία ζώνη ταλαιπωριών, ανεπαρκειών και χαμένων ευκαιριών.

Είναι σαφές ότι σε αυτή την πορεία μιας διαίρεσης του λαού μας, την πορεία μιας εθνικιστικής ρητορείας, που προσβάλλει τα πατριωτικά αισθήματα των Ποντίων και όλων των Ελλήνων, αυτά τα γνήσια πατριωτικά αισθήματα τα προσβάλλει ο κίβδηλος εθνικισμός, η εθνοκαπηλία.

Σε αυτές τις απόψεις και τις αντιλήψεις, η Κυβέρνηση της Αριστεράς, αλλά και όλοι οι Έλληνες είναι λογικό ότι έχουμε χρέος να είμαστε κατηγορηματικά απέναντι με όλα τα μέσα που προβλέπει το Σύνταγμα και η νομοθεσία, με όλα τα μέσα που επιτρέπει η δημοκρατική ιδεολογία.

Πρέπει να είμαστε ανυποχώρητοι, όχι απλώς στην καταδίκη μικρών κρουσμάτων, αλλά στην καταδίκη του μεγάλου κρούσματος. Και το μεγάλο κρούσμα είναι ο εθνικισμός, το φάντασμα του εθνικισμού, που σε ορισμένες περιπτώσεις έχει και στοιχεία μιας κερδοσκοπίας, πολιτικής και άλλης.

Άρα, όπως είδαμε και τώρα, αυτό που διακυβεύεται και που απειλείται σήμερα είναι η δημοκρατία. Και αυτό που έζησα εγώ ήταν με μορφή πογκρόμ από τις τηλεοράσεις, που διέστρεψαν τη δήλωσή μου και με εμφάνισαν ότι είμαι κατά της Γενοκτονίας, ενώ υπήρχε ένα σκεπτικό κατά των εγκλημάτων, ανεξαρτήτως του νομικού προσδιορισμού, που είναι ένα επιστημονικό θέμα και έχει λυθεί πολιτικά από τη Βουλή των Ελλήνων. Αυτό που υφιστάμεθα σήμερα και που θα υποστούν όλες οι πτέρυγες εδώ μέσα είναι αυτή η απειλή για τα δημοκρατικά δικαιώματα.

Ένας Βουλευτής, ο οποίος τυχαίνει να είναι και καθηγητής Πανεπιστημίου, μίλησε χθες για «σκέρτσα επιστημόνων».

**ΑΝΔΡΕΑΣ ΛΟΒΕΡΔΟΣ:** Εγώ το έκανα αυτό, κύριε Υπουργέ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ο κ. Λοβέρδος, ο οποίος αποδέχεται και σήμερα την ευθύνη των όσων είπε χθες, προφανώς γνωρίζει ότι δεν υπάρχουν «σκέρτσα επιστημόνων». Υπάρχει επιστημονική έρευνα, η οποία τίθεται υπό την κρίση της επιστημονικής κοινότητας.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΑΝΔΡΕΑΣ ΛΟΒΕΡΔΟΣ:** Δεν είστε πανεπιστημιακός. Άλλο το ένα άλλο το άλλο…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριοι της Δημοκρατικής Συμπαράταξης, τι πάθος είναι αυτό σήμερα;

Σας παρακαλώ!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Αυτό που σήμερα διακυβεύεται με τη συμπεριφορά σας είναι και κάτι άλλο. Θέλετε να βάλετε όρια στην επιστημονική έρευνα. Δεν θα σας περάσει!

**ΜΑΥΡΟΥΔΗΣ ΒΟΡΙΔΗΣ:** Μην προκαλείτε άλλο! Είναι γενοκτονία ή όχι; Πείτε το.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Παραιτηθείτε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βορίδη, περιμένετε εσείς σε δεύτερη πράξη. Αφήστε να ολοκληρώσει η Δημοκρατική Συμπαράταξη! Θέλετε να είστε όλοι μαζί; Τότε θα εφαρμόσω το άρθρο του Κανονισμού για την τήρηση της τάξης!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Η απειλή στρέφεται εναντίον στοιχειωδών δημοκρατικών δικαιωμάτων. Και, επαναλαμβάνω, υπέστην αυτά που υπέστην από τους τηλεοπτικούς τραμπουκισμούς από τη διαστροφή των δηλώσεών μας, που ήταν σαφείς και ενώπιον του ελληνικού λαού. Το πρώτο στοιχείο αυτών των δηλώσεων είναι ο σεβασμός της απόφασης της Βουλής των Ελλήνων για το θέμα της Γενοκτονίας. Το σέβομαι ως Υπουργός, το τόνισα και το τονίζω, ανεξαρτήτως των προσωπικών απόψεων, επί επιστημονικού επιπέδου.

Αυτό για το οποίο σήμερα, δυστυχώς, κρινόμαστε είναι ότι βρισκόμαστε μπροστά σε μια αναζωπύρωση της εθνικιστικής ρητορείας. Το γεγονός μάλιστα ότι η Χρυσή Αυγή κατέθεσε μήνυση εναντίον μου για παραβίαση του αντιρατσιστικού νόμου, επιβεβαιώνει αυτό που σας λέω. Και ανεξαρτήτως των διαφωνιών που μπορεί να έχουμε μεταξύ μας, πρέπει να πρυτανεύσει ένα πνεύμα λογικής, ένα πνεύμα δημοκρατικού τόξου στην αντιμετώπιση αυτών των προκλήσεων.

(Έντονοι διαπληκτισμοί μεταξύ του Βουλευτή του ΣΥΡΙΖΑ κ. Τριαντάφυλλου Μηταφίδη και του Βουλευτή της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδου)

Είναι λυπηρό…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μηταφίδη, σας παρακαλώ καθίστε!

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, αυτός εδώ με βρίζει με τον χειρότερο τρόπο!

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** «Αυτός εδώ»;

(Θόρυβος-διαξιφισμοί μεταξύ Βουλευτών του ΣΥΡΙΖΑ και της Δημοκρατικής Συμπαράταξης ΠΑΣΟΚ –ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ καθίστε! Θα υποχρεωθώ να διακόψω, σε βάρος των ομιλητών, για να δούμε τι θα καταλάβετε από την ατμόσφαιρα γηπέδου που δημιουργείτε!

Δεν έχετε τον λόγο!

Συνεχίστε, κύριε Υπουργέ.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θέλω τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι στο Βήμα ο ομιλητής. Δεν δίνω τον λόγο σε άλλον. Ξέρετε τον Κανονισμό καλύτερα από εμένα. Έλεος πια! Έλεος!

Συνεχίστε, κύριε Υπουργέ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Άκουσα επίσης το επιχείρημα ότι η διατύπωση απόψεων –επαναλαμβάνω-επιστημονικών πάνω σε ένα ζήτημα που έχει και πολιτική σημασία, η διατύπωση διαφορετικών απόψεων…

(Θόρυβος-διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ -ΔΗΜΑΡ)

(Διαπληκτισμοί Βουλευτών του ΣΥΡΙΖΑ και της Δημοκρατικής Συμπαράταξης ΠΑΣΟΚ -ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μπαλαούρα, καθίστε σας παρακαλώ πολύ. Μπορώ να επιβάλω την τάξη. Έχουμε τον Κανονισμό. Δεν χρειαζόμαστε άλλους να μεσολαβούν. Έχουμε ομιλητές, έχουμε μια διαδικασία αποφασίσει για το τι θα κάνουμε. Σας παρακαλώ πολύ! Ψυχραιμία! Όποιος δεν μπορεί, να βγει έξω.

Ολοκληρώστε, κύριε Φίλη.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ολοκληρώνω.

Ακούστηκε και το επιχείρημα ότι η διατύπωση διαφορετικών απόψεων δίνει επιχειρήματα στους αντιπάλους μας. Είναι προφανές ότι αυτό έχει ελαχίστη σχέση με μία αντίληψη ανοικτής κοινωνίας, δημοκρατικής, με μια αντίληψη ευρωπαϊκής κοινωνίας, όπως κατ’ εξοχήν υποστηρίζουν ορισμένοι ότι πρέπει να είναι η χώρα μας.

**ΜΑΥΡΟΥΔΗΣ ΒΟΡΙΔΗΣ:** Είσαι πρωτοσέλιδο στις τουρκικές εφημερίδες! Χαίρεσαι γι’ αυτό;

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Δεν χαίρομαι για τίποτα, δεν λυπάμαι για τίποτα. Υποστηρίζω τη θέση που έχει η χώρα μου.

**ΜΑΥΡΟΥΔΗΣ ΒΟΡΙΔΗΣ:** Μα, δεν την υποστηρίζεις.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Υποστηρίζω το δικαίωμα, όταν ερωτώμαι ως άτομο, να μην αλλάζω την άποψή μου. Δεν είμαι πολιτικάντης. Δεν είμαι από αυτούς οι οποίοι αλλάζουν θέσεις.

**ΜΑΥΡΟΥΔΗΣ ΒΟΡΙΔΗΣ:** Άρα το συνεχίζεις!

**ΙΩΑΝΝΗΣ ΒΡΟΥΤΣΗΣ:** Το συνεχίζεις, Υπουργέ!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Επαναλαμβάνω: Υποστηρίζω την εθνική θέση που αφορά τη Γενοκτονία των Ποντίων και από εκεί και πέρα δεν είμαι καραγκιόζης πολιτικάντης να πω ότι δεν έχω πει τίποτα στη ζωή μου.

Είναι σαφή αυτά που λέω; Καθαρά πράγματα!

(Χειροκροτήματα από την πτέρυγα του ΣΥΡΙΖΑ)

Και θέλω να τονίσω κάτι τελευταίο: Στη δημοκρατία, καθεστώς αναστολής της προσωπικής άποψης δεν υπάρχει. Αυτό είναι γενοκτονία άποψης. Είναι γενοκτονία για τη δημοκρατία, αν επιμένουμε ότι πρέπει να βάζουμε στον πάγο τις πολιτικές μας απόψεις.

**ΜΑΥΡΟΥΔΗΣ ΒΟΡΙΔΗΣ:** Δεν το είπαμε εμείς αυτό.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Μπορείτε να μου ζητήσετε να το ξανασκεφτώ, να αλλάξω πιθανώς άποψη. Αυτό είναι μια άλλη συζήτηση. Είναι δημοκρατικό πλαίσιο κουβέντας. Επαναλαμβάνω και τελειώνω: Σέβομαι τον πατριωτισμό των συμπατριωτών μου.

**ΜΑΥΡΟΥΔΗΣ ΒΟΡΙΔΗΣ:** Παραιτήσου και μετά πες ό,τι θέλεις.

**ΔΗΜΗΤΡΙΟΣ ΚΥΡΙΑΖΙΔΗΣ:** Να ζητήσεις συγγνώμη και να παραιτηθείς!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Σέβομαι τα γνήσια πατριωτικά αισθήματα και τον πόνο των Ελλήνων Ποντίων.

**ΔΗΜΗΤΡΙΟΣ ΚΥΡΙΑΖΙΔΗΣ:** Βάλεις αλάτι πάνω στην πληγή.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Σέβομαι την επίσημη θέση της ελληνικής πολιτείας και ζητώ να σεβαστείτε και εσείς το δημοκρατικό μας πολίτευμα, διότι διαφορετικά λυπούμαι, αλλά θα έχουμε χειρότερα αποτελέσματα από αυτά που είδατε μόλις τώρα.

Ευχαριστώ.

**ΜΑΥΡΟΥΔΗΣ ΒΟΡΙΔΗΣ:** Εάν συνεχίσετε έτσι, θα έχουμε τα χειρότερα.

 (Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα οκτώ μαθητές και μαθήτριες και πέντε εκπαιδευτικοί συνοδοί τους από το 5ο Γυμνάσιο Καβάλας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, παρακαλώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πρέπει να συνεννοηθούμε. Υπάρχει μια ένταση, η οποία είναι αδικαιολόγητη.

**ΑΝΔΡΕΑΣ ΛΟΒΕΡΔΟΣ:** Θα ξεπεραστεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Υπάρχει ένας συνάδελφος ο οποίος κτυπήθηκε. Ζητήσαμε εδώ να συναινέσει όλη η Βουλή για να εκφράσουμε τη συμπαράστασή μας και την καταδίκη μας. Αντ’ αυτού, ενώ μιλάει ο Υπουργός, υπάρχει μια κατάσταση απερίγραπτη από τους συναδέλφους της Δημοκρατικής Συμπαράταξης.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε,…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι ακριβώς θέλετε, κύριε Λοβέρδο; Σας παρακαλώ!

**ΑΝΔΡΕΑΣ ΛΟΒΕΡΔΟΣ:** Επί προσωπικού τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Τον λόγο επί προσωπικού, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όλοι έχετε προσωπικά; Με συγχωρείτε, δηλαδή δεν υπάρχει πολιτική στη Βουλή;

**ΑΝΔΡΕΑΣ ΛΟΒΕΡΔΟΣ:** Επί προσωπικού…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όταν μιλάει πολιτικά ο καθένας σας, έχει συνείδηση ποιους προσβάλλει; Ποιες ιδεολογίες εκθέτει;

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, επί προσωπικού…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αν όλα τα κάνουμε προσωπικά για να μιλάει ο καθένας, δεν θα τελειώσουμε ποτέ.

Σας παρακαλώ πολύ! Έχει ζητήσει τον λόγο ο κ. Θεοχάρης από το Ποτάμι.

**ΑΝΔΡΕΑΣ ΛΟΒΕΡΔΟΣ:** Όχι, όχι! Επί προσωπικού!

**ΗΛΙΑΣ ΚΑΣΙΔΙΑΡΗΣ:** Όχι, εδώ είναι το προσωπικό, σε εμάς.

**ΗΛΙΑΣ ΠΑΝΑΓΙΩΤΑΡΟΣ:** Κυρία Πρόεδρε, θέλω τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παναγιώταρε, έχει ζητήσει τον λόγο πριν από εσάς. Θα ακολουθήσετε εσείς.

**ΗΛΙΑΣ ΚΑΣΙΔΙΑΡΗΣ:** Εδώ είναι το προσωπικό…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Παναγιώταρος ζήτησε τον λόγο μετά τον κ. Θεοχάρη. Θα πάρετε τον λόγο μετά. Καθίστε όλοι κάτω και παρακαλώ ησυχία, ηρεμία. Έχουμε και μάρτυρες παιδιά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Μας παρακολουθούν νέοι άνθρωποι!

**ΑΝΔΡΕΑΣ ΛΟΒΕΡΔΟΣ:** Όχι, όχι.

**ΗΛΙΑΣ ΚΑΣΙΔΙΑΡΗΣ:** Εδώ είναι το προσωπικό. Έγινε σαφέστατη αναφορά…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εδώ είναι Βουλή. Υπάρχει ελευθερία έκφρασης είτε το καταλαβαίναμε είτε όχι. Όταν θα πάρετε τον λόγο, θα πείτε ό,τι θέλετε.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, προηγείται το προσωπικό.

**ΗΛΙΑΣ ΚΑΣΙΔΙΑΡΗΣ:** Πρόκειται για συκοφαντία σε βάρος του κόμματός μας και πρέπει να απαντήσουμε τώρα. Προηγείται η απάντηση του κόμματός μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Θεοχάρη, έχετε τον λόγο για οκτώ λεπτά.

**ΗΛΙΑΣ ΚΑΣΙΔΙΑΡΗΣ:** Ένα λεπτό. Μας υβρίζει η μισή Βουλή. Προηγείται η απάντηση στη συκοφαντία. Πρέπει να απαντήσουμε και στη συνέχεια οτιδήποτε άλλο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Παναγιώταρος θα μιλήσει μετά τον κ. Θεοχάρη.

**ΗΛΙΑΣ ΚΑΣΙΔΙΑΡΗΣ:** Έχουμε δεχθεί συκοφαντίες και επιθέσεις και πρέπει να απαντήσει ο εκπρόσωπός μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αν μετά από κάθε ομιλία σας, κύριε Κασιδιάρη, έπαιρναν τον λόγο όσοι ανατριχιάζουν με αυτά που λέτε, δεν θα κάναμε τίποτε άλλο.

**ΗΛΙΑΣ ΚΑΣΙΔΙΑΡΗΣ:** Ο εκπρόσωπός μας θα μιλήσει τώρα για να απαντήσει, όπως ορίζει ο Κανονισμός. Είναι δικαίωμά μας!

 **ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, αναλάβετε την Έδρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καθίστε κάτω. Τελείωσε.

**ΗΛΙΑΣ ΚΑΣΙΔΙΑΡΗΣ:** Ο λόγος πρέπει να δοθεί στον εκπρόσωπό μας.

**ΑΝΔΡΕΑΣ ΛΟΒΕΡΔΟΣ:** Το προσωπικό προηγείται…

**ΗΛΙΑΣ ΠΑΝΑΓΙΩΤΑΡΟΣ:** Μας είχατε φυλακή, μας συκοφαντήσατε. Ο λόγος να δοθεί στον εκπρόσωπο της Χρυσής Αυγής!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το βρήκα εδώ σημειωμένο από τον κ. Βαρεμένο.

**ΗΛΙΑΣ ΚΑΣΙΔΙΑΡΗΣ:** Να τελειώνουμε. Να μας δώσετε τον λόγο. Ο λόγος πρέπει να δοθεί στον εκπρόσωπο της Χρυσής Αυγής.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Θεοχάρης ζήτησε τον λόγο πριν από εσάς. Ηρεμήστε, δεν σας παίρνει κανείς την τρίτη θέση. Είστε τρίτοι! Καθίστε.

**ΗΛΙΑΣ ΚΑΣΙΔΙΑΡΗΣ:** Οι ειρωνείες αυτές στο κόμμα σας!

**ΗΛΙΑΣ ΠΑΝΑΓΙΩΤΑΡΟΣ:** Οι ειρωνείες στους Αφγανούς και τους Πακιστανούς. Τις ειρωνείες όχι σε εμάς!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Θεοχάρη, έχετε τον λόγο για οκτώ λεπτά.

**ΗΛΙΑΣ ΚΑΣΙΔΙΑΡΗΣ:** Αλλού τις ειρωνείες…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Πρόεδρε, θα μηδενίσετε τον χρόνο μου;

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, ο Κοινοβουλευτικός μας Εκπρόσωπος θα μιλήσει με τη σειρά του. Τώρα επί προσωπικού σάς ζητώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μετά. Τώρα είναι ο ομιλητής στο Βήμα.

**ΑΝΔΡΕΑΣ ΛΟΒΕΡΔΟΣ:** Όχι, όχι δεν υπάρχει αυτό…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μετά, κύριε Λοβέρδο. Δεν υπάρχει προσωπικό. Παρόντες ήμασταν όλοι εδώ.

**ΑΝΔΡΕΑΣ ΛΟΒΕΡΔΟΣ:** Όχι, όχι, το προσωπικό προηγείται…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ! Βοηθήστε να αποκατασταθεί η ηρεμία, κύριε Λοβέρδο, την οποία έχετε διαταράξει και προσωπικά.

**ΑΝΔΡΕΑΣ ΛΟΒΕΡΔΟΣ:** Όχι, εσείς δεν βοηθάτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εγώ την έχω διαταράξει; Σας παρακαλώ!

**ΑΝΔΡΕΑΣ ΛΟΒΕΡΔΟΣ:** Θα είχαμε τελειώσει τώρα…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε συνάδελφε,…

**ΑΝΔΡΕΑΣ ΛΟΒΕΡΔΟΣ:** Όχι, κύριε Θεοχάρη. Το προσωπικό πρέπει να το σεβαστείτε εσείς. Το προσωπικό προηγείται.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Πρόεδρε, τι να κάνω;

**ΑΝΔΡΕΑΣ ΛΟΒΕΡΔΟΣ:** Το Προεδρείο…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρίες και κύριοι συνάδελφοι,…

**ΑΝΔΡΕΑΣ ΛΟΒΕΡΔΟΣ:** Όχι, είναι προσωπικό και σοβαρό προσωπικό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν μπορώ να μιλάω με τον συνάδελφο…

**ΑΝΔΡΕΑΣ ΛΟΒΕΡΔΟΣ:** Ζητάω τον σεβασμό σας. Δεν μας τον δίνετε και κυριολεκτώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, τι θέλετε ακριβώς; Ποιο προσωπικό; Σε τι συνίσταται;

**ΑΝΔΡΕΑΣ ΛΟΒΕΡΔΟΣ:** Δεν με ακούτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο καθένας θα επινοεί προσωπικό για να μιλάει;

**ΑΝΔΡΕΑΣ ΛΟΒΕΡΔΟΣ:** Δεν ξέρετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι με νοιάζει για το προσωπικό το δικό σας;

**ΑΝΔΡΕΑΣ ΛΟΒΕΡΔΟΣ:** Δεν σας νοιάζει;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλω να σας λογοκρίνω;

**ΑΝΔΡΕΑΣ ΛΟΒΕΡΔΟΣ:** Εσείς μας προστατεύετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μιλήστε λοιπόν δύο λεπτά, να ακούσουμε το προσωπικό σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ένα λεπτό είναι το προσωπικό.

**ΑΝΔΡΕΑΣ ΛΟΒΕΡΔΟΣ:** Ένα λεπτό θέλω, τριάντα δευτερόλεπτα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πείτε το λοιπόν. Ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Φωνάξαμε και ο Κοινοβουλευτικός μας Εκπρόσωπος, ο κ. Θεοχαρόπουλος, είπε πως συμφωνούμε –ομοφώνως απ’ ό,τι φαινόταν- με την καταδίκη όπως την εξέφρασε ο κ. Βαρεμένος, πριν από εσάς, για τον προπηλακισμό, τον ξυλοδαρμό του συναδέλφου κ. Κουμουτσάκου από τραμπούκους.

Πήρε όμως τον λόγο ο κύριος Υπουργός Παιδείας, προφανώς για να βρει άλλοθι σε αυτά τα γεγονότα, και είπε τις απόψεις του. Αυτές πράγματι προκάλεσαν αντίδραση από το Σώμα και γινόταν αυτό που βλέπατε από την Έδρα του Προέδρου.

Ενώ γινόταν αυτό όμως, συνάδελφος από την Πλειοψηφία, πιθανώς σεβόμενος τους δικούς του αγώνες –που και εμείς σεβόμαστε, γιατί τον ξέρουμε- μας απευθύνθηκε με τρόπο ιταμό, με χαρακτηρισμό ανάξιο του Κοινοβουλίου.

Του ζητούμε -δεν θέλω να επαναλάβω- να ζητήσει συγγνώμη με μια φράση -έστω και εκτός Πρακτικών- και για εμάς το θέμα τελειώνει.

Αν δεν το κάνει, τότε το θέμα, κυρία Πρόεδρε, ξεπερνάει το δίλεπτο της ομιλίας μου και θα παρακωλύσει τη διαδικασία. Δεν το θέλουμε. Του ζητούμε, έστω και εκτός Πρακτικών, να μας ζητήσει συγγνώμη και για εμάς τελειώνει. Μας μίλησε με τρόπο που δεν συνάδει με το Κοινοβούλιο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Λοβέρδο.

Τον λόγο έχει τώρα ο κ. Θεοχάρης.

**ΗΛΙΑΣ ΠΑΝΑΓΙΩΤΑΡΟΣ:** Κυρία Πρόεδρε, τώρα θα μιλήσουμε και εμείς.

**ΑΝΔΡΕΑΣ ΛΟΒΕΡΔΟΣ:** Όχι, κυρία Πρόεδρε, πρέπει να ζητήσει συγγνώμη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο,…

(Θόρυβος στην Αίθουσα από τις πτέρυγες του ΣΥΡΙΖΑ και της Δημοκρατικής Συμπαράταξης ΠΑΣΟΚ -ΔΗΜΑΡ)

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** …(δεν ακούστηκε).

**ΑΝΔΡΕΑΣ ΛΟΒΕΡΔΟΣ:** Πες ένα συγγνώμη και τελειώσαμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, μιλάτε για κάτι που δεν έχει αντιληφθεί η Αίθουσα και πολύ περισσότερο η Πρόεδρος. Σας παρακαλώ, λοιπόν! Δεν μπορώ να σας βοηθήσω σε αυτά που ζητάτε. Ούτε τον συνάδελφο κατονομάζετε ούτε οτιδήποτε άλλο λέτε. Δεν γίνεται! Αυτό δεν είναι ζήτημα που μπορούμε να λύσουμε.

**ΑΝΔΡΕΑΣ ΛΟΒΕΡΔΟΣ:** Μετά τη συγγνώμη του συναδέλφου για εμάς το θέμα είναι λήξαν.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Θεοχάρη, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Θα μιλήσουμε και εμείς για ένα λεπτό τώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι σχέση έχει αυτό;

**ΗΛΙΑΣ ΠΑΝΑΓΙΩΤΑΡΟΣ:** Όχι, κυρία Πρόεδρε, τώρα θα μιλήσουμε εμείς για το προσωπικό μας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τώρα θα το πάρω εγώ προσωπικά!

**ΗΛΙΑΣ ΠΑΝΑΓΙΩΤΑΡΟΣ:** Και εγώ δεν θα μιλήσω για ασθένεια, για προσωπικό θα μιλήσω.

(Θόρυβος στην Αίθουσα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σταματήστε να ακούσουμε τι λέτε. Ο κ. Λοβέρδος μίλησε επί προσωπικού για κάποια προσβολή που δέχθηκε από συνάδελφο στην Αίθουσα. Εσείς δεχθήκατε στην Αίθουσα κάτι από κάποιον;

**ΗΛΙΑΣ ΠΑΝΑΓΙΩΤΑΡΟΣ:** Μάλιστα, κυρία Πρόεδρε. Δεν ήσασταν εσείς εδώ.

**ΗΛΙΑΣ ΚΑΣΙΔΙΑΡΗΣ:** Ο Βαρεμένος προήδρευε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κυρία Πρόεδρε, επί προσωπικού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Από ποιον, κύριε Παναγιώταρε; Δεν καταλαβαίνω. Δεν γίνονται αυτά τα πράγματα.

**ΗΛΙΑΣ ΠΑΝΑΓΙΩΤΑΡΟΣ:** Ζητώ τον λόγο για ένα λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ωραία, πάρτε τον λόγο για ένα λεπτό, να δούμε σε τι συνίσταται το προσωπικό.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστούμε πάρα πολύ, κυρία Πρόεδρε.

Ακούστηκε από τον κ. Κουμουτσάκο ότι αυτοί που τον τραμπούκισαν ήταν χρυσαυγίτες. Η Χρυσή Αυγή καταδικάζει, όπως και όλα τα υπόλοιπα πολιτικά κόμματα, οποιεσδήποτε πράξεις βίας εις βάρος και του κ. Κουμουτσάκου αλλά και οποιουδήποτε. Δεν μπορεί, όμως, να λέει ο κ. Κουμουτσάκος ότι ήταν χρυσαυγίτες. Να το πάρει πίσω! Ένα αυτό.

Δεύτερον, δεν μπορεί ο Υπουργός, ο κ. Φίλης, επί ένα τέταρτο αντί να ομιλεί για τα τεράστια προβλήματα που δημιούργησε με τη δήλωσή του, προς τιμήν του να μην την παίρνει πίσω, αλλά θα πρέπει να παραιτηθεί, διότι είναι Υπουργός της ελληνικής Κυβέρνησης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτό δεν είναι προσωπικό.

**ΗΛΙΑΣ ΠΑΝΑΓΙΩΤΑΡΟΣ:** Όχι να καθυβρίζει τη Χρυσή Αυγή για δεκαπέντε λεπτά. Διότι είναι ειρωνεία ο κ. Φίλης με τη δήλωσή του, που έχει ανάψει φωτιές και είναι πρωτοσέλιδο σε όλη την Τουρκία…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, αυτό είναι πολιτικές απόψεις.

Έχετε ακούσει τι λέτε εσείς κάθε φορά, κύριε Παναγιώταρε; Ελάτε τώρα!

**ΗΛΙΑΣ ΠΑΝΑΓΙΩΤΑΡΟΣ:** Θα το χρησιμοποιήσουν αύριο, κυρία Πρόεδρε. Όταν θα ζητήσουμε να διεθνοποιηθεί και να αναγνωρίσουν όλοι τη Γενοκτονία των Ποντίων, θα δούμε να μας κολλάνε στη μούρη τις δηλώσεις του κ. Φίλη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει.

**ΗΛΙΑΣ ΠΑΝΑΓΙΩΤΑΡΟΣ:** Να ανακαλέσει ο κ. Κουμουτσάκος!

Ευχαριστούμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε οκτώ λεπτά, κύριε Θεοχάρη.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κυρία Πρόεδρε, επί προσωπικού ζητώ τον λόγο.

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, ζητεί επί προσωπικού τον λόγο ο κ. Κουμουτσάκος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε να ανακαλέσετε, κύριε Θεοχάρη;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ακόμη δεν είπα τίποτα για να ανακαλέσω! Μετά θα ανακαλέσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κουμουτσάκο, ήθελα να πω.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ζητώ τον λόγο επί προσωπικού, κυρία Πρόεδρε.

Άκουσα τα όσα ειπώθηκαν από την πλευρά της ακραίας ρατσιστικής και μισαλλόδοξης πολιτικής δύναμης της χώρας…

**ΗΛΙΑΣ ΚΑΣΙΔΙΑΡΗΣ:** Η Νέα Δημοκρατία είναι μισαλλόδοξη.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Θέλω να σας πω, λοιπόν, επειδή εγώ ήμουν εκεί, ότι τόσο η φρασεολογία και οι πρακτικές όσο επίσης και το γεγονός ότι δίπλα σε αυτή την ομάδα που ξεκίνησε τις βιαιοπραγίες…

**ΓΕΩΡΓΙΟΣ ΓΕΡΜΕΝΗΣ:** Να ανακαλέσετε!

**ΓΕΩΡΓΙΟΣ ΚΟΥΜΟΥΤΣΑΚΟΣ:** …ένα λεπτό πριν ήταν μαζί τους ο Βουλευτής κ. Γρέγος, τον οποίο είδα, με κάνουν…

**ΗΛΙΑΣ ΚΑΣΙΔΙΑΡΗΣ:** Να ανακαλέσει.

**ΓΕΩΡΓΙΟΣ ΓΕΡΜΕΝΗΣ:** Μα, τι λέει τώρα; Είστε συκοφάντες! Αίσχος!

**ΗΛΙΑΣ ΚΑΣΙΔΙΑΡΗΣ:** Δεν σέβεσαι τίποτα;

**ΙΩΑΝΝΗΣ ΛΑΓΟΣ:** Ο άνθρωπος δεν ξέρει τι λέει! Ψεύτη!

**ΗΛΙΑΣ ΚΑΣΙΔΙΑΡΗΣ:** Να το πάρει πίσω και να ζητήσει συγγνώμη!

(Θόρυβος στην Αίθουσα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Λοιπόν, θα υποχρεωθώ να λάβω μέτρα. Κύριοι, σταματήστε τώρα αμέσως.

**ΗΛΙΑΣ ΚΑΣΙΔΙΑΡΗΣ:** Είσαι ψεύτης! Να το πάρεις πίσω! Να ανακαλέσεις! Δεν ανεχόμαστε προσβολές από κανέναν!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σταματήστε, παρακαλώ, τις φωνασκίες.

Συνεχίστε, κύριε Κουμουτσάκο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Μου έδωσαν τη δυνατότητα να πω αυτό το οποίο είπα στην πρωτολογία μου. Δεν συνηθίζω να ψεύδομαι. Δεν το κάνω ποτέ και δεν το έκανα ούτε κι αυτή τη φορά.

**ΗΛΙΑΣ ΠΑΝΑΓΙΩΤΑΡΟΣ:** Το κάνεις τώρα!

**ΓΕΩΡΓΙΟΣ ΚΟΥΜΟΥΤΣΑΚΟΣ:** Έχοντας πει μόλις αυτά, κυρία Πρόεδρε, θέλω να επαναλάβω, να υπογραμμίσω, με την πιο σταθερή μου πεποίθηση, ότι τα χέρια της βίας τα οπλίζουν προκλητικές δηλώσεις, όπως αυτές που έγιναν εκ μέρους του Υπουργού, ο οποίος πρέπει να αποφασίσει πότε είναι πολίτης-επιστήμων και πότε Υπουργός. Είναι ηθικός αυτουργός αυτών των βιαιοπραγιών.

Από εκεί και πέρα, η Χρυσή Αυγή είναι εκείνη η οποία καλλιεργεί μονίμως και σταθερά την πρακτική και τον λόγο της βίας.

(Χειροκροτήματα από την πτέρυγα της Νέας Δημοκρατίας)

**ΗΛΙΑΣ ΠΑΝΑΓΙΩΤΑΡΟΣ:** Εμμέσως ανακάλεσε! Ευχαριστώ πολύ!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Νομίζω ότι ήρθε η ώρα να μιλήσει ο κ. Θεοχάρης.

Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, πρέπει να κάνω κι εγώ την αυτοκριτική μου. Σας έχω κατηγορήσει τόσες φορές ότι δεν έχετε σχέδιο. Έχετε σχέδιο. Αυτό είναι αλήθεια. Το σχέδιο πια είναι φανερό, δηλαδή ρουσφέτια, προσλήψεις ημετέρων και εντολές απ’ έξω, γιατί κάθε καλό σχέδιο χρειάζεται τρεις πυλώνες.

Για να μη λέτε πως σας λέω ψέματα, γιατί εγώ δεν είμαι σαν κι εσάς Πινόκιο –είστε Κυβέρνηση -«Πινόκιο» Υπουργοί- «Πινόκιο» αλλά και ο Πρωθυπουργός-, ας δούμε μερικά παραδείγματα από το ανά χείρας νομοσχέδιο.

Με την τροπολογία του Υπουργείου Παιδείας δίνετε τα ρουσφέτια, τον πρώτο πυλώνα. Δίνετε αρμοδιότητες για προμήθειες κάθετα στον γενικό γραμματέα. Εμείς ζητάμε συγκέντρωση των προμηθειών, ώστε να μειωθεί η διαφθορά και τα προβλήματα και εσείς τις «σπάτε», ακόμα και μέσα στα Υπουργεία, αντί να τα συγκεντρώνουμε μεταξύ των Υπουργείων. Είστε υπέρ της διαφθοράς.

Ο κ. Παπαγγελόπουλος σήμερα το πρωί είπε πως τα θαλασσοδάνεια της Αγροτικής Τράπεζας έχουν τεθεί στο αρχείο. Με Κυβέρνηση ΣΥΡΙΖΑ τίθεται στο αρχείο. Το μεγαλύτερο σκάνδαλο τίθεται στο αρχείο με εσάς στην Κυβέρνηση.

Βέβαια, δεν είναι δικός σας ο νόμος. Ο νόμος είναι της Νέας Δημοκρατίας. Γι’ αυτό τίθεται στο αρχείο. Ο νόμος είναι σε ισχύ και σήμερα που μιλάμε. Να μας φέρνετε τις τροπολογίες-εξπρές που σας ζητούν απ’ έξω, ξέρετε. Καταργείστε, λοιπόν, τον νόμο ο οποίος θέτει αυτές τις υποθέσεις στο αρχείο. Αλλιώς είναι νόμος δικός σας. Δεν είναι νόμος αυτών που τον ψήφισαν. Είναι και νόμος αυτών που ξέρουν τι κάνει και τον αφήνουν. Αλλάξτε το, λοιπόν, αλλιώς και εμείς θα έχουμε δικαίωμα να σας λέμε «διεφθαρμένους».

Όσον αφορά τα ρουσφέτια, θα σας δώσω άλλο ένα παράδειγμα. Με το άρθρο 57 δίνετε παράταση στους πλειστηριασμούς, γιατί δεν είναι έτοιμο το σύστημα στο ΕΤΑΑ-ΤΑΝ να βάλει τους πλειστηριασμούς ηλεκτρονικά, ώστε να μην υπάρχουν κυκλώματα και να δοθούν μερικά χρήματα ακόμα για να τυπώνονται οι πλειστηριασμοί. Σε ποιον; Στις εφημερίδες; Υπάρχει αυτή τη στιγμή που μιλάμε και το ΤΑΙΠΕΔ με ενεργό site για πλειστηριασμούς και η Γενική Γραμματεία Δημοσίων Εσόδων που επί των ημερών μου έχει φτιάξει site. Αύριο, αν θέλετε, μπορείτε να βάλετε εκεί προσωρινά τους πλειστηριασμούς, για να υπάρχει δημοσιότητα. Αυτό πρέπει να κάνετε, αν δεν θέλετε να κάνετε ρουσφέτια. Όμως, κάνετε.

Ένα άλλο παράδειγμα είναι το Μέγαρο. Το Μέγαρο για σας ήταν το χειρότερο σκάνδαλο όλων των εποχών και είναι η δεύτερη φορά –μία με την προηγούμενη κυβέρνησή σας και μία τώρα- που φέρνετε ρύθμιση να μη χρειάζεται ασφαλιστική ή φορολογική ενημερότητα. Πείτε το σε έναν μεροκαματιάρη, σε έναν ελεύθερο επαγγελματία που του παρακρατούν και δεν τον αφήνουν να δουλέψει.

Αν θέλετε πραγματικά, φέρτε μαζί και την εξυγίανση του ΟΜΜΑ, το σχέδιο που το εξυγιαίνει και όχι παρατάσεις της διοίκησης. Το υποσχέθηκε ο κ. Ξυδάκης, ο τότε Υπουργός Πολιτισμού. Πού είναι αυτό το σχέδιο; Γιατί δεν παραιτείται, την ίδια στιγμή που χρειάζεται δεύτερη φορά να έρθει τέτοια τροπολογία; Για ποιον λόγο μένει στη θέση του; Αυτή είναι η αποτελεσματικότητά σας; Όχι. Αυτή είναι η ανικανότητα.

Όσον αφορά τις προσλήψεις ημετέρων, μας φέρνει ο κ. Πολάκης τροπολογία, για να βάλει διοικητές τα δικά του παιδιά στα νοσοκομεία. Ντροπή! Ντροπή δεν υπάρχει;

**ΝΙΚΟΛΑΟΣ ΗΓΟΥΜΕΝΙΔΗΣ:** Μα, τι λέτε τώρα; Αυτό έφερε; Λάθος καταλάβατε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Αυτό έφερε, για να βάλει τα δικά του παιδιά. Τρόπος αλλαγής των διοικήσεων υπάρχει. Υπάρχει ο φυσικός και ο νόμιμος. Όμως, μιλάτε και για αξιοκρατία. Άκουσα προηγουμένως τον κ. Σκουρλέτη να μιλά για αξιοκρατία. Ακόμα δεν έχει καταδικάσει ο Υπουργός την επίθεση στους αξιολογητές του πανεπιστημίου. Πότε θα περιμένουμε για να καταδικαστεί;

Καταστροφή, λοιπόν, στην τριτοβάθμια εκπαίδευση με τέτοιες νοοτροπίες Μπαλτά, καταστροφή στην πρωτοβάθμια και δευτεροβάθμια εκπαίδευση με τα περισσότερα κενά από καταβολής του ελληνικού κράτους, καταστροφή και στη βοηθητική και ιδιωτική παιδεία με τα άσκοπα μπρος-πίσω του ΦΠΑ στο 23%.

Και μπράβο που βρήκατε –αν βρήκατε!- ισοδύναμο εκεί που λέγαμε και εμείς με την τροπολογία που καταθέσαμε, σε ένα από τα τρία σημεία που σας είπαμε να βρείτε ισοδύναμο. Για να καταλάβετε τι σημαίνει υπεύθυνη Αντιπολίτευση. Γιατί δεν έχετε πρόβλημα στο «Αντιπολίτευση». Ακόμα και τώρα που είστε στην κυβέρνηση, αντιπολίτευση κάνετε! Στο «υπεύθυνη» έχετε πρόβλημα. Δεν υπήρξατε υπεύθυνοι ποτέ!

Ο ΟΠΑΠ σάς έσωσε, λοιπόν. Θέλετε να πούμε τι κάνατε με τον ΟΠΑΠ αυτούς τους επτά, οκτώ, εννιά μήνες που κυβερνάτε; Κατά τη διαδικασία της ιδιωτικοποίησης δόθηκαν 500.000.000 για τις παιγνιομηχανές, τα λεγόμενα VLTs. Αυτή η επένδυση δεν έχει ξεκινήσει καθόλου. Ξέρετε γιατί; Διότι αυθαίρετα ο κ. Βαρουφάκης, με μια από αυτές τις τροπολογίες με τις οποίες αλλάζετε συνέχεια διοικήσεις, άλλαξε τη διοίκηση της Επιτροπής Παιγνίων. Αυθαίρετα ο νέος πρόεδρος της επιτροπής -ο οποίος εναντιώνεται στα VLTs- άλλαξε τους όρους με τους οποίους μπορεί κάποιος να λειτουργήσει. Έτσι, δεν προχωρά αυτή η επένδυση.

Ξέρετε πόσα χάνουμε; Στον προϋπολογισμό είναι εγγεγραμμένα 230.000.000! Χάνουμε πάνω-κάτω 250 εκατομμύρια κάθε χρόνο! Δημιουργείται στο πρόγραμμα κενό 750.000.000 στην τριετία που τρέχει το πρόγραμμα. Κι αν, επειδή τους έχετε ακυρώσει την επένδυση, πάει ο ΟΠΑΠ και ζητήσει τα 500.000.000 της ιδιωτικοποίησης και τα κερδίσει, δημιουργείται και νέα τρύπα 1.250.000! Ποιος θα κληθεί να πάρει αυτά τα χρήματα; Ποιος θα τα πληρώσει;

Εντολές απ’ έξω και με αυτό κλείνω. Ακόμα και για τα ισοδύναμα δεν σκεφτήκατε ποτέ το μοσχαρίσιο κρέας, γιατί σας δόθηκε εντολή από τον κ. Ντεζίρ. Τα έχουμε ξαναπεί. Διότι τον ΟΠΑΠ δεν τον πληρώνουν Γάλλοι. Διαφορετικά, θα μας είχε δώσει εντολή να μη βάλουμε και στον ΟΠΑΠ φορολογία.

Το πιο ενδιαφέρον, βέβαια, είναι ότι επανέρχεται το άρθρο 52 για τη ζυθοποιία. Έτσι βλέπουμε! Χάσατε στην επιτροπή, αλλά το φέρνετε ξανά. Είστε, λοιπόν, περήφανοι για τον φόρο που θα βάλετε ξανά στις ελληνικές μικρομεσαίες επιχειρήσεις; Από όλη την εργαλειοθήκη με αυτό ξεκινήσαμε; Ολλανδικά και δανέζικα συμφέροντα οπλίζουν το χέρι σας;

Κυρίες και κύριοι συνάδελφοι, δεν μπορεί να βοηθήσει κανένας -από εμάς τουλάχιστον- σ’ αυτήν την καταστροφή, καθώς χτίζετε το καθεστώς σας. Εμείς τουλάχιστον δεν μπορούμε!

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κ. Θεοχάρη.

Κύριε Παναγιώταρε, θέλετε τον λόγο ως Κοινοβουλευτικός Εκπρόσωπος;

**ΗΛΙΑΣ ΠΑΝΑΓΙΩΤΑΡΟΣ:** Ναι, κυρία Πρόεδρε, ως Κοινοβουλευτικός Εκπρόσωπος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο για οκτώ λεπτά.

**ΓΕΩΡΓΙΟΣ ΔΗΜΑΡΑΣ:** Κυρία Πρόεδρε, εμείς οι Βουλευτές δεν θα μιλήσουμε καμμιά φορά;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ξέρετε τον Κανονισμό, κύριε Δημαρά. Τι να κάνουμε;

**ΓΕΡΑΣΙΜΟΣ ΜΠΑΛΑΟΥΡΑΣ:** Εντάξει. Να υπάρχει, όμως, μια ματιά και προς τους Βουλευτές!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μισή ώρα τη φάγαμε στην εκτόνωση.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κυρία Πρόεδρε.

Θα ήθελα να ξεκινήσω σχολιάζοντας τα όσα είπε ο κ. Κουμουτσάκος, ο οποίος εμμέσως παραδέχθηκε ότι δεν είχε καμμία σχέση η Χρυσή Αυγή, γιατί μας έλεγε για φρασεολογίες, για πρακτικές και άλλα πράγματα.

Να υπενθυμίσουμε τι είχε κάνει στο πρόσφατο παρελθόν η Νέα Δημοκρατία, που κάνει πατριδοκαπηλία. Να θυμίσουμε το βιβλίο της κ. Ρεπούση, το οποίο επί Νέας Δημοκρατίας ήταν να διδαχθεί στα σχολεία και το οποίο μιλούσε για συνωστισμό στην προκυμαία της Σμύρνης Μικρασιατών, Ποντίων και λοιπών Ελλήνων από τους «φίλους» και φιλεύσπλαχνους Τούρκους! Διότι περί αυτού πρόκειται! Και μην ξεχνάμε ότι η κ. Ρεπούση μόλις χθες βγήκε να υποστηρίξει τα όσα είπε ο κ. Φίλης.

Να υπενθυμίσουμε ξανά στη Νέα Δημοκρατία τι είχε πει πολύ πρόσφατα ο κ. Βαρβιτσιώτης, όταν καιγόντουσαν ελληνικές σημαίες και δικαιολογήθηκε και είπε ότι ένα κομμάτι σημαίας είναι, ένα κομμάτι υφάσματος είναι. Δεν είναι κάτι τραγικό.

Να υπενθυμίσουμε στη Νέα Δημοκρατία, που την πατριδοκαπηλία την έχει κάνει κανονικό επάγγελμα, τα εγκαίνια του Μουσείου του Κεμάλ Ατατούρκ στο ψευτοσπίτι του, που δεν ήταν καν το σπίτι που γεννήθηκε, όπου παρευρέθη ο κ. Γεροντόπουλος, ως Υπουργός Εξωτερικών της Νέας Δημοκρατίας, για να καταλάβει ότι κάποιοι πολίτες ενδεχομένως να μην έχουν ασθενή μνήμη και γι’ αυτό να μην τα ρίχνει όλα στη Χρυσή Αυγή.

Ο κ. Φίλης, ο κύριος Υπουργός Παιδείας και Θρησκευμάτων, εκφράζει την επίσημη θέση του ΣΥΡΙΖΑ. Το είπε μόλις πριν από λίγα λεπτά και δεν την αλλάζει και αυτό είναι προς τιμήν του. Το γεγονός, όμως, ότι η επίσημη θέση του ΣΥΡΙΖΑ είναι μία αντεθνική θέση, που προσπαθούν να μας πείσουν με κάθε τρόπο ότι δεν υπάρχει Γενοκτονία Ποντίων και λέει «άλλα θα πρέπει να λέω ως Υπουργός και άλλα ως άτομο;» αυτό, όμως, θα έπρεπε να τον είχε οδηγήσει σε παραίτηση και ως ιδιώτης να λέει ό,τι θέλει.

Διότι, ως Υπουργός Παιδείας, έχει συγκεκριμένες θέσεις και απόψεις και πέραν των διαξιφισμών εντός του ελληνικού Κοινοβουλίου ή των τηλεοπτικών σταθμών εντός της ελληνικής επικράτειας, αυτό το οποίο συνέβη -και ήταν μία τεράστια επιτυχία της Τουρκίας με τη βοήθεια του κ. Φίλη, το επαναλαμβάνω για όσους δεν το καταλαβαίνουν- είναι ότι αύριο, μεθαύριο, όταν μία εθνική κυβέρνηση θα θελήσει να διεθνοποιήσει το πρόβλημα της Γενοκτονίας των Ποντίων και θα θέλει να το αναγνωρίσουν διεθνείς οργανισμοί και άλλες χώρες, θα έρχονται οι Τούρκοι και θα μας «τρίβουν στα μούτρα» τις δηλώσεις του κ. Φίλη, του Υπουργού Παιδείας του ελληνικού κράτους, όχι τις δηλώσεις ενός ιδιώτη.

Αν δείτε και τη φρασεολογία των Γκρίζων Λύκων, δεν απέχει καθόλου από τα λεγόμενα του κ. Φίλη, του κ. Αμανατίδη, που επισήμως ο ΣΥΡΙΖΑ δικαιολόγησε τον κ. Φίλη και των στελεχών Βουλευτών του ΣΥΡΙΖΑ.

Να μην ξεχνάμε, επίσης, ότι λίαν προσφάτως αφαιρέθηκε από τη διδακτέα ύλη της Ιστορίας της Γ΄ λυκείου η Γενοκτονία των Ποντίων. Γιατί; Ενοχλεί; Φαίνεται πως ενοχλεί πολύ και αν δείτε τι φέρνουν προς εξεταστέα και διδακτέα ύλη, είναι στην κυριολεξία για γέλια, είναι και για κλάματα και σίγουρα είναι για τα σκουπίδια.

Κυρία Πρόεδρε, μιλήσατε πριν για ειρωνείες, αναφερόμενη σε διαφόρους εντός του ελληνικού Κοινοβουλίου.

Αν θέλετε να μιλήσουμε για ειρωνείες, κυρία Πρόεδρε, μπορούμε να μιλήσουμε. Όπως ειρωνεία είναι να είναι Υπουργός Παιδείας και Θρησκευμάτων κάποιος που είναι και άθεος και αρνησίπατρις και το μόνο που δεν τον ενδιαφέρει, σε τελική ανάλυση, είναι τα προβλήματα του Υπουργείου του. Από εκατόν τόσες ερωτήσεις που έχουν κατατεθεί τώρα και αφορούν το Υπουργείο Παιδείας οι περισσότερες παραμένουν αναπάντητες, γιατί πολύ απλά δεν έχει καμμία απάντηση να δώσει, γιατί δεν ξέρετε και τι σας γίνεται. Μέχρι πρότινος άλλα ήταν τα προγράμματά σας τα προεκλογικά, άλλα λέγατε στον κόσμο και τώρα καλείστε για διάφορους λόγους να πράξετε τα εντελώς αντίθετα.

Οι παλιές προεκλογικές σας υποσχέσεις, αυτή και αν είναι ειρωνεία, κυρία Πρόεδρε, τραγική ειρωνεία! Τι να πρωτοθυμηθούμε; Τον ΕΝΦΙΑ, τον λογιστικό έλεγχο του χρέους, τη διαγραφή του μεγαλύτερου μέρους του χρέους, το κατοχικό δάνειο, που τελικά μόνον εμείς οι «κακοί φασίστες» επιμένουμε και λέμε ότι πρέπει να απαιτηθεί άμεσα, να εγγραφεί στον προϋπολογισμό του κράτους ως έσοδο, αλλά που όλοι εσείς το έχετε κάνει γαργάρα και στρίβετε διά του αρραβώνος.

Για τι να συζητήσουμε; Για τη φιλεργατική σας πολιτική; Μέχρι πρότινος, μιλούσατε για κατώτατη σύνταξη και κατώτατο μισθό 751 ευρώ και τώρα, με τις υπογραφές που βάζετε στα νομοσχέδια που φέρνετε ή με κοινές υπουργικές αποφάσεις ή με διάφορους άλλους τρόπους που στηλιτεύατε μέχρι πρότινος, όλα δείχνουν ότι οι μισθοί και οι συντάξεις θα φθάσουν στα 300-400 ευρώ και επισήμως. Γιατί ανεπισήμως αυτό συμβαίνει στην πιάτσα, κύριοι της Κυβέρνησης.

Πηγαίνετε και μάθετε πόσο δίνουν όχι για εκ περιτροπής εργασία, αλλά για εργασία πενθήμερη και οκτάωρο και θα ακούσετε κάτι νούμερα, που οι μισθοί της Βουλγαρίας θα φαντάζουν μεγάλη πολυτέλεια μπροστά σε αυτό που συμβαίνει στην πατρίδα μας, για να καταλάβετε τι γίνεται.

Φαντάζει ειρωνεία να είναι συγκυβέρνηση και οι Ανεξάρτητοι Έλληνες, ένα πατριωτικό κόμμα που διαρρηγνύει τα ιμάτιά του για όσα συμβαίνουν στα πατριωτικά ζητήματα. Ποιος να ξεχάσει τον κ. Καμμένο που έκλαιγε και έλεγε πριν από το δημοψήφισμα: «Καμμία μείωση στους στρατιωτικούς, στην Εθνική Άμυνα.». Και μετά το δημοψήφισμα, με το τρίτο μνημόνιο, ψήφισε τις μεγαλύτερες μειώσεις μισθών, συντάξεων, κονδυλίων για την άμυνα που έχουν γίνει ποτέ.

Η Εθνική Άμυνα που είχε προϋπολογισμό άνω των 700 εκατομμυρίων ευρώ ετησίως, να έχει αυτήν τη στιγμή λιγότερο από 200 εκατομμύρια ευρώ και να φτάνει ο εν ενεργεία, ο νυν Αρχηγός ΓΕΣ και να λέει ότι δεν μπορούμε να δεχτούμε όσους κόβουν την αναβολή τους, γιατί δεν έχουμε όχι να τους ταΐσουμε, αλλά ούτε ρούχα να φορέσουν.

Είδαμε τα φαιδρά, τα θλιβερά, τα άθλια περιστατικά, όπου οι νέοι αστυφύλακες δεν φορούν την μπλε στολή της Αστυνομίας αλλά πράσινη, γιατί αυτή ήταν εύκαιρη. Ήταν οι μόνες στολές που έχουν μείνει, αυτές των αγροφυλάκων. Μιλάμε για σημεία και τέρατα που συμβαίνουν στην ελληνική κοινωνία, τα οποία δικαιολογούν αυτό που είπε η κυρία Πρόεδρος για ειρωνεία.

Όσο για το εν λόγω νομοσχέδιο, εδώ να δείτε ειρωνείες. Να έρχεται άρθρο, ώστε να δίνεται φορολογική και ασφαλιστική ενημερότητα στο Μέγαρο Μουσικής για πολλοστή φορά, όταν εσείς οι ίδιοι χτυπιόσασταν στα έδρανα εδώ, όταν τα έφερνε η Νέα Δημοκρατία αυτά τα άρθρα ή τις τροπολογίες αλά καρτ. Αλλά για τους ελεύθερους επαγγελματίες τίποτα απολύτως.

Να φέρνετε εσείς οι ίδιοι, οι «πρώτη φορά αριστερά», τον τριπλασιασμό της φορολογίας στο αγροτικό πετρέλαιο, που είναι το βασικό όπλο για τον αγρότη, προκειμένου να κάνει το οτιδήποτε.

Είδαμε και τη μάχη της μπίρας, που οι Ανεξάρτητοι Έλληνες δεν κατάφεραν να μην περικόψουν τις αμυντικές δαπάνες ως συγκυβερνώντες, δεν κατάφεραν να μην έρθει το λαθρονομοσχέδιο, όπου θα παίρνουν ιθαγένεια όλοι όσοι έρχονται στη χώρα μας, δεν μπόρεσε να κρατήσει καμμία κόκκινη γραμμή. Τελικά κράτησε την κόκκινη γραμμή της μπίρας. Αλλά, απ’ ό,τι φαίνεται, μάλλον αργά το βράδυ θα έρθει απ’ την πίσω πόρτα –δεν ξέρουμε ακόμα με ποιον τρόπο- τροπολογία, γιατί είναι, λέει στα προαπαιτούμενα του ΟΟΣΑ κι αυτό, στην εργαλειοθήκη, η φορολογία επί της ουσίας μιας εταιρείας, για να μη λέμε ό,τι θέλουμε. Για την μπίρα «ΒΕΡΓΙΝΑ» μιλάμε, για να πούμε κάποια πράγματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, μου επιτρέπετε, αν θέλετε, για ένα λεπτό. Ευχαριστώ, γιατί είναι ενοχλητικό το κουδούνι.

Διότι η μπίρα «ΒΕΡΓΙΝΑ» και ο ιδιοκτήτης της, ο οποίος έφτυσε αίμα για να στήσει αυτήν την επιχείρηση, σε έναν φαύλο κύκλο γραφειοκρατικών εμποδίων που του έβαζε το ελληνικό κράτος –κι όχι μόνο το ελληνικό κράτος, αλλά και κάποιες πολυεθνικές- κατάφερε να στήσει μια επιχείρηση, να πουλάει την μπίρα όχι μόνο στην Ελλάδα, αλλά σε όλα τα μήκη και τα πλάτη της γης και να διαφημίζει και τη χώρα μας.

Βλέπετε αυτό το όνομα, το «Βεργίνα», κάνει ενδεχομένως πιο εποικοδομητική εξωτερική πολιτική απ’ ό,τι κάνει το Υπουργείο Εξωτερικών στο ζήτημα των Σκοπίων, όπου οι Σκοπιανοί πλέον έχουν ξεφύγει. Ονομάζουν «Μέγας Αλέξανδρος» το αρχαιολογικό τους μουσείο, το οποίο έχει μέσα κέρινα ομοιώματα, γιατί στην πραγματικότητα δεν μπορούν να έχουν τίποτα. Η εθνική οδός τους, που φτιάχτηκε με κονδύλια της Ευρωπαϊκής Ένωσης, άρα και με την υπογραφή της Ελλάδος, λέγεται «Λεωφόρος Μεγάλου Αλεξάνδρου». Ανά εκατό μέτρα έχουν πινακίδες που τις έχετε πληρώσει εσείς και εμείς και λένε: «Καλωσήρθατε στη Λεωφόρο Μεγάλου Αλεξάνδρου»! Λεφτά δικά μας! Και μετά μου μιλάτε για εξωτερική πολιτική; Αυτές είναι ειρωνείες.

Το Αεροδρόμιο των Σκοπίων λέγεται «ΜΕΓΑΣ ΑΛΕΞΑΝΔΡΟΣ», αγάλματά τους υπάρχουν κ.λπ. και σας ενόχλησε η μπίρα «ΒΕΡΓΙΝΑ»; Ε, λοιπόν, η μπίρα «ΒΕΡΓΙΝΑ» θα συνεχίσει να πουλάει και να μεγαλουργεί για διαφόρους λόγους. Κι αυτό το άρθρο, αν το φέρετε, δεν πρόκειται να περάσει. Να το θυμάστε αυτό!

Μας έχετε φλομώσει και στις τροπολογίες. Δεν προλαβαίνουμε. Δεν προλαβαίνει κανένας. Έρχονται με ρυθμό καταιγιστικό. Υπάρχουν δύο-τρεις τροπολογίες που έχουν πραγματικό ενδιαφέρον, για τις οποίες, όταν θα έρθει η ώρα, θα σας πούμε ποιες υπερψηφίζουμε, σε ποιες λέμε «παρών» και σε ποιες λέμε «όχι».

Επί της ουσίας, χρησιμοποιείτε τη δικαιολογία –αυτό το έκαναν και οι προηγούμενοι, για να μη βγάζουν την ουρά τους απ’ έξω τώρα- ότι είναι προαπαιτούμενα και πρέπει να τα ψηφίσουμε. Δεν είναι όλα προαπαιτούμενα. Πάρα πολλά περνάνε από την πίσω πόρτα για διαφόρους λόγους ύποπτους, όπως είναι ύποπτα και ειρωνικά όσα συμβαίνουν σε αυτήν εδώ την κοινωνία.

Τελειώνοντας, να σας υπενθυμίσω ότι η Χρυσή Αυγή πάντοτε καταδίκαζε οποιεσδήποτε πράξεις βίας, απ’ όπου κι αν προέρχονταν, κάτι το οποίο δεν το έπραξαν άλλοι.

Για να μην ξεχνάμε ότι πριν από πέντε ημέρες ήταν η επέτειος της δολοφονίας δύο νεαρών χρυσαυγιτών, οι οποίοι από «αριστερούς», «παρακρατικούς» τρομοκράτες δολοφονήθηκαν πριν από δύο χρόνια. Και ούτε ο Πρόεδρος της Δημοκρατίας δεν έστειλε μια συλλυπητήρια επιστολή, τα κόμματα το έκαναν γαργάρα και κανείς δεν έκανε τίποτα απολύτως. Να μη μιλήσουμε για προχθές που ήταν επέτειος των δύο ετών. Λέξη! Τίποτα απολύτως! Αυτοί είστε και είναι κρίμα για όλους!

Σας ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Σαχινίδης για έξι λεπτά.

**ΙΩΑΝΝΗΣ ΣΑΧΙΝΙΔΗΣ:** Κυρία Πρόεδρε, κύριε Υπουργέ, κυρίες και κύριοι Βουλευτές, θα ήθελα να απευθυνθώ στον κ. Μπαλαούρα, ο οποίος προηγουμένως ζήτησε να ενημερωθεί, όσον αφορά το γεγονός που έλαβε χώρα έξω, στην πλατεία Συντάγματος. Επειδή κανένας δεν του έδωσε τα φώτα και επειδή έχω την τιμή να είμαι ένας από αυτούς που έχει μηνύσει τον Υπουργό Παιδείας, θα σας πω εγώ ακριβώς τι έγινε.

Ευτυχώς, αυτήν τη στιγμή από κάποιες πτέρυγες και άλλων κομμάτων υπάρχουν και άλλοι Βουλευτές παρόντες, οι οποίοι θα σας επιβεβαιώσουν για το αν η Χρυσή Αυγή υποκίνησε το επεισόδιο που αναφέρθηκε πριν από τον κ. Κουμουτσάκο, ο οποίος θα έπρεπε να ντρέπεται που ψεύδεται εντός του ελληνικού Κοινοβουλίου.

Μάρτυρες; Ρωτήστε τον κ. Βουλευτή εδώ μπροστά –συγγνώμη, δεν ξέρω το όνομά σας- από την Ημαθία, ρωτήστε τον Βουλευτή στο τελευταίο έδρανο από την Ένωση Κεντρώων, ρωτήστε τον κ. Μιχελογιαννάκη, ο οποίος ήταν παρών.

Και ρωτάω τον κ. Κουμουτσάκο: Ποιος ο λόγος, ποιος μεγαλοπαράγοντας θεωρεί ότι είναι στη Νέα Δημοκρατία για να τον στοχεύσει η Χρυσή Αυγή και να κάνει επεισόδια εις βάρος του; Εμείς ήμασταν από την πρώτη στιγμή κάτω, όχι με την ιδιότητα του Βουλευτή, αλλά ως απλοί Έλληνες πολίτες που κατεβήκαμε για να διαμαρτυρηθούμε. Αυτό που σας λέω είναι ότι ζητάω τώρα από αυτούς τους Βουλευτές που σας υπέδειξα να δηλώσουν -γιατί έβλεπαν πού ήμασταν εμείς, οι Βουλευτές της Χρυσής Αυγής- αν υποκινήσαμε τα επεισόδια.

Όσον αφορά τον κύριο Υπουργό, ο οποίος αποχώρησε, θα πω τα εξής: Ο κ. Βορίδης ανέφερε προηγουμένως πως ο θυμόσοφος λαός μας λέει ότι «καλύτερα να φεύγεις από το Βήμα, παρά να μιλάς». Εγώ θα πω στον κ. Φίλη, «καλύτερα να μασάς, παρά να μιλάς». Και δυστυχώς, ο Υπουργός και πολύ μασάει και πολύ μιλάει!

Μίλησε για διαστρέβλωση ο Υπουργός. Η μόνη διαστρέβλωση σε αυτήν την Αίθουσα μέσα είναι η παρουσία του ίδιου Υπουργού, ο οποίος με τη δήλωσή του κατάφερε να δημιουργήσει το κλίμα που βλέπετε έξω από τη Βουλή των Ελλήνων.

Κύριε Φίλη, το μαύρο -επειδή αναφερθήκατε και σε αυτό κι επειδή είστε τελείως ανιστόρητος- είναι το χρώμα των Ποντίων. Και οι παραδοσιακές στολές που φοράνε και τα μπλουζάκια με τον μονοκέφαλο αετό του Πόντου έχουν το μαύρο χρώμα. Όμως, εκτός από ανιστόρητος -δεν θα μπορούσα να σας χαρακτηρίσω διαφορετικά, σέβομαι τον χώρο εδώ μέσα- θα πρέπει να μάθετε κάποια πράγματα πριν ανεβείτε σε αυτό το Βήμα και να μιλήσετε ως επιστήμων.

Εγώ, τουλάχιστον, παραδέχομαι ότι δεν είμαι επιστήμων, γιατί -αν θέλετε να μιλήσετε επιστημονικά- θα μιλούσα διαφορετικά. Ξέρω κι εγώ να μιλάω, κύριε Υπουργέ, επιστημονικά. Από πότε, όμως, ένας δημοσιογραφίσκος έχει επιστημονική άποψη; Και επιστημονικά πώς θα σας φαινόταν, κύριοι του ελληνικού Κοινοβουλίου, αν εμείς, έστω και ένα από τα στελέχη μας ή τους Βουλευτές της Χρυσής Αυγής, αμφισβητούσε μια οποιαδήποτε άλλη γενοκτονία οποιουδήποτε άλλου κράτους; Θα αντιδρούσατε το ίδιο εσείς της Αριστεράς; Εμείς δεν λέμε ότι όλοι οι αριστεροί είναι άθεοι και εθνομηδενιστές, αλλά, δυστυχώς, όλοι οι άθεοι σε αυτήν τη χώρα και οι εθνομηδενιστές είναι αριστεροί.

Να περάσουμε, όμως, και στο νομοσχέδιο. Στο σημερινό σχέδιο νόμου του Υπουργείου Περιβάλλοντος και Ενέργειας για την ενεργειακή απόδοση, την τροποποίηση ή κατάργηση οδηγιών και την προσαρμογή στις οδηγίες της Ευρωπαϊκής Ένωσης δεν υπάρχει πουθενά, δυστυχώς, αναφορά ή πρόβλεψη για την υποχρεωτική εγκατάσταση φωτοβολταΐκών μονάδων σε όλα τα δημόσια κτήρια καθώς και στις κτηριακές εγκαταστάσεις στον ΟΤΑ.

Σκεφτείτε τα πολλαπλά οφέλη που θα μπορούσαν να προκύψουν από την εγκατάσταση αυτών των μονάδων, τα οικονομικά οφέλη –μιλάμε για το ρεύμα που δεν θα καιγόταν- τα περιβαλλοντικά, τα χωροταξικά, όπως και την επίλυση των γραφειοκρατικών θεμάτων που θα λύνονταν εάν γινόταν εγκατάσταση φωτοβολταϊκών μονάδων. Αυτή είναι, λοιπόν, η πρόταση που έχει να κάνει η Χρυσή Αυγή όσον αφορά το σημερινό σχέδιο νόμου.

Άρθρο 28, ρυθμίσεις για τον Δήμο Κερατσινίου-Δραπετσώνας: Αναφέρεται στο πρόγραμμα ειδικών παρεμβάσεων μητροπολιτικού χαρακτήρα για την Αττική. Συγκεκριμένα, στην πολεοδομική ανασυγκρότηση ανάπτυξης στο παραλιακό μέτωπο των πεντακοσίων σαράντα στρεμμάτων, ως Χρυσή Αυγή θεωρούμε ότι υπάρχει πράγματι μία θετική πρόθεση για ανάπλαση, ανάδειξη και δημιουργία χώρων πρασίνου εντός του πολεοδομικού ιστού, κάτι το οποίο φυσικά θα αναβαθμίσει την ποιότητα ζωής των κατοίκων, όμως επειδή δεν έχει ξεκαθαριστεί ποιες επενδύσεις θα γίνουν και από ποιους, λόγω ελλιπούς ενημέρωσης, θα καταψηφίσουμε το άρθρο αυτό.

Στο άρθρο 20 προβλέπονται ρυθμίσεις για τους κατ’ επάγγελμα αγρότες-παραγωγούς ενέργειας. Συμφωνούμε απόλυτα με την παράταση υποβολής των ανωτέρω δηλώσεων, επειδή σχετίζονται με αποζημιώσεις αγροτών παραγωγής ηλεκτρικής ενέργειας. Ωστόσο, θα ψηφίσουμε «παρών», επειδή κρίνουμε ότι είναι πολύ μικρό το χρονικό διάστημα των δύο μηνών που δίδεται ως παράταση και θα έπρεπε φυσικά να είναι μεγαλύτερο.

Στο άρθρο 51 για τις ρυθμίσεις δημοσιονομικού και διαρθρωτικού χαρακτήρα, στην παράγραφο 1 ζητάτε την αύξηση του συντελεστή ειδικού φόρου κατανάλωσης πετρελαίου από τα 66 ευρώ στα 200 και τον επόμενο χρόνο στα 330. Όπως γνωρίζετε, το πετρέλαιο αυτό χρησιμοποιείται αποκλειστικά στη διαδικασία της αγροτικής παραγωγής. Συζητάτε για την ανάπτυξη, ενώ καταστρέφετε τον πρωτογενή τομέα παραγωγής.

Οι συνέπειες αυτής της κατάργησης ξέρετε πολύ καλά ότι θα είναι η αύξηση του κόστους παραγωγής των αγροτικών προϊόντων και γνωρίζετε πάρα πολύ καλά ποιο θα είναι το αποτέλεσμα αυτής της αύξησης. Θα τα καταστήσει μη ανταγωνιστικά στις αγορές και όλα αυτά, σε συνδυασμό με όσα θα ακολουθήσουν με το φορολογικό-ασφαλιστικό, θα καθιστούν την άσκηση της αγροτικής δραστηριότητας απαγορευτική.

Πού θα απορροφηθούν οι στρατιές των ανέργων αγροτών που θα δημιουργήσετε; Πόσες κενές θέσεις γραμματέων έχετε στα Υπουργεία σας για να αποκαταστήσετε εσείς του ΣΥΡΙΖΑ τους άνεργους αγρότες;

Κλείνοντας, θα περάσω στο άρθρο 53, στην τροποποίηση-αντικατάσταση διατάξεων του ν. 4336/15 που αναφέρεται στη μεταφορά πεντακοσίων οργανικών θέσεων από τις επτακόσιες πενήντα που εξακολουθούν να υφίστανται σήμερα, της Ειδικής Γραμματείας Σώματος Δίωξης Οικονομικού Εγκλήματος. Θα πάνε στη Γενική Γραμματεία Εσόδων.

Ουσιαστικά τι γίνεται; Καταργείται η εν λόγω Ειδική Γραμματεία, με κίνδυνο παραγραφής οικονομικών εγκλημάτων που, λόγω παρέλευσης, θα παραγραφούν.

Έχουμε ακούσει επανειλημμένα σ’ αυτήν την Αίθουσα να μιλάτε για τη λίστα Λαγκάρντ. Ενημερώστε πλέον τον ελληνικό λαό ότι δεν ήταν μία λίστα Λαγκάρντ, ήταν οκτώ, για να μην πούμε παραπάνω. Ενημερώστε πού ακριβώς έχει φτάσει ο έλεγχος όσον αφορά αυτές τις λίστες. Τέλος, ενημερώστε μας εάν έχει εισπραχθεί έστω και ένα ευρώ από τα πρόστιμα που έχετε επιβάλει.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δίνω τον λόγο στον Υπουργό κ. Αλεξιάδη για κάποια νομοτεχνική βελτίωση.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Φέρνουμε μία νομοτεχνική βελτίωση στην τροπολογία που κατατέθηκε σήμερα με γενικό αριθμό 38 και ειδικό αριθμό 24. Μ’ αυτήν τη νομοτεχνική βελτίωση δημιουργούμε μία ασπίδα προστασίας στους ελεγκτικούς μηχανισμούς από άσκοπες αστικές ή ποινικές διαδικασίες που στρέφονται εναντίον τους και από προβλήματα στα ζητήματα παραγραφής, διότι ούτως ή άλλως η παραγραφή έχει μετατεθεί από έναν χρόνο. Είναι ένα θέμα που προστατεύει και θωρακίζει τους ελεγκτικούς μηχανισμούς και την καταθέτουμε.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να καταχωριστούν οι σελ. 703 -705)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ να διανεμηθεί η νομοτεχνική βελτίωση.

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε τον λόγο ως Κοινοβουλευτικός Εκπρόσωπος;

**ΙΩΑΝΝΗΣ ΒΡΟΥΤΣΗΣ:** Μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Βρούτση, έχετε τον λόγο για οκτώ λεπτά.

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, θα μου επιτρέψετε να κάνω ουσιαστικά μία ανακοίνωση για τα γεγονότα τα οποία συνέβησαν και στη συνέχεια, εάν χρειαστεί μέχρι το τέλος της διαδικασίας, να τοποθετηθώ αν προκύψουν και νέα ζητήματα.

Κυρίες και κύριοι συνάδελφοι, κυρία Πρόεδρε, φασιστοειδή που εκμεταλλεύτηκαν τη δικαιολογημένη κινητοποίηση των Ποντίων εναντίον των ανιστόρητων και προκλητικών δηλώσεων του Υπουργού κ. Φίλη επιτέθηκαν, προπηλάκισαν και χτύπησαν τον Βουλευτή της Νέας Δημοκρατίας, τον κ. Γεώργιο Κουμουτσάκο. Είναι ένας άνθρωπος ο οποίος ως διπλωμάτης έχει υπηρετήσει, έχει δώσει αγώνα και έχει αφοσιωθεί για πάρα πολλά χρόνια στην υποστήριξη των δικαιωμάτων του ποντιακού Ελληνισμού, αλλά όχι μόνο ως διπλωμάτης και ως Βουλευτής, στην υπεράσπιση των εθνικών μας συμφερόντων όλου του Ελληνισμού.

Τραμπούκοι αποπειράθηκαν επίσης να χτυπήσουν και τον Βουλευτή της Νέας Δημοκρατίας κ. Μιλτιάδη Βαρβιτσιώτη. Καταδικάζουμε με τον πιο έντονο τρόπο τους τραμπούκους αυτούς και τις βιαιοπραγίες τους και καλούμε όλες τις πολιτικές δυνάμεις να πράξουν το ίδιο, πέρα από την ομόφωνη απόφαση όλων των Βουλευτών που πήραμε λίγο πριν -της καταδίκης- αλλά και τα ίδια τα κόμματά τους με ανακοινώσεις.

Καλούμε την Ελληνική Αστυνομία να προχωρήσει άμεσα στη σύλληψη και την παραπομπή των δραστών και να τους οδηγήσει στην ελληνική δικαιοσύνη. Αυτό πρέπει να γίνει άμεσα και απευθύνομαι προς την Κυβέρνηση.

Και καλούμε τέλος την Κυβέρνηση και τους Υπουργούς που τροφοδοτούν με τις δηλώσεις τους αυτά τα φασιστοειδή, να συνέλθουν, να ανακαλέσουν τις ύβρεις που εκτόξευσαν εναντίον του ποντιακού Ελληνισμού.

Όσον αφορά την τροπολογία του κυρίου Αναπληρωτή Υπουργού Οικονομικών για την εκπαίδευση και τον ΦΠΑ, θα επαναλάβω τώρα, κύριε Υπουργέ, ότι υπάρχει αυτή η τροπολογία με την οποία ακυρώνετε τα πρόστιμα –κάτι το οποίο θωρούμε θετικό- και μεταβάλλετε τις ημερομηνίες, έτσι ώστε να προσαρμοστούν στα νέα δεδομένα της καθυστέρησης της οριστικοποίησης του ΦΠΑ όπως λέτε, το οποίο επίσης είναι σωστό και συμφωνούμε. Όσο όμως παραμένει αυτή η τροπολογία και δεν έρχεται κάποια άλλη διάταξη η οποία να αλλάζει το 23% του ΦΠΑ στην εκπαίδευση, ουσιαστικά επιβεβαιώνεται πλέον με δεύτερη νομοθετική παρέμβαση ότι ο ΦΠΑ στην εκπαίδευση είναι 23%, καθότι η διάταξη που βρίσκεται μέσα στην τροπολογία δεν μιλάει και δεν λέει τίποτα για τον κύριο φόρο του 23% του ΦΠΑ.

Αυτό το λέω προς τους Βουλευτές κυρίως της Συμπολίτευσης, για να συνεννοηθούμε μεταξύ μας, να ξέρουμε πολλές φορές τι ψηφίζουμε, τι λέμε και τι περιέχονται στις τροπολογίες οι οποίες πράγματι είναι επιστημονικά εξειδικευμένες, δεν μπορεί και δεν είναι υποχρεωμένος και ο κάθε Βουλευτής να γνωρίζει τι ακριβώς περιλαμβάνει.

Γι’ αυτό, κύριε Υπουργέ, τη συγκεκριμένη τροπολογία τη βλέπουμε με μεγάλη επιφύλαξη, παρ’ ότι βλέπουμε τις δύο πλευρές που είναι σε σωστή κατεύθυνση. Αλλά ουσιαστικά επιβεβαιώνει την παραμονή του 23% στην εκπαίδευση, κάτι για το οποίο η Νέα Δημοκρατία ήταν κάθετα αντίθετη από την αρχή, όταν ακόμα φέρνατε τον Αύγουστο να ψηφιστεί ο νόμος και σας είχαμε προειδοποιήσει πως αυτό θα δημιουργήσει αναστάτωση, αυτό θα δημιουργήσει προβλήματα και είναι μεγάλη αδικία για εκατοντάδες χιλιάδες κόσμου.

Θυμίζω -γιατί αυτό είναι πολύ σημαντικό- ότι παραμονή των εθνικών εκλογών ο ίδιος ο κύριος Πρωθυπουργός είχε δεσμευτεί στον ελληνικό λαό ότι αμέσως μετά τις εκλογές το 23% του ΦΠΑ στην εκπαίδευση θα καταργηθεί. Και σήμερα έχει περάσει πάνω από ενάμισης μήνας και όχι μόνο δεν έχει αναιρεθεί αυτό, αλλά έρχεται να επιβεβαιωθεί και με την τροπολογία για δεύτερη φορά.

Εμείς ως Νέα Δημοκρατία με αίσθημα ευθύνης απευθυνόμαστε σ’ εσάς, έστω και αυτήν την ύστατη στιγμή. Καταθέσαμε διά μέσω του Προέδρου μας, του Βαγγέλη Μεϊμαράκη, τροπολογία και μάλιστα για την αυξημένου κύρους τροπολογία υπέγραψαν όλοι οι Βουλευτές της Νέας Δημοκρατίας. Με τη συγκεκριμένη τροπολογία, την οποία σάς ζητούμε να ψηφίσετε, ερχόμαστε να διεκδικήσουμε το αυτονόητο, αυτό για το οποίο δεσμεύτηκε ο Πρωθυπουργός προεκλογικά, την κατάργηση του 23% ΦΠΑ στην εκπαίδευση.

Ακούω το αφήγημα που έχει να κάνει με τα περίφημα ανώδυνα ισοδύναμα, το περίφημο παράλληλο πρόγραμμα, το οποίο προεκλογικά ήταν το ρητορικό αφήγημα του ΣΥΡΙΖΑ.

Ήταν το αφήγημα με το οποίο πολιτικά κερδίσατε και τις εκλογές. Όπου κι αν βρισκόμουν, όχι μόνο εγώ, οι Βουλευτές της Νέας Δημοκρατίας, αλλά και όλων των κομμάτων της Βουλής, αντιμετωπίζαμε την ίδια πρόκληση. «Δεν μπορεί. Η αριστερή Κυβέρνηση του κ. Τσίπρα θα κρατήσει σήμερα τον λόγο της. Δεν τον κράτησε τον Ιανουάριο, δεν τον κράτησε στο δημοψήφισμα. Ε, τι στο καλό; Τώρα θα υπάρχουν ανώδυνα ισοδύναμα.». Και όταν ψελλίζαμε πολύ απλά «πού θα βρεθούν;» απαντούσαν «μα, είναι μπροστά σας και δεν τα κάνατε πράξη εσείς, κύριοι της Νέας Δημοκρατίας ή των άλλων κομμάτων».

Πού ήταν τελικά κρυμμένα τα ανώδυνα ισοδύναμα; Ήταν στη λίστα Λαγκάρντ, ήταν στο λαθρεμπόριο και στη φοροδιαφυγή. Εγώ σήμερα ως Βουλευτής, ως Κοινοβουλευτικός Εκπρόσωπος της Νέας Δημοκρατίας, ρωτάω τον Αναπληρωτή Υπουργό Οικονομικών, μετά από δέκα μήνες που κυβερνάτε –δεν υπάρχει πλέον το άλλοθι, γιατί είστε δέκα μήνες Κυβέρνηση- πόσα χρήματα πήρατε από τη λίστα Λαγκάρντ. Πόσα χρήματα υπάρχουν στην πρόβλεψή σας μέχρι τέλος του χρόνου; Πείτε μου πόσα λεφτά πήρατε από το λαθρεμπόριο και πόσα από τη φοροδιαφυγή. Μια πρόχειρη εκτίμηση μιλάει για πάνω από 5 δισεκατομμύρια. Αυτή ήταν η προεκλογική σας εξαγγελία. Άμεσα. Απ’ αυτό εδώ το Βήμα της Βουλής, κυρία Πρόεδρε.

Ο προηγούμενος Υπουργός κατά της Διαφθοράς –ο οποίος είναι ανεξήγητο γιατί δεν μπήκε στην καινούργια Κυβέρνηση- έλεγε «2,5 δισεκατομμύρια είναι ζεστά τον επόμενο μήνα». Να τα ισοδύναμα. Δεν πρέπει κάποιος να απολογηθεί από την Κυβέρνηση και να πει «ρε παιδιά, κάναμε λάθος εκτιμήσεις, δεν ήταν έτσι» και να υπάρξει κι ένα συγγνώμη; Ένα συγγνώμη στον ελληνικό λαό, ένα συγγνώμη στις εκατοντάδες χιλιάδες που θα υποστούν το 23% της εκπαίδευσης, στους αγρότες που θα πάρουν το 26% της φορολογίας, στους νησιώτες, τους πατριώτες μου, που έχασαν το μεγάλο πλεονέκτημα του μειωμένου ΦΠΑ στο Αιγαίο. Ήταν ένα συγκριτικό πλεονέκτημα που το είχε δώσει ο Κωνσταντίνος Καραμανλής, όταν γινόταν η είσοδος της χώρας στην ΕΟΚ, και το χάνουν όλα τα νησιά του Αιγαίου. Τον παραδώσατε σε πακέτο δώρου τον ΦΠΑ στο Αιγαίο.

Για όλα αυτά, κυρία Πρόεδρε, έχουμε σοβαρές ενστάσεις. Παρακολουθούμε την κοινοβουλευτική διαδικασία, για την οποία ασκούμε δριμύτατη κριτική. Πρόκειται για εμπαιγμό. Σήμερα ψηφίζουμε ένα νομοσχέδιο, παραμονή της Δευτέρας, που γίνεται σημαντική συνεδρίαση του Eurogroup.

Ζητάμε από τον Αναπληρωτή Υπουργό Οικονομικών και από την Κυβέρνηση την απάντηση για τον ΦΠΑ της εκπαίδευσης. Γιατί δεν ψηφίζετε την τροπολογία της Νέας Δημοκρατίας; Γιατί δεν αξιοποιείτε μετά από δέκα μήνες τα ισοδύναμα τα οποία έχουμε προτείνει;

Για όλους αυτούς τους λόγους θα παρακολουθήσω μέχρι τέλος τη διαδικασία κι εγώ και η Νέα Δημοκρατία περιμένοντας τις απαντήσεις της Κυβέρνησης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε να απαντήσετε σε κάτι;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ. Έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Πολύ σύντομα.

Σέβομαι τις φορολογικές γνώσεις του κ. Βρούτση. Η υπηρεσία και των δυο στο Υπουργείο Οικονομικών αφήνει κουσούρια σ’ αυτά τα θέματα. Άλλο όμως οι φορολογικές γνώσεις κι άλλο το πολιτικό θέμα. Αυτή τη στιγμή η Κυβέρνηση δεν φέρνει τροπολογία για να καταργήσει το 23% στην παιδεία.

Η τροπολογία έχει σκοπό να τακτοποιήσει νομικά τις παρατάσεις και να διαγράψει τα πρόστιμα που έχουν βρει. Σε επόμενο χρονικό διάστημα θα φέρουμε διάταξη για το 23% στην παιδεία. Στα υπόλοιπα ζητήματα, οι ερωτήσεις τι έγινε με τη λίστα Λαγκάρντ και με όλα αυτά τα ζητήματα, ό,τι έχει ζητηθεί από μένα θα το καταθέσω στη Βουλή, θα καταθέσω όταν έρθει η ώρα να μιλήσω και τον πίνακα με τις εκατό δόσεις που είχατε ζητήσει. Όλα αυτά θα κατατεθούν και έχουν απαντηθεί.

Αυτό που παραμένει ερώτημα είναι να μας πουν ΠΑΣΟΚ, Νέα Δημοκρατία και Ποτάμι τι έκαναν, όταν ήταν στην κυβέρνηση, γι’ αυτά τα ζητήματα. Γι’ αυτό ακόμα περιμένουμε απάντηση.

**ΙΑΣΩΝ ΦΩΤΗΛΑΣ:** Το Ποτάμι;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο τώρα έχει η Πρόεδρος της Κοινοβουλευτικής Ομάδας της Δημοκρατικής Συμπαράταξης, κ. Γενηματά.

Κυρία Γενηματά, έχετε τον λόγο για οκτώ λεπτά.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Κυρίες και κύριοι Βουλευτές, το νομοσχέδιο που συζητάει σήμερα η Βουλή αποτελεί άλλη μία απόδειξη της προχειρότητας και της ανεπάρκειας που διακρίνει την Κυβέρνηση ΣΥΡΙΖΑ-Ανεξάρτητοι Έλληνες στο κρίσιμο θέμα των διαπραγματεύσεων με τους εταίρους.

Οι Βουλευτές της Δημοκρατικής Συμπαράταξης με τις πρωτοβουλίες και τις παρεμβάσεις τους έχουν αναδείξει το κυβερνητικό αλαλούμ που αποτυπώνεται ανάγλυφα και σε αυτό το νομοσχέδιο.

Εκτός από το άρθρο 1, που οι Βουλευτές καλούνται να πάρουν πίσω διάταξη για το ασφαλιστικό, η οποία ψηφίστηκε πριν από δεκαπέντε ημέρες, έχουμε ήδη παρουσιάσει αναλυτικά και τεκμηριώσει το γιατί λέμε «όχι» στη νέα επιβάρυνση στο πετρέλαιο των αγροτών, στις κομματικές παρεμβάσεις στα υπηρεσιακά συμβούλια στον χώρο της παιδείας. Ζητούμε, κύριε Υπουργέ, να αποσυρθεί η διάταξη αυτή.

Λέμε «όχι» στην εξοντωτική φορολόγηση των μικρών Ελλήνων παραγωγών μπίρας. Και βέβαια λέμε «όχι» στον περιορισμό των αρμοδιοτήτων της αυτοδιοίκησης για τη διαχείριση των απορριμμάτων.

Παράλληλα, καταθέσαμε τροπολογίες για ιδιαίτερα σημαντικά θέματα που απασχολούν τους πολίτες και σας καλούμε να τις στηρίξετε, για να σταματήσει η αγωνία χιλιάδων ελληνικών οικογενειών. Δεν πρέπει να επιβληθεί ΦΠΑ στην εκπαίδευση και δεν πρέπει να αυξηθεί στις μονάδες φροντίδας των ηλικιωμένων. Ας σταματήσει επιτέλους η Κυβέρνηση αυτό το γαϊτανάκι με τα ισοδύναμα, που τελικά τη γελοιοποιεί.

Για την καθιέρωση κάρτας αγροτικού πετρελαίου, έχετε ευθύνη να βρείτε λύση τώρα ώστε με διάφανο τρόπο να στηριχθεί η αγροτική παραγωγή και βεβαίως για να επανέλθει στα 1500 ευρώ το ακατάσχετο μισθών, συντάξεων και προνοιακών επιδομάτων.

Κυρίες και κύριοι Βουλευτές, θέλω να εκφράσω την έντονη ανησυχία μας για την απουσία έως τώρα κάθε πρόβλεψης για τα κόκκινα δάνεια, παρ’ ότι προχωρεί, και στηρίξαμε το νομοσχέδιο για την ανακεφαλαιοποίηση των τραπεζών.

Είναι πια γνωστό ότι για όλα άλλα έλεγε ως αντιπολίτευση και άλλα πράττει ως Πρωθυπουργός ο κ. Τσίπρας.

Στο συγκεκριμένο ζήτημα, όμως, δεν πρέπει να γίνει ούτε ένα βήμα πίσω από τις ρυθμίσεις που οι κυβερνήσεις του ΠΑΣΟΚ είχαν πετύχει για την προστασία των φτωχών και μεσαίων νοικοκυριών.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Ο ν. 3869/2010, που επέβαλε την προστασία των υπερχρεωμένων νοικοκυριών, είναι νόμος του ΠΑΣΟΚ και ο ΣΥΡΙΖΑ τον καταψήφισε τότε καταγγέλλοντάς τον.

Οι ρυθμίσεις για την προστασία της πρώτης κατοικίας ίσχυαν μέχρι τον Δεκέμβριο του 2014. Τώρα ο ΣΥΡΙΖΑ οφείλει να διασφαλίσει τη συνέχιση της εφαρμογής τους.

Δεν είναι δυνατόν πολίτες που βίωσαν την κρίση και που πραγματικά αδυνατούν να ανταποκριθούν στα δάνειά τους να ζουν υπό το καθεστώς αγωνίας μην ξεσπιτωθούν από τη μία στιγμή στην άλλη. Και οι εταίροι οφείλουν να κατανοήσουν πολύ καλά αυτό και να σταματήσουν να επιμένουν σε προτάσεις που εντείνουν αυτήν την ανασφάλεια. Έθεσα με ιδιαίτερη έμφαση το ζήτημα αυτό στη συνάντησή μου και με τον κ. Σουλτς και με τον κ. Μοσκοβισί.

Η διαδικασία της ανακεφαλαιοποίησης, όμως, των τραπεζών ανέδειξε κι ένα ακόμα σημαντικό θέμα: την ανάγκη άμεσης επίλυσης του θέματος των κόκκινων επιχειρηματικών δανείων, ιδιαίτερα αυτών που αφορούν τις μικρομεσαίες επιχειρήσεις, ζήτημα που συνδέεται άμεσα με την προοπτική της ανάπτυξης και της απασχόλησης στη χώρα μας. Επί δέκα μήνες η Κυβέρνηση υπόσχεται και προαναγγέλλει λύσεις. Η θηλιά όμως πνίγει ολοένα και περισσότερες επιχειρήσεις.

Κυρίες και κύριοι Βουλευτές, η Κυβέρνηση ΣΥΡΙΖΑ- Ανεξάρτητοι Έλληνες δείχνει σήμερα απόλυτα εγκλωβισμένη μέσα στο μνημόνιό της, την ώρα που η άμεση προτεραιότητα είναι ένα νέο εθνικό, αναπτυξιακό και παραγωγικό σοκ, που θα δώσει πνοή στις παραγωγικές δυνάμεις, θα φέρει επενδύσεις και θα δημιουργήσει θέσεις εργασίας. Αυτό όμως φαίνεται να μην απασχολεί ιδιαίτερα την Κυβέρνηση.

Οι αγρότες απειλούνται με υπερφορολόγηση, που θα αποβεί εξοντωτική για την παραγωγική ανασυγκρότηση του πρωτογενή τομέα. Ο τουρισμός μας επιβαρύνεται με τρεις ταυτόχρονα αυξήσεις στον ΦΠΑ, στα ξενοδοχεία, στην εστίαση και στα νησιά. Τα capital controls στις τράπεζες θα παραμείνουν για πολλούς ακόμη μήνες και η ανακεφαλαιοποίηση δεν θα λύσει το πρόβλημα χρηματοδότησης των μικρομεσαίων επιχειρήσεων.

Η κατάσταση δεν πάει άλλο. Η χώρα έχει ανάγκη από επενδύσεις ελληνικές και ξένες, από αξιοποίηση των πόρων του ΕΣΠΑ, από την εφαρμογή νέων χρηματοδοτικών εργαλείων, σε συνδυασμό με πραγματικές προοδευτικές μεταρρυθμίσεις, ενίσχυση της ανταγωνιστικότητας και καλλιέργεια επενδυτικού κλίματος.

Δυστυχώς, τίποτα απ’ όλα αυτά δεν φαίνεται στον ορίζοντα. Η Κυβέρνηση δεν μπορεί να ξεπεράσει ιδεοληψίες και δογματισμούς που στοχοποιούν κάθε επιχειρηματική δραστηριότητα, με αποτέλεσμα σήμερα την πλήρη ακινησία.

Ευτυχώς, κυρίες και κύριοι της Κυβέρνησης, που τον ρόλο του Υπουργείου Ανάπτυξης έχει αναλάβει το Συμβούλιο της Επικρατείας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Χάσαμε το 2015. Δεν έχουμε την πολυτέλεια να χάσουμε και το 2016. Ας φροντίσουμε τουλάχιστον να ετοιμαστούμε με συγκεκριμένα σχέδια, με καινοτόμες προτάσεις για την αξιοποίηση των πόρων των διαρθρωτικών ταμείων, το λεγόμενο «πακέτο Γιουνκέρ 2014», που, υπό προϋποθέσεις, μπορεί να αποδειχθεί μια πολύ μεγάλη ευκαιρία για την Ελλάδα.

Και κάποιες ακόμα επισημάνσεις: Τα πανεπιστήμιά μας έχουν τη δυνατότητα να συμβάλουν ενεργά στην αναπτυξιακή προσπάθεια. Δεν θα συμβεί, όμως, αυτό όσο ανεχόμαστε συμπεριφορές που εμποδίζουν βίαια την κανονική τους λειτουργία και την αξιολόγησή τους. Τα ανώτατα ιδρύματα δεν μπορεί να είναι πεδίο αυθαιρεσίας και τραμπουκισμού για διάφορα γκρουπούσκουλα. Επιτέλους ας συμφωνήσουμε σε αυτό μέσα σε αυτήν την Αίθουσα.

Ο κ. Φίλης έχει πολλή δουλειά να κάνει στο Υπουργείο Παιδείας, αντί να επιδίδεται σε πολιτικά αφελείς κι εθνικά επικίνδυνες δηλώσεις. Και βέβαια καταδικάζουμε απερίφραστα την επίθεση που έγινε σήμερα κατά μελών του ελληνικού Κοινοβουλίου από ελάχιστους ακροδεξιούς, που καμμία σχέση δεν έχουν με τον ποντιακό Ελληνισμό.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Ο κ. Φίλης, που έσπευσε κι αυτός να τους καταδικάσει, ας προβληματιστεί: Ποιος τρέφει τον διχασμό και δίνει αφορμές στις ακροδεξιές λογικές;

Η Βουλή το 1994 με πρωτοβουλία του Ανδρέα Παπανδρέου προέβη σε θεσμική αναγνώριση της Γενοκτονίας των Ποντίων.

**ΑΝΔΡΕΑΣ ΛΟΒΕΡΔΟΣ:** Ομόφωνα!

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Ο κ. Φίλης είναι Υπουργός της ελληνικής Κυβέρνησης και δεσμεύεται από τις αποφάσεις της ελληνικής πολιτείας, τις οποίες οφείλει να σέβεται και να μη βλάπτει τα εθνικά συμφέροντα.

Την ίδια στιγμή, ο Πρωθυπουργός τον παρακολουθεί με αμηχανία. Ας ρίξει μια ματιά στις τούρκικες εφημερίδες, για να κατανοήσει την εκμετάλλευση και τη ζημιά που γίνεται εν όψει της επίσκεψής του.

Κλείνοντας -ένα λεπτό, κυρία Πρόεδρε- θέλω να κάνω μια σύντομη αναφορά στο μεγάλο ζήτημα του προσφυγικού. Είναι ώρα να σταματήσουμε να θρηνούμε ανθρώπινες ζωές. Και αυτό απαιτεί αποφασιστικές ενέργειες και παρεμβάσεις της διεθνούς κοινότητας και της Ευρωπαϊκής Ένωσης.

Ενημέρωσα την Κυβέρνηση, την Ευρωπαϊκή Επιτροπή και το Ευρωκοινοβούλιο για τις δέκα συγκεκριμένες προτάσεις που καταθέσαμε. Ανάμεσα σε αυτές, βεβαίως, περιλαμβάνεται και η ανάγκη για έκτακτη χρηματοδότηση της χώρας, για να ανταποκριθεί στις ευθύνες που καλείται να αναλάβει, αλλά και μια σειρά πολιτικών στήριξης των τοπικών κοινωνιών και οικονομιών των νησιών μας. Παράλληλα τονίσαμε ότι είναι η ώρα να δημιουργηθούν τα βασικά κέντρα καταγραφής στην Τουρκία, στον Λίβανο και στην Ιορδανία. Μόνο έτσι θα λυθεί το ζήτημα.

Πρότεινα να αρχίσει η εφαρμογή τους από τις πιο ευάλωτες μονάδες. Κανένα παιδί και καμμία έγκυος γυναίκα δεν πρέπει να ξαναεπιβιβαστεί στις βάρκες του θανάτου.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Την πρότασή μας αυτή θα τη φέρουμε μέσω της ευρωομάδας των σοσιαλιστών και δημοκρατών στο Ευρωπαϊκό Κοινοβούλιο. Η αλληλεγγύη που επιδεικνύουν οι απλοί Έλληνες πολίτες τιμά τη χώρα και τον πολιτισμό μας. Όμως, δεν πρέπει να ξεχνάμε ότι κάποιοι καιροφυλακτούν για να δημιουργήσουν εστίες έντασης, ξενοφοβία και ρατσισμό.

Αντίπαλοι του λαού μας δεν είναι οι πρόσφυγες. Αντίπαλοι είναι οι φασίστες με τις απαράδεκτες αντιλήψεις τους, που εκμεταλλεύονται την απουσία του κράτους. Και, δυστυχώς, η απουσία του κράτους ήταν κραυγαλέα τους προηγούμενους μήνες.

Η Δημοκρατική Συμπαράταξη θα υπερασπιστεί τις ευρωπαϊκές και ελληνικές ανθρωπιστικές αξίες. Η Ελλάδα χρειάζεται σταθερότητα και ασφάλεια σε ένα περιβάλλον αλληλεγγύης και ανθρωπιάς.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχει ζητήσει τον λόγο ο Πρόεδρος της Ένωσης Κεντρώων κ. Βασίλειος Λεβέντης. Βέβαια, δεν έχουν μιλήσει εδώ και πολλή ώρα Βουλευτές.

**ΓΕΩΡΓΙΟΣ ΔΗΜΑΡΑΣ:** Κυρία Πρόεδρε, για τα διαδικαστικά να πω μία κουβέντα;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Διαδικαστικά δεν υπάρχουν. Αυτό λέει ο Κανονισμός, κύριε Δημαρά.

**ΓΕΩΡΓΙΟΣ ΔΗΜΑΡΑΣ:** Πώς δεν υπάρχουν;

**ΙΑΣΩΝ ΦΩΤΗΛΑΣ:** Συνηθίζεται να μιλούν δύο ομιλητές και μετά ένας…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε, κύριε Λεβέντη, να διευκολύνετε; Αυτό είναι στο πλαίσιο μιας καλής πρακτικής.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εντάξει, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε πολύ.

Τον λόγο έχει ο κ. Ιάσων Φωτήλας, που το ζήτησε κιόλας.

**ΓΕΩΡΓΙΟΣ ΔΗΜΑΡΑΣ:** Κυρία Πρόεδρε, εμένα με είχε φωνάξει ο προηγούμενος Πρόεδρος…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας είχε φωνάξει κατά λάθος.

Ελάτε, κύριε Φωτήλα, είναι η σειρά σας. Μετά είναι η κ. Ιγγλέζη. Εσείς, κύριε Δημαρά, είστε μετά.

**ΙΑΣΩΝ ΦΩΤΗΛΑΣ:** Ευχαριστώ, κυρία Πρόεδρε. Και σε κάθε περίπτωση, ευχαριστώ κι εσάς, κύριε Πρόεδρε.

Κυρίες και κύριοι συνάδελφοι, άλλο ένα νομοσχέδιο για τα προαπαιτούμενα του τρίτου μνημονίου από την Κυβέρνηση Τσίπρα – Καμμένου. Η συζήτηση αυτή, βέβαια, δεν γίνεται εν κενώ. Η απογοήτευση που έχει σπείρει η Κυβέρνηση με την αβάσταχτη υπερφορολόγηση των πολιτών είναι εμφανής στην κοινωνία, ακόμα και στα πρόσωπα των ψηφοφόρων του ΣΥΡΙΖΑ.

Για τους ψηφοφόρους του ΣΥΡΙΖΑ έγραψε ένα εξαιρετικό άρθρο ο συγγραφέας Χρήστος Χωμενίδης προ δύο ημερών. Σας διαβάζω ένα χαρακτηριστικό του απόσπασμα: «Απ’ όσους καλόπιστα έχαψαν τη φενάκη πως ένας άλλος δρόμος, δίχως μνημόνια, δίχως ΕΝΦΙΑ, με αναστύλωση μισθών και συντάξεων, είναι άμεσα εφικτός, αρκεί να ρίξουν στην κάλπη το μαγικό χαρτί, οι αγνοί ψηφοφόροι του ΣΥΡΙΖΑ είναι τα τραγικότερα πρόσωπα της ιστορίας».

Σαν να μην έφταναν αυτά, ελάχιστες φωνές κριτικής από την Κυβέρνηση ακούμε για όσα ψέματα είπε προεκλογικά.

Αλήθεια, κύριε Σκουρλέτη -έφυγε ο κ. Σκουρλέτης-, σκέφτεστε να ζητήσετε συγγνώμη για τον εμφύλιο που προκαλέσατε μεταξύ των κατοίκων της Χαλκιδικής για την επένδυση στην περιοχή τους, τώρα που το Συμβούλιο της Επικρατείας φαίνεται ότι τους δικαιώνει και πάλι οριστικά; Τι θα πείτε στις χιλιάδες εργαζόμενους της περιοχής αν δικαιωθούν οριστικά για τα μεροκάματα που έχασαν λόγω της προεκλογικά φαεινής σας ιδέας να αναστείλετε τις εργασίες, για να πείσετε την εκλογική σας πελατεία να σας ψηφίσει; Αλήθεια, ποιος επενδυτής θα επενδύσει στη χώρα μας, παρακολουθώντας την καταστροφική πολιτική σας;

Επιπλέον, βλέπουμε και Υπουργούς, όπως τον κ. Φίλη, στην τηλεόραση, που αντί κι αυτός να είναι πιο ταπεινός για τις απαράδεκτες δηλώσεις του περί πενταροδεκάρων του ΦΠΑ 23% και να αναζητά συναινετικές λύσεις, μετατρέπεται και σε κριτή της ιστορίας.

Εσείς, όμως, κύριε Φίλη, και το κόμμα σας αποκαλούσατε τη μνημονιακή πολιτική «γενοκτονία», βιάζοντας τις λέξεις, τη λογική και δηλητηριάζοντας την κοινωνία, φέρνοντας σε σύγκρουση τους πολίτες.Τώρα την εφαρμόζετε και εκλιπαρείτε για χαριστικές ρυθμίσεις, λόγω του προσφυγικού. Υποκριτές και αμνήμονες!

Από τη θέση του ο Υπουργός Παιδείας καταστρέφει ολοκληρωτικά ό,τι έχει απομείνει σε όλα τα επίπεδα. Υπάρχουν κενά στα σχολεία, σε γενικά και ειδικής αγωγής. Ειδικά για τα τελευταία, αποτελεί ντροπή σας η εγκατάλειψη των ΑΜΕΑ, γιατί και εδώ είχατε δώσει υποσχέσεις με το τσουβάλι. Στην Αχαΐα τα περισσότερα σχολεία δεν έχουν υποδομές για να δεχτούν παιδιά ή καθηγητές με αναπηρία. Ξηλώνει τον νόμο Διαμαντοπούλου και διορίζει κομματικούς εγκάθετους στην εκπαίδευση.

Γι’ αυτά θα κρίνω τον κ. Φίλη και δεν θα κάνω σημαία μου, συνάδελφοι της Νέας Δημοκρατίας, ευαίσθητα εθνικά ζητήματα, που δεν μπορούν να συζητούνται με εξαλλοσύνες και προγραφές, όπως δυστυχώς επιχειρήσατε να κάνετε σαράντα πέντε από εσάς. Ο εθνολαϊκισμός, άλλωστε, είναι το λίπασμα του εδάφους επί του οποίου ευδοκιμούν οι πολιτικάντηδες και οι επαγγελματίες πατριώτες, θύμα των οποίων σήμερα ήταν ο κ. Κουμουτσάκος, ο οποίος έχει τη συμπαράσταση όλων μας.

Επί του συγκεκριμένου νομοσχεδίου θα μπορούσα να αναφέρω πολλά, για την τσαπατσουλιά, την προχειρότητα, την ασάφεια διατάξεων. Μερικές είναι όντως σε θετική κατεύθυνση, άλλες είναι αρνητικότατες και για κάποιες άλλες εσείς οι ίδιοι είχατε ψηφίσει διαφορετικά προ ολίγων μηνών. Δικά σας νομοσχέδια!

Εξακολουθείτε, κύριε Υπουργέ, να κλείνετε το μάτι στα χρέη του Μεγάρου Μουσικής με τη δεύτερη χαριστική παράταση που δίνετε.

Καταθέτω για τα Πρακτικά της Βουλής τις ανακοινώσεις της Επιτροπής Πολιτισμού του ΣΥΡΙΖΑ για το ίδιο θέμα τον Δεκέμβριο του 2014, αλλά και του πρώην Υπουργού Πολιτισμού κ. Ξυδάκη τον Φεβρουάριο του 2015, που αναδεικνύουν το μέγεθος της υποκρισίας σας. Μέσα σε λίγους μήνες απίθανες κωλοτούμπες!

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, εισηγείστε διατάξεις μη ρεαλιστικές για την περιοχή του Κερατσινίου και της Δραπετσώνας, πατώντας πάνω σε πραγματικές ανάγκες των κατοίκων της περιοχής για ένα καλύτερο μέλλον γι’ αυτούς και τα παιδιά τους. Είναι προφανής η εναγώνια προσπάθεια του Πρωθυπουργού να αλλάξει με μικροπολιτικό τρόπο την ατζέντα της φοροεπιδρομής.

Θα μιλήσω για τον χώρο της παιδείας, γιατί φέρνετε στο συγκεκριμένο νομοσχέδιο σχετικές ρυθμίσεις. Είναι κατ’ αρχάς θετικό ότι προβλέπεται η εισαγωγή στα ΑΕΙ, ΤΕΙ διακριθέντων σε μαθητικές Ολυμπιάδες. Και εμείς χαιρετίζουμε το γεγονός ότι με το «ΣΥΡΙΖΑ ΙΙ» η αριστεία πλέον επιβραβεύεται και παύει να είναι ρετσινιά.

Θέλω να επιμείνω στις δύο τροπολογίες που καταθέσαμε για την παιδεία -η πρώτη αφορά τα ισοδύναμα του ΦΠΑ και η δεύτερη τον τρόπο επιλογής στελεχών της εκπαίδευσης-, γιατί δείχνουν και την πολιτική της Κυβέρνησης σε αντίθεση με τον τρόπο που πολιτευόμαστε εμείς στο Ποτάμι.

Κυρίες και κύριοι Βουλευτές, εμείς δεν θέλουμε να χαϊδέψουμε αυτιά και να προτείνουμε ευχάριστα ισοδύναμα, που δεν υπάρχουν, άλλωστε, όπως φάνηκε και από την τραγική διαχείριση του θέματος από την Κυβέρνηση Τσίπρα. Η δική μας πρόταση αποτελεί μια ρεαλιστική εναλλακτική, φορολογώντας στο μέτρο που μπορούμε, χωρίς να την πληρώνουν τα γνωστά υποζύγια, δηλαδή, οι μισθωτοί και οι χαμηλοσυνταξιούχοι.

Όσοι θα σπεύσουν να μας κατακρίνουν, ας αντιπαραβάλουν την πρότασή μας με την αντίστοιχη -όποτε τη φέρει, γιατί πάλι παράταση φέρνετε- της Κυβέρνησης Τσίπρα-Καμμένου, για να δούμε ποιος πραγματικά νοιάζεται για τα λαϊκά στρώματα και ποιος πραγματικά προτείνει ρεαλιστικές λύσεις για τη φορολογία.

Η δεύτερη τροπολογία αφορά τη δυνατότητα επιλογής από τους περιφερειακούς διευθυντές των δύο από τα πέντε μέλη των υπηρεσιακών συμβουλίων. Άλλη μία πριμοδότηση του κομματισμού στη δημόσια διοίκηση. Να πω ότι μου προκάλεσε έκπληξη το γεγονός; Ψέματα θα πω. Ούτως ή άλλως και οι περιφερειακοί διευθυντές κομματικά δεν έχουν τοποθετηθεί;

Εμείς προτείνουμε μια πιο αντικειμενική διαδικασία και θέλουμε να συγκρίνουν οι πολίτες τις δύο προτάσεις. Και ας βγάλουν τα συμπεράσματά τους για το ποιοι πραγματικά επιθυμούν να είναι η εκπαίδευση στη χώρα μας απαλλαγμένη από τον σφιχτό εναγκαλισμό των εκάστοτε κυβερνήσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό μόνο, κυρία Πρόεδρε.

Η τροπολογία για τα νοσοκομεία έρχεται να λύσει ένα πρόβλημα που δημιουργήσατε μόνοι σας, εξαναγκάζοντας διοικητές και υποδιοικητές σε παραίτηση. Αφήσατε τα νοσοκομεία ακέφαλα και με διοικητικά συμβούλια χωρίς νόμιμη σύνθεση. Κινδυνεύουν –εάν δεν έχουν ήδη χαθεί- εκατομμύρια σε εξοπλισμό από το ΕΣΠΑ και έχει δημιουργηθεί διοικητικό κομφούζιο. Η τροπολογία, όμως, επιτρέποντας τη λειτουργία των νοσοκομείων χωρίς διοικητή ή υποδιοικητή επ’ αόριστον, ανοίγει τον δρόμο για τις εκκαθαρίσεις που δεν σταματά να προαναγγέλλει ο κ. Πολάκης.

Είναι απαραίτητο να εισαχθεί χρονικός περιορισμός, ειδάλλως η τροπολογία είναι έωλη.

Θα περιμένουμε να δούμε τη στάση της Κυβέρνησης στις τροπολογίες αυτές, χωρίς να είμαστε ιδιαίτερα αισιόδοξοι με τη μέχρι τώρα πολιτική σας.

Κυρίες και κύριοι συνάδελφοι, για άλλη μια φορά ερχόμαστε σε επαφή με μια κυβέρνηση απροετοίμαστη και αδιάβαστη, με τροπολογίες που μπαίνουν, βγαίνουν και επανέρχονται την τελευταία στιγμή, όπως για τις ζυθοποιίες.

Μεγάλη να υποθέσω, κύριε Υπουργέ, η πίεση από τις μεγάλες ζυθοποιίες;

Όμως, κύριοι Υπουργοί, και κύριοι συνάδελφοι, όσοι άγιοι προστάτες κι αν ραφτούν κατά παραγγελία του ακροδεξιού ψάλτη σας κ. Καμμένου, η αλήθεια δεν παύει να είναι μόνο μία, πως έχετε οδηγήσει το φρόνημα του λαού μας στο ναδίρ. Κάθε ημέρα που περνάει ο λογαριασμός μεγαλώνει. Και είναι λογαριασμός που καλείται να πληρώσει ο ελληνικός λαός. Σας έχω πει ξανά απ’ αυτό το Βήμα, ότι ο ψεύτης και ο κλέφτης τον πρώτο χρόνο χαίρονται. Ο χρόνος σας τελειώνει!

Ευχαριστώ.

(Χειροκρότημα απ’ την πτέρυγα του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Λεβέντης για οκτώ λεπτά.

Μετά ακολουθεί η κ. Ιγγλέζη.

**ΑΝΔΡΕΑΣ ΜΙΧΑΗΛΙΔΗΣ:** Ο κ. Δημαράς πότε θα μιλήσει, κυρία Πρόεδρε, που έκανε και την παρέμβαση;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η σειρά του είναι μετά. Έχετε τον κατάλογο μπροστά σας.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Καλησπέρα σας, κύριοι Βουλευτές και κυρία Πρόεδρε.

Βλέπω τώρα τελευταία στις τηλεοράσεις έναν αγώνα μεταξύ Νέας Δημοκρατίας και ΣΥΡΙΖΑ ποιος είχε καλύτερο μνημόνιο. Το μνημόνιο του ενός ήταν καλύτερο απ’ του άλλου! Και εξηγούν γιατί ήταν καλύτερο το μνημόνιο.

Εγώ θυμάμαι, όμως, ότι ο κ. Τσίπρας είχε σηκώσει πέντε χρόνια αντιμνημονιακή σημαία, την οποία υπέστειλε σε μία νύκτα και πήγε και υπέγραψε μνημόνιο σίγουρα χειρότερο από της Νέας Δημοκρατίας, γιατί το υπέγραψε υπό καθεστώς πανικού.

Επειδή στην Αίθουσα παρίσταται ο κ. Φίλης, ο οποίος είπε στην ομιλία του –δεν ήμουν στην Αίθουσα, αλλά την άκουσα την ομιλία, γιατί τον εκτιμώ- ότι σαν Υπουργός Παιδείας σέβεται ότι είναι Γενοκτονία των Ποντίων, αλλά σαν άνθρωπος μπορεί να έχει τις απόψεις του, θα ήθελα να τον ρωτήσω το εξής: Τη δεύτερη αυτή ρήση τι τη θέλατε; Κάθε άνθρωπος μπορεί να έχει τη γνώμη του. Τι τη θέλατε; Για να συνεχίσετε να ανάψετε κι άλλες φωτιές;

Να διορθώσετε και να πείτε: «Συγγνώμη, είχα μία ατυχή φράση. Σέβομαι την απόφαση του Κοινοβουλίου και σέβομαι το ότι ήταν γενοκτονία αυτό που έκαναν οι Τούρκοι στους Ποντίους». Το ότι έχετε την προσωπική σας άποψη, κύριε Φίλη, γιατί το προσθέσατε; Για να ανάψετε νέες φωτιές ή την ώρα που συζητάμε ένα πολύ σοβαρό νομοσχέδιο πρέπει να υπάρξει αποπροσανατολισμός και να πάει η προσοχή του κόσμου αλλού; Διότι είδατε πού πήγε η προσοχή του κόσμου: στο να φάνε ξύλο Βουλευτές, να υπάρξουν τραμπουκισμοί και να εκμεταλλευτεί κάποια γνωστή πλευρά εδώ τη ρήση σας.

Ο Υπουργός Παιδείας πρέπει να είναι σαφής, ότι σέβεται τη Γενοκτονία των Ποντίων. Όσο για το αν έχετε άποψη, όλοι έχουμε άποψη. Δεν τη διατυπώνουμε, την κρατάμε μέσα μας, ιδιαίτερα όταν είμαστε δημόσιοι άντρες.

Εν τω μεταξύ τα νομοσχέδια τα οποία κουβαλάτε είναι «σουπερμάρκετ». Τώρα που καθόμουν εδώ για δέκα λεπτά για να μιλήσω, φέρατε καμμιά διακοσαριά σελίδες τροπολογίες. Τι είναι αυτό; Αυτό δεν είναι Βουλή. Προλαβαίνει ο Βουλευτής να διαβάσει την ώρα της συνεδρίασης και να αποφασίσει αν θα ψηφίσει; Αυτή είναι πρωτοφανής υποβάθμιση του Κοινοβουλίου!

Φέρνετε για τη ναυτιλία έναν χρόνο παραπάνω για τα καράβια, τα οποία, όπως ξέρετε, είναι φέρετρα. Είναι φέρετρα αυτά τα καράβια που τρέχουν στον Αργοσαρωνικό.

Τους δίνουμε έναν χρόνο παραπάνω. Να μην προσαρμοστούν στις οδηγίες της Ευρώπης αμέσως, αλλά σε έναν χρόνο. Άρα οι εφοπλιστές παίρνουν παράταση με την τροπολογία ή μήπως δεν το καταλάβατε;

Μετά ήρθε μία άλλη τροπολογία, ότι οι εφοριακοί δεν φταίνε ποτέ. Και να ξεχάσουν να ελέγξουν, ό,τι και να κάνουν, ήρθε μία τροπολογία ότι δεν φταίνε ποτέ οι εφοριακοί. Στα κανάλια περιφέρονται οι Βουλευτές σας λαλίστατοι ότι κυνηγούν τη φοροδιαφυγή και από την άλλη μεριά διανέμετε έγγραφο με το οποίο συγχωρούνται όλα εις τους εφοριακούς.

Με συγχωρείτε πολύ, αλλά αρχίζω πια και βγάζω συμπεράσματα εις την Αίθουσα αυτή, ότι μεταβάλλεστε εσείς του ΣΥΡΙΖΑ, όχι σε Δεξιά, αλλά σε μία μορφή σκληρής Δεξιάς, κατ’ ουσίαν δηλαδή. Γιατί τι λείπει, για να είναι κανείς δεξιός; Δεξιός τι είναι; Να είναι βασιλόφρων; Να είναι χουντικός; Δεν είναι μόνο αυτά. Είναι να περνά νόμους με τη διαδικασία του κατεπείγοντος. Αυτό είναι Δεξιά κυρίως, δεν είναι μόνο οι βασιλόφρονες και οι χουντικοί. Αυτό ήταν μέχρι πριν από δέκα ή είκοσι χρόνια. Τώρα, στη λέξη «Δεξιά» εντάσσονται οι συμπεριφορές. Οι συμπεριφορές τού να ψηφίζουμε τάκατάκα, οι συμπεριφορές τού να φέρνουμε τροπολογίες που είναι ένας τόμος κάθε λίγη ώρα και να κάνουμε νομοσχέδια «σουπερμάρκετ» και κατά τα άλλα να έχει χίλιους διακόσιους συμβούλους ο ΣΥΡΙΖΑ και χίλιους η Νέα Δημοκρατία.

Και εσείς της Νέας Δημοκρατίας μην είστε οι αθώες περιστερές. Πόσους συμβούλους έχετε οι Βουλευτές μαζί με αυτούς που έχετε στα γραφεία σας; Θα τα πούμε άλλη φορά, να μη σας κουράζω.

**ΚΩΝΣΤΑΝΤΙΝΟΣ ΣΚΡΕΚΑΣ:** Αναλογικά λίγο παραπάνω από εσάς.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ναι, ξέρω πόσους έχετε. Είναι πολύ ακριβή η δημοκρατία. Έχουμε μία πάρα πολύ καλή δημοκρατία, αλλά πολύ ακριβή.

Εάν πιστεύετε –σας το είπα και την προηγούμενη φορά- ότι ο λαός παρακολουθεί αυτές τις συνεδριάσεις και χαίρεται ότι τον εκπροσωπείτε σωστά, πλανάστε. Υπάρχει κοινωνική έκρηξη εις την Ελλάδα εν εξελίξει και οι ακροδεξιοί αυτό ακριβώς εκμεταλλεύονται, ότι το πολιτικό σύστημα παρακμάζει συνέχεια, περαιτέρω, κατολισθαίνει στην παρακμή του. Αυτή είναι η κατάσταση.

Παρακολούθησα τον κ. Βορίδη που τα έβαλε με τον κ. Φίλη. Το παρελθόν του ο κ. Βορίδης το γνωρίζει;

(Γέλωτες στην Αίθουσα)

Δηλαδή, εδώ έχουμε γενική αμνησία ή έχουμε ευκαιριακές μνήμες. Θυμόμαστε αυτά που έγιναν αυτή την τριετία, αλλά όχι την προηγούμενη εικοσαετία. Ο καθένας θυμάται ό,τι τον βολεύει και ό,τι τον συμφέρει. Και το ΠΑΣΟΚ κάθεται στα έδρανα. Ξεχνάει, όμως, και το ΠΑΣΟΚ –να λέμε την αλήθεια- πόσους διόρισε και ότι η πτώχευση από εκεί ξεκίνησε.

**ΒΑΣΙΛΗΣ ΚΕΓΚΕΡΟΓΛΟΥ:** Αυτοί μάς ξέχασαν!

(Γέλωτες στην Αίθουσα)

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πολύ καλώς ο κ. Λοβέρδος –δεν έχω αντίρρηση- προχθές βγήκε τη παρουσία μου και εξέφρασε τη λύπη του για τα θύματα του αεροπλάνου. Για τα θύματα εδώ, τις δέκα χιλιάδες που έχουν ήδη αυτοκτονήσει και τόσους άλλους που είναι έτοιμοι να αυτοκτονήσουν, κύριε Λοβέρδο, έχετε εκφράσει τη λύπη σας;

**ΑΝΔΡΕΑΣ ΛΟΒΕΡΔΟΣ:** Πολλές φορές.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Την έχετε. Εντάξει. Το ότι ανήκετε σε ένα κόμμα το οποίο ξεκίνησε να φέρει σοσιαλισμό και αντί σοσιαλισμού, έφερε μία μορφή συμβιβασμένης Δεξιάς, αυτό το ξέρετε;

**ΒΑΣΙΛΗΣ ΚΕΓΚΕΡΟΓΛΟΥ:** Ε,ε,ε!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Όχι; Είναι ψέμα αυτό; Είστε αριστεροί και εσείς;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ξεφεύγετε τώρα!

**ΣΤΑΥΡΟΣ ΚΑΛΑΦΑΤΗΣ:** Οι πιο αριστεροί είμαστε εμείς, οι πιο αριστεροί δεξιοί.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Είστε πιο αριστεροί από τον ΣΥΡΙΖΑ; Γιατί είπαμε ότι, επειδή ο ΣΥΡΙΖΑ τώρα πήγε δεξιά, μπορεί να είστε πιο αριστερά εσείς. Ξέρετε, όταν όλα εις αυτόν τον τόπο μετακινούνται σαν μπαλαρίνες, εσείς μπορεί να βρεθείτε σε οποιοδήποτε σημείο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ξεφεύγετε τώρα, κύριε Πρόεδρε. Υπήρξατε υποψήφιος Βουλευτής του Μητσοτάκη, με τη Δεξιά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Τέλος πάντων, αφήστε τώρα τις κορόνες. Είναι ψέμα ότι το ΠΑΣΟΚ διόρισε ένα εκατομμύριο κόσμο; Είναι ψέμα; Δεν είναι ψέμα.

Κυρίες και κύριοι, εγώ δεν ήρθα εδώ να μαλώσω μαζί σας, ούτε ο λόγος που μπήκε η Ένωση Κεντρώων στη Βουλή είναι για να τα βάλω με όλους σας. Ξέρετε πολύ καλά ότι την Ένωση Κεντρώων την ψήφισε η νεολαία, για να ξεκινήσει κάτι καινούργιο. Γιατί και το Ποτάμι κινείται σε μία σφαίρα παρακμής και το ΠΑΣΟΚ είναι τα ερείπια του παλιού ΠΑΣΟΚ, αφού οι ψηφοφόροι έχουν μετακομίσει εις τον ΣΥΡΙΖΑ –τα ξέρετε αυτά- και η Δεξιά είναι άλλοτε μνημονιακή και άλλοτε αντιμνημονιακή.

Έχουμε πολλά να δούμε. Το γαϊτανάκι έχει ακόμη πολλές αλλαγές για τη Νέα Δημοκρατία και περιμένω να δω ποιον εκ των τεσσάρων εκλεκτών σας θα εκλέξετε, διότι άκουσα σήμερα και μια άποψη στο ράδιο -δεν ξέρω από ποιον ελέχθη- να μη γίνει δεύτερος γύρος και όποιος βγει πρώτος. Δηλαδή, αν βγει πρώτος ένας με 22% και οι άλλοι με 13% ή 15%, θα πείτε αυτός να βγει; Δεν ξέρω από ποιον ελέχθη, ελέχθη από μεγάλο στέλεχος.

**ΣΤΑΥΡΟΣ ΚΑΛΑΦΑΤΗΣ:** Εμείς χαιρόμαστε που μας παρακολουθείτε στενά. Έχετε μεγάλη αγωνία για …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αγωνία για το ποιον θα βγάλετε;

**ΣΤΑΥΡΟΣ ΚΑΛΑΦΑΤΗΣ:** Επειδή αναφέρεστε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αφού έχω πει ότι όποιον και να βγάλετε θα είστε χαμένοι.

(Γέλωτες στην Αίθουσα)

Δεν έχω και μεγάλη αγωνία! Δεν έχω ιδιαίτερη αγωνία. Έχω πει ότι και οι τέσσερις δεν κάνουν.

**ΣΤΑΥΡΟΣ ΚΑΛΑΦΑΤΗΣ:** Αυτό είναι τιμή και για τους τέσσερις.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ο μεν ένας, ο κ. Μεϊμαράκης, άπαξ αποτυχών, πάντα αποτυχών, ο άλλος είναι βιβλιοπώλης ακροδεξιός -ο κύριος πώς τον λένε, τον ξεχνάω-, ο τρίτος είναι γιος βασιλόφρονα από τη Θεσσαλονίκη, ο κ. Τζιτζικώστας, και τέταρτον ποιον έχετε;

(Γέλωτες στην Αίθουσα)

**ΒΑΣΙΛΕΙΟΣ ΓΙΟΓΙΑΚΑΣ:** Ο κ. Μητσοτάκης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Τον Μητσοτάκη. Αυτός έχει την κατάρα!

(Γέλωτες στην Αίθουσα)

**ΣΤΑΥΡΟΣ ΚΑΛΑΦΑΤΗΣ:** Αυτά είναι τιμή τους να τα λέτε εσείς πάντως.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Την κατάρα της οικογένειας τη σέρνει επαξίως, για να κάνουμε και λίγο χιούμορ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αλλά περνάει και ο χρόνος, κύριε Λεβέντη.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πέρασε ο χρόνος;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ε, τώρα, πάει!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Α, συγγνώμη, κυρία Πρόεδρε!

Πρέπει να συζητήσετε εδώ, διότι είναι πολλές οι τροπολογίες που φέρνετε. Αν συνεχίσετε να φέρνετε δυο, τρεις τόμους τροπολογίες κάθε φορά, για να αναιρείτε το αρχικό κείμενο του νομοσχεδίου, πρώτον, οι Βουλευτές δεν θα προλαβαίνουν να τα διαβάζουν, οπότε σίγουρα θα ψηφίζουν ως να μην πω τι. Ξέρετε ως τι ψηφίζουν οι Βουλευτές, όταν δεν προλαβαίνουν ούτε να διαβάσουν την τροπολογία. Ξέρετε, κυρία Πρόεδρε, πώς ψηφίζουν. Εν πάση περιπτώσει, θέλω να ελπίζω.

Εγώ πάντα από το 2009 ήμουν υπέρ του σχηματισμού οικουμενικής κυβέρνησης και είχα πει στον Γιώργο Παπανδρέου να μη σχηματίσει κυβέρνηση, καίτοι είχε εκατόν εξήντα τόσους Βουλευτές. Διότι –του είπα- αυτό που θα πάθεις δεν θα περιγράφεται, δεν θα μπορείς να βγεις από το σπίτι σου.

Το ίδιο τώρα ευθέως λέω στον κ. Τσίπρα. Επειδή έχει χαθεί ο έλεγχος, περί τον Ιανουάριο να βρει το θάρρος να πάει στον Πρόεδρο της Δημοκρατίας να υποβάλει την παραίτησή του προς σχηματισμό μιας οικουμενικής κυβέρνησης, όχι να γίνουν εκλογές. Να γίνει μια οικουμενική κυβέρνηση, επιμένω επ’ αυτού. Και εσείς οι δεξιοί να σταματήσετε να απορρίπτετε τα πάντα, γιατί έχετε ψηφίσει πριν από τις εκλογές τα πάντα στο όνομα του να μη φύγει η Ελλάδα από το ευρώ.

**ΣΤΑΥΡΟΣ ΚΑΛΑΦΑΤΗΣ:** Άρα δεν απορρίπτουμε τα πάντα.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ή τώρα είστε δραχμή; Είστε με τον κ. Λαφαζάνη; Μπορεί.

Ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η κ. Ιγγλέζη έχει τον λόγο για έξι λεπτά.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κυρία Πρόεδρε.

Κυρίες και κύριοι Βουλευτές, ας βάλουμε κατ’ αρχάς τα πράγματα στη θέση τους, σχετικά με τη δήθεν απόφαση της ολομέλειας του Συμβουλίου της Επικρατείας για τις Σκουριές, αφού υπήρξε μια σχετική συζήτηση σήμερα το απόγευμα σε αυτή την Αίθουσα.

Πώς έχει, λοιπόν, η ιστορία. Στις 11.00΄ το πρωί της Δευτέρας, στις 10 του μήνα, υπήρξε ένα δημοσίευμα του «REUTERS» για πληροφορίες περί έκδοσης απόφασης της Ολομέλειας του Σ.τ.Ε για τις Σκουριές, η οποία τάχα έκανε δεκτή την προσφυγή της εταιρείας «ΕΛΛΗΝΙΚΟΣ ΧΡΥΣΟΣ».

Το απόγευμα της ίδιας ημέρας πολλά ηλεκτρονικά μέσα αναπαρήγαγαν την είδηση, μπαίνοντας και σε λεπτομέρειες του σκεπτικού της απόφασης, τις οποίες δεν περιείχε η ανακοίνωση του «REUTERS», με τη διαφορά όμως ότι οι λεπτομέρειες αυτές αφορούσαν το σκεπτικό προηγούμενης απόφασης του Σ.τ.Ε..

Το ίδιο βράδυ ο Πρόεδρος του Σ.τ.Ε., με ανακοίνωσή του που δημοσιεύτηκε στο επίσημο site, αναφέρει: «Από το γραφείο Προέδρου του Συμβουλίου της Επικρατείας ανακοινώθηκε ότι επί των υποθέσεων της εταιρείας «ΧΡΥΣΟΣ Α.Ε.» οι οποίες εκδικάστηκαν στην ολομέλεια του δικαστηρίου δεν έχουν εκδοθεί μέχρι σήμερα σχετικές αποφάσεις. Η διάσκεψη των υποθέσεων αυτών, δεν έχει ολοκληρωθεί. Κάθε άλλη είδηση δεν ανταποκρίνεται στην πραγματικότητα.». Το καταθέτω στα Πρακτικά.

(Στο σημείο αυτό η Βουλευτής κ. Αικατερίνη Ιγγλέζη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι Βουλευτές, δεν είναι η πρώτη φορά που υπάρχει διαρροή, αληθής ή ψευδής, σχετικά με την εν λόγω εταιρεία. Το ίδιο είχε συμβεί το 2011, εν αναμονή της έγκρισης περιβαλλοντικών όρων από το τότε ΥΠΕΚΑ, όταν υπήρξε διαρροή ότι ο νέος Υπουργός κ. Παπακωνσταντίνου θα την υπογράψει. Η τιμή της μετοχής της εταιρείας εκτοξεύτηκε σε μία νύχτα στα ύψη. Ο νοών νοείτο. Και να μην είναι και πολύ περήφανοι αυτοί που με τις υπογραφές τους προώθησαν και διευκόλυναν επενδύσεις με κάθε κόστος, όπως έλεγε και ο πρώην Πρωθυπουργός κ. Σαμαράς, και πολύ περισσότερο όταν μιλάνε για την δήθεν επένδυση της «ELDORADO GOLD»στις Σκουριές.

Είναι η επένδυση με την περιβαλλοντική μελέτη των τεσσάρων χιλιάδων σελίδων, στις οποίες ξέχασαν να αναφέρουν ότι υπάρχουν επικίνδυνα τοξικά απόβλητα, όπως τους καταλογίζουν οι επιθεωρητές περιβάλλοντος στα πορίσματά τους. Αυτά τα πορίσματα βγήκαν πριν από έναν μήνα, ενώ τα αποτελέσματα των ελέγχων βρίσκονταν επί τρία χρόνια κρυμμένα στα συρτάρια του ΥΠΕΚΑ.

Επίσης, ξέχασαν να αναφέρουν ότι η περιοχή στην οποία θα φτιάξουν φράγματα συγκράτησης τοξικών αποβλήτων ύψους εκατόν πενήντα μέτρων έχει δώσει μέσα στον 20ο αιώνα δύο φορές σεισμούς 7 Ρίχτερ. Ξέχασαν να αναφέρουν ότι κατά την εξόρυξη του κοιτάσματος θα απελευθερώνονται στην ατμόσφαιρα ίνες τρεμολίτη, μιας από τις πιο επικίνδυνες μορφές αμίαντου. Αυτές τις επενδύσεις θέλουμε, κύριοι συνάδελφοι;

Και για να έρθω και στο νομοσχέδιο. Επειδή δεν έχουμε μόνο να αντιμετωπίσουμε τις συνέπειες της οικονομικής κρίσης, αλλά και την ενεργειακή εξάρτηση και σαφώς την κλιματική αλλαγή, θεωρώ την παρούσα νομοθετική πρόταση πολύ σημαντική.

Όπως γνωρίζετε, στο τέλος του μήνα θα βρισκόμαστε στο Παρίσι για τη διεθνή διάσκεψη για την κλιματική αλλαγή. Η κλιματική αλλαγή δεν είναι θέμα που αφορά μόνο τους πολύ εξειδικευμένους επιστήμονες. Οι συνέπειές της έχουν σοβαρές επιπτώσεις στη βιωσιμότητα των οικοσυστημάτων, στους υδατικούς πόρους, στη δημόσια υγεία, στην προσφορά τροφής, στις γεωργικές καλλιέργειες, στη βιομηχανία, στις μεταφορές και στις υποδομές.

Η ανάπτυξη που επιδιώκουμε για τη χώρα δεν μπορεί να μη συνυπολογίζει αυτόν τον παράγοντα. Από τη διάσκεψη θα προκύψει μια νομικά δεσμευτική συμφωνία που θα μας απασχολήσει πολύ το επόμενο διάστημα, οπότε η στόχευση για την μείωση της κατανάλωσης της πρωτογενούς ενέργειας, τον περιορισμό των εισαγωγών ενέργειας και την μείωση των εκπομπών αερίων του θερμοκηπίου είναι επιτακτική.

Στο παρόν νομοσχέδιο και συγκεκριμένα στο άρθρο 25 αναγνωρίζεται το ζήτημα της ενεργειακής φτώχειας ως ένα μείζον κοινωνικό ζήτημα της χώρας. Το γεγονός ότι στο άρθρο 21 για το Ειδικό Ταμείο Ενεργειακής Απόδοσης υπάρχει και η πρόβλεψη για χρηματοδότηση δράσεων με κοινωνικό χαρακτήρα και η προτεραιοποίηση μέτρων ενεργειακής απόδοσης σε νοικοκυριά που πλήττονται από ενεργειακή ένδεια ή στην κοινωνική κατοικία είναι ελπιδοφόρο, διότι το Υπουργείο Περιβάλλοντος και Ενέργειας δείχνει ότι δεν αποσκοπεί στην απλή σύνταξη ενός σχεδίου δράσης αντιμετώπισης της ενεργειακής φτώχειας, αλλά στοχεύει στην επί της ουσίας επίλυση του προβλήματος.

Πολύ μεγάλη αναστάτωση δημιουργήθηκε με το άρθρο 32, που αφορά στην τροποποίηση του ν. 4280/2014. Κατά τη συζήτηση του συγκεκριμένου νόμου το καλοκαίρι του 2014 υπήρξα εισηγήτρια εκ μέρους της αξιωματικής αντιπολίτευσης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κυρία Πρόεδρε, σας παρακαλώ.

Τον είχα καταγγείλει ως δασοκτόνο και ζήτησα την απόσυρσή του. Θεωρώ την τροποποίηση της διάταξης, που αφορά σε αναδασωτέες εκτάσεις από το Υπουργείο αναγκαία. Η πρόθεση του Υπουργείου μάλιστα να αυστηροποιήσει το πλαίσιο εξαίρεσης από την αναδάσωση και των επεμβάσεων σε ένα κατεστραμμένο δάσος είναι επιβεβλημένη και θα μας βρει όλους –πιστεύω- σύμφωνους. Όπως είναι επιβεβλημένη και η συνολική τροποποίηση ή καλύτερα κατάργηση του περιβαλλοντοκτόνου και μονομερώς προσανατολισμένα νόμου με πληθώρα φωτογραφικών διατάξεων υπέρ επιχειρηματικών συμφερόντων σε βάρος των δασών και του περιβάλλοντος. Επειδή κάποιος μίλησε σήμερα το απόγευμα για τις τροπολογίες, εκατόν επτά τροπολογίες είχαν έρθει σε ένα βράδυ σε εκείνο τον νόμο.

Η εκμετάλλευση και η ανάπτυξη του δασικού μας πλούτου δεν είναι αυτονόητα σε κόντρα με την ανάπτυξη επενδύσεων σε αυτό. Η προστασία του, όμως, είναι αυτονόητη και αδιαμφισβήτητη. Δεν δέχομαι, λοιπόν, από αυτούς που είχαν ψηφίσει το άρθρο 52 του ν.4280 να καταγγέλλουν τη σημερινή ευνοϊκότερη για τα δάση βελτίωσή του, που προστατεύει δασικές περιοχές, οι οποίες απειλούνται άμεσα από επιχειρηματικά συμφέροντα.

Κυρίες και κύριοι συνάδελφοι, τα ζητήματα του περιβάλλοντος είναι οριζόντια και διαπερνούν όλους τους τομείς της πολιτικής. Βρίσκονται στον πυρήνα αυτού που συχνά εμείς ονομάζουμε «κοινωνικό και οικολογικό μετασχηματισμό της παραγωγής» στο πλαίσιο της παραγωγικής ανασυγκρότησης της χώρας.

Η ενεργειακή πολιτική με κοινωνικό και περιβαλλοντικό πρόσημο είναι ένας από τους τομείς που δίνουν το στίγμα μιας αριστερής κυβέρνησης. Και η σημερινή Κυβέρνηση είναι σταθερά προσανατολισμένη προς αυτή την κατεύθυνση.

Σας ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Δημαρά. Έχετε τον λόγο για έξι λεπτά.

**ΓΕΩΡΓΙΟΣ ΔΗΜΑΡΑΣ:** Κυρίες και κύριοι συνάδελφοι, πριν από λίγη ώρα παρακολουθούσε τη συνεδρίασή μας η Σκα Κέλερ, η Ευρωβουλευτής των Πρασίνων και συμπρόεδρος της Ευρωκοινοβουλευτικής Ομάδας των Πρασίνων και έπεσε στη στιγμή που ακόμα ήταν οι αντεγκλήσεις σε αυτή την Αίθουσα. Εγώ αισθάνθηκα πάρα πολύ άσχημα, κι όχι μόνο επειδή ήταν η Σκα Κέλερ εδώ, αλλά από την εικόνα που δώσαμε στο Κοινοβούλιο. Πιστεύω ότι χρειάζεται αυτοέλεγχος και εγκράτεια.

Απευθύνομαι σε φίλους μου Βουλευτές, να μην παίξουμε το παιχνίδι όσων θέλουν την υποβάθμιση του Κοινοβουλίου, διότι στη συνέχεια έρχεται και η υποβάθμιση του δημοκρατικού πολιτεύματος. Ο καθένας έχει και την ατομική ευθύνη της συμπεριφοράς του εδώ μέσα. Ο κάθε δημοκράτης Βουλευτής ας αποφεύγει τις επικίνδυνες προκλήσεις-παγίδες υπονόμευσης του Κοινοβουλίου.

Ως εκπρόσωπος και των Οικολόγων Πράσινων εδώ, θα μιλήσω κυρίως για ζητήματα οικολογίας. Έχουμε ένα νομοσχέδιο που από ανάγκη περιλαμβάνει πολλά θέματα και πράγματι ξεκάρφωτες τροπολογίες. Πιστεύει κανείς ότι υπάρχουν Βουλευτές του ΣΥΡΙΖΑ ή και Υπουργοί που αρέσκονται σε αυτές τις διαδικασίες;

Η κριτική που κάνει το ΠΑΣΟΚ και η Νέα Δημοκρατία -και την έκαναν και στις επιτροπές- ότι δεν εφαρμόζουμε πρόγραμμα Αριστεράς για τις μικρομεσαίες επιχειρήσεις, για τους αγρότες, ακόμα και για το περιβάλλον, εμάς καλό μάς κάνει. Μας θυμίζουν να μη γίνουμε σαν τα δικά τους κόμματα και τις δικές τους κυβερνήσεις, που κυβέρνησαν για δεκαετίες. Να μη ενσωματωθούμε στο σύστημα και στην απλή διαχείριση και διεκπεραίωση τρεχουσών υποθέσεων. Να μη συμβιβαστούμε με τη διαπλοκή και τη διαφθορά. Να μη συμβιβαστούμε με την αναξιοκρατία και την αναποτελεσματικότητα στη δημόσια διοίκηση. Να μην συμβιβαστούμε με το άδικο, την ανομία, τη μετριότητα, τον ωχαδερφισμό. Να μη βολευτούμε, ως Βουλευτές, με τα όποια προνόμια και κύριος στόχος να γίνεται η επανεκλογή. Τότε το παιχνίδι το χάσαμε.

Είναι ο κατάλληλος χρόνος, το σωστό timing, να γίνουν τομές και ριζικές αλλαγές, βλέποντας τα λάθη του παρελθόντος κα τις αιτίες της κακοδαιμονίας. Είναι ανάγκη όλοι να συμφωνήσουμε ότι πρέπει να διαμορφωθεί μια στρατηγική βιώσιμης ευημερίας, στην οποία θα πρέπει να υπάρχει σύγκλιση της μεγάλης πλειοψηφίας της κοινωνίας.

Το σχέδιο βιώσιμης ευημερίας είναι σε μεγάλο βαθμό ασύμβατο με αυτό που ονομάζουμε «νεοφιλελευθερισμό». Οι κυρίαρχες πολυεθνικές επιχειρήσεις, κυνηγώντας την κερδοσκοπία, δημιουργούν συνεχώς νέες ανάγκες, που οι περισσότερες είναι πλασματικές και όχι πραγματικές ανάγκες. Με τη βοήθεια των μέσων ενημέρωσης, που ελέγχουν άμεσα ή έμμεσα ως διαφημιζόμενοι πελάτες, διαμορφώνουν ακόμα και τις επιθυμίες των ανθρώπων, ακόμα και την αισθητική τους, παραδείγματος χάριν, στη μόδα.

Η οικονομία διαμορφώνεται από τους ανταγωνισμούς και τα δόγματα των οικονομολόγων της διαρκούς ποσοτικής αύξησης του ΑΕΠ χωρίς ποιοτικά χαρακτηριστικά βιωσιμότητας, με οδηγό τις οικονομίες μεγάλης κλίμακος, τον ανταγωνισμό και όποιος αντέξει.

Σ’ αυτή τη λογική λειτουργεί και το χρηματοπιστωτικό σύστημα. Οι εταιρείες κυνηγούν τους φορολογικούς παραδείσους και τη φτηνή εργασία. Το αποτέλεσμα το ζούμε: αποβιομηχάνιση των χωρών, λεηλασία των φυσικών πόρων, ανισόρροπες οικονομίες έτοιμες για κατάρρευση, λαοί στην ανεργία ή την απειλή της απόλυσης.

Εμείς οι Οικολόγοι και οι συνεπείς αριστεροί αμφισβητούμε το σύστημα της νεοφιλελεύθερης παγκοσμιοποίησης. Την πολιτική οικολογία δεν την εκφράζει το μεγάλο κράτος, που πολλοί συνειρμικά ταυτίζουν με το σοβιετικό μοντέλο. Να θυμίσω ότι ο Μαρξ μιλούσε για μαρασμό του κράτους. Την οικολογία εκφράζει το μοντέλο της διοικητικής και οικονομικής αποκέντρωσης, οι ισχυρές τοπικές οικονομίες, οι κοινωνικές επιχειρήσεις, η πολιτική επιλογή δραστικού περιορισμού των πολυεθνικών επιχειρήσεων και στήριξης των μικρομεσαίων επιχειρήσεων, η οικονομία των πόρων, η προστασία της φύσης, αλλά και η αλλαγή του μοντέλου του εφήμερου καταναλωτισμού που διαμορφώνει η ασύδοτη αγορά. Επίσης η διατροφική αυτάρκεια.

Αυτά γενικά τα ανέφερα για να τονίσω τη διακριτή στόχευση της πολιτικής οικολογίας από άλλες πολιτικές, ότι το καθήκον μας απέναντι στις επόμενες γενιές των ανθρώπων και της ζωής στον πλανήτη δεν εξαντλείται από μερικά μέτρα που θα λάβουμε για την οικονομία ενέργειας ή για την προστασία των δασών. Πρέπει να ξανασκεφτούμε σοβαρές αλλαγές στο κοινωνικό και οικονομικό σύστημα.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Ετούτο το νομοσχέδιο φέρνει διατάξεις εναρμόνισης με τις ευρωπαϊκές οδηγίες σχετικά με την εξοικονόμηση ενέργειας. Έρχεται δε, λίγες εβδομάδες πριν από την παγκόσμια διάσκεψη του Παρισιού για την κλιματική αλλαγή.

Κι γι’ αυτό θα αναφέρω μερικές από τις συνέπειες της κλιματικής αλλαγής σύμφωνα με τα στοιχεία της οργάνωσης «GREENPEACE». Περισσότερες από τριακόσιες χιλιάδες άνθρωποι σε ολόκληρο τον πλανήτη πεθαίνουν κάθε χρόνο εξαιτίας των κλιματικών αλλαγών. Περισσότερα από τριακόσια είκοσι πέντε εκατομμύρια άνθρωποι επηρεάζονται με κάποιον τρόπο στη ζωή εξαιτίας των κλιματικών αλλαγών. Δεν θα αναφέρω όλα τα στοιχεία. Πάντως η ερημοποίηση πλέον επεκτείνεται και στην εύκρατη ζώνη.

Το τι πρέπει να κάνουμε το λέει και μέσα η εισήγηση. Βάζει τους στόχους μέχρι το 2020, αλλά υπάρχουν και στόχοι της Ευρωπαϊκής Επιτροπής για το 2030: μείωση των εκπομπών αερίων του θερμοκηπίου κατά 40% τουλάχιστον σε σύγκριση με τα επίπεδα του 1990. Άντληση του 27% τουλάχιστον της συνολικής ενεργειακής κατανάλωσης από ανανεώσιμες πηγές ενέργειας. Όπως τόνισα και στις επιτροπές, η χώρα μας παρόλες τις προσπάθειες για την υποχρεωτική στροφή στις ανανεώσιμες πηγές ενέργειας, έχει μείνει πολύ πίσω, ειδικά στον τομέα εξοικονόμησης ενέργειας στους δύο κύριους τομείς που μπορούμε να κάνουμε οικονομία: στα κτήρια και στις μεταφορές. Εκεί προχωρούμε με ρυθμούς χελώνας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά παρακαλώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δημαρά, δύο λεπτά όχι. Μισό λεπτό να κλείσετε. Πρέπει να σεβαστούμε όσους υπολείπονται.

**ΓΕΩΡΓΙΟΣ ΔΗΜΑΡΑΣ:** Η σχετική διεύθυνση του Υπουργείου Περιβάλλοντος, λέει, λοιπόν, το άρθρο 6, έχει την ευθύνη της σύνταξης έκθεσης μακροπρόθεσμης στρατηγικής για την κινητοποίηση επενδύσεων και την ανακαίνιση του κτηριακού αποθέματος, που αποτελείται από κατοικίες και εμπορικά καταστήματα, δημόσια κτήρια και ιδιωτικά και περιλαμβάνει τις συγκεκριμένες υποχρεώσεις.

Τώρα, όμως, μένει η υλοποίηση των μέτρων και η υπέρβαση των στόχων. Η ενεργειακή αναβάθμιση των κτηρίων είναι αναγκαίο μέτρο, αλλά δεν πρέπει να μείνει στους νόμους και στις μελέτες. Επενδύσεις και χρήματα από ευρωπαϊκά κονδύλια μπορούν να μοχλεύσουν έναν τομέα που θα δώσει θέσεις εργασίας. Στη συνέχεια θα δώσει δυναμική και σε άλλους συναφείς τομείς της οικονομίας.

Στην Ελλάδα έχουμε εξειδικευμένο επιστημονικό και εργατοτεχνικό προσωπικό που είναι στην ανεργία και στη μελαγχολία της απαξίας. Ας το αξιοποιήσουμε.

Κάποτε δόθηκαν κίνητρα για τους ηλιακούς…

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Κύριε Δημαρά, σας παρακαλώ να κλείσετε.

**ΓΕΩΡΓΙΟΣ ΔΗΜΑΡΑΣ:** Τελειώνω, κύριε Πρόεδρε. Αφήστε με να κλείσω με το τελευταίο.

Το πρόγραμμα εξοικονόμησης ενέργειας πρέπει να επεκταθεί και πέρα από τα κτήρια και στις μεταφορές, την ανάπτυξη των σιδηροδρόμων στη χώρα μας, στα δίκτυα των ποδηλατοδρόμων και τα πεζοδρόμια μέσα στις πόλεις. Είναι ένα σχέδιο που είχε εκπονηθεί μάλιστα από το Πολυτεχνείο για την Αθήνα και το οποίο δεν έχει προχωρήσει. Κίνητρα για οχήματα χαμηλών ίππων, υβριδικά, ηλεκτρικά, υδρογόνου και λοιπά.

Η Κυβέρνηση ΣΥΡΙΖΑ, συνεργαζόμενη με τους Οικολόγους Πράσινους αλλά και η κοινωνία μας και όλες οι πολιτικές δυνάμεις έχουμε μια υποχρέωση: Να προστατέψουμε το μέλλον των παιδιών μας και το θαύμα της ζωής στον μοναδικό πλανήτη που ονομάσαμε Γη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, κατά πρώτον κάνω έκκληση στους συναδέλφους να δείξουμε αλληλοσεβασμό μεταξύ μας και να τηρήσουμε τον χρόνο των έξι λεπτών. Κατόπιν τούτου, όποιοι έχετε κείμενο, αναπροσαρμόστε το και μειώστε το, ώστε να κλείνετε στα έξι λεπτά.

Δεύτερον, στους κυρίους Υπουργούς δεν θα δώσω τον λόγο, παρά μόνο στο τέλος. Εάν πρέπει να απαντήσουν σε διευκρινίσεις που θα έχουν ζητηθεί από συναδέλφους, θα δοθεί ένα πεντάλεπτο να απαντήσουν διευκρινιστικά. Ενδιαμέσως, δεν πρόκειται να διακόψω τη ροή των συναδέλφων και να δώσω λόγο σε Υπουργούς.

Τρίτον, οι Βουλευτές των κομμάτων που έχουν κάνει αίτηση ονομαστικής ψηφοφορίας να είναι παρόντες στις 22.30΄ για την ανάγνωση του καταλόγου.

Τέταρτον, η Διάσκεψη των Προέδρων είχε πάρει με ευρεία πλειοψηφία απόφαση να τελειώσει η αποψινή συνεδρίαση στις 22.00΄. Εκ μέρους όλων των συναδέλφων του Προεδρείου ζητώ συγγνώμη, γιατί κάποιοι συνάδελφοι δεν θα προλάβουν να μιλήσουν. Λόγω των γεγονότων που μεσολάβησαν, αναλαμβάνω την ευθύνη έναντι του Προέδρου της Βουλής, γιατί δεν τον έχω ρωτήσει, και θα πάμε μέχρι τις 22.30΄, ώστε να μπορέσουν να μιλήσουν περισσότεροι συνάδελφοι. Εκείνη την ώρα θα ξεκινήσουμε την ονομαστική ψηφοφορία.

Επειδή από ό,τι βλέπω υπάρχουν εκπρόσωποι από όλα τα κόμματα μέσα στην Αίθουσα αυτή τη στιγμή, ερωτώ: Είμαστε σύμφωνοι με τη διαδικασία που σας είπα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Σας ευχαριστώ πολύ.

Κύριε Κέλλα, έχετε τον λόγο.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν αναφερθώ στο σημερινό νομοσχέδιο, θα ήθελα να πω δυο λόγια για τα σημερινά γεγονότα, για τη μεγαλειώδη πορεία, στην οποία συμμετείχαν χιλιάδες λαού, που διοργάνωσε η Πανποντιακή Ομοσπονδία Ελλάδος με αφορμή τις δηλώσεις του Υπουργού Παιδείας, του κ. Φίλη. Και βεβαίως είχαμε και τα έκτροπα, τα οποία συνέβησαν και νομίζω ότι καταδικάζουμε όλοι, από οποιαδήποτε πλευρά και αν προέρχονται.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Φασιστικά ήταν, όχι έκτροπα!

**ΧΡΗΣΤΟΣ ΚΕΛΛΑΣ:** Για πρώτη φορά, όμως, Υπουργός ελληνικής Κυβέρνησης αμφισβητεί επισήμως τη Γενοκτονία των Ποντίων. Όταν καλείται ένας Υπουργός σε οποιαδήποτε εκπομπή, δεν καλείται ούτε για να εκφράσει ούτε την προσωπική του άποψη ούτε την επιστημονική του άποψη. Καλείται να πει την άποψή του ως Υπουργός, ως εκπρόσωπος της Κυβέρνησης.

Σε συνδυασμό δε με το γεγονός ότι ο προηγούμενος Υπουργός Παιδείας της Κυβέρνησης του ΣΥΡΙΖΑ αφαίρεσε από το βιβλίο Ιστορίας το κεφάλαιο περί ποντιακού Ελληνισμού, μήπως πρέπει να οδηγούμεθα σε άλλες σκέψεις;

**ΓΕΩΡΓΙΟΣ ΠΑΝΤΖΑΣ:** Δεν ισχύει αυτό που λέτε!

**ΧΡΗΣΤΟΣ ΚΕΛΛΑΣ:** Κύριε Υπουργέ, κύριοι της Κυβέρνησης, αυτό αποτελεί προσβολή των νεκρών μας και παραχώρηση εθνικού εδάφους. Ελπίζω και εύχομαι να μην εξελίσσεται κάποιο άλλο σχέδιο ερήμην της Βουλής.

Έρχομαι τώρα στο νομοσχέδιο, που είναι το δεύτερο νομοσχέδιο των προαπαιτουμένων, όπως ισχυρίζεστε, που έχουν συμφωνηθεί με τους δανειστές. Εκτός του ότι περιέχει ρυθμίσεις οι οποίες δεν είναι επείγουσες και επομένως επ’ ουδενί λόγο δεν δικαιολογείται ο χαρακτήρας του ως επείγοντος, το πρώτο άρθρο, που αφορά τις τροποποιήσεις του άρθρου 1 του ν. 4337/2015 που νομοθετήσαμε προ δεκαημέρου, εκθέτει ανεπανόρθωτα την Κυβέρνηση.

Πρέπει να καταλάβετε ότι η Βουλή δεν μπορεί να νομοθετεί κάτω από πίεση, διότι γίνονται σοβαρά λάθη, τα οποία εκθέτουν και τη χώρα. Εσείς μας αναγκάζετε να νομοθετούμε μόνο με διαδικασίες ή επείγοντος ή κατεπείγοντος.

Επιπλέον, το νομοσχέδιο αυτό φέρνει δύο νέες ρυθμίσεις, πολύ σοβαρές, μη επείγουσες βέβαια, οι οποίες από μόνες τους θα προκαλούσαν θύελλα αντιδράσεων και τις οποίες προσπαθείτε να κρύψετε μέσα στα άλλα άρθρα του νομοσχεδίου, που αφορούν τη βελτίωση της ενεργειακής απόδοσης.

Η πρώτη ρύθμιση αφορά στο άρθρο 51, στην κατάργηση του αγροτικού πετρελαίου. Αυτό, κυρίες και κύριοι, είναι ένα καίριο χτύπημα στην πρωτογενή παραγωγή, για την οποία όλοι σε αυτήν την Αίθουσα συμφωνούμε ότι αποτελεί τον βασικό πυλώνα ανάπτυξης, ώστε να βγει η χώρα από την κρίση. Έχετε εξουθενώσει τους αγρότες με την αύξηση του ΦΠΑ στα αγροτικά εφόδια.

Ακολουθεί αύξηση συντελεστών φορολόγησης από το 13% στο 20% και στο 26% την επόμενη χρονιά. Υπερτριπλασιάζετε τις ασφαλιστικές εισφορές στον ΟΓΑ. Αυξάνετε την προκαταβολή φόρου από το 27% στο 100% σταδιακά. Φορολογείτε και τις αγροτικές επιδοτήσεις από το πρώτο ευρώ. Και τώρα έρχεστε και καταργείτε και το αγροτικό πετρέλαιο. Αυτά βεβαίως δεν υπήρχαν στο παρελθόν.

Επί τη ευκαιρία, τι θα γίνει με την ενιαία συνδεδεμένη που είμαστε μέσα Νοεμβρίου και ακόμα δεν την έχουν πάρει οι αγρότες μας; Τι θα γίνει με το αγροτικό πετρέλαιο που τους οφείλετε από το προηγούμενο έτος; Αυτά είναι αποτέλεσμα υπερήφανης διαπραγμάτευσης; Ή μήπως ισχύει αυτό που είπε ο κ. Σταθάκης στον κ. Λουράντο, τον Πρόεδρο του Πανελληνίου Συλλόγου των Φαρμακοποιών: Κοιτάξτε –ωμά το είπε- είμαστε υπό καθεστώς επιτήρησης. Μας δίνουν 100 δισεκατομμύρια οι δανειστές. Κάποιες τάξεις θα τις «δώσουμε» στεγνά. Αν αυτό εσείς το ασπάζεστε, εγώ δεν είμαι υπερήφανος.

Και έρχομαι στο άρθρο 31. Εσείς συνάδελφοι του ΣΥΡΙΖΑ, δεν ήσασταν αυτοί που επί είκοσι χρόνια ως αντιπολίτευση αγωνιζόσασταν για την αυτονομία των Οργανισμών Τοπικής Αυτοδιοίκησης; Τώρα τι άλλαξε; Γίνατε Κυβέρνηση; Την περασμένη εβδομάδα νομοθετήσατε το Υπουργείο Οικονομικών να αναλαμβάνει τη διαχείριση των οικονομικών των περιφερειών και σήμερα υποβαθμίζετε τελείως τον ρόλο των περιφερειακών συμβουλίων και των περιφερειών. Προσπαθώντας να ελέγξετε τη διαδικασία των ΠΕΣΔΑ, τα καθιστάτε υποχείρια της κεντρικής διοίκησης. Τι σημαίνει «το περιφερειακό συμβούλιο υιοθετεί την άποψη του Υπουργού»; Άρα ο Υπουργός αποφασίζει. Η εφαρμογή του μνημονίου, συνάδελφοι, σας έχει αλλοτριώσει και νομίζω ότι βρίσκεστε σε ιδεολογική σύγχυση.

Όσον αφορά το πρώτο κομμάτι του νομοσχεδίου, που αναφέρεται στην ενεργειακή απόδοση σε όλους τους τομείς της οικοδομικής δραστηριότητος, δεν υπάρχουν διαφωνίες, αν και όλες αυτές οι διαδικασίες είναι περίπλοκες και αμφιβάλλω εάν θα μπορέσουν να εφαρμοστούν. Ο εθνικός στόχος για το 2020 με 18,4 τόνους ισοδυνάμου πετρελαίου είναι πολύ φιλόδοξος, αν όχι ανέφικτος.

Με το άρθρο 21 δημιουργείται μια νέα δημόσια τομή, ένα νέο ειδικό Ταμείο Ενεργειακής Απόδοσης, με σκοπό και στόχευση που εμπίπτουν στο πεδίο δράσης του Πράσινου Ταμείου. Αυτή την εποχή είναι ανεπίτρεπτο αυτό και δεν πειστήκαμε για την ανάγκη δημιουργίας του. Μήπως δεν εξυπηρετεί τίποτα άλλο πέρα από το βόλεμα ημετέρων;

Συνάδελφοι του ΣΥΡΙΖΑ, έχετε καταργήσει τα προνοιακά επιδόματα. Καταργείτε το ΕΚΑΣ. Από προχθές υπάρχει η δυνατότητα πλειστηριασμού της πρώτης κατοικίας. Στο ασφαλιστικό επικρατεί ένα αλαλούμ. Προβαίνετε σε αναδρομική περικοπή συντάξεων, ακόμα και κάτω από τα 1.000 ευρώ. Είστε υπερήφανοι γι’ αυτά; Μήπως τουλάχιστον είναι τώρα μια ευκαιρία να δείξετε μια ευαισθησία προς τους πολύτεκνους, καθώς και μικρό είναι το ποσοστό και κόστος δεν έχει, και να κάνετε αποδεκτή την τροπολογία για τις μετεγγραφές των πολυτέκνων πέραν του ποσοστού του 15%;

Πληροφορούμαστε επίσης ότι το ΙΚΥ για το 2015 δεν θα δώσει βραβεία και υποτροφίες σε φοιτητές που διακρίθηκαν στις εξετάσεις των ΤΕΙ, διότι δεν υπάρχουν, λέει, πιστώσεις. Το θέμα δεν είναι οι πιστώσεις. Το θέμα είναι η ιδεοληψία. Είναι το γεγονός πως λέτε καθημερινά ότι η αριστεία είναι ρετσινιά. Πώς είναι δυνατόν να υπάρχουν πιστώσεις για άλλους διορισμούς, για άλλες θέσεις που προκηρύσσετε και δεν υπάρχουν για τους αρίστους;

Δεν θα αναφερθώ στο άρθρο 53 για τον Οργανισμό του Μεγάρου Μουσικής Αθηνών, που δίνεται τρίτη παράταση. Θυμάστε τι λέγατε για όλα αυτά.

Έρχομαι στην τροπολογία την οποία κατέθεσε σήμερα ο Υπουργός Υγείας, ο κ. Πολάκης, για τις διοικήσεις των νοσοκομείων.

**ΠΡΟΕΔΡΕΥΩΝ (Νικήτας Κακλαμάνης):** Με την τροπολογία κλείνετε, κύριε Κέλλα. Έτσι;

**ΧΡΗΣΤΟΣ ΚΕΛΛΑΣ:** Βεβαίως κλείνω, κύριε Πρόεδρε.

Με την ισχύουσα νομοθεσία, όταν λείπει ο διοικητής ή ο αναπληρωτής διοικητής από το νοσοκομείο, δεν μπορεί να πάρει απόφαση το διοικητικό συμβούλιο. Επικαλέστηκε μάλιστα ο Υπουργός το πρωί ως παράδειγμα το Πανεπιστημιακό Νοσοκομείο Λάρισας. Ως εδώ καλά.

Χθες, όμως, ο κ. Πολάκης ανέφερε ότι έχουν αξιολογηθεί οι διοικητές και οι αναπληρωτές διοικητές των νοσοκομείων της χώρας και επίκειται η αποπομπή του μεγαλύτερου ποσοστού. Και έρχεται σήμερα στην τροπολογία και λέει ότι τα νοσοκομεία θα μπορούν να λειτουργούν υπό τη διεύθυνση του διευθυντή των διοικητικών υπηρεσιών του νοσοκομείου. Μήπως αυτός είναι ο λόγος της τροπολογίας, κύριε Υπουργέ;

Νομίζω ότι είναι ντροπή και πρέπει αυτήν την τροπολογία να την αποσύρετε. Μήπως φταίνε οι διοικητές που τα νοσοκομεία δεν λειτουργούσαν; Μήπως σαμποτάραν οι διοικητές τα νοσοκομεία;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Κέλλα, τελειώνετε.

**ΧΡΗΣΤΟΣ ΚΕΛΛΑΣ:** Ξέρετε ποιο είναι το πρόβλημα των νοσοκομείων. Είναι η υποχρηματοδότηση. Λειτουργούν με το 40% του προϋπολογισμού.

Κυρίες και κύριοι συνάδελφοι, νομίζω ότι τα παραμύθια για τα προαπαιτούμενα και η δέσμευση της χώρας τελειώνουν εδώ. Η ώρα της αλήθειας έφτασε. Βεβαίως, εμείς αυτό το νομοσχέδιο θα το καταψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Μέχρι να έρθει στο Βήμα ο παλιός καλός μου συνάδελφος κ. Κουτσούκος, να ετοιμάζεται ο κ. Δημήτριος Εμμανουηλίδης, ο κ. Ηγουμενίδης και ο κ. Νικόλαος Παπαδόπουλος.

Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, το ερώτημα που πλανάται πάνω από την Αίθουσα -όχι το φάντασμα που πλανάται πάνω από την Ευρώπη- είναι αν ο μεταλλαγμένος, μεταμνημονιακός ΣΥΡΙΖΑ έχει ένα ολοκληρωμένο σχέδιο που να υπερβαίνει τις δεσμεύσεις και τις δουλείες που ανέλαβε με αυτό το τρίτο επαχθέστερο μνημόνιο ή απλώς εξαντλεί την κυβερνητική του δραστηριότητα, μέσα από τις αμφιθυμίες, τις αναβλητικότητες, στην υλοποίηση των δεσμεύσεων που ανέλαβε μαζί με τους ΑΝΕΛ ή, εν πάση περιπτώσει, στα όσα επιβάλλουν οι δανειστές μας με τις εντολές τους.

Γιατί τα λέω αυτά; Γιατί το συγκεκριμένο νομοσχέδιο έχει χαρακτηριστικά παραδείγματα που αποδεικνύουν αυτά που είπα.

Τι λένε οι Υπουργοί της Κυβέρνησης όταν βρεθούν σε ένα πάνελ ή ακόμα και εδώ στη Βουλή, όταν στριμώχνονται για το τι θα γίνει; Η πρώτη τους κουβέντα είναι η παραγωγική ανασυγκρότηση και την επενδύουν με μια θεωρία. Για δείτε, λοιπόν, αυτό το νομοσχέδιο πώς επεμβαίνει στην παραγωγική ανασυγκρότηση.

Το πρώτο ζήτημα που θίγεται με αυτό το νομοσχέδιο είναι ότι τελειώνουν οι επιστροφές του φόρου του πετρελαίου για τους αγρότες και, αντί αυτού, η Κυβέρνηση δεν αποδέχεται μια λογική πρόταση, επεξεργασμένη –την είχαμε ξεκινήσει όταν ήμουν κι εγώ στο Υπουργείο Αγροτικής Ανάπτυξης- που λέει ότι μπορούμε, με βάση το ΟΣΔΕ, να δώσουμε κάρτα στους κατ’ επάγγελμα αγρότες για να μειώσουν το κόστος παραγωγής.

Το κόστος παραγωγής αυξήθηκε λόγω της αύξησης των εφοδίων από το 13% στο 23%, το κόστος παραγωγής επιβαρύνεται από μια σειρά φορολογικές αλλαγές που έχει κάνει η Κυβέρνηση και επιβαρύνονται, επίσης, οι αγρότες με πρόσθετο φόρο εισοδήματος και με πρόσθετη προκαταβολή. Αυτό είναι ένα χαρακτηριστικό παράδειγμα. Χαίρομαι που είναι εδώ ο Υπουργός Αγροτικής Ανάπτυξης, γιατί μπορεί κάτι να μας πει.

Προς το παρόν δεν μπορεί να μας πει ούτε πότε θα δώσουμε την ενιαία ενίσχυση, δηλαδή τις επιδοτήσεις. Εγώ θυμάμαι ότι στις 16 Οκτώβρη οι αγρότες διαμαρτύρονταν γιατί δεν είχαν πάρει την επιδότηση, επειδή περίμεναν να την πάρουν στις 15 που αρχίζει το γεωργικό έτος και έπαιρνε η κυβέρνησή μας την άδεια από την Ευρωπαϊκή Ένωση να προκαταβάλει τις επιδοτήσεις και το έκανε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Πέρυσι πότε τη δώσατε;

**ΓΙΑΝΝΗΣ ΚΟΥΤΣΟΥΚΟΣ:** Τώρα, λοιπόν, οι αγρότες έχουν αποδεχθεί ότι αυτή η Κυβέρνηση δεν μπορεί να τους δώσει τις επιδοτήσεις και βγαίνουν στους δρόμους για να υπερασπίσουν ότι τους απέμεινε από τη λαίλαπα που έρχεται.

Δεύτερο παράδειγμα για την παραγωγική ανασυγκρότηση. Υπέστη η Κυβέρνηση μια κοινοβουλευτική ήττα κάτω από την αντίδραση όλης της Αντιπολίτευσης. Επιχείρησε, λοιπόν, να πάρει πίσω το πλεονέκτημα που είχαμε δώσει εδώ και μια δεκαετία, από το 2003, στις μικρές βιομηχανίες και βιοτεχνίες ζύθου για να είναι ανταγωνιστικές, να δημιουργήσουν θέσεις εργασίας, να προαγάγουν την τοπική επιχειρηματικότητα σε συνδυασμό με την αγροτική ανάπτυξη.

Αυτή η πολιτική πρωτοβουλία της Κυβέρνησης στιγματίστηκε από όλους, καθώς είναι αυταπόδεικτο ότι εξυπηρετεί τα δυο μεγάλα μονοπώλια του ζύθου, ολιγοπώλια στην πραγματικότητα.

Αλήθεια, κύριοι της Κυβέρνησης, ο κ. Κυριτσάκης της Επιτροπής Ανταγωνισμού, έχει δέκα χρόνια στα χέρια του την έκθεση ελέγχου για τη δεσπόζουσα θέση στην παραγωγή του ζύθου. Θα την αναζητήσετε;

(Χειροκροτήματα)

Γιατί θυμίζω, κύριε Υπουργέ, ότι ο κ. Κυριτσάκης έσπευσε να βγάλει απόφαση και να τιμωρήσει τις ελληνικές συνεταιριστικές πτηνοτροφικές μονάδες της Πίνδου και της Άρτας για εναρμονισμένες πρακτικές και τα πρόστιμα τα πληρώνουν, τα ρύθμισαν μάλιστα με τις εκατό δόσεις. Ποια είναι η δουλειά σας για την παραγωγική ανασυγκρότηση; Αναφέρομαι στα δυο παραδείγματα που είναι μέσα στο νομοσχέδιο.

Έρχομαι τώρα στο άλλο παράδειγμα, που είναι πάλι μέσα στο νομοσχέδιο. Αυτό αφορά τη φοροδιαφυγή. Ποιο είναι το σχέδιο της Κυβέρνησης; Έχει μια διάταξη που μεταφέρει πεντακόσιους υπαλλήλους του ΣΔΟΕ στη Γενική Γραμματεία Δημοσίων Εσόδων και τέσσερις χιλιάδες υποθέσεις.

Μας έφερε τροπολογία εδώ ο κ. Αλεξιάδης που λέει ότι ο Γενικός Γραμματέας -μόνος του, παρακαλώ- θα βγάζει τα κριτήρια επιλογής αυτών των υποθέσεων, θα τις ελέγχει και με τη νομοθετική βελτίωση που έκανε προετοιμάζει όλους ότι κάποιες θα παραγραφούν χωρίς καμμία ευθύνη. Από την άλλη μεριά, βάζει τον κ. Τσίπρα να λέει εδώ στη Βουλή -και να τον χειροκροτούν οι Βουλευτές του ΣΥΡΙΖΑ- ότι παρατείνει την παραγραφή των υποθέσεων της λίστας Λαγκάρντ και των άλλων. Αυτό τι είναι;

Εν πάση περιπτώσει, ας απαντήσει ο κ. Αλεξιάδης -τον έχουμε καλέσει από προχθές- τι θα γίνει με τις υποθέσεις, τις υπόλοιπες τριάντα τέσσερις χιλιάδες που μπαίνουν στο ΣΔΟΕ, των διακοσίων πενήντα υπαλλήλων, που είναι ώριμες. Και τελικά, αυτές που θα πάνε στη Γενική Γραμματεία Εσόδων δεν θα πάνε με εκθέσεις ελέγχου ή με πληροφοριακά φύλλα και ποιος θα τα ελέγξει;

Άρα αυτό το σχέδιο, γι’ αυτό που ξιφουλκούν καθημερινά δηλαδή κατά της φοροδιαφυγής στις τηλεοράσεις και στη Βουλή, αποδεικνύεται ότι είναι εντελώς στα χαρτιά, είναι έωλο και όταν έρθει η ώρα να απολογηθούν, δεν θα μπορούν τότε να καταγγέλλουν τους προηγούμενους, αλλά θα πρέπει να μας πουν τι έχουν κάνει οι ίδιοι.

Το τρίτο ζήτημα αυτής της αντίφασης, κυρίες και κύριοι συνάδελφοι, είναι το ασφαλιστικό. Έκανε ό,τι έκανε η Κυβέρνηση με το μνημόνιο, τρεις φορές τα ψήφισε, τα ξεψήφισε. Της έχουμε κάνει μια νομοτεχνικά επεξεργασμένη πρόταση, την οποία καταθέσαμε με τροπολογία, που λέει ότι τα κατοχυρωμένα δικαιώματα την ημέρα που ψηφίσαμε αυτές τις διατάξεις δεν θίγονται. Μας λέει άλλα ο κ. Πετρόπουλος, τον οποίον ακούσαμε εδώ στο Βήμα της Βουλής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε μισό λεπτό, κύριε Πρόεδρε.

Ξέρετε πού οδηγεί αυτή η αντιφατική πολιτική της Κυβέρνησης, κυρίες και κύριοι συνάδελφοι; Πέραν του ότι κόβουμε τη σύνταξη του ανασφάλιστου υπερήλικα, πέραν του ότι μειώνουμε τη βασική σύνταξη, οδηγεί άλλους να τους πάμε στα εξήντα επτά και άλλους να τους υποχρεώσουμε στο τέλος του χρόνου να βγουν με τριανταπέντε χρόνια, ενώ θέλουν να μείνουν στη δουλειά τους.

Θα μπορούσα, λοιπόν, να αναφερθώ και σε άλλα παραδείγματα αυτού του νομοσχεδίου, όπως είναι το Μέγαρο Μουσικής, για παράδειγμα, που ξιφουλκούσατε κατά των παρατάσεων που δίναμε. Έχετε σχέδιο για το Μέγαρο Μουσικής ή απλώς κάνετε τώρα και εσείς δημόσιες σχέσεις;

Άρα, κυρίες και κύριοι συνάδελφοι, με αυτά και άλλα που θα μπορούσε να πει κανένας για το νομοσχέδιο, αποδεικνύεται ότι και η δεύτερη ελπίδα τού «διαπραγματεύτηκα σκληρά και έχω ένα σχέδιο» φεύγει και αυτή γρήγορα, όπως έφυγε και η πρώτη, του «σκίζω μνημόνια» και, δυστυχώς, τα πράγματα δεν θα είναι καθόλου εύκολα για τους Έλληνες πολίτες. Απαιτείται μια άλλη πολιτική, ένα άλλο σχέδιο εξόδου της χώρας από την κρίση.

Ευχαριστώ, κύριε Πρόεδρε, και για την ανοχή των πενήντα εννιά δευτερολέπτων.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, Γιάννη.

Ο κ. Εμμανουηλίδης έχει τον λόγο.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Κυρίες και κύριοι Βουλευτές, το ύφος του καθενός μας είναι υποδηλωτικό του ήθους του. Σε κρίσιμες ιστορικά στιγμές, σαν αυτές που ζούμε, θα πρέπει όλοι να σταθούμε στο ύψος των περιστάσεων, που σημαίνει αυτοσυγκράτηση και αυτοέλεγχος στις όποιες αντιδράσεις, δικαιολογημένες ή αδικαιολόγητες.

Θα απευθυνθώ αρχικά στους συναδέλφους της Νέας Δημοκρατίας και του ΠΑΣΟΚ. Παρατηρώντας, κύριοι συνάδελφοι, όλο αυτό το διάστημα των τελευταίων εννέα μηνών τη συμπεριφορά σας μέσα στην Αίθουσα, διαπιστώνω ότι νιώθετε άβολα. Δεν μπορείτε να τακτοποιηθείτε με τις αλλεπάλληλες συντριπτικές εκλογικές σας ήττες. Αναζητείτε –δυστυχώς, για σας- τα αίτια της πολιτικής σας απαξίωσης από τον λαό στον υποτιθέμενο λαϊκισμό του ΣΥΡΙΖΑ. Δεν έχετε αποσαφηνίσει τη διαφορά μεταξύ αυτών των όρων, «λαϊκός» και «λαϊκισμός».

Κυρίες και κύριοι συνάδελφοι της Νέας Δημοκρατίας και του ΠΑΣΟΚ, βρείτε επιτέλους επαφή με την κοινωνική και πολιτική πραγματικότητα. Η πεισματική στήριξη που παρέχει η κοινωνία στον ΣΥΡΙΖΑ δεν είναι απόρροια του λαϊκισμού του. Είναι αποτέλεσμα της βιωματικής σχέσης της με την Αριστερά.

Ο λαός μας αντιλαμβάνεται ότι οι Βουλευτές του ΣΥΡΙΖΑ, που βρισκόμαστε σ’ αυτά εδώ τα έδρανα, είμαστε σάρκα από τη σάρκα του. Την κοινωνική και πολιτική μας αναγνώριση και αποδοχή δεν μας τη χάρισε κανένα πολιτικό τζάκι, δεν μας την πρόσφερε καμμία υποστήριξη οικονομικού πάτρωνα. Όλα τα χρόνια μέχρι σήμερα συμπορευτήκαμε και συστρατευθήκαμε με τον λαό, γιατί η ύπαρξή μας είναι στη βαθιά ουσία της λαϊκή.

Αυτή τη σχέση με τον λαό δεν μπορεί να τη διαρρήξει καμμία επώδυνη κοινωνικά συμφωνία, προϊόν του εκβιασμού των δανειστών και αυτό γιατί η κοινωνία, παρά την οδύνη από τη σκληρότητα των μέτρων, νιώθει πως μόνο ένα κομμάτι του εαυτού της, όπως είναι ο ΣΥΡΙΖΑ, μπορεί να διαχειριστεί με συναίσθηση της κοινωνικής ευθύνης αυτή τη χαώδη κατάσταση που οι κυβερνήσεις σας σε όλα τα μεταπολιτευτικά χρόνια με την πολιτική τους επέφεραν στον τόπο.

Αντιληφθείτε, κυρίες και κύριοι Βουλευτές, τη σαφή διάκριση των δύο όρων. Γνωρίζω πως είναι δύσκολο να την ενστερνιστείτε. Όμως, πιστέψτε μας, θα είναι για το καλό σας.

Όσον αφορά στο προκείμενο, με το παρόν νομοσχέδιο συζητούμε βελτιώσεις για την ενεργειακή απόδοση δημοσίων και ιδιωτικών κτηρίων και την τροποποίηση ή κατάργηση συγκεκριμένων οδηγιών. Συζητούμε για την ενσωμάτωση μίας οδηγίας, για την οποία εκτιμώ πως, τόσο η Ευρωπαϊκή Ένωση όσο και η χώρα μας, λειτούργησε εξαιτίας της καθυστέρησης ως Επιμηθέας σε σχέση με την περιβαλλοντική προστασία.

Ωστόσο, επειδή ποτέ δεν είναι αργά, έστω και με αδικαιολόγητη καθυστέρηση εναρμονιζόμαστε σε μία αδήριτη ανάγκη να προστατεύσουμε στοιχειωδώς το περιβάλλον, αναβαθμίζοντας την ενεργειακή απόδοση των κτηρίων, τόσο δημοσίων όσο και ιδιωτικών. Παράλληλα, με την κύρωση αυτής της οδηγίας επιτυγχάνεται σημαντική οικονομία κλίμακος, ιδιαίτερα μάλιστα σε εποχές οικονομικής ασφυξίας όπως οι σημερινές.

Στο σημείο αυτό, απευθυνόμενος στους συναδέλφους του ΠΑΣΟΚ και της Νέας Δημοκρατίας, θα ήθελα να καταθέσω το εξής: Στην Καβάλα, περιφέρεια απ’ όπου προέρχομαι, τα τελευταία χρόνια κατασκευάστηκαν δημόσια κτήρια, όπως το δικαστικό μέγαρο, το γενικό νοσοκομείο, το κλειστό κολυμβητήριο. Κατασκευάστηκαν κτήρια δεκάδων χιλιάδων τετραγωνικών μέτρων, χωρίς να ληφθεί η παραμικρή πρόνοια εξοικονόμησης ενέργειας. Ενεργοβόρα και κοστοβόρα κτήρια κατασκευάστηκαν στη λογική του αβδηριτισμού. Αποτελεί μνημείο εγκληματικής προχειρότητας το να κατασκευάζεται κλειστό κολυμβητήριο, χωρίς να ληφθεί καμμία απολύτως πρόνοια για την αξιοποίηση ανανεώσιμης πηγής ενέργειας με την τοποθέτηση στην οροφή φωτοβολταϊκών στοιχείων.

Αυτά για να γνωρίζει η κοινωνία το πώς αντιλαμβάνονταν οι κυβερνώντες το δημόσιο όφελος και τον σεβασμό στο περιβάλλον.

Θα αναφερθώ στη συνέχεια στην πολεοδομική παρέμβαση που αφορά στη Δραπετσώνα. Αυτή η ρύθμιση αποδίδει στην κοινωνία μία περιοχή επί δεκαετίες υποβαθμισμένη, εξασφαλίζοντας την πρόσβαση της τοπικής κοινωνίας στη θάλασσα και δημιουργώντας υπεραξίες, σε μία περιοχή εμβληματική του ανθρώπινου πόνου, όπως τον όρισε στη «Δραπετσώνα» του ο Τάσος Λειβαδίτης. Με τη ρύθμιση αυτή οι κάτοικοι της Δραπετσώνας έχουν πια ζωή, για να παραφράσω τον Λειβαδίτη, καθ’ όσον το δικό τους χώμα θα μπορούν στο εξής να το χαρούν με την ανάδειξη της βιομηχανικής αρχιτεκτονικής και τη διασφάλιση της συλλογικής ιστορικής μνήμης της θρυλικής Δραπετσώνας.

Κλείνοντας, θα αναφερθώ με δύο λόγια στη δήλωση του Υπουργού για το θέμα των Ποντίων.

**ΠΡΟΕΔΡΕΥΩΝ (Νικήτας Κακλαμάνης):** Δύο λόγια, όμως, αγαπητέ Δημήτρη.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Μαθήματα νόθου πατριωτισμού η Αριστερά δεν θα δεχθεί. Η εισφορά της σε αιματηρές θυσίες στον βωμό της υπεράσπισης της πατρίδας είναι καταγεγραμμένη στην ιστορική συλλογική μνήμη. Επομένως δεν έχουμε ανάγκη από πιστοποιητικά πατριωτισμού.

Αυτά, για να τακτοποιούμαστε με την ιστορική αλήθεια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον Πρόεδρο του Ποταμιού κ. Θεοδωράκη, ο οποίος είχε ενημερώσει το Προεδρείο ότι θέλει να μιλήσει –και, βάσει του Κανονισμού, κάθε Αρχηγός μπορεί να πάρει τον λόγο όποτε τον ζητήσει-, μου έχει ζητήσει τον λόγο επί προσωπικού για μισό λεπτό ο κ. Γρέγος για να τοποθετηθεί.

Εγώ, κύριε Γρέγο, θα σας δώσω ένα λεπτό, γιατί το μισό λεπτό ούτως ή άλλως δεν σας φτάνει.

Ορίστε, έχετε τον λόγο.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Πριν από λίγη ώρα ο Βουλευτής της Νέας Δημοκρατίας κ. Κουμουτσάκος με μια γενικόλογη δήλωση υπονόησε ότι εγώ εμπλέκομαι σε μια επίθεση εναντίον του. Επειδή αυτός ο ισχυρισμός είναι ψευδής και συκοφαντικός και επειδή εκλέγομαι με τις ψήφους του ελληνικού λαού από το 2012 και έχω αποδείξει ότι σέβομαι τους συναδέλφους, απαιτώ από τον κ. Κουμουτσάκο να ανακαλέσει άμεσα αυτή του τη δήλωση, η οποία είναι ψευδής. Έτσι θα γίνει μια αποκατάσταση και θα ξεκαθαριστεί το αυτονόητο, ότι δηλαδή δεν έχω καμμία σχέση με την εναντίον του επίθεση. Σε αντίθετη περίπτωση, θα προσφύγω στη δικαιοσύνη, καταθέτοντας μήνυση και αγωγή εναντίον του.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστώ. Κατεγράφη η άποψή σας.

Κύριε Θεοδωράκη, γνωρίζοντας καλύτερα απ’ όλους εμάς εδώ μέσα τη διαχείριση του χρόνου, σας δίνω οκτώ λεπτά, όπως έχουν όλοι οι Αρχηγοί.

Ορίστε, έχετε τον λόγο.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κυρίες και κύριοι, θέλω να γυρίσουμε λίγο στον Μάιο του 2015. Τότε, έλεγα στους δημοσιογράφους το εξής: «Εμείς λέμε ότι πρέπει να έρθει μια συμφωνία. Αν έρθει μια ευρωπαϊκή συμφωνία που θα κρατήσει τη χώρα στην Ευρωζώνη και δεν θα την οδηγήσει στον γκρεμό, εμείς θα τη στηρίξουμε.». Αυτή ήταν η δήλωσή μου, την οποία αργότερα πολλά στελέχη του ΣΥΡΙΖΑ έκαναν σημαία, λέγοντας ότι ο Θεοδωράκης ήταν αυτός που μας πίεζε να φέρουμε οποιαδήποτε συμφωνία.

Θέλω να ακούσετε ξανά τη δήλωσή μου. «Αν έρθει μια ευρωπαϊκή συμφωνία που θα κρατήσει τη χώρα στην Ευρωζώνη και δεν θα την οδηγήσει στον γκρεμό, εμείς θα τη στηρίξουμε». Να δούμε, λοιπόν, αν είχα δίκιο ή άδικο.

Τα μέτρα που φέρνετε σήμερα, χθες και αύριο μαρτυρούν ότι είχα δίκιο. Πολλά από αυτά που προωθείτε αυτόν τον χειμώνα με συνοπτικές διαδικασίες, θα τα είχαμε αποφύγει αν είχατε διαπραγματευθεί κι αν κάναμε μια συμφωνία πριν η Ελλάδα βγει από το πρόγραμμα και πριν κλείσουν ή μάλλον πριν κλείσετε τις τράπεζες. Όμως, ίσως δεν έχει σημασία τι λέω εγώ, γιατί εγώ είμαι στην Αντιπολίτευση. Ας δούμε, λοιπόν, τι λένε κάποιοι καινούργιοι φίλοι σας. Ας δούμε τι λέει ο κ. Γιούνκερ, πολύτιμος συμπαραστάτης σας μετά την τελευταία στροφή.

Δεν ξέρω αν προσέξατε τι λέει, λοιπόν, ο κ. Γιούνκερ. Η Ελλάδα θα είχε πληρώσει μικρότερο κόστος, εάν ο κ. Τσίπρας είχε δεχθεί την πρόταση που του είχα κάνει. Το είπε στο ντοκιμαντέρ «Ελλάδα, η επόμενη μέρα» του καναλιού «ARTE». Η Ελλάδα θα είχε πληρώσει μικρότερο κόστος! Νομίζω ότι αυτή η φράση θα σας κυνηγάει. Άλλωστε, εμμέσως την παραδέχθηκε και ο κ. Τσίπρας μιλώντας το καλοκαίρι στο ραδιόφωνο «ΣΤΟ ΚΟΚΚΙΝΟ»: «Παρασυρθήκαμε σε μια διαπραγμάτευση η οποία ουσιαστικά ήταν μια διαρκής φθορά της σάρκας μας.».

Αντίστοιχες κουβέντες ξέφυγαν κάποια στιγμή και από τον Αντιπρόεδρο της Κυβέρνησης κ. Δραγασάκη τον Αύγουστο στην ΕΡΤ: «Πιστεύαμε πως αν απειλούσαμε με έξοδο, οι Ευρωπαίοι θα τρόμαζαν. Αποδείχθηκε λάθος εκτίμηση.».

Θα μου επιτρέψετε λίγο να συνεχίσω με τα όσα ενδιαφέροντα λένε οι νέοι πολιτικοί σας συμπαραστάτες σ’ αυτό το ντοκιμαντέρ της γαλλικής τηλεόρασης. Πιερ Μοσκοβισί, στο ίδιο ντοκιμαντέρ: «Ο Βαρουφάκης ήταν ο άνθρωπος που ήταν εκεί για να μη διαπραγματεύεται. Έπαιρνε οδηγίες από τον Πρωθυπουργό, για να μη διαπραγματεύεται», λέει ο Μοσκοβισί.

Ο Επίτροπος Οικονομικών Υποθέσεων λέει και πολλά άλλα. Λέει για τον ρόλο του κ. Παππά στη διαπραγμάτευση, ο οποίος δεν είναι εδώ, αλλά θα του το μεταφέρετε. Έλεγε, λοιπόν: «Κάθε φορά υπήρχε αυτός ο Παππάς» -είναι η ακριβής δήλωση του κ. Μοσκοβισί-, «που έλεγε "όχι, κύριε Πρωθυπουργέ, δεν μπορείτε να διαπραγματευτείτε πάνω σ’ αυτή τη βάση”». Και μετά ο κ. Τσίπρας επέστρεφε και έλεγε: «Δεν μπορώ να διαπραγματευτώ σε αυτή τη βάση.». Έτσι ακριβώς!

Ενδιαφέρον βέβαια έχει και το σημείο που οι κύριοι Γιούνκερ και Μοσκοβισί μιλούν για τον φόβο –έτσι το λένε- του Πρωθυπουργού να μη θιγούν κάποιοι Έλληνες, που, αν και έχουν μεταφέρει τις δραστηριότητές τους στο εξωτερικό, συνεχίζουν να θέλουν να επενδύσουν στην Ελλάδα. Ποιοι είναι αυτοί οι Έλληνες;

Ας ακούσουμε τον κύριο Γιούνκερ: «Εγώ ήμουν εκεί με τον Τσίπρα μου», έτσι τον αναφέρει «Τσίπρα μου», «και αφιέρωσα δύο ώρες για να τον πείσω να δεχτεί να φορολογήσει με δίκαιο τρόπο τους εφοπλιστές». Δύο ώρες! Χρειάστηκε να του πω: «Κοίτα, εσύ είσαι κομμουνιστής, εγώ είμαι χριστιανοδημοκράτης, δηλαδή για σένα είμαι ένας απόβλητος, συντηρητικός και αντιδραστικός και είμαι εδώ για να σου εξηγώ συνέχεια τι πρέπει να κάνεις». Και ο Μοσκοβισί χιουμοριστικά σχεδόν αφηγείται στο γαλλογερμανικό κανάλι: «Ο Ζαν Κλοντ στρέφεται προς το μέρος μου και μου λέει: «Ευτυχώς που είμαστε εδώ για να βοηθήσουμε εμείς να επικρατήσουν οι σοσιαλιστικές ιδέες»».

Ας επιστρέψουμε, λοιπόν, στο διαρκές ερώτημα της ελληνικής κοινωνίας. Γιατί όλα αυτά τα μέτρα; Γιατί όλη αυτή η αδικία; Γιατί αυτή η φοροκαταιγίδα; Γιατί αυτές οι στερήσεις; Γιατί δεν διαπραγματευθήκαμε και υπογράψαμε μία συμφωνία όταν πια ήμασταν με την πλάτη στον τοίχο;

Τα προαπαιτούμενα, λοιπόν, που μας καλείτε να ψηφίσουμε και σήμερα και αύριο και μεθαύριο είναι σε μεγάλο βαθμό προϊόντα της ανικανότητας και της ιδεοληψίας του ΣΥΡΙΖΑ. «Ζείτε», λέει ένας Γάλλος φιλόσοφος –επειδή φαίνεται ότι σας αρέσουν λίγο τα γαλλικά, θα το επαναλάβω- «από το άρωμα μιας άδεια φιάλης, της ιδεοληψίας σας.».

Εμείς βέβαια στηρίξαμε την παραμονή της χώρας στην Ευρώπη, είναι γνωστά όλα αυτά, τώρα όμως θα πρέπει να συνεχίσετε μόνοι σας. Θα ψηφίζουμε μόνο τα αναγκαία και δεν θα ψηφίζουμε τα λάθη σας.

Δεν υπάρχει ένα παράλληλο πρόγραμμα που υποσχεθήκατε προεκλογικά, δεν υπάρχουν ισοδύναμα μέτρα για σας, γιατί δεν θέλετε να κόψετε τις δαπάνες των προστατευόμενών σας, του δημοσίου.

Σήμερα μάλιστα μάθαμε, κύριοι συνάδελφοι, από τον Αναπληρωτή Υπουργό Δικαιοσύνης κ. Παπαγγελόπουλο ότι η δικογραφία για τα δάνεια των κομμάτων πάει στο αρχείο. Ένα από τα μεγαλύτερα σκάνδαλα της Μεταπολίτευσης, λοιπόν, ξεχνιέται. Μία από τις σημαίες που είχατε κλείνει. Τη ζημιά θα την πληρώσουν αυτοί που πληρώνουν όλες τις ζημιές, οι ξεζουμισμένοι φορολογούμενοι.

Λέτε, κύριοι συνάδελφοι του ΣΥΡΙΖΑ, ότι διαφωνείτε με όσα έχει κάνει το ΠΑΣΟΚ και η Νέα Δημοκρατία, αφήνετε όμως την υπόθεση με τα θαλασσοδάνεια της Αγροτικής να μπει στο αρχείο.

Και να έρθω στο θέμα που συζητάνε όλα τα νοικοκυριά. Θυμάστε τι λέγατε για τα κόκκινα δάνεια: σεισάχθεια. Και με αυτό το σύνθημα, που ξέρετε καλά ότι είναι κενό γράμμα, κάνατε αντιπολίτευση όλα αυτά τα χρόνια.

Τώρα μιλάτε ακόμη μία φορά για έναν επώδυνο συμβιβασμό. Τι θα γίνει, λοιπόν, με τα κόκκινα δάνεια είναι το ερώτημα. Πώς θα διασφαλίζεται πως δεν θα γίνονται διευθετήσεις και ρουσφέτια, επειδή κάποιοι έχουν έναν «μπάρμπα στην Κορώνη»; Τι θα κάνετε με τους κοινωνικά αδύναμους δανειολήπτες; Θα αφήσετε τα δάνεια να τα κρίνουν οι ίδιοι που τα έδωσαν; Πρέπει να δοθούν κάποιες απαντήσεις και όχι απλώς να λέτε ότι οι θεσμοί πιέζουν.

Εμείς προτείνουμε τη συγκέντρωση όλων των δανείων σε μια κακή τράπεζα με διαφανή κριτήρια και την κεφαλαιοποίηση της με τέτοιον τρόπο –συνδυασμός ιδιωτικών κεφαλαίων και δημοσίων εγγυήσεων- που δεν θα επιβαρύνει το χρέος.

Η πολιτική, κυρίες και κύριοι, θέλει ρεαλισμό, για μας προοδευτικό ρεαλισμό, και όχι κούφια λόγια. Όμως εσείς συνεχίζεται να παίζετε με τις αγωνίες του κόσμου. Αναφέρομαι στο άρθρο 28, γι’ αυτά που πρέπει να γίνουν, γι’ αυτά που λέτε ότι θα γίνουν, για την ανάπλαση του παραλιακού μετώπου στο Κερατσίνι και τη Δραπετσώνα.

Μπαίνουν μέσα εκτάσεις της ΑΓΕΤ, της Εθνικής. Πότε θα λυθούν αυτά δικαστικά; Πού θα βρεθούν κονδύλια για την ανάπλαση αυτής της περιοχής; Μπορείτε να κάνετε μία συγκεκριμένη δέσμευση για το πότε; Πότε θα έχουν πρόσβαση οι πολίτες στο Κερατσίνι και τη Δραπετσώνα σε αυτήν την περιοχή; Το 2016, το 2026 ή το 2036; Δώστε μία ημερομηνία.

Θέλω να αναφερθώ για ένα λεπτό στο τελευταίο τεράστιο ζήτημα, τα προσφυγικά κύματα, που πρέπει να δούμε πώς θα τα διαχειριστούμε. Από τον Απρίλη και από τη Μυτιλήνη, ζητάμε εμείς από το Ποτάμι να πάρετε πρωτοβουλίες, έτσι ώστε η Ευρωπαϊκή Ένωση και η Τουρκία να κάνουν μία συμφωνία. Οι προσφυγικές ροές να σταματούν στην Τουρκία. Ξέρετε τι μας απάντησε, αρχές Οκτωβρίου, όταν επιμείναμε στην πρότασή μας, το Γραφείο του Πρωθυπουργού; «Οι θλιβερές απόψεις του Ποταμιού απηχούν μόνο τις απόψεις της κ. Λεπέν.».

Αλέξης Τσίπρας, σήμερα στη Μυτιλήνη, έχοντας βέβαια στο πλευρό του τον κ. Σουλτς: Αυτό που είναι απαραίτητο είναι να έρθουμε σε μια συμφωνία με την Τουρκία, ώστε να αποτραπούν οι ροές. Οι δομές να είναι απέναντι, στην Τουρκία, έτσι ώστε να γίνεται η μετεγκατάσταση από τις τουρκικές ακτές.

Το προχώρησε ένα βήμα παραπάνω ο κ. Τσίπρας. Ποιος τα υπαγορεύει όλα αυτά; Η κ. Λεπέν;

Σας καλούμε εμείς, λοιπόν, να οργανώσετε μια συνάντηση κορυφής στη Θεσσαλονίκη με τη συμμετοχή των ευρωπαϊκών θεσμών και βεβαίως και της Τουρκίας. Ο κ. Σουλτς, που είδα χθες, συμφώνησε. Δεν πρέπει να λύσουμε το πρόβλημα των προσφυγικών ροών με βάση τις υποσχέσεις της κ. Μέρκελ ή μόνοι μας με τον κ. Ερντογάν. Είναι λάθος. Είναι εθνικά επικίνδυνο. Η Ελλάδα δεν πρέπει, δεν μπορεί να γίνει αποθήκη ανθρώπων για κάποια αβέβαια ανταλλάγματα.

Κυρίες και κύριοι της Κυβέρνησης, δεν είμαστε εδώ για να προκαλούμε, αλλά έχουμε βαρεθεί τις δικές σας προκλήσεις στη νοημοσύνη μας, στα προαπαιτούμενα, στο προσφυγικό, στην καθημερινή διοίκηση. Είμαστε, λοιπόν, απέναντί σας.

Και στο συγκεκριμένο νομοσχέδιο είπαμε «παρών», καταψηφίζοντας όμως όλα τα πελατειακά και επιζήμια και υπερψηφίζοντας τα λίγα χρήσιμα. Έτσι θα πορευθούμε, υπεύθυνα και μακριά από τον δρόμο της άγονης, αλλά δημοφιλούς για τα ελληνικά πολιτικά πράγματα, πολιτικής.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Θεοχαρόπουλος έχει ζητήσει τον λόγο ως Κοινοβουλευτικός Εκπρόσωπος. Θα τον παρακαλέσω να μιλήσουν δύο συνάδελφοι κι αμέσως μετά θα σας δώσω τον λόγο.

Ο κ. Ηγουμενίδης έχει τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Θα ήθελα να αναφερθώ σε ένα θέμα που αφορά τον πρωτογενή τομέα και κατ’ επέκταση τις εκατοντάδες χιλιάδες οικογένειες της χώρας μας, που αναφέρεται στο άρθρο 51 και την γνωστή ιστορία με την αναπροσαρμογή του συντελεστή ειδικού φόρου κατανάλωσης -τη γνωστή ιστορία με το diesel- μια διάταξη που αναφερόταν -δεν είναι έκπληξη ούτε είδηση- από τον Αύγουστο του 2015 στο τρίτο μνημόνιο.

Πρόκειται για μια διάταξη που εκτιμά ότι η εφαρμογή της θα βοηθήσει τα δημόσια ταμεία με ένα ποσό λίγο λιγότερο από τα 80 εκατομμύρια ευρώ. Δεν θεσμοθετείται κάτι καινούργιο. Δεν φέρνει κάτι καινούργιο αυτή η διάταξη, απλώς αποσαφηνίζει και διευκρινίζει. Με αφορμή, όμως, αυτό το άρθρο, κυρίες και κύριοι συνάδελφοι, ουσιαστικά ξεκίνησε μια εκστρατεία κατασυκοφάντησης της πολιτικής του ΣΥΡΙΖΑ στον αγροτικό τομέα και σε αυτήν θα ήθελα να αναφερθώ για λίγο.

«Σήμερα ξημέρωσε ο ολοκληρωτικός αφανισμός της πρωτογενούς παραγωγής και η απόλυτη εξαθλίωση του αγροτικού κόσμου.». Αυτά δήλωσε πριν από μερικές μέρες ο συντοπίτης μου Βουλευτής της Νέας Δημοκρατίας και στέκομαι σε αυτήν την τοποθέτηση, γιατί ακριβώς με μικρές διαφοροποιήσεις πίσω από αυτήν στοιχίζεται η Αντιπολίτευση και η οποία τοποθέτηση, αν το θέλετε, δείχνει ότι έχει χαθεί η αίσθηση του μέτρου, έχει χαθεί η ακριβολογία, έχει χαθεί η ειλικρινής στάση απέναντι στις πιο ελπιδοφόρες και παραγωγικές δυνάμεις του τόπου μας.

Θα ήθελα σε αυτό το σημείο να σταθώ για λίγο στο τι κληρονομήσαμε και πώς το αντιμετωπίζουμε. Κυρίες και κύριοι συνάδελφοι, κληρονομήσαμε τη διάλυση της Αγροτικής Τράπεζας και της αγροτικής πίστης, ένα έργο που φέρει φαρδιά-πλατιά τη σφραγίδα της προηγούμενης κυβέρνησης Νέας Δημοκρατίας-ΠΑΣΟΚ. Με ποιον τρόπο προσπαθούμε να το αντιμετωπίσουμε; Με την τράπεζα ειδικού σκοπού. Έχει μιλήσει γι’ αυτό ο Υπουργός Αγροτικής Ανάπτυξης και δεν θα ήθελα να σταθώ περισσότερο. Κυρίες και κύριοι συνάδελφοι, κληρονομήσαμε την τελεσίδικη απόφαση των δανειστών μας να επιστρέψουμε πρόστιμα και καταλογισμούς πάνω από 3 δισεκατομμύρια, σαν αποτέλεσμα της κάκιστης διαχείρισης των κοινοτικών πόρων από τη δεκαετία του ΄90. Πώς το αντιμετωπίζουμε; Επιδιώκουμε να μετριαστούν σημαντικά τα πρόστιμα και οι καταλογισμοί, να αποπληρωθούν σε βάθος χρόνου και σίγουρα να μην πληρώσουν γι’ αυτά οι αγρότες, οι οποίοι σε τελική ανάλυση δεν ευθύνονται γι’ αυτήν τη διαχείριση.

Κυρίες και κύριοι συνάδελφοι, κληρονομήσαμε έναν νόμο του 2013 που κατατάσσει τους αγρότες στους επιχειρηματίες και τους φορολογεί με 13% από το πρώτο ευρώ, φορολογεί τις ενισχύσεις και τις αποζημιώσεις. Πώς το αντιμετωπίζουμε; Ο ΣΥΡΙΖΑ κατάργησε τη φορολόγηση για το σύνολο των αγροτικών αποζημιώσεων. Δεύτερον, στοχεύουμε, όπως δήλωσε και ο Υπουργός Αγροτικής Ανάπτυξης, στην άμεση και έγκαιρη καταβολή και εξόφληση όλων των ενισχύσεων και των χρωστούμενων από το 2012 μέχρι και τις αποζημιώσεις του ΕΛΓΑ το 2014. Παλεύουμε για την ανακούφιση της ευρύτερης πλειοψηφίας των αγροτών και εκεί στοχεύει η θέση μας για αφορολόγητο των 12 χιλιάδων ευρώ στις επιδοτήσεις. Δεν αναφέρεται σε έναν μικρό αριθμό αγροτών, αναφέρεται στο 93% των αγροτών που οι επιδοτήσεις τους είναι κάτω από 12 χιλιάδες ευρώ και το αντιμετωπίζουμε με την ενεργοποίηση των δικαιωμάτων της νέας ΚΑΠ.

Βρισκόμενοι σε ζωντανή σύνδεση και σε διάλογο με τους αγρότες, θα ήθελα εδώ, κύριε Υπουργέ, να μεταφέρω και μερικές από τις παραμέτρους από τις συζητήσεις που έχουμε κάνει μαζί τους. Πρώτον, να λάβουμε υπ’ όψιν μας το κόστος μεταφοράς και των πρώτων υλών αλλά και των παραγόμενων προϊόντων, που είναι δυσανάλογα υπέρογκο στη νησιωτική Ελλάδα και τις απομακρυσμένες περιοχές της πατρίδας μας. Να λάβουμε υπ’ όψιν μας ότι οι ελληνικές αγροτικές οικογένειες, πέρα από τα έξοδα και τις δαπάνες που έχουν για την καλλιέργεια, έχουν μέσα στα έξοδα της οικογένειας και ενδεχόμενα έξοδα φοίτησης μελών της οικογένειας σε αστικά κέντρα. Να δούμε το θέμα των αλλοδαπών εργατών, οι οποίοι δεν έχουν ΑΜΚΑ, με αποτέλεσμα να μην μπορούν να εργαστούν νόμιμα, με ό,τι αυτό συνεπάγεται στην απώλεια εσόδων και για το κράτος συνολικά.

Πρέπει να δούμε μια σειρά μέτρα και προτάσεις για την ανασυγκρότηση και τον εξορθολογισμό του αγροτικού τομέα, των οποίων η κεντρική ιδέα είναι να επιδοτείται στο σύνολό της η παραγωγή και όχι η εκμεταλλεύσιμη έκταση.

Τέλος, ζητούμε να δούμε το αφορολόγητο όριο των 12.000 ευρώ όχι στις επιδοτήσεις, αλλά στο σύνολο των αγροτικών εισοδημάτων.

Αυτά, κυρίες και κύριοι συνάδελφοι, είναι τα κακά που κληρονομήσαμε και τα κακά μέτρα που πρέπει να εφαρμόσουμε, καθώς και τα μέτρα που εμείς παίρνουμε σ’ αυτήν την κατεύθυνση, για να θεραπεύσουμε τις πληγές που ανοίγουν στην ελληνική κοινωνία. Αυτά είναι τα μέτρα που επιβεβαιώνουν, αν θέλετε, τη χρησιμότητα της Αριστεράς από τη θέση της Κυβέρνησης για τον αγροτικό κόσμο της πατρίδας μας.

Ωστόσο, δεν μένουμε μόνο σ’ αυτά. Ακριβώς επειδή δουλεύουμε σ’ ένα δύσκολο περιβάλλον, είναι απαραίτητο και το σχέδιο για τη ριζοσπαστική μεταρρύθμιση του αγροτικού τομέα, όπως το συζητάμε ως ΣΥΡΙΖΑ, που θα στοχεύει στη διασφάλιση της διατροφικής επάρκειας, στην ανταγωνιστικότητα της αγροτικής παραγωγής, στη συγκράτηση και στην ανανέωση του αγροτικού πληθυσμού, καθώς και στη διασφάλιση της κοινωνικής συνοχής στην ύπαιθρο. Σ’ αυτήν την κατεύθυνση, αν θέλετε, είναι η δίκαιη κατανομή των επιλέξιμων βοσκοτόπων, η απλοποίηση και η μείωση του κόστους και της γραφειοκρατίας όλων των διαδικασιών για αδειοδοτήσεις πάσης φύσεως, η επανατοποθέτηση της εργατικής ιδέας σε νέα υγιή βάση και άλλα μέτρα. Δεν έχω τον χρόνο να σταθώ σ’ όλα αυτά.

Θα σταθώ μόνο στο φορολογικό. Η θέση μας είναι να υπάρξει φορολογική δικαιοσύνη. Αυτός είναι ο βασικός άξονας, τα φορολογικά βάρη να κατανεμηθούν δίκαια και στους αγρότες, σύμφωνα με την πραγματική φοροδοτική τους ικανότητα. Φορολογική δικαιοσύνη, κύριοι, σημαίνει ότι φορολογείται το εισόδημα και όχι το επάγγελμα. Το εισόδημα των πέντε, των δέκα ή των είκοσι χιλιάδων ευρώ φορολογείται με τον ίδιο τρόπο για τον αγρότη, για τον εργάτη, για τον επαγγελματία, ανεξάρτητα από το είδος του επαγγέλματος που κάνει.

Κλείνοντας, κύριε Πρόεδρε, θα ήθελα να πω ότι ούτε γυρνάμε την πλάτη ούτε έχουμε λόγο να κρύψουμε την αλήθεια από τους αγρότες. Εξαντλούμε όλα τα περιθώρια, ώστε να παραμείνει ζωντανός ο κύριος βραχίονας της παραγωγικής ανασυγκρότησης της πατρίδας μας, η γεωργία, και το στήριγμά της, ο αγροτικός κόσμος.

Για να το πετύχουμε αυτό, απαιτείται ο διαρκής αγώνας της κοινωνίας και μέσα από τη συνεχή προσπάθεια της Κυβέρνησης χρειάζεται αυτοί οι δεσμοί αγώνα να ενισχυθούν μεταξύ ΣΥΡΙΖΑ και αγροτών, γιατί αυτή κατά τη γνώμη μου, κυρίες και κύριοι συνάδελφοι, είναι και η προϋπόθεση για την επιτυχία μας: ΣΥΡΙΖΑ και αγρότες να δυναμώσουμε την αγωνιστική μας ενότητα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο νηφάλιος πάντα συνάδελφος κ. Νικόλαος Παπαδόπουλος έχει τον λόγο.

**ΜΕΡΟΠΗ ΤΖΟΥΦΗ:** Πού το ξέρετε;

**ΠΡΟΕΔΡΕΥΩΝ (Νικήτας Κακλαμάνης):** Το λέω εγώ εκ προοιμίου. Ξέρω τι κάνω.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Ο συνάδελφος με κάλυψε σε πολλά θέματα, αλλά θα αναφερθώ σ’ ένα ζήτημα για τα αγροτικά φωτοβολταϊκά. Να είμαστε πιο προσεκτικοί στις διατυπώσεις, διότι υπάρχει ο κίνδυνος να βγουν έξω οι αγρότες από τα φωτοβολταϊκά.

Θα ήθελα να κάνω και μία πρόταση για τα μικρά και πολύ μικρά φωτοβολταϊκά τόξα για τους αγρότες, ειδικά για αγροτική χρήση. Θα σας δώσουμε και μία πρόταση πιο συγκεκριμένη και ολοκληρωμένη, για να μπορέσει ο αγρότης να έχει μηδέν κόστος στο ρεύμα. Νομίζω ότι είναι μία πρόταση την οποία θα πρέπει να δείτε πάρα πολύ σοβαρά.

Δεύτερον: Μέσα στο κείμενο διάβασα ότι υπάρχει κάτι για το αγροτικό πετρέλαιο. Δεν υπάρχει πουθενά. Έχουμε επιστροφή φόρου πετρελαίου. Εδώ ακούστηκαν πάρα πολλά πράγματα για το πετρέλαιο και πρέπει να κάνω μία διευκρίνιση. Το αγροτικό πετρέλαιο –το λέγαμε εμείς, οι αγρότες- είναι επιστροφή φόρου. Το παίρναμε κάθε φορά το Πάσχα μαζί με το ποιοτικό παρακράτημα. Της προηγούμενης χρονιάς το πετρέλαιο το παίρναμε την επόμενη χρονιά. Αυτή τη στιγμή χρωστάει το κράτος στους αγρότες τη δεύτερη δόση του πετρελαίου του ’13 και αυτές του ’14, άρα μέχρι τώρα δεν έχουμε πάρει το πετρέλαιο από την περίοδο που κυβερνούσαν άλλοι.

Συγκεκριμένα για το αγροτικό πετρέλαιο, πριν από μερικά χρόνια ήταν στον τζίρο 3,5% μαζί με τα εφόδια για να πάρουμε την επιστροφή του ΦΠΑ. Ήταν 11%. Κατόπιν, αυτό μειώθηκε και πριν από μερικά χρόνια έφτασε να είναι στο 6%. Μετά από κάποια χρόνια ρυθμίστηκε και πήγε στο στρέμμα η επιστροφή πετρελαίου και ξεκίνησε από τα δώδεκα ευρώ για το βαμβάκι, στα έξι ευρώ για το στάρι.

Αυτή τη στιγμή στο βαμβάκι βρίσκεται στα 8 ευρώ το στρέμμα, στο στάρι είναι στα 4 ευρώ το στρέμμα, στον αραβόσιτο ποτιστικό είναι στα 7 ευρώ το στρέμμα. Άρα ο αγρότης δεν παίρνει πετρέλαιο και εκπίπτει αμέσως ο φόρος του. Υπάρχει ένα συγκεκριμένο ποσό πετρελαίου για το στρέμμα για τον κάθε αγρότη.

Έπειτα, για ντομάτες για μεταποίηση είναι 7 ευρώ το στρέμμα. Το λέω γιατί άκουσα εδώ ότι ανεβαίνει κατακόρυφα το κόστος παραγωγής. Αν θα πάμε και στα μικρά νησιά του Αιγαίου Πελάγους εκεί είναι 4,5 ευρώ το στρέμμα.

Να πούμε και μια άλλη αλήθεια, ότι και αυτά τα μικρά ποσά ο αγρότης τα έχει ανάγκη, αλλά όχι ότι καταστρέφεται η αγροτική παραγωγή με αυτό. Γιατί αυτή η μείωση του πετρελαίου ήταν για συγκεκριμένη εργασία, ενώ ο αγρότης χρησιμοποιεί πάρα πολλά λίτρα, ειδικά για αροτραίες και δενδρώδεις καλλιέργειες. Καταλαβαίνουμε ότι αυτό είναι ένα πολύ μικρό ποσοστό.

**ΑΘΑΝΑΣΙΟΣ ΔΑΒΑΚΗΣ:** Μόνο αυτό είναι το ποσοστό; Το κόστος παραγωγής είναι μόνο αυτό;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ναι, αυτό είναι.

Θα το πω με ένα παράδειγμα: Ένας αγρότης με εκατό στρέμματα, που έχει πενήντα στρέμματα με στάρια και πενήντα με μια άλλη καλλιέργεια, θα πάρει για τα πενήντα στρέμματα στάρι 150 ευρώ και για τα άλλα πενήντα –αν είναι βαμβάκι- θα πάρει 400 ευρώ τον χρόνο. Αυτά θα πάρει.

Όχι όπως ακούγεται ότι, όταν παίρνω πετρέλαιο και κάθε φορά όποτε βάζω πετρέλαιο, έχω μείωση του φόρου. Δεν ισχύει. Είναι με το στρέμμα, για την κάθε καλλιέργεια. Άπαξ.

Ένα πιο απλό παράδειγμα: Έχω εκατόν πενήντα στρέμματα χωράφια και τα έχω με στάρια σπαρμένα, με 3 ευρώ το στρέμμα θα πάρω 450 ευρώ. Και αυτά τα έχουν ανάγκη, ο φτωχός τα έχει ανάγκη. Μην τρελαθούμε όμως ότι εδώ μας δίνατε κάποια λεφτά και εμείς δεν ξέραμε τι να τα κάνουμε. Βεβαίως εγώ θα παλεύω για αφορολόγητο πετρέλαιο. Καταλαβαίνω βέβαια ότι η χώρα μου βρίσκεται σε μία δίνη.

Όσον αφορά τη φορολογία των αγροτών, εγώ έχω εδώ μία ΠΟΛ, η οποία διευκρινίζει το πώς φορολογούνται οι αγρότες και η οποία λέει: Τα κέρδη από ατομική αγροτική επιχείρηση σύμφωνα με τις διατάξεις της παραγράφου 3 του άρθρου 29 του ν.4172/2013 φορολογούνται με συντελεστή 13%.

Αγροτικές επιδοτήσεις και αποζημιώσεις. Στο πρώτο εδάφιο της παραγράφου 1 του άρθρου 29 ρητά ορίζεται…

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Δεν προλαβαίνω.

**ΠΡΟΕΔΡΕΥΩΝ (Νικήτας Κακλαμάνης):** Λόγω συμπάθειας, θα σας δώσω ένα λεπτό. Προχωρήστε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ.

Επομένως στα έσοδα από αγροτική επιχειρηματική δραστηριότητα αρχικά περιλαμβάνονταν και οι αγροτικές ενισχύσεις και αποζημιώσεις.

Με τις διατάξεις του άρθρου 1, 2 του ν. 4328/2015 προστέθηκε όμως νέο εδάφιο στο τέλος του άρθρου 21 του ΦΕΚ, του ν.4172/2013, σύμφωνα με το οποίο ειδικά για τους ασκούντες ατομική αγροτική επιχειρηματική δραστηριότητα οι αγροτικές ενισχύσεις και επιδοτήσεις που χορηγούνται στα πλαίσια της Κοινής Αγροτικής Πολιτικής περιλαμβάνονται στον προσδιορισμό του κέρδους από αγροτική επιχειρηματική δραστηριότητα μόνο κατά το μέρος των επιδοτήσεων και ενισχύσεων που υπερβαίνει τα 12.000 ευρώ. Οι δε αγροτικές αποζημιώσεις στο σύνολό τους δεν συνυπολογίζονται. Αυτή είναι η αλήθεια για τις επιδοτήσεις των αγροτών. Άρα είχατε ψηφίσει να φορολογήσετε και τις αποζημιώσεις του ΕΛΓΑ, και από το πρώτο ευρώ, με 13%. Να είμαστε συγκεκριμένοι.

Και κάτι άλλο.

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείνετε, κύριε Παπαδόπουλε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κλείνω, Πρόεδρέ μου.

Θα ήθελα να αναφέρω και για το προσφυγικό ένα στοιχείο. Εγώ είμαι τρίτης γενιάς πρόσφυγας. Η γιαγιά μου ήταν τουρκόφωνη. Όταν ήρθαμε εδώ μας έλεγαν τουρκόσπορους, να τα μαζεύουμε και να φύγουμε, μας έλεγαν «δεν σας θέλουμε», μας βρίζανε.

**ΑΘΑΝΑΣΙΟΣ ΔΑΒΑΚΗΣ:** Οι δεξιοί το έκαναν και αυτό;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κάποιοι άνθρωποι το έκαναν αυτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δαβάκη, σας παρακαλώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Θέλω να πω ότι μας έφεραν εδώ οι παππούδες μου. Και πήγαιναν τότε τους πρόσφυγες στα χειρότερα μέρη, σύντροφε Κεγκέρογλου, και πέθαιναν από ελονοσία. Θέλω να καταλάβετε γιατί το λέω αυτό. Η γιαγιά μου ήρθε δεκατριών χρόνων και στα δεκαπέντε παντρεύτηκε, γιατί δεν είχε τίποτα. Ο δε παππούς μου…

**ΠΡΟΕΔΡΕΥΩΝ (Νικήτας Κακλαμάνης):** Αγαπητέ Νικόλαε, όχι όλο το γενεαλογικό σας δέντρο τώρα! Σε παρακαλώ πάρα πολύ..

**ΑΝΔΡΕΑΣ ΛΟΒΕΡΔΟΣ:** Ασ’ τον, Πρόεδρε, να μιλήσει!

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τελείωσα.

**ΠΡΟΕΔΡΕΥΩΝ (Νικήτας Κακλαμάνης):** Μπράβο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Να καταλάβουμε όμως ότι όταν έβλεπα τους πρόσφυγες εδώ σκεφτόμουν τη γιαγιά μου. Επί έξι μήνες ήταν σε αντίσκηνα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαδόπουλε, σε παρακαλώ πολύ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ Πρόεδρε, για την ανοχή. Να είστε καλά. Γεια σας.

(Χειροκροτήματα από τις πτέρυγες του ΣΥΡΙΖΑ και της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Ο Κοινοβουλευτικός Εκπρόσωπος της Δημοκρατικής Συμπαράταξης, ο κ. Θεοχαρόπουλος, έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, θέλω να αναφερθώ πρώτα σ’ αυτό που έγινε σήμερα το απόγευμα.

Καταδικάζουμε απερίφραστα την επίθεση από ομάδα ακροδεξιών τραμπούκων εις βάρος του Βουλευτή Γιώργου Κουμουτσάκου. Οι άστοχες δηλώσεις του Υπουργού Παιδείας δεν δικαιολογούν την έκρηξη εθνικιστικών αντιλήψεων. Ο Υπουργός Παιδείας έπρεπε να έχει καταλάβει ότι είναι Υπουργός και δεν εκφράζει προσωπικές απόψεις. Όμως καμμία ανοχή, κανένας συμψηφισμός. Ο δημοκρατικός κόσμος είναι πάντα απέναντι στις φασιστικές συμπεριφορές.

Κύριοι της Κυβέρνησης, Υπουργός Εθνικής Άμυνας είναι ο κ. Καμμένος. Δεν είναι μόνο Πρόεδρος των Ανεξαρτήτων Ελλήνων. Πριν από λίγο είπε ότι σε όλα τα στρατόπεδα θα γίνουν εκδηλώσεις και διαλέξεις για όλα τα εθνικά θέματα, σε αντίδραση αυτού που είπε ο κ. Φίλης. Τι θα γίνει; Θα έχουμε μια τον κ. Φίλη, μια τον κ. Καμμένο; Κυβέρνηση είναι. Δεν είναι κόμματα που λένε τις προσωπικές τους απόψεις. Πρέπει να πάρετε θέση. Ο Πρωθυπουργός πρέπει να πάρει θέση για τις δηλώσεις του Υπουργού Εθνικής Άμυνας.

Κυρίες και κύριοι Βουλευτές, όπως ανέφερα και στην τοποθέτησή μου επί της αρχής του νομοσχεδίου, το νομοσχέδιο που συζητάμε σήμερα θα μπορούσε να αποτελέσει χαρακτηριστική απόδειξη της ανεπάρκειας της Κυβέρνησης ΣΥΡΙΖΑ-Ανεξάρτητων Ελλήνων να νομοθετήσει οργανωμένα, συγκροτημένα και μακρόπνοα, με ουσιαστικό διάλογο με την κοινωνία και αποδεσμευμένη από μικροκομματικές λογικές και τάσεις συγκεντρωτισμού και ελέγχου του κράτους.

Στο πρώτο κιόλας άρθρο του νομοσχεδίου η Κυβέρνηση φέρνει προς ψήφιση μια διάταξη που προβλέπει την ξεψήφιση μιας άλλης διάταξης –και είστε εδώ, κύριε Υπουργέ- που υπερψηφίστηκε λίγες μόλις μέρες πριν και που αφορά στην κατάργηση κατοχυρωμένων ασφαλιστικών δικαιωμάτων. Ζητήσαμε συγκεκριμένη τροπολογία, κύριε Υπουργέ, που λέει το εξής: Τα μέχρι 18 Αυγούστου 2015 θεμελιωμένα δικαιώματα να μη θίγονται και το δικαίωμα της συνταξιοδότησης να μπορεί να ασκηθεί οποτεδήποτε. Δυστυχώς συνέβη το εξής μ’ αυτή την τροπολογία. Την καταθέσαμε και είπαμε την αλλαγή που ζητάμε στην επιτροπή. Ο Υφυπουργός σας, ο κ. Πετρόπουλος, είπε αρχικά ότι τη δέχεται και θα την υπερκαλύψει μ’ αυτό που θα φέρει. Καταγράφηκε αυτό στα πρακτικά και στη συνέχεια έστειλε σημείωμα μετά από δυο ώρες, για να ενημερώσει την επιτροπή ότι δεν την υπερκαλύπτει. Και ήρθε σήμερα και μας είπε ότι δεν μπορεί να την καλύψει. Είναι αυτή συμπεριφορά υπεύθυνη με την οποία μπορούμε να προχωρήσουμε; Πρέπει να απαντήσετε.

Στο δεύτερο μέρος του νομοσχεδίου ενσωματώνεται στην ελληνική νομοθεσία η κοινοτική οδηγία για την ενεργειακή απόδοση, αφήνοντας όμως νομοθετικά κενά. Για παράδειγμα, το άρθρο 10 ρυθμίζει τα ζητήματα των ενεργειακών ελεγκτών, χωρίς όμως να διασφαλίζει την αξιοπιστία της δουλειάς τους, αφού δεν τους υποχρεώνει να περνούν από το Εθνικό Σύστημα Διαπίστευσης.

Βεβαίως πάρα πολλά ζητήματα στο δεύτερο μέρος του νομοσχεδίου, σε σχέση με την εναρμόνιση με την κοινοτική οδηγία, είναι απαραίτητα να γίνουν. Γι’ αυτό αυτά τα άρθρα και αυτές τις ρυθμίσεις δηλώσαμε εξαρχής, με τις βελτιώσεις που ζητήσαμε, ότι τα περισσότερα θα τα στηρίξουμε.

Το τρίτο μέρος του νομοσχεδίου όμως, στο οποίο αναφέρθηκα εκτενώς και στην πρωτολογία μου, πλήττει τον πρωτογενή τομέα. Είναι θετικό το ότι βρίσκεται αυτή τη στιγμή εδώ ο Υπουργός Αγροτικής Ανάπτυξης και Τροφίμων για να ακούσει τα συγκεκριμένα ζητήματα.

Βεβαίως πολλοί Βουλευτές αναφέρθηκαν παραποιώντας θέσεις τις οποίες έχουν εκφράσει στελέχη της Δημοκρατικής Συμπαράταξης ΠΑΣΟΚ-ΔΗΜΑΡ.

Η Δημοκρατική Συμπαράταξη ΠΑΣΟΚ-ΔΗΜΑΡ επιμένει στην προώθηση καθιέρωσης αγροτικού πετρελαίου κίνησης, για την οποία έχει καταθέσει σχετική τροπολογία, αλλά και στη διεκδίκηση της στήριξης αγροτικής παραγωγής των εξαγωγών και της ενίσχυσης του εισοδήματος όσων ασχολούνται με τη γεωργία και στην κτηνοτροφία.

Σας καλούμε όλους να σταθείτε αρωγοί στην προσπάθειά μας και να υπερψηφίσετε την τροπολογία την οποία έχουμε καταθέσει. Να γίνει αποδεκτή κατ’ αρχήν η τροπολογία για την καθιέρωση αγροτικού πετρελαίου κίνησης.

Κύριε Υπουργέ, αν μπορείτε να παρακολουθήσετε αυτά που σας λέμε, γιατί σας ενδιαφέρουν. Είναι για το Υπουργείο Αγροτικής Ανάπτυξης και Τροφίμων. Δεν νομίζω ότι δεν σας ενδιαφέρουν όσα λέμε στο Κοινοβούλιο.

Λοιπόν, κύριε Υπουργέ, αποφασίσατε να καταργήσετε την επιστροφή φόρου στο αγροτικό πετρέλαιο κι εμείς είπαμε το εξής: Αφού το φέρνετε αυτό, πάμε να θεσπίσουμε αγροτικό πετρέλαιο κίνησης, να θεσπίσουμε…

Κύριε Υπουργέ, νομίζω, δεν σας ενδιαφέρουν τα θέματα της αγροτικής ανάπτυξης καθόλου…

**ΠΡΟΕΔΡΕΥΩΝ (Νικήτας Κακλαμάνης):** Κύριε Αποστόλου, επειδή θα πρέπει να απαντήσετε στο τέλος, όπως σας είπα, σας παρακαλώ να προσέχουμε τους ομιλητές.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, λοιπόν, καταργείτε την επιστροφή φόρου στα πετρελαιοειδή, στο αγροτικό πετρέλαιο και σας λέμε το εξής: Γιατί δεν θεσπίζουμε αγροτικό πετρέλαιο κίνησης με κάρτα αγροτικού πετρελαίου, όπως ακριβώς λέγατε κι εσείς στις εκλογικές σας δεσμεύσεις πριν από τον Ιανουάριο του ’15, όπως ήταν και δική μας δέσμευση ότι θα προχωρήσουμε; Γιατί δεν το κάνουμε τώρα; Γιατί δεν προχωρούμε σε αυτήν την τροπολογία; Γιατί δεν την κάνετε αποδεκτή την τροπολογία; Καμμία δέσμευση, κανένα προαπαιτούμενο δεν λέει να μη γίνει αυτό. Είναι άλλο το άρθρο το οποίο έχει έρθει. Κι εμείς λέμε ότι το άρθρο αυτό θα το ψηφίζαμε, αν γινόταν δεκτή η τροπολογία την οποία έχουμε καταθέσει.

Και να ενημερώσουμε, κύριε Υπουργέ, τους αγρότες ότι θα φορολογηθούν οι κοινοτικές ενισχύσεις με 26%, γεγονός που πλήττει τον κοινοτικό ανταγωνισμό. Αρκετοί συνάδελφοι τοποθετήθηκαν και είπαν ότι αυτό δεν πειράζει, συμβαίνει σε αρκετές χώρες. Δεν συμβαίνει στις περισσότερες χώρες της Ευρωπαϊκή Ένωσης και αλλοιώνει τον κοινοτικό ανταγωνισμό, όταν φορολογείς τις ενισχύσεις περισσότερο από τις άλλες χώρες. Αυξάνεται ο ΦΠΑ στα γεωργικά εφόδια από 13% στο 23% και ταυτόχρονα προχωρείτε και σε άλλες ρυθμίσεις, όπως στον τριπλασιασμό των ασφαλιστικών δικαιωμάτων. Δεν θα μείνει να παράγει κανένας στην ύπαιθρο, αν συνεχίσουμε κι έχουμε αυτά τα μέτρα. Και μάλιστα δεν προχωρούμε ούτε στο εθνικό σχέδιο αγροτικής οικονομίας. Δεν έχετε προχωρήσει ούτε σε μια μακρόπνοη στρατηγική για τον αγροτικό τομέα.

Καταθέσαμε, κυρίες και κύριοι Βουλευτές, τροπολογία συγκεκριμένη, για να μην περάσει πρόθεση επιβολής ΦΠΑ στην ιδιωτική εκπαίδευση 13% και για να μην ισχύσει το 23% στις μονάδες φροντίδας ηλικιωμένων. Ούτε κι αυτά τα μέτρα τα οποία έχουμε προτείνει, μέτρα κοινωνικής συνοχής, απαραίτητης σε αυτό το σημείο που βρισκόμαστε, έχουν γίνει αποδεκτά.

Για να μην πούμε για τη ζυθοποιία και τις μικρομεσαίες επιχειρήσεις, στις οποίες τι συνέβη; Το ψήφισαν οι Βουλευτές του ΣΥΡΙΖΑ στην αρμόδια επιτροπή και δεν το ψήφισε όλη η Αντιπολίτευση και το κόμμα των Ανεξάρτητων Ελλήνων. Στην ουσία καταψηφίστηκε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κι επειδή ρώτησαν ορισμένοι Βουλευτές του ΣΥΡΙΖΑ: Και γιατί το όριο διακόσιες χιλιάδες εκατόλιτρα; Όρια μπαίνουν. Να προτείνουμε άλλα όρια θέλουμε. Αλλά όρια γίνονται σε οποιεσδήποτε διακρίσεις επιχειρήσεων μικρομεσαίων, μικρών, μεγάλων.

Για όλους αυτούς τους λόγους, λοιπόν, κυρίες και κύριοι Βουλευτές, θα το επισημάνουμε για ακόμη μια φορά, ότι, όσο δεν υπάρχει ολοκληρωμένο σχέδιο για να υπερβεί η χώρα την κρίση, όσο δεν προτάσσετε ένα κράτος δικαίου με αξιοκρατία, αλλά μένετε αγκιστρωμένοι σε αδιέξοδες πολιτικές, η χώρα δεν θα υπερβεί την κρίση.

Για τους λόγους αυτούς η Δημοκρατική Συμπαράταξη ΠΑΣΟΚ-ΔΗΜΑΡ θα καταψηφίσει επί της αρχής το νομοσχέδιο, αλλά θα υπερψηφίσει εκείνα τα άρθρα που κινούνται προς τη σωστή κατεύθυνση, όπως αυτά που αφορούν την προσαρμογή της κοινοτικής οδηγίας στο Ελληνικό Δίκαιο. Δυστυχώς, δεν είναι το μεγαλύτερο κομμάτι αυτού του νομοσχεδίου. Το μεγαλύτερο κομμάτι είναι όλα τα μέτρα τα οποία έχετε φέρει από διάφορα άσχετα Υπουργεία -από το Αγροτικής Ανάπτυξης, από το Κοινωνικής Ασφάλισης-, διάφορες ρυθμίσεις οι οποίες δεν αφορούν το νομοσχέδιο και, βέβαια, δεν είναι προαπαιτούμενα. Τα περισσότερα από αυτά δεν είναι προαπαιτούμενα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Γιατί ποιο προαπαιτούμενο, για παράδειγμα, λέει ότι στην εκπαίδευση θα πάψουν τα υπηρεσιακά συμβούλια πριν από τη λήξη της θητείας τους; Ποιο προαπαιτούμενο και ποια τρόικα σας έχει πει τέτοιο θέμα; Αυτό οφείλεται στο γεγονός ότι υπάρχει μια λογική όχι αξιοκρατίας,…

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχαρόπουλε, σας παρακαλώ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** …αλλά μια λογική να αλλάξουμε τα πάντα, με τη λογική, όμως, να τα ελέγχουμε εμείς, να ελέγχουμε το κράτος και όχι να δημιουργήσουμε ένα κράτος δικαίου, αξιοκρατία, όπως χρειάζεται ο τόπος, μεταρρυθμίσεις παντού και βαθιές τομές, στις οποίες όχι μόνο δεν βλέπω ότι είστε αποφασισμένοι να προχωρήσετε, αλλά κάνετε το αντίθετο από αυτό που χρειάζεται ο τόπος, από ένα σχέδιο παραγωγικής ανασυγκρότησης.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Όπως είπαμε, θα ακολουθήσουν δύο συνάδελφοι, η κ. Κατριβάνου, η οποία να έρχεται, και ο κ. Τριαντάφυλλος Μηταφίδης. Έχει ζητήσει τον λόγο μετά ο Κοινοβουλευτικός Εκπρόσωπος του ΣΥΡΙΖΑ και θα πάρει τον λόγο.

Θα ακολουθήσουν δύο συνάδελφοι, ο κ. Γεώργιος Στύλιος και ο κ. Νίκος Παναγιωτόπουλος, μετά ο Κοινοβουλευτικός Εκπρόσωπος των ΑΝΕΛ και θα δούμε μέχρι πού θα φτάσουμε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, παρακαλώ, θέλω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κυρία Κατριβάνου, πριν σας δώσω τον λόγο, ζητάει τον λόγο ο κύριος Υπουργός.

Κύριε Υπουργέ, δεν ήσασταν στην Αίθουσα. Ομοφώνως η Βουλή αποφάσισε ότι οι Υπουργοί δεν θα μιλήσετε μέχρι τις 22.30΄. Τα κρατάτε όλα όσα πρέπει μέχρι εκείνη την ώρα.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, δεν καταλάβατε τι σας λέω.

**ΠΡΟΕΔΡΕΥΩΝ (Νικήτας Κακλαμάνης):** Δεν καταλάβατε τι σας λέω κι εγώ. Πριν κλείσουμε τη συνεδρίαση, στο τέλος, ο κάθε Υπουργός θα πάρει τον λόγο να πει όχι μόνο για την τροπολογία, αλλά και ό,τι άλλο θέλει.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Δεν θέλω να την υπερασπιστώ. Να την αναφέρω θέλω στο Σώμα, για να την ξέρουν οι Βουλευτές.

**ΠΡΟΕΔΡΕΥΩΝ (Νικήτας Κακλαμάνης):** Ως τι θα την αναφέρετε στο Σώμα;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Να την ξέρουν, να την έχουν υπ’ όψιν τους.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Πείτε την, αν και μπορούσατε να το κάνετε στις 22.30΄.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Σας ενημερώνω ότι η τροπολογία με γενικό αριθμό 47 και ειδικό αριθμό 33 κατατίθεται και γίνεται δεκτή.

(Στο σημείο αυτό ο Αναπληρωτής Υπουργός Περιβάλλοντος και Ενέργειας κ. Ιωάννης Τσιρώνης καταθέτει για τα Πρακτικά την προαναφερθείσα τροπολογία, η οποία έχει ως εξής:

ΑΛΛΑΓΗ ΣΕΛΙΔΑΣ

(Να καταχωριστούν οι σελ. 807 - 809)

ΑΛΛΑΓΗ ΣΕΛΙΔΑΣ

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Σε τι αναφέρεται;

**ΠΡΟΕΔΡΕΥΩΝ (Νικήτας Κακλαμάνης):** Πείτε τον τίτλο τουλάχιστον.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Αναφέρεται στην αναστολή εκτέλεσης αποφάσεων κατεδάφισης κτισμάτων μέχρι την κύρωση των δασικών χαρτών.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιάτη, πριν κάνουμε οποιαδήποτε κουβέντα, παρακαλώ τις κυρίες και τους κυρίους από τα Πρακτικά να φωτοτυπηθεί η τροπολογία, να μοιραστεί, να τη δούμε γραμμένη κι εφόσον πρέπει να πάρετε τον λόγο να τον πάρετε.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, την έχουμε διαβάσει και θέλουμε να ρωτήσουμε, όμως.

**ΠΡΟΕΔΡΕΥΩΝ (Νικήτας Κακλαμάνης):** Θα σας τη δώσουμε έτοιμη, φωτοτυπημένη.

**ΔΙΑΜΑΝΤΩ ΜΑΝΩΛΑΚΟΥ:** Την έχουμε πάρει. Την έχουμε διαβάσει.

**ΠΡΟΕΔΡΕΥΩΝ (Νικήτας Κακλαμάνης):** Ωραία, κυρία Μανωλάκου, εσείς θέλετε να μιλήσετε, θα τοποθετηθείτε. Εσείς την έχετε διαβάσει, οι άλλοι συνάδελφοι δεν την έχουν. Να την πάρουν, να τη διαβάσουν και εφόσον πρέπει να τοποθετηθούν, θα τους δώσω τον λόγο να τοποθετηθούν.

Τον λόγο έχει η κ. Βασιλική Κατριβάνου.

**ΒΑΣΙΛΙΚΗ ΚΑΤΡΙΒΑΝΟΥ:** Ευχαριστώ.

Κυρίες και κύριοι συνάδελφοι, κύριοι Υπουργοί, κύριε Πρόεδρε, κατ’ αρχάς θέλω κι εγώ να ξεκινήσω λέγοντας ένα πράγμα που θεωρώ πολύ σημαντικό. Ζήσαμε σήμερα τον βάναυσο, άγριο ξυλοδαρμό του κ. Κουμουτσάκου από μέλη, κατά καταγγελία του, της νεοναζιστικής οργάνωσης Χρυσή Αυγή. Χθες ζούσαμε την επίθεση ενάντια στον Υπουργό κ. Φίλη και δεν μπαίνω στο θέμα αν συμφωνεί ή διαφωνεί κανείς.

Εγώ θέλω να πω ότι αυτές οι πρακτικές, με διαφορετική βαρύτητα η μία από την άλλη, αποτελούν πραγματικά απειλή, πρώτον, στη σωματική ακεραιότητα, δεύτερον, στην ελευθερία της έκφρασης και, τρίτον και εν τέλει, στην ίδια τη δημοκρατία. Και είναι φρικαλεότητες, τις οποίες ας σκεφτούμε πώς ξεκινάμε, πώς τις ενισχύουμε και πού καταλήγουν. Και πιστεύω ότι όλοι και όλες εδώ μέσα πρέπει να τις καταγγείλουμε και να κάνουμε ό,τι δυνάμεθα για να μην επαναληφθούν.

Δεύτερον, μια μικρή επισήμανση για το μεταναστευτικό, για όσα ανέφερε ο Πρόεδρος του «Ποταμιού». Εμείς ποτέ δεν είπαμε αντιλήψεις τύπου κ. Λεπέν, που να λένε ότι οι πρόσφυγες πολέμου να εγκλωβίζονται σε οποιαδήποτε χώρα, Τουρκία κ.λπ., και να τους κρατάμε εκεί. Εμείς, σαν ΣΥΡΙΖΑ, αυτό που λέμε είναι ότι το σημαντικό πράγμα είναι η ασφαλής δίοδος των ανθρώπων.

Και πώς γίνεται η ασφαλής δίοδος των ανθρώπων, σύμφωνα με όλους τους διεθνείς οργανισμούς, σύμφωνα με το Συμβούλιο της Ευρώπης; Γίνεται με ευρείς αριθμούς επανεγκατάστασης, που ξεκινάνε από τις χώρες αυτές, Τουρκία, Ιορδανία, Λίβανο, Λιβύη. Αυτό λέμε. Λέμε να ξεκινήσει μία ευρεία επανεγκατάσταση απ’ αυτές τις χώρες. Δεν λέμε να εγκλωβιστούν οι άνθρωποι εκεί. Οι πρόσφυγες πρέπει να μπορούν με ασφαλή δίοδο να μπουν στην Ευρώπη. Μην παραφράζετε αυτά που λέμε και πάρτε κι εσείς την ευθύνη αυτών που λέτε.

Εγώ θα μιλήσω για κάτι πολύ συγκεκριμένο, που αφορά μία τροπολογία που καταθέσαμε για τη συνέχιση λειτουργίας δομών για τη στήριξη γυναικών θυμάτων βίας.

Σύμφωνα με αυτήν την τροπολογία, οι υπηρεσίες των συμβουλευτικών κέντρων και της τηλεφωνικής γραμμής S.O.S., εθνικής εμβέλειας, της Γενικής Γραμματείας Ισότητας των Φύλων του Υπουργείου Εσωτερικών και Διοικητικής Ανασυγκρότησης, καθώς και συμβουλευτικών κέντρων και ξενώνων φιλοξενίας για γυναίκες που είναι θύματα βίας, των Οργανισμών Τοπικής Αυτοδιοίκησης και του Εθνικού Κέντρου Κοινωνικής Αλληλεγγύης εντάσσονται σε πρόγραμμα. Συγχρηματοδοτήθηκαν ή συγχρηματοδοτούνται από το Ευρωπαϊκό Κοινωνικό Ταμείο, στο πλαίσιο του Εθνικού Στρατηγικού Πλαισίου Αναφοράς, για την προγραμματική περίοδο 2007-2013. Με την τροπολογία που καταθέτουμε θέλουμε να συνεχίσουν να παρέχουν τις υπηρεσίες τους οι ίδιοι φορείς έως την ένταξη των πράξεων ή την υπογραφή των συμβάσεων για τις πράξεις αυτές ή για τη μετεξέλιξη αυτών στο πλαίσιο της Προγραμματικής Περιόδου 2014-2020 του ΕΣΠΑ.

Η τηλεφωνική γραμμή S.O.S. αποτελεί υπηρεσία πρώτης γραμμής. Εντάσσεται στο δίκτυο εξήντα μίας δομών που αναπτύσσει η Γενική Γραμματεία Ισότητας Φύλων σε όλη τη χώρα και παρέχει νομική υποστήριξη και ψυχοκοινωνική υποστήριξη και προστασία σε θύματα βίας και στα παιδιά τους. Εκεί εργάζονται σήμερα διακόσια εβδομήντα ένα άτομα.

Θεωρούμε ότι παρέχει απαραίτητο έργο κοινωνικό, προνοιακό, πρώτης γραμμής. Σύμφωνα με τα στατιστικά στοιχεία που έχουμε για το 2013, στο σύστημά τους το 80% των περιπτώσεων αφορούν έμφυλη βία, το 77% ενδοοικογενειακή βία, το 62% είναι μητέρες και το 30% είναι άνεργες.

Αν αυτές οι γραμμές και αυτές οι δομές δεν συνεχίσουν να λειτουργούν, αφήνουμε τις γυναίκες αυτές, σε μία περίοδο οικονομικής κρίσης, ευάλωτες και ως μητέρες αλλά και τα ανήλικα παιδιά τους.

Επίσης, όπως γνωρίζετε, για να είναι αποτελεσματική μια δομή που παρέχει ψυχοκοινωνική υποστήριξη, πρέπει να έχει συνέχεια, να μη σταματήσει τη λειτουργία της, έτσι ώστε να υπάρξει εμπιστοσύνη από τη μεριά αυτών που δέχονται τις υπηρεσίες. Γι’ αυτό ζητάμε την ομαλή συνέχιση της λειτουργίας των δομών που στηρίζουν αυτές τις γυναίκες και τα παιδιά, όπως είπαμε.

Νομίζω ότι αυτό, κύριε Υπουργέ, θα αποτελέσει σήμα αυτήν τη στιγμή, σε μία περίοδο της κρίσης, που οι γυναίκες που δέχονται βία, μπορούν να εγκλωβιστούν στη βία, γιατί δεν έχουν άλλες οδούς διαφυγής πέρα από αυτές που μπορεί να τους προσφέρει το κράτος. Θα δώσουν ένα σήμα, λοιπόν, ότι η Κυβέρνηση αυτή έμπρακτα λειτουργεί και παίρνει μέτρα ενάντια στην έμφυλη βία, στον ρατσισμό και σε οποιαδήποτε αντίληψη που εξευτελίζει και υποτιμά τις γυναίκες.

Συνεπώς παρακαλούμε να γίνει δεκτή η τροπολογία, για να μπορούν να συνεχίσουν. Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ, κυρία Κατριβάνου.

Τον λόγο έχει ο κ. Τριαντάφυλλος Μηταφίδης και μετά ο Κοινοβουλευτικός Εκπρόσωπος του ΣΥΡΙΖΑ.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Κυρίες και κύριοι Βουλευτές, θα ήθελα να εκφράσω κι εγώ με τη σειρά μου την καταδίκη και τη συμπαράστασή μου στους δύο συναδέλφους που υπέστησαν αυτήν την τραμπούκικη επίθεση από τους γνωστούς ακροδεξιούς τραμπούκους, που δυστυχώς τους έχουμε και μέσα στη Βουλή.

Θα ήθελα να ξεκινήσω με δύο προτάσεις για κρίσιμα ζητήματα, που αφορούν τα κενά στην εκπαίδευση. Έχω την πληροφορία από τους αιρετούς του κλάδου ότι ενώ έχουμε πλεονάσματα εκπαιδευτικών σε ορισμένες περιοχές, ειδικότερα της ειδικότητας των γυμναστών, οι συνάδελφοι αυτοί, παρ’ ότι θα μπορούσαν να απασχοληθούν στην πρωτοβάθμια εκπαίδευση, είναι σε καθεστώς -θα έλεγα- αναγκαστικής αργίας.

Πληροφορήθηκα ότι από την Πρωτοβάθμια Εκπαίδευση δεν δίνονται τα κενά αυτά στο Κεντρικό Υπηρεσιακό Συμβούλιο της Δευτεροβάθμιας Εκπαίδευσης, με αποτέλεσμα αυτοί οι συνάδελφοι να μην απασχολούνται και να προσλαμβάνουμε αναπληρωτές.

Έχω ένα στοιχείο που μου έχουν δώσει οι αιρετοί. Στις περιοχές Α΄ και Β΄ Θεσσαλονίκης υπάρχουν τριάντα κενά για την ειδικότητα των γυμναστών στην πρωτοβάθμια, που θα μπορούσαν κάλλιστα να είχαν καλυφθεί από πλεονάζοντες εκπαιδευτικούς. Περιμένω μια απάντηση από το Υπουργείο Παιδείας.

Το άλλο, βέβαια, αφορά μία πρόταση για όσους γράφονται καθ’ υπέρβαση, όπως ξέρετε, στις σχολές που έχουν δηλώσει, επειδή έχουν πάρει μέρος σε Ολυμπιάδες. Θα πρέπει, κατά τη γνώμη μου, να συμπεριληφθούν, ιδιαίτερα για τα τμήματα της Φυσικής των πανεπιστημίων μας, και οι μαθητές που εκπροσωπούν τη χώρα μας στη Διεθνή Ολυμπιάδα Αστρονομίας και Αστροφυσικής, αποτελεί αίτημα και της σχετικής εταιρείας. Νομίζω ότι είναι αυτονόητο.

Θα ήθελα, αγαπητοί συνάδελφοι, με αφορμή και το θλιβερό αυτό το επεισόδιο, την επίθεση που είχαμε εναντίον των συναδέλφων, να κάνω ορισμένες επισημάνσεις σε σχέση με τη συμπεριφορά της Αντιπολίτευσης. Βλέπω ότι ιδιαίτερα σήμερα έχει φουντώσει ένα είδος πολιτικού ρεβανσισμού εναντίον του ΣΥΡΙΖΑ. Υπάρχει μια στρατηγική της έντασης. Και μάλιστα δεν περίμενα, ότι οι ίδιοι οι συνάδελφοι που υπέστησαν την επίθεση αυτή και κατήγγειλαν τους δράστες, από ποιον πολιτικό χώρο τουλάχιστον προέρχονται, να χρεώνουν την ηθική αυτουργία στον ΣΥΡΙΖΑ. Είναι απίστευτο αυτό!

Βλέπω ότι πέρα από τη νεκρανάσταση της εθνικοφροσύνης που ζούμε αυτές τις μέρες και τα πιστοποιητικά κοινωνικών φρονημάτων -«αποκηρύξτε τον Φίλη μετά βδελυγμίας, αλλιώς δεν είστε εθνικώς αποδεκτοί»- έχουμε και την ανάσυρση της γνωστής θεωρίας των δύο άκρων. Αυτή ήταν η αιτία που μια προβοκατόρικη επίθεση που δεχθήκαμε από την πλευρά του ΠΑΣΟΚ με έβγαλε κυριολεκτικά από τα ρούχα μου.

**ΠΡΟΕΔΡΕΥΩΝ (Νικήτας Κακλαμάνης):** Επειδή τώρα, όμως, έχετε «ξαναμπεί» στα ρούχα, πάμε στο νομοσχέδιο. Μην ξανανοίγουμε πληγές, αγαπητέ μου συνάδελφε.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Κοιτάξτε, κύριε Πρόεδρε, νομίζω ότι δεν μπορείτε να κρίνετε αυτά που λέω. Δεν είναι στην αρμοδιότητά σας. Αφήστε, λοιπόν, να πω αυτό που θέλω και ας κρίνουν οι συνάδελφοι.

**ΠΡΟΕΔΡΕΥΩΝ (Νικήτας Κακλαμάνης):** Εγώ έκκληση σας έκανα. Διότι, εάν το πάτε έτσι, μπορώ να εφαρμόσω το άρθρο του Κανονισμού που είναι σαφές και λέει ότι μιλάμε επί του νομοσχεδίου.

(Θόρυβος από την πτέρυγα του ΣΥΡΙΖΑ)

Αντιληφθήκατε τι είπα. Εγώ έκανα μία έκκληση να μην ξανανάψουν τα αίματα.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Θέλω, λοιπόν, αγαπητοί συνάδελφοι, όσοι τελευταία θητεύετε σε αυτήν τη θεωρία και μας ζητάτε και πιστοποιητικά εθνικοφροσύνης, να τοποθετηθείτε πάνω στο εξής ζήτημα, γιατί ακούσαμε και θεωρίες συνωμοσίας εδώ, ότι κάτι ύποπτο συμβαίνει. Μήπως έβαλε τον Φίλη ο Τσίπρας -επειδή θα πάει στην Τουρκία- να κάνει τα γλυκά μάτια στη γείτονα χώρα;

Δεν έχω χρόνο. Θέλω να απαντήσετε, όμως, στο εξής γεγονός. Σας καλώ να διαβάσετε το οπισθόφυλλο της «ΑΥΓΗΣ» σήμερα, για να δείτε τη σχετική συζήτηση στη Βουλή, όταν κατατέθηκε το 1994 από συναδέλφους του ΠΑΣΟΚ το ζήτημα της αναγνώρισης της γενοκτονίας των Ποντίων. Πρέπει να δείτε τι ειπώθηκε τότε και ποιες σκοπιμότητες υπηρέτησε και ποιες ήταν οι αντιδράσεις από τη δική σας παράταξη (ΝΔ), του κ. Λαυρεντιάδη και της κ. Τσουδερού.

Θέλω να σας ρωτήσω, λοιπόν, το εξής, σύμφωνα με αυτήν τη συνωμοτική θεωρία που τελευταία έχετε αναζωπυρώσει. Ο Ελευθέριος Βενιζέλος το 1930 επισκέφθηκε την Τουρκία, όπως ξέρετε, και ζήτησε να πάρει ο Κεμάλ Ατατούρκ το βραβείο Νόμπελ για την ειρήνη. Μήπως θα έπρεπε να γκρεμίσουμε τα αγάλματά του, να κατεβάσουμε το όνομά του από τους δρόμους όλων των πόλεων της χώρας και να ανατινάξουμε και τον τάφο του στο Ακρωτήρι, ως μη «εθνικώς ορθό»;

Και θέλω να κλείσω με το εξής: Όπως πολύ σωστά το είπε η συνάδελφος κ. Κατριβάνου, το θέμα δεν είναι αν αυτά που είπε ο συνάδελφος Φίλης είναι αποδεκτά ή όχι, αλλά αν έχει το δικαίωμα να εκφράζει τη γνώμη του κάποιος. Εδώ βάλλετε κατά του δικαιώματος της ελευθερίας της έκφρασης. Αυτό μας λέτε εδώ.

(Θόρυβος στην Αίθουσα)

**ΙΩΑΝΝΗΣ ΑΝΤΩΝΙΑΔΗΣ:** Υπουργός είναι. Δεν είναι απλός πολίτης. Το έχει καταλάβει ότι είναι Υπουργός;

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Δηλαδή, θα επιβάλετε μία εθνική ορθοδοξία εδώ; Θα σας στέλνουμε προς έγκριση αυτά που θέλουμε να πούμε;

**ΙΩΑΝΝΗΣ ΑΝΤΩΝΙΑΔΗΣ:** Τι λέτε τώρα;

**ΜΕΡΟΠΗ ΤΖΟΥΦΗ:** Αυτό είναι φασισμός!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, έχετε περάσει τον χρόνο. Ευχαριστώ.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Να απαντήσετε σε αυτό που σας είπα για τον Ελευθέριο Βενιζέλο.

(Χειροκροτήματα απ’ την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Θα προσπαθήσω να είμαι συνεπής. Πόσο χρόνο έχω;

**ΠΡΟΕΔΡΕΥΩΝ (Νικήτας Κακλαμάνης):** Βάζω εξαρχής -για να μην τα δίνω μετά- αντί για έξι επτά λεπτά, για να προχωράμε.

**ΣΩΚΡΑΤΗΣ ΦΑΜΕΛΛΟΣ:** Κύριοι Υπουργοί, κυρίες και κύριοι Βουλευτές, νομίζω ότι οφείλω και εγώ να ξεκινήσω με τη θέση απέναντι στην επίθεση που υπέστη ο συνάδελφός μας Βουλευτής κ. Κουμουτσάκος. Θέλω να πω ότι καταδικάζουμε απερίφραστα τη θρασύτατη επίθεση από φασιστοειδή στον Βουλευτή της Νέας Δημοκρατίας συνάδελφο κ. Κουμουτσάκο.

Η επίθεση αυτή αποδεικνύει το πόσο επικίνδυνο είναι το παιχνίδι πατριδοκαπηλίας που παίζεται τις τελευταίας ημέρες με αφορμή, αλλά όχι κατ’ ουσία και κατ’ αιτία, των παλαιοτέρων δηλώσεων του Υπουργού Παιδείας.

Ο κ. Φίλης σήμερα ξεκαθάρισε, ως Υπουργός Παιδείας, τι θεωρεί ως απόφαση της Βουλής και τι υπηρετεί. Οι αντιδράσεις, όμως, δεν τροφοδοτήθηκαν από την πραγματική του τοποθέτηση. Οι αντιδράσεις τροφοδοτήθηκαν με ανήθικο και αντιδεοντολογικό τρόπο από την παραποίηση των δηλώσεών του αλλά και από την απαράδεκτη απαίτηση της Αντιπολίτευσης να μην έχει κανείς το δικαίωμα της προσωπικής γνώμης.

Ήθελα, λοιπόν, να σας θυμίσω ότι η γαλλική αστικοδημοκρατική επανάσταση στηρίχθηκε στο δικαίωμα διατύπωσης ελεύθερης γνώμης. Ο ευρωπαϊκός πολιτισμός στηρίζεται στην ελευθερία του λόγου. Σε αυτήν την Ευρώπη δεν χωράει ο φασισμός. Η άποψη σαφώς και χωράει.

Οι Έλληνες αδελφοί μας, οι Πόντιοι και οι Πόντιες, οι οποίοι στελέχωσαν το εργατικό και αριστερό κίνημα της χώρας μας υπερασπίστηκαν αυτό το δικαίωμα, δηλαδή, το δικαίωμα της γνώμης, το δικαίωμα της εργασίας, το δικαίωμα της ελευθερίας. Δεν σας χαρίζουμε αυτήν την πορεία. Δεν μπορείτε να υπηρετήσετε, να υπερασπιστείτε εσείς σήμερα εκ των υστέρων καπηλεύοντας -αν θέλετε- την πατριωτική τους διάθεση, τα δικά τους συμφέροντα.

Μπορούμε, όμως, να δώσουμε μαζί τη μάχη για τον δημοκρατικό αγώνα ζωής της κοινωνίας μας κόντρα στα φασιστοειδή. Διαπιστώσατε τι περίεργες εκτροπές μπορούν να γίνουν. Η βία είναι εχθρός της κοινωνίας μας και η απολογία των οπαδών της βίας, νομίζω θα συμφωνήσουμε όλοι, πρέπει να δοθεί ενώπιον της δικαιοσύνης.

Στο νομοσχέδιο αυτό, όμως, ακούσαμε και πάρα πολλά πράγματα εκτός πραγματικότητας και οφείλω να το πω ακόμα και στη συζήτηση επί των άρθρων. Δεν υπάρχει, αγαπητοί φίλες και φίλοι, κανένα περιεχόμενο στο νομοσχέδιο που να αφορά τον ΦΠΑ στα σχολεία, τη φορολογία των αγροτών, την αναμόρφωση του ασφαλιστικού, τις κατασχέσεις πρώτης κατοικίας.

Πολλά κόμματα της Αντιπολίτευσης, σχεδόν όλα, αλλά και πολλοί Βουλευτές, χρησιμοποίησαν αυτά τα στοιχεία στην ομιλία τους. Το μόνο που μπορούμε να συμπεράνουμε είναι ότι η απουσία πολιτικής πρότασης εκ μέρους σας, είτε επί του νομοσχεδίου είτε επί της πρότασης αναμόρφωσης και ανασυγκρότησης της Ελλάδας, σας οδηγεί να χρησιμοποιείτε στην τοποθέτησή σας και στην επιχειρηματολογία στοιχεία τα οποία παραποιούν την πραγματικότητα.

Παραποιήθηκε, επίσης, η πραγματικότητα όσον αφορά τα προαπαιτούμενα. Σαφέστατα. Το επαναλαμβάνουμε: Προαπαιτούμενα που ψηφίστηκαν από τη συντριπτική πλειοψηφία των Βουλευτών τον Αύγουστο περιέχονται στο νομοσχέδιο, όπως το θέμα του πετρελαίου των αγροτών, το θέμα της στελέχωσης του ΣΔΟΕ, το θέμα των υποθέσεων του ΣΔΟΕ.

Και ξαφνικά από το παράθυρο μπήκε και θέμα Σκουριών, γιατί, λέει, η πλειοψηφία των μέσων ενημέρωσης δημοσιοποιεί ότι υπάρχει απόφαση του Συμβουλίου Επικρατείας. Να μου δημιουργηθεί φυσιολογικά ένα ερώτημα;

Κύριοι συνάδελφοι της Δημοκρατικής Συμπαράταξης, επιτρέψτε μου –βέβαια, κύριε Αρβανιτίδη, δεν είναι ο κ. Μανιάτης εδώ, αλλά απευθύνομαι και σε εσάς και δικαιούστε να απαντήσετε- τα μέσα μαζικής ενημέρωσης καθορίζουν την πολιτική σας ή εσείς καθορίζετε τι λένε τα μέσα μαζικής ενημέρωσης;

Είναι ένα δίλημμα που πολλά χρόνια προσπαθούμε να καταλάβουμε ιδιαίτερα για τον χώρο του ΠΑΣΟΚ. Ποιος κάνει κουμάντο, εσείς στους εκδότες ή οι εκδότες σε εσάς ή συναποφασίζετε τι θα δημοσιεύσετε; Έχει σημασία μήπως το ότι κάποια επιχειρηματικά συμφέροντα του «Χρυσού» είναι ίδια με κάποια επιχειρηματικά συμφέροντα της εταιρείας «ΕΛΛΗΝΙΚΟΣ ΧΡΥΣΟΣ» εκδοτών; Αναρωτιέμαι, δεν είμαι σίγουρος, θα ήθελα να μου απαντήσετε.

Και ερωτώ: Αφού εμπιστεύεστε τόσο πολύ τα μέσα ενημέρωσης, όπως και η κ. Ιγγλέζη είπε, όταν τα μέσα ενημέρωσης δημοσιοποιούν άποψη του Προέδρου του ΣτΕ ότι δεν υπάρχει απόφαση, την οποία και καταθέτω στα Πρακτικά, εσείς ποια μέσα ενημέρωσης εμπιστεύεστε: Αυτά που σας συμφέρουν για να κάνετε πολιτική ή αυτά που συμφωνείτε να δημοσιεύουν κάτι, για να γίνεται πολιτική;

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ, όμως, θα ήθελα να ρωτήσω κάτι άλλο: Ποια είναι η πραγματική πολιτική όσον αφορά τις Σκουριές; Μήπως είναι πραγματικό πολιτικό θέμα το πώς αντέδρασαν οι Υπουργοί Περιβάλλοντος από το 2012 μέχρι τον Ιανουάριο του 2015 στις πολλαπλές εκθέσεις επιθεωρητών περιβάλλοντος που πιστοποιούσαν παραβίαση των περιβαλλοντικών όρων στις Σκουριές; Μήπως αυτό δεν είναι ένα πραγματικό πολιτικό περιβαλλοντικό θέμα; Η ουσία της νομοθεσίας και της τήρησής της, η ουσία της ποιότητας περιβάλλοντος και της ποιότητας ζωής δεν είναι πολιτικό θέμα, αγαπητοί συνάδελφοι; Είναι πολιτικό θέμα τι φήμη δημοσιεύει μια εφημερίδα, αλλά δεν είναι πολιτικό θέμα εάν μια επένδυση υλοποιεί και τιμά τους περιβαλλοντικούς όρους με τους οποίους εγκρίθηκε;

Διότι αυτό είχαμε μέχρι τώρα στην περίπτωση των Σκουριών. Είχαμε μια επένδυση η οποία πρότεινε περιβαλλοντικούς όρους, εγκρίθηκε με τον τρόπο που εγκρίθηκε, πολύ σύντομα μόλις διορίστηκε ο κ. Παπακωνσταντίνου και δεν τους τηρεί. Τι έπρεπε, λοιπόν, να κάνει η πολιτεία; Να μην ελέγχει την εφαρμογή της νομιμότητας; Προτείνετε, δηλαδή, να έχουμε μια δημόσια διοίκηση η οποία δεν θα ελέγχει και δεν θα εφαρμόζει τη νομιμότητα; Μας εγκαλείτε, επειδή ελέγχουμε τους περιβαλλοντικούς όρους, που ένας Υπουργός του ΠΑΣΟΚ θέσπισε εν μια νυκτί;

Ούτε καν αυτούς δεν υλοποιούν, λοιπόν, στην περιοχή και εκμεταλλεύονται την ανάγκη εργασίας στην περιοχή, την οποία και εμείς αντιμετωπίζουμε με πολύ μεγάλη προσοχή και θα επιλύσουμε μαζί με τους ντόπιους πολίτες προς όφελος της περιοχής όμως, όχι εις βάρος του περιβάλλοντος. Γιατί αυτό, εάν θέλετε, συνάδει με τη λογική της αειφορίας, την οποία καταθέσαμε και στην πρόταση πολεοδομικής παρέμβαση για τη Δραπετσώνα. Δεν μπορούμε να υποτιμούμε την ποιότητα ζωής, τις συνθήκες του περιβάλλοντος, τους φυσικούς πόρους, με μόνο στόχο να γίνει ανάπτυξη. Αυτή δεν είναι ανάπτυξη, αυτή είναι καταστροφή.

Επιτρέψτε μου να πω, όμως, μιας και μιλάμε επί των άρθρων, και κάποια συγκεκριμένα ζητήματα για τα άρθρα τα οποία κατατέθηκαν στο σημερινό νομοσχέδιο.

Ενεργειακή πενία, άρθρο 25. Κύριε Υπουργέ, προφανώς και συμφωνούμε για το σχέδιο δράσης για την αντιμετώπιση της ενεργειακής πενίας. Όμως, είναι ένα σχέδιο το οποίο πρέπει οπωσδήποτε να συνδεθεί με το δίκτυο κοινωνικής προστασίας που πρέπει να δομηθεί σε όλη την Ελλάδα, στο οποίο δεν μπορεί να είναι απ’ έξω προφανώς και η αυτοδιοίκηση. Γιατί ενεργειακή πενία είναι και τα άτομα με ειδικές ανάγκες που δεν μπορούν να έχουν ρεύμα για τα συστήματα υποστήριξης της αναπνοής, παραδείγματος χάριν, είναι και οι υπερήλικοι και είναι και μια σειρά από συμπατριώτες μας που έχουν ως ανάγκη ζωής την ενέργεια και πρέπει και αυτά να είναι στο σχέδιο. Πρέπει, όμως, πολύ γρήγορα να υλοποιηθεί το σχέδιο σε συνεργασία με τους αυτοδιοικητικούς και με τους κοινωνικούς χώρους.

Δεύτερο ζήτημα, στο οποίο θέλω να αναφερθώ, είναι το εθνικό σχέδιο αποβλήτων. Δεν είναι δυνατόν να μην υλοποιηθεί ένα σχέδιο αποβλήτων το οποίο να έχει κύρωση και να μην είναι συνδυασμένο το περιφερειακό με το εθνικό. Αυτοί που διαμαρτύρονται για την έλλειψη, για τη σύνδεση σήμερα του εθνικού με το περιφερειακό, δεν ήταν όλοι αυτοί οι οποίοι συνεννοούνταν με τους Υπουργούς για να κάνουν μέσω της διυπουργικής των ΣΔΙΤ τα κλειστά συμβόλαια, που μοίραζαν την Ελλάδα σε πακέτα για να κάνουν μεγάλα εργοστάσια, άχρηστα εν πολλοίς γιατί ήταν υπερδιαστασιολογημένα; Αυτή δεν ήταν η συμφωνία με την κεντρική ηγεσία και μάλιστα πολλές φορές μια συμφωνία που είχε και οικονομικό κόστος; Μας πειράζει τώρα να υπάρχει συμβατότητα; Νομίζω ότι πρέπει να συμφωνήσουμε και επ’ αυτού.

Τέλος, θα αναφερθώ πολύ σύντομα στο άρθρο 10, στα δικαιώματα των ενεργειακών ελεγκτών.

Κύριε Υπουργέ, έχουμε καταθέσει μαζί με τον εισηγητή του ΣΥΡΙΖΑ την πρόταση, ώστε στην περίπτωση των δικαιωμάτων πρόσβασης στον κατάλογο ενεργειακών ελεγκτών να περιλαμβάνονται όλοι οι απόφοιτοι ΑΕΙ μηχανικοί, διότι οποιοσδήποτε αποκλεισμός ή περιορισμός, όπως παραδείγματος χάριν των μηχανικών περιβάλλοντος ή των μηχανικών ενεργειακών πόρων, θα δημιουργούσε στρεβλώσεις στην αγορά. Νομίζω ότι η πρόσβαση όλων των μηχανικών σε αυτήν τη δυνατότητα θα μπορούσε να λύσει πολλά προβλήματα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, πριν κατέβετε, το τελευταίο που είπατε είναι η τροπολογία που καταθέσατε πριν από δέκα λεπτά;

**ΣΩΚΡΑΤΗΣ ΦΑΜΕΛΛΟΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Ερωτήθη ο Υπουργός και απάντησε αρνητικά.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μια απάντηση ενός λεπτού.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, για ποιο θέμα;

**ΙΩΑΝΝΗΣ ΒΡΟΥΤΣΗΣ:** Για τα θέματα τα οποία σήμερα είναι ιδιαίτερα σοβαρά και απασχολούν την ελληνική κοινωνία.

**ΠΡΟΕΔΡΕΥΩΝ (Νικήτας Κακλαμάνης):** Στο τέλος θα σας δώσω τον λόγο, όπως σε όλους τους Κοινοβουλευτικούς Εκπροσώπους. Έχετε μιλήσει, αλλά θα σας δώσω τον λόγο.

**ΙΩΑΝΝΗΣ ΒΡΟΥΤΣΗΣ:** Τον λόγο για ένα λεπτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, έχετε τον λόγο για ένα λεπτό.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, έχω μιλήσει, οπότε δεν θα καταχραστώ το χρόνο, ούτε θα πάρω καινούργιο χρόνο.

Οφείλω, όμως, να πω δύο πράγματα. Πρώτον, ότι σε όλα τα sites και σε όλα τα μέσα κοινωνικής δικτύωσης έχουν φανερωθεί πλέον τα πρόσωπα αυτών των φασιστοειδών και των τραμπούκων που βιαιοπράγησαν εναντίον του κ. Κουμουτσάκου.

Κάνω έκκληση στην Κυβέρνηση, απόψε κιόλας, να κάνει ό,τι μπορεί, ώστε αυτοί οι άνθρωποι να συλληφθούν. Πρέπει να το κάνετε, κύριοι Υπουργοί. Πρέπει να κάνετε ό,τι μπορείτε και να στείλετε επιτέλους ένα ηχηρό μήνυμα, ως Κυβέρνηση!

Και το λέω αυτό, γιατί, κύριε Πρόεδρε, δεν θέλω να ρίξω λάδι στη φωτιά, αλλά η δήλωση της κ. Γεροβασίλη ήταν ατυχέστατη και θέλω αυτό να το δείτε. Δεν μπορεί να εκφράζεται έτσι εναντίον της Αξιωματικής Αντιπολίτευσης. Μόνο εάν και εφόσον υλοποιηθεί αυτό που λέω, θα εξιλεωθείτε.

Θέλω, κύριε Πρόεδρε, αυτό το μήνυμα να πάει προς την πλευρά της Κυβέρνησης και να κάνει ό,τι μπορεί να συλληφθούν αυτοί οι άνθρωποι, οι οποίοι με απαράδεκτο τρόπο, με τραμπουκισμό και φασισμό, λειτούργησαν εναντίον του κ. Κουμουτσάκου.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Νομίζω ότι αυτό περιλαμβανόταν και στην δήλωση της Νέας Δημοκρατίας. Και δεν νομίζω ότι μέσα σε αυτή την Αίθουσα υπάρχει ούτε ένας συνάδελφος που να μην συμφωνεί ότι εφόσον μπορούν να συλληφθούν, πρέπει να συλληφθούν.

**ΓΕΡΑΣΙΜΟΣ ΜΠΑΛΑΟΥΡΑΣ:** Κύριε Βρούτση, δεν είπε κάτι τέτοιο…

**ΙΩΑΝΝΗΣ ΒΡΟΥΤΣΗΣ:** Το είπε! Είναι δυνατόν να λέει ότι είναι ακροδεξιά η Νέα Δημοκρατία;

(Θόρυβος-διαπληκτισμοί στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπαλαούρα! Κύριε Βρούτση! Δεν θα χαλάσουμε τη συνεδρίαση εξαιτίας της δήλωσης της κ. Γεροβασίλη. Εδώ συμφωνούμε όλοι ότι πρέπει οι κύριοι να συλληφθούν. Δεν υπάρχει ούτε ένας που να διαφωνεί. Και αυτό είναι υπέρ του Κοινοβούλιου. Από εκεί και πέρα τώρα ο καθένας κάνει τη δήλωσή του.

(Χειροκροτήματα)

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα τον λόγο, παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φίλη, δεν θα σας δώσω τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Να μην μιλήσει η Κυβέρνηση για την έκκληση της Νέας Δημοκρατίας;

**ΠΡΟΕΔΡΕΥΩΝ (Νικήτας Κακλαμάνης):** Στο τέλος. Δεν υπάρχει περίπτωση να γίνεται αυτό εις βάρος των συναδέλφων.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, θα ήθελα να μου δώσετε τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Σας είδα όλους. Κύριε Μανιάτη, επί ποίου θέματος ζητάτε τον λόγο;

**ΙΩΑΝΝΗΣ ΜΑΝΙΑΤΗΣ:** Μία ερώτηση μπορώ να κάνω;

**ΠΡΟΕΔΡΕΥΩΝ (Νικήτας Κακλαμάνης):** Θα την κάνετε. Καθίστε ένα λεπτό κάτω .

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Και η κ. Μανωλάκου για το ίδιο θέμα θέλει τον λόγο.

Κατεβάστε το χέρι σας. Σας είδα, κυρία Μανωλάκου. Θα σας δώσω το λόγο μετά.

Εκ μέρους της κ. Άννας Βαγενά, η οποία δεν θέλει, σεβόμενη τον χρόνο, να αναπτύξει την δήλωσή της που αφορά το άρθρο 54 του νομοσχεδίου, αφού βεβαιώθηκα ότι μπορώ να το κάνω, την καταθέτω στα Πρακτικά.

(Στο σημείο αυτό κατατίθεται για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα επί της διαδικασίας, προφανώς, κύριε Μανιάτη κι εσείς κυρία Μανωλάκου. Επομένως, κύριε Μανιάτη, έχετε τον λόγο για δύο λεπτά.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, θα ήθελα να ρωτήσω το εξής. Κατατέθηκε η τροπολογία από τον Υπουργό, τον κ. Τσιρώνη. Πρόκειται για το έκτρωμα της δεκαετίας. Είναι μία τροπολογία περί αναστολής κατεδάφισης αυθαιρέτων σε δασικές εκτάσεις.

Η ερώτηση είναι, θα μας δοθεί ο χρόνος να τοποθετηθούμε επί αυτού του αντισυνταγματικού εκτρώματος ή απλώς θα ψηφίσουμε για μία τροπολογία αδιανόητη;

Εγώ, λοιπόν, ζητώ επί αυτής της τροπολογίας και μόνον, τουλάχιστον να υπάρχει χρόνος να τοποθετηθούμε, είτε οι Κοινοβουλευτικοί Εκπρόσωποι είτε οι εισηγητές των κομμάτων.

Όσον αφορά δε στην τελευταία αποστροφή του λόγου του συναδέλφου περί μέσων ενημέρωσης και Σκουριών και Μεταλλείων Χαλκιδικής, προφανώς, εξ ιδίων κρίνει τα αλλότρια.

**ΠΡΟΕΔΡΕΥΩΝ (Νικήτας Κακλαμάνης):** Η δική μου η θέση είναι ότι άπαντες εδώ πρέπει να λέμε ότι οι αιρετοί εκπρόσωποι του έθνους δεν ποδηγετούνται από κανέναν -όλοι ανεξαιρέτως- και να μην πέφτουμε στην παγίδα αυτή.

Λοιπόν, κυρία Μανωλάκου, έχετε τον λόγο για δύο λεπτά κι εσείς.

**ΔΙΑΜΑΝΤΩ ΜΑΝΩΛΑΚΟΥ:** Όχι, κύριε Πρόεδρε, θα μιλήσει ο Κοινοβουλευτικός μας Εκπρόσωπος. Λύθηκε.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Σας ευχαριστώ.

Τώρα απευθύνομαι στον Υπουργό Περιβάλλοντος. Είναι εδώ;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Στη Βουλή είναι.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, όταν μπει στην Αίθουσα τότε, γιατί θέλω να του κάνω μία πρόταση με την οποία ίσως γλιτώσουμε τη φασαρία που πρόκειται να ακολουθήσει, γιατί το αντιλαμβάνομαι εγώ από τώρα αυτό.

Λοιπόν, μετά είναι ο κ. Στύλιος. Ορίστε, κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Κύριε Πρόεδρε, κυρίες και κύριοι συνάδελφοι, θέλω να ξεκινήσω την ομιλία μου αναφερόμενος στον τίτλο του σημερινού νομοσχεδίου, ο οποίος λέει: «Συνταξιοδοτικές ρυθμίσεις, ενσωμάτωση στο ελληνικό δίκαιο της οδηγίας 2012/27 του Ευρωπαϊκού Κοινοβουλίου και του Συμβουλίου» κ.λπ., έχει διάφορες κοινοτικές οδηγίες, και καταλήγει στο τέλος «και άλλες διατάξεις».

Άρα, λοιπόν, όταν έχουμε ένα νομοσχέδιο που ξεκινάει συνταξιοδοτικά, πηγαίνει σε θέματα περιβαλλοντικά και καταλήγει «και άλλες διατάξεις», είναι -αν μη τι άλλο- πρόκληση να έρχεται ο Κοινοβουλευτικός Εκπρόσωπος του ΣΥΡΙΖΑ και να λέει ότι αναφέρθηκαν οι συνάδελφοι Βουλευτές σε θέματα που δεν αφορούν τις διατάξεις του νομοσχεδίου που κατατέθηκε. Είσαστε οι πρώτοι διδάξαντες βάζοντας ένα νομοσχέδιο που έχει διατάξεις από πάρα πολλά και διαφορετικά θέματα.

Κυρίες και κύριοι συνάδελφοι, η σημερινή συνεδρίαση της Βουλής διεξάγεται σε ένα ασφυκτικό πολιτικό πλαίσιο. Γίνεται κατά τη διάρκεια μιας συζήτησης για να βρεθούν τα περίφημα ισοδύναμα της Κυβέρνησης των ΣΥΡΙΖΑ-ΑΝΕΛ, του περίφημου παράλληλου προγράμματος, αυτού που διατυπώσατε προεκλογικά και που το περιεχόμενό του δεν το είδαμε. Το είπατε, το εξαγγείλατε, είπατε τον τίτλο, αλλά το περιεχόμενο το αναζητούμε, το περιμένουμε και είναι μία πρόκληση από εμάς προς εσάς να έρθετε να μας πείτε συγκεκριμένα το περιεχόμενό του.

Κυρίες και κύριοι συνάδελφοι, όπου ακούμε ισοδύναμα για τους πολίτες, σημειώνουμε νέους φόρους στα μεσαία εισοδήματα. Η σημερινή συνεδρίαση συμπίπτει με τις φθινοπωρινές προβλέψεις της Κομισιόν για τις οικονομίες των χωρών της Ευρωπαϊκής Ένωσης.

Στο κεφάλαιο για την Ελλάδα έχει τίτλο «Η αβεβαιότητα ανατρέπει την ανάκαμψη της οικονομίας». Κάνει αναφορά για ύφεση για το 2016 ύψους 1,3%, οριακή αύξηση της ανεργίας τη στιγμή που αναγνωρίζει η Κομισιόν ότι η ελληνική οικονομία είχε θετική έκβαση πριν από τις εκλογές του Γενάρη του 2015. Αυτά είναι τα αποτελέσματα της δεκάμηνης διαπραγμάτευσης της Κυβέρνησης των ΣΥΡΙΖΑ-ΑΝΕΛ.

Κυρίες και κύριοι συνάδελφοι, η σημερινή συζήτηση γίνεται κατά τη διάρκεια μιας διεθνούς ανθρωπιστικής κρίσης με τη χώρα μας στο επίκεντρο. Οι αφελείς και ανέξοδες δηλώσεις κυβερνητικών αξιωματούχων, η ερασιτεχνική αντιμετώπιση του προσφυγικού προβλήματος κατέστησαν τη χώρα μας κύρια πύλη εισόδου εκατοντάδων προσφύγων.

Η Κυβέρνηση αποδεικνύεται ανίκανη να χαράξει ουσιαστική στρατηγική για την αντιμετώπιση αυτού του ζητήματος. Έπρεπε να περάσουν οκτώ και πλέον μήνες να έρθει η υπηρεσιακή κυβέρνηση, για να παρθεί η πρώτη δέσμη μέτρων για το συγκεκριμένο πρόβλημα.

Θα αναφερθώ στην τοποθέτησή μου σε τρία ζητήματα που έχουν σχέση με το νομοσχέδιο, κατ’ αρχάς, σε σχέση με τις δηλώσεις του Υπουργού Παιδείας όσον αφορά τη Γενοκτονία των Ποντίων. Είναι βαθύτατα προκλητική, ανιστόρητη η δήλωση του Υπουργού, όχι μόνο γιατί έρχεται σε αντίθεση με την επίσημη απόφαση της Βουλής των Ελλήνων, που ως Υπουργός της Κυβέρνησης οφείλει να στηρίζει, όχι μόνο γιατί δεν έχει καμμία επιστημονική βάση, όχι μόνο γιατί ανατρέπει την ιστορική αλήθεια, αλλά γιατί προέρχεται από τα χείλη πολιτικών που όλη την προηγούμενη πενταετία χωρίς αίσθηση ευθύνης βάφτισαν γενοκτονία τη μείωση των μισθών, την κατάργηση των επιδομάτων και πολλών άλλων. Κατά την ίδια έννοια αρνούνται για ένα ιστορικό γεγονός, όπως είναι η Γενοκτονία των Ελλήνων του Πόντου γιατί τους έπιασε η ιστορική ακριβολογία. Νιώθω πραγματικά ντροπή.

Δεν είναι κακό να έχεις μία λάθος διατύπωση. Κατά τη γνώμη μου, δεν είναι έξυπνο, όμως, να μην παραδέχεσαι το λάθος σου. Και περιμένω από την πολιτική ηγεσία του Υπουργείου Παιδείας να παραδεχτεί το λάθος της.

Το δεύτερο θέμα που θέλω να αναφερθώ έχει σχέση με το ΦΠΑ στα καύσιμα και κυρίως στους αγρότες. Πραγματικά, δεν ξέρω τι να σχολιάσω. Στο άρθρο 51 αυξάνετε από το 66 ευρώ στα 200 ευρώ τον ειδικό φόρο στα καύσιμα των αγροτών, των γεωργών, των κτηνοτρόφων και των αλιέων. Δηλαδή, τριπλασιάζετε το κόστος παραγωγής στην ενέργεια στον πρωτογενή τομέα. Δεδομένου ότι το μέσο καθαρό εισόδημα των αγροτικών οικογενειών είναι περίπου στα 7.500 ευρώ τον χρόνο, με το μέτρο αυτό το εισόδημά τους θα μειωθεί κατά 1.000 ευρώ ετησίως.

Συνεπώς η Κυβέρνηση των ΣΥΡΙΖΑ-ΑΝΕΛ φορολογεί δυναμικά στρώματα από τα οποία περιμένετε να πάρει μπροστά η μηχανή της ανάπτυξης.

Τέλος, θέλω να αναφερθώ στις διατάξεις που αφορούν το Υπουργείο Παιδείας και να πω ότι έχω καταθέσει επανειλημμένα δύο επίκαιρες ερωτήσεις, για τις οποίες η ηγεσία του Υπουργείου Παιδείας παρουσίασε κώλυμα και δεν ήρθε να απαντήσει. Αυτές οι επίκαιρες ερωτήσεις αφορούν τις μετεγγραφές των φοιτητών.

Με το ν. 4332/2015 και στο άρθρο 21 και 22, που ψηφίστηκε τον περασμένο Ιούλιο, είχα μιλήσει εδώ στη Βουλή των Ελλήνων και είχα πει ότι είναι λάθος η συγκεκριμένη τροπολογία. Αλλά, τότε εσείς ήσασταν σε μια αλαζονεία και πιστεύατε ότι έχετε τις λύσεις για τα πάντα.

Ήρθατε, λοιπόν, με τη συγκεκριμένη τροπολογία και βάζετε μοναδικό κριτήριο για να πάρει μετεγγραφή κάποιος φοιτητής το οικονομικό, όταν υπάρχουν πολύτεκνες και τρίτεκνες οικογένειες με μέσα εισοδήματα που δεν θα μπορούν να ανταποκριθούν για να πάρουν τα παιδιά τους μετεγγραφή.

Επίσης, θέλω να σας επισημάνω το ότι: υπάρχει αυτό που λέμε στα πανεπιστήμια και στα ΤΕΙ «τα τρία σπίτια»: Όταν μια οικογένεια έχει δύο φοιτητές σε ξεχωριστές πόλεις και η οικογένεια ζει σε μια τρίτη. Εάν μια οικογένεια έχει μέσο εισόδημα 1500 ευρώ, όταν γνωρίζετε όλοι σας ότι θα χρειάζεται τουλάχιστον 1200 ευρώ για να ζήσει αυτά τα δύο παιδιά και να σπουδάσουν, δεν πρόκειται να πάρει μετεγγραφή το ένα παιδί και να πάει στην πόλη που σπουδάζει το άλλο.

Και όλα αυτά από την προχειρότητα και την ανικανότητα της Κυβέρνησης και από την αδιαφορία της να ανταποκριθεί σε ζητήματα που καίνε ελληνικές οικογένειες.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Στύλιο.

**ΓΕΩΡΓΙΟΣ ΣΤΥΛΙΟΣ:** Ολοκληρώνω, κύριε Πρόεδρε. Αυτό είναι το τελευταίο θέμα.

Έχω καταθέσει μαζί με τους υπόλοιπους συναδέλφους Βουλευτές της Νέας Δημοκρατίας δύο τροπολογίες, που αφορούν την κατάργηση του 23% του ΦΠΑ στην εκπαίδευση, την επαναφορά του ΦΠΑ στους οίκους ευγηρίας από το 23% στο 13% και την υιοθέτηση της πρότασης που αφορά τις μετεγγραφές στις πολύτεκνες οικογένειες.

Καταψηφίζουμε επί της αρχής το συγκεκριμένο νομοσχέδιο και καλούμε την Κυβέρνηση να επανέλθει στη συνεργασία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Έχει γίνει αμοιβαία μετάθεση και στη θέση του κ. Παναγιωτόπουλου θα μιλήσει ο κ. Δαβάκης.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα να απαντήσω σε κάτι για μισό λεπτό, για μία διευκρίνιση που ζητήθηκε.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, είπα ότι στο τέλος θα δώσω τον λόγο σε όλους τους Υπουργούς, εκτός από τον κ. Φίλη που θα μιλήσει για ορισμένο χρόνο οκτώ λεπτών. Οι υπόλοιποι μαζέψτε ό,τι έχετε να πείτε και να απαντήσετε σε λιγότερο χρόνο. Εξάλλου, φθάνουμε προς το τέλος.

Κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, έχουν περάσει σαράντα πέντε ημέρες μετά τις πρόσφατες εκλογές και ο ελληνικός λαός μπορεί να συναγάγει εύκολα την απραξία ουσιαστικού κυβερνητικού έργου εκ μέρους της Κυβερνήσεως.

Έχουν περάσει σαράντα πέντε ημέρες, αλλά έχουν περάσει και σχεδόν δέκα μήνες από τότε που οι Έλληνες συμπολίτες μας εμπιστεύτηκαν σε εσάς τις τύχες τους, προκειμένου να αλλάξει εκείνη η «ζοφερή» και «ασφυκτική» ατμόσφαιρα, η οποία είχε δημιουργηθεί από τα μνημόνια, τα οποία έπνιγαν τον ελληνικό λαό και αποτελούσαν βρόγχο στον λαιμό του.

Δυστυχώς η κατάσταση έχει χειροτερέψει. Όποιον και να ρωτήσουμε σήμερα στη χώρα, δεν υπάρχει περίπτωση να μην καταθέσει αλγεινές εντυπώσεις σχετικά με τον τρόπο διακυβέρνησης από εσάς.

Υπάρχει απραξία παντού. Αυτό για το οποίο διακρίνεται η Κυβέρνηση είναι τα πολλά λόγια, τα ευχολόγια, οι κατακρίσεις κατά παρατάξεων, η έκφραση ιδεοληψιών, χωρίς να υπάρχει μια ουσία, μια απόδοση έργου, μια απάλειψη -εάν θέλετε- της σοβούσης καταστάσεως, η οποία έχει δημιουργηθεί τα τελευταία χρόνια.

Τα αεροδρόμια έχουν παγώσει, το ΕΣΠΑ δεν κινείται, τα μεγάλα έργα έχουν σταματήσει, εξαιτίας -θα έλεγα- θέσεων και στάσεων του αρμόδιου Υπουργού απέναντι σε ζητήματα τα οποία ήδη είχαν ολοκληρωθεί, όπως για παράδειγμα η κατασκευή του έργου του δρόμου Λεύκτρων-Σπάρτης, το οποίο έχει ολοκληρωθεί και δυστυχώς κολλάμε τώρα στις διαγραμμίσεις και σε διάφορα άλλα μικρής φύσεως τεχνικά έργα.

Για κάτι το οποίο διακρίνεστε είναι οι δηλώσεις. Ο κ. Φίλης αποτελεί κοινοτυπία. Αισθάνομαι άσχημα να το επαναλαμβάνω, αλλά πρέπει να το πούμε. Εξέφρασε απόψεις περί γενοκτονίας και περί εθνοκαθάρσεως, σαν τα μοναδικά ζητήματα του ελληνικού λαού να είναι αυτά!

Το εάν είναι γενοκτονία ή εθνοκάθαρση το ζήτημα της εξαφάνισης του ποντιακού Ελληνισμού μέσα σε λίγα χρόνια -εκατοντάδες χιλιάδες Έλληνες Πόντιοι εξαφανίστηκαν από τα στρατεύματα των νεοτούρκων- είναι ζήτημα και ιστορικό και επιστημονικό, αλλά το κυριότερο είναι το πώς το εκλαμβάνει η διεθνής κοινότητα. Τα είχαμε λύσει όλα τα ζητήματα και πιάσαμε κι αυτά!

 Δεν ξέρω την επιστημονική ιδιότητα του κ. Φίλη. Γνωρίζω από το βιογραφικό του ότι είναι ένας δημοσιογράφος ο οποίος διηύθυνε το κομματικό σας όργανο. Εν πάση περιπτώσει, είναι άδικο, είναι απάνθρωπο -αλλά φταίει ο κ. Φίλης- να δέχεται αυτήν την επίθεση από δικαίους και αδίκους, από αυτούς που εκμεταλλεύονται την ιστορική φάση, αλλά και από αυτούς οι οποίοι είναι ευαίσθητοι -και είναι πολλοί εκ των συμπατριωτών μας, όλοι μας είμαστε ευαίσθητοι- απέναντι στο δράμα των Ποντίων αδελφών μας και στις άλλες σφαγές που υπέστη αυτός ο τόπος, ο Ελληνισμός και το ελληνικό στοιχείο από τη γείτονα, και επί δύο εικοσιτετράωρα να ασχολούμεθα με αυτό.

Θέλω να αναφερθώ σε δύο σημεία του νομοσχεδίου.

Το πρόγραμμα «Εξοικονομώ κατ’ οίκον» είναι ένα πρόγραμμα το οποίο είχε προχωρήσει πάρα πολύ καλά μέχρι τον Ιανουάριο του 2015. Χαρακτηριστικά σάς λέω ότι είχαμε εξήντα πέντε χιλιάδες υπαγωγές στο πρόγραμμα και από τον Ιανουάριο, που αναλάβατε εσείς, μέχρι το Σεπτέμβριο είχαμε μόνο πεντακόσιες είκοσι επτά.

Τι συμβαίνει; Τι θα γίνει; Πώς προχωράει αυτό το πρόγραμμα; Πρέπει να αφήσετε τις δηλώσεις και να κοιτάξετε την παραγωγή έργου. Ως παράδειγμα αναφέρω το ότι ακόμα και η πιστοποίηση του ενεργειακού ελεγκτή δεν έχει προχωρήσει.

 Αντιλαμβάνεστε ότι ζητήματα τα οποία βάζουν σε μία τροχιά την οικονομία, τις κατασκευαστικές εταιρείες και κυρίως απαλύνουν ενεργειακά και οικολογικά, θα έλεγα, τα ελληνικά νοικοκυριά, έπρεπε να αποτελούν για μια κυβέρνηση της ελληνικής Αριστεράς μια πρώτη προτεραιότητα. Από αυτό δεν βλέπουμε τίποτα. Εξυπνάδες, χαρακτηρισμοί, καταγγελίες, «δεν πρέπει να μιλάτε», «σαράντα χρόνια».

Τι σαράντα χρόνια; Σαράντα χρόνια εσείς ήσαστε βουβοί; Το βιογραφικό του καθενός εκ των συναδέλφων του ΣΥΡΙΖΑ δεν έχει μία θητεία συγκεκριμένη –και καλά κάνει φυσικά- στον δικό σας κομματικό χώρο, όπου και αν ήταν ο καθένας; Δεν αποκαλούσατε «ψίχουλα» τις διεκδικήσεις και τις παροχές των όποιων εκείνων κυβερνήσεων των πρώην μεγάλων κομμάτων; Δεν διαμορφώσατε την όλη ιδεολογία του αιτήματος της ελληνικής κοινωνίας μέσω του συνδικαλισμού απέναντι στις κυβερνητικές θέσεις;

Δεύτερο θέμα είναι τα περιφερειακά σχέδια διαχείρισης αποβλήτων. Το ΥΠΕΧΩΔΕ, κυρίες και κύριοι συνάδελφοι, έχει παγώσει τέσσερα σχέδια σύμπραξης δημόσιου και ιδιωτικού τομέα και δεν ξέρουμε τι γίνεται επ’ αυτού σχετικά με τα απόβλητα. Υπάρχουν 800 εκατομμύρια ευρώ στο νέο ΕΣΠΑ για το ζήτημα αυτό. Δυστυχώς, όμως, και αυτό, όπως και όλο το ΕΣΠΑ, είναι παγωμένο.

Θέλω να σας δώσω ένα χαρακτηριστικό παράδειγμα: Στο Ελεγκτικό Συνέδριο, στο οποίο συνεζητείτο η υπόθεση των στερεών αποβλήτων της Πελοποννήσου, μια περιοχή από την οποία προέρχομαι και η οποία πονάει» στο ζήτημα των στερεών αποβλήτων, άλλη ήταν η θέση του εκπροσώπου του Υπουργείου Ανάπτυξης και άλλη η θέση του εκπροσώπου του Υπουργείου Περιβάλλοντος. Καταλαβαίνετε τι αλαλούμ υπάρχει σε αυτήν την υπόθεση.

Πρέπει να τελειώνουμε με τα ζητήματα των στερεών αποβλήτων. Έχουμε θέματα τα οποία έχουν λυθεί δεκαετίες πριν στην Ευρώπη και σήμερα εμείς ασχολούμεθα και με αυτό. Πρέπει, επιτέλους, να τελειώσουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

**ΠΡΟΕΔΡΕΥΩΝ (Νικήτας Κακλαμάνης):** Κύριε Δαβάκη, σας παρακαλώ.

**ΑΘΑΝΑΣΙΟΣ ΔΑΒΑΚΗΣ:** Τελειώνω, κύριε Πρόεδρε. Δύο λεπτά.

**ΠΡΟΕΔΡΕΥΩΝ (Νικήτας Κακλαμάνης):** Όχι. Τα δύο λεπτά ξεχάστε τα.

**ΑΘΑΝΑΣΙΟΣ ΔΑΒΑΚΗΣ:** Για ελάχιστα δευτερόλεπτα.

Στο ζήτημα της φορολόγησης της μπίρας υπήρχαν μικρές επιχειρήσεις οι οποίες μας έκαναν υπερήφανους και αποτελούσαν ένα διαφορετικό τρόπο για να δούμε τα πράγματα όσον αφορά την οικονομία. Τις φορολογείτε χωρίς να καταλαβαίνουμε το γιατί. Λέτε για την εργαλειοθήκη του ΟΟΣΑ. Καμμία σχέση! Δεν είναι Ευαγγέλιο η εργαλειοθήκη του ΟΟΣΑ, πολλώ δε μάλλον για εσάς.

Κλείνω με το ζήτημα της κατάργησης του ειδικού φόρου για το αγροτικό πετρέλαιο από τα 66 στα 200 ευρώ. Ο συνάδελφος από τη Λάρισα κατέβαλε φιλότιμες προσπάθειες να το δικαιολογήσει. Πρέπει να καταλάβουμε όλοι -και απευθύνομαι σε εσάς, γιατί ξέρω ότι κι εσείς έχετε τον ίδιο πόνο, όπως όλοι μας, για τον αγροτικό τομέα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δαβάκη, σας παρακαλώ ολοκληρώστε.

**ΑΘΑΝΑΣΙΟΣ ΔΑΒΑΚΗΣ:** Τελείωσα, κύριε Πρόεδρε.

Πρέπει να καταλάβουμε όλοι ότι ο αγροτικός τομέας βρίσκεται στο τελευταίο σκαλοπάτι. Δεν μπορούμε να σφίγγουμε περαιτέρω τη θηλιά στον Έλληνα αγρότη, διότι με όλα αυτά τα μέτρα τα οποία παίρνουμε, κάνουμε τη ζωή του ζοφερή, με αποτέλεσμα πλέον να μην υπάρχει κανένα μέλλον για τον αγροτικό τομέα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, τον λόγο θα λάβει τώρα ο Κοινοβουλευτικός Εκπρόσωπος των ΑΝΕΛ κ. Παπαχριστόπουλος. Θα ακολουθήσει ο κ. Καραθανασόπουλος από το Κομμουνιστικό Κόμμα. Έχει ζητήσει τον λόγο για δύο λεπτά ο κ. Καρράς, αλλά επειδή ξέρω το θέμα, ίσως να μη χρειαστεί.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα ήθελα να λάβω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Θα σας δώσω τον λόγο. Μην ανησυχείτε.

Μετά θα δώσω τον λόγο στον κ. Φίλη, ο οποίος δεν έχει μιλήσει επί του νομοσχεδίου, για οκτώ λεπτά όπως λέει ο Κανονισμός. Θα ρωτήσω τους υπόλοιπους Υπουργούς και θα τους δώσω τον λόγο, αν έχουν να απαντήσουν κάτι στους συναδέλφους, για τρία λεπτά.

Έχει ληφθεί ήδη ομόφωνη απόφαση για τις 22.30΄, την οποία πάλι δεν θα τηρήσουμε επακριβώς.

Κύριε Παπαχριστόπουλε, σας φτάνουν έξι λεπτά;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μπορεί και λιγότερα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Λόγω ιατρικής συναδελφικότητας ο κ. Παπαχριστόπουλος θα δεχθεί τα έξι λεπτά ομιλίας.

Κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Εγώ θέλω να ξεκινήσω -επειδή η κινδυνολογία, ο μηδενισμός και η καταστροφολογία έχουν πάρει διαστάσεις επιδημίας και μέσα σε αυτήν την Αίθουσα- με μια είδηση. Την υπογράφει όλο το οικονομικό επιτελείο της εφημερίδας «ΚΑΘΗΜΕΡΙΝΗ». Είναι σημερινή είδηση. Δεν είναι ούτε χθεσινή ούτε προχθεσινή ούτε πριν από δέκα μήνες. Ένα εκατομμύριο νέες θέσεις σε όλες τις αεροπορικές εταιρείες -και στην «AEGEAN»- σαν αποτέλεσμα της προβλεπόμενης καλής τουριστικής περιόδου του 2016. Οι χώρες οι οποίες πρόκειται να αυξήσουν τον αριθμό των επισκεπτών τους στην Ελλάδα είναι πάνω από δέκα, ΗΠΑ, Γερμανία, Γαλλία κ.λπ..

Ξεκινάω με αυτήν την είδηση, αγαπητοί συνάδελφοι, γιατί κινδυνεύει να πάθει κανείς κατάθλιψη από αυτά που ακούει καθημερινά και νομίζω άδικα.

Θέλω να βάλουμε μπροστά μερικά γεγονότα, τα οποία είπα και χθες στην ομιλία μου και θέλω να τα επαναλάβω. Τα προαπαιτούμενα ήταν σαράντα οκτώ. Είναι μια βαριά πραγματικότητα. Λέω ξανά ότι είμαι ο τελευταίος που δεν θα δικαιώσω συνταξιούχο ή πολίτη αδύναμο που βάλλεται από αυτά τα μέτρα. Έχει όλα τα δίκια του κόσμου. Και έχει όλα τα δίκια του κόσμου να τα βάζει με εμάς, γιατί αυτήν τη στιγμή ο ΣΥΡΙΖΑ και οι Ανεξάρτητοι Έλληνες είναι στην Κυβέρνηση, με μια διαφορά, όμως. Τα 2 δισεκατομμύρια τα έχουμε μεγάλη ανάγκη. Και είναι η πρώτη φορά που αυτά τα 2 δισεκατομμύρια πηγαίνουν στην αγορά. Όσοι ασχολούνται με τα οικονομικά, το ξέρουν.

Θέλω, επίσης, να θέσω σαν πραγματικότητα όχι την είδηση του ΣτΕ, την είδηση μαϊμού ότι ο Σκουρλέτης δεν δικαιώθηκε, που είναι ψευδής 100%, από τα social media ή δεν ξέρω από τι, αλλά την είδηση ότι αυτήν τη στιγμή που μιλάμε σχεδόν η ανακεφαλαιοποίηση των τραπεζών είναι δεδομένη, με θετικούς δείκτες από πάρα πολλούς και –το λένε όσοι ξέρουν από οικονομία, εγώ δεν είμαι ειδικός- με μεγάλη συμμετοχή ιδιωτών. Κάτι σημαίνει αυτό. Ανεξάρτητα η αξιολόγηση από την ανακεφαλαιοποίηση παρά το γεγονός ότι κάποιοι επιμένουν. Όμως και αυτή η αξιολόγηση μέχρι τη Δευτέρα έχει τελειώσει.

Το θεωρώ θετικό βήμα. Κάποιοι με τα κομματικά γυαλιά που έχουν –δικαίωμά τους- το βλέπουν αλλιώς. Η πραγματικότητα, όμως, είναι άλλη. Και τα αδύναμα στρώματα των Ελλήνων δεν έχουν να φοβηθούν τίποτα από πλειστηριασμούς πρώτης κατοικίας -περιμένετε μέχρι τη Δευτέρα και θα το δείτε- και το ισοδύναμο στην ιδιωτική εκπαίδευση, που τόσο πολύ μας ταλαιπώρησε, είναι σχεδόν λυμένο.

Αυτό σημαίνει με απλά ελληνικά ότι μετά την ανακεφαλαιοποίηση πάμε σε ρύθμιση του χρέους. Καλά μαντάτα από τη ρύθμιση του χρέους. Ήδη αυτή τη στιγμή δύο ανώτατα στελέχη της Ευρωπαϊκής Κεντρικής Τράπεζας συνηγορούν υπέρ του διαχωρισμού της ανακεφαλαιοποίησης από την αξιολόγηση, που εγώ τη θεωρώ δεδομένη. «Προχωρήστε», λέει. Και είναι πολύ σημαντικό για να μην κουρευτεί καμμία κατάθεση πάνω από 100.000 ευρώ. Διότι σκόπιμα καμμιά φορά το αφήνουμε ότι μπορεί να είναι και κάτω από 100.000 ευρώ, που δεν είναι υπάρχει τέτοια περίπτωση. Όλα αυτά γιατί προχωράμε στη ρύθμιση του χρέους.

Θα ξαναπώ για πολλοστή φορά –γιατί «για μένα η βία φέρνει βία», έτσι έλεγε ο Γκάντι- ότι θεωρώ σχεδόν περιττή την κουβέντα που έγινε εδώ πέρα, άλλα αντί άλλων κ.λπ., με ένα Κοινοβούλιο που μου θύμιζε τη σχεδία που πήγαινε στον καταρράκτη και γλεντούσαν πάνω στη σχεδία.

Δεν έχει τελειώσει τίποτα για τη χώρα. Διαπραγμάτευση κάνουμε και είμαστε σε αυτή τη φοβερή προσπάθεια. Να μην το ξεχνάμε. Η ρύθμιση του χρέους για μας είναι κομβικό σημείο. Αν δεν φύγουν από τη θηλιά του λαιμού μας πάνω από 100 δισεκατομμύρια, δεν έχουμε καμμία προοπτική. Με ακούτε; Έτσι είναι! Καμμία προοπτική!

Επικεντρώνω, λοιπόν, σε πραγματικά, σημαντικά σημεία αυτής της Κυβέρνησης. Να πω και κάτι; Θα δοκιμαστεί μετά αυτή η Κυβέρνηση. Εγώ πιστεύω ότι και κούρεμα του χρέους θα γίνει με κάποιον τρόπο. Μετά ναι, να είστε αυστηροί μαζί μας, αν δεν μπορέσουμε να αξιοποιήσουμε το πακέτο Γιούνκερ που είναι 35 δισεκατομμύρια, αν δεν μπορέσουμε να αξιοποιήσουμε τη χαλάρωση του Ντράγκι που είναι πάνω από 20 δισεκατομμύρια, αν δεν μπορέσουμε να κάνουμε τίποτα από τα 20 δισεκατομμύρια από τα χαμηλά πλεονάσματα, αν δεν μπορέσουμε να κάνουμε τίποτα για πάνω από 20 δισεκατομμύρια του ΕΣΠΑ.

Τα λέω αυτά γιατί; Παράλληλα με το χτύπημα της φοροδιαφυγής, της διαπλοκής, της διαφθοράς, που κάποιοι το ξεχνάμε εδώ πέρα, ακούω για συγγνώμες, ότι πρέπει ζητήσουμε γονυπετείς συγγνώμη.

Όχι, κύριοι συνάδελφοι. Το μέτρο δεν πρέπει να λείπει σε αυτήν την Αίθουσα. Κάποιοι άλλοι θα έπρεπε να έχουν ζητήσει συγγνώμη για πάρα πολλά που έγιναν τα τελευταία σαράντα χρόνια. Δεν το έκαναν. Δεν πειράζει.

Ξαναλέω για πολλοστή φορά: Πεδίο δόξης λαμπρό να απογαλακτιστούμε από τη θηριώδη παντοδυναμία των ΜΜΕ. Δυο, τρεις τραπεζίτες και πέντε καναλάρχες έβαζαν το πολιτικό σύστημα για χρόνια να νομοθετεί για πεντακόσιες οικογένειες. Αυτή είναι η αλήθεια! Εξαιρούνται πολλοί εδώ μέσα και το παραδέχομαι. Δεν είναι όλοι. Ήταν πραγματικά…

(Θόρυβος στην Αίθουσα από την πτέρυγα της Νέας Δημοκρατίας)

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεν με έχει λογοκρίνει κανένας, συνάδελφοι. Δεν με έχει λογοκρίνει και ακούστε με και θα το καταλάβετε αυτό.

**ΜΑΡΙΑ ΑΝΤΩΝΙΟΥ:** Εγώ δεν είμαι.

**ΑΘΑΝΑΣΙΟΣ ΔΑΒΑΚΗΣ:** Μην έχετε παράπονο εσείς!

**ΠΡΟΕΔΡΕΥΩΝ (Νικήτας Κακλαμάνης):** Μην απαντάτε, σας παρακαλώ, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι, έχω.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Καλά!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Οι συχνότητες δεν είναι ιδιωτικές. Είναι συχνότητες που ανήκουν στον Έλληνα πολίτη…

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Να τα λες και εκεί αυτά!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** …και οφείλουν να συμπεριφέρονται με σοβαρότητα στην Κοινοβουλευτική Δημοκρατία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Μην πας τουλάχιστον!

**ΑΘΑΝΑΣΙΟΣ ΔΑΒΑΚΗΣ:** Αυτά είναι υποκρισία.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Όμως, αφήστε τώρα αυτό. Υπήρχε πραγματικά πρόκληση να δω τη Νέα Δημοκρατία, το Ποτάμι…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Πρώτο τραπέζι είσαι στα κανάλια!

**ΑΘΑΝΑΣΙΟΣ ΔΑΒΑΚΗΣ:** Και βρίζεις και πας και παρακαλάς!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ακούστε με λίγο. Μη με διακόπτετε. Δεν σας προκαλώ.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, αφήστε τον να τελειώσει.

Κύριε Παπαχριστόπουλε, συμφωνήσαμε έξι λεπτά. Επειδή σας διακόπτουν, εγώ σας δίνω άλλο ένα, αλλά κλείστε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Στο νομοσχέδιο για τα ΜΜΕ, γράφει μια παλιά: «Με ποιους πας και ποιους αφήνεις».

Εγώ δεν θέλω να πω περισσότερα. Θέλω, όμως, κύριε Πρόεδρε, να μου επιτρέψετε, γιατί άκουσα ότι είμαι ακροδεξιός…

**ΠΡΟΕΔΡΕΥΩΝ (Νικήτας Κακλαμάνης):** Όχι, γιατί τα επτά λεπτά έγιναν επτάμισι. Σας παρακαλώ, κύριε Παπαχριστόπουλε, κλείστε.

**ΑΘΑΝΑΣΙΟΣ ΔΑΒΑΚΗΣ:** Καλό το θέατρο! Καλή η πρόζα!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε συνάδελφε, δεν έχω προκαλέσει ποτέ κανέναν. Και δεν έχω προκαλέσει προσωπικά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαχριστόπουλε, σας παρακαλώ, μην απαντάτε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεν έχω φωνασκήσει ποτέ, δεν έχω κάνει κριτική. Έχω πάρα πολλές ενστάσεις. Μην το κάνετε.

Θέλω να πω το εξής…

**ΠΡΟΕΔΡΕΥΩΝ (Νικήτας Κακλαμάνης):** Και κλείνετε με αυτό, έτσι;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Αφήστε με μισό λεπτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Σας αφήνω. Ορίστε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Έχω ακούσει και σήμερα σε αυτήν την Αίθουσα αναφορές στον Πάνο Καμμένο, τον Πρόεδρο των Ανεξαρτήτων Ελλήνων. Ακούω «ακροδεξιός», το ακούω ξανά, το ακούω ξανά και ξανά. Θέλω χωρίς ένταση και χωρίς τίποτα άλλο να πω ότι ο χαρακτηρισμός είναι εύκολος, τα επιχειρήματα είναι δύσκολα.

Θέλω να θυμίσω -και τελειώνω, κύριε Πρόεδρε- ότι ο Πρόεδρος των Ανεξαρτήτων Ελλήνων είναι αυτός που μίλησε με ονόματα και διευθύνσεις, είναι αυτός που και σήμερα έχει στείλει δεκαέξι υποθέσεις στον εισαγγελέα, είναι αυτός που έχει παίξει καθοριστικό ρόλο για να είναι προφυλακισμένοι κάποιοι που δεν τους άγγιζε ποτέ το σύστημα.

Θέλω να παρακαλέσω τους συναδέλφους που χρησιμοποιούν εύκολα αυτό το προσωνύμιο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαχριστόπουλε, θέλω κι εγώ να παρακαλέσω εσάς.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Έχω τελειώσει, κύριε Πρόεδρε. Ήταν τελείως προσωπικό και δεν διέκοψα κανέναν. Κανέναν δεν διέκοψα!

Σε αυτήν τη Βουλή είναι στο χέρι μας, με επιχειρηματολογία, να συνυπάρχουμε με αντίθετες απόψεις. Ο χαρακτηρισμός είναι εύκολος. Το επιχείρημα είναι πολύ δύσκολο. Δεν θέλω να πω τίποτα άλλο.

Ευχαριστώ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κ. Καραθανασόπουλο και επειδή είναι εδώ και ο κ. Αμυράς και ο κ. Ψαριανός και θα καταλάβουν τώρα τι θα πω γιατί ήθελα τη συγκατάθεση κάποιου από το Ποτάμι, διαγράψαμε τη φράση του συναδέλφου που ήταν προσβλητική για τον κ. Θεοδωράκη και νομίζω ότι έπρεπε να σβήσουμε και τους επόμενους διαλόγους, γιατί ο ιστορικός του μέλλοντος θα διαβάζει τους διαλόγους και δεν θα καταλαβαίνει γιατί έγιναν. Έτσι κι έγινε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ναι, κύριε Πρόεδρε.

**ΓΕΩΡΓΙΟΣ ΑΜΥΡΑΣ:** Συμφωνούμε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ.

Κύριε Καραθανασόπουλε, ορίστε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Παρακολουθήσαμε από τις υπόλοιπες πτέρυγες της Βουλής μία άγονη αντιπαράθεση. Ένας κουρνιαχτός ξεδιπλώθηκε για να συγκαλύψει επί της ουσίας τη συμφωνία τους. Κυβέρνηση και λοιπά κόμματα της Αντιπολίτευσης συμφωνούν με τις βασικές επιλογές της Κυβέρνησης, συμφωνούν με αυτήν την πολιτική. Την έχουν ψηφίσει.

Αφορμή για να αναπτυχθεί αυτός ο κουρνιαχτός, αποτέλεσαν οι δηλώσεις του κ. Φίλη, δηλώσεις οι οποίες άνοιξαν τον δρόμο για να υλοποιηθεί ένα σχέδιο αποπροσανατολισμού, το οποίο το αναδείξαμε ως κόμμα από την πρώτη στιγμή. Είναι ένα σχέδιο αποπροσανατολισμού βολικό για την Κυβέρνηση, γιατί τη διευκολύνει, τη βοηθά να συγκαλύψει την κλιμάκωση της αντιλαϊκής επίθεσης, η οποία δρομολογεί και το συγκεκριμένο νομοσχέδιο, αλλά και συνολικότερα η πολιτική της.

Είναι βολικό για την Αξιωματική Αντιπολίτευση, το ΠΑΣΟΚ ή το Ποτάμι, γιατί τους εμφανίζετε ότι αντιπολιτεύονται στην Κυβέρνηση, ενώ επί της ουσίας συμφωνούν με την κυβερνητική πολιτική. Την έχουν ψηφίσει. Μάλιστα, όχι μόνο την έχουν ψηφίσει, αλλά ως κυβερνητικά κόμματα –τουλάχιστον η Νέα Δημοκρατία και το ΠΑΣΟΚ- το προηγούμενο διάστημα αυτά εφάρμοσαν. Άνοιξαν τον δρόμο στα μνημόνια και στις αντιλαϊκές πολιτικές.

Πρόκειται για μία προσπάθεια αποπροσανατολισμού, η οποία αξιοποιήθηκε και από τα ιδεολογικά παιδιά της ναζιστικής θεωρίας, δηλαδή τη Χρυσή Αυγή, αυτής της θεωρίας που είναι υπεύθυνη για τις θηριωδίες και τις γενοκτονίες, γιατί μισεί τον άνθρωπο. Μάλιστα, είχαν το θράσος οι χρυσαυγίτες να εμφανιστούν και ως πατριωτική δύναμη. Ποιοι; Αυτοί οι οποίοι αποτελούν τους απογόνους, τους συνεχιστές των συνεργατών των κατακτητών, των ναζί. Αυτοί εμφανίστηκαν και ως πατριωτική δύναμη. Αν είναι δυνατόν!

Βεβαίως, ως ΚΚΕ καταγγείλαμε από την πρώτη στιγμή την επίθεση την οποία δέχθηκε ο Βουλευτής της Νέας Δημοκρατίας από τους θαυμαστές αυτής της ναζιστικής ιδεολογίας.

Ταυτόχρονα, παρ’ όλα αυτά, βλέπουμε ότι εκτός από το ζήτημα των άγονων πολιτικών αντιπαραθέσεων, εκτός από το ότι η Κυβέρνηση αντιγράφει με την πολιτική της, την πολιτική των προηγούμενων κυβερνήσεων και τη συνεχίζει –μάλιστα, προχωρά κι ένα βήμα παραπέρα και αντιλαϊκά μέτρα τα οποία δυσκολεύονταν να τα υλοποιήσουν οι προηγούμενες κυβερνήσεις, σήμερα αυτή είναι πιο ικανή, πιο αποτελεσματική στο να τα υλοποιήσει- έχει αντιγράψει και την ένοχη τακτική των προηγούμενων κυβερνήσεων.

Τι παρατηρούμε, λοιπόν; Παρατηρούμε μία πλημμυρίδα τροπολογιών άσχετων μεταξύ τους. Τους αντιγράφετε! Τους ακολουθείτε πιστά, κατά πόδας! Ακολουθείτε την ίδια τακτική. Αυτά που έκαναν και οι προηγούμενοι κάνετε κι εσείς.

Μάλιστα, εμείς καταγγέλλουμε αυτές τις μεθοδεύσεις ως αυταρχικές επί της ουσίας. Και γιατί είναι αυταρχικές μεθοδεύσεις; Γιατί δεν έχουμε τη δυνατότητα και να τις εξετάσουμε, αλλά και να τοποθετηθούμε επί της ουσίας επ’ αυτών των τροπολογιών.

Είναι φανερό ότι το συγκεκριμένο νομοσχέδιο αποτυπώνει πολύ εύκολα τις ανάγκες του κεφαλαίου, των μονοπωλιακών ομίλων, αλλά συμπεριλαμβάνει και τα μνημονιακά προαπαιτούμενα.

Για παράδειγμα, υλοποιεί ένα μικρό τμήμα της εργαλειοθήκης του ΟΟΣΑ. Τα επόμενα μέτρα, που προβλέπονται, θα έρθουν στα επόμενα προαπαιτούμενα που θα ακολουθήσουν τις επόμενες μέρες. Επίσης, εμπεριέχει, συμπεριλαμβάνει –άλλωστε, αυτός είναι ο βασικός κορμός- την ευρωπαϊκή οδηγία που αφορά την εξοικονόμηση ενέργειας.

Μάλιστα, ακούσαμε κριτική και από την Κυβέρνηση και από τον Υπουργό: «Γιατί δεν αποδέχεται το ΚΚΕ τη συγκεκριμένη οδηγία; Είναι αντίθετο με την εξοικονόμηση ενέργειας; Δεν θα δώσει δουλειά σε εργαζόμενους, εργατοτεχνίτες και οικοδόμους;».

Ποιο είναι, όμως, το βασικό ζήτημα, κύριε Υπουργέ, και μάλιστα σε μια περιοχή που έχει τεράστιο πλούτο ενεργειακών πηγών και σε μια περίοδο που η τεχνολογία μπορεί να αξιοποιήσει το σύνολο αυτών των ενεργειακών πηγών;

Το βασικό ζήτημα είναι ότι ενώ υπάρχει αυτός ο πλούτος ενεργειακών πηγών, ενώ αυτές οι ενεργειακές πηγές μπορούν να αξιοποιηθούν, υπάρχουν ταυτόχρονα και εκτεταμένα λαϊκά στρώματα που διαβιούν σε συνθήκες ενεργειακής φτώχειας. Θα μιλήσουμε επί της ουσίας γι’ αυτό; Θα μιλήσουμε για το ποιος ευθύνεται; Είναι το κυρίαρχο και το πρωτεύον αυτό, δηλαδή ότι το χειμώνα δεν μπορούν εκτεταμένα λαϊκά στρώματα να αντιμετωπίσουν το κρύο; Θα το βάλουμε ως ζήτημα ότι κόβεται το ρεύμα, γιατί δεν μπορούν να το πληρώσουν, ότι δεν μπορούν να καλύψουν βασικές ανάγκες;

Ποιος ευθύνεται, λοιπόν, γι’ αυτό; Βεβαίως και ευθύνονται οι πολιτικές. Όμως, πάνω και πρώτα απ’ όλα ευθύνεται το γεγονός ότι στον καπιταλισμό η ενέργεια, ένα κοινωνικό αγαθό, μετατρέπεται σε εμπόρευμα. Και αυτή ακριβώς η υπόθεση δεν επιτρέπει στη λαϊκή οικογένεια να καλύψει τις ανάγκες της. Αυτή μετατρέπει αυτό το εμπόρευμα σε κέρδος. Αυτό είναι το ένα κρατούμενο.

Το δεύτερο είναι η πολιτική απελευθέρωσης της Ευρωπαϊκής Ένωσης που επιδεινώνει ακόμα περισσότερο την κατάσταση. Είναι η εισαγωγή των ΑΠΕ και η εκμετάλλευσή τους από τους μονοπωλιακούς ομίλους, γεγονός που αύξησε υπέρογκα το ενεργειακό κόστος για τη λαϊκή οικογένεια.

Έτσι, λοιπόν, ενώ η αξιοποίηση των πράσινων τεχνολογιών και η εξοικονόμηση ενέργειας θα μπορούσαν πραγματικά να συμβάλουν στη βελτίωση των συνθηκών διαβίωσης του λαού, στις σημερινές συνθήκες αποτελούν εργαλείο για να μπορέσει να τονωθεί η καπιταλιστική ανάπτυξη και να ενισχυθεί το καπιταλιστικό κέρδος.

Γι’ αυτόν ακριβώς τον λόγο και έχουν ως προτεραιότητα στόχους με γνώμονα την κερδοφορία και όχι την ικανοποίηση των λαϊκών αναγκών. Διότι αν είχατε αυτό ως προτεραιότητα, δηλαδή το να ικανοποιηθούν οι λαϊκές ανάγκες, θα βάζατε άλλα ζητήματα ως πρωτεύοντα. Για παράδειγμα, θα βάζατε την αντισεισμική θωράκιση ή την αντιπλημμυρική προστασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτά τα μέτρα, αυτές οι νομοθεσίες και οι οδηγίες είναι προτεραιότητες του κεφαλαίου και γίνονται κατ’ απαίτηση του κεφαλαίου. Γι’ αυτόν ακριβώς τον λόγο και εξαιρείτε τις αερομεταφορές ή τη ναυτιλία, λες και αυτοί δεν μολύνουν το περιβάλλον, λες και αυτοί επιτρέπεται να επιβαρύνουν το περιβάλλον.

Μάλιστα, στους εφοπλιστές δώσατε το δικαίωμα, με τροπολογία του Υπουργού Ναυτιλίας, να συνεχίσουν να έχουν στα ακτοπλοϊκά δρομολόγια και «σαπάκια» για έναν ακόμα χρόνο. Και αυτοί οι εφοπλιστές μπορούν να έχουν και αφορολόγητο πετρέλαιο, ενώ φέρνετε άρθρο για τους αγρότες, με το οποίο αυξάνετε τον ειδικό φόρο στο πετρέλαιο, το αγροτικό, από τα 66 ευρώ στα 200 ευρώ και στο επόμενο διάστημα, μετά από έναν χρόνο, θα πάει στα 330 ευρώ. Για ποιον το κάνετε αυτό; Για να εξυπηρετήσετε τους αγρότες και την παραγωγή ή για να οδηγήσετε στην επιτάχυνση του ξεκληρίσματος της φτωχομεσαίας αγροτιάς και τη συγκέντρωση της αγροτικής παραγωγής σε ελάχιστους καπιταλιστικούς ομίλους;

Από αυτήν την άποψη –και ευχαριστώ, κύριε Πρόεδρε, για την ανοχή σας- εμείς ως ΚΚΕ και επί της αρχής και επί των άρθρων έχουμε τη συγκεκριμένη στάση και θα καταψηφίσουμε τα περισσότερα από αυτά τα άρθρα, το σύνολο των λογικών που αυτά προβάλλουν, και θα εκφραστούμε πολύ συγκεκριμένα με αυτή τη διαδικασία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, θα ήθελα τον λόγο.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, και εγώ θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, κύριοι συνάδελφοι.

Θα δώσω για ένα, δύο λεπτά τον λόγο στον κ. Καρρά, γιατί έχει μιλήσει και δεν θα χρειαστεί περισσότερο χρόνο. Στη συνέχεια, ο Υπουργός Περιβάλλοντος θα μας ενημερώσει για την τροπολογία. Μάλιστα, εδέχθη την έκκληση και τη δική μου και του Προέδρου και θα έρθει κανονικά την ερχόμενη εβδομάδα. Όμως, θα του δώσω τον λόγο για να ενημερώσει το Σώμα.

Επομένως, κύριε Καρρά, έχετε τον λόγο για δύο λεπτά.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα κι εγώ τον λόγο ως Κοινοβουλευτικός Εκπρόσωπος.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Δεν ήταν στις προθέσεις μου να τοποθετηθώ και να δευτερολογήσω. Προ μιας ώρας, όμως, διανεμήθηκε ένα κείμενο υπό τον τίτλο «Νομοτεχνική βελτίωση» τριών σελίδων που συμπληρώνει χθεσινή τροπολογία του κ. Αλεξιάδη με αντικείμενο την επιλογή υποθέσεων προς φορολογικό έλεγχο.

Κατ’ αρχάς οφείλω να παρατηρήσω πως όταν λέμε «νομοτεχνική βελτίωση» αναφερόμεθα είτε σε αναρρύθμιση άρθρων είτε σε διόρθωση λεκτικών, φραστικών σφαλμάτων είτε σε λεκτικές απλές συμπληρώσεις. Ένα κείμενο το οποίο προσθέτει εννέα παραγράφους σε ένα προηγούμενο άρθρο, δεν είναι νομοτεχνική βελτίωση, αλλά τροπολογία, η οποία έπρεπε να ακολουθήσει την κανονική οδό του Κανονισμού.

Ανεξάρτητα, όμως, από αυτό, μου δημιουργεί τεράστιο προβληματισμό διότι με τις διατάξεις του αφ’ ενός μεν φέρεται να φέρουν ευθύνη οι υπάλληλοι της φορολογικής αρχής, κύριε Πρόεδρε, για ζητήματα παραγραφής, από κάτω, όμως, αίρει την παραγραφή -και προφανώς υπάρχουν υποκρυπτόμενες υποθέσεις- και λέει ότι υπέχουν αστική ή πειθαρχική ή ποινική ευθύνη για παραγραφή, εφόσον δεν έχει διακοπεί η παραγραφή αυτών με κοινοποίηση φύλλου ελέγχου κ.λπ..

Συνεπώς με την έννοια που δίνει μία ασυλία σε υποθέσεις και στο προσωπικό της φορολογικής αρχής, διότι προτεραιοποιεί -μια λέξη την οποία δεν γνωρίζω, λέει «θα προτεραιοποιηθούν υποθέσεις προς έλεγχο»- υποθέσεις προς έλεγχο, οι υπόλοιπες τι γίνονται; Πέραν του γεγονότος ότι δεν είναι τροπολογία, οι επόμενες αφήνονται να παραγραφούν;

Είναι ένα ερώτημα μείζον. Ταλανίζει την Ελλάδα το θέμα της φοροδιαφυγής, κύριε Πρόεδρε, και πρέπει ο κ. Αλεξιάδης ή άλλος Υπουργός να απαντήσει επ’ αυτού του θέματος.

Τελειώνοντας, διότι δεν καταχρώμαι τον χρόνο, θέλω να πω πως ενώνουμε και η Ένωση Κεντρώων τη φωνή μας με τις λοιπές παρατάξεις της Βουλής και καταδικάζουμε την επίθεση στον συνάδελφο Κουμουτσάκο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Καρρά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, θα ήθελα τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα κι εγώ τον λόγο ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχάρη, για ποιο πράγμα ζητάτε τον λόγο;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έχω δευτερολογία.

**ΠΡΟΕΔΡΕΥΩΝ (Νικήτας Κακλαμάνης):** Όχι. Δευτερολογία, κύριε Θεοχάρη...

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Θα ήθελα δύο λεπτά για τις τροπολογίες.

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, κύριε Θεοχάρη. Θα έρθει η ώρα για τις τροπολογίες. Να κλείσουμε με τον Υπουργό και αμέσως μετά επί των τροπολογιών θα δώσω τον λόγο στους εκπροσώπους των κομμάτων. Μην ανησυχείτε.

Κύριε Φίλη, έχετε τον λόγο για οκτώ λεπτά, όπως λέει ο Κανονισμός.

**ΓΕΩΡΓΙΟΣ ΑΜΥΡΑΣ:** Επί του νομοσχεδίου, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Επί του νομοσχεδίου. Τώρα είναι κανονική ομιλία. Μετά θα έχουν τον λόγο για δύο, τρία λεπτά οι Υπουργοί.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Άκουσα με προσοχή τις παρεμβάσεις των εκπροσώπων των κομμάτων και όλων των συναδέλφων για τις διατάξεις που υπάρχουν σχετικά με την εκπαίδευση στο συζητούμενο νομοσχέδιο. Πρέπει να διευκρινίσω ότι είναι διατάξεις που υπαγορεύονται από επείγοντα προβλήματα λειτουργίας στη μέση και στη δημοτική εκπαίδευση. Δεν πρόκειται για ένα συνολικό πλαίσιο λειτουργίας.

Συντόμως θα έχουμε τη δυνατότητα μέσω του εθνικού και κοινωνικού διαλόγου να κουβεντιάσουμε την ανάγκη μεγάλων μεταρρυθμίσεων και τομών στην εκπαίδευση είτε, πριν τα Χριστούγεννα, να κουβεντιάσουμε ζητήματα που αφορούν διοικητικές εκκρεμότητες, προκειμένου να προχωρήσουμε με πιο αποφασιστικά βήματα σε ένα σχολείο δημόσιο, αντίστοιχο με τις απαιτήσεις της κοινωνίας, σε ένα σχολείο δημόσιο και δημοκρατικό.

Με τις προτεινόμενες ρυθμίσεις επιδιώκουμε να λειτουργήσουν με αποτελεσματικότερο τρόπο τα περιφερειακά υπηρεσιακά συμβούλια. Τα νέα μέλη θα επιλεγούν με διαφάνεια και αξιοκρατία μετά από πρόσκληση δημόσιου ενδιαφέροντος. Θα υπάρξει υπουργική απόφαση. Είναι προφανές ότι δεν θίγεται ο θεσμός των αιρετών. Απλώς τα διορισμένα μέλη θα κριθούν μέσα από διαδικασίες -επαναλαμβάνω- διαφανείς και αξιοκρατικές.

Διατυπώθηκε η άποψη ότι πηγαίνει η Κυβέρνηση, ο μηχανισμός, η πολιτική ηγεσία του Υπουργείου να επιλέξει κομματικά πρόσωπα, ενώ μέχρι τώρα οι διοριζόμενοι από τις προηγούμενες διοικήσεις του Υπουργείου ήταν πρόσωπα υπεράνω κομματικής υποψίας. Είναι μια επιχειρηματολογία…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Μπορείτε να μας πείτε ποια είναι τα κριτήρια;

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Παρακαλώ, κυρία Χριστοφιλοπούλου.

**ΠΡΟΕΔΡΕΥΩΝ (Νικήτας Κακλαμάνης):** Κυρία Χριστοφιλοπούλου, αφήστε να τελειώνουμε!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ποια είναι τα κριτήρια, κύριε Πρόεδρε;

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Είναι δυνατόν, κυρία Χριστοφιλοπούλου, να είστε και με τη Χρυσή Αυγή και με το θέμα αυτό, εν εξάλλω καταστάσει;

**ΠΡΟΕΔΡΕΥΩΝ (Νικήτας Κακλαμάνης):** Στο τέλος.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Είναι δυνατόν; Σας παρακαλώ!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ποια είναι τα κριτήρια;

**ΠΡΟΕΔΡΕΥΩΝ (Νικήτας Κακλαμάνης):** Έχετε Κοινοβουλευτικό Εκπρόσωπο, μπορεί να ζητήσει τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν θέλει να απαντήσει!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Αν είναι δυνατόν! Σας παρακαλώ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ποιο είναι το κριτήριο;

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Το κριτήριο είναι η δεκαπενταετία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Υπάρχει νόμος!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Δεν θέλω να απαντήσω. Η κ. Χριστοφιλοπούλου μιλάει…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Υπάρχουν κριτήρια!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Η κ. Χριστοφιλοπούλου μιλάει ως το βαθύ κράτος του ΠΑΣΟΚ στην εκπαίδευση!

**ΠΡΟΕΔΡΕΥΩΝ (Νικήτας Κακλαμάνης):** Κυρία Χριστοφιλοπούλου, είστε παλιά Βουλευτής και σας παρακαλώ μην κάνετε αυτήν τη σκηνή.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Υπάρχει νόμος! Υπάρχουν κριτήρια!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Έχετε, κυρία Χριστοφιλοπούλου, χάσει την ψυχραιμία σας. Ηρεμήστε, παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Χριστοφιλοπούλου, ακούστηκε η φράση που ρωτάτε ποια είναι τα κριτήρια και κατεγράφησε και στα Πρακτικά.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Το κριτήριο το οποίο υπάρχει είναι…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Να πει τα κριτήρια!

**ΠΡΟΕΔΡΕΥΩΝ (Νικήτας Κακλαμάνης):** Ωραία! Με το ζόρι δεν μπορούμε να τον υποχρεώσουμε!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** …η δεκαπενταετής τουλάχιστον υπηρεσία.

Δεν βάζουμε άλλα κριτήρια που περιορίζουν το εύρος των υποψηφιοτήτων. Δεν θέλουμε δηλαδή να επαναλάβουμε αυτό που συνέβαινε στο παρελθόν, να αποκλείσουμε μεγάλη πλειοψηφία στελεχών της εκπαίδευσης, ικανών εκπαιδευτικών. Θέλουμε να υπάρξει μια ευρύτερη δυνατή επιλογή.

Διατυπώθηκε και η άποψη από την πλευρά του Ποταμιού –τη σημειώνω- που δέχεται την ανάγκη, απ’ ό,τι βλέπω, να αλλάξει αυτό που σήμερα υπάρχει στα υπηρεσιακά συμβούλια, σε αντίθεση με την κ. Χριστοφιλοπούλου η οποία δεν το δέχεται. Είναι υπέρ του καθεστώτος, όπως καταλαβαίνω.

Το Ποτάμι, όμως, διατύπωσε μια πρόταση, η οποία είναι αξιόλογη. Λέει ότι αντί να είναι η επιλογή αυτή από το σύνολο των εκπαιδευτικών της κάθε περιφέρειας, που έχουν τουλάχιστον δεκαπενταετή προϋπηρεσία -που είναι ένας μεγάλος αριθμός ανθρώπων και έχεις μεγάλες δυνατότητες επιλογής-, να το προσδιορίσουμε και να πούμε να γίνει με κλήρωση από τους είκοσι αρχαιότερους εκπαιδευτικούς της περιοχής.

**ΓΕΩΡΓΙΟΣ ΑΜΥΡΑΣ:** Δημόσια.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Δημόσια, όχι ιδιωτική. Προφανώς, με την πρόταση που κάνει το Ποτάμι…

(Θόρυβος στην Αίθουσα)

Κυρία Χριστοφιλοπούλου, τέτοια μάχη για το κατεστημένο στην εκπαίδευση; Είναι δυνατόν;

(Χειροκροτήματα από την πτέρυγα του ΣΥΡΙΖΑ)

Μα δεν το καταλαβαίνετε; Είναι δυνατόν; Έχετε ξεσαλώσει τόση ώρα! Σταματήστε, επιτέλους!

**ΑΘΑΝΑΣΙΟΣ ΔΑΒΑΚΗΣ:** Ποιο είναι το κατεστημένο στην εκπαίδευση;

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κυρία Χριστοφιλοπούλου, δεν σας αναγνωρίζω! Είστε παλιά συνάδελφος.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Το Ποτάμι διετύπωσε μια πολύ ενδιαφέρουσα πρόταση.

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Το Ποτάμι διετύπωσε μια ενδιαφέρουσα πρόταση: Να μην εκλεγούν, αλλά να κληρωθούν τα δύο μέλη των συμβουλίων από μια λίστα των είκοσι αρχαιότερων εκπαιδευτικών ανά περιφέρεια. Προφανώς, με την πρόταση αυτή του Ποταμιού -που επαναλαμβάνω θέλει μια σκέψη-, σχετικοποιείται η αρχή της αξιοκρατίας. Διότι αντί να κάνουμε επιλογή προσώπων με βάση τα κριτήριά τους και την αξία τους, με δημόσια, επαναλαμβάνω, διαδικασία κι όχι χωρίς να λέμε ποιοι είναι οι υποψήφιοι, εν κρυπτώ και παραβύστω, μας προτείνει τη διαδικασία να τραβάμε κλήρωση από τους είκοσι που τυχαίνει να είναι οι αρχαιότεροι. Προφανώς αυτό είναι μια παλινδρόμηση στη διαδικασία της κατ’ αρχαιότητας επιλογής κι όχι όπως λέει και το Ποτάμι -και συμφωνούμε σε άλλες περιπτώσεις- στη διαδικασία της με αξιοκρατικά κριτήρια επιλογής.

**ΓΡΗΓΟΡΙΟΣ ΨΑΡΙΑΝΟΣ:** Με ποια αξιοκρατία;

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Τώρα θα κριθούμε όλοι από τις επιλογές. Και επαναλαμβάνω ότι θα είναι δημόσιες οι διαδικασίες και η πρόσκληση και η ανακοίνωση και τα προσόντα των υποψηφίων.

Σχετικώς τώρα με το ζήτημα της κομματικοποίησης, το οποίο είναι αλήθεια ότι χωρίς να έχει την πρότερη καλή μαρτυρία το ΠΑΣΟΚ, το φέρνει συνέχεια εδώ -και η Νέα Δημοκρατία-, οι πρωτομάστορες του κομματικού κράτους στη χώρα μας, οι οποίοι χύνουν κροκοδείλια δάκρυα με ανέκδοτα του τύπου ότι ο ΣΥΡΙΖΑ κομματικοποιεί το δημόσιο και ειδικότερα την εκπαίδευση.

Ακούστε κάτι. Εμείς δεν διορίσαμε διευθυντές σχολείων. Εμείς εμπιστευτήκαμε την κρίση των εκπαιδευτικών. Έγινε ψηφοφορία και επελέγησαν οι διευθυντές των σχολείων, των πρωτοβάθμιων σχολικών μονάδων. Αυτό δεν είναι κομματικοποίηση. Και μάλιστα οι εκπαιδευτικοί επελέγησαν χωρίς αμφισβητήσεις.

Φωνάζατε ότι αυτό το πράγμα θα διέλυε την εκπαίδευση. Δεν την διέλυσε. Αντιθέτως, δημιούργησε θετικού τύπου συναινέσεις και συνεργασίες σε κάθε σχολική μονάδα και επαναλαμβάνω, σε κάθε περίπτωση αποδιοργανώνει και αποδεικνύει πόσο υποκριτική είναι η περί κομματικοποίησης ρητορεία του ΠΑΣΟΚ και της Νέας Δημοκρατίας.

Ο ΣΥΡΙΖΑ, επίσης, έχει ψηφίσει νομοσχέδιο, με το οποίο προβλέπει ότι ανάλογη διαδικασία θα ακολουθηθεί για την εκλογή των διευθυντών εκπαίδευσης, πενήντα οκτώ πρωτοβάθμιας και πενήντα οκτώ δευτεροβάθμιας εκπαίδευσης, σε όλη την χώρα. Και εκεί είναι εναντίον το ΠΑΣΟΚ και η Νέα Δημοκρατία και θεωρούν τι; Για ποιον λόγο; Θα ψηφίσουν οι εκλεγέντες από όλους τους εκπαιδευτικούς διευθυντές και υποδιευθυντές των σχολείων για να εκλέξουν τους διευθυντές εκπαίδευσης. Άρα δεχόμαστε βελτιώσεις, καμμία αντίρρηση, αλλά δεν είναι το βασικό μας στοιχείο, η βασική μας επιδίωξη, όπως είπατε εσείς, η κομματική άλωση. Ψηφίζουν όλοι. Ποια κομματική άλωση;

**ΓΕΩΡΓΙΟΣ ΚΑΣΑΠΙΔΗΣ:** Να ζητήσεις συγνώμη από τους Ποντίους!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ακούστε, είναι σαφές ότι δίνουμε μεγάλη μάχη για να αποκτήσει μεγαλύτερη εγκυρότητα, αξιοπιστία το δημόσιο σχολείο. Αυτό δεν αρέσει σε μερικούς, οι οποίοι κατά το παρελθόν είχαν πρωτοστατήσει στο να καταρρεύσει η εκπαίδευση, να υπάρχουν συμπτώματα αναξιοκρατικής επιλογής, να δημιουργήσουν δηλαδή μια λανθασμένη εικόνα για την εκπαίδευση και να οδηγήσουν πολλές φορές σε απαξίωση το δημόσιο σχολείο και τον εκπαιδευτικό.

Σε αυτές τις πολιτικές δυνάμεις, καταλαβαίνουμε ότι δεν αρέσει η μάχη που δίνουμε για να υπάρξει ακόμη περισσότερο αξιόπιστο δημόσιο σχολείο. Και αυτή η μάχη ξεκίνησε από την πρώτη μέρα φέτος. Διότι κληρονομήσαμε διαλυμένα σχολεία σε σχέση με τους διορισμούς. Επί τόσα χρόνια φεύγουν, συνταξιοδοτούνται περίπου τριάντα χιλιάδες εκπαιδευτικοί και δεν υπάρχει καμμία πρόσληψη στα δημόσια σχολεία. Προσπαθήσαμε να αντιμετωπίσουμε το φαινόμενο των κενών, εξομαλύναμε την κατάσταση. Φέτος, σε σχέση με πέρυσι, προσλαμβάνουμε είκοσι δύο χιλιάδες τριακόσιους εβδομήντα τέσσερις εκπαιδευτικούς αναπληρωτές, έναντι δεκαοκτώ χιλιάδων τετρακοσίων δεκαεννέα πέρυσι, δηλαδή τρείς χιλιάδες εννιακόσιους πέντε αναπληρωτές περισσότερους, δηλαδή 21,4% περισσότερους.

(Χειροκροτήματα από την πτέρυγα του ΣΥΡΙΖΑ)

Σε συνθήκες, μάλιστα, δημοσιονομικής δυσπραγίας, ήταν προτεραιότητα το σχολείο, θα είναι προτεραιότητα η εκπαίδευση, θα είναι προτεραιότητα η υγεία, θα είναι προτεραιότητα η δημόσια διοίκηση. Αυτό σημαίνει ανάπτυξη με κοινωνικό πρόσημο, φιλολαϊκό και δημοκρατικό. Και όχι ανάπτυξη υπέρ των ιδιωτικών συμφερόντων.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, πρέπει να κλείσετε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Δεν σας αρέσει αυτή η πολιτική που ακολουθούμε στον χώρο της εκπαίδευσης και γι’ αυτόν τον λόγο έχετε καταστήσει στόχο των επιθέσεών σας το Υπουργείο Παιδείας και την πολιτική της Κυβέρνησης στον χώρο της εκπαίδευσης. Δεν θα σας περάσει. Τα δημόσια σχολεία θα αποκτήσουν μεγαλύτερο κύρος, μέσα από τη συμβολή του Έλληνα πολίτη…

(Θόρυβος – διαμαρτυρίες στην Αίθουσα)

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Γίγαντα!

**ΓΕΩΡΓΙΟΣ ΚΑΣΑΠΙΔΗΣ:** Να ζητήσεις συγνώμη από τους Ποντίους.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φίλη είμαι αναγκασμένος να σας το ξαναπώ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Τελειώνω αμέσως.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φίλη, ο χρόνος υπερκαλύφθηκε κατά τρία λεπτά. Παρακαλώ κλείστε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κυρίες και κύριοι συνάδελφοι, έγιναν μερικές προτάσεις, τροπολογίες.

(Θόρυβος – διαμαρτυρίες στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Καθίστε λίγο σας παρακαλώ, να ακούσουμε σχετικά με τις τροπολογίες, μήπως γίνει κάποια δεκτή και από αυτήν την πλευρά.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Άκουσα τον κ. Φορτσάκη που αναφέρθηκε στην τροπολογία με γενικό αριθμό 17 και ειδικό 3, σχετικά με την πρόσληψη μάνατζερ του τουριστικού κλάδου, που προέρχονται από ομοταγή πανεπιστήμια της αλλοδαπής με ισότιμα πτυχία, τα οποία έχει αναγνωρίσει το ΔΟΑΤΑΠ.

Είναι σωστή η πρότασή σας, κύριε Φορτσάκη και την αποδεχόμαστε.

Δεύτερον, υπάρχει μια πρόταση για να αυξήσουμε τα κριτήρια για τις μετεγγραφές και τα κριτήρια αυτά να αφορούν με μια μεγαλύτερη ευαισθησία, το νησιωτικό χώρο.

Ξέρουμε τι σημαίνει νησιωτικός χώρος, ξέρουμε τι σημαίνουν στην κρίση που ζούμε τα προβλήματα που έχουν τα παιδιά στα νησιά. Θα την αντιμετωπίσουμε, θα την μελετήσουμε με ευαισθησία. Δεν μπορούμε να την κάνουμε αποδεκτή αυτήν τη στιγμή. Δεν έχουμε μελετήσει το θέμα. Τα ζητήματα που αφορούν την εκπαίδευση στα νησιά, αυτήν την ευλογημένη ιδιομορφία που έχει η πατρίδα μας, τα αντιμετωπίζουμε με κόστος και καλά κάνουμε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, σας παρακαλώ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Τελειώνω.

**ΠΡΟΕΔΡΕΥΩΝ (Νικήτας Κακλαμάνης):** Τελειώνετε, αλλά…

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Τελειώνω, κύριε Πρόεδρε.

Υπήρξε μία πρόταση σχετικά με το θέμα της αξιολόγησης των πανεπιστημίων. Πράγματι, ορισμένα επεισόδια που έγιναν προχθές στο Πανεπιστήμιο Αθηνών είναι καταδικαστέα. Δεν είμαστε κατά τού να λειτουργεί με τη δική του ευθύνη το πανεπιστήμιο σε θέματα αξιολόγησης ή άλλα θέματα λειτουργίας. Κανείς δεν μπορεί να εμποδίζει αυτές τις διαδικασίες όταν το ίδιο το πανεπιστήμιο επιλέγει να τις προχωρήσει.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φίλη, παρακαλώ πολύ. Δεν μπορώ να κάνω άλλη υπομονή. Κλείστε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Τελειώνω αμέσως.

Κύριε Πρόεδρε, το νομοσχέδιο για την εκπαίδευση θα έλθει συντόμως, όπως και το νομοσχέδιο για την έρευνα. Υπάρχει έργο το οποίο έχουμε αρχίσει στον χώρο της εκπαίδευσης. Στην ειδική εκπαίδευση φέτος παίρνουμε διπλάσιο σε σχέση με πέρυσι αριθμό αναπληρωτών. Θα είναι προτεραιότητα στην εκπαίδευση. Μία αν γίνει φέτος πρόσληψη μόνιμου προσωπικού, θα είναι στην ειδική εκπαίδευση. Θα είναι προτεραιότητα οι προσλήψεις στην ειδική εκπαίδευση, γιατί γνωρίζουμε τη μεγάλη κοινωνική αδικία που προκαλείται εις βάρος των παιδιών με ειδικές ανάγκες, εις βάρος των οικογενειών τους. Γνωρίζουμε τον ηρωισμό των καθηγητών, των εκπαιδευτικών, του βοηθητικού προσωπικού σε αυτούς τους τομείς.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ…

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Σας ευχαριστώ πολύ.

Θα ήθελα απλώς να επισημάνω ότι εμείς δεν πολιτικολογούμε, όπως κάνετε εσείς, ούτε θρηνολογούμε πάνω στα ερείπια του κομματικού σας κράτους.

**ΑΘΑΝΑΣΙΟΣ ΔΑΒΑΚΗΣ:** Είστε θρασύς!

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Δεν ντρέπεστε;

(Θόρυβος- διαμαρτυρίες από την πτέρυγα της Νέας Δημοκρατίας)

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Εμείς έχουμε έργο, έχουμε αποστολή, έχουμε στόχο για την ανόρθωση, τη βελτίωση της δημόσιας εκπαίδευσης. Αυτό εσείς δεν το ανέχεστε.

(Χειροκροτήματα από την πτέρυγα του ΣΥΡΙΖΑ)

**ΓΕΩΡΓΙΟΣ ΚΑΣΑΠΙΔΗΣ:** Να ζητήσεις συγγνώμη από τους Ποντίους!

(Θόρυβος – διαμαρτυρίες από την πτέρυγα της Νέας Δημοκρατίας και της Χρυσής Αυγής)

**ΙΩΑΝΝΗΣ ΑΪΒΑΤΙΔΗΣ:** Ζήτα συγγνώμη από τους Ποντίους!

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Να χαιρόμαστε την παιδεία του Υπουργού!

**ΓΕΩΡΓΙΟΣ ΚΑΣΑΠΙΔΗΣ:** Ντροπή σου! Έχουμε σφαγμένους. Έσφαζαν τους Έλληνες. Δίνεις επιχειρήματα…

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, καθίστε να ακούσετε. Κύριε Κασαπίδη, δεν μπορείτε να επιβάλετε ούτε εσείς ούτε κανένας μας σε κανέναν να ζητήσει συγγνώμη. Δεν θέλει να ζητήσει, τελειώσαμε. Τι να κάνουμε τώρα;

Προηγούνται οι Υπουργοί, σύμφωνα με τον Κανονισμό, αλλά έχουν ζητήσει τον λόγο –και θα τους δώσω τον λόγο μετά- ο κ. Παναγιώταρος για δύο λεπτά και ο κ. Βρούτσης για άλλα δύο λεπτά.

Κύριε Σκουρλέτη, θέλετε να μιλήσετε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και** **Ενέργειας):** Όχι.

**ΠΡΟΕΔΡΕΥΩΝ (Νικήτας Κακλαμάνης):** Καλώς.

Για την τροπολογία έχω υποσχεθεί στον κ. Τσιρώνη να μιλήσει πρώτα.

Κύριε Τσιρώνη, έχετε τον λόγο για δύο λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και** **Ενέργειας):** Ευχαριστώ, κύριε Πρόεδρε.

Κυρίες και κύριοι συνάδελφοι, δεν νομίζω να υπάρχει κάποιος σ’ αυτήν την Αίθουσα που να μην κατανοεί ότι η τροπολογία που φέραμε ήταν κάτι παραπάνω από κατεπείγουσα. Δεν είχα τον χρόνο να τοποθετηθώ επί της ουσίας. Είχα πρόθεση να το κάνω στην δευτερομιλία μου, αλλά κατόπιν παράκλησης του Προεδρείου για να τοποθετηθούν και οι άλλοι Κοινοβουλευτικοί Εκπρόσωποι, συμφωνήσαμε με τον Πρωθυπουργό να κατατεθεί η τροπολογία στο επόμενο νομοσχέδιο, ώστε να δοθεί η ευκαιρία για πιο ουσιαστικό διάλογο. Ελπίζω φυσικά να μην σημαίνει αυτό ότι κάποιος άνθρωπος θα χάσει το σπίτι του εξαιτίας αυτής της ολιγόμηνης καθυστέρησης.

**ΑΘΑΝΑΣΙΟΣ ΜΠΟΥΡΑΣ:** Να περάσει αυτή σήμερα.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ, κύριε Υπουργέ, οπότε αυτό το θέμα για απόψε δεν υφίσταται.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, έχω δευτερολογία.

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ, κύριε Μανιάτη. Απεσύρθη η τροπολογία, θα έλθει κανονικά, θα μιλήσετε.

Ο κ. Αποστόλου έχει τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, παράκληση, σε κλίμα συναίνεσης, επειδή πάρα πολλοί συνάδελφοι ασχολούνται με τα αγροτικά, είναι πολύ θετικό αυτό και πρέπει να το αντιληφθεί ο αγροτικός κόσμος ότι πλέον στη Βουλή υπάρχει ένα ενδιαφέρον για την αγροτική δραστηριότητα…

**ΧΡΗΣΤΟΣ ΜΠΟΥΚΩΡΟΣ:** Και αυτό πρώτη φορά; Και αυτό εσείς πρώτη φορά;

**ΑΘΑΝΑΣΙΟΣ ΔΑΒΑΚΗΣ:** Τώρα υπάρχει ενδιαφέρον για τα αγροτικά; Πάντα υπήρχε!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Επειδή, λοιπόν, ουσιαστικά απευθύνομαι στις δυνάμεις που είναι υπέρ της ευρωπαϊκής πορείας, συναινέσαμε όλοι μαζί και ψηφίσαμε μία συμφωνία η οποία όντως έχει επώδυνα σημεία για τους αγρότες.

**ΧΡΗΣΤΟΣ ΜΠΟΥΚΩΡΟΣ:** Τη συμφωνία την ψήφισες εσύ! Εμείς ψηφίσαμε την παραμονή της χώρας στην ευρωζώνη!

**ΜΑΡΙΑ ΑΝΤΩΝΙΟΥ:** Εσύ τα έφερες αυτά! Η συμφωνία είναι δικιά σου! Εσύ διαπραγματεύτηκες!

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ! Θέλετε να φτάσουμε στις δύο τα μεσάνυχτα;

Συνεχίστε, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εμείς, λοιπόν, από τη δική μας πλευρά, αγαπητοί συνάδελφοι, παραμονές εκλογών και μετά τις εκλογές είπαμε στον αγροτικό κόσμο ότι θα προσπαθήσουμε να απαλύνουμε τις επιπτώσεις.

**ΜΑΞΙΜΟΣ ΧΑΡΑΚΟΠΟΥΛΟΣ:** Βάλτε τα ισοδύναμα να δούμε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αφήστε ένα λεπτό να μιλήσω, επιτέλους!

Εμείς, λοιπόν, λέμε πολύ απλά στους αγρότες ότι θα χρησιμοποιήσουμε ως εργαλεία πρώτον, τα βιβλία εσόδων-εξόδων. Για παράδειγμα, συζητάμε τώρα τον ειδικό φόρο κατανάλωσης πετρελαίου για τομείς όπως είναι ειδικά η φυτική παραγωγή που είναι υψηλό το κόστος ενέργειας, το κόστος πετρελαίου. Αντιλαμβάνεστε ότι καταχωρώντας στις δαπάνες ένα μεγάλο του κόστους παραγωγής, αυτό την ίδια ώρα μειώνει τη φορολογητέα ύλη που μπορεί να υπάρξει μεταξύ εσόδων-εξόδων.

**ΚΩΝΣΤΑΝΤΙΝΟΣ ΣΚΡΕΚΑΣ:** Δεκαπλασίασε το φόρο τότε!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Από εκεί και πέρα, λοιπόν, εργαλεία μας επίσης είναι: Πρώτον, η εισπραξιμότητα του ΦΠΑ που θα υπάρξει με την τήρηση βιβλίων εσόδων- εξόδων ταυτόχρονα…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Τι σχέση έχει αυτό;

**ΒΑΣΙΛΕΙΟΣ ΚΙΚΙΛΙΑΣ:** Κύριε Πρόεδρε, τι σχέση έχει αυτό με το νομοσχέδιο;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ, είναι αδιανόητο αυτό το πράγμα. Δεν προκάλεσα κανέναν, απλά πρέπει να πω τις απόψεις της Κυβέρνησης για ένα θέμα που περιμένει ο κόσμος. Σας δόθηκε η δυνατότητα. Επιτέλους!

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Η εισπραξιμότητα, λοιπόν, του ΦΠΑ που θα υπάρξει μέσα από την τήρηση βιβλίων εσόδων-εξόδων…

 (Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Έχετε την εντύπωση ότι όσοι παρακολουθούν από τους δέκτες καταλαβαίνουν τι γίνεται; Ούτε καταγράφονται στα Πρακτικά για τον ιστορικό του μέλλοντος ούτε καταλαβαίνει κανείς που μπορεί να μας παρακολουθεί από την τηλεόραση. Υπάρχει ο Κοινοβουλευτικός Εκπρόσωπος ο οποίος θα πάρει τον λόγο και θα μιλήσει!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Προχωράμε λοιπόν και λέμε ότι μία δεύτερη παράμετρος είναι ο προσδιορισμός του επαγγέλματος του αγρότη, δηλαδή αυτός που λέμε εμείς κατά κύριο επάγγελμα αγρότης να τύχει διαφορετικής φορολογικής μεταχείρισης. Δεύτερο, λοιπόν, ζήτημα το οποίο θα διαπραγματευτούμε, κάτι το οποίο εξάλλου μας ζητείται από τη συμφωνία.

Επειδή πραγματικά μπήκε ένα ζήτημα σχετικά με τις καθυστερήσεις πληρωμών, όλοι γνωρίζετε ότι κάθε φορά που αλλάζει η Κοινή Αγροτική Πολιτική, επειδή τα δεδομένα είναι εντελώς διαφορετικά, υπάρχει μία καθυστέρηση. Ποτέ μέχρι σήμερα, σε όλες τις προηγούμενες περιπτώσεις δεν είχαν πληρωθεί οι προκαταβολές πριν τις 15 Δεκεμβρίου.

Λέμε πολύ απλά ότι τέλος Νοεμβρίου θα πληρωθούν οι προκαταβολές…

**ΠΡΟΕΔΡΕΥΩΝ (Νικήτας Κακλαμάνης):** Κύριε Αποστόλου, τελειώστε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** …και θα φτάνουν μέχρι και το 70%, 75% ίσως και 90%.

Επίσης, όλες οι εκκρεμότητες από το 2009, 2010, 2011, 2012, 2013…

**ΠΡΟΕΔΡΕΥΩΝ (Νικήτας Κακλαμάνης):** Κύριε Αποστόλου, δεν απαντάτε σε επίκαιρη επερώτηση. Παρακαλώ πολύ! Μου ζητήσατε τον λόγο για να δώσετε διευκρινιστικές απαντήσεις επί του κομματιού του νομοσχεδίου που σας αφορά και όχι επί παντός επιστητού του Υπουργείου σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, του μισού χρόνου έκανα χρήση.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Ένα λεπτό και κλείστε σας παρακαλώ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κλείνω, λοιπόν, λέγοντας ότι: όλες αυτές οι πληρωμές θα γίνουν μέχρι τέλους του χρόνου και αφορούν εκκρεμότητες μέχρι τέλους του 2014.

Το τελευταίο που έχω να σας πω είναι ότι βρήκαμε πρόστιμα, καταλογισμούς πάνω από 3 δισεκατομμύρια. Σε αυτό το έγγραφο που πήρα σήμερα λέει ότι αν το θέμα των καταλογισμών δεν το αντιμετωπίσουμε θα μεταβληθεί και ο αγροτικός τομέας σε Κορουπητό επιβάλλοντας πρόστιμα σε καθημερινή βάση. Αυτό πήραμε, αγαπητοί συνάδελφοι, και να έχετε υπ’ όψιν σας ότι δίνουμε μεγάλες μάχες.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Ο κ. Τσιρώνης, ο οποίος θα δώσει διευκρινίσεις επί της αρχής, θα έχει τον λόγο για τρία λεπτά.

Η Υπουργός Παιδείας, παρ’ ότι υποθέτω ότι θα έπρεπε να έχει καλυφθεί από τον κύριο Υπουργό, τον κ. Φίλη, θα έχει τρία λεπτά.

Κυρία Φωτίου, εσείς επί ποίου θέματος; Δεν είστε στον κατάλογο των Υπουργών που μου έχει δώσει η Κυβέρνηση για το σημερινό νομοσχέδιο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για το κεφάλαιο 6.

**ΠΡΟΕΔΡΕΥΩΝ (Νικήτας Κακλαμάνης):** Καθήστε τελευταία. Θα μου πείτε επί ποίου θέματος.

Ο κ. Τσιρώνης για τρία λεπτά έχει τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα αναφερθώ στις παρατηρήσεις που άκουσα, κυρίως στο άρθρο 31 που αφορά την εναρμόνιση των περιφερειακών σχεδίων στο εθνικό σχέδιο, γιατί είναι το μόνο στο οποίο άκουσα κάποιες παρατηρήσεις.

 Μου έκαναν πραγματικά εξαιρετική εντύπωση δύο πράγματα. Πρώτον, κόλλησε η κασέτα στο ότι παραβιάζεται η αυτοτέλεια των περιφερειών. Ξεκαθαρίζω ότι στο θέμα αυτό, ήδη με τον ν. 4042, τον υπάρχοντα νόμο, δεν υπάρχει αυτοτέλεια των περιφερειών, γιατί λέει ρητά ο ν. 4042 ότι τα περιφερειακά σχέδια οφείλουν να εναρμονίζονται στο εθνικό σχέδιο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** …(δεν ακούστηκε)

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Να ξεκαθαρίσω κάτι. Δεν έχω διακόψει ποτέ ομιλητή και όποιος διακόπτει ομιλητή, απλώς υποδηλώνει την αγωγή του. Είναι ξεκάθαρο αυτό και αυτό αντιλαμβάνεται ο ελληνικός λαός.

(Χειροκροτήματα από την πτέρυγα του ΣΥΡΙΖΑ)

 **ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Η Κωνσταντοπούλου τι έκανε; Ο Στρατούλης τι έκανε;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Έχετε μιλήσει, κυρία μου, περισσότερο απ’ όλους τους ομιλητές.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Τσιρώνης τουλάχιστον σήμερα δεν μίλησε καθόλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κυβερνήστε, λοιπόν! Κυβερνήστε! Έλεος!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ξεκαθαρίζουμε, λοιπόν, ότι για το καυτό θέμα των απορριμμάτων υπάρχουν ευρωπαϊκές οδηγίες και υπάρχει εθνικό σχέδιο, στο οποίο οφείλουν να εναρμονίζονται τα περιφερειακά. Το μόνο που κάνουμε είναι να ξεκαθαρίζουμε τη νομική διαδικασία με την οποία γίνεται η εναρμόνιση με μια ΚΥΑ. Και όσον αφορά μόνο την εναρμόνιση. Τα σχέδια εκπονούνται όπως και πριν και εγκρίνονται από τις περιφέρειες όπως και πριν. Δεν αλλάζει τίποτα.

Ένα δεύτερο ζήτημα θα θέσω και τελειώνω, κύριε Πρόεδρε, για να μην κουράσω. Ακούσαμε για τη χωροταξία ότι είναι πρωτάκουστο και αντισυνταγματικό ότι θα αλλάξουν σε μια περιοχή συντελεστές δόμησης ή χρήσης. Πού ακούστηκε αυτό, συνάδελφοι; Θέλετε να πείτε όσοι είστε επιστήμονες χωροτάκτες ή πολεοδόμοι ή αρχιτέκτονες ότι δεν έχετε δει ποτέ ήδη στο λεκανοπέδιο της Αττικής να αλλάζουν συντελεστές δόμησης; Δεν το έχετε δει ποτέ; Δεν συνέβη ποτέ να αυξάνονται επιβαρύνοντας παλαιούς ιδιοκτήτες που έκτισαν με τους παλιούς συντελεστές, είτε να μειώνονται δεσμεύοντες; Πρώτη φορά ακούω ότι είναι αντισυνταγματικό και θα εγείρει αποζημίωση. Να εγείρω κι εγώ αποζημίωση τότε, γιατί έκτισα σπίτι με πολύ χαμηλό συντελεστή και μπροστά μου χτίστηκαν μεγαθήρια αργότερα. Τελειώνω, εδώ αλλά λίγη σοβαρότητα ως Αντιπολίτευση.

Θα τελειώσω με ένα πράγμα. Στη διάθεση συναίνεσης που πάντα διακατέχει την κουλτούρα μου, όταν άκουσα τις αντιρρήσεις, παρακάλεσα την Αντιπολίτευση, αν έχει κάποια καλύτερη πρόταση σε αυτά που προτείναμε που είναι επί της ουσίας κι αν η αντίρρηση είναι εκεί, να μας το πει.

Και τι ακούσαμε; «Εμείς» λέει «ως Αντιπολίτευση, δεν θα κάνουμε τη δουλειά σας. Δεν θα φέρουμε καμμία πρόταση».

Ευχαριστούμε. Δείχνετε πόσο εποικοδομητικοί είσαστε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, η κυρία Υπουργός Παιδείας έχει τον λόγο για δύο λεπτά.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Δεν θα έπαιρνα τον λόγο, αν ο κ. Στύλιος δεν έκανε αναφορά σε επίκαιρη ερώτηση που μας έχει καταθέσει για τις μετεγγραφές. Δήλωσα κώλυμα την προηγούμενη Παρασκευή, γιατί απλώς είχα κώλυμα. Ήμουν στην Πάτρα, επειδή εχειρουργείτο ο πατέρας μου. Τη Δευτέρα θα απαντηθεί η ερώτησή του σε όλα της τα σημεία, για να μην πάρω χρόνο να την απαντήσω τώρα.

Ένα δεύτερο σημείο: Επειδή ακούστηκαν πολλά την ώρα που μίλαγε ο Υπουργός, ο κ. Φίλης, σε μεταβατικό νομοσχέδιο που θα καταθέσουμε θα φανούν διάφορα προβλήματα, τα οποία προσπαθούμε να επιλύσουμε: πώς η δημόσια εκπαίδευση χρησιμοποιήθηκε για πελατειακούς λόγους επί πάρα πολλά χρόνια, πόσα προβλήματα φόρτωσε το σύστημα και πώς άφησε ανοικτές τις πόρτες για ιδιωτική εκπαίδευση απ’ όλες τις μεριές.

Ένα τρίτο σημείο και τελειώνω: Δεν περιποιεί τιμή σε κανέναν αυτή η Βουλή. Δεν περιποιεί τιμή σε κανέναν…

**ΘΕΟΔΩΡΑ ΜΠΑΚΟΓΙΑΝΝΗ:** Όχι να κρίνετε όλη τη Βουλή!

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** …με αφήνετε να τελειώσω;

**ΘΕΟΔΩΡΑ ΜΠΑΚΟΓΙΑΝΝΗ:** Όχι! Δεν μπορείτε να προσβάλλετε όλη τη Βουλή!

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Με αφήνετε να τελειώσω;

**ΘΕΟΔΩΡΑ ΜΠΑΚΟΓΙΑΝΝΗ:** Μάθετε ότι το Κοινοβούλιο δεν το προσβάλλουν!

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Όταν υπάρχουν εδώ μέσα κόμματα τα οποία λειτουργούν με φασιστικό τρόπο και των οποίων τη δύναμη είδαμε …

**ΣΟΦΙΑ ΒΟΥΛΤΕΨΗ:** Ποια είναι;

**ΘΕΟΔΩΡΑ ΜΠΑΚΟΓΙΑΝΝΗ:** Να προσέχετε, λοιπόν, τι λέτε για όλη τη Βουλή!

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** …και σήμερα σε ανυπεράσπιστους ανθρώπους, όταν βλέπουμε την εθνοκαπηλεία και την πατριδολαγνεία σε ένα βαθμό…

**ΘΕΟΔΩΡΑ ΜΠΑΚΟΓΙΑΝΝΗ:** Δεν είναι όλη η Βουλή!

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Αφήστε με να τελειώσω! Γιατί δεν με αφήνετε;

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, ζητήσατε τον λόγο επί του νομοσχεδίου και για να απαντήσετε στον κ. Στύλιο…

**ΘΕΟΔΩΡΑ ΜΠΑΚΟΓΙΑΝΝΗ:** Να προσέχετε, γιατί δεν ξέρετε τι λέτε!

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Είπα δεν περιποιεί τιμή πρώην Υπουργός Παιδείας να λέει «τα σκέρτσα των επιστημόνων τα πληρώνουμε και μας δημιουργούν προβλήματα».

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, με μέτρο γι’ αυτά που λέει για τη Βουλή των Ελλήνων! Έχει βρεθεί τώρα και μιλάει…

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Όταν μιλάμε έτσι μέσα σε αυτήν τη Βουλή, δημιουργούμε πρόβλημα δημοκρατίας. Τελείωσα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΘΕΟΔΩΡΑ ΜΠΑΚΟΓΙΑΝΝΗ:** Μα, είναι δυνατόν να μιλάτε έτσι; Έλεος! Σοβαρευτείτε!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ελάτε τώρα, κυρία Μπακογιάννη. Τι είπε;

**ΘΕΟΔΩΡΑ ΜΠΑΚΟΓΙΑΝΝΗ:** Εγώ την άκουσα πολύ καλά τι είπε. Χάσαμε το μέτρο μας πια;

Έλα τώρα, Σία! Μπήκαμε στη Βουλή και δεν ξέρουμε τι λέμε;

**ΠΡΟΕΔΡΕΥΩΝ (Νικήτας Κακλαμάνης):** Κυρία Φωτίου,έχετε τον λόγο για δύο λεπτά για να μας πείτε το θέμα.

**ΘΕΟΔΩΡΑ ΜΠΑΚΟΓΙΑΝΝΗ:** Να δω τι άλλο θα ακούσω τώρα.

**ΠΡΟΕΔΡΕΥΩΝ (Νικήτας Κακλαμάνης):** Μετά έχουν ζητήσει τον λόγο ο κ. Παναγιώταρος, ο κ. Βρούτσης, ο κ. Θεοχάρης…

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, έχω ζητήσει κι εγώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιάτη, οι Κοινοβουλευτικοί Εκπρόσωποι παίρνουν τον λόγο. Δεν μπορώ να σας δώσω τον λόγο, μόνο ο κ. Θεοχαρόπουλος μπορεί να μιλήσει αν θέλει. Δεν μπορώ να ανοίξω κατάλογο Βουλευτών. Το ξέρετε και δεν πρόκειται να το κάνω.

Κυρία Φωτίου, έχετε τον λόγο για δύο λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, αφορά το άρθρο 37, «Ζητήματα Κέντρου Εκπαίδευσης κι Αποκατάστασης Τυφλών, ΚΕΑΤ» και τις παρατηρήσεις πολλών Βουλευτών της Αξιωματικής Αντιπολίτευσης και της μη ελάχιστης αντιπολίτευσης, οι οποίες επανειλημμένα αναφέρονται στο ότι εμείς αλλάζουμε τον τρόπο χρηματοδότησης της αμοιβής του προέδρου του ΚΕΑΤ και του διοικητικού συμβουλίου.

Σας λέω λοιπόν, αγαπητοί συνάδελφοι, ότι αυτός είναι νόμος του ΠΑΣΟΚ του ’98. Την παράγραφο αυτή δεν την πειράξαμε. Ένα το κρατούμενο, για να καταλάβουμε ποιος ακριβώς νομοθετούσε και πώς.

Δεύτερον, δηλώνω κατηγορηματικά ότι δεν πρόκειται να την χρησιμοποιήσουμε καθόλου εμείς. Εμείς εκείνο που αλλάξαμε και το μόνο που τροπολογήσαμε ήταν η σύσταση των τριών μελών του διοικητικού συμβουλίου που ορίζει ο Υπουργός. Αυτό.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, ο κ. Θεοχαρόπουλος παραχωρεί τη θέση του στον κ. Μανιάτη κι επομένως τέταρτος στη σειρά θα μιλήσει εκ μέρους της Δημοκρατικής Συμπαράταξης ΠΑΣΟΚ-ΔΗΜΑΡ για το θέμα το συγκεκριμένο που θέλει ο κ. Μανιάτης, στον οποίο θα δώσω τον λόγο επίσης για δύο λεπτά.

Τον λόγο έχει τώρα ο κ. Παναγιώταρος για δύο λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Θέλω να καταγγείλω τον Υπουργό ΠΡΟΠΟ κ. Τόσκα ως ψεύτη και συκοφάντη, ο οποίος έκανε δηλώσεις και στοχοποίησε ένα ολόκληρο κόμμα, τη Χρυσή Αυγή για τα επεισόδια που έγιναν το απόγευμα. Και για να καλύψει αυτήν τη γκάφα του, ή μάλλον τη σταλινική του εμπάθεια απέναντι στη Χρυσή Αυγή, έδωσε εντολή στους υφιστάμενους του να αρχίσουν προσαγωγές, τηλεφωνικές κλήσεις επί γνωστών, αγνώστων, άσχετων και ασχέτων. Πήραν άνθρωπο που βρίσκεται στον Πύργο Ηλείας και τον κάλεσαν να πάει στη ΓΑΔΑ, γιατί –λέει- ήταν στο περιστατικό.

(Θόρυβος - διαμαρτυρίες από την πτέρυγα του ΣΥΡΙΖΑ)

Αυτά είναι τα αίσχη, αυτή είναι η αριστερή δημοκρατία που τόσο σας αρέσει. Περαστικά σας!

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Ιωάννης Βρούτσης για δύο λεπτά.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, αν μιλήσω και κάποια δευτερόλεπτα παραπάνω, ζητώ την επιείκειά σας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, υπάρχει ομόφωνη απόφαση και ό,τι κάνω από εδώ και πέρα, είναι κατά παρέκκλιση της ομόφωνης απόφασης.

Επομένως έχετε τον λόγο για δύο λεπτά, όπως και οι άλλοι.

**ΙΩΑΝΝΗΣ ΒΡΟΥΤΣΗΣ:** Πρώτον, κυρίες και κύριοι συνάδελφοι, ολοκληρώνεται η διαδικασία. Σε λίγο μπαίνουμε στην ονομαστική ψηφοφορία και η εκκρεμότητα εκ μέρους της Κυβέρνησης και συγκεκριμένα του Υπουργού Οικονομικών για το 23%, όσον αφορά την εκπαίδευση, παραμένει ανοιχτή.

 Επαναλαμβάνω, στην τροπολογία την οποία εισάγει σήμερα η Κυβέρνηση, κύριε Αλεξιάδη, και διαγράφονται τα πρόστιμα και συμφωνήσαμε, αλλάζουν οι προθεσμίες και συμφωνήσαμε, παραμένει ο κύριος φόρος. Ουσιαστικά, παρ’ ότι είναι επιστημονικά εξειδικευμένο –ενημερώνω- υποδηλώνει ότι ο ΦΠΑ 23% παραμένει, τη στιγμή που η Νέα Δημοκρατία, όλοι οι Βουλευτές, έχουμε δηλώσει με τροπολογία και ζητάμε τη στήριξη σας να καταργηθεί.

Δεύτερον, καταθέσατε, κύριε Αλεξιάδη, μία τροπολογία με το όνομα «Νομοτεχνική βελτίωση». Ουσιαστικά, πρόκειται για τροπολογία, κύριε Πρόεδρε και θα πρέπει να είστε πιο προσεκτικοί. Στο τελευταίο άρθρο -και εφιστώ την προσοχή σε όλες και όλους- έχει μία διάταξη πίσω από την οποία κρύβονται πολύ σημαντικά ζητήματα που αφορούν την οικονομία της χώρας.

Μέσα από τη διάταξη, κύριε Αλεξιάδη περί παραγραφών, ουσιαστικά σηματοδοτείται για πρώτη φορά και αυτό εκμαιεύω -και είναι εδώ ο κύριος Υπουργός να το πει- ότι θα παραγραφούν στο τέλος του χρόνου και οι πληροφορίες λένε για δεκάδες χιλιάδες φορολογικές υποθέσεις, οι οποίες βρίσκονται σε εκκρεμότητα. Αυτό είναι το ένα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Από πότε είναι αυτές;

**ΙΩΑΝΝΗΣ ΒΡΟΥΤΣΗΣ:** Δεύτερον, η αποτίμηση των εκκρεμοτήτων αυτών είναι αρκετές εκατοντάδες εκατομμύρια ευρώ.

Ζητάω από τον κύριο Υπουργό, ο οποίος είναι παρών, να απαντήσει στα εξής: Πρώτον, γιατί συμβαίνει πρώτη φορά; Δεύτερον, ποιος τους το επέβαλε; Τρίτον, γιατί το δέχτηκε; Τέταρτον, πόσες φορολογικές υποθέσεις είναι; Πέμπτο, πόσες εκατοντάδες εκατομμύρια θα χάσει το δημόσιο;

Κύριε Πρόεδρε, μιλάμε σε μια κρίσιμη οικονομική περίοδο για τη χώρα. Δεν μπορεί να έρχεται στο παρά πέντε μία τόσο σοβαρή τροπολογία κι όχι νομοτεχνική βελτίωση και να το δέχεστε έτσι απλά και να εγκαλείτε και να με κοιτάτε με αυτόν τον τρόπο και να μην μου επιτρέπετε να μιλήσω.

(Χειροκροτήματα από την πτέρυγα της Νέας Δημοκρατίας)

Προχωρώ, κύριε Πρόεδρε. Είναι παρούσα η κ. Γεροβασίλη. Αν ήταν Βουλευτής, δεν θα απευθυνόμουν. Είστε όμως Υπουργός. Πριν από κάποιες ώρες κάνατε μία απρεπέστατη, απαράδεκτη δήλωση εναντίον της Νέας Δημοκρατίας. Είστε πολύ μικρή για να βάλετε στο στόμα σας αυτήν την μεγάλη παράταξη, τη Νέα Δημοκρατία!

(Χειροκροτήματα από την πτέρυγα της Νέας Δημοκρατίας)

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Κύριε Πρόεδρε, παρακαλώ τον λόγο.

**ΙΩΑΝΝΗΣ ΒΡΟΥΤΣΗΣ:** Απλώς, κύριε Πρόεδρε, η Νέα Δημοκρατία είναι το κόμμα που έφερε τη δημοκρατία στην Ελλάδα με αγώνες, με θυσίες.

(Θόρυβος-διαμαρτυρίες από την πτέρυγα του ΣΥΡΙΖΑ)

**ΝΕΚΤΑΡΙΟΣ ΣΑΝΤΟΡΙΝΙΟΣ:** Σας ξέρουμε!

**ΙΩΑΝΝΗΣ ΒΡΟΥΤΣΗΣ:** Αυτό είναι το επίπεδό σας.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Δύο λεπτά, κύριε Πρόεδρε.

Το ατόπημα είναι μεγάλο. Ζητώ από την Υπουργό ή να ανακαλέσει ή να ζητήσει συγγνώμη.

**ΠΡΟΕΔΡΕΥΩΝ (Νικήτας Κακλαμάνης):** Δεν χρειάζεται να ζητήσετε, έχει ζητήσει το λόγο για να απαντήσει.

**ΙΩΑΝΝΗΣ ΒΡΟΥΤΣΗΣ:** Όσον αφορά τον κ. Φίλη, επειδή η παρουσία του εδώ από Βήματος Βουλής, αυτά που είπε, το χειροκρότημα από τους Βουλευτές του ΣΥΡΙΖΑ, δεν έκανε απλώς αυτά που ήταν ολίσθημα, αλλά επιβεβαιώνει ότι τα πιστεύει. Μία λέξη θα πω στην Κυβέρνηση…

(Θόρυβος-διαμαρτυρίες από την πτέρυγα του ΣΥΡΙΖΑ)

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Επί του νομοσχεδίου, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Κανένας δεν μίλησε επί του νομοσχεδίου. Το ξέρετε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Τώρα το πήρες χαμπάρι;

**ΙΩΑΝΝΗΣ ΒΡΟΥΤΣΗΣ:** Οι λογαριασμοί της Νέας Δημοκρατίας για τον κ. Φίλη είναι ανοικτοί.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ:** Πρόεδρε μου, όχι έτσι!

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, θα ρωτήσω τον κ. Αλεξιάδη, θα απαντήσετε όμως μετά. Πρώτο θέμα ήταν το δικό σας. Το θέμα της κ. Γεροβασίλη ήταν το τελευταίο.

Θα απαντήσετε επί της ουσίας. Αν είναι πράγματι έτσι και το αποδέχεστε ότι είναι κάπως έτσι, θα ήθελα να σας κάνω έκκληση -με δεδομένο ότι την Τετάρτη και Πέμπτη έχουμε κοινοβουλευτικό έργο στη Βουλή- αν θέλατε, όπως ο κ. Τσιρώνης, να το αποσύρετε απόψε και να το φέρετε είτε την Τετάρτη είτε την Πέμπτη και να το συζητήσετε και στις επιτροπές με μεγαλύτερη άνεση. Γιατί μπορεί να είναι και για καλό και δεν υπάρχει λόγος να υπάρχει ένταση και να μην υπερψηφιστεί. Σε εσάς είναι η πρωτοβουλία. Εγώ σας κάνω την έκκληση.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, θέλω πρώτα απ’ όλα να ξεκαθαρίσουμε το θέμα του ΦΠΑ στην εκπαίδευση.

Εγώ το είπα και προηγουμένως, αλλά επαναλαμβάνεται το ίδιο επιχείρημα. Θα επαναλάβω κι εγώ την ίδια απάντηση. Απορώ πώς η Νέα Δημοκρατία δεν έχει φέρει ακόμα τροπολογία για να καταργήσουμε τον ΕΝΦΙΑ και μια σειρά από άλλες φορολογικές διατάξεις που είχε φέρει τα προηγούμενα χρόνια.

(Θόρυβος από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΣΚΡΕΚΑΣ:** Να το κάνετε εσείς αυτό, να τον καταργήσετε εσείς. Δεν θέλουμε να σας κλέψουμε τη δόξα.

**ΑΘΑΝΑΣΙΟΣ ΜΠΟΥΡΑΣ:** Αυτό το αφήσαμε για εσάς.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, όταν δεν απαντάτε επί των ερωτημάτων και μιλάτε γενικά, δημιουργούνται πάντοτε τέτοια. Δεν είναι η πρώτη φορά που γίνεται. Και κάνετε τα ίδια, τα ανάποδα.

Σας παρακαλώ. Πήγε καλά η διαδικασία. Ο κ. Σκουρλέτης είπε ότι δεν θα μιλήσει για να κερδίσουμε χρόνο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα απαντήσω επί της τροπολογίας, αλλά ελπίζω να μην διακοπώ και να μην έχω πάλι τέτοια συμπεριφορά.

**ΠΡΟΕΔΡΕΥΩΝ (Νικήτας Κακλαμάνης):** Όχι. Και μην ξεχάσετε την έκκληση που σας έκανα. Μήπως είναι καλύτερα έτσι.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά το θέμα του ΦΠΑ στην εκπαίδευση, σαφέστατα, η τροπολογία που φέρνουμε αντιμετωπίζει, πρώτον, το νομικό θέμα των όποιων παρατάσεων δώσαμε το προηγούμενο χρονικό διάστημα, διότι υπήρχε νομικό κενό και έπρεπε να το καλύψουμε. Πρώτον, λοιπόν, καλύπτουμε αυτό το κενό.

Δεύτερον, καλύπτουμε το κενό που είχαμε. Διότι οι υπηρεσίες, πολύ σωστά, αφού υπήρχε κενό νόμου έβαλαν πρόστιμα, ενώ τώρα ερχόμαστε και διορθώνουμε αυτό το ζήτημα.

Με τη διάταξη αυτή δεν καταργούμε και δεν αποδεχόμαστε την τροπολογία για κατάργηση του ΦΠΑ. Είναι σαφέστατο πού βρίσκεται αυτήν τη στιγμή αυτό το θέμα. Η Κυβέρνηση αυτήν τη στιγμή δεν φέρνει τέτοια διάταξη.

**ΠΡΟΕΔΡΕΥΩΝ (Νικήτας Κακλαμάνης):** Κατανοητό. Πάμε στο επόμενο. Τα δύο πρώτα, νομίζω, ομοφώνως στηρίζονται. Δεν χρειαζόταν να τα αναπτύξετε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν χρειάζεται σε αυτό το σημείο κάτι άλλο να επαναλάβουμε, όσο κι αν επαναλαμβάνονται τα ίδια επιχειρήματα.

Σε ό,τι αφορά το δεύτερο ζήτημα. Είναι η νομική θωράκιση των ελεγκτικών οργάνων από διώξεις που είχαν γι’ αυτά τα ζητήματα. Δεν υπάρχει θέμα παραγραφής για το 2015, διότι η Βουλή ψήφισε και παρατάθηκαν οι υποθέσεις, για τις οποίες έχουν εκδοθεί εντολές ελέγχου ή εισαγγελικές παραγγελίες, μέχρι τις 31-12-2016. Όμως, εδώ -όπως συμφωνήσαμε στον ν. 4336- φέρνουμε την υλοποίηση των προαπαιτουμένων που έλεγαν ότι πρέπει να θωρακίσουμε νομικά τους ελεγκτές από τα ζητήματα των παραγραφών και από άλλες κυρώσεις.

Κι όπως ξέρετε πολύ καλά, σε άλλη διάταξη του νομοσχεδίου, υπάρχει πλέον διατυπωμένο σε πολύ καλύτερη μορφή από το παρελθόν το πώς θα γίνεται η προτεραιοποίηση των ελέγχων. Αντί δηλαδή να ασχολείται ο ελεγκτικός μηχανισμός με υποθέσεις που δεν απέδιδαν φόρους και δεν απέδιδαν ελεγκτικά, θα γίνεται προτεραιοποίηση με συγκεκριμένα κριτήρια και θα προχωράει κανονικά η όλη διαδικασία. Αυτό είναι όλο. Δεν υπάρχει επιστημονική φαντασία.

(Θόρυβος από την πτέρυγα της Νέας Δημοκρατίας)

**ΓΕΩΡΓΙΟΣ ΓΕΩΡΓΑΝΤΑΣ:** Με αυτό καλύπτονται οι ελεγκτές! Δεν έχει ξαναγίνει αυτό!

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, παρακαλώ!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, τώρα απαντάω στην ερώτηση και είδατε συμπεριφορά κοινοβουλευτική. Βλέπετε συμπεριφορά τώρα.

**ΓΕΩΡΓΙΟΣ ΓΕΩΡΓΑΝΤΑΣ:** Πρώτη φορά γίνεται αυτό!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Συνεχίστε, εσείς εκτίθεστε.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, μην διακόπτετε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κλείνοντας, να πω ότι δεν υπάρχει θέμα παραγραφής…

**ΓΕΩΡΓΙΟΣ ΓΕΩΡΓΑΝΤΑΣ:** Αν δεν υπάρχει θέμα παραγραφής, γιατί το βάζετε;

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ, κύριε συνάδελφε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Η Κυβέρνηση έβαλε το ζήτημα της παραγραφής των λιστών. Έδωσε παράταση παραγραφής και το επόμενο χρονικό διάστημα θα ολοκληρώσουμε τους ελέγχους αυτούς.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αλεξιάδη, εγώ επανέρχομαι. Ακούστε με.

Αν είναι ακριβώς έτσι -εγώ δεν το ξέρω, θέλω να πιστεύω ότι είναι έτσι- αντιλαμβάνεστε ότι θα υπήρχε ευρεία συναίνεση. Αυτό είναι το πρώτο.

Δεύτερον, αυτό με την εμπειρία είκοσι ετών μέσα στη Βουλή δεν λέγεται νομοτεχνική βελτίωση, παρακαλώ πολύ! Είναι τροπολογία.

**ΙΩΑΝΝΗΣ ΒΡΟΥΤΣΗΣ:** Μπράβο, Πρόεδρε! Έτσι είναι!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Εάν θέλετε, εάν δεν υπάρχει χρονικός περιορισμός από τους ασφυκτικούς, σας παρακαλώ, φέρτε το την Τετάρτη να το συζητήσετε στην επιτροπή και εφόσον είναι έτσι τα πράγματα, νομίζω ότι θα ψηφιστεί απ’ όλες τις πτέρυγες. Αδικείτε την τροπολογία σας.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, υπάρχει περιορισμός.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, δεν έχω να προσθέσω κάτι άλλο.

**ΙΩΑΝΝΗΣ ΒΡΟΥΤΣΗΣ:** Βαφτίσατε την τροπολογία «νομοτεχνική βελτίωση»!

**ΠΡΟΕΔΡΕΥΩΝ (Νικήτας Κακλαμάνης):** Δεν θέλει να την αποσύρει ο Υπουργός. Θα ψηφίσει η Βουλή αναλόγως.

**ΙΩΑΝΝΗΣ ΒΡΟΥΤΣΗΣ:** Έχετε καταλάβει τι ψηφίζετε, κύριοι;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Θα μας το πεις εσύ;

**ΣΩΚΡΑΤΗΣ ΦΑΜΕΛΛΟΣ:** Εμείς δεν έχουμε ανάγκη.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Γεροβασίλη.

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Κυρίες και κύριοι συνάδελφοι, της Νέας Δημοκρατίας μια έκκληση, να συνέλθετε γρήγορα.

(Θόρυβος από την πτέρυγα της Νέας Δημοκρατίας)

Να ολοκληρώσω, σας παρακαλώ. Μην κάνετε αρένα τη Βουλή. Τον χαρακτηρισμό τον επιστρέφω, κύριε Βρούτση.

(Θόρυβος-διαμαρτυρίες από την πτέρυγα της Νέας Δημοκρατίας)

**ΣΟΦΙΑ ΒΟΥΛΤΕΨΗ:** Για ηρέμησε! Εσύ να συνέλθεις!

**ΑΘΑΝΑΣΙΟΣ ΔΑΒΑΚΗΣ:** «Να συνέλθετε»; Τέτοιες εκφράσεις εσείς οι αριστεροί;

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Κύριε Πρόεδρε, σας παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά εσείς τώρα είστε καλή κοινοβουλευτικός, δεν χρειαζόταν η αρχή. Προχωρήστε επί της ουσίας και απαντήστε.

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Έχω δεχθεί χαρακτηρισμούς, για τους οποίους πόσες καταδίκες θα έπρεπε να ζητάμε; Κοιτάξτε να δείτε αναφέρθηκα στη δήλωσή μου σε tweet του κ. Γεωργιάδη το οποίο έκανε και το οποίο έλεγε ότι οι Πόντιοι θα ζητήσουν το κεφάλι επί πίνακι του κ. Φίλη αύριο το απόγευμα στο Σύνταγμα.

**ΣΑΒΒΑΣ ΑΝΑΣΤΑΣΙΑΔΗΣ:** Δεν έλεγε αυτό.

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Σας παρακαλώ μη με διακόπτετε.

**ΣΑΒΒΑΣ ΑΝΑΣΤΑΣΙΑΔΗΣ:** Δεν έλεγε αυτό. Λέτε ψέματα!

**ΠΡΟΕΔΡΕΥΩΝ (Νικήτας Κακλαμάνης):** Κύριε Αναστασιάδη! Αφήστε θα απαντήσω εγώ μετά. Γιατί διακόπτετε; Αφού πρώτα όλοι Βουλευτές απ’ όλες τις πτέρυγες, ειδικώς της περιφέρειας, μας είπατε στο Προεδρείο να κλείσουμε νωρίς, τώρα δεν σας καταλαβαίνω.

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Σχολίασα, λοιπόν…

**ΣΟΦΙΑ ΒΟΥΛΤΕΨΗ:** Στα tweet θα απαντά ο Κυβερνητικός Εκπρόσωπος; Άλλη δουλειά δεν έχει; Άκου, «απάντησα στο tweet»!

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Ό,τι θέλω θα απαντήσω, κυρία Βούλτεψη. Ό,τι θέλω και να είστε βέβαιη.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρία Γεροβασίλη, μην απαντάτε.

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Εάν δεν τους διακόψετε…

**ΠΡΟΕΔΡΕΥΩΝ (Νικήτας Κακλαμάνης):** Μιλάτε επί της ουσίας. Μην απαντάτε!

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Είπα, λοιπόν, στη δήλωσή μου αυτή -και θα την επαναλάβω- ότι το ακροδεξιό, οι άνθρωποι που δρουν ενάντια στη δημοκρατία, ενάντια στον κοινοβουλευτισμό, δεν κοιτάνε τι έχουν απέναντί τους. Δεν βρήκαν, λοιπόν, το κεφάλι του κ. Φίλη το απόγευμα στο Σύνταγμα και πήραν το κεφάλι του κ. Κουμουτσάκου. Αυτό είναι κίνδυνος για τη δημοκρατία…

(Χειροκροτήματα από την πτέρυγα του ΣΥΡΙΖΑ)

Πρέπει να θωρακίσετε τη δημοκρατία και να μην…

(Θόρυβος-διαμαρτυρίες από την πτέρυγα της Νέας Δημοκρατίας)

**ΒΑΣΙΛΕΙΟΣ ΚΙΚΙΛΙΑΣ:** Στην προηγούμενη Βουλή εσείς ήσασταν που μιλάγατε για κρεμάλες! Δεν ντρέπεστε λίγο;

**ΣΩΚΡΑΤΗΣ ΦΑΜΕΛΛΟΣ:** Κύριε Κικίλια, δεν σας βάλαμε χωροφύλακα στη Βουλή!

**ΒΑΣΙΛΕΙΟΣ ΚΙΚΙΛΙΑΣ:** Δεν ντρέπεστε λίγο;

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Απελπισμένοι…

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Κικίλια, καθίστε κάτω!

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Ο πολιτικός σας πολιτισμός αυτός είναι, έτσι;

**ΠΡΟΕΔΡΕΥΩΝ (Νικήτας Κακλαμάνης):** Κυρία Γεροβασίλη, παρακαλώ κλείστε.

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Κλείνω.

Θέλω να πω πάλι στους κυρίους συναδέλφους να μην παρασύρονται. Έχουν εκλογές, καταλαβαίνουμε αγωνίες, καταλαβαίνουμε αντιπαραθέσεις, αλλά…

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ακούστε, κυρία Υπουργέ. Κλείστε επί της ουσίας, διότι εσείς ήρθατε απόψε εδώ για να ψηφίσετε, αλλά όλοι οι υπόλοιποι είναι δύο μέρες εδώ. Απαντήστε, σας παρακαλώ, και κλείστε. Τα υπόλοιπα δεν χρειάζονται.

Ορίστε, έχετε τον λόγο, για ένα λεπτό.

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Επομένως καταλαβαίνω. Μία δικαιολογία μπορώ να δώσω. Έχετε δώσει μια υπερβολή στην αγανάκτησή σας και νομίζω ότι παρασυρθήκατε μέσα σε όλο αυτό και εγκλωβιστήκατε.

Σας καλώ να το ξανασκεφθείτε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Χάρης Θεοχάρης.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κύριε Πρόεδρε, είναι 23.00’ η ώρα. Να τους κόψεις. Να μάθουν να τηρούν το ωράριο κάποτε!

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιακουμάτο, αυτό να μην το λέτε στο Προεδρείο, ανεξάρτητα ποιος κάθεται εδώ.

Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κύριε Πρόεδρε, αφού καταδικάσω απερίφραστα την άνανδρη επίθεση στον συνάδελφο κ. Κουμουτσάκο, θα κάνω τη διαφορά και θα ασχοληθώ με θέματα του ανά χείρας νομοσχεδίου που έχουμε να ψηφίσουμε.

Πρώτον, ζήσαμε να δούμε τον πρώτο οικολόγο Υπουργό Περιβάλλοντος να φέρει αναστολή στις κατεδαφίσεις των αυθαιρέτων. Απεσύρθη, και αυτό το χαιρετίζουμε θετικά.

**ΑΘΑΝΑΣΙΟΣ ΜΠΟΥΡΑΣ:** Όχι σε όλα, πήγαινε στη Λούτσα να δεις τι γίνεται.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Όμως, να μην έρθει πάλι βιαστικά σε άσχετο νομοσχέδιο. Να έρθει στο νομοσχέδιο για τους δασικούς χάρτες όπου δίνει άπαξ και διά παντός οριστικά λύση στο πρόβλημα. Δεν λύνουμε προβλήματα με παρατάσεις συνεχώς.

Και επειδή είδα τον κύριο Υπουργό να ασχολείται και να ελπίζει να μην χάσει κάποιος το σπίτι του εν τω μεταξύ να σκεφτεί το ίδιο και η Κυβέρνηση για την τροπολογία που φέρνει για τα όρια απομάκρυνσης των πλοίων και να ευχηθεί ο κύριος Υπουργός να μην συμβεί κανένα ναυάγιο, όπως έχουμε δει στο παρελθόν, από πλοία στα οποία δίνεται περιθώριο και παράταση στο να συνεχίζουν να είναι σε δρομολόγια.

Δεύτερον, φέρνει ο κ. Αλεξιάδης μία τροπολογία κανονική και όχι νομοτεχνική βελτίωση και θα ψηφίσουν οι κύριοι συνάδελφοι και θα παρέχουν ασυλία. Θα παρέχετε ασυλία μέσω νομοτεχνικής βελτίωσης.

Εγώ θα μπορούσα και να συμφωνήσω μαζί της. Ξέρετε ότι ήμουν σε αυτήν τη θέση και θεωρώ ότι, για να μπορέσει να γίνει σωστά η δουλειά των λειτουργών της Γενικής Γραμματείας Δημοσίων Εσόδων, πρέπει να τυγχάνουν και κάποιας προστασίας βεβαίως. Το έχουμε δει στην πράξη να δυσκολεύει το έργο τους.

Όμως, κύριε Υπουργέ, κάνω και εγώ έκκληση να την αποσύρετε και να τη φέρετε με μια κανονική διαδικασία για να συζητηθεί. Διπλά πρέπει να την αποσύρετε, διότι θα κατηγορηθείτε ότι έχετε σχέδιο εξόντωσης τη στιγμή που έφυγε η προηγούμενη γενική γραμματέας χωρίς να τυγχάνει αυτής της ασυλίας. Αδειάζετε τη θέση εσείς, φέρνετε τώρα την ασυλία για τον επόμενο ο οποίος θα είναι ο εκλεκτός σας;

**ΙΩΑΝΝΗΣ ΒΡΟΥΤΣΗΣ:** Σωστό αυτό.

**ΘΕΟΔΩΡΑ ΜΠΑΚΟΓΙΑΝΝΗ:** Δίκιο έχει.

(Χειροκροτήματα από την πτέρυγα της Νέας Δημοκρατίας)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είναι σχέδιο αυτό δηλαδή; Πρέπει επιτέλους να κάνετε τα πράγματα σωστά. Δεν φτάνουν μόνο οι προθέσεις. Και η διαδικασία και τα αποτελέσματα έχουν σημασία.

(Θόρυβος-διαμαρτυρίες από την πτέρυγα του ΣΥΡΙΖΑ)

Να τα ελέγξετε όλα!

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχάρη, εντάξει, τελειώστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κλείνω. Τρίτο και τελευταίο.

(Θόρυβος-διαμαρτυρίες από την πτέρυγα του ΣΥΡΙΖΑ)

Ελέγξτε τα! Όχι τα διπλά και τα τριπλά.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, τώρα διακόπτετε εσείς.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κλείνω, κύριε Πρόεδρε, με αυτά που είπε ο κ. Αποστόλου για τους αγρότες.

Ο κ. Αποστόλου μάς είπε ότι το εργαλείο της «Κυβέρνησης-Πινόκιο» θα είναι τα έσοδα-έξοδα. Τα έσοδα-έξοδα, ας του πει κάποιος, ότι έχουν ήδη νομοθετηθεί για τους αγρότες από την προηγούμενη Κυβέρνηση της Νέας Δημοκρατίας και του ΠΑΣΟΚ.

(Θόρυβος-διαμαρτυρίες από την πτέρυγα του ΣΥΡΙΖΑ)

Βεβαίως έτσι έπρεπε, αλλά έχει ήδη γίνει. Θα νομοθετείτε αυτά που έγιναν;

**ΠΡΟΕΔΡΕΥΩΝ (Νικήτας Κακλαμάνης):** Στο Προεδρείο και στην Κυβέρνηση απευθύνεστε όχι στους συναδέλφους. Προχωρήστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Η «Κυβέρνηση-Πινόκιο» και ο κ. Αποστόλου ένα εργαλείο έχει, το μόνο εργαλείο είναι οι αγρότες. Το μόνο τους εργαλείο είναι οι άνεργοι.

**ΠΡΟΕΔΡΕΥΩΝ (Νικήτας Κακλαμάνης):** Μην φωνάζετε και πάθετε και κάτι.

(Χειροκροτήματα-γέλωτες στην Αίθουσα)

Ακουγόμαστε καλύτερα όλοι μας, όταν μιλάμε πιο ήρεμα. Γιατί σας είδα και έχετε κοκκινήσει και φοβήθηκα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ.

Το μόνο εργαλείο, λοιπόν, της Κυβέρνησης είναι ο ελληνικός λαός, είναι οι αγρότες, είναι οι άνεργοι, είναι οι συνταξιούχοι, τους οποίους κοροϊδεύατε επί δεκαετίες και ιδιαίτερα τα τελευταία πέντε χρόνια. Δυστυχώς,συνεχίζετε και τους κοροϊδεύετε.

Εάν δεν αλλάξει ρότα η Κυβέρνηση να αρχίσει να λέει αλήθειες στον ελληνικό λαό, μετά την ύβρη έρχεται και η νέμεσις.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε.

Εκ μέρους της Δημοκρατικής Συμπαράταξης θα μιλήσει ο κ. Μανιάτης. Έγινε αλλαγή θέσης με τον κ. Θεοχαρόπουλο, έχει έρθει και το σχετικό χαρτί.

Τον λόγο έχει ο κ. Μανιάτης.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, εκ μέρους της Δημοκρατικής Συμπαράταξης θα κάνω μία εξαίρεση. Δεν θα απευθυνθώ στην Κυβέρνηση, θα απευθυνθώ στο Προεδρείο και στους συναδέλφους της κυβερνώσας Πλειοψηφίας. Δεν απευθύνομαι στην Κυβέρνηση, διότι τα δύο θέματα στα οποία θα αναφερθώ ξεπερνούν, κατά την άποψή μου, τις δυνατότητες ενός ανθρώπου να αντιμετωπίσει δύο κορυφαία, πολύ σπουδαία θέματα με τη μορφή νομοτεχνικών διορθώσεων στη μία περίπτωση και με τη μορφή σχεδόν μεσονύχτιων τροπολογιών στην άλλη.

Στην τοποθέτησή μου και επί της αρχής και στην κατ’ άρθρον συζήτηση είπα κάτι πολύ απλό για τη διάταξη που δίνει το δικαίωμα στο Γενικό Γραμματέα Δημοσίων Εσόδων να αποφασίζει αυτός -διορισμένο πολιτικό πρόσωπο- και για τα κριτήρια με τα οποία θα δίδεται προτεραιότητα στους ελέγχους των φορολογικών υποθέσεων και όχι μόνο για τα κριτήρια, αλλά και για τις ίδιες τις υποθέσεις.

Κύριοι συνάδελφοι, αποδέχεστε το οποιοδήποτε διορισμένο πολιτικό πρόσωπο από οποιαδήποτε κυβέρνηση κατά βούληση, κατά τη δική του βούληση, όχι να ορίζει κριτήρια προς τη διοίκηση και να ελέγχει τη διοίκηση, εάν πράττει ορθά τη δουλειά της και εφαρμόζει τα κριτήρια, αλλά να αποφασίζει αυθαιρέτως, αν και μονοπρόσωπο όργανο, που δεν λογοδοτεί πουθενά, για αποφάσεις φορολογικές ύψους εκατοντάδων εκατομμυρίων; Θα το ψηφίσετε αυτό; Σας ερωτώ ευθέως. Γιατί πια δεν συζητάμε για να δώσουμε τη δυνατότητα να προσδιορίζει μεθοδολογία και κριτήρια, αλλά να αποφασίζει μόνος του, υπερβαίνοντας τη διοίκηση, ο γενικός γραμματέας.

(Θόρυβος από την πτέρυγα του ΣΥΡΙΖΑ)

Αφορά εσάς εάν θα το υπερψηφίσετε. Εμείς, κύριε Υπουργέ, τέτοιο πράγμα με τη μορφή νομοτεχνικής βελτίωσης αρνούμαστε να το συζητήσουμε, πολλώ δε μάλλον να το υπερψηφίσουμε.

Κύριε Πρόεδρε, θέλω να αναφερθώ και στο δεύτερο ζήτημα, το οποίο ξεπερνά κάθε διεστραμμένη φαντασία. Αναφέρομαι στο συνταγματικό πραξικόπημα, το έκτρωμα που λέει ότι σε δασικές εκτάσεις, στις οποίες υπάρχουν τελεσίδικες δικαστικές αποφάσεις, δηλαδή όπου τελεσιδίκως η ελληνική δικαιοσύνη έχει αποφασίσει ότι ήταν δάσος εκεί που είναι το κτίσμα, το αυθαίρετο κτίσμα, άρα δεν χρειάζεται κανένας δασικός χάρτης, γιατί το συγκεκριμένο αυθαίρετο...

**ΠΡΟΕΔΡΕΥΩΝ (Νικήτας Κακλαμάνης):** Απεσύρθη η τροπολογία, κύριε Μανιάτη.

**ΙΩΑΝΝΗΣ ΜΑΝΙΑΤΗΣ:** Θα τελειώσω, κύριε Πρόεδρε, σε μισό λεπτό.

**ΠΡΟΕΔΡΕΥΩΝ (Νικήτας Κακλαμάνης):** Μα, απεσύρθη. Γιατί μιλάτε επί της ουσίας;

**ΑΘΑΝΑΣΙΟΣ ΜΠΟΥΡΑΣ:** Μην βάζετε αυτό το θέμα, γιατί έχουμε και εμείς λόγο.

**ΙΩΑΝΝΗΣ ΜΑΝΙΑΤΗΣ:** Θα τελειώσω.

**ΑΘΑΝΑΣΙΟΣ ΜΠΟΥΡΑΣ:** Κύριε Πρόεδρε, θα πρέπει να μιλήσω και εγώ.

**ΙΩΑΝΝΗΣ ΜΑΝΙΑΤΗΣ:** Έτσι κι αλλιώς, το συγκεκριμένο κτίσμα με τελεσίδικη απόφαση της ελληνικής δικαιοσύνης είναι αυθαίρετο, άρα δεν χρειάζεται η κύρωση κανενός δασικού χάρτη, μας ζητά μια Κυβέρνηση προοδευτική να…

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ! Θα τα πείτε όλα αυτά στην επιτροπή την Τετάρτη.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, παρακαλώ πολύ, επειδή το 2013…

**ΑΘΑΝΑΣΙΟΣ ΜΠΟΥΡΑΣ:** Κάνει λάθος ο κ. Μανιάτης, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιάτη, την Τετάρτη στην επιτροπή μπορείτε να πάτε να μιλήσετε.

**ΑΘΑΝΑΣΙΟΣ ΜΠΟΥΡΑΣ:** Σε αυτό το θέμα, εάν συνεχίσει, θέλω τον λόγο και εγώ.

**ΙΩΑΝΝΗΣ ΜΑΝΙΑΤΗΣ:** Το 2013, κύριε Πρόεδρε, αυτό το κόμμα νομοθέτησε για τη δημιουργία υπηρεσίας κατεδαφίσεων αυθαιρέτων.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιάτη, κλείστε, σας παρακαλώ!

**ΙΩΑΝΝΗΣ ΜΑΝΙΑΤΗΣ:** ΟΣΥΡΙΖΑ τότε κατήγγειλε την Κυβέρνηση ότι κλείνει το μάτι στους αυθαιρετούντες.

**ΠΡΟΕΔΡΕΥΩΝ (Νικήτας Κακλαμάνης):** Ωραία, αυτά θα τα πείτε την Τετάρτη στην επιτροπή.

**ΙΩΑΝΝΗΣ ΜΑΝΙΑΤΗΣ:** Αρνούμαστε να αποδεχθούμε οποιαδήποτε συζήτηση επί της τροπολογίας όπως και να έχει.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιάτη, λυπούμαι πολύ, γιατί δεν καταλάβατε ότι κατά παρέκκλιση σας έδωσα τον λόγο. Λυπούμαι πολύ!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αλεξιάδη, ακούστε. Από τη στιγμή που δεν αποσύρετε την τροπολογία, απαντήσατε, τελειώσαμε.

Κυρίες και κύριοι συνάδελφοι, κηρύσσεται περαιωμένη η συζήτηση επί των άρθρων και των τροπολογιών του σχεδίου νόμου του Υπουργείου Περιβάλλοντος και Ενέργειας: «Συνταξιοδοτικές ρυθμίσεις, ενσωμάτωση στο Ελληνικό Δίκαιο της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012, «Για την ενεργειακή απόδοση, την τροποποίηση των Οδηγιών 2009/125/ΕΚ και 2010/30/ΕΕ και την κατάργηση των Οδηγιών 2004/8/ΕΚ και 2006/32/ΕΚ», όπως τροποποιήθηκε από την Οδηγία 2013/12/ΕΕ του Συμβουλίου της 13ης Μαΐου 2013, «Για την προσαρμογή της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση, λόγω της προσχώρησης της Δημοκρατίας της Κροατίας» και άλλες διατάξεις»

Μέσα στις αλλαγές του Κανονισμού, κύριε Πρόεδρε, νομίζω πως πρέπει να μπει και ότι δεν χρειάζεται δέκα φορές μέσα σε μία μέρα να επαναλαμβάνουμε τον τίτλο του νομοσχεδίου.

Για την ψήφιση του νομοσχεδίου επί της αρχής και επί των άρθρων 21, 31,39, 42, 43, 44 και 51 του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας Βουλευτών της Νέας Δημοκρατίας της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 921α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):**Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Κωνσταντίνος Σκρέκας. Παρών.

Ο κ. Ιωάννης Βρούτσης. Παρών.

Ο κ. Ιωάννης Πλακιωτάκης. Παρών.

Ο κ. Απόστολος Βεσυρόπουλος. Παρών.

Ο κ. Εμμανουήλ Κόνσολας. Παρών.

Ο κ. Χρήστος Κέλλας. Παρών.

Ο κ. Ιωάννης Κεφαλογιάννης. Παρών.

Η κ. Γεωργία Μαρτίνου. Παρούσα.

Ο κ. Δημήτριος Κυριαζίδης. Παρών.

Ο κ. Στέργιος Γιαννάκης. Παρών.

Ο κ. Βασίλειος Γιόγιακας. Παρών.

Ο κ. Χρήστος Μπουκώρος. Παρών.

Η κ. Σοφία Βούλτεψη. Παρούσα.

Δεν χρειάζεται να αναγνώσω τους παρακάτω, διότι συμπληρώθηκε ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας.

Επίσης, κυρίες και κύριοι συνάδελφοι, για την ψήφιση του νομοσχεδίου επί των άρθρων 51 και 53 έχει υποβληθεί αίτηση διεξαγωγής ονομαστικής ψηφοφορίας από Βουλευτές του Λαϊκού Συνδέσμου - Χρυσή Αυγή, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 922 α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Θα αναγνώσω τώρα και τον κατάλογο των υπογραφόντων την αίτηση ονομαστικής ψηφοφορίας Βουλευτών του Λαϊκού Συνδέσμου - Χρυσή Αυγή, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Ιωάννης Αϊβατίδης. Παρών.

Η κ. Σωτηρία Βλάχου. Παρούσα.

Ο κ. Γεώργιος Γερμενής. Παρών.

Ο κ. Αντώνιος Γρέγος. Παρών.

Η κ. Ελένη Ζαρούλια. Παρούσα.

Ο κ. Παναγιώτης Ηλιόπουλος. Παρών.

Ο κ. Ευάγγελος Καρακώστας. Παρών.

Ο κ. Ηλίας Κασιδιάρης. Παρών.

Ο κ. Νικόλαος Κούζηλος. Παρών.

Ο κ. Δημήτριος Κουκούτσης. Παρών.

Ο κ. Ιωάννης Λαγός. Παρών.

Ο κ. Νικόλαος Μίχος. Παρών.

Ο κ. Κωνσταντίνος Μπαρμπαρούσης. Παρών.

Ο κ. Ηλίας Παναγιώταρος. Παρών.

Ο κ. Χρήστος Παππάς. Παρών.

Δεν χρειάζονται οι υπόλοιποι. Συμπληρώθηκε ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του Λαϊκού Συνδέσμου - Χρυσή Αυγή.

Επίσης, για την ψήφιση του νομοσχεδίου επί των άρθρων 31, 35, 42 και 51 έχει υποβληθεί αίτηση διεξαγωγής ονομαστικής ψηφοφορίας από Βουλευτές της Δημοκρατικής Συμπαράταξης, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 924 α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Θα αναγνώσω τέλος και τον κατάλογο των υπογραφόντων την αίτηση ονομαστικής ψηφοφορίας Βουλευτών της Δημοκρατικής Συμπαράταξης, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Ιωάννης Μανιάτης. Παρών.

Ο κ. Βασίλειος Κεγκέρογλου. Παρών.

Ο κ. Δημήτριος Κωνσταντόπουλος. Παρών.

Ο κ. Ιωάννης Κουτσούκος. Παρών.

Η κ. Παρασκευή Χριστοφιλοπούλου. Παρούσα.

Ο κ. Αθανάσιος Θεοχαρόπουλος. Παρών.

Ο κ. Ανδρέας Λοβέρδος. Παρών.

Ο κ. Γεώργιος Αρβανιτίδης. Παρών.

Ο κ. Μιχαήλ Τζελέπης. Παρών.

Η κ. Χαρούλα Κεφαλίδου. Παρούσα.

Ο κ. Θεόδωρος Παπαθεοδώρου. Παρών.

Ο κ. Οδυσσέας Κωνσταντινόπουλος. Παρών.

Ο κ. Κωνσταντίνος Σκανδαλίδης. Παρών.

Ο κ. Λεωνίδας Γρηγοράκος. Παρών.

Ο κ. Δημήτριος Κρεμαστινός. Παρών.

Ο κ. Ευάγγελος Βενιζέλος. Παρών.

Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων και για τις τρεις αιτήσεις ονομαστικής ψηφοφορίας Βουλευτών από τα τρία κόμματα, Δημοκρατική Συμπαράταξη, Λαϊκός Σύνδεσμος-Χρυσή Αυγή και Νέα Δημοκρατία.

Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(META TH ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Δέχεστε να συμπτύξουμε τις προβλεπόμενες από τον Κανονισμό ψηφοφορίες σε μία;

**ΟΛΟΙ ΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συμφωνεί ομοφώνως.

Θα διεξαχθεί ονομαστική ψηφοφορία επί της αρχής και επί των άρθρων 21, 31, 35, 39, 42, 43, 44, 51 και 53 του σχεδίου νόμου του Υπουργείου Περιβάλλοντος και Ενέργειας: «Συνταξιοδοτικές ρυθμίσεις, ενσωμάτωση στο Ελληνικό Δίκαιο της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012, «Για την ενεργειακή απόδοση, την τροποποίηση των Οδηγιών 2009/125/ΕΚ και 2010/30/ΕΕ και την κατάργηση των Οδηγιών 2004/8/ΕΚ και 2006/32/ΕΚ», όπως τροποποιήθηκε από την Οδηγία 2013/12/ΕΕ του Συμβουλίου της 13ης Μαΐου 2013, «Για την προσαρμογή της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση, λόγω της προσχώρησης της Δημοκρατίας της Κροατίας» και άλλες διατάξεις».

Οι αποδεχόμενοι την αρχή του νομοσχεδίου και τα άρθρα 21, 31, 35, 39, 42, 43, 44, 51 και 53 λέγουν «ΝΑΙ».

Οι μη αποδεχόμενοι την αρχή του νομοσχεδίου και τα άρθρα 21, 31, 35, 39, 42, 43, 44, 51 και 53 λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Καλούνται επί του καταλόγου η κυρία Παναγιώτα Δριτσέλη από τον ΣΥΡΙΖΑ και ο κ. Ιωάννης Κεφαλογιάννης από τη Νέα Δημοκρατία.

Σας ενημερώνω, επίσης, ότι έχουν έρθει στο Προεδρείο τηλεομοιοτυπίες-φαξ συναδέλφων, σύμφωνα με το άρθρο 70Α΄ του Κανονισμού της Βουλής, με τις οποίες γνωστοποιούν την ψήφο τους επί της αρχής και επί των άρθρων 21, 31, 35, 39, 42, 43, 44, 51 και 53 του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Νικήτας Κακλαμάνης):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους κυρίους Νικόλαο Κοτζιά, Συμεών Κεδίκογλου, Ιωάννη Αμανατίδη, Θεόδωρο Δρίτσα, σύμφωνα με το άρθρο 70Α΄ του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 930-933)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης)**: Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κ. Νίκης Κεραμέως, κ. Ευάγγελου-Βασίλειου Μεϊμαράκη, κ. Γεωργίου Βλάχου, κ. Φωτεινής Αραμπατζή και κ. Αδώνιδος-Σπυρίδωνος Γεωργιάδη, οι οποίοι μας γνωρίζουν ότι απουσιάζουν από την ψηφοφορία και ότι αν ήταν παρόντες, θα ψήφιζαν «ΟΧΙ».

Οι επιστολές αυτές εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 935-939)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

Για να κερδίσουμε χρόνο, την ώρα που οι συνάδελφοι θα κάνουν την καταμέτρηση, θα προχωρήσουμε στην ψήφιση των άρθρων που δεν περιλαμβάνονταν στην ονομαστική ψηφοφορία.

Ερωτάται το Σώμα: Γίνεται δεκτό το άρθρο 1 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 10, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΓΙΑΝΝΗΣ ΜΑΝΙΑΤΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 10 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 18 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΣΚΡΕΚΑΣ:** Παρών.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 28 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 32 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 32 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 33 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 33 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 34 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 34 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 36 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 36 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 37 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 37 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 38 ως έχει;

**ΟΛΟΙ ΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 38 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 40 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 40 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 41 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 41 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 45 ως έχει;

**ΟΛΟΙ ΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 45 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 46 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 46 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 47 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 47 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 48 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 48 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 49 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 49 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 50 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 50 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 52 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 52 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 54 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 54 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 55 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΙΩΑΝΝΗΣ ΜΑΝΙΑΤΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 55 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 56 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 56 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 57 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 57 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 58 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 58 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 59 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο 59 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 37 και ειδικό 23;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΣΚΡΕΚΑΣ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 37 και ειδικό 23 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 38 και ειδικό 24, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΣΚΡΕΚΑΣ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 38 και ειδικό 24 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 39 και ειδικό 25;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΣΚΡΕΚΑΣ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 39 και ειδικό 25 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 42 και ειδικό 28;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΣΚΡΕΚΑΣ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Παρών.

**ΙΩΑΝΝΗΣ ΜΑΝΙΑΤΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 42 και ειδικό 28 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 43 και ειδικό 29 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΣΚΡΕΚΑΣ:** Παρών.

**ΙΩΑΝΝΗΣ ΜΑΝΙΑΤΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 43 και ειδικό 29 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 44 και ειδικό 30;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΣΚΡΕΚΑΣ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 44 και ειδικό 30 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 45 και ειδικό 31;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΣΚΡΕΚΑΣ:** Παρών.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 45 και ειδικό 31 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 29 και ειδικό 15;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 29 και ειδικό 15 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 41 και ειδικό 27;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 41 και ειδικό 27 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 21 και ειδικό 7;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΣΚΡΕΚΑΣ:** Παρών.

**ΙΩΑΝΝΗΣ ΜΑΝΙΑΤΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 21 και ειδικό 7 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 18 και ειδικό 4;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΣΚΡΕΚΑΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 18 και ειδικό 4 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 19 και ειδικό 5;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΙΩΑΝΝΗΣ ΜΑΝΙΑΤΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 19 και ειδικό 5 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 28 και ειδικό 14;

**ΟΛΟΙ ΟΙ ΒΟΥΛΕΥΤΕΣ:** Δεκτή, δεκτή.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 28 και ειδικό 14 έγινε δεκτή ομοφώνως και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 46 και ειδικό 32;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΙΩΑΝΝΗΣ ΜΑΝΙΑΤΗΣ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 46 και ειδικό 32 έγινε δεκτή κατά πλειοψηφία και εντάσσεται στο άρθρο 52.

Ερωτάται το Σώμα: Γίνεται δεκτή η τροπολογία με γενικό αριθμό 48 και ειδικό 34;

**ΟΛΟΙ ΟΙ ΒΟΥΛΕΥΤΕΣ:** Δεκτή, δεκτή.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 48 και ειδικό 34 έγινε δεκτή ομοφώνως και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 17 και ειδικό 3;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΙΩΑΝΝΗΣ ΜΑΝΙΑΤΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 17 και ειδικό 3 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας επί της αρχής.

Εψήφισαν συνολικά 280 Βουλευτές.

Υπέρ της αρχής, δηλαδή «ΝΑΙ», ψήφισαν 153 Βουλευτές.

Κατά της αρχής, δηλαδή «ΟΧΙ», ψήφισαν 118 Βουλευτές.

Ψήφισαν «ΠΑΡΩΝ» 9 Βουλευτές.

Συνεπώς το νομοσχέδιο του Υπουργείου Περιβάλλοντος και Ενέργειας: «Συνταξιοδοτικές ρυθμίσεις, ενσωμάτωση στο ελληνικό δίκαιο της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012, «για την Ενεργειακή Απόδοση, την τροποποίηση τον Οδηγιών 2009/125/ΕΚ και 2010/30/ΕΕ και την κατάργηση των Οδηγιών 2004/8/ΕΚ και 2006/32/ΕΚ», όπως τροποποιήθηκε από την Οδηγία 2013/12/ΕΕ του Συμβουλίου της 13ης Μαΐου 2013 «για την προσαρμογή της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την Ενεργειακή Απόδοση, λόγω της προσχώρησης της Δημοκρατίας της Κροατίας» και άλλες διατάξεις» έγινε δεκτό επί της αρχής κατά πλειοψηφία.

Στο σημείο αυτό θα διακόψουμε και θα περιμένουμε το αποτέλεσμα της ονομαστικής ψηφοφορίας επί των άρθρων.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας επί των άρθρων 21, 31, 35, 39, 42, 43, 44, 51 και 53.

Εψήφισαν συνολικά 280 Βουλευτές.

Υπέρ του άρθρου 21, δηλαδή «ΝΑΙ», εψήφισαν 153 Βουλευτές.

Κατά του άρθρου 21, δηλαδή «ΟΧΙ», εψήφισαν 127 Βουλευτές.

Συνεπώς το άρθρο 21 έγινε δεκτό κατά πλειοψηφία.

Υπέρ του άρθρου 31, δηλαδή «ΝΑΙ», εψήφισαν 162 Βουλευτές.

Κατά του άρθρου 31, δηλαδή «ΟΧΙ», εψήφισαν 107 Βουλευτές.

Ψήφισαν «ΠΑΡΩΝ» 11 Βουλευτές.

Συνεπώς το άρθρο 31 έγινε δεκτό κατά πλειοψηφία.

Υπέρ του άρθρου 35, δηλαδή «ΝΑΙ», εψήφισαν 161 Βουλευτές.

Κατά του άρθρου 35, δηλαδή «ΟΧΙ», εψήφισαν 102 Βουλευτές.

Ψήφισαν «ΠΑΡΩΝ» 17 Βουλευτές.

Συνεπώς το άρθρο 35 έγινε δεκτό κατά πλειοψηφία.

Υπέρ του άρθρου 39, δηλαδή «ΝΑΙ», εψήφισαν 198 Βουλευτές.

Κατά του άρθρου 39, δηλαδή «ΟΧΙ», εψήφισαν 65 Βουλευτές.

Ψήφισαν «ΠΑΡΩΝ» 17 Βουλευτές.

Συνεπώς το άρθρο 39 έγινε δεκτό κατά πλειοψηφία.

Υπέρ του άρθρου 42, δηλαδή «ΝΑΙ», εψήφισαν 153 Βουλευτές.

Κατά του άρθρου 42, δηλαδή «ΟΧΙ», εψήφισαν 115 Βουλευτές.

Ψήφισαν «ΠΑΡΩΝ» 12 Βουλευτές.

Συνεπώς το άρθρο 42 έγινε δεκτό κατά πλειοψηφία.

Υπέρ του άρθρου 43, δηλαδή «ΝΑΙ», εψήφισαν 165 Βουλευτές.

Κατά του άρθρου 43, δηλαδή «ΟΧΙ», εψήφισαν 125 Βουλευτές.

Συνεπώς το άρθρο 43 έγινε δεκτό κατά πλειοψηφία.

Υπέρ του άρθρου 44, δηλαδή «ΝΑΙ», εψήφισαν 178 Βουλευτές.

Κατά του άρθρου 44, δηλαδή «ΟΧΙ», εψήφισαν 90 Βουλευτές.

Ψήφισαν «ΠΑΡΩΝ» 12 Βουλευτές.

Συνεπώς το άρθρο 44 έγινε δεκτό κατά πλειοψηφία.

Υπέρ του άρθρου 51, δηλαδή «ΝΑΙ», εψήφισαν 153 Βουλευτές.

Κατά του άρθρου 51, δηλαδή «ΟΧΙ», εψήφισαν 127 Βουλευτές.

Συνεπώς το άρθρο 51 έγινε δεκτό κατά πλειοψηφία.

Υπέρ του άρθρου 53, δηλαδή «ΝΑΙ», εψήφισαν 255 Βουλευτές.

Κατά του άρθρου 53, δηλαδή «ΟΧΙ», εψήφισαν 25 Βουλευτές.

Συνεπώς το άρθρο 53 έγινε δεκτό κατά πλειοψηφία.

(Το πρωτόκολλο της παραπάνω διεξαχθείσης ονομαστικής ψηφοφορίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει το πρωτόκολλο σελ.971 α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):**Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΟΛΟΙ ΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** To ακροτελεύτιο άρθρο έγινε δεκτό ομοφώνως.

Συνεπώς το νομοσχέδιο του Υπουργείου Περιβάλλοντος και Ενέργειας «Συνταξιοδοτικές ρυθμίσεις, ενσωμάτωση στο ελληνικό δίκαιο της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012, «για την Ενεργειακή Απόδοση, την τροποποίηση τον Οδηγιών 2009/125/ΕΚ και 2010/30/ΕΕ και την κατάργηση των Οδηγιών 2004/8/ΕΚ και 2006/32/ΕΚ», όπως τροποποιήθηκε από την Οδηγία 2013/12/ΕΕ του Συμβουλίου της 13ης Μαΐου 2013 «για την προσαρμογή της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την Ενεργειακή Απόδοση, λόγω της προσχώρησης της Δημοκρατίας της Κροατίας» και άλλες διατάξεις» έγινε δεκτό επί της αρχής και επί των άρθρων.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΣΗΦΑΚΗΣ:** Δεκτό.

**ΚΩΝΣΤΑΝΤΙΝΟΣ ΣΚΡΕΚΑΣ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΓΕΩΡΓΙΟΣ ΛΑΖΑΡΙΔΗΣ:** Δεκτό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** To νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Περιβάλλοντος και Ενέργειας «Συνταξιοδοτικές ρυθμίσεις, ενσωμάτωση στο ελληνικό δίκαιο της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012, «για την Ενεργειακή Απόδοση, την τροποποίηση τον Οδηγιών 2009/125/ΕΚ και 2010/30/ΕΕ και την κατάργηση των Οδηγιών 2004/8/ΕΚ και 2006/32/ΕΚ», όπως τροποποιήθηκε από την Οδηγία 2013/12/ΕΕ του Συμβουλίου της 13ης Μαΐου 2013 «για την προσαρμογή της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την Ενεργειακή Απόδοση, λόγω της προσχώρησης της Δημοκρατίας της Κροατίας» και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να μπει το νομοσχέδιο σελ. 973 α)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 1.54΄ λύεται η συνεδρίαση για σήμερα, ημέρα Παρασκευή 6 Νοεμβρίου 2015 και ώρα 10.00΄, με αντικείμενο εργασιών του Σώματος κοινοβουλευτικό έλεγχο, συζήτηση επίκαιρων ερωτήσεων, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**